
PROLOG 
CU TREI ZILE ÎN URMĂ 


Cioara a aterizat pe burta lui dezgolită şi i-a împuns 
pielea cu ghearele ei ascuţite. Primele dăţi când s-a 
întâmplat, greutatea păsării pe trupul său l-a trezit. A 
izbutit să o sperie şi să o facă să se lase păgubaşă. Dar de 
data asta cioara nu s-a mai speriat aşa de repede, ci a stat 
acolo, hotărâtă, umblând în sus şi în jos pe el, din ce în ce 
mai nerăbdătoare şi mai înfometată. Nu peste mult timp 
avea să înceapă să-l ciugulească, bucăţică după bucăţică. A 
tipat cât l-au ţinut plămânii şi pasărea a renunţat, în 
sfârşit, cârâind în vreme ce zbura de acolo. 

La început crezuse că toată chestia asta era un coşmar 
şi că nu trebuie decât să se trezească, şi totul avea să fie în 
ordine. Dar, după ce a deschis pleoapele, n-a văzut decât 
întuneric. Era legat la ochi. 

Lumina şi adierea caldă arătau că se află afară, şi simţea 
că e întins dezbrăcat pe ceva tare şi rece, răşchirat ca unul 
dintre desenele de anatomie ale lui da Vinci. In afară de 
asta, nu ştia nimic. Tot restul era doar o serie de întrebări 
care i se îngrămădeau în minte. Cine l-a aşezat acolo? Şi 
de ce? 

A încercat din nou să-şi smulgă membrele din legături, 
dar cu cât încerca mai mult, cu atât ţepii curelelor îi intrau 
mai adânc în încheieturile mâinilor şi în glezne. Durerea îşi 
croia drum prin el ca un ton în falset pătrunzător şi îi 
amintea de durerea ucigătoare pe care o simţise la nouă 
ani, în timpul unei operaţii dentare, după ce nu reuşise să-l 
convingă pe dentist că novocaina nu-şi face efectul. 

Dar, de fapt, acea durere n-a fost nimic în comparaţie cu 
cea de acum, care venea de obicei o dată pe zi şi adesea 
dura câteva ore, străpungându-l ca o flacără de sudură în 
vreme ce trecea lent peste trupul lui gol. Uneori înceta 
brusc şi revenea apoi la fel de brusc. Alteori nu venea 
deloc. Petrecuse ore în şir încercând să-şi dea seama ce 


e3 


anume provoca durerea, dacă era acolo cineva care îl 
tortura, dar până la urmă n-a mai încercat să priceapă şi 
şi-a folosit toată energia pentru a se pregăti să suporte 
chinul. 

S-a gândit că ar putea trece cineva pe acolo şi a strigat 
după ajutor cât a putut de tare. A fost şocat auzind cât de 
slabă îi era vocea şi a mai încercat o dată, străduindu-se să 
strige mai tare. Dar, pe când se stingea ecoul, şi-a auzit 
notele stridente de disperare care se încăpăţânau să se 
arate. S-a dat bătut. Nimeni nu auzea. Nimeni, în afară de 
cioară. 

A revăzut în minte înşiruirea evenimentelor, cu toate că 
nici nu mai ştia de câte ori o făcuse deja. Poate că îi 
scăpase un mic detaliu care i-ar fi putut da nişte 
răspunsuri. 

A plecat de acasă puţin după şase dimineaţa, cu mai 
mult de patruzeci şi cinci de minute înainte să-i înceapă 
schimbul. Şi-a lăsat maşina acasă, aşa cum avea obiceiul 
de îndată ce vremea îngăduia; mersul prin parc nu dura 
niciodată mai mult de douăzeci de minute, aşa că avea 
destul timp să ajungă la serviciu. 

De cum a plecat de acasă a simţit că ceva nu era în 
ordine. Senzaţia era atât de puternică, încât s-a oprit şi s-a 
uitat în jur. Dar nu părea să fie nimic neobişnuit. N-a văzut 
pe nimeni, în afară de un vecin care se căznea să-şi 
pornească vechiul Fiat Punto mâncat de rugină şi de o 
femeie cu păr blond frumos care mergea cu bicicleta. 
Fusta îi flutura în vânt şi împodobise coşul bicicletei cu 
margarete din plastic. Era ca şi cum ar fi ieşit la plimbare 
doar ca să aducă un zâmbet pe chipul celor pe lângă care 
trecea. 

Însă el n-a fost deloc receptiv. Neliniştea îl prinsese în 
gheare, şi a trecut cu paşi nervoşi pe partea cealaltă a 
străzii, cu toate că semaforul arăta roşu, lucru pe care de 
obicei nu-l făcea. Dar dimineaţa aceea era diferită, tot 
corpul îi era încordat ca un arc, şi când a ajuns pe la 
jumătatea parcului a fost sigur. 

Fără îndoială, îl urmărea cineva. Paşii de pe pietriş, în 

spatele său, sunau ca nişte pantofi de sport. 

Şi-a dat seama că merge foarte repede şi a încercat să 
încetinească. 

Paşii s-au apropiat din ce în ce mai mult, şi el s-a luptat 
cu nevoia de a privi peste umăr. Inima îi bubuia şi l-a 
trecut un val de transpiraţie rece. Simţea că e pe cale să 
leşine şi, în cele din urmă, a cedat şi s-a întors. 

Bărbatul care mergea în spatele său purta, într-adevăr, 
pantofi de sport. O pereche de Reebok negri. Toate hainele 
îi erau închise la culoare şi aveau o mulţime de buzunare. 
Avea în spate un rucsac şi într-o mână o cârpă. 

Dar de-abia când bărbatul a ridicat ochii şi l-a privit a 
putut să-i vadă faţa. 

După aceea, totul s-a petrecut foarte repede. Durerea i-a 
ţâşnit prin toţi nervii când un pumn l-a izbit în burtă. A 
reuşit cu greu să respire, a căzut imediat în genunchi şi a 
simţit cârpa apăsată pe faţă. 

Următoarea amintire era când s-a trezit, cu gheare care 
i se înfigeau în burtă. 

Acum, deasupra sa, un nor singuratic ascundea soarele. 
Un moment de eliberare la fel de efemer ca un castel de 
nisip. Când norul s-a îndepărtat, în cele din urmă, şi a 
pierit, cerul a fost de acel albastru perfect pe care nu-l poţi 
vedea decât într-o zi de vară suedeză. Soarele strălucea cu 
toată puterea drept în lentilele aşezate cu grijă, care, la 
rândul lor, au dirijat razele către un punct focal de lângă 
omul legat. Rotaţia pământului s-a îngrijit de restul. 

Ultimul lucru pe care l-a auzit ă fost sfârâitul oribil al 
propriului păr care ardea. 


Partea întâi 


30 IUNIE - 7 IULIE 2010 


În toamna anului 2003, psihologul Kipling D. 
Williams a efectuat un experiment pentru testarea 
excluderii sociale. A pus trei subiecţi să participe la 
un joc de Cyberball - un joc virtual în care trebuia 
ca subiecţii să-şi paseze între ei o minge. După o 
vreme, doi dintre ei au început să-şi trimită mingea 
unul altuia. Cel de-al treilea, care nu ştia că joacă 
împotriva unor subiecţi computerizaţi, a avut 
imediat sentimente intense de excludere şi 
respingere. Sentimentele au fost atât de intense, 
încât la un RMN s-a înregistrat intensificarea 
activității în aceeaşi parte a creierului care este 
activată în timpul durerii fizice. 

Fabian Risk nici nu-şi mai amintea de câte ori a mers cu 
maşina pe acest traseu. Dar niciodată nu i s-a părut atât de 
uşor şi de reconfortant ca acum. Conform planului, au 
plecat din Stockholm dis-de-dimineaţă şi s-au desfătat cu o 
lungă pauză de prânz la Grânna. 

Neliniştea lui Fabian legată de mutarea înapoi în oraşul 
său natal începea deja să se risipească. Sonja era fericită, 
aproape euforică, şi se oferise să conducă pe ultima 
porţiune, prin Småland, aşa încât el să se poată bucura de 
o bere alături de heringul de la prânz. Totul era perfect, 
aproape peste măsură, şi s-a pomenit că se întreabă dacă 
asta nu era doar un spectacol. Dacă era să fie deplin sincer 
cu sine însuşi, în adâncul inimii nu se încumetase să 
creadă că fuga de problemele lor şi noul început aveau să 
dea cu adevărat roade. 

Copiii au reacţionat exact aşa cum se aşteptaseră. 
Matildei i s-a părut o aventură palpitantă, chiar dacă 
trebuia să înceapă clasa a patra la o şcoală nouă. Theodor 
n-a fost la fel de pozitiv, şi chiar a ameninţat că rămâne la 
Stockholm. Dar, după prânzul la Grânna, se părea că până 
şi Theodor vrea să dea o şansă acestei poveşti şi, spre 
surprinderea tuturor, şi-a scos căştile şi a vorbit cu ei de 
câteva ori în timpul drumului cu maşina. 

Dar cel mai bun lucru dintre toate a fost faptul că 
tipetele au încetat, în cele din urmă. Zbieretele şi ţipetele 
oamenilor care stăruiau şi se rugau să fie lăsaţi în viaţă îl 
bântuiseră pe Fabian în ultimele şase luni, atât în vise, cât 
şi în cea mai mare parte a orelor de trezie. In cele din 
urmă încetaseră. 

Le observase lipsa prima oară pe la Södertälje, la sud- 
vest de Stockholm, dar a presupus că e doar un truc al 
imaginaţiei sale. De-abia după ce au trecut de Norrköping 
a fost sigur de-a binelea că vocile slăbeau cu fiecare 
kilometru scurs. Acum, la sosire, după 556 de kilometri, 
vocile tăcuseră de tot. 

Era ca şi cum viaţa din Stockholm şi incidentele din 
iarna trecută erau departe, în trecut. Şi în sfârşit, în sfârşit 
au rămas în urmă, şi-a zis Fabian, băgând cheia în uşa 
noului lor cămin - o casă în stil englezesc din cărămidă 
roşie dintr-un şir de case, pe Pâlsjogatan. Până în acel 
moment, el era singurul membru al familiei care fusese 
înăuntru, dar nu-şi făcea deloc griji în privinţa a ceea ce 
vor crede ceilalţi. De îndată ce văzuse că această casă era 
de vânzare, a fost sigur că era singurul loc în care puteau 
să-şi înceapă noua viaţă. 

Pålsjögatan nr. 17, din cartierul Tågaborg, la o 
aruncătură de băț de centru, iar după colţ era pădurea 
Pålsjö. Avea de gând să facă jogging în pădure în fiecare 
dimineaţă şi să se apuce din nou de tenis pe terenurile cu 
zgură din apropiere. Nu trebuia să faci decât o scurtă 
plimbare în jos, pe dealul Halalid, ca să ajungi la Fria Bad, 
plaja publică pe care se ducea mereu la scăldat când era 
copil. Pe atunci pretindea că locuieşte chiar în acest 
cartier, nu într-una dintre clădirile galbene cu 
apartamente ieftine din Dalhem. Acum, după treizeci de 
ani, visul i se împlinise. 

— Tată, ce mai aştepţi? Nu răspunzi? a întrebat 
Theodor. 

Fabian s-a trezit din visarea cu ochii deschişi şi şi-a dat 
seama că restul familiei se afla pe trotuar, aşteptând ca el 
să răspundă la telefonul care suna. Era Astrid Tuvesson, 
noua sau, mai degrabă, viitoarea sa şefă din Brigada 
Omucideri a poliţiei din Helsingborg. 

Pe hârtie, timp de încă şase săptămâni mai făcea parte 
din poliţia din Stockholm. Pentru restul lumii, fusese 
propria decizie să plece. Dar nu se îndoia că cei mai mulţi 
dintre vechii săi colegi ştiau ce se întâmplase cu adevărat 
şi n-ar mai fi putut pune piciorul vreodată în acea secţie de 
poliţie. 

Acum avea şase săptămâni de vacanţă involuntară, lucru 
care începea să pară din ce în ce mai atrăgător. Nu-şi mai 
amintea ultima oară când avusese atâta timp liber de când 
terminase şcoala. Era timp destul. Plănuia ca mai întâi să 

se aşeze în tihnă în casă. Apoi să se deprindă cu oraşul său 
natal şi, în funcţie de vreme şi de chef, puteau să facă o 
excursie într-un loc unde era mai cald. Ultimul lucru pe 
care îl doreau era să se streseze. Astrid Tuvesson îşi 
dădea, fără îndoială, seama de acest lucru. 

Şi totuşi, îi telefona. 

Ceva trebuie să se fi întâmplat. Dar Fabian şi Sonja îşi 
făcuseră o promisiune unul altuia. În vara aceasta aveau să 
fie din nou o familie şi să-şi împartă responsabilităţile 
părinteşti. Poate că ea va putea chiar să-şi termine 
ultimele tablouri pentru o expoziţie din toamnă? Şi apoi, 
nu mai erau şi alţi poliţişti în Helsingborg care să nu fie în 
concediu? 

— Nu, apelul poate să aştepte, a zis el şi a pus telefonul 
în buzunar, a descuiat uşa din faţă a casei şi a deschis-o 
pentru Theodor şi Matilda, care se grăbeau, fiecare vrând 
să intre primul. În locul vostru, m-aş duce să văd curtea 
din spate! 

S-a întors spre Sonja, care urca scările având în mâini 
un difuzor pentru iPod. 

— Cine te-a sunat? 

— Nimic important. Vino, hai să vedem casa. 

— Sigur nu era... 

— Nu, nu era, a zis Fabian. Dar vedea în ochii ei că nu-l 
crede, aşa că a scos telefonul şi i-a arătat cine sunase. Era 
viitoarea mea şefă care, sunt sigur, voia doar să ne ureze 
bun venit în oraş. Haide. 

A condus-o pe Sonja în casă acoperindu-i ochii cu 
mâinile. „Ta-daaa!” Şi-a desfăcut braţele şi s-a uitat la ea 
cum priveşte livingul gol, cu şemineu, şi bucătăria 
alăturată, care dădea în curtea mică din spate, unde se 
vedeau Theodor şi Matilda ţopăind pe o trambulină mare. 

— Oooh! E absolut... absolut fantastic! 

— Aşadar, ia nota de trecere? Îţi place? 

Sonja a încuviinţat. 

— Cei de la mutări au spus când vor ajunge aici? 

— Va fi cândva în după-amiaza asta, sau pe seară. Putem 
spera că au întârziere şi ajung abia mâine. 

— De ce să sperăm aşa ceva, dacă-mi dai voie să te 
întreb? a zis Sonja, înconjurându-i gâtul cu braţele. 

— Avem aici tot ce ne trebuie. O podea curată, lumânări, 
vin şi muzică. 

Fabian a aşezat difuzorul pe corpul central din 
bucătărie, a scos din buzunar vechiul iPod Classic, zgâriat, 
l-a conectat şi a ales For Emma, Forever Ago a formaţiei 
Bon Iver - albumul său preferat din ultimele săptămâni. 
Ajunsese târziu să-i placă Bon Iver. La început 
înregistrarea îi păruse plictisitoare, dar, după ce i-a mai 
acordat o şansă, şi-a dat seama că e de fapt o capodoperă. 

A luat-o în braţe pe Sonja şi au început să danseze. Ea a 
râs şi s-a străduit să-i urmeze paşii improvizaţi. S-a uitat în 
ochii ei căprui, pe când ea îşi scotea clama din părul 
castaniu şi îl lăsa liber. Exerciţiile pe care terapeutul i le 
recomandase dăduseră, cu siguranţă, rezultate. Atât 
mental, cât şi fizic. Cu siguranţă slăbise cinci sau şase 
kilograme. Nu fusese niciodată grasă, ba dimpotrivă. Dar 
acum trăsăturile îi erau mai frumos definite, şi îi şedea 
bine. 

Fabian s-a rotit brusc şi a înclinat-o spre podea. Ea a râs 
din nou, şi el şi-a dat seama cât de dor i-a fost de acel 
sunet. 

Discutaseră câteva soluţii înainte de a se hotări să se 
mute la Helsingborg. Totul, de la mutarea din 
apartamentul aflat în apropierea gării Södra şi cumpărarea 
unei case într-una dintre numeroasele suburbii ale 
Stockholmului, până la cumpărarea încă unui apartament 
şi divorţul, îngrijindu-se de copii pe rând. Insă niciuna 
dintre aceste variante nu păruse bună. Nu era clar dacă 
asta se datora faptului că se temeau prea tare de divorţ 
sau faptului că, în adâncul inimilor, încă se iubeau. 

De-abia când el a găsit casa de pe Pålsjögatan toate s-au 
aşezat la locul lor. I s-a oferit un post de detectiv inspector 
la poliţia din Helsingborg, erau locuri libere la Şcoala 
Tâgaborg şi Fabian găsise această casă perfectă, cu 
mansarda mare, cu luminator, un atelier ideal pentru 
Sonja. Era ca şi cum cineva s-ar fi îndurat de ei şi a hotărât 

să le dea o ultimă şansă. 

— Şi copiii? Unde te-ai gândit că vor dormi? a şoptit 
Sonja la urechea lui. 

— Sunt sigur că e o încăpere pe undeva, prin pivniţă, în 
care să-i putem încuia. 

Sonja se pregătea să răspundă, dar Fabian a întrerupt-o 
cu un sărut şi au continuat să danseze, când cineva a sunat 
la uşă. 

— Au ajuns deja transportatorii? Sonja s-a tras de lângă 
el. Poate că o să reuşim totuşi să dormim în paturile 
noastre. 

— Şi eu aşteptam cu atâta nerăbdare podeaua. 

— Podeaua e încă disponibilă. Şi apoi, am zis să dormim. 
Nimic altceva. 

Ea a reluat sărutul, în vreme ce-şi lăsa mâna să-i alunece 
peste abdomen şi să-şi facă loc pe sub betelia pantalonilor. 

„Totul o să fie bine şi o să trăim fericiţi până la adânci 
bătrâneţi”, şi-a zis Fabian, pe când ea îşi retrăgea mâna şi 
se ducea să deschidă uşa. 

— Bună, mă numesc Astrid Tuvesson. Sunt unul dintre 
noii colegi ai soţului tău. 

Femeia din uşă i-a întins mâna Sonjei. Cu cealaltă şi-a 
împins ochelarii de soare în sus, în părul blond cârlionţat 
care, alături de rochia viu colorată, picioarele suple şi 
bronzate, în sandale, o făceau să arate cu un deceniu mai 
tânără decât cei cincizeci şi doi de ani. 

— Da? Bună. 

Sonja s-a răsucit către Fabian, care a venit şi a dat mâna 
cu Astrid. 

— Vrei să zici viitor coleg. Nu încep lucrul decât pe 
şaisprezece august, a zis Fabian, observând că ei îi lipsea 
cu totul lobul urechii stângi. 

— Viitorul şef, dacă e să fim atât de tipicari. A râs şi şi-a 
aranjat părul astfel încât să-i ascundă urechea, şi Fabian s- 
a pomenit că se întreabă dacă fusese rănită sau se născuse 
aşa. Imi pare rău. Chiar nu doresc să te deranjez în 
mijlocul concediului, şi amândoi trebuie să fiţi obosiţi după 
călătorie, dar... 

— Nicio problemă, a întrerupt-o Sonja. Hai înăuntru. Din 
păcate, nu-ţi putem oferi nimic, pentru că încă îi aşteptăm 
pe transportatori. 

— E în ordine. N-am nevoie decât să vorbesc câteva 
minute cu soţul tău. 

Sonja a încuviinţat din cap, fără o vorbă, şi Fabian a 
condus-o pe Astrid pe terasa din spate, închizând uşa în 
urma lor. 

— M-am dat bătută şi le-am cumpărat şi eu copiilor o 
trambulină. A trebuit să mă bată la cap câţiva ani până să 
fiu de acord, şi până atunci ajunseseră prea mari, a zis 
Astrid. 

— Îmi pare rău, dar de ce eşti aici? 

Fabian n-avea niciun chef să-şi petreacă concediul stând 
la taclale cu noua lui şefă. 

— A fost omorât cineva. 

— Zău? Păi, se mai întâmplă. Din păcate. Nu vreau să 
mă bag, dar n-ar fi mai bine să vorbeşti cu unul dintre 
colegii tăi care nu sunt în concediu? 

— Jörgen Pålsson. Îţi sună cunoscut? 

— E victima? 

Astrid a încuviinţat. 

Fabian cunoştea numele, dar n-avea niciun chef să 
încerce să-şi dea seama de unde. Ultimul lucru pe care şi-l 
dorea era să muncească. Incepea să se simtă ca un 
petrolier cu încărcătura completă care tocmai fusese 
deturnat de pirați şi silit să se întoarcă din drumul către o 
insulă care era raiul pe pământ. 

— Poate că asta o să-ţi stimuleze memoria? Astrid a 
ridicat o folie de protecţie în care era o fotografie. Se afla 
pe trupul victimei. 

Fabian a luat fotografia, a privit-o şi a ştiut imediat că n- 
o să fie pentru el nicio insulă cu raiul pe pământ. A 
recunoscut imaginea, cu toate că nu-şi mai amintea când o 
văzuse ultima oară. Era o fotografie cu colegii săi din clasa 
a noua. Ultima lor fotografie împreună. El stătea pe rândul 
al doilea, iar Jörgen Pålsson era în spatele său. 

Peste chipul lui era o cruce făcută cu carioca neagră. 

Fabian petrecuse în casă doar o oră. O oră înainte să se 
audă soneria de la uşă. A înţeles de ce Astrid alesese să ia 
legătura cu el. Ar putea să-şi amintească ceva care să 
grăbească investigația şi chiar să salveze câteva vieţi, în 
timp. Dar Fabian nu-şi mai amintea aproape nimic din 
timpul şcolii elementare şi n-avea niciun chef să retrăiască 
acea perioadă din viaţa sa. 

— E Corolla albă de acolo, a zis Astrid, şi Fabian a 
urmat-o, traversând strada. Se oferise să-l ducă la locul 
faptei şi să-l aducă înapoi, ca Sonja să poată descărca 
maşina lor. Ca să fie clar, sunt foarte recunoscătoare că-ţi 
faci timp să vii cu mine, cu toate că te afli la mijlocul 
concediului. 

— De-abia a început. 

— Promit să nu dureze mai mult de o oră. Astrid a băgat 
cheia în broască şi a răsucit-o. Maşina are încuietori 
automate. Dar portiera se înţepeneşte, aşa că trebuie să 
forţezi un pic. 

Fabian a smucit uşa şi a văzut că scaunul pasagerului e 
acoperit de căni de cafea din plastic goale, pachete de 
Marlboro desfăcute, chei, resturi de mâncare, şerveţele 
folosite şi o cutie cu tampoane. 

— Îmi pare rău. Stai aşa, o să... A măturat totul pe 
podea, în afară de chei şi ţigări. Fabian s-a aşezat, Astrid a 
pornit motorul şi au plecat. Te supără dacă fumez? Inainte 
ca el să poată răspunde, şi-a aprins o ţigară şi a coborât 
geamul de pe partea ei. Chiar am de gând să mă las. Ştiu, 
oamenii zic întotdeauna asta, dar nu se ţin de cuvânt. Dar 
eu am de gând s-o fac. Doar că nu chiar acum, a continuat, 
trăgând fumul adânc, pe când făcea la dreapta pe 
Tågagatan. 

— Nu-i nimic, a zis Fabian, cu ochii lipiţi de fotografia 
clasei, cu chipul lui Jörgen acoperit de o cruce. De ce nu 
fusese în stare să şi-l amintească pe Jörgen Pålsson? Dacă 
era cineva de care ar fi trebuit să-şi aducă aminte, era 

Jörgen. Desigur, nu-i plăcuse niciodată de el, aşa că asta ar 
putea fi explicaţia. Poate că, pur şi simplu, îşi reprimase 
amintirea lui. Unde a fost găsit cadavrul? 

— Şcoala Fredriksdal. Din câte am înţeles, era profesor 
de lucru manual acolo. 

— A fost cândva şi elev acolo. 

— Da, dar nu toată lumea are ocazia să ajungă până la 
Stockholm. Apropo, ce ştii despre Jorgen? 

— Aproape nimic. Nu ne petreceam timpul împreună. 
Fabian a început să se gândească la anii de şcoală, că toţi 
tipii purtau pulovere Lyle & Scott! şi era adus un televizor 
în clasă ca să-l poată vedea pe senzaţionalul schior 
Ingemar Stenmark. Ca să fiu sincer, nu-mi plăcea de el. 

— Nu? De ce? 

— Era bătăuşul clasei şi, în general, nesuferit. Făcea tot 
ce poftea. 

— Am avut şi noi la şcoală unul din ăştia. Deranja toate 
orele şi lua tava cu mâncare a altora. Nimeni nu se lua de 
el, nici măcar profesorii. Astrid a supt ultimul strop de 
nicotină din ţigară şi a azvârlit mucul pe geam cu un 
bobârnac. Asta era înainte de diagnosticurile cu combinaţii 
de litere ca ADD şi ADHD. 

— De asemenea, Jörgen nu asculta decât KISS şi Sweet. 

— Ce-i rău la KISS şi Sweet? 

— Nimic. Sunt buni. Dar nu mi-am dat seama de asta 
decât acum câţiva ani. 

4 

Fabian a coborât din maşină şi a privit Şcoala 
Fredriksdal, o clădire cu un etaj, din cărămidă roşie, care 
se înălța ameninţător dincolo de curtea pustie. Două coşuri 
de baschet cu plasa zdrențuită se ridicau din asfalt, 
amintind de faptul că acesta era, în mod normal, un loc 
pentru copii. Şi-a lăsat ochii să cerceteze şirurile lungi de 
ferestre înguste, ca de închisoare, şi i-a fost greu să 
priceapă cum a supravieţuit trei ani în această clădire. 

— Cine l-a găsit? 


1 Firmă scoțiană celebră pentru tricotajele destinate jucătorilor de 
golf. 

— Înainte să ajung la asta, soţia lui a sunat acum o 
săptămână, miercurea trecută, ca să-l dea dispărut, dar în 
acel moment nu puteam să facem nimic. El plecase în 
Germania cu o zi înainte ca să cumpere bere pentru 
Midsommar?, şi se presupunea că se întoarce acasă în 
seara aceea. 

— Să cumpere bere din Germania? Mai merită să faci 
drumul ăsta? 

— Da, în cazul în care cumperi destul de multă. E 
patruzeci de coroane lada, şi ţi se returnează cheltuielile 
de întoarcere cu feribotul dacă nu stai mai mult de trei 
ore. 

Să te duci până în Germania ca să-ţi umpli maşina până 
la refuz cu bere? Cu cât se gândea Fabian mai mult la asta, 
cu atât i se părea că i se potriveşte mai bine acelui Jörgen 
pe care începea să şi-l amintească. Lui Jorgen, şi poate, 
fostului lui tovarăş de rele, Glenn. 

— A ajuns până în Germania? 

_— Cu siguranţă a fost acolo. Am verificat la Podul 
Oresund’? şi s-a întors marţi seara, aşa cum plănuise. Dar 
acolo se opresc toate urmele lui. Următorul indiciu a venit 
abia ieri, când o firmă de sticlărie a cerut să fie 
îndepărtată o maşină care le bloca autoutilitara cu nacelă. 

— Maşina lui? 

Astrid a încuviinţat din cap şi au mers mai departe, după 
colţ, până în spatele clădirii şcolii. La vreo douăzeci de 
metri, o furgonetă Chevy era parcată lângă o autoutilitară 
cu nacelă. Banda de delimitare a poliţiei era deja 
desfăşurată, formând un perimetru larg. Doi poliţişti în 
uniformă păzeau zona. 

S-au întâlnit cu un bărbat de vârstă mijlocie, cu părul 
rărit, cu o salopetă albastră de unică folosinţă, şi ochelari 
care îi stăteau pe vârful nasului. 

— El e Ingvar Molander, expertul nostru criminalist, iar 
el e Fabian Risk, care de fapt e în concediu şi nu începe 


> Sărbătoare importantă în ţările din nordul Europei, în preajma 
solstițiului de vară. 
3 Strâmtoarea dintre Suedia şi Danemarca. 

decât în august, a zis Astrid. 

— Oh. În concediu, mai mult sau mai puţin. Ce contează, 
când ai o astfel de investigaţie în care să-ţi înfigi colții? Ce 
zici? 

Molander şi-a împins ochelarii şi mai jos pe nas şi l-a 
privit pe Fabian, care îi întindea mâna. 

— Chiar că te pune pe gânduri, a minţit Fabian, 
strângând mâna lui Molander. 

— Ai nimerit-o. N-o să fii dezamăgit, îţi jur. 

— Ingvar, el e aici doar ca să-şi facă rapid o părere. 

Molander s-a uitat la ea într-un fel care i-a stârnit 
curiozitatea lui Fabian, chiar dacă fără voie. Apoi i-a 
condus în clădirea şcolii şi le-a dat fiecăruia câte o 
salopetă. 

Aceasta era prima oară după aproape treizeci de ani 
când Fabian intra în şcoală. Arăta întocmai aşa cum şi-o 
amintea, cu cărămidă roşie pe pereţii coridoarelor şi plăci 
fonoizolante care păreau gunoaie compactate lipite pe 
tavan. S-au îndreptat către atelierul de tâmplărie, care se 
afla pe cel mai îndepărtat coridor. Tâmplăria nu-l 
interesase deloc pe Fabian până ce şi-a dat seama că îţi 
poţi face singur un skateboard. După un semestru 
încălzise, încovoiase şi tăiase atâtea bucăţi de placaj, încât 
a putut să le vândă şi să-şi adune bani pentru o pereche de 
axe Tracker adevărate. 

— Bine aţi venit la un loc al crimei care, fără nicio 
îndoială, se înscrie printre cele mai rele zece locuri ale 
crimei pe care mi-a fost dat să le văd. Molander i-a poftit 
pe Fabian şi Astrid să intre. S-a nimerit ca făptaşul să 
regleze aerul condiţionat la valoarea minimă. Altfel ar fi 
fost printre primele cinci, având în vedere că leşul zace 
aici de mai bine de o săptămână. 

In atelierul de tâmplărie era, într-adevăr, foarte frig. 
Părea că ai păşit într-un frigider, chiar dacă termometrul 
arăta între douăsprezece şi treisprezece grade. Trei alte 
persoane în salopete fotografiau încăperea, examinând 
scena şi adunând probe. Mirosul familiar de lemn şi 
rumeguş era amestecat cu o duhoare de putreziciune, 


e 16 - 


dulceagă. Fabian s-a dus la cadavrul lui Jörgen Pålsson, 
care zăcea într-o baltă mare de sânge închegat, chiar 
lângă o uşă. Închizătoarea şi mânerul erau mânjite şi ele 
cu sânge. Cadavrul era mare şi atletic, îmbrăcat într-o 
pereche de blugi lejeri, uzaţi, şi un maiou alb plin de 
sânge. 

Fabian nu-şi amintea că Jorgen era atât de mare. Dur şi 
încrezut, da, dar nu atât de vânjos. Trebuie să fi fost 
puternic ca un taur. Şi totuşi, făptaşul reuşise să-i taie 
mâinile de la încheieturi la amândouă braţele lui tatuate. 
Cioturile erau însângerate şi zdrenţuite, şi Fabian nici 
măcar nu-şi putea închipui cât de mult trebuie să-l fi durut. 
De ce tocmai mâinile? 

— După cum vedeţi, sângele de pe podea arată că s-a 
dus de la bancul de lucru de acolo la uşa pe care am intrat 
noi, a zis Molander. Nu are încuietoare, dar el nu ştia că 
era blocată pe partea cealaltă cu bănci, scaune şi mese. 
După ce a încercat să fugă pe acolo, a venit aici şi a 
încercat să-iasă pe această uşă. Dar cât de uşor e să 
răsuceşti un mâner când nu ai mâini? 

Fabian a examinat mânerul însângerat. 

— Ai avut timp să cercetezi încuietoarea? a întrebat 
Astrid. 

— E umplută cu superglue, ceea ce explică starea gurii 
victimei. 

Molander şi-a scos penseta şi a ridicat buza de sus a lui 
Jörgen, arătând şirul de dinţi de sus rupti. 

— A încercat să-l răsucească cu gura? a întrebat Astrid. 

Molander a încuviinţat. 

— Ca să vezi la ce poate să ducă instinctul de 
conservare. Eu aş fi murit, fără îndoială, cu dinţii întregi. 

— Nu pricep. Trebuie să se fi împotrivit, nu? a zis Astrid. 

— Bună întrebare. Poate că da, dar poate că a fost 
drogat. Încă nu ştim. O să vedem ce descoperă Flătant în 
laborator. 

— Cât timp s-a chinuit? 

— Trei sau patru ore, bănuiesc. Molander i-a condus în 


4 Cosiţă, coadă (în limba suedeză). 

partea cealaltă a atelierului, la un banc de lucru, şi el 
acoperit de sânge. Ucigaşul i-a prins braţele în această 
menghină şi a efectuat amputarea cu fierăstrăul acesta 
manual. 

A arătat cu penseta un fierăstrău însângerat care fusese 
aruncat pe podea. 

— Ai verificat firma de sticlărie care a sunat ca să fie 
îndepărtată furgoneta? a zis Fabian. 

— De ce? Sugerezi că ar fi implicaţi cei de acolo? a 
întrebat Astrid. 

— Dacă mă-ntrebi pe mine, asta nu arată ca lucrul unei 
persoane care se bazează pe noroc. 

Astrid şi Molander s-au uitat unul la altul. 

— Am aici numărul firmei. Astrid şi-a scos telefonul şi a 
sunat la acel număr cu aparatul pus pe difuzor. După un 
sunet de apel neobişnuit, un robot le-a spus că numărul pe 
care l-au format nu poate fi contactat. S-ar părea că ai 
dreptate. Va trebui să aflăm cine a închiriat autoutilitara. 
Ingvar, ai grijă să examinezi braţul telescopic cu nacelă, 
poate sunt probe. 

Molander a încuviinţat din cap. 

— Şi mâinile? a continuat Astrid. 

— Încă nu le-am găsit. 

Astrid s-a întors spre Fabian. 

— Ei bine? Ce crezi? Îţi aduce aminte de ceva? 

Ochii lui Fabian au trecut peste bancul de lucru, 
fierăstrăul însângerat, urmele de sânge de pe podea şi 
cadavrul cu mâinile amputate. I-a privit în ochi pe Astrid şi 
pe Molander, apoi a clătinat din cap. 

— Din păcate, nu. 

— Nimic? Nici măcar o idee vagă că ar fi cineva din 
clasa ta, sau vreo idee de ce ar vrea cineva să-i facă aşa 
ceva tocmai lui Jörgen Pålsson? 

Fabian a clătinat din nou din cap. i 

— Bine, în orice caz, merita să încerc. Insă, dacă îţi vine 
în minte ceva, promite-mi că suni sau vii la secţie. Bine? 

Fabian a încuviinţat şi a urmat-o pe Astrid afară din 
atelier, hăituit de o întrebare care n-avea să-i dea pace 

până ce afla răspunsul. 
„De ce tocmai mâinile?” 

18 august 


E prima dată că scriu în tine, cu toate că te-am primit de la 
mama de Crăciun acum doi ani. A zis că e întotdeauna bine să- 
ţi scrii gândurile, ca să nu uiţi nimic. Ieri am făcut curăţenie 
generală în cameră şi am umplut cu gunoi un sac mare, din 
cei negri. Mama a fost super fericită, şi mi-am găsit figurina C- 
3P0* care dispăruse de mai bine de un an. 

Toţi s-au întors azi la şcoală. Toţi, în afară de Hampus. Erau 
toţi încântați de clasa noastră nouă şi de cărţile noi. Dar eu nu, 
pentru că e rândul meu acum, şi a început de cum am avut 
ora de mate. Toată lumea se zgăia la mine, deşi nu făcusem 
nimic. Am încercat să mă port normal, ca şi cum n-aş fi băgat 
de seamă. Dar ei se zgâiau în continuare şi ştiu ce înseamnă 
asta. Toată lumea ştie. Ştiam că aşa o să se întâmple. Am ştiut 
tot timpul. De îndată ce Hampus a spus că se mută. Am tot 
nădăjduit că mă înşel, dar presupun că nu era aşa. N-am putut 
să mă gândesc la altceva toată vara. 

Am stat în prima bancă la ora de engleză, ca să nu-i văd 
cum se zgâiesc. Îşi trimiteau bileţele. Dar m-am prefăcut că 
nici asta nu se întâmplă. Nu m-am răsucit. Nici măcar o dată. 

Jesper a citit cu glas tare unul dintre bileţele, în care scria 
că sunt urât şi miros urât. Întotdeauna mă spăl foarte bine la 
duş şi în ultimul an am folosit deodorant, pentru că mirosul 
transpiraţiei mele a devenit mai puternic, dar mama a zis că 
asta li se întâmplă tuturor. Am încercat să-mi miros propriul 
corp. Nu cred că miros urât. Dar urât sunt. Urât ca dracu”. 


P.S. Mâine e ziua de naştere a lui Laban, aşa că o să-i 
cumpăr o roată, o sticlă pentru apă şi rumeguş. 


5 Personaj din filmele din seria Războiul stelelor. 

Când Fabian s-a întors acasă, transportatorii erau în 
plină activitate. S-a uitat în camion şi a văzut că goliseră 
deja ceva mai mult de jumătate. Mai rămăsese un zid de 
cutii, lămpi vechi, crose de hochei, canapelele lor Klippan 
pătate de la IKEA şi masa Ellipse cu scaunele ei imitație 
Ant$, vechiul televizor mare, pe care îl lăsaseră pe Theodor 
să-l păstreze pentru camera lui, dar la care nu se uita 
niciodată, schiuri pentru teren accidentat, biciclete, o 
vitrină care părea să aibă un geam spart, precum şi un 
munte de lucruri puse în saci negri de gunoi. 

Era cu adevărat tot ce izbutise el să strângă în cei 
patruzeci şi trei de ani de viaţă? Câteva canapele ponosite 
şi abajururi prăfuite? Fabian a simţit nevoia arzătoare să le 
spună bărbaţilor să nu mai ducă lucrurile înăuntru, ci să 
ducă mai bine totul la groapa de gunoi. 

Era ca şi cum şi-ar fi cumpărat un calculator nou şi 
sofisticat şi ar fi transferat pe el toate fişierele sale vechi, 
cu viruşi cu tot. Ceea ce dorea cu adevărat să facă era să 
ia totul de la capăt. Să uite măcar o dată de bani şi să 
cumpere lucruri noi. Dorea să sfâşie husele de plastic şi să 
tragă în nări mirosul lucrurilor care încă nu au fost 
folosite. 

A dat din cap către cărători, care descărcau vechea 
comodă de un verde-gălbui dăruită lui când a împlinit 
doisprezece ani. Comoda îşi petrecuse ultimii douăzeci de 
ani alungată în podul apartamentului lor. Părea grea, şi a 
fost nevoie de doi bărbaţi ca s-o care. De ce cântărea atât 
de mult? A încercat să se gândească la ce se afla în sertare 
şi nu şi-a amintit când le-a deschis ultima oară. 

După o oră, pe când o ajuta pe Sonja să golească nişte 
cutii în bucătărie, şi-a amintit ce conţinea comoda şi s-a 
repezit s-o caute. Sonja îi trimisese pe cărători în pivniţă 
şi, mergând într-acolo, Fabian şi-a dat seama că până 


€ Masă şi, respectiv, scaune cu design modern create de arhitectul şi 
designerul danez Arne Emil Jacobsen. 

atunci nu pusese piciorul în pivniţă, lucru care ar fi trebuit 
să fie prioritatea absolută pentru orice cumpărător serios. 

Se încrezuse orbeşte în agentul imobiliar, care i-a 
garantat că locuinţa este superbă. Superbă. De parcă ar fi 
fost un pacient în convalescenţă după o boală grea. Dar nu 
era prea îngrijorat. La urma urmei, aceasta era o casă 
veche, cu pereţi groşi din cărămidă şi aerisire naturală, nu 
ca noile clădiri cu izolaţie exterioară din cartierul 
Mariastaden, sau „Mogelstaden””, cum începuse lumea să-i 
zică. 

Nu avusese ocazia să-l cunoască pe vânzător. Otto 
Paldynski se părea că este un adevărat perfecţionist, şi 
îngrijise casa ca şi cum ar fi fost propriul copil în cei 
treizeci de ani în care locuise acolo împreună cu familia. 
Dorise o vânzare rapidă din cauza unor chestiuni personale 
şi fusese pregătit să scadă un pic din preţ, lucru despre 
care agentul spusese că pentru Fabian e ca şi cum ar fi 
câştigat la loto. O şansă pe care o ai o dată în viaţă. 

Fabian recunoştea că nu avusese nevoie de prea multe 
eforturi de convingere. Dar nu se putea abţine să se 
întrebe despre ce „chestiuni personale” era vorba, de fapt. 
Ba chiar se încumetase să-l întrebe pe agent, care 
răspunsese că nu obişnuieşte să se amestece în treburile 
personale ale clienţilor şi a trecut, cu eleganţă, la 
beneficiile la care se putea aştepta Fabian, cumpărătorul. 
Fabian a acceptat răspunsul cu un zâmbet şi o înclinare a 
capului şi a hotărât să nu sape mai adânc. 

S-a dus la comoda de culoare verde-gălbui, a tras 
sertarul de sus şi a găsit imediat ceea ce căuta - anuarul 
din clasa a noua. S-a aşezat pe comodă şi a răsfoit până a 
ajuns la propria clasă. Fotografia din anuar era la fel cu 
cea lăsată de ucigaş la locul faptei, doar că în fotografia lui 
Fabian nu era barată nicio faţă. 

Tunsorile lor erau cel mai vizibil semn al perioadei. 
1982. Aveau toţi părul titirit. Seth Kârheden, cu mustaţa 
lui dichisită, Ştefan Munthe şi Nicklas Băkstrom, care 
locuiau în aceeaşi curte cu el şi erau la fel de pasionaţi de 

skateboard. Ca să nu mai vorbim de Lina, cu buclele ei 
blonde. Până şi Jörgen arăta proaspăt aranjat, cu cărarea 
pe mijlocul capului. Arătau ca o gaşcă de tocilari. În 
special el însuşi, cu cămaşa vârâtă în pantaloni, pantaloni 
cu talia înaltă şi genul de tunsoare făcută acasă, în care 
părul nu voia nicicum să stea frumos. 

L-a izbit faptul că n-a luat legătura cu nimeni din clasă 
după ce s-a mutat la Stockholm. Nici măcar cu Lina. Era ca 
şi cum şi-ar fi împachetat întreaga tinereţe într-o cutie 
pentru mutări şi ar fi lăsat-o în urmă, la Helsingborg, în 
toţi acei ani, uitată şi plină de pânze de păianjen. 

Până în acest moment. 

— Aşadar, aici te ascundeai? Fabian a tresărit şi a văzut 
că Sonja stătea în faţa sa. Imi pare rău, n-am vrut să te 
sperii. 

El a închis anuarul, de parcă ar fi fost prins făcând ceva 
Tău. 

— Nu, doar că nu te-am auzit venind. 

— Ce-ai zice să facem o pauză şi să ieşim la o pizza? 
Copiii mor de foame. 

Fabian a lăsat albumul din mâini şi s-a ridicat. 

— Da, bună idee. Există sau, cel puţin, exista o pizzerie 
foarte bună la câteva străzi de aici. 

S-a răsucit spre scări, dar Sonja l-a prins de braţ. 

— Iubitule, e totul în ordine? 

Fabian a privit-o şi a încuviinţat, dar vedea în ochii ei că 
nu-l crede. 

4 

Fiecare membru al familiei Risk îşi ducea propria pizza 
de la pizzeria Tågaborg când au ieşit pe faleză şi s-au 
aşezat pe zidul încălzit de soare, de unde se vedea 
Danemarca. Era o privelişte minunată. Mult mai frumos 
decât îşi amintea. Faleza fusese lărgită de-a lungul anilor 
şi era plină de oameni care se bucurau de o plimbare în 
briza blândă de seară. Vestiarele dinspre Fria Bad fuseseră 
transformate în restaurante şi întreaga zonă din jurul 
vechilor linii ferate fusese înlocuită cu o peluză pentru 

terenuri de bocce? şi grătare în aer liber. Dincolo de 
acestea au zărit palmierii care fuseseră plantați în timpul 
târgului de arhitectură din 1999. De atunci, din câte ştia 
Fabian, devenise o tradiţie, şi ceea ce fusese cândva un 
petic de nisip uitat de lume se numea acum „Plaja 
tropicală”, una dintre cele mai populare porţiuni de coastă 
din Helsingborg. Avea senzaţia că se mutase într-un oraş 
cu totul nou. 

— E cea mai bună pizza pe care am mâncat-o în viaţa 
mea! a zis Matilda, şi Fabian era înclinat s-o creadă. 

Niciodată vreo pizza nu avusese un gust mai bun. 

Au stat acolo o vreme, privind bărcile care mergeau de 
la Helsingborg la Helsingør, de unde puteau merge la 
castelul Kronborg. Era însăşi dovada că sunt acum mai 
apropiaţi de restul Europei. Fabian şi-a jurat că nu se mai 
mută vreodată nici măcar cu un metru mai la nord. S-a 
întors spre Theodor, care privea peste strâmtoare cu o 
expresie absentă. 

— Cum a fost pizza ta? Tot cea mai bună pe care ai 
mâncat-o? 

— Nu, dar a fost foarte bună. 

— Nota patru sau cinci? 

— Trei şi jumătate. 

— Atunci trebuie s-o guşti pe a mea. E de cel puţin nota 
şase, a zis Matilda, dându-i o felie. 

Theodor a muşcat o bucată uriaşă. 

— Bine, pot să-i dau un patru. Dar asta-i tot. 

— Doamne, da' mofturos mai eşti! Mami, nu-i aşa că-i 
mofturos? 

Sonja a încuviinţat din cap şi a prins privirea lui Fabian. 
El făcuse tot posibilul să nu spună ce a vrut de la el Astrid, 
şi până atunci ea nu întrebase. Dar, nu încăpea îndoială, ea 
ştia că e ceva ce nu e în ordine. Ca de obicei, n-o 
înşelaseră încercările lui jalnice de a părea că e prezent, 
chiar dacă alesese, în această seară specială, să se prindă 
în jocul lui şi să pretindă că nu fac altceva decât să şadă pe 
zidul cald al falezei, bucurându-se de soarele roşu al serii 


8 Joc cu bile originar din Italia, practicat în exterior. 

şi de sunetul valurilor care spală stâncile. 

În noaptea aceea au făcut dragoste întocmai aşa cum 
visase el mai devreme, ziua. 

Podeaua. 

Vin şi lumânări. 

For Emma, Forever Ago... 

Matilda i-a trezit pe Fabian şi pe Sonja târându-se peste 
trupurile lor şi mirându-se că dorm pe podeaua din living. 
Ei s-au ajutat unul pe altul să improvizeze o explicaţie, 
spunându-i că patul din camera lor trebuia să fie reglat 
înainte să poată dormi în el. Până şi Theodor a coborât şi a 
ajutat la punerea mesei afară, pe terasă, în vreme ce Sonja 
şi Matilda s-au repezit până la băcănie ca să cumpere cele 
de trebuinţă pentru micul dejun, de care s-au bucurat 
împreună în soarele dimineţii. Nu mai lipsea decât ziarul, 
pe care Sonja pretindea că a uitat să-l cumpere. 

— Ce facem azi? a întrebat Matilda. 

— Presupun că o să continuăm cu despachetatul şi... 

— Reglaţi paturile! Ca să nu mai trebuiască să dormiţi 
pe podea! 

— Da, şi asta! a râs Sonja. Şi mă gândeam că am putea 
merge după-amiază să înotăm. 

— Daaa! 

— Tată, putem să mergem mai întâi să cumpărăm o 
mască pentru scufundări? a zis Theodor. 

— Îmi pare rău, dar va trebui să înotați fără mine astăzi. 

— Cum?! De ce? a strigat Matilda. Nu suntem în 
vacanță? 

— Ba da, dar tata trebuie să se ocupe de nişte lucruri, a 
zis Sonja. Şi el e la fel de dezamăgit ca noi. Nu ne rămâne 
decât să sperăm că n-o să dureze prea mult. 

A întâlnit privirea lui Fabian, şi el şi-a dat seama că ea 
citise ziarul la magazin. 


H 
Fabian a intrat în sediul poliției, o clădire nouă, albă, 
aflată lângă autostrada E4 şi la o aruncătură de băț de 
vechea închisoare, care arăta a castel, din Berga. S-a dus 
spre bărbatul care şedea la biroul de recepţie, pe care 
erau Helsingborgs Dagblat, Kvällsposten, Dagens Nyheter 
şi Svenska Dagbladet. 

__ PROFESOR DE LUCRU MANUAL TORTURAT ŞI UCIS 
IN PROPRIUL ATELIER. 


Titlu tipic pentru Kvällsposten. Asta citise Sonja? 
Formularea din HD era un pic mai sobră, dar folosise 
aproape aceeaşi fotografie ca aceea din Kvällsposten. 
Amândouă fuseseră făcute de la distanţă şi arătau 
autoutilitara şi furgoneta lui Jorgen parcate pe fundalul 
clădirii şcolii. Placa de înmatriculare a furgonetei fusese 
mascată, dar clădirea roşie, cu şirurile lungi de ferestre ca 
de închisoare, făcea să fie evident despre care şcoală era 
vorba. Şi cât de mulţi profesori de lucru manual puteau să 
lucreze acolo? 

Fabian s-a prezentat şi i-a explicat bărbatului din spatele 
biroului că, de fapt, nu era programat să înceapă lucrul 
decât în august, dar Astrid i-a prezentat asasinatul 
profesorului de lucru manual şi i-a spus să treacă pe acolo 
dacă îi vine vreo idee. Bărbatul de la birou, care avea vreo 
treizeci de ani şi purta uniformă de poliţist, a început să 
tasteze ceva la calculator. Fabian s-a gândit că părul lui 
aminteşte de imagini din Germania anilor '30 şi n-a putut 
să nu fie impresionat de ţinuta lui dreaptă. 

— Cum ziceaţi că vă numiţi? 

— Risk. Fabian Risk. Dar nu cred că o să mă găsiţi pe 
listă. După cum spuneam, nu încep lucrul decât în august. 

Bărbatul l-a ignorat, s-a luptat cu mouse-ul, a tastat 
nişte comenzi şi s-a uitat la ecran, părând din ce în ce mai 
agitat. 

— Îmi pare rău, dar nu vă găsesc. 

— V-am spus că n-o să mă găsiţi. Dar, dacă o sunati pe 
Astrid Tuvesson... 

— Astrid Tuvesson e într-o şedinţă de lucru şi nu-i place 
să fie deranjată în astfel de momente. 

— Exact la acea şedinţă trebuia să fiu şi eu. Cu siguranţă 
că tocmai acum mă aşteaptă, a minţit Fabian, şi apoi şi-a 
dat seama că pare peste măsură de supărat. Credeţi că v- 
ar fi de ajutor dacă încerc eu să o sun? 

— Nu eu hotărăsc pe cine sunati. Dar vă garantez că n-o 

să răspundă. Nu răspunde niciodată la telefon când e într- 
o şedinţă. 

Fabian ştia că omul are, probabil, dreptate. Deja 
încercase să o sune, fără succes. 

— Şi atunci cum facem? Trebuie să intru. 

— Nu ştiu. Nu mă întrebaţi pe mine. N-am nicio idee. Nu 
pot lăsa pe oricine să intre oricând are chef. Păi cum? 
Inchipuiţi-vă cum ar arăta asta. 

— Trebuie să fii Fabian Risk, s-a auzit o voce de femeie 
în spatele lui. 

Fabian s-a răsucit şi a văzut o femeie care părea în jur 
de treizeci şi cinci de ani. Era suplă şi purta o cămaşă în 
carouri cu mâneci scurte şi un şort din blugi tăiaţi. Părul 
închis la culoare era tuns scurt şi avea la o ureche cel 
puţin douăzeci de cercei. 

— Tutu a zis că probabil stai aici încercând să intri, şi te- 
a citit bine. Nu credeam că începi lucrul înainte de august. 

— Nici eu, a răspuns Fabian, întrebându-se cât de multe 
aflase, de fapt, Astrid Tuvesson despre el. 

Şi-au strâns mâinile. 

— Irene Lilja. 

— Poate că-l poţi convinge pe omul acesta să mă lase să 
intru? 

— Nu e pe listă şi am ordin expres să nu las niciodată, în 
nicio împrejurare, să intre cineva care nu... 

— E în ordine. Vine cu mine, şi o să am grijă să fie trecut 
pe listă. Irene i-a făcut semn lui Fabian să o urmeze prin 
uşile de sticlă spre lift. Ai avut noroc că am întârziat. 
Florian poate să sară peste cal cu râvna. Au intrat în lift şi 
Irene s-a întors spre el. Deci? Ţi-a venit vreo idee? 

— Îmi pare rău, nu. 

— Şi atunci ce cauţi aici? Am înţeles că de-abia te-ai 
mutat înapoi în oraş şi probabil că ai o grămadă de treburi 
de făcut. 

Fabian a căutat un răspuns, dar a fost întrerupt de 
deschiderea uşilor liftului. 


4 
Irene l-a condus în sala de şedinţe - un spațiu amplu, cu 

o vedere largă peste Helsingborg, Oresund şi mai departe. 
În mijlocul încăperii era o masă ovală şi pereţii erau bine 
luminaţi şi funcționau atât ca table albe de scris, cât şi ca 
ecrane pentru proiectoarele montate pe tavan. Fabian nu 
mai văzuse niciodată o sală de şedinţe atât de curată şi 
modernă. Era obişnuit să se ţină şedinţele în încăperi fără 
ferestre şi neaerisite. 

— Nu, nu şi-a dat seama cine e făptaşul, aşa că puteţi 
răsufla din nou, a anunţat Irene. 

— De fapt, voiam doar să aud ce aţi descoperit şi să stau 
un pic cu voi. E în ordine? a zis Fabian. 

— Sigur. Evident. Vino şi ia loc, a răspuns Astrid, şi l-a 
prezentat celorlalţi. 

In afară de Astrid Tuvesson, Irene Lilja şi Ingvar 
Molander mai era Sverker „Klippan”* Holm, un bărbat 
mătăhălos care avea un pic mai mult de cincizeci de ani. 

— Va trebui să ne descurcăm fără Hugo Elvin. Tocmai a 
plecat în Kenya şi nu se întoarce decât peste patru 
săptămâni. 

— Kenya, a mormăit Klippan. Deci, acolo trebuie să 
mergi ca să ai un pic de timp liber. S-a întors spre Fabian. 
Fabian. Aşa te cheamă? Fabian a încuviinţat. Te previn. 
Dacă te aşezi cumva pe scaunul ăla, poţi să-ţi iei adio de la 
concediu. Dacă un concediu e ceea ce vrei, du-te în Kenya. 
Ori undeva şi mai departe. Eu a trebuit să mă mulţumesc 
în vara asta cu casa cuscrilor din insulele Koster, şi uite 
unde stau acum. 

Klippan şi-a aruncat braţele în sus. 

— A fost alegerea ta să renunti la concediu şi să vii aici, 
lucru pentru care îţi sunt cât se poate de recunoscătoare, 
apropo, a zis Astrid, lipind o fotografie a lui Jörgen Pålsson 
pe perete, deasupra fotografiilor de la locul faptei. 

— Care alegere? Crezi că aş putea să zac pe o terasă 
gândindu-mă la nemurirea sufletului, în vreme ce un 
individ în stare de aşa crimă fioroasă umblă liber prin 
lume? 

— Tu te plângi întotdeauna de casa cuscrilor şi zici că 


° În suedeză, klippa - pisc, stâncă. 

acolo e mai mult muncă decât concediu, a spus Irene. 

— Pot zice cu siguranţă că aş prefera de o sută de ori să 
fiu împreună cu familia, nu în sala asta de şedinţe cu voi 
toţi, şi de-aia nimănui n-ar trebui să i se îngăduie să 
săvârşească crime grave în toiul concediului. 

— Da, ar trebui să depui o moţiune pentru schimbarea 
legii, a zis Astrid pe un ton care arăta că timpul taifasului 
s-a terminat. Şi, Fabian, nu trebuie să-ţi faci griji. Oricât de 
mult aş vrea, nu pot să-ţi anulez concediul, ţi-ai câştigat 
acest timp la Stockholm. 

Fabian a încuviinţat şi s-a aşezat. 

— Să nu spui că nu te-am prevenit, a zis Klippan. 

— Scuze, aş vrea să pun doar o întrebare. Presupun că 
încă n-aţi găsit mâinile lui Jorgen? a zis Fabian. 

— Tocmai ajungeam la asta. 

Astrid i-a făcut semn lui Molander, care s-a ridicat şi a 
apăsat pe butonul unei telecomenzi. Un proiector de pe 
tavan s-a aprins, arătând imaginea a două mâini retezate 
pe o podea din gresie albă, însângerată. 

— Fotografia a fost făcută în sala de duş a băieţilor, care 
este lângă sala de sport. 

— Vorbim despre aceeaşi şcoală, da? a întrebat Klippan, 
şi Molander a încuviinţat. 

— Aţi început să alcătuiți profilul criminalului? a întrebat 
Fabian. 

— Ce v-am spus? a zis Klippan. Deja munceşte, şi vă pot 
asigura că nici măcar nu-şi dă seama de asta. 

— Încă nu, a zis Astrid. Semnele sugerează că avem de-a 
face cu cel mai rău soi de criminal - un nebun singuratic 
care vrea să demonstreze ceva, are un plan de acţiune şi 
este, probabil, destul de deştept ca să-l pună în practică. 

— De ce eşti aşa de sigură că lucrează singur sau 
singură? a zis Irene, turnându-şi cafea într-o cană. 

— Pentru că e un lucru extrem de grav. Astrid a arătat 
cu o mână fotografiile de la locul faptei. În acelaşi timp, e 
mult prea bine planificat şi executat ca să fie mai mult de o 
persoană. Când un grup comite acest tip de act nebunesc, 
aproape întotdeauna este dintr-un impuls şi sub influenţa 

unor droguri puternice. Se fac greşeli şi se lasă în urmă o 
mulţime de indicii şi dovezi tehnice. Dar aici nu există 
greşeli. N-am găsit amprente sau fire de păr. N-avem 
nimic. Şi Fabian a avut dreptate cu firma de sticlărie, nu 
există, autoutilitara a fost închiriată de Peab!", care habar 
n-avea că lipseşte. Cu alte cuvinte, uciderea lui Jorgen 
Pâlsson n-a fost dintr-un impuls, ci o crimă planificată 
minuţios. Ucigaşul şi-a acordat răgazul să chibzuiască 
unde să aibă loc, cum să se săvârşească şi când să fie 
descoperită. 

— Dar de ce? a întrebat Molander. 

— Asta e o întrebare bună, a zis Irene. De ce să-i reteze 
mâinile? 

— Poate că a furat ceva? a propus Klippan. Conform 
legii islamice, aceasta este pedeapsa pentru furt. 

— Crezi că ucigaşul e musulman? 

— De ce nu? a zis Klippan, luând o copie a fotografiei cu 
clasa şi arătând unul dintre băieţi. Tipul ăsta arată a 
musulman. Ce crezi, Fabian? i-l aminteşti? 

— Jafaar Umar. Îi ziceam Jaffe. Era un tip tare amuzant, 
un fel de clovnul clasei. Nu exista nimic din care să nu 
poată face o glumă. 

— Descrierea aceasta nu prea sună a ucigaşul nostru, a 
zis Irene. 

— Se întâmplă ca retezarea mâinilor oamenilor să fie 
comună în mai multe culturi, a zis Molander. Să luăm 
războiul din Rwanda. Prizonierilor de război li s-au tăiat 
mâinile, ca să nu poată să lupte. 

— În unele cazuri, au tăiat mâinile tuturor locuitorilor 
din sate întregi, a intervenit Klippan. Bărbaţi, femei şi 
copii, doar ca să nu se poată identifica şi să voteze. 

— Ce vrei să spui? a zis lrene. Votarea e un lucru pe 
care îl poţi face anonim. 

— Da, dar ca să poţi lua un buletin de vot trebuie mai 
întâi să te identifici, şi asta se făcea prin amprente. 

Fabian nu credea că omorul a fost o pedeapsă islamică 
pentru furt. Nu şi-l amintea pe Jörgen Pålsson ca hoţ. 


10 Peab AB, companie de construcţii din nordul Europei. 

Huligan, dar nu hoţ. Ce putea să însemne asta? Mâinile 
retezate fuseseră puse într-o sală de duşuri. Nu încăpea 
îndoială că ucigaşul trimitea un mesaj. 

— Risk! La ce te gândeşti? 

A ridicat ochii şi a dat de privirea întrebătoare a lui 
Astrid. 

— Ce încearcă ucigaşul să ne spună? Era important ca 
omorul să se petreacă la locul de muncă al lui Jörgen, sau 
este doar o coincidenţă, pentru că s-a nimerit să lucreze în 
acelaşi loc în care a fost elev? 

— Sugerezi că ar putea fi un elev? 

— Nu sunt sigur. Ar putea fi un profesor. Poate o 
persoană pe care a siluit-o? 

— Siluit? Ce vrei să spui? Ca în viol? a zis Klippan. 

— Atunci i-ar fi tăiat altceva decât mâinile, a zis Irene. 

— Încă ceva, a continuat Fabian, întrebându-se de unde 
îi venise ideea cuvântului „siluire”. Dacă Jörgen Pålsson 
chiar a trecut Podul Oresund, ar trebui să existe fotografii 
care s-o dovedească, nu? 

— Ştim că l-a trecut, a zis Klippan, dându-i un print 
dintr-un registru. Ai aici orele exacte de la punctul de 
control de la Lernacken la intrare şi la ieşire. 

— Pe de altă parte, n-ar strica să primim o confirmare 
vizuală. Risk, eşti mai mult decât bine-venit să urmezi 
acest fir, dacă vrei, a zis Astrid. 

— Desigur, a răspuns Fabian, dându-şi seama că Klippan 
avusese perfectă dreptate. 

Gândul la concediu părea din ce în ce mai îndepărtat. 

— Klippan şi Irene, vreau să identificaţi toate persoanele 
din clasă şi să aflaţi cât mai multe posibil fără să intraţi 
direct în contact. De vreme ce făptaşul s-ar putea să fie 
unul dintre ei, vreau să dezvăluim cât mai puţine informaţii 
cu putinţă, până ce vom şti mai mult. E clar? 

Irene şi Klippan au încuviinţat din cap. 

— Cum rămâne cu Fabian? Ce facem cu el? a întrebat 
Irene. A fost şi el în acea clasă. 

Ceilalţi s-au întors spre el. 

— Mă ocup eu de el, a zis Astrid. 

— Şi apoi, mai e soţia victimei, a zis Klippan. Ăăă... 
văduva. Cine ia legătura cu ea? 

— Vrei să spui Lina Pâlsson? a zis Astrid. 

— Lina? Aşa o cheamă? a întrebat Fabian. Astrid a 
încuviinţat. Asta e? a încercat el, arătând fata blondă cu 
păr lung şi creţ de lângă Jörgen cel tăiat. Erau împreună 
chiar şi pe atunci. De necrezut. Dacă vreţi, aş fi bucuros să 
iau legătura cu ea. 

— Pariez că ai fi, a zis Klippan, privind fotografia clasei. 
Era frumuşică foc. 

L-a prins de umăr pe Fabian. 

— Felul în care arătau în fotografie probabil că are 
foarte puţin de-a face cu felul în care arată acum, a zis 
Molander. Din păcate. 

— Da, e destul să te uiţi la Fabian, a zis Irene, şi ceilalţi 
au izbucnit în râs. 

Şi-au adunat hârtiile şi au plecat din încăpere. Toţi, în 
afară de Astrid. 

— Nu prea ştiu ce crezi despre asta, dar se înţelege de 
la sine că, dacă ai vrea să ne ajuţi în anchetă, ţi-aş fi foarte 
recunoscătoare, cu toate că te înţeleg, desigur, dacă 
preferi concediul cu familia. Alegerea este în întregime a 
ta. 

— Sunt bucuros să ajut, a zis Fabian şi s-a gândit cât de 
tare se înşela Astrid. 

Ce alegere avea el, dacă ne gândim la cele întâmplate? 
Nu era prima dată când lucra la un caz în care făptaşul se 
pregătise cu mare grijă. Dar de data asta era complet 
diferit. Cineva din clasa lui fusese ucis cu brutalitate şi 
descoperit după câteva zile, tocmai în ziua în care ela 
ajuns înapoi în oraşul natal, împreună cu familia. Desigur, 
putea să fie o coincidenţă. Dar ceva îi spunea că eo 
coincidenţă cam la fel de mare ca mâinile tăiate. 

— Foarte bine. E doar un lucru care vreau să-ţi fie foarte 
limpede. L-a privit în ochi. Nu ştiu cum lucrai la 
Stockholm. Dar aici suntem o echipă, lucrăm împreună şi 
asta te priveşte şi pe tine. 

Fabian a încuviinţat din cap. 

— Bine. Ţi-ai negociat deja salariul, aşa că o să am grijă 
să fii plătit începând cu ziua de azi. 

— Ar fi de folos să mă treci pe listă, ca tipul acela, 
Florian, să mă lase să intru. 

— Desigur. De asemenea, o să primeşti o cartelă de 
acces. Din motive evidente, nu ţi-am pregătit încă biroul, 
dar îl poţi împrumuta deocamdată pe al lui Hugo Elvin. Aşa 
cum am spus, el lipseşte câteva săptămâni. Vino să ţi-l 
arăt. 

Fabian a urmat-o pe Astrid prin secţie. Dar nu auzea 
niciun cuvânt din ce spunea ea. Gândurile îi erau cu totul 
altundeva. De când descoperise că Jörgen Pålsson fusese 
ucis, ceva îl sâcâia în subconştient, refuzând să iasă la 
lumină. Dar această senzaţie a devenit mai puternică în 
timpul şedinţei. Nu din întâmplare folosise cuvântul 
„siluire” atunci când discutau motivele uciderii lui Jörgen. 
De când l-a căutat acasă Astrid, amintirile din şcoală 
începuseră să devină o senzaţie limpede şi intensă. 

Senzaţia că Jörgen Pålsson căpătase exact ceea ce 
merita. 

La început, Lina Pâlsson nu şi-a adus aminte de el, cu 
toate că s-a prezentat cu numele complet şi i-a amintit că 
au fost colegi de clasă în toţi anii de şcoală. Ce-i drept, 
vorbeau la telefon, nu direct, dar ea era complet 
nedumerită, ceea ce l-a făcut pe Fabian să se întrebe dacă 
e cu adevărat acea Lina din clasa lui. N-a putut să-şi 
amintească, până ce el a folosit porecla Fabbe, dar după 
aceea l-a poftit imediat la o cafea, în aceeaşi zi, la ora unu, 
ceea ce i-a lăsat suficient timp să se instaleze la biroul cel 
nou şi să ia legătura cu Podul Oresund. 

Scaunul de birou al lui Hugo Elvin arăta ca o piesă 
experimentală futuristă senzaţională. Avea o droaie de 
butoane şi manete, dar, din păcate, nu era foarte plăcut să 
şezi pe el. De fapt, era de-a dreptul incomod, şi Fabian s-a 
pornit să regleze manetele, în vreme ce încerca să-i explice 
unui administrator de la biroul central al Podului Oresund 
de ce îi telefonează. A fost direcționat către altcineva. In 
vreme ce telefonul suna, a izbutit un reglaj perfect al 
scaunului. Nu se putea împiedica să se întrebe ce soi de 
corp avea Hugo Elvin. 

— Eşti ca tipul ăla, Kurt Wallander!!? a întrebat brusc o 
femeie de la capătul celălalt al liniei şi Fabian, care n- 
avusese timp să-şi dea seama că telefonul nu mai suna, a 
explicat că Wallander are un grad mai înalt decât el. Mă 
rog, ar fi avut un grad mai înalt dacă n-ar fi fost un 
personaj fictiv. 

— Şi tu? Sunteţi cu toţii chiar atât de mintoşi în viaţa 
reală? 

După cinci minute, Fabian a reuşit să dirijeze 
conversaţia astfel încât acum el era cel care punea 
întrebările şi femeia răspundea. l-a spus că toate 
vehiculele care trec pe la punctele de control din 
Lernacken sunt fotografiate de două aparate. Unul din 


11 Personaj creat de autorul suedez de romane polițiste Henning 
Mankell. 

faţă, ca să prindă numărul de pe placa de înmatriculare, şi 
altul de sus, ca să măsoare lungimea vehiculului, ceea ce 
asigura taxarea corectă. Biroul central folosea fotografiile 
şi ca dovezi în cazul în care cineva se strecura fără să 
plătească taxa. 

Fabian i-a spus că sunt în căutarea unei furgonete Chevy 
cu numărul BJY 509, care trebuie să fi trecut pe la punctul 
de control în drum spre Danemarca marţi, 22 iunie, 
imediat după ora şase dimineaţa, şi s-a înapoiat mai târziu, 
în aceeaşi zi, la unsprezece şi optsprezece minute seara. 
Femeia a promis că o să caute imaginile şi i-a cerut adresa 
de e-mail ca să i le trimită. Fabian, care încă nu primise 
una, i-a dat-o pe a lui Astrid, i-a mulţumit pentru ajutor şi a 
plecat de la sediul poliţiei. 

4 

GPS-ul i-a spus lui Fabian să vireze la Ödåkra şi l-a 
dirijat prin cartier, care arăta ca orice altă suburbie, până 
ce a ajuns pe Tögatan, unde a oprit în dreptul casei cu 
numărul 9. A ieşit din maşină şi s-a dus la casa cu etaj 
construită din aceeaşi cărămidă roşie ca Şcoala 
Fredriksdal. Jörgen şi Lina... Nu pricepea cum de au rămas 
împreună mai bine de treizeci de ani. Pe vremuri crezuse 
că povestea lor n-avea să dureze nici măcar un semestru. 

A apăsat pe butonul soneriei şi s-a gândit la prima oară 
când a sunat la uşa familiei Linei. Era în clasa a patra, şi n- 
a avut destul curaj să stea pe loc, a fugit şi s-a ascuns la 
etajul de sus înainte ca tatăl ei să deschidă uşa. 

Apoi a sunat la uşa ei în fiecare dimineaţă ca să meargă 
împreună la şcoală şi drumul îi părea momentul cel mai 
important al zilei. Nu trebuia s-o împartă cu nimeni, 
vorbeau şi râdeau, şi el făcea tot ce-i stătea în puteri ca să 
meargă cât mai încet. 

Klippan avusese dreptate. Lina fusese, cu siguranţă, cea 
mai frumoasă fată din clasa lor, şi Fabian se întreba dacă e 
şi acum la fel de drăguță. 

O femeie voinică, aproape grasă, a deschis uşa. Purta o 
rochie cafenie lălâie şi avea părul negru, în afară de 
rădăcini, care erau sure. Părea obosită şi trecută. Mai 

presus de toate, arăta mai bătrână decât cei patruzeci şi 
trei de ani ai săi, şi-a zis Fabian şi a constatat că până şi 
Molander avusese dreptate. 

— Trebuie să fii Fabian Risk, a zis ea. Fabian a 
încuviinţat, strângându-i mâna. Sunt Agneta. Verişoara 
Linei. Facem cu schimbul, ca să nu fie singură. Hai 
înăuntru. 

Fabian a urmat-o în casă şi şi-a rotit privirea prin living, 
care era mai plăcut decât s-ar fi aşteptat după ce văzuse 
exteriorul casei. Lina nu se vedea. 

— Aşteaptă aici, aduc cafeaua, a zis Agneta şi a dispărut 
în bucătărie. 

Fabian s-a dus la bibliotecă. Chiar şi în epoca 
transferurilor digitale, o bibliotecă rămânea unul dintre 
locurile din casă care conţinea cele mai multe secrete. 

În acest corp de bibliotecă anume se aflau cărţile 
obişnuite şi obiecte de artă. O colecţie de sticle de băutură 
viu colorate şi pahare de cristal de diferite mărimi, precum 
şi suvenire din Grecia şi insulele Canare, umpleau partea 
luminată, cu uşi de sticlă. Colecţia de CD-uri era alcătuită 
din câteva compilaţii, iar în cea de DVD-uri erau pe 
jumătate filme Disney şi pe jumătate filme polițiste 
suedeze. Romane de Jan Guillou, Henning Mankell şi John 
Grisham acopereau cel puţin trei sferturi din colecţia de 
cărţi foarte eclectică, iar restul erau volumele obligatorii 
de August Strindberg, William Shakespeare şi Charles 
Dickens. Singurele titluri care stricau tabloul normalităţii, 
sau îl îmbunătăţeau, în funcţie de cum priveai lucrurile, 
erau de Paul Auster, Cormac McCarthy şi Jonathan 
Franzen. 

Fabian a hotărât că acele cărţi trebuie să fie ale Linei. A 
mai descoperit şi câteva albume de fotografii, pe raftul cel 
mai de jos. În primul erau fotografii de la nunta Linei cu 
Jorgen, şi Fabian nu se putea împiedica să-şi spună că ea s- 
a măritat cu cineva inferior. Următorul album era mai 
variat, cu fotografii de tot felul, de la Crăciunuri şi zile de 
naştere până la kräftskiva”? şi botezuri. În unele imagini 


12 (aprox.) „Ospăţul racilor”, sărbătoare populară suedeză de la 

Jörgen poza cu pieptul dezgolit, arătându-şi muşchii tatuaţi 
şi umflaţi. 

— Ai găsit ceva interesant? 

Fabian a ridicat iute ochii din album şi a văzut-o pe Lina. 

— Ei bine, iată-te, a zis, lăsând din mâini albumul şi 
întrebându-se dacă ar trebui s-o îmbrăţişeze. A hotărât să-i 
întindă mâna, chiar dacă palma îi era deja transpirată. 
Bună. 

— Nu capăt o îmbrăţişare? 

— Desigur, scuză-mă. Doar că nu voiam... 

A îmbrăţişat-o, reţinut. 

— Era să nu te recunosc. Am auzit că te-ai mutat la 
Stockholm. 

— Da, dar acum m-am întors. lar eu te recunosc, fără 
îndoială. Nu te-ai schimbat niciun pic. 

— Mulţumesc. 

Fabian şi-a dat seama că nu ştie ce să spună în 
continuare sau cum să evite tăcerea stânjenitoare. Se 
simţea ca băiatul care tocmai sunase la uşă, dar n-avea 
timp să fugă şi să se ascundă. Agneta s-a întors din 
bucătărie cu o tavă cu cafea şi a pus-o pe masă. 

— Lina, vrei să stau aici? 

— Nu, Agge, e în ordine. O să fie bine. 

Agneta a dispărut din nou, iar Lina şi Fabian s-au aşezat 
pe canapea. 

— O să lucrezi în ancheta asta, ca poliţist? a zis Lina, în 
vreme ce turna cafeaua. 

Dar îi tremura mâna, şi aproape că n-a putut s-o facă. 

— Te rog, lasă-mă pe mine, a zis Fabian, luând vasul cu 
cafea şi turnând în ceaşca ei. 

— Îmi pare foarte rău. Lina a izbucnit în plâns, fără 
zgomot. Dar pur şi simplu nu înţeleg. Nu înţeleg cum a 
putut cineva să-i facă aşa ceva lui Jorgen. Toată lumea îl 
plăcea. Pur şi simplu n-are niciun sens. 

El voia să se tragă mai aproape şi să-i pună o mână 
alinătoare pe umărul care-i tresălta, dar a hotărât să 
rămână unde era. Era aici în calitate de poliţist, nimic mai 

mult. 

— Lina, ştiu că trebuie să-ţi fie nespus de greu, dar îţi 
vine în minte cineva care ar putea fi în spatele acestui 
lucru? 

Lina şi-a scuturat capul. 

— Absolut nimeni. Aşa cum ziceam, toată lumea îl iubea. 
Elevii lui de la şcoală îl divinizau. Ştia cum să-i ia, mai ales 
pe puştii cu probleme. 

— Da, îmi închipui. La urma urmei, el a fost un pic... 
Cum să-i zic, zurbagiu la vremea sa. 

Lina a ridicat privirea şi l-a aţintit pe Fabian. 

— Ce vrei să spui? 

Fie că şi-a reprimat amintirile, fie că nu le poate face 
faţă acum, şi-a zis Fabian, punând cana pe măsuţa de 
cafea. 

— Lina, dacă vrem să avem vreo şansă să punem mâna 
pe cel care a făcut asta, trebuie să sap un pic şi să răstorn 
câţiva bolovani. 

Lina a privit în altă parte, însă Fabian n-a făcut nimic ca 
să spargă tăcerea şi, în cele din urmă, ea s-a dat bătută şi 
a încuviinţat. 

— Din câte am înţeles, tocmai fusese în Germania să 
cumpere bere. Ştii dacă a mers împreună cu cineva? 

— Nu, întotdeauna se ducea singur. 

— Şi nu se poate să fi făcut o excepţie de data asta? 

Lina a clătinat din cap. 

— Dacă trebuia să împartă spaţiul din furgonetă cu 
cineva n-ar mai fi meritat călătoria. 

— Nici măcar ca să-i ţină de urât? 

— Cine ar vrea să facă asta? Să stea într-o furgonetă tot 
drumul până în Germania şi înapoi fără să poată cumpăra 
nimic. 

Are dreptate, şi-a zis Fabian, care încă nu pricepea ce 
rost avea să te duci acolo. 

— Ştiu şi eu? Vreun amic? În plus, a ţinut legătura cu 
cineva din clasa noastră? În afară de tine? 

— Nu, doar cu Glenn. Glenn Granqvist. 

Fabian a încuviinţat din cap. Îşi amintea din ce în ce mai 

multe. Glenn şi Jorgen fuseseră cei mai buni prieteni de 
când îşi amintea Fabian, erau din acelaşi aluat. O discuţie 
cu Glenn avea să fie următorul punct de pe lista lui. 

— Albumele acelea. Părea să fie într-o formă foarte 
bună. 

— Da, avea tot timpul grijă să fie în formă. Când copiii 
erau mici, uneori părea că el e mai mult la sala de sport 
decât pe acasă. 

— Aşadar, făcea multe exerciţii fizice? a întrebat Fabian, 
spunându-şi că de aici încolo era ori laie, ori bălaie. Ştii 
cumva dacă lua ceva care să-i crească masa musculară? 

Lina s-a uitat la el de parcă s-ar fi aşteptat la orice 
întrebare în afară de asta. 

— Nu ştiu despre ce vorbeşti. Steroizi anabolici? Sigur 
că nu lua. 

Fabian era sigur că Jorgen lua steroizi. Dar nu asta era 
important. Important era că Lina răspunsese şi că minţea. 

— A dat vreodată în tine? 

Lina era acum mai pregătită. Stăpână pe sine şi 
distantă. A pufnit pe nas şi şi-a scuturat capul. 

— Sincer, nu pricep, unde încerci să ajungi? Jörgen a 
fost unul dintre cei mai drăguţi oameni pe care ţi-i poţi 
imagina, şi nu mi-ar fi făcut niciodată rău, sau altcuiva, 
dacă-i pe-aşa. 

— Lina, nu m-am pornit să distrug reputaţia lui Jörgen. 
Dar şi tu, şi eu ştim cum era pe vremuri, la şcoală, şi nu 
vreau decât să aflu dacă... 

— Cred că acum ar trebui să pleci. S-a ridicat în 
picioare. Te rog, pleacă! 

— Îmi pare rău. N-am vrut să... 

— Agge! Poţi veni! Am terminat! 

Fabian a urcat în maşină şi a băgat cheia în contact. Nu 
încăpea îndoială că obținuse exact ceea ce căuta, şi i s-a 
confirmat bănuiala în jurul căreia se învârtea de ieri 
încoace. Era sigur că Jörgen Pålsson îşi săpase singur 
groapa. Dar lui Fabian îi părea rău că fusese atât de dur şi 
n-a ţinut cont de faptul că Lina tocmai îşi pierduse soţul. 

Care anume era lucrul cu care părea că nu se poate 
împăca? Faptul că Lina s-a combinat cu Jorgen, şi tocmai 
relaţia lor, dintre toate, rezistase? Ce drept avea să pună 
sub semnul întrebării alegerile ei? Ca şi cum ar fi avut idee 
despre ce e mai bine pentru ea. 

A deschis torpedoul, a scos cel mai nou raport de 
verificare a maşinii şi a scris pe spate un bilet pentru Lina. 
Şi-a cerut pe larg iertare pentru că a mâhnit-o şi a 
asigurat-o că e mai mult decât bine-venită să-l caute în 
orice moment ar simţi nevoia. A încheiat scriindu-şi adresa 
şi numărul telefonului mobil, apoi a semnat biletul, l-a 
îndoit şi l-a pus în cutia ei de scrisori. 

În tot acest timp o simţea urmărindu-l din spatele unei 
draperii subţiri şi, chiar înainte de a ajunge înapoi la 
maşină ca să plece, s-a răsucit spre ea, i-a zâmbit şi i-a 
făcut un mic semn cu mâna. 

N-a trecut mult şi a sunat telefonul. Dar era Astrid. 

— Au sosit fotografiile de la Lernacken. 

— Se vede ceva? 

— Cred că e mai bine să vii aici. 

4 

Erau cu totul patru fotografii de la punctul de control. 
Astrid le-a încărcat pe serverul din sediul poliției, ca să 
poată fi proiectate pe peretele sălii de şedinţe. 

— Să nu-mi spuneţi că iar am rămas fără lapte, a spus 
Irene, ţinând în mână o cană cu cafea proaspătă. 

— Mai este frişcă, a remarcat Klippan, punându-şi un pic 
în cană. În urmă cu câţiva ani, nimeni n-avea vreo treabă 
cu... 

L-a întrerupt sunetul telefonului său. L-a scos din 
buzunar şi s-a uitat la număr. 

— N-ai de gând să răspunzi? a zis Irene. 

Klippan a oftat şi a răspuns. 

— Bună, dragă. Auzi, sunt într-o şedinţă şi... Ce? Nu 
iarăşi! Alt oftat. Dar, Berit, ţi-am spus de nu ştiu câte ori. 
Nu poţi folosi tone de hârtie igienică pentru că... De-acum 
toţi cei din încăpere auzeau vocea lui Berit. Bine. Mă ocup 
eu de asta. O să sun pe cineva... Nu, nu în clipa asta. De 
cum o să am timp... Dragă, trebuie să te las. Pa-pa. 

Klippan a pus jos telefonul şi şi-a azvârlit braţele în aer, 
fără comentariu. 

— Putem să începem? a zis Astrid, aprinzând 
proiectorul. 

Prima fotografie fusese făcută din faţă şi arăta Chevy-ul 
lui Jörgen Pålsson aşteptând să i se permită trecerea pe 
pod către Danemarca. In colţul de jos era marcat timpul, 
10-06-22 6:23, şi era clar că bărbatul din spatele volanului 
este Jörgen Pålsson. Următoarea fotografie era făcută de 
sus, şi în ea se vedea brațul tatuat al lui Jörgen care 
întindea un card. 

— Ei bine, cel puţin încă are mâinile la locul lor, a zis 
Klippan. 

— Aici lucrurile devin cu adevărat interesante. 

Astrid a arătat a treia fotografie, marcată 10-06-22 
23:18. Era mult mai întuneric decât în primele două 
imagini, şi faţa lui Jorgen era ascunsă în umbră. Dar nu 
încăpea îndoială că el însuşi era la volan. Maioul lui de un 
alb curat strălucea ca o bandă reflectorizantă în întuneric. 

Jörgen nu era singura persoană din fotografie care le 
stârnea interesul. Mai era un bărbat, aşezat alături de el, 
pe scaunul pasagerului, cu haine închise la culoare şi o 
caschetă trasă pe cap atât de jos, încât toată faţa îi era în 
umbră. Era chiar acolo - ucigaşul pe care îl căutau - şi se 
topea în restul întunecimii ca o fantomă fără formă. 

— Pot încerca să prelucrez imaginea şi să văd dacă pot 
face contrastul un pic mai mare, a zis Molander. 

— Crezi că putem îmbunătăţi imaginea destul de mult ca 

s-o difuzăm? a zis Klippan. 

Molander a ridicat din umeri. 

— Vom vedea, dar mă îndoiesc. 

— Suntem siguri măcar unu la sută că acesta este cu 
adevărat tipul nostru? a întrebat Irene. 

— Nu, dar sunt o mulţime de lucruri care-i indică pe el, a 
zis Astrid. Şi, fireşte, n-o să difuzăm nimic până ce nu 
suntem siguri că avem toate informaţiile. 

— Tipul ăla poate fi oricine, a zis Irene. 

— Ce vrei să spui cu oricine? 

— Ar putea fi, de exemplu, un autostopist. 

— Cine mai ia autostopişti în ziua de azi? a întrebat 
Klippan. Aproape că nu există vreun loc în care să poţi opri 
maşina. 

— Eu iau. Lumea chiar nu-i aşa de îngrozitoare cum ar 
putea să creadă unii dintre noi aflaţi între aceşti patru 
pereţi, a zis Irene. 

— Chiar dacă nu este făptaşul, probabil că este ultima 
persoană care l-a văzut pe Jorgen viu. Indiferent cine este, 
e bine să dăm de el, a zis Astrid. Hai să presupunem un 
moment că bărbatul din imagine chiar este omul nostru. 
Atunci întrebarea e: De ce l-a luat în maşină Jorgen 
Pâlsson? 

— Şi unde? a zis Irene. 

— Se poate să-şi fi aranjat întâlnirea? a întrebat Astrid. 

— Nu, după spusele Linei, el mergea întotdeauna singur, 
a zis Fabian. 

— Asta crede ea. Dar cine poate spune dacă are 
dreptate? a zis Klippan. În orice caz, nevastă-mea nu ştie 
totul despre mine. 

— E al naibii de norocoasă, a mormăit Molander. 

— Dar, ţinând cont de grija cu care a fost plănuit 
omorul, ar trebui să presupunem că făptaşul ar fi fost 
foarte sigur că Jorgen îl ia în maşină, a continuat Fabian, 
în vreme ce ceilalţi ascultau. Şi, aşa cum a spus Klippan, 
tot drumul e mai mult sau mai puţin autostradă, unde nu 
poţi opri. Aşa că mă întreb dacă n-ar trebui să-i aflăm 
numărul cardului şi să vedem ce fel de cheltuieli a făcut pe 

drum. 

— Tocmai, l-a luat acolo unde a putut să oprească, a zis 
Astrid. 

— Bună idee, a zis Klippan şi s-a răsucit către Astrid. 
Nu-i prost deloc, tipul ăsta nou. Din păcate, o să dureze 
foarte mult până să aflăm. Băncile adoră să ne dea cu 
întârziere felul acesta de informaţii. 

Fabian ştia că Klippan are dreptate. Soluţia se numea 
Niva Ekenhielm, de la Departamentul de Informaţii Radio 
al Apărării Naţionale. Era în stare să străpungă cel mai 
gros sistem de protecţie ca nimeni altcineva. Niva îl 
ajutase destul de mult la ultima anchetă. Însă ajutorul ei 
avusese un preţ, şi Fabian îşi jurase să n-o mai caute 
niciodată. 

4 

Femeia de la biroul central al Podului Öresund i-a 
recunoscut imediat vocea şi a întrebat cum merge ancheta 
şi dacă l-au găsit sau nu pe ucigaş. Fabian i-a răspuns 
evaziv şi i-a spus că ancheta progresează şi ei fac tot ce le 
stă în puteri ca să rezolve cazul cât mai repede posibil. 

— M-am prins. Trebuie să rămână confidenţial şi nu poti 
dezvălui niciun amănunt tehnic despre anchetă, a zis 
femeia, cu accentul tipic din sudul Suediei. Dar e individul 
de pe scaunul pasagerului, nu-i aşa? 

— Sunt sigur că înţelegi că nu pot dezvălui tot ce ştim, a 
zis el, convins că asta ar fi destul. 

Încă avea nevoie să-l ajute şi spera că nu va trebui să 
ajungă să se poarte urât cu ea. 

— O iau ca pe un „da”. Dar nu-ţi face griji, n-o să le spun 
celor de la ziare. În orice caz, nu încă. 

Fabian şi-a dat seama că ar putea la fel de bine s-o facă 
să creadă că-i încredinţează unele secrete. 

— Nici eu nu cred c-ar trebui. Eşti prea deşteaptă ca s-o 
faci, şi cu siguranţă nu dorim ca făptaşul să afle cât de 
mult ştim noi, nu? 

— Nu, sigur că nu. 

— Şi, de vreme ce eşti atât de familiarizată cu acest caz, 
am nevoie de ajutorul tău în altă privinţă. 

— Oh? 

— Crezi că ai putea face rost de numărul cardului cu 
care a plătit el? 

A fost o pauză lungă înainte ca ea să răspundă. 

— Ştii că nu putem da acest fel de informaţii. Nu fără un 
mandat. 

Nu-i proastă, şi-a zis Fabian. Problema era că n-aveau 
destul timp ca să aştepte un mandat. 

— Dar, numai pentru că-i vorba de tine, Fabian Risk, 
micul meu Wallander, o să fac o excepţie. Cu o condiţie. 

— Care? 

— Să vii să mă saluţi data viitoare când treci pe aici. 

4 

Cu casca telefonului mobil la ureche, Fabian s-a dus în 
camera de odihnă a angajaţilor, unde era o cafetieră mare, 
cu tot soiul de butoane. A apăsat pe butonul pentru 
cappuccino şi a auzit aparatul pornind, în vreme ce 
telefonul suna la capătul liniei. Ea ştia că el e cel care 
sună, era sigur de asta. Probabil că avea chiar acum 
privirea aţintită la telefonul care suna. 

— Cum dracu” îndrăzneşti să mă suni? 

Fabian a fost buimăcit şi s-a trudit să spună ceva. 

— Alo? Credeai că n-o să ştiu că eşti tu? Aşa de al 
dracului de... 

— Niva, n-am vrut să... 

— Totul s-a terminat între noi. Ai uitat deja? 

— Nu, n-am uitat, şi nu de asta te sun. 

— Presupun că mă suni ca să-mi spui ce nucleu familial 
fericit ai acum, că ai şters-o de aici şi ai emigrat în Skâne? 

— Te sun pentru că am nevoie de ajutorul tău într-o 
investigaţie şi e important să ne mişcăm repede, a zis 
Fabian. A luat tăcerea ei drept semn pozitiv. Investighez 
uciderea unui fost coleg de clasă, despre care sunt sigur că 
ai citit în ziare. Profesorul de lucru manual căruia i-au fost 
tăiate mâinile. 

— A, da, e tipic pentru Skâne. Era unul dintre vechii 
prieteni din şcoală? 

— Nu tocmai prieten. Eram în aceeaşi clasă. Trebuie să 

aflu ce cumpărături a făcut cu cardul în 22 iunie. 

— Trimite-mi numărul cardului şi te caut eu. 

— Mulţumesc. E tare frumos din partea ta să mă ajuţi. 
Chiar n-am vrut să... 

— Cum îţi merge, altfel? 

— Bine. Tocmai ne-am mutat, aşa că e un pic de 
zăpăceală. Dar se pare... Cred că va fi bine. Tu? 

— Mă simt cu adevărat groaznic şi sunt însingurată, ca 
de obicei. Terapeutul meu zice că va dura o vreme până să 
pot trece peste toate astea. 

— Sunt convins că o să începi curând să te simţi mai 
bine. Acum, că m-am mutat, întregul Stockholm o să fie 
doar al tău. 

— Ce soi de consolare e asta dacă mă tot suni? 

Fabian era pe cale să răspundă, dar n-a avut timp. Ea 
închisese. A luat o gură de cappuccino şi a turnat restul în 
chiuvetă. 

— Tati, ghiceşte ce am făcut! a strigat Matilda, 
repezindu-se la Fabian, care intra în casă. Ne-am dus să 
înotăm! Erau valuri foarte mari şi super frig! Şi ne ducem 
iar mâine. Mami a promis că pot să capăt un costum de 
baie nou! I-a sărit în braţe. Poţi să vii cu noi, te rog? 

— Şi dacă e prea frig pentru mine? 

A intrat în bucătărie, ţinând-o în continuare în braţe pe 
Matilda. 

— Tati, te rog! Te rog! 

Fabian s-a dus la Sonja, care aşternea masa pentru cină, 
şi a sărutat-o. 

— Cina e aproape gata, a spus ea, zâmbind. Cum a 
mers? Ai terminat ce trebuia să faci? 

Şi-a scos şorţul şi s-a uitat în ochii lui. 

— Iubito, eu... 

— Uită că am întrebat. Uită că, de fapt, se presupunea 
că eşti în concediu. 

— Iubito... 

— Hai să nu vorbim despre asta. Du-te să-l aduci pe 
Theo. 

— Sigur, unde e? 

— În camera lui. 

— A stat acolo toată ziua, a zis Matilda. 

— N-a mers cu voi la înot? 

— Nu, spera să vii şi tu şi să-l ajuţi să aleagă o mască 
pentru scufundări, a zis Sonja. 

— Tati! Promite că vii mâine! Te rog, promite! 

— Promit. Să fac tot ce îmi stă în... 

— Eşti aşa de prostuţ! 

Matilda s-a zbătut să coboare din braţele lui. 

Fabian s-a întors spre scară tocmai când a sunat 
telefonul. 

— Suntem deja branşaţi? 

— Se pare că da. 

Sonja s-a dus la telefon şi a ridicat receptorul. 

— Da, sunt Sonja Risk... Aha. Da, e aici. E pentru tine. 

Fabian a ştiut imediat cine este, mulţumită tonului sec al 
Sonjei. Afurisită de scorpie trădătoare ce eşti, şi-a zis, 
înainte să ia telefonul. 

— Da, sunt Fabian Risk, a zis, cu tonul cel mai oficial. 

— Bună, scumpule, a răspuns Niva. Mi-am zis că e cel 
mai bine să te sun acasă, nu pe mobil, ca să nu dea de 
bănuit. La urma urmei, n-avem nimic de ascuns în privinţa 
acestei convorbiri, nu-i aşa? 

— Nu, absolut nimic, a zis Fabian, ridicând din umeri 
către Sonja când ea a intrat în living. Ai găsit ceva? 

— Întotdeauna eşti aşa de nerăbdător. Ca să fiu sinceră, 
nu pricep cum te suportă Sonja. Totul se sfârşeşte înainte 
chiar să înceapă. 

— Niva, tocmai ne pregăteam să cinăm. 

— Ce drăguţ! Pe numărul de card pe care mi l-ai trimis a 
fost o cheltuială de 739 de coroane la benzinăria OK din 
Lellinge la ora zece şi douăzeci şi două de minute seara. 
De asemenea, l-a folosit la BorderShop, în Puttgarden, 
unde trebuie să fi cumpărat destulă bere pentru întregul 
Oktoberfest. 

— Iţi mulţumesc pentru ajutor. 

— Pentru nimic. 

Fabian a închis şi s-a aşezat la masă. Sonja se întreba, 
evident, despre ce a fost vorba. Avea tot dreptul să pună 
întrebări. 

Dar va trebui să aştepte până ce el se întorcea acasă, 
mai târziu, în acea seară. 

4 

Fabian a reuşit să plece de acasă puțin după ora zece. S- 
a urcat în maşină şi s-a îndreptat spre benzinăria OK din 
Lellinge, care era la vreo patruzeci de kilometri sud-vest 
de Copenhaga. Credea că va ajunge acolo puţin înainte de 
miezul nopţii. 

Cu toate că înainte să plece Theodor refuzase să 
deschidă uşa, iar Matilda şi Sonja erau amândouă furioase 
pe el, a hotărât să nu amâne călătoria pe a doua zi. 
Izbutise să câştige un pic de timp şi nu-şi putea permite să- 

l irosească lăsând să treacă o întreagă noapte. 

Pe drum până acolo, Fabian a trecut în revistă faptele pe 
care le cunoştea despre caz. Ar fi fost imposibil ca făptaşul 
să ştie exact unde, şi de câte ori, avea să se oprească 
Jörgen, dar a presupus, probabil, că el se va opri cel puţin 
o dată pe drum, ca să-şi umple rezervorul. După spusele lui 
Molander, rezervorul de benzină al Chevy-ului pe care îl 
găsiseră la şcoală conţinea 88 de litri de benzină cu cifră 
octanică 95. Avea o capacitate de 120 de litri, ceea ce 
însemna că Jorgen consumase 32 de litri. Benzinăria la 
care făcuse plinul se afla la 144 de kilometri de şcoală, cu 
tot cu trecerea podului. 32 de litri la 144 de kilometri 
însemna că Chevy-ul cu plinul făcut consuma 2,2 litri la 10 
kilometri, o estimare destul de corectă. Părea rezonabil să 
presupui că Jörgen nu făcuse vreun ocol inutil, ci 
condusese drept către şcoală. 

Jörgen Pålsson şi-a folosit cardul doar o dată în 
Danemarca, la benzinăria OK, la ora zece şi douăzeci şi 
două de minute seara. Plata celor 739 de coroane era 
echivalentul a 75 de litri de benzină. Dacă ar fi pornit la 
drum din Odâkra cu rezervorul de benzină plin şi n-ar fi 
alimentat până la Lellinge, peste 380 de kilometri, o 
alimentare de 75 de litri părea potrivită. Jörgen a trecut pe 
la punctul de control de la Lernacken după cincizeci şi 
şase de minute, la unsprezece şi optsprezece minute seara, 
dar nu i-ar fi trebuit mai mult de patruzeci de minute ca să 
acopere acea distanţă. Asta însemna că zăbovise la 
benzinărie cincisprezece sau douăzeci de minute. 

Apoi a trecut peste pod cu un pasager aşezat alături. 

H 

Bărbatul din cabina de la Podul Öresund i-a înapoiat lui 
Fabian cardul, şi bariera din faţa lui s-a ridicat. El a apăsat 
pe acceleraţie, în vreme ce la radio se transmitea unul 
dintre cântecele sale preferate. A dat mai tare, până ce 
vocea lui Kate Bush a umplut maşina, cântând despre un 
târg făcut cu Dumnezeu ca să se pună ea în locul iubitului 
său. A început să fredoneze, în vreme ce ea cânta refrenul 
„Running Up That Hill”. 

Era prima dată când trecea podul şi priveliştea era la 
hotarul cu magia. Cerul pâlpâia, albastru-închis şi auriu în 
lumina jumătăţii de lună strălucitoare, iar dedesubt, 
departe, apele liniştite din Öresund păreau o oglindă 
uriaşă. 


And if I only could 

Make a deal with God 

And get him to swap our places 
Be running up that road 

Be running up that hill 

Glenn Granqvist s-a aşezat la masa din bucătărie, a 
desfăcut capacul borcanului de sticlă şi s-a uitat la bucăţile 
de hering care pluteau prin lichidul tulbure. Borcanul 
fusese desfăcut pe vremea când Anki locuia acolo, lui nici 
măcar nu-i plăceau atât de mult heringii. Era ceva care-l 
nemulţumea în privinţa texturii, aşa că a trebuit să înghită 
bucăţile întregi şi să le facă să alunece în jos cu bere rece, 
ca să nu-i vină înapoi pe gât. 

Dar acum nu mai era bere. Cele mai multe dintre 
lucrurile care îi plăceau lui Glenn nu mai erau, şi în aceste 
zile golea borcane a căror dată de expirare era de mult 
depăşită. Măsline, murături, muştar, sos remoulade şi tot 
afurisitul de stoc de heringi al lui Anki. A mai pescuit o 
bucată, a băgat-o în gură şi a făcut-o să alunece pe gât cu 
sucul dintr-o cutie de ananas. 

Nu se mai putea destinde de când auzise vestea despre 
Jörgen. Îi era greu să rămână într-un loc şi trebuia să se 
mişte mereu. Stătea ca pe ace şi inima îi bătea de două ori 
mai repede. Cel mai bun prieten al său era mort, nu din 
pricina unui accident tragic sau a unei boli rapide, ci din 
pricină că cineva îi luase dinadins viaţa într-un fel atât de 
meticulos plănuit şi îngrozitor, încât simplul gând la asta îl 
umplea de fiori, 

S-a gândit cât de mult s-au distrat împreună de-a lungul 
celor treizeci şi şapte de ani de prietenie. O viaţă întreagă. 
S-au cunoscut în clasa întâi. După câteva minute s-au 
încăierat. De atunci au rămas prieteni la cataramă şi au 
fost alături la bine şi la rău. 

Dar au făcut şi lucruri prosteşti. De fapt, o grămadă, 
dacă stătea să se gândească. Au lăsat în urmă cea mai 
mare parte a lor, convingându-se pe ei înşişi că n-au făcut 
nimic de care să se ruşineze. Şi a funcţionat. În toţi aceşti 
ani el a dormit liniştit noaptea, cu conştiinţa împăcată şi 
curată ca într-o reclamă. Până acum. 

Până ce l-a sunat Lina, în urmă cu o săptămână, să-i 

spună că Jörgen a dispărut. De la bun început a avut o 
presimţire că ceva nu-i în regulă, şi de atunci imaginile s- 
au ivit într-un şuvoi continuu. Amintiri vechi, uitate, pe 
care credea că le-a călcat în picioare până au ajuns o 
crustă tare, de nerecunoscut, peste care s-a turnat asfalt, 
ca să nu mai vadă vreodată lumina zilei. 

Şi totuşi, iată că se gândea la ele. 

N-a fost deloc surprins că Jorgen era mort, sau că a fost 
ucis. Afurisitele alea de mâini retezate au fost ceea ce l-a 
făcut pe Glenn să-şi iasă din minţi de spaimă. 

Dacă n-ar fi fost acest mic amănunt, era sigur că ar fi 
putut să doarmă noaptea. Nu era în stare să-l jelească pe 
Jorgen sau să o sprijine pe Lina. Abia îndrăznise chiar şi să 
ia legătura cu ea. Mâinile fuseseră specialitatea lui Jörgen. 
Oricât de însângeraţi şi vătămaţi ar fi ajuns să-i fie, el nu-şi 
folosea decât pumnii ca să rănească şi să agreseze. N-a 
început să folosească boxul de alamă decât după clasa a 
noua. Specialitatea lui Glenn fusese să tragă şuturi cu 
bocancii săi Doc Martens roşii, cu botul placat cu oţel. 

N-a înţeles de ce au continuat s-o facă atâta vreme. Una 
era la şcoală. Se plictiseau şi aveau nevoie de ceva cu care 
să-şi treacă timpul. La vârsta aceea l-a făcut să se simtă 
puternic, victima lor tremura de-a binelea de frică de cum 
îi vedea şi era în stare să facă tot ce-i spuneau ei. Dar de 
ce au continuat? Era ca şi cum ar fi devenit dependenţi şi 
nu s-au putut opri până ce ela murit. Şi au crezut că l-au 
omorât la ultima lor şedinţă. Aşa îi spuneau ei. 

O şedinţă. 

Petrecerea a durat mai bine de cinci ore. 

Asta se întâmpla la unsprezece ani după ce terminaseră 
clasa a noua. 

Până atunci, l-au lăsat în pace după ce au plecat de la 
şcoală şi s-au luat în schimb de alţi oameni. Adevărul este 
că se plictisiseră de el şi îl uitaseră, mai mult sau mai 
puţin, până la jumătatea unei nopţi de beţie la Copenhaga, 
când lui Jörgen i-a venit brusc ideea să reia legătura cu el, 
ca să aibă o ultimă şedinţă. 

Există ecuaţii ca să calculezi câtă energie consumă 

corpul când alergi, faci sex sau dormi. Dar nu exista vreo 
formulă care să le spună câte calorii au ars în timpul unei 
bătăi. Trebuie să fi fost multe, căci după trei ore el şi 
Jörgen erau complet epuizați. 

Victima lor a ţipat, a plâns şi i-a implorat să-l cruţe. A 
spus că le dă banii săi şi că e de acord să facă orice, numai 
să înceteze. Dar ei n-au făcut-o. Înainte să moară. Să fie 
înfrânt. 

Ticălosul a refuzat să moară. Sigur, ar fi putut să înfigă 
în el un cuţit, dar asta ar fi însemnat să trişeze. Nu şi-au 
folosit decât mâinile şi picioarele. Nimic mai mult. 

Au plecat din apartament şi s-au dus la Tre Hăster, să 
mănânce fripturi mari cu cartofi prăjiţi şi sauce béarnaise 
şi să bea câte o coca-cola mare. Glenn îşi amintea încă ce 
gust bun aveau. Era ca şi cum corpul lor tipa după mai 
mult zahăr. După ce au mâncat, au jucat pinball. A reuşit 
să aibă câteva multiballs şi ar fi putut să stabilească un 
record personal dacă nu s-ar fi declanşat senzorii 
aparatului când l-a împins prea tare. Câtă vreme au jucat 
n-au scos o vorbă despre atac, dar în aer plutea un acord 
fără cuvinte. Aveau s-o ţină tot aşa până ce el ceda. O dată 
pentru totdeauna. 

Când s-au înapoiat, au constatat că victima lor reuşise să 
se târască până în hol şi să tragă telefonul jos de pe masă. 
De unde să ştie că ei tăiaseră firul? 

După două ore, ei au fost cei care au renunţat. Era 
pentru prima oară că oboseau bătând pe cineva. Ultimele 
treizeci de minute au părut în cea mai mare parte 
monotone, neinteresante, şi Glenn şi-a amintit că şi-au 
explicat în mod logic că trebuie să renunţe, pentru că el 
oricum avea să moară singur în câteva ore. 

Şi-au petrecut următoarele săptămâni căutând prin ziare 
un ferpar sau un articol despre crimă, dar n-au găsit nimic. 
N-a fost nici măcar un raport al poliţiei. După două luni s- 
au întors în apartament şi l-au găsit complet gol. El 
dispăruse. Ca prin minune. 

Amândoi erau neliniştiţi, şi senzaţia s-a amplificat. Unde 
s-a dus victima lor? Plănuia să se răzbune? Au discutat 

asta de câteva ori şi au ajuns la concluzia că probabil n-au 
de ce să-şi facă prea multe griji. După ce au trecut câţiva 
ani, nu s-au mai gândit deloc la asta. 

Amândouă mâinile retezate. Afurisită treabă! 

Asta însemna că-i vine şi lui rândul curând? O să i se taie 
picioarele? 

S-a culcat pe bancheta din bucătărie şi a închis ochii. 
Epuizarea părea că-l înghite pe dinăuntru, dar nu 
îndrăznea să adoarmă. Cele câteva ore de somn pe care le- 
a furat în ultima săptămână au fost mai rele decât starea 
de trezie. Visele îi erau mai ciudate ca oricând. Amintiri 
pitite prin unghere înviau şi se transformau în visul erotic 
al unui regizor de filme horror. 

Citise cândva despre un cercetător care a reuşit să stea 
treaz unsprezece zile. După patru zile au început 
halucinaţiile şi se credea fotbalistul argentinian Diego 
Maradona. Dar după şase zile revenise la normal, şi chiar a 
reuşit să-şi învingă asistenții la pinball înainte să-şi reia 
programul de somn obişnuit. 

Dar el n-avea să poată rezista timp de unsprezece zile. 

Trebuia să gândească limpede şi să nu-şi piardă 
concentrarea. S-a ridicat în şezut, s-a frecat la ochi, 
întorcându-se la prezent, şi a mai băgat în gură o bucată 
de hering. S-a trudit s-o înghită, dar nu voia să alunece pe 
gât. Terminase sucul de ananas, şi peştele se tot întorcea 
în sus, până ce şi-a luat inima în dinţi şi a început să 
mestece. Trebuia să mănânce, pentru energie, dacă voia să 
aibă vreo şansă atunci când avea să conteze. Era sigur că o 
să trebuiască să se apere. Avea să lupte. 

Cel puţin nimeni nu-i va reproşa că e leneş. Aproape 
toate pregătirile erau făcute. S-a înarmat, a montat 
zăvoare la toate ferestrele casei şi a refăcut instalaţia 
electrică a tuturor lămpilor, ca să le poată stinge cu o 
singură apăsare pe o telecomandă pe care o purta la el tot 
timpul. De asemenea, a întins sârmă ghimpată pe peluza 
din spatele casei şi a legat-o cu fir pentru pescuit de 
clopoţeii de vânt de la fereastra de la etaj, ca să audă dacă 
umblă cineva pe acolo. 

Nu-i mai rămăsese pe listă decât să monteze vizorul pe 
uşa din faţă, dar asta trebuia să aştepte până a doua zi, 
când afară avea să fie din nou lumină. Fusese un vizor pe 
uşa cea veche, dar l-a considerat o cheltuială inutilă când a 
trebuit să înlocuiască uşa, însă apoi s-a răzgândit şi a 
cumpărat unul pe care urma să-l monteze singur peste 
câteva săptămâni. Asta era acum trei ani şi jumătate. Dar 
avea să-l monteze ziua următoare. 

Era o idee cu adevărat prostească să locuiască în 
această casă acum, după ce Anki îl părăsise. Stătea doar 
ca să-i facă ei în ciudă. Nici măcar nu-i plăcea casa. Era 
prost construită, cu pereţi subţiri din ipsos care miroseau a 
mucegai cu toate că nu aveau decât zece ani, şi trebuise 
deja să înlocuiască uşa... 

Soneria uşii i-a întrerupt gândurile la casa plină de 
defecte. Era unsprezece şi jumătate noaptea. Cine naiba ar 
putea fi la ora asta? Soneria s-a auzit din nou. 

Presupusese că agresorul avea să vină prin curtea din 
spate, care nu se vedea de afară. Pusese sârma ghimpată 
pentru ca agresorul să se împiedice, dându-i lui Glenn timp 
să sară pe el şi să-l târască în casă. Dacă, în ciuda tuturor 
aşteptărilor, agresorul reuşea să ajungă până la casă, uşile 
mari din sticlă erau uşor de forţat. Dar Glenn era pregătit 
şi pentru asta. Avea să-l mâne pe agresor în camera de 
lucru. De unde omul n-ar mai putea să iasă. 

Cel puţin nu înainte ca Glenn să-l încuie, liniştit, şi să 
telefoneze la poliţie. Aştepta deja cu nerăbdare să apară în 
ziare ca eroul care a prins ucigaşul. Cu siguranţă că Anki 
avea să fie impresionată. 

Dar sunatul la uşa din faţă nu făcea parte din planul său. 
Ucigaşul n-avea cum să vină, pur şi simplu, în faţa casei şi 
să apese pe sonerie. Nu era posibil. Aşadar, cine putea să 
fie? 

Clopoţeii de vânt îi dăduseră prima alarmă falsă în 
noaptea trecută. A stins toate luminile şi s-a năpustit cât ai 
clipi în curte, dar nu era decât un câine care rătăcea pe 
acolo şi se încurcase în sârma ghimpată. Câinele a reuşit 
să se elibereze şi să fugă înainte ca Glenn să-l ajute. 

Poate că la uşă era stăpânul câinelui? Glenn se întreba 
dacă o fi ilegal să pui sârmă ghimpată în propria curte. La 
urma urmei, era terenul său. 

Să rămână concentrat şi să gândească limpede. 

A înşfăcat bâta de baseball şi a păşit cu băgare de seamă 
pe hol. 

Soneria s-a auzit din nou. Lung, insistent. 

La dracu', de ce n-o fi montat afurisitul ăla de vizor? A 
descuiat uşa şi a deschis-o. 

Era ora unsprezece şi treizeci de minute seara când 
GPS-ul i-a spus lui Fabian că aproape a ajuns la destinaţia 
sa din Lellinge. Călătoria a decurs mai rapid decât se 
aşteptase. Traficul era aproape inexistent şi, după ce a 
auzit la radio „Running Up That Hill”, a ascultat întregul 
album Hounds of Love. L-a ajutat să-şi amintească de zilele 
de şcoală. 

Nu-i plăcuse niciodată de Jörgen Pâlsson şi avea grijă să 
se ţină cât mai departe de el. Nu din cauză că lui Fabian i- 
ar fi fost frică de el, ci mai mult din lipsă de bravură. Dacă 
nu vedea nimic, nu avea să fie martorul maltratării şi nu 
avea să fie silit să aleagă de partea cui să fie. Asta ar putea 
explica de ce amintirile îi erau atât de neclare. Fusese atât 
de afurisit de vrednic de dispreţ. 

Cel puţin îşi amintea destul ca să spună că Jörgen 
Pâlsson şi Glenn Granqvist au băgat frica în toată clasa, 
dar se luau mai ales de o persoană anume. 

Claes Mällvik. 

A fost maltratat de îndată ce s-a strigat catalogul în 
clasa întâi şi până a terminat clasa a noua. Toţi colegii 
ştiau asta. Cu siguranţă ştiau şi profesorii. Şi totuşi, nimeni 
n-a făcut nimic, în afară de a privi în altă parte. 

A existat un incident pe care Fabian n-a reuşit să-l 
ignore. Un incident pe care l-a reprimat, dar mâinile 
retezate din sala de duşuri i l-au readus în minte. Faptul că 
s-a complăcut l-a făcut să se simtă la fel de vinovat ca 
Jorgen şi Glenn. 

Tocmai terminaseră ora de sport şi se îndreptau spre 
vestiar. Claes nu făcea niciodată duş, lucru pe care 
profesorul de sport îl descoperise recent şi l-a ameninţat 
pe Claes că nu-i dă notă de trecere dacă nu începe să se 
spele. Să faci duş după ora de sport e o chestie care ţine 
de igienă nu numai pentru tine, dar şi pentru toţi cei din 
jur, a spus profesorul, care probabil că n-avea habar în ce 
fel aceste ameninţări aveau să-l afecteze pe Claes. 

Sala duşurilor era îmbrăcată în faianţă albă şi avea opt 
duşuri de-a lungul a doi pereţi. Cu toţii au simţit ce 
pluteşte în aer şi s-au repezit spre ele. Toţi, în afară de 
Jörgen şi Glenn. La ce dracu’ te zgâieşti? Eşti vreun 
poponar? Nu, e un fătălău! la uite-i scula! E aşa de a 
dracu’ de măruntă, că arată ca o fofoloancă! 

Fabian încă îşi mai amintea felul în care se uitase Claes 
la el, cu ochi care implorau, şi cum s-a prefăcut că-i intră 
săpun în ochi ca să nu-i deschidă. Apoi a auzit prima 
lovitură. Când a deschis iarăşi ochii, Claes zăcea pe 
podeaua tare, acoperită de gresie, ghemuit ca un fetus, 
încercând să se protejeze de şuturile lui Glenn, care îi 
ţinteau organele genitale, şi de pumnii pe care Jörgen i-i 
căra în cap. 

Fabian a fost laş şi s-a strecurat afară împreună cu 
ceilalţi băieţi. Claes n-a scos nici cel mai mic sunet. N-a 
plâns şi n-a rostit vreun cuvânt. Nici măcar nu i-a rugat să 
înceteze. Pur şi simplu a încasat pumnii şi şuturile în 
tăcere. De-abia când ei au deschis duşul la temperatura 
maximă a început să ţipe. 

Acum, după mai mult de treizeci de ani, făptaşul 
retezase mâinile lui Jorgen şi le aşezase în aceeaşi sală de 
duşuri. 

Dacă era cineva care să aibă un motiv puternic, acela 
era Claes Mâăllvik. 

K 


Benzinăria OK avea o singură clădire. După ce i-a dat un 
ocol, Fabian a parcat într-un colţ, lângă un tomberon, şi a 
ieşit din maşină. Şi-a umplut plămânii cu aerul nopţii, care 
era încă dens şi cald. Dacă vremea o ţinea aşa, curând 
avea să citească în ziare despre cel mai cald iulie din 
ultima sută de ani. 

S-a preumblat o vreme pe acolo şi apoi şi-a dat seama că 
n-are nicio idee despre ce ar trebui să caute, cu toate că 
avea senzaţia că există un indiciu pe undeva, prin 
apropiere, ceva ce trebuia să descopere mai bine mai 
curând decât mai târziu. În vreme ce căuta prin zona din 
jurul benzinăriei, senzaţia s-a intensificat din ce în ce mai 

mult. Nu putea fi sigur, dar se simţea din ce în ce mai 
încrezător că aici luase făptaşul legătura cu victima lui. 

Dar cum ar fi putut ucigaşul să planifice ca Jörgen 
Pâlsson să facă plinul la această benzinărie anume? 
Singurul lucru pe care s-ar fi putut baza era că Jörgen 
trebuia să se oprească undeva pe drumul spre casă. 
Trebuie să-l fi urmărit pe Jorgen cu maşina sa, o maşină pe 
care ar fi fost silit s-o lase în urmă. Dacă nu se întorsese 
deja s-o ia, exista o şansă ca vehiculul să fie încă aici. 

În vreme ce se îndrepta spre partea din spate a 
benzinăriei, a încercat să-şi amintească mai bine chipul lui 
Claes Mâllvik. Şi-l amintea ca incredibil de sfios şi de 
prudent, cineva care rareori cuteza să ridice mâna la oră 
ca să răspundă la o întrebare. Să fi mers acum atât de 
departe încât să-i ia viaţa schingiuitorului său într-un mod 
brutal şi demn de titluri pe prima pagină a ziarelor? Fabian 
nu ştia ce să creadă. Nu exista vreo limită la ceea ce 
violenţa şi teroarea mintală puteau să-i facă unui om. 
Probabil că era tocmai calea de a crea un monstru. 

În spatele clădirii erau parcate cinci maşini, şi niciuna 
nu părea să aparţină clienţilor din magazin. Trei dintre ele 
erau parcate în locurile rezervate angajaţilor, dar nu erau 
semne în faţa celorlalte două. Una dintre ele era acoperită 
cu un strat gros de noroi şi frunze uscate. Fabian s-a dus la 
ultima din şir, un Peugeot 206, şi a examinat-o. Avea plăci 
de înmatriculare suedeze şi o peliculă de praf sugera că 
stătea acolo neatinsă de câteva zile, cel mult o săptămână. 

Ar fi trebuit s-o sune pe Astrid, dar s-ar fi putut ca ea să 
se supere că acţionează cu de la sine putere. A sunat-o mai 
bine pe Irene. 

— Bună, sunt Fabian Risk, noul tău... 

— Ştiu cine eşti. 

— Sper că nu te-am trezit. 

— Nici vorbă. Încă sunt la birou, încercând să-l ajut pe 
Klippan să facă rost de o listă cu elevii din clasa ta, lucru 
care pare să fie absolut imposibil. Era 9 C? 

— Da, dar cu un pic de noroc n-o să avem nevoie de ea. 
Sunt în Danemarca şi s-ar putea să fi găsit maşina 

ucigaşului. 

— Ce? Ce naiba spui acolo? Cum ai reuşit? Astrid ştie? 

— O să vă explic după aceea şi s-ar putea să mă înşel. 
Deocamdată nu e decât o speculație. Dar dacă ai putea să 
cauţi numărul JOS 652, ar fi... 

— Te sun eu. 

Fabian a răsuflat adânc, şi-a băgat telefonul în buzunar 
şi s-a îndreptat către magazinul non-stop al benzinăriei. 
Dacă se dovedea că Claes Mâăllvik este proprietarul 
Peugeot-ului, bănuielile lui Fabian se adevereau şi ancheta 
intra în faza finală: localizarea suspectului şi arestarea. 

O fază care putea, desigur, să dureze destul de mult. 
Dar el şi-ar fi făcut treaba cu asupră de măsură şi se putea 
întoarce la concediul său cu conştiinţa împăcată. Putea să-l 
ducă mâine pe Theodor la Väla ca să cumpere un set 
pentru scufundări, după care şi-ar duce toată familia pe 
plaja de la Mölle, unde puteau să se prăjească la soare şi 
să înoate cu masca pe lângă stânci. Apoi avea să-i trateze 
cu o cină cu dichis tocmai la Grand Hotel din Mölle. 

A intrat în magazin şi a dus la casă un Jatte de la 
automat, o tabletă de ciocolată şi o sticlă de apă Ramlösa, 
sau „apă daneză”, cum se încăpăţânau danezii să-i zică, 
deşi era îmbuteliată la Helsingborg. La casă era o tânără. 
Nu arăta de mai mult de douăzeci de ani şi avea un 
piercing în buza de jos. E mult prea tânără ca să lucreze 
singură în schimbul de noapte, şi-a zis Fabian pe când 
punea pe bandă cumpărăturile. 

— E maşina dumneavoastră? 

A făcut semn spre Peugeot. 

— Nu. 

— Dar ştii de câtă vreme e aici? 

— Cam o săptămână. 

— Era aici martea trecută? 

— Habar n-am. A ridicat din umeri şi a început să 
scaneze articolele. Nu lucrez marţea şi miercurea. Am 
văzut-o prima dată joi. Aveţi de plată şaptezeci şi opt de 
coroane. 

Fabian i-a înmânat cardul, dându-şi seama că Peugeot-ul 

ar fi putut să stea acolo de martea trecută. 

Tocmai ieşea din magazin când i-a sunat telefonul. 

— Fabian, sunt Irene. Maşina e înregistrată pe numele 
Rune Schmeckel!?. 

— Pardon? Ce-ai zis? 

Fabian s-a oprit lângă compresor, care picura şi şuiera. 
Fusese atât de sigur că ea va spune Claes Mällvik, încât s-a 
gândit că n-a auzit bine. 

— Numele lui este Rune Schmeckel. Neinspirat nume de 
familie, nu? 

Fabian s-a dezumflat. Măcar de-ar fi fost o maşină 
închiriată sau aşa ceva, ca să le dea un indiciu cu care să 
lucreze. În orice caz, nu fusese în clasă niciun Rune 
Schmeckel. 

— A fost declarată furată? 

— Nu, ăsta a fost primul lucru la care m-am gândit şi eu. 

Fabian a înjurat în gând. Poate că nu era maşina 
făptaşului? Sau poate că el era pe o pistă complet greşită? 
Se putea să nu fie vorba despre răzbunarea unei victime? 

— Fabian, mai eşti acolo? 

— Da. Nu mi-ai dat răspunsul la care mă aşteptam. 

— Adresa lui e Adelgatan nr. 5, la Lund. Lucrează la 
spitalul de acolo. 

— Bine. Acum trebuie să te las. Vorbim mai târziu. 

— Bine. Ne vedem mâine. 

Fabian a pus capăt convorbirii. N-avea chef să discute 
mai departe. Avea nevoie de timp ca să se gândească. 

Să cumpănească. 


13 Schmeckel este un termen peiorativ în idiş - „(cineva cu) penis mic”. 

De-abia trecuse de două noaptea, dar cerul începea deja 
să se lumineze. Pe când se întorcea în Suedia, Fabian a 
hotărât că priveliştea din Oresund s-a depăşit pe sine. Însă 
de data aceasta nu se putea bucura cu adevărat de peisaj. 
N-avea chef nici măcar să asculte muzică. Se tot gândea la 
Claes Măllvik şi la tot ce îndurase băiatul în timpul anilor 
de şcoală. I s-au deşteptat mai multe amintiri, una mai rea 
decât cealaltă, şi toate ajutau la consolidarea motivelor 
posibile. Şi totuşi, nu exista nicio dovadă concretă care să-l 
indice pe Claes. Fabian nu avea decât câteva amintiri 
înceţoşate din vremuri de demult. 

Fabian a încetinit când a ajuns la punctul de control din 
Lernacken. l-a dat cardul bărbatului din cabină şi s-a 
gândit la Sonja. Spera că ea va fi adormită când o să 
ajungă acasă. Altfel, discuţia despre motivul pentru care 
sunase Niva avea să-i ţină treji toată noaptea. 

— Vă rog să daţi înapoi şi să conduceţi până la clădirea 
de acolo, a zis bărbatul pe când îi înapoia cardul, arătând 
spre ceva ce arăta ca o baracă militară. 

— S-a întâmplat ceva? Am alt card, dacă e vreo 
problemă cu acesta. 

Bărbatul a clătinat din cap. Fabian habar n-avea ce se 
întâmplă, nici măcar atunci când a văzut-o pe femeia obeză 
care venea spre el. 

— Fabian Risk. Credeai c-o să te furişezi, zău aşa? Mi-ai 
promis o întâlnire romantică prima oară când ajungi aici, a 
zis ea. 

Fabian a coborât din maşină, i-a strâns mâna şi şi-a dorit 
să fie oriunde altundeva decât acolo. Femeia i-a spus că o 
cheamă Kickan şi l-a târât în baracă, unde a golit cafeaua 
veche dintr-un vas şi a pregătit alta. Fabian a numărat 
linguriţele pe care le punea în filtru şi şi-a dat seama că n- 
o să aibă parte de niciun minut de somn. Cu toate că asta 
n-ar mai conta dacă Sonja nu era adormită când ajungea el 
acasă. 

— Măi, să fie, da' ştiu că eşti chipeş! Chiar mai chipeş 
decât mi-am închipuit, a zis Kickan, umplând două căni cu 
cafea fără lapte. Eşti neînsurat? Ori asta ar însemna că 
sper prea mult? Îmi plac plimbările lungi şi cinele 
romantice. Deşi, ca să fiu cu totul sinceră, probabil că 
prefer cinele. 

— Îmi pare rău, dar sunt căsătorit, a reuşit să spună 
Fabian, întrebându-se cu ce a greşit ca să merite aşa ceva. 

— Nu-i nevoie să te scuzi. Dar lucrurile bune le cad în 
braţe celor care cer. 

— „Aşteaptă”. 

— Cum? 

— Lucrurile bune le cad în braţe celor care aşteaptă. 

— Chiar aşa. Apropo. Vrei un fursec? 

— Nu, mulţumesc, e destul, a zis Fabian, după ce s-a silit 
să înghită cafeaua. Trebuie să plec, dar mă bucur că ne-am 
cunoscut, şi mulţumesc pentru cafea. 

— Cu plăcere. Sper că nu te-am speriat cu toată 
pălăvrăgeala mea la telefon. Câteodată te simţi însingurat 
în cabină, dar lumea nu se gândeşte cum e să te afli în 
cutiuţa aia. Toţi se duc undeva. Toţi, în afară de noi. 

— Îmi închipui că te poţi simţi un pic însingurat. Sper să 
ai o noapte plăcută. 

Fabian s-a întors către uşă. 

— Auzi, m-am gândit la ceva legat de cazul la care 
lucrezi. 

— Da? 

Fabian aproape că n-a putut să-şi stăpânească un căscat. 

— Hai să zicem că făptaşul este cel care stă pe scaunul 
pasagerului în fotografia de la punctul de control. Şi hai să 
zicem că e suedez. Ar fi trebuit să treacă podul spre 
Danemarca, dar în altă maşină, ceea ce înseamnă că 
maşina ar fi putut să fie lăsată în Danemarca. Nu-i aşa? 

— E adevărat. Dar mai sunt mult prea multe întrebări 
fără răspuns ca asta să ducă la ceva solid. Din păcate, a zis 
Fabian cu un ton care arăta limpede că nu mai are nimic 
de adăugat, cu toate că, în sinea sa, era impresionat de 
capacitatea de deducție a femeii. 

— Dar stai un pic. Dacă crezi că asta e ceea ce s-a 
întâmplat, ucigaşul ar fi trecut pe la acest punct de control 
cam în acelaşi timp cu victima. Nu-i aşa? 

Fabian şi-a dat seama că îi scăpase cu totul concluzia 
perfect logică pe care o prezenta Kickan. 

— Ştii, nu mi-a dat prin cap. Dar e limpede că ai 
dreptate. E vreo şansă să găseşti fotografii ale maşinilor 
care au trecut înaintea lui şi după el? 

Kickan a zâmbit şi a ridicat un plic cafeniu. L-a deschis 
şi a răsfirat pe masă fotografiile alb-negru ale camerelor 
de supraveghere. 

— La început am crezut că ar fi trecut imediat după 
victimă, în acelaşi şir, dar nu cred că e vreunul dintre 
aceste vehicule. A arătat câteva dintre fotografii. Aşa că 
am verificat maşinile din celelalte şiruri. A arătat alte 
fotografii. Şi asta mi-a sărit în ochi. Fireşte, aş putea să mă 
înşel. Dar ce crezi? 

A luat ultima fotografie, în care se vedea un Peugeot cu 
numărul JOS 652. 

— De ce ai ales-o pe asta? 

— Vezi cum se apleacă şoferul? Asta nu se întâmplă 
aproape niciodată. În mod normal oamenii nu-şi dau seama 
că sunt fotografiaţi, dar tipul ăsta ştie foarte bine şi nu 
vrea deloc să fie prins pe film. Ca să nu mai spun că a 
plătit în numerar. 

Fabian a examinat fotografia. Era limpede că şoferul îşi 
ascunde faţa. Kickan avea dreptate, fără îndoială. Făcuse 
deja o mare parte din munca lui. l-a mulţumit, a luat 
fotografiile şi i-a promis să nu uite să se oprească la o 
cafea data viitoare când trece pe acolo. 

— Cafea? A, nu! Data viitoare e a doua noastră întâlnire 
romantică. Cred că am putea merge un pic mai departe. 

I-a făcut cu ochiul demonstrativ şi a râs. 

Nefiind sigur că ea chiar glumea, Fabian s-a urcat în 
maşină şi a traversat podul. 

Înapoi în Danemarca. 


4 
Era ora două şi jumătate noaptea, dar Astrid a răspuns 

la telefon după numai două apeluri. 

— De ce nu mi-ai spus că ai plecat de unul singur într-un 
turneu prin Danemarca? 

— Îmi pare rău, dar nu voiam să te trezesc din somn 
degeaba. 

— Degeaba? A 

— Înainte să ştiu dacă avem sau nu indicii solide. Îşi 
dădea seama că asta sună de-a dreptul ridicol. Nu te-a 
sunat Irene să-ţi spună de proprietarul maşinii? Se 
numeşte Rune Schmeckel şi locuieşte în Lund. 

— Da. M-a sunat. Poliţia din Lund a fost deja acolo, dar 
nu era nimeni acasă. 

O auzea cum trage din ţigară. 

— Ai sunat la spital? Poate că e de serviciu. 

— E în concediu. Fabian, vreau să-mi spui unde eşti 
acum. 

— În drum spre casă, a minţit el. Ce facem cu maşina lui 
Rune? Încă e la benzinărie şi trebuie să fie examinată. Ai 
apucat să-i spui lui Molander? 

— Nu putem face nimic cu maşina până nu ne dau unda 
verde colegii danezi. În cazuri importante ca acesta le 
place de obicei să lase să treacă vreo câteva zile în plus, ca 
să ne ţină pe jăratic. Ştii cum e când fratele mai mare îi 
cere o favoare fratelui mai mic. 

— Până atunci ar putea fi prea târziu. 

— Deja a lăsat acolo maşina de mai mult de o 
săptămână. Probabil că nu se mai duce după ea. 

— Cum rămâne cu casa lui Schmeckel? Când putem 
intra să aruncăm o privire? 

— E miezul verii, dar o să-i presez un pic pe danezi. 

— Bine. Ne vedem mâine. f 

— Auzi, Fabian, aşa cum am mai spus... Iți sunt foarte 
recunoscătoare că vrei să ne ajuţi, chiar dacă eşti în 
concediu. Dar, la naiba, nu uita că suntem o echipă! 

Fabian n-a avut timp să răspundă înainte s-o audă 
întrerupând convorbirea. 

Peste patruzeci de minute a ajuns din nou la benzinăria 
OK din Lellinge şi i-a dat un ocol, ca să se asigure că nu 

mai e nimeni acolo. Nimeni în afară de sine şi de fata cu 
piercing din magazin. Îşi făcuse un plan bine chibzuit şi 
cântărise argumentele pro şi contra, deplin conştient de 
faptul că încălca toate regulile de care auzise vreodată. 
Ştia că ar putea să aibă mari necazuri, dar era sigur că 
asta trebuie să facă. 

A parcat lângă Peugeot, a luat cricul din portbagaj, l-a 
aşezat sub cealaltă maşină şi a ridicat-o până ce roata din 
spate s-a desprins de pământ. Folosind cheia în cruce, a 
slăbit cele patru piuliţe şi a scos roata. 

Când a intrat în magazin, fata din spatele tejghelei a 
ridicat ochii dintr-o revistă. 

— Salut din nou. Mă numesc Fabian Risk şi lucrez în 
cadrul poliţiei din Helsingborg. 

I-a arătat cartea de identitate. 


— Bine, şi...? 
Ochii ei au luat imediat o expresie curioasă şi 
îngrijorată. 


Indiferent la ce uşă bătea, câtă vreme vizita lui era 
neaşteptată, Fabian nu trebuia decât să se prezinte ca să 
fie întâmpinat cu aceeaşi privire de tipul „Ce am mai făcut 
acum?” 

— E vorba de Peugeot-ul de afară cu plăci de 
înmatriculare suedeze. Va trebui să-l ducem ca să fie 
cercetat într-un caz de omucidere din Suedia, de îndată ce 
se întocmesc actele între ţările noastre. 

— Bine. Bine. Nu-i nicio problemă, a zis fata. 

A ridicat din umeri, cu un zâmbet ţeapăn. 

— Dar până atunci am nevoie de ajutorul tău, a 
continuat Fabian, văzând cum îi dispare zâmbetul şi revine 
expresia neliniştită. Probabil că a lăsat aici maşina de tot, 
şi nu mă aştept să se întoarcă după ea, dar, dacă o face, aş 
vrea să mă cauţi imediat. Bine? 

Şi-a scris numele şi numărul de telefon pe o bucată de 
hârtie. 

Fata s-a uitat la hârtie şi şi-a supt cercelul din buză. 

— Cum o să ştiu că e el? Ce se întâmplă dacă pleacă, pur 
şi simplu? 

— Asta n-o să se întâmple, deoarece roata din spate e la 
tine. 

Fabian a ieşit şi a adus roata. Fata a luat-o, şovăind, şi a 
rostogolit-o în spatele tejghelei. 

— O să trebuiască să-l sun pe şefu'. 

— Nicio problemă. Poate să mă sune dacă vrea. 

4 

Fabian a pus într-o folie de plastic un bilet pe care îl 
scrisese în daneză şi l-a fixat sub ştergătorul de parbriz al 
Peugeot-ului. Apoi s-a urcat în maşină, ca să pornească 
spre casă. 


ACEST VEHICUL SE AFLĂ PE O PROPRIETATE 
PRIVATA VA ROG SA CONTACTAŢI PERSONALUL 

20 august 


Urăsc şcoala. O urăsc! 'Toată lume vede. Dar nimeni nu 
face nimic. Sau râd şi se uită în altă parte. Azi am vrut să 
rămân în clasă în recreatie, dar diriginta nu m-a lăsat. A zis că 
toţi trebuie să iasă la aer curat. l-am spus că sunt proşti. Mi-a 
spus că e nevoie de doi pentru un dans. Nu, nu-i nevoie. M-am 
ascuns la baie şi i-am auzit căutându-mă şi strigând că sunt 
homo dacă nu ies. Am rămas acolo, pentru că ştiu că nu sunt 
homo. Îmi plac fetele. Chiar dacă n-am fost cu niciuna, sunt 
absolut sigur. Aproape toţi cei care se dovedesc a fi homo zic 
că au ştiut de mici că sunt homo, aşa că aş fi ştiut până acum. 
Aşadar, nu pot fi homo. 

Când am plecat acasă, ei stăteau pe terenul de joacă. 
Hampus spunea întotdeauna că nu trebuie să fugi, pentru că 
asta vor ei să faci. Voiam să fug, dar am mers normal. Mi-au 
tăiat calea. Am încercat să-i ocolesc, dar mă tot împiedicau. 
Le-am spus să se dea la o parte, dar au zis că sunt prea urât, şi 
miros urât, şi trebuie să le car ghiozdanele. M-am ţinut tare şi 
am zis că nu miros urât. Atunci m-au pocnit în stomac şi au zis 
că-i vina mea. Pentru că sunt prea încrezut. 


Jur că: 

1. N-o să mai fiu niciodată încrezut. 

2. N-o să spun niciodată ceva cuiva de la şcoală. 
3. Niciodată. 


P.S. Laban nu s-a urcat niciodată pe roată. Afurisit de 
hamster tâmpit! 

Ţipetele au stârnit ecouri în depozitul care avea mai 
mult de o sută de metri lungime. Ţipete jalnice, disperate. 
Au reuşit să-şi croiască drum printre etajerele înalte, cu 
toate că el alesese un loc din celălalt capăt al clădirii. Ca 
un afurisit de porc înţepenit pe undeva. 

Lui nu-i plăceau tipetele. Mai ales ale unui bărbat. Erau 
un semn de slăbiciune şi lipsă de autocontrol. Până în 
acest moment ar fi trebuit să-şi dea seama că totul s-a 
sfârşit. Indiferent ce ar face, o să moară. Şi atunci de ce să 
n-o facă în mod demn? Ar putea face măcar asta. 

Era ora trei şi jumătate în noaptea de vineri. Depozitul 
cu vânzare de materiale de construcţie Åstorp, care era 
închis pe perioada concediului, nu avea să se deschidă 
decât luni. Găsise un loc destul de izolat, înghesuit între 
două etajere. Şi-a pus acolo o pătură şi s-a aşezat cu 
mâncarea de la McDonald's. 

Nu dormise şi nu mâncase în ultimele douăzeci şi patru 
de ore. Nu din lipsa poftei de mâncare sau pentru că nu 
putea să doarmă. Nu avusese timp. Şi tot era cu o zi 
întreagă în urma programului. Un incident mărunt îl 
întârziase şi pusese în pericol întregul plan. După o trecere 
în revistă amănunţită a situaţiei, şi-a dat seama că nu 
exista vreun pericol mare ca planul să-i fie dejucat. Avea o 
marjă de siguranţă, şi până a doua zi ordinea avea să fie 
restabilită. 

În ziua următoare avea să meargă la Lellinge să ia 
maşina şi s-o parcheze în portul din Ishøj, unde nu va 
putea fi găsită multă vreme, probabil de-abia la mult timp 
după ce el va fi isprăvit. Dar voia să fie prudent şi 
considera asta o măsură de precauţie suplimentară. Totul 
făcea parte din planul său. 

În puţin mai mult de o săptămână va fi terminat treaba. 
Apoi putea să se rezeme de spătar şi să-i lase pe toţi 
ceilalţi să curețe mizeria. Îi va urmări cum adună bucăţile, 
în vreme ce încearcă să priceapă totul. Vor fi uimiţi de 

iscusinţa lui şi îi va ţine ocupati ani în şir. Toată lumea va 
vorbi de el. 

A sfâşiat punga de hârtie umedă de la McDonald's şi a 
înfulecat hamburgerul rece, buretos, şi cartofii prăjiţi cu 
prea puţină sare. A lăsat pe mai târziu plăcinta cu mere, 
avea să-i fie micul dejun. Şi-a lins uleiul de pe degete şi a 
pus ceasul să sune peste patru ore. Dacă se ivea pe 
neaşteptate cineva înainte să sune, zgomotul avea să-l 
trezească şi avea la dispoziţie cel puţin un minut ca să-şi 
strângă pătura şi să fugă pe fereastră. Se deschidea 
glisând în sus, ceea ce era cu siguranţă un dezavantaj, dar 
slăbise deja zăvoarele şi o proptise întredeschisă cu un băț 
pe care îl putea trage cu uşurinţă de afară. 

Era foarte bine organizat. Parcursese fiecare scenariu 
imaginabil, iar şi iar, şi se simţea la fel de concentrat ca 
Björn Borg la începerea unui meci important. Era ferm 
convins că cheia succesului este planificarea meticuloasă 
şi concentrarea deplină, motiv pentru care îşi petrecuse 
ultimii trei ani dedicându-se în întregime pregătirilor. 

Hotărâse în mod oficial să-şi aplice planul în primăvara 
lui 2007. Ideea mocnea de mult mai mult timp. De când se 
ştia, trăise măcinat de furie, cu o rană care nu voia să se 
vindece şi se infecta tot mai tare pe zi ce trecea. Se simţea 
ca o oală sub presiune umblătoare, ţinându-şi în el 
sentimentele, gata să explodeze în orice clipă. Încercase să 
fie prietenos şi să facă tot ce-i stă în puteri ca lumea să-l 
placă. Acum îi era greață de vechea purtare slugarnică, 
mieroasă, şi nu pricepea cum de a izbutit atâta timp să 
arate lumii o faţă zâmbitoare. 

Dar avea să se termine curând. Rana avea să fie în 
sfârşit deschisă, curățată de puroi, şi toţi cei care erau de 
vină aveau să fie făcuţi răspunzători. Absolut fiecare dintre 
ticăloşii ăia care credeau că nu au de ce să se ruşineze şi 
dormeau noaptea liniştiţi avea să plătească. 

Era vremea să înfrunte consecinţele. 

Gândurile i s-au întors la Fabian Risk, care intrase în 
mod neaşteptat în plan. Risk fusese întotdeauna un mic 
ticălos laş, în acelaşi timp cumsecade şi viclean, 

întotdeauna văzându-şi de propriile interese şi mereu 
străduindu-se să facă pe placul tuturor. Risk nu îndrăznise 
niciodată să spună ce crede cu adevărat, aşa că nu era 
surprinzător faptul că a devenit poliţist. Surprinzător era 
că Risk se mutase înapoi în oraşul natal. N-ar fi putut să 
prevadă asta, şi însemna că trebuie să facă unele ajustări 
primei părţi a planului său, chiar dacă nu se schimba nimic 
crucial. De fapt, vedea asta ca pe un avantaj neaşteptat. 

După ce a studiat dosarul activităţii lui Risk la 

Stockholm, i-a dispărut ultima fărâmă de îngrijorare. 
Lucrase la câteva cazuri de crimă, câteva jafuri de 
camioane blindate şi o reţea de pedofili, şi toţi au rămas 
liberi, din lipsa dovezilor. Cel mai recent, a fost mai mult 
sau mai puţin dat afară, după ce a intrat fără permisiune 
pe teritoriul ambasadei Israelului, în iarna trecută, lucru 
care era pe cât de ilegal, pe atât de greu de înţeles. Fabian 
Risk nu era o ameninţare importantă, nici pentru el, nici 
pentru ce avea să pună în mişcare. Ca un avantaj 
suplimentar, mutarea lui Risk la Helsingborg avea să-i 
economisească cele două zile pe care le alocase drumului 
la Stockholm. 
_ Pe de altă parte, Jörgen Pâlsson fusese foarte previzibil. 
In fiecare dintre ultimii trei ani se dusese în Germania să 
cumpere bere în săptămâna din ajunul Midsommar, şi anul 
acesta n-a făcut excepţie. Planul nici că ar fi putut să se 
desfăşoare mai bine. N-a trebuit decât să urmărească 
furgoneta bătătoare la ochi a lui Jörgen până la Malmö, 
peste podul de la Rødby, şi apoi să dea impresia că-l 
întâlneşte întâmplător când s-a oprit să alimenteze, în 
drum spre casă. 

Singurul lucru care l-a îngrijorat înainte a fost dacă 
statura lui Jörgen nu va fi cumva o problemă. Când au 
ajuns faţă în faţă, corpul lui Jörgen părea umflat cu pompa, 
de parcă ar fi putut să explodeze la cea mai mică atingere, 
dar atunci era prea târziu ca să renunţe la plan. În plus, 
culturiştii erau rareori atât de puternici cum arătau. 

Jörgen nu l-a recunoscut, şi el n-a făcut nimic care să-i 
declanşeze amintirile. În schimb, a spus că maşina l-a lăsat 

cu fundu-n baltă şi trebuie să se întoarcă acasă, la 
Helsingborg. Jörgen a muşcat pe dată momeala şi s-a oferit 
să-l ia cu el. 

Cea mai mare problemă apoi a devenit flecăreala 
insuportabilă, la nivel de amibă, a lui Jorgen, pe care a 
trebuit s-o asculte pe tot drumul spre casă. Fusese un chin 
de neînchipuit, şi în mai multe rânduri a simţit nevoia să 
scoată mai devreme punga cu cârpa îmbibată şi să i-o 
trântească pe mutră, ca să-l facă pe afurisit să tacă odată. 
Dar s-a stăpânit şi a aşteptat momentul potrivit: 
Larmvăgen, în Fredriksdal, unde pretinsese că locuieşte. 

Jörgen insistase să-l ducă până acolo şi după ce au ajuns 
a putut în sfârşit să scoată cârpa. Restul a mers ca pe 
roate. Jorgen a dormit în tot timpul operaţiei şi, dacă e să 
te iei după ziare, s-a trezit în momentul plănuit şi n-a reuşit 
să iasă din încăpere. Superglue-ul din încuietoare a fost 
amănuntul său preferat şi încă mai simţea fiori de 
încântare de câte ori se gândea la asta. 

Cu Glenn Granqvist n-a mers la fel de uşor. Se aştepta, 
desigur, ca vestea despre soarta lui Jörgen să-l facă pe 
Glenn mai vigilent şi temător că el este următorul. Cum 
altfel ar fi putut să interpreteze acele mâini retezate? Dar 
a fost o surpriză totală faptul că Glenn a mers atât de 
departe cu măsurile de siguranţă, şi aproape că i-a dat 
peste cap întreaga operaţiune. Trebuia să recunoască. Il 
subestimase pe Glenn şi a căzut drept în capcana lui. 

Iniţial plănuise să intre în casa lui Glenn din Eksjö, Vila 
Armonia, prin uşa dinspre curticica din spate şi să ajungă 
în dormitorul lui Glenn de la etaj. Atacul propriu-zis se 
presupunea că va fi floare la ureche, dar n-a ajuns până 
acolo. S-a încâlcit în sârma ghimpată desfăşurată în curte, 
care trebuie să fi fost conectată la un fel de alarmă. 

Glenn a ieşit din casă cu o bâtă de baseball în mai puţin 
de cincisprezece secunde. N-a avut de ales, a trebuit să se 
lase la pământ, să se ascundă după nişte tufe de coacăz şi 
să se străduiască să nu tipe, pe când sârma ghimpată îi 
străpungea gâtul. În clipa aceea era sigur că s-a sfârşit 
totul şi că nu se va alege nimic din cei trei ani de muncă, 

ceea ce s-ar fi întâmplat dacă n-ar fi fost câinele, care a 
apărut ca din pământ şi s-a prins şi el în sârma ghimpată. 
Glenn s-a dus să-l ajute, dar câinele s-a eliberat şi a fugit, 
schelălăind. 

Glenn a intrat înapoi în casă după cinci minute, ceea ce 
i-a dat în sfârşit şansa să-şi scoată ghimpii din gât. 
Sângera abundent, şi a fost silit să se retragă. După ce a 
ajuns acasă a descoperit că rănile sunt atât de adânci, 
încât a trebuit să fie cusute, lucru de care s-a ocupat 
singur. N-arătau frumos, dar a făcut treabă bună şi a oprit 
sângerarea. 

Cusăturile umflate de pe gât, care aveau să devină, fără 
îndoială, cicatrice, îi vor aminti mereu să nu mai 
subestimeze niciodată un adversar. S-a culcat pe pătură şi 
şi-a dat seama că ţipetele încetaseră, în sfârşit. Aici totul 
era sub control. În ziua următoare, după ce muta Peugeot- 
ul, ordinea avea să fie restabilită, ceea ce avea să-i permită 
să treacă la pasul următor în linişte şi pace. 

A închis ochii şi s-a gândit la toţi oamenii care se 
străduiau să-i rezolve enigma, să-şi dea seama cum se 
leagă toate între ele. Habar n-aveau că el abia începuse. 
Un ultim gând s-a revărsat asupra lui ca un val blând, cald, 
înainte să adoarmă. 

Curând, întreaga clasă avea să aibă parte de nopţi 
nedormite. 

Fabian a închis uşa după el cât de încet a putut, şi-a scos 
tenişii Converse şi a intrat în living. Totul arăta de parcă 
explodase o bombă. Saci de gunoi negri erau împrăştiaţi 
peste tot şi unde te întorceai dădeai de cutii desfăcute pe 
jumătate. Era aproape patru dimineaţa şi zorii se 
apropiaseră atât de mult, încât părea că e mai mult zi 
decât noapte. Ca să nu trezească pe cineva, şi-a periat 
dinţii şi s-a spălat în bucătărie. După câteva minute de 
căutare a unui prosop, a renunţat şi s-a şters cu cămaşa, 
după care s-a dus la etaj. 

Sonja dormea chiar la marginea părţii ei de pat, întoarsă 
cu spatele. Era semn rău. Era încă supărată pe el când 
adormise. S-a strecurat încetişor sub cuvertură, iar ea s-a 
întors pe spate şi a răsuflat adânc, o mişcare care putea fi 
interpretată ca o mână întinsă şi depindea de el s-o 
accepte. 

Şi-a strecurat o mână către picioarele ei şi i-a pipăit cu 
grijă coapsa. Ea n-a reacţionat, încă dormea adânc. El şi-a 
dus mâna mai sus, apropiindu-se de şolduri. Şi-a dat seama 
rapid că ea nu purta chiloţi. Convins că interpretase corect 
reacţiile ei, a tras deoparte cuvertura şi i-a desfăcut 
picioarele. Ea nu l-a ajutat, dar nici nu s-a împotrivit. El s-a 
aplecat şi şi-a plimbat limba pe partea interioară a 
coapselor ei cât de uşor a putut, concentrându-se întâi pe o 
parte, apoi pe cealaltă, lăsându-şi limba să ajungă de 
fiecare dată mai aproape. 

Ritmul respirației a început să i se schimbe. El i-a lins 
labiile şi ea şi-a apăsat pubisul pe faţa lui. El i-a răspuns la 
excitație pătrunzând-o cu un deget, în vreme ce continua 
să-i stârnească plăcere cu limba. Corpul ei s-a zvârcolit şi, 
după câteva minute, şi-a îngropat faţa în pernă, gemând, în 
vreme ce o străbătea orgasmul. 

De cum şi-a revenit, i-a împins capul deoparte. 
Respirația i s-a calmat, ca şi cum nu s-ar fi trezit deloc. 
Fabian a simţit frustrarea zvâcnind în el, dar ştia că n-are 

niciun rost să încerce, aşa că a închis ochii. 
4 

Imaginile pe care le reprimase atâta vreme zburau drept 
către el, ca o minge de volei. Şi-a amintit o oră de sport în 
care toată lumea striga la el să sară şi să lovească mingea. 
A lovit-o cât de tare a putut. Claes, în echipa adversă, a 
fost lovit, şi i s-au spart ochelarii. I-a curs sânge din nas şi 
toţi au râs. Chiar şi profesorul de sport. Fabian a râs şi el. 
Jörgen s-a dus la el ca să-şi lovească palmele ridicate. 
Bună treabă, Fabbe! Şi el i-a răspuns. Claes a plâns şi a 
încercat să plece acasă, dar profesorul l-a ţinut acolo. 
Toată lumea trebuie să facă duş după ora de sport! S-au 
îndreptat cu toţii spre sala duşurilor pardosită cu gresie 
albă. La ce dracu’ te zgâieşti? Privirea imploratoare a lui 
Claes, şi trădarea lui, pe când se prefăcea că i-a intrat 
săpun în ochi. 


V 
“N 


— Bună, tati! Mami a zis că erai super obosit şi aveai 
nevoie de somn. 

Fabian a coborât treptele şi a luat-o în braţe pe Matilda. 
Amintirile îl hăituiseră toată noaptea. Rupte de context, se 
distorsionaseră în coşmaruri din ce în ce mai greu de 
înţeles. Se trezise scăldat în sudoare, descoperind că era 
deja nouă şi jumătate. 

— Matilda, du-te să te speli pe dinţi ca să putem pleca, a 
zis Sonja. 

— Mergem în Danemarca! 

Fabian i-a dat drumul din braţe Matildei, care a trecut 
pe lângă el pe scări în sus. El s-a dus în bucătărie, unde 
Sonja strângea resturile de la micul dejun. 

— Bună dimineaţa. Ai dormit bine? 

Fabian a încuviinţat din cap. 

— După cum ai auzit, azi mergem la Muzeul Louisiana 
din Danemarca. 

— Oh, o să fie frumos. Au vreo expoziţie? 

— Theo nu vrea să meargă. 

— De ce nu? 

Sonja a ridicat din umeri. 

— Se pare că nu vrea să facă nimic dacă nu eşti şi tu 
acolo. 

— Sonja, nimeni nu doreşte mai mult ca mine să... 

— Ştiu. Trebuie s-o faci. L-a privit drept în ochi. Dar, 
dacă Niva aia îndrăzneşte fie şi să se gândească să mai 
sune, o să-ţi iei catrafusele şi o să locuieşti aici singur. 

— Iubito, nu-i deloc ceea ce crezi. S-a dus la ea şi i-a luat 
mâinile în ale sale. Suna doar pentru că... 

— Habar n-ai ce cred eu. 

Şi-a tras mâinile şi s-a apucat să umple maşina de spălat 
vase. 

Fabian ştia exact ce gândeşte Sonja, şi ştia că nu va fi 
niciodată în stare să schimbe asta. După câteva încercări 
fără rezultat, renunţase la orice speranţă de a-i spune ce s- 
a întâmplat cu adevărat. Sau, cel mai important, ce nu s-a 
întâmplat. 

— Sophie Caile. 

— Îmi pare rău, ce...? 

— Ai întrebat de expoziţia de la Louisiana. Sophie Caile 
este franţuzoaica aceea care a făcut artă dintr-un e-mail de 
adio care i-a fost trimis de cel care acum e fostul ei iubit. 

4 

Astrid, Molander, Irene şi Klippan treceau deja în revistă 
amănuntele cazului când Fabian li s-a alăturat. Judecând 
după fructiera aproape goală, Fabian a presupus că erau 
acolo de ceva timp. S-a aşezat pe un scaun liber, simțind 
imediat că atmosfera e încărcată şi gravă. Se întâmplase 
ceva. 

— Acum, că te-ai hotărât în sfârşit să ni te alături, poate 
că ar fi bună o explicaţie? a zis Astrid. 

Toţi s-au întors spre el cu priviri curioase. Fabian şi-a 
dat seama că el era acel ceva. 

— Îmi pare rău, nu înţeleg. 

— Vorbesc de micul tău turneu solo de noaptea trecută. 
Evident, ai nişte idei despre caz pe care, din cine ştie ce 
motiv, ai ales să nu ni le dezvălui, nu-i aşa? 

— Voiam să aştept până am mai multe lucruri pe care să 
mă bazez, până ce sunt sigur. 

— Fabian, după cum am spus de mai multe ori, nu ştiu 
cum lucraţi voi acolo, la Stockholm, a zis Astrid, scoțând 
din ambalaj două bucăţi de gumă de mestecat cu nicotină. 
Dar aici lucrăm în echipă. N-are importanţă dacă suntem 
siguri sau nu. 

Şi-a băgat guma în gură şi a mestecat-o, de parcă 
nicotina n-ar fi acţionat destul de repede. 

Fabian s-a simţit ca la şcoală, când era muştruluit în faţa 
întregii clase. 

— Am crezut că am o idee importantă despre motiv, dar, 
din păcate, nu ţine. 

— Sau poate că ţine. 

— Şi, oricum, nu avem nimic altceva cu care să lucrăm, 
a zis lrene. 

Fabian şi-a dat seama că e prea târziu ca să se fofileze, 
aşa că s-a ridicat, s-a dus la peretele-tablă şi a desenat un 
cerc în jurul fotografiei lui Jorgen. 

— Am crezut că, într-un fel, Jörgen Pålsson a căpătat 
exact ceea ce a meritat. l-a văzut cu coada ochiului pe 
ceilalţi cum se uită unul la altul. Nu ştiu cum a fost el mai 
târziu, dar când eram la şcoală era cel mai rău soi de 
bătăuş. Specialitatea lui erau loviturile cu mâinile sau, mai 
degrabă, cu pumnii. De fapt, o ţinea aşa până ce-i umplea 
de sânge. 

— Şi de ce ne spui asta de-abia acum? a zis Astrid, 

— N-am fost una dintre victimele lui şi am făcut ce 
făceau toţi ceilalţi. M-am uitat în altă parte şi am încercat 
să mă prefac că nu se întâmplă nimic. Aproape că uitasem 
ce se întâmpla, şi nu mi-a revenit în minte decât noaptea 
trecută faptul că obişnuia să bată pe cineva chiar în sala 
duşurilor. 

A desenat o săgeată către una dintre fotografii, care 
arăta mâinile retezate pe podeaua de gresie. 

— Pe cine a maltratat? a întrebat Astrid. 

— Claes Mällvik. 

L-a încercuit pe Claes pe fotografia mărită a clasei. 
Ceilalţi s-au apropiat să se uite. 

— Singurul copil cu ochelari, a zis Irene. 

— Presupun că nu-i nevoie decât de atât, a zis Klippan, 
ducându-se să ia ultima pară din fructieră. 

— Aşadar, sugerezi că această crimă ar putea fi un act 
de răzbunare? a zis Astrid. 

Fabian a încuviinţat. 

— Pe atunci el se lua de oricine? a întrebat Irene. 

— La început s-au luat de mai mulţi copii, dar în cele din 
urmă li s-a pus pata pe Mâăllvik. 

— S-au luat? Nu e vorba doar despre Jörgen Pålsson? a 
zis Astrid. 

— Nu. Era şi Glenn Granqvist. Fabian l-a încercuit pe 
Glenn în fotografie. Erau prieteni la cataramă, şi Glenn 
făcea întotdeauna exact ce îi spunea Jorgen să facă. 

— Avea şi el o specialitate? a întrebat Molander. 

— Şuturile. 

— Deci, dacă teoria ta e corectă, şi el e în primejdie. 

Fabian a încuviinţat din cap. 

— Speram că Peugeot-ul din Danemarca este al lui 
Măllvik. 

— Dar nu este, a zis Molander. 

— Nu, proprietarul înregistrat este Rune Schmeckel. Din 
câte ştiu, nu a fost vreun Schmeckel în clasa noastră. 

— Va trebui să considerăm asta alt indiciu care ne face 
să înaintăm, a zis Astrid, sorbind ultimele picături de cafea 
din cană. Irene, află tot ce poţi despre Mâllvik şi despre 
Schmeckel. Klippan, cum merge cu restul clasei? 

— Aşa şi-aşa, ca să fiu sincer. Toată populaţia e plecată 
în concediu, se prăjeşte la soare, aşa că n-am reuşit nici 
măcar să facem rost de o listă cu adresele şi numerele de 
telefon ale elevilor din clasă. 

— Poate că are Fabian una? a zis Astrid. 

— Din păcate, n-am găsit decât anuarul din clasa a noua. 
Aş putea să văd dacă nu cumva are una Lina Pâlsson. 

Klippan a râs şi l-a prins de umăr pe Fabian. 

— Îmi închipui că ai putea, dar m-am îngrijit eu de asta 
deja. 

— Ce a zis? 

— Nu are. Dar cel puţin am făcut rost de câteva nume şi 

numere de telefon, cele mai multe dintre ele părând să fie 
din cretacic. 

— A mai spus şi altceva? 

— Nu, ce anume? 

— Mă întrebam doar dacă i-a mai venit ceva în minte de 
când am vorbit cu ea, a zis Fabian, dându-şi seama că e pe 
cale să-şi taie craca de sub picioare. Presupun că şcoala 
trebuie să aibă listele elevilor. 

— Aşa s-ar zice, a spus Klippan. Dar, după spusele 
secretarei, registrele lor nu merg mai departe de 1988. Cel 
puţin în privinţa listelor elevilor şi a lucrurilor de felul 
ăsta. 

— De ce 1988? a întrebat Irene. 

_ — In anul acela şi-au instalat sistemul de calculatoare. 
Inainte de 1988 listele cu datele de contact erau păstrate 
în formă şapirografiată într-un dosar. 

— Şi acestea nu mai există, desigur. 

— Ba da, de fapt. Hârtiile au fost trimise de mult la 
arhivele orăşeneşti. 

— Ai fost la arhive? a întrebat Astrid. 

— Nu, dar mi-am pus asta pe listă. 

— Bine, a zis Astrid, răsucindu-se spre Fabian. Şi vreau 
să fii în biroul meu peste cinci minute. 

É 

Biroul lui Astrid Tuvesson nu arăta deloc aşa cum şi-l 
închipuise Fabian. După drumul în maşina ei îmbâcsită de 
fum, se aştepta la orice, în afară de această încăpere cu 
puţină mobilă, cu un birou mare şi ordonat aflat în mijloc, 
un set de mobilier îmbrăcat în piele într-un colţ şi câteva 
postere înrămate din colecţiile de la Muzeul de Artă din 
Lund pe pereţii albi. 

A parcurs cu privirea şirul de cotoare de cărţi din 
bibliotecă. Pe lângă lucrările de referinţă era o colecţie 
serioasă de romane polițiste, de la Fiica timpului, al lui 
Josephine Tey, până la AJ treilea om al lui Graham Greene. 

S-a dus la fereastră să vadă priveliştea. De cealaltă 
parte a autostrăzii se vedea clădirea ziarului Helsingborgs 
Dagblad, şi la câţiva kilometri mai departe era Şcoala 

Fredriksdal. A încercat să-şi dea seama care anume este, 
dintre toate clădirile din cărămidă roşie, dar era prea 
departe şi o ascundeau clădirile mai apropiate. 

S-a uitat la ceasul de pe perete. Astrid întârziase un 
minut şi jumătate, şi Fabian s-a întrebat dacă o făcea 
dinadins. Au mai trecut treizeci de secunde până ca ea să 
ajungă cu două Jatte pe care tocmai le cumpărase şi pe 
care le-a pus pe birou. 

Mirosea a fum, şi Fabian s-a întrebat dacă excursia lui în 
Danemarca era de vină pentru dependenţa ei de nicotină 
care părea să se fi accentuat. 

— Ai gustat deja cafeaua de aici? 

— Din păcate, am gustat-o, a zis Fabian, aşezându-se pe 
scaunul vizitatorului. 

— Aparatul ăla costă o mică avere. Are vreo treizeci de 
butoane, afişaje şi Dumnezeu mai ştie ce altceva. Singurul 
lucru pe care nu-l are este cafeaua bună. Pentru aşa ceva 
trebuie să mergi la caf6-barul Skâne, pe Bergavâgen. 

Fabian a gustat băutura şi a trebuit să fie de acord că e 
foarte aproape de un Jatte perfect, nici prea cald, nici cu 
prea mult lapte. 

— Fabian, ce nu ai înţeles din şedinţa de ieri? 

Zâmbetul ei pierise. 

— Pardon? Nu ştiu dacă... 

— E vreo parte din „muncă de echipă” pe care n-ai 
înţeles-o? 

— Niciuna. 

— Se pare că a fost ceva, de vreme ce încă nu pari să fi 
priceput. A tăcut şi i-a lăsat timp să răspundă, dar el nu 
ştia ce să spună. Ştiu că ai fost aruncat direct în cazul ăsta, 
fără să ţi se spună dinainte în ce fel vreau să lucrăm. De 
asemenea, ştiu că nu ne cunoaştem aproape deloc, ceea ce 
poate fi o scuză destul de bună. Dar speram, sau mai 
degrabă mă aşteptam ca tu să profiţi de ocazie ca să spui 
tot ce ştii despre acest caz în şedinţa de azi. Insă n-ai 
făcut-o. Chiar şi când am vorbit la telefon aseară, ai zis că 
eşti pe drum spre casă, dar nu erai, nu-i aşa? 

De unde ştie? şi-a zis Fabian. 

— Te-ai întors la benzinărie. De ce? 

— Am mai găsit nişte motive să cred că maşina este 
legată de făptaş, şi voiam să mă asigur că n-o poate lua de 
la benzinărie. 

— Cum ai făcut asta? 

— Am scos una dintre roţile din spate şi i-am dat-o 
persoanei din magazin. 

Se părea că Astrid are nevoie de un moment ca să 
priceapă ce îi spusese el. Erau la o răscruce. Indiferent ce 
cale avea să aleagă ea, rezultatul avea să afecteze în viitor 
relaţia lor de muncă. 

— Bun. Să sperăm că lasă în pace maşina până-şi scot 
danezii degetul din fund. 

— Ai luat legătura cu ei? 

Astrid a încuviinţat. 

— Până nu uit, uite cartela ta de acces. A împins cartela 
de plastic peste tăblie spre Fabian. Codul e 5618. În 
regulă? 

Fabian a încuviinţat din cap, a luat cartela şi a ieşit. 

H 


— Ai încasat-o? 

Fabian s-a oprit şi a băgat capul în biroul lui Irene Lilja. 

— Un pic. 

— Sunt sigură c-ai meritat-o. De fapt, nu-mi plac deloc 
femeile-şef, dar, ca să ştii - asta e una mişto. Dacă eram în 
locul ei, nu te lăsam nici să te apropii de această anchetă. 

— Dar, din fericire, nu eşti. 

— Nu, nu-s, a zis ea, aruncându-i o privire. Hai înăuntru, 
am un cadou pentru tine. 

Fabian a intrat în biroul ei, care era exact opusul 
biroului lui Astrid. Cămăruţa era plină de teancuri 
clătinătoare de hârţoage, atât de înalte, că s-a întrebat 
dacă nu cumva erau lipite între ele ca să nu se 
prăbuşească. Fereastra era acoperită de o țesătură indiană 
de un galben-portocaliu pe care erau cusuţi elefanţi aurii şi 
oglinjoare. Un sac de dormit rulat stătea pe o rogojină, 
într-un colţ. Un perete arăta ca un panou de afişaj uriaş, 
plin de fotografii şi însemnări prinse cu scotch şi legate 

între ele prin simboluri ciudate şi săgeți care mergeau în 
diferite direcţii. Irene şedea în mijlocul încăperii, la un 
birou mititel. 

— De ce n-ai vrea să lucrez la caz? a zis Fabian. 

Irene a râs. 

— Nu-i evident? Astrid te lasă să lucrezi pentru că crede 
că stai cu fundu' pe informaţii valoroase. Dar nu există 
nimic care să te facă mai puţin suspect decât ceilalţi din 
clasă. În afară de teoria ta despre Mâllvik. 

— Ai absolută dreptate, a zis Fabian, în vreme ce căuta 
ceva pe care să-şi fixeze privirea. Ai zis ceva de un cadou? 

Irene s-a luminat şi a dat un clic pe mouse. O 
imprimantă a început pe dată să bâzâie. 

— Acolo. 

A făcut semn cu capul spre imprimantă, care era 
ascunsă după cărţi şi bibliorafturi. 

Fabian a scos foaia cu cea mai mare grijă, ca să nu 
dărâme teancurile. A aruncat o privire documentului. 

— Glenn Granqvist? 

— Mâna dreaptă a lui Jörgen Pålsson, dacă e să te 
credem. Există doar trei persoane cu acest nume, şi una 
locuieşte în Älvsbyn, iar alta în Örebro, aşa că-mi pun toţi 
banii pe al treilea, în Odâkra. Nu pare să fie cea mai 
înzestrată creaţie a lui Dumnezeu. Ultima dată când şi-a 
făcut temele era în clasa a noua, a trecut cu chiu, cu vai 
prin serviciul militar obligatoriu şi în curând îşi va 
sărbători a douăzeci şi cincea aniversare ca şofer de 
camion la un depozit de materiale de construcţie din 
Åstorp. 

— Oare de ce nu sunt deloc surprins? a zis Fabian, 
ridicându-se să plece. O să văd dacă pot da de el. Ce-ar fi 
ca tu şi cu mine să mergem mai târziu să luăm prânzul? 

— Mda, să vedem. 

— Dacă poţi găsi aşa ceva despre Rune Schmeckel, s-ar 
putea chiar să plătesc eu. 

Irene i-a aruncat un zâmbet, şi Fabian a ştiut exact ce 
gândeşte. 

— E în ordine. Poţi să bănuieşti în continuare că 

suspectul sunt eu. 
VA 


Fabian s-a aşezat pe sofisticatul scaun futurist al lui 
Hugo Elvin, despre care hotărâse că e cu adevărat 
confortabil, şi a început să formeze numărul lui Glenn. 

— Văd că te-ai făcut comod. 

Fabian s-a răsucit şi l-a văzut pe Molander în biroul său 
temporar. 

— Voiam să te invit, cu familia, în seara asta la un grătar 
în aer liber. 

— Azi? 

— Ştiu că te anunţ târziu. Dar, dacă nu ai alte planuri, e 
o vineri minunată, cu cerul fără pic de nori. Şi vin toţi 
ceilalţi, aşa că... 

— Sună foarte bine. Stai să văd ce zice soţia mea. 

— Sigur. Nicio problemă. Sper să te văd mai târziu, a zis 
Molander şi a plecat. 

Fabian s-a întrebat dacă nu cumva e paranoic, sau chiar 
e un posibil suspect şi în ochii lui Molander şi acesta este 
adevăratul motiv al invitaţiei. Indiferent de intenţiile lui 
Molander, trebuia să meargă la acel grătar. 

După cinci minute, Molander s-a întors cu o cană plină 
cu cafea. 

— Ei bine? Ai primit aprobarea de la nevestică? 

— Nu, dar poţi să contezi pe mine. 

— Grozav, a zis el, pe punctul de a pleca. 

— Hei, ascultă, cum e Hugo Elvin, tipul al cărui birou îl 
folosesc? 

— Hugo? Molander a chicotit. E imposibil de descris. 
Trebuie să-l cunoşti, dar, în locul tău, nu m-aş prea atinge 
de lucrurile lui, mai ales de reglajul scaunului. Elvin nu-i 
tipul pe care să vrei să-l calci pe coadă, ca să zic aşa. 
Oricum, ne vedem diseară! 

Şi cu asta, a dispărut. 

Fabian a coborât privirea către toate butoanele 
scaunului pe care le răsucise deja, dându-şi seama că e 
prea târziu. Va trebui să înfrunte mânia lui Hugo atunci 
când o să se întoarcă la birou. 

A ridicat din nou telefonul ca să-l sune pe Glenn. După 
şase apeluri a auzit în receptor vocea lui Robert De Niro: 
„You talking to me?” 


14 Cu mine vorbeşti? (în limba engleză în original). 

S-a bucurat deplin de fiecare secundă a somnului de 
patru ore de pe pătură, până l-a trezit soneria. Dormise 
adânc, mult mai adânc decât intenţionase, ceea ce 
însemna că era destins şi se simţea în siguranţă. 

Ambalajul plăcintei cu mere era sfâşiat, şi totul, în afară 
de câteva firimituri, fusese înlocuit cu căcăreze de 
şobolani. Erau mult mai flămânzi decât se aşteptase. Din 
nou, norocul era de partea sa, şi a trebuit să-şi 
reamintească faptul că norocul nu e un lucru pe care să se 
poată baza. 

A ieşit din depozit pe fereastră şi s-a dus la maşină, care 
era ascunsă în nişte tufişuri de pe partea cealaltă a 
drumului. Nu era nici ţipenie de om. Doar el şi dimineaţa. 
Şi-a scos bocancii şi şi-a dezbrăcat în linişte hainele de 
lucru închise la culoare. S-a spălat cu apă din bidonul aflat 
în portbagaj şi şi-a pus o pereche de pantaloni scurţi de 
culoare bej, cu buzunare laterale mari, un tricou polo bleu, 
o caschetă galbenă pe care scria Bubba Gump Shrimp Co. 
şi o pereche de sandale Crocs verzi. 

Se simţea ca un clovn în hainele astea noi, dar scopul 
era să arate ca un suedez tipic care se duce în Danemarca 
să bea bere. In rucsac şi-a pus o cămaşă roz de schimb, o 
sticlă cu apă, o pereche de mănuşi, un aparat de 
fotografiat, o frânghie, cheile Peugeot-ului, o lanternă, un 
briceag şi o seringă plină cu Propofol. Ultimul articol era 
doar o măsură de siguranţă, şi probabil că nu avea să fie 
folosit. 

A ajuns repede la Knutpunkten, gara centrală din 
Helsingborg. În timpul călătoriei peste strâmtoare s-a 
răsfăţat cu o bere şi un sendviş cu creveţi cu mult prea 
multă maioneză. Era prea multă mâncare, dar avea să 
treacă multă vreme până să aibă timp să mănânce iar. A 
luat trenul de la ora 10.55 din Helsingør şi a ajuns la 
Copenhaga la 11.41. Toaleta din gară era atât de 
scârboasă, că aproape a pierdut trenul regional către 

Ringsted. A ajuns la gara Ringsted după treizeci şi patru 
de minute şi s-a dus pe jos la staţia de autobuz. 

Soarele îşi sporise eforturile, silind temperatura să 
ajungă la treizeci şi cinci de grade, şi el se simţea 
recunoscător pentru îmbrăcămintea uşoară. Era surprins 
că sandalele Crocs sunt atât de comode. La ora 13.00 s-a 
urcat în autobuz şi s-a aşezat cât mai în faţă posibil. Nu-i 
plăcea să stea în spate, mai ales când era atât de cald şi 
autobuzul era plin de pasageri care asudau din greu. 

La 13.38 a coborât din autobuz lângă Şcoala Lellinge şi 
a reuşit, în fine, să respire adânc fără să tragă în piept 
duhoarea transpiraţiei colective. Benzinăria unde parcase 
maşina în urmă cu o săptămână şi jumătate era la mai 
puţin de trei sute de metri de şcoală, şi nu i-ar fi luat decât 
două minute de mers pe jos. Dara preferat să facă un ocol 
pe câteva străduţe, descriind un cerc larg în jurul 
benzinăriei, ca să se asigure că nu-i vreun poliţist la pândă 
în apropiere. 

La început a fost uşurat, dar neliniştea i-a revenit după 
câteva minute. De ce n-a întâlnit încă pe nimeni? De ce tot 
cartierul părea nefiresc de pustiu? li scăpase din vedere 
ceva? 

N-a reuşit să priceapă decât după ce a trecut de o casă 
cu ferestrele deschise şi a auzit înăuntru sunetul unui 
televizor. Spre deosebire de Suedia, Danemarca reuşise să 
ajungă în Cupa Mondială şi astăzi se juca un meci în Africa 
de Sud. Cu alte cuvinte, acesta era momentul ideal să-şi 
recupereze maşina. A trecut printr-o curte plină cu pitici 
de grădină şi şi-a scos aparatul de fotografiat la adăpostul 
câtorva copaci. A făcut o transfocare pe benzinăria aflată 
la cincizeci de metri. Nu se vedea nimeni, şi Peugeot-ul era 
exact acolo unde îl lăsase. Singura schimbare era un bilet 
de sub ştergătorul de parbriz, lucru care nu părea ciudat. 

A pus la loc aparatul de fotografiat şi a mers repede 
până la maşină. Pulsul îi creştea la fiecare pas, dar ştia că 
va încetini de îndată ce avea să răsucească cheia în 
contact şi avea să plece de acolo. Corpul îi era plin de 
adrenalină şi era foarte concentrat. 

Dar, cu cât se apropia de maşină, cu atât simţea mai 
intens că era ceva nelalocul lui. Peugeot-ul stătea înclinat 
ciudat, ca şi cum era pe cale să pice în bot. Nu şi-a putut 
da seama de ce până ce a ajuns la maşină şi a luat biletul. 


ACEST VEHICUL SE AFLĂ PE O PROPRIETATE 
PRIVATA VA ROG SA CONTACTAŢI PERSONALUL 

Irene i-a propus să se întâlnească la Olsons Skafferi 
puţin după ora unu ca să ia masa de prânz. Fabian 
cunoştea localul şi fusese acolo de mai multe ori înainte să 
se mute la Stockholm. Pe atunci fusese un restaurant nou, 
la modă, dar acum era un local vechi, clasic. 

Pe drum a sunat-o pe Sonja, care lua prânzul împreună 
cu Matilda la cafeneaua în aer liber de la Muzeul 
Louisiana, a cărei privelişte părea să merite ea însăşi toată 
călătoria. 

I-a spus de invitaţia la grătar acasă la Molander şi, spre 
surprinderea lui, ea a zis că i se pare o idee bună. Credea 
că e important ca ei să-şi facă noi cunoştinţe. Dacă avea 
colegi simpatici, de ce să nu înceapă cu ei? 

Fabian s-a gândit întâi că e ironică. Sonja nu se arătase 
niciodată prea interesată să-i cunoască prietenii, cu atât 
mai puţin colegii. Dar poate că făcea exact ceea ce îşi 
puseseră în plan - să dea o şansă noii lor vieţi. Au stabilit 
să se vadă acasă, în jurul orei cinci. El a zis că o să 
cumpere nişte vin. 

A găsit un loc de parcare pe Hăstmoâllegrânden, vizavi 
de Systembolaget!5, unde a căutat printre rafturi un vin 
mai deosebit. De obicei se alegea cu câteva feluri de Rioja, 
luate la nimereală de pe rafturile cu băuturile cele mai 
scumpe. 

Până acum câţiva ani, ignoranta sa în privinţa vinurilor îl 
rodea ca o etichetă apretată de la spălătorie pe pielea 
gâtului. De îndată ce ajungea la el lista de vinuri, îl 
năpădea panica la gândul că trebuie să aleagă. A încercat 
să-şi remedieze ignoranţa înscriindu-se la un club de 
degustare de vinuri, dar, după doar câteva întruniri, în 
timpul cărora încercase să se lase cuprins de entuziasm 
faţă de sorbirea vinului şi de discuţiile despre anii 
recoltelor şi soiurile de struguri, a recunoscut că ceea ce 
ştia el despre vin nu va fi niciodată un lucru cu care să se 

împăuneze. 

A intrat în restaurantul Olsons şi a văzut că Irene e deja 
acolo, aşteptându-l la masa de la fereastra din colţ. 

— Ce-ai zice de carne de căprioară din Skâne cu gălbiori 
traşi în unt, piure de păstârnac, plăcinţele de cartofi şi sos 
de vițel aromat cu merişoare? 

Fabian a încuviinţat şi s-a aşezat. 

— Bine, pentru că am comandat deja asta pentru 
amândoi. În plus, era cel mai scump fel din meniu, a 
continuat ea, punând pe masă un dosar. 

— Schmeckel? 

Irene a încuviinţat din cap. 

— Şi? 

— Până acum n-am căutat decât pe internet, dar e 
limpede că e interesant şi pare să aibă multe lucruri de 
ascuns. S-a născut în 1966, la fel ca tine. Nu e căsătorit, nu 
are copii şi lucrează la spitalul din Lund, şi aici lucrurile 
devin interesante, este chirurg. 

— Chirurg? Ce specialitate? 

Irene a încuviinţat din cap şi a muşcat din pâine. 

— A început să lucreze la spitalul din Lund în 1997 şi a 
devenit rapid unul dintre cei mai buni chirurgi din ţară 
pentru cancerul de prostată. Dar în 2004 a avut loc un 
incident şi i s-a interzis să lucreze timp de douăsprezece 
luni. 

— Ce fel de incident? 

— A lăsat două cleme de plastic în interiorul unui 
pacient. 

— Le-a lăsat în... 

Irene a încuviinţat, sorbind din apa minerală. 

— În vezica urinară. Pacientul, Torgny Sölmedal, le-a 
eliminat prin urină şi se pare că a spus că a fost unul 
dintre cele mai rele lucruri care i s-au întâmplat vreodată. 
E ironic, dat fiind numele de familie al lui Rune, nu? 

— Lucrurile s-au oprit acolo? 

— Nu. S-a iniţiat o investigaţie uriaşă, din câte am 
înţeles eu, şi s-a făcut mult caz de toată treaba. In orice 
caz, s-a dovedit că Rune suferea de lipsă de somn şi 

înghiţea la fel de multe pastile ca Michael Jackson doar ca 
să nu-şi piardă slujba, dar e limpede că asta n-a fost de 
folos. Administraţia spitalului l-a susţinut pe parcursul 
întregii perioade de chin, şi după un an era din nou cu 
scalpelul în mână, dar acum operează mai mult hernii şi 
apendicite. 

— Vreun alt incident? 

— N-am putut găsi. 

— Ce ştii despre copilăria lui? 

— Aproape nimic, de aceea cred că e dubios. Totul după 
1994 pare mai mult sau mai puţin tipic. Educaţia, istoricul 
angajărilor, diferite adrese unde a locuit, numere de 
telefon, maşinile pe care le-a avut şi aşa mai departe. De 
exemplu, participă în fiecare an la Maratonul de primăvară 
din Helsingborg. 

— De când? N 

— Înregistrările îl arată din 1994. Înainte de asta nu 
există aproape nimic. Singura informație pe care am 
izbutit s-o găsesc despre copilăria lui a fost, să vezi şi să 
nu crezi, pe Wikipedia: „Rune Schmeckel a crescut la 
Malmö, unde a absolvit cu note maxime programul de 
ştiinţele naturii din liceu. După aceea şi-a făcut serviciul 
militar obligatoriu ca subofițer în Kristianstad”. That's it!6. 
În afară de asta, e ca şi cum n-ar fi existat. 

— Aşadar, nu crezi această informaţie? 

— Păi, unu la mână, am căutat înregistrările şi nu şi-a 
făcut serviciul militar la Kristianstad. Se pare că a falsificat 
nişte lucruri ca să arate bine. 

— De ce ar face aşa ceva? 

Faţa ei s-a luminat şi s-a aplecat către el. 

— Ca să ascundă faptul că nu e nimic acolo. 

Teoria lui Irene nu era de lepădat. Internetul fusese în 
pruncie în anii '90, dar, în cea mai mare parte, se puteau 
găsi destule informaţii ca să poţi avea o imagine a 
persoanei respective. Golurile aveau tendinţa să se umple, 
dar se pare că nu şi când venea vorba de Rune Schmeckel. 

— Ai găsit vreo fotografie a lui? 


16 Asta-i tot. (în limba engleză în original). 

— Pe a treia pagină a documentului. 

Irene i-a întins dosarul lui Fabian, care a simţit că se 
declanşează ceva când s-a uitat la fotografia lui Rune 
Schmeckel. Nu-l mai văzuse niciodată pe acest bărbat, şi 
totuşi nu încăpea îndoială că avea ceva familiar. A încercat 
să-şi dea seama ce este, dar a renunţat când le-a fost 
adusă mâncarea. 

După câteva minute, Irene a spart tăcerea. 

— Tu şi familia ta v-aţi mutat la Helsingborg pentru o 
schimbare, sau fugeaţi din Stockholm? 

Fabian a trebuit să aştepte să termine de mestecat 
bucata de căprioară din Skâne pe care tocmai o băgase în 
gură ca să poată răspunde. 

— Nu înţeleg. Ce vrei să zici? 

— Tu şi nevasta ta. 

— Sonja. O cheamă Sonja. 

— Totul e în ordine între tine şi Sonja? Sau sunteţi ca 
majoritatea cuplurilor? 

Fabian n-avea nicio îndoială în privinţa răspunsului la 
această întrebare, dar îi era greu să găsească ce să-i 
spună. 

— Îmi pare rău, nu voiam să ating o rană deschisă. 

— Nu, e în ordine, doar că m-ai luat prin surprindere. 
Ne-am mutat la Helsingborg pentru o schimbare, dar, la fel 
ca majoritatea oamenilor, eu şi Sonja avem momentele 
noastre bune şi rele. Cum stau lucrurile cu tine? De câtă 
vreme locuieşti la birou? 

— De săptămâna trecută. E o întreagă nebunie. El nu 
vrea să plece, cu toate că, de fapt, apartamentul e al meu. 

— Poate că speră că o să te întorci. 

Irene a răsuflat zgomotos. 

— Poate să uite de asta. Habar n-ai ce afurisit de tâmpit 
este. De data asta s-a terminat, la dracu’, chiar dacă va 
trebui să dorm în birou tot restul verii. 

Ea s-a apucat din nou să mănânce în tăcere şi apoi s-a 
uitat la el peste masă. 

— Nu colegii tăi sunt cei care au fost implicaţi în 
incidentul de la ambasada Israelului din iarna trecută? 

Fabian se aştepta la această întrebare. A încuviinţat, în 
tăcere. 

— Ce s-a întâmplat, de fapt? 

— Ştiu cât ştii şi tu. N-am nicio idee. 

— Presupun că investigaţiile continuă, dar nu e straniu 
că ziarele au spus atât de puţine lucruri? Păi, au murit doi 
poliţişti. Nu crezi că e ciudat? 

— Nu ştiu, a zis Fabian, ridicând din umeri. Apropo, am 
încercat să dau de Glenn Granqvist... 

— Nu-i aşa că aproape dă senzaţia că toată treaba a fost 
acoperită? 

— După cum am zis, n-am nicio idee. 

— Scuză-mă. Cine ştie, poate că nici măcar n-ai voie să 
vorbeşti despre asta? La naiba! S-o lăsăm baltă. Cafea? 

Fabian a încuviinţat din cap şi Irene s-a dus la tejghea. 
Sigur că înţelegea de ce era curioasă. Probabil că, în locul 
ei, şi-ar fi pus şi el aceleaşi întrebări, numai că el nu le-ar fi 
rostit în gura mare. Dar Irene voia răspunsuri, nu se sfia să 
le ceară şi s-a năpustit la el ca o viespe furioasă, iar lui îi 
plăcea asta. 

— Ai încercat să dai de Granqvist. 

Irene a pus pe masă două ceşti cu cafea. 

— Am sunat, dar n-a răspuns, aşa că am de gând să trec 
pe la el. 

— Am de gând să iau legătura cu oficiul naţional de 
evidenţă a populaţiei ca să văd ce au despre Schmeckel, a 
zis Irene, golind ceaşca dintr-o înghiţitură. 

— O să aruncăm o privire prin casa lui Schmeckel de 
îndată ce este posibil. 

— De acord. Astrid a promis să facă tot ce poate, dar 
perioada concediilor pune bețe în roate investigaţiei. În cel 
mai rău caz, s-ar putea să nu reuşim decât la sfârşitul 
săptămânii viitoare. 

— Să sperăm că putem intra mai devreme. 

— Ce vrei să zici cu să sperăm? a zis Irene, ridicându-se 
de la masă. 


4 
Un poliţist nu speră. Un poliţist acţionează şi munceşte 
q 92 œ 


metodic până ce făptaşul este prins, asigurându-se că sunt 
destule dovezi ca să poată fi condamnat. Să fie plini de 
speranţă e treaba membrilor familiei, nu a poliţiştilor. Şi 
totuşi, uite-l pe el, care tocmai a zis asta. A cântărit reacţia 
lui Irene, a pornit maşina şi a luat-o pe Drottninggatan. 

Oare se dăduse deja bătut, crezând că au pierdut lupta? 
Se simţea cu totul neputincios să schimbe rezultatul, 
crezând că singurul atu pe care îl mai avea era slaba 
speranţă că, până la urmă, totul avea să fie bine, probabil, 
de parcă ar fi fost un film de duminică? În realitate, habar 
n-avea cum o să se termine. Nu era sigur decât că ceva 
legat de acest caz îl înspăimânta. Pentru prima dată după 
multă vreme. 

Pentru că era departe de a se fi sfârşit. 

Îi era teamă de consecinţe, dacă se dovedea că a greşit. 

Iarăşi. 

4 

Fabian a apăsat pedala de accelerație ca să profite de 
unda verde care îl urmărea de la Hälsobacken încoace. A 
trecut de sediul poliţiei cu 145 de kilometri pe oră. Astrid 
l-a sunat pe când trecea prin Väla. 

— Tocmai am vorbit cu Sten Hammar pentru un mandat 
de percheziţie a casei lui Schmeckel. 

— Şi? 

— Din păcate, nu crede că există suficiente motive. Nu 
mă surprinde. Tot ce avem este o maşină care a traversat 
Podul Oresund în acelaşi timp cu victima noastră şi acum e 
parcată la o benzinărie din Danemarca, ceea ce nu este 
suficient. Avem nevoie de ceva mai concret. 

Astrid avea dreptate. Problema era că, probabil, ceva 
mai concret n-avea să fie găsit în casa lui Schmeckel. 

A pus în CD-player albumul Hail to the Thief al celor de 
la Radiohead şi a dat sonorul tare. A cotit la Odâkra în 
vreme ce se stingeau ultimele măsuri din „2 + 2 = 5”. 
Curând, încetinea pe Jupitervăgen, în faţa casei lui Glenn 
Granqvist. A ieşit din maşină şi şi-a plimbat privirea prin 
împrejurimi. Cartierul părea la fel de pustiu ca după un 
accident nuclear. 

Casa lui Granqvist arăta la fel ca toate celelalte din 
cvartal: cu etaj, faţadă de ipsos alb, acoperiş ţuguiat şi 
garaj separat. Casa era amplasată în partea din faţă a 
terenului. 

Fabian s-a dus la uşa din faţă şi a observat că luminile 
de afară erau aprinse, în ciuda faptului că soarele era încă 
sus pe cer. Să fie un semn că a ajuns prea târziu? Glenn îşi 
primise deja pedeapsa? Sau toată ideea cu bătăuşii se 
dovedea a fi o fundătură? 

A sunat la uşă, ţinând degetul apăsat multă vreme. S-a 
uitat la ceas şi a urmărit secundarul. S-a hotărât să aştepte 
şaizeci de secunde. 

Chiar dacă spera că Glenn o să vină la uşă şi o să se 
dovedească a fi perfect sănătos, nu putea să ignore mica 
parte din el care ţinea pumnii strânşi pentru rezultatul 
opus, pentru că atunci aveau să-i dispară toate îndoielile în 
privinţa motivului. 

Uşa a rămas închisă. 

A sunat iarăşi, ţinând degetul apăsat şi mai mult timp. 

A trecut pe lângă el o femeie cu un cărucior de copil şi i- 
a aruncat o privire plină de bănuială. El i-a răspuns cu un 
zâmbet. 

— Bună ziua. Nu vă supăraţi, tipul care locuieşte aici, 
Glenn Granqvist. Ştiţi cumva dacă e acasă? 

Femeia a clătinat din cap. 

— Luminile sunt aprinse. L-aţi văzut oare în ultimele 
zile? 

Ea a clătinat din cap şi s-a grăbit să plece. 

— Păi, bine. 

A scos telefonul şi a format numărul de acasă al lui 
Glenn, pe care îl găsise în notele lui Irene. Îl putea auzi 
clar cum sună. 

În telefon... 

În casă... 

„You talking to me?” 

De data asta, Fabian a lăsat un mesaj în care se 
prezenta şi îl ruga pe Glenn să-l sune cât mai repede 
posibil. Apoi a sunat la numărul de mobil al lui Glenn şi a 

lăsat acelaşi mesaj, pe când mergea spre partea din spate 
a casei. 

Curtea era o peluză mare înconjurată de un gard viu 
care încă nu crescuse mai mult de un metru. Acolo unde se 
termina gardul viu începea un câmp deschis, perfect 
pentru oricine ar fi vrut să vină în vizită neanunţat. Dar nu 
asta i-a atras atenţia, ci sârma ghimpată. 

Fabian nu pricepea. De ce naiba ar vrea cineva să 
întindă sârmă ghimpată prin toată curtea din spate? S-a 
ghemuit la pământ şi a atins cu băgare de seamă sârma 
ţepoasă care se răsucea încolo şi încoace peste peluză, în 
spirale lungi. A auzit un clonc-clonc îndepărtat şi s-a 
răsucit, dar n-a reuşit să găsească sursa sunetului înainte 
ca acesta să se oprească. A prins sârma între degetul mare 
şi arătător şi a smucit-o. Clonc-clonc-ul s-a auzit iar, şi de 
data aceasta destul de tare ca el să-şi dea seama că vine 
de la una dintre ferestrele întredeschise de la etaj. S-a 
ridicat, a făcut câţiva paşi spre casă, ca să vadă mai bine, 
şi a dat peste o bucată de fir pentru pescuit care era întins 
între sârma ghimpată şi ceea ce s-a dovedit a fi nişte 
clopoței de vânt din bambus, care atârnau pe partea 
dinăuntru a ferestrei. 

Aşadar, Glenn ajunsese la aceeaşi concluzie cu Fabian. 
Acum, că se ocupase cineva de Jörgen, era rândul său. Dar 
era limpede că Glenn n-avea de gând să fie la fel de prost 
pregătit. Să fi fost justificată paranoia lui Glenn? Şi, dacă 
da, era în stare să se apere? 

Fabian a fost smuls din gânduri de sunetul telefonului 
său. L-a scos şi s-a uitat la ecran: 0765-261110. A repetat 
pentru sine numărul, înainte să-şi dea seama că este exact 
numărul la care tocmai sunase. 

— Sunt Fabian Risk. 

A încercat să-şi facă vocea cât mai calmă şi neutră 
posibil, dar de la capătul celălalt nu s-a auzit nimic. Era o 
tăcere plină de aşteptare. Putea să audă doar respiraţia 
cuiva. 

— Alo? Cine e? 

— Încercai să dai de mine. 

— Eşti Glenn Granqvist? 

— Da. 

— Nu ştiu dacă-ţi aminteşti de mine, dar la şcoală am 
fost în aceeaşi clasă. 

— Fabbe? Tu eşti? 

— Da, eu. Ce mai faci? 

— Nu mă plâng. Dar tu? Am auzit că te-ai făcut poliţai şi 
te-ai mutat la Stockholm. 

— Da, aşa e. Dar acum m-am întors acasă şi lucrez la 
poliţia de aici, din Helsingborg. 

— Ei, nu mai spune! Cred că ar fi bine să am grijă cum 
mă port. 

Fabian a râs şi a hotărât să dirijeze conversaţia spre 
subiectul care îl interesa. 

— Presupun că ştii de ce am încercat să dau de tine. 

— JOgge. 

— Aşa-i. 

— E groaznic. Am citit în ziar şi... La naiba! Ai vreo idee 
cine-i făptaşul? 

— Lucrăm pe... câteva direcţii paralele. 

Fabian era pe punctul să răspundă mai amănunţit, dar s- 
a oprit. Nu putea spune exact ce este, dar, dintr-un motiv 
anume, se simţea nesigur şi în alertă. 

— Sunt şi eu una dintre ele sau aşa ceva? 

— E un fel de-a spune. La urma urmei, eraţi prieteni la 
cataramă, cel puţin din câte îmi amintesc eu din şcoală. 
Încă mai ţineţi legătura? 

— Jögge a fost cel mai bun prieten al meu. 

— Îmi pare rău, trebuie să te simţi îngrozitor. Dar, mă 
întrebam, oare ne-am putea întâlni? Am câteva întrebări la 
care s-ar putea să mă ajuţi. 

— Sigur că ne putem întâlni, dar acum nu-i momentul 
potrivit. Nu, în afară de cazul în care vrei să vii aici. 

— Şi unde este aici? 

— Sunny Beach, Bulgaria. E al dracului de drăgălaş. N- 
am văzut de când mă ştiu atâtea puicuţe în călduri pe o 
singură plajă. 

Afurisita de perioadă a concediilor făcea munca 

imposibilă. Ar fi putut la fel de bine să-şi ia şi el concediu, 
aşa cum plănuise, şi să amâne rezolvarea cazului până pe 
16 august, când cei mai mulţi oameni aveau să fi revenit la 
serviciu. Pe de altă parte, poate că această călătorie la 
Sunny Beach era ceea ce-i salvase viaţa lui Glenn. 

— Când ai plecat? 

— Ieri, pe întâi iulie. Stau două săptămâni, până pe 
cincisprezece. 

Nu dăduseră în ziare ştirea despre crimă decât ieri. 
Dacă Glenn a citit despre asta acolo, aşa cum afirmase, n- 
ar fi avut când să întindă sârmă ghimpată peste toată 
peluza. 

— Când ai auzit de crimă? 

— Lina m-a sunat acum vreo două zile. De ce? 

— Te-ai simţit ameninţat când ai auzit de crimă? De asta 
ai plecat? 

— De ce să mă simt ameninţat? 

Fie că Glenn minţea, fie că vorbea la telefon cu 
altcineva, şi-a zis Fabian. 

— M-am gândit că felul omorului şi alegerea locului te-ar 
putea face să te simţi neliniştit. 

Dezvăluise mai mult decât ar fi trebuit, dar nu se putuse 
stăpâni. Voia să provoace o reacţie, să-l silească pe oricine 
o fi fost la celălalt capăt al liniei să-şi dea arama pe faţă. 

— Scuză-mi expresia, dar ce dracu’ tot spui acolo? 

Fabian a hotărât să întindă coarda. 

— Din ce alt motiv ai fi pus sârmă ghimpată în spatele 
casei şi ai fi legat-o de clopoţeii de vânt de la etaj? 

A fost o tăcere nesigură, destul de lungă ca toate 
îndoielile lui Fabian să se împrăştie. Convorbirea s-a 
întrerupt. 

18 octombrie 


N-am ascultat ce spunea diriginta azi, îi vedeam doar gura 
mişcându-se. Jonas era aşezat în spatele meu şi m-a bătut pe 
umăr. La început nu voiam să mă întorc şi aveam de gând să 
mă prefac că nu se întâmplă nimic, dar m-am întors totuşi, 
pentru că ştiu că el este de obicei unul dintre cei cumsecade. 
M-a scuipat în faţă şi a zis că e de la „ştii tu cine”. Vedeam în 
ochii lui că nu voia cu adevărat s-o facă. În locul lui, aş fi făcut 
la fel. 

Azi mama a întrebat de ce am vânătăi. Am zis că am căzut 
în sala de sport. Probabil că m-a crezut. 

Dar azi au făcut-o din nou în pauză. Au zis că i-am pârât, cu 
toate că n-am făcut-o. M-am pomenit cu nasul plin de sânge, 
apoi mi-au luat şapca şi au urinat pe ea şi m-au silit să mi-o 
pun la loc pe cap. Când am ajuns acasă am făcut duş şi mi-am 
spălat şapca şi am uscat-o cu uscătorul de păr al mamei. Nu 
cred că a observat. Sper că nu. 

Ar trebui să le ţin piept, dar mi-e frică. Ei sunt doi şi eu sunt 
singur. În plus, ei lovesc cu pumnii, cu toate că nu e permis. 
Asta merge în filme. Dar nu în realitate. 


Despre mine: 

1. Fătălău. 

2. Bun de nimic. 
3. Netrebnic. 

4. Urât. 


P.S. Dacă mi-aş fi coleg de clasă, şi eu m-aş lua de mine. 


Sunt ultimul dintre oameni. Un afurisit de monstru. Mă urăsc 
al dracului de mult. 

Fabian ar fi trebuit de mai bine de o jumătate de oră să 
fugă până acasă să-i ia pe Sonja şi pe copii ca să meargă la 
grătarul de la Molander. Dar nu putea încă să meargă 
acasă. Acum nu era timp de pierdut. A sunat-o pe Astrid şi 
i-a lăsat un mesaj scurt despre conversaţia cu ucigaşul. 
Probabil că era prinsă cu lupta cu danezii, ca să poată 
merge să ia Peugeot-ul de la benzinărie. N-avea cum să 
ştie că informaţia pe care o avea el acum i-ar fi uşurat mult 
munca. 

Pe când aştepta ca Astrid să-l sune, Fabian a pătruns în 
casa lui Glenn pe uşa din spate şi a cercetat-o, dar n-a 
găsit nimic demn de interes. 

Chiar dacă n-a găsit indicii în casă, Fabian era absolut 
sigur că motivul pe care îl propusese mai devreme, legat 
de Claes, era corect. Glenn Granqvist nu era pe o plajă 
însorită din Bulgaria. Glenn Granqvist era mort. Fabian era 
la fel de sigur că bărbatul cu care vorbise era făptaşul. 
Atât el, cât şi Fabian îşi jucaseră bine rolurile, cu toate că 
nu încăpea îndoială că amândoi înțelegeau perfect ce se 
petrecea. 

Fabian a parcat maşina în faţa secţiei de poliţie şi s-a 
grăbit să între. Holul era pustiu şi a trebuit să-şi folosească 
pentru prima dată cartela de acces. A constatat cu 
surprindere că îşi aminteşte codul, şi a folosit timpul 
petrecut în lift ca să sune acasă. 

— Bună, tati. Mami zice c-ar fi trebuit să ajungi aici de 
mai mult de o jumătate de oră. 

— Da, puiule. Mami are perfectă dreptate. A ieşit din lift. 
Au apărut nişte lucruri la serviciu şi tati trebuie să se 
ocupe de ele. 

— Este exact ce a spus şi ea. Şi când a sunat telefonul, a 
zis că eşti tu şi că probabil n-o să mergem la niciun grătar 
în seara asta. 

— Zău? Cum ar fi putut să ştie toate astea? 

— Nu ştiu. Dar tu şi doamna aia care n-are voie să sune 

sunteţi singurii care aveţi numărul nostru cel nou. Dac-ai fi 
vrut cu adevărat să vorbeşti cu mami, ai fi sunat-o pe 
mobil. Când ai sunat pe numărul fix ai sperat c-o să 
răspund eu sau Theo. 

Ar fi un poliţist grozav, şi-a zis Fabian, şi a rugat-o pe 
fiica lui să anunţe că grătarul avea, cu siguranţă, să fie 
contramandat, de vreme ce şi Molander avea să fie prins 
cu treburi toată seara la secţia de poliţie. 

A intrat în birourile secţiei, care erau şi ele goale. Unde 
era toată lumea? Ştia că-i vineri, dar erau în toiul unei 
anchete care ar fi putut să ajungă unul dintre cele mai rele 
cazuri pe care le avusese vreodată poliţia din Helsingborg. 
A deschis uşa biroului lui Astrid, la fel de gol şi lăsat în 
părăsire ca restul secţiei. S-a dus la fereastra panoramică 
şi şi-a scos telefonul să o sune din nou. Dar telefonul a 
pornit să sune în mâna sa. Era Molander. 

— Salut. Unde eşti? 

— Ce? La secţie. 

— Ce naiba faci acolo? 

— Au ieşit la iveală nişte lucruri legate de anchetă, aşa 
că cred c-o să trebuiască să contramandez în seara asta 
şi... 

— Cum adică, să contramandezi? Grătarul e aprins. Nu-i 
niciun semn de contramandare pe partea noastră, a zis 
Molander, fără să dea nici cel mai mic semn de interes față 
de ce s-ar fi putut ivi. 

— Îmi pare rău, Ingvar, dar mă tem că am de lucru. O să 
trebuiască să venim la tine altă dată. Apropo, ştii cumva 
unde-i Astrid? 

— Aici. Unde altundeva să fie? 

Fabian s-a holbat la telefon de parcă ar fi apărut de pe 
altă planetă. 

4 

— Păi, salut şi bine aţi venit! Voi trebuie să fiţi cei noi, a 
exclamat o femeie care părea tare mândră de bronzul ei 
extrem de intens. Sunteţi singurii pe care îi mai aşteptam. 
Eu sunt Gertrud Molander. Intraţi! Ce vreţi să beţi? 

Sonja şi copiii au urmat-o pe Gertrud în casă şi Fabian s- 

a simţit pe dată uşurat. Drumul cu maşina nu durase decât 
cincisprezece minute, dar fusese dureros, aproape 
insuportabil, de tăcut. Intrebase despre Muzeul Louisiana, 
şi dacă e aşa de frumos cum zice toată lumea, şi dacă le-ar 
plăcea să-l mai viziteze. 

Sonja nu s-a ostenit să răspundă la niciuna dintre 
întrebările lui. Dar acum erau aici, şi îşi dădea seama că ea 
este deja într-o dispoziţie mai bună. Se părea că o 
persoană ca Gertrud era exact omul de care avea ea 
nevoie. 

Pe când mergeau prin casă, Fabian a observat că Ingvar 
Molander era însurat cu o adevărată colecţionară. Una 
dintre cele mai mari colecţii de farfurii pe care le văzuse 
atârna pe unul din pereţii din living, iar într-o vitrină 
luminată erau bufniţe de cristal de toate formele, mărimile 
şi culorile imaginabile. 

— Nu-i aşa că-s frumoase? a exclamat Gertrud, 
îndreptându-se spre el. 

Fabian a încuviinţat, cu toate că nu înţelesese niciodată 
fascinația faţă de bibelourile din cristal. 

— Tu eşti cea care le colecţionează? 

— Nu, dar am început să le cumpăr când am făcut prima 
călătorie prin Europa. 

— Deci, sunt ale lui Ingvar? 

— Ingvar? Crezi c-ar suporta să colecţioneze cristaluri? 
a zis ea, de parcă acesta ar fi fost cel mai ridicol lucru pe 
care îl auzise vreodată. Ca să fiu cu totul sinceră, în 
spatele colecţiei nu-i o singură persoană, ci majoritatea 
prietenilor mei au contribuit la ea. Din când în când, pur şi 
simplu se mai iveşte o bufniţică. 

— Oamenii le cumpără şi le pun acolo fără să-ţi spună? 

— Nu mă-ntreba pe mine. Haide, ai nevoie de o băutură. 

Gertrud l-a condus în curtea din spate. Arăta întocmai 
aşa cum şi-o închipuise Fabian când a făcut turul casei. 
Peluza era tunsă atât de îngrijit, încât arăta ca o imagine 
generată de calculator cu pitici de grădină, mori de vânt 
mititele şi fântâni din loc în loc. Era chiar şi un mic 
heleşteu cu un pod peste el. Pentru Matilda era un 

adevărat rai şi alerga prin curte ca şi cum ar fi vrut să fie 
peste tot deodată. 

— Tati! Heleşteul e plin de peşti! Hai să vezi! 

— Nu acum! Poţi să-i arăţi lui Theodor în locul meu? a 
strigat el, alegându-se cu o privire obosită din partea lui 
Theodor, care părea că e în stare, măcar o dată, să-şi 
dezlipească ochii de telefon. 

Toţi din secţia de poliţie erau acolo, chiar şi Florian 
Nilsson, cel de la biroul de primire, care se îmbrăcase în 
cinstea acelei seri cu o cămaşă roşie încheiată cu nasturi 
pe o parte. Îl făcea pe Fabian să se gândească la Midge 
Ure şi la cât timp a trecut de când ascultase „After a 
Fashion”. 

Molander stătea în picioare lângă grătar, arătând de 
parcă ceea ce făcea el era o chestiune de viaţă şi de 
moarte. 

— Fabian, iată-te! Hai aici să ne saluţi, a strigat Irene. 

Stătea lângă un bărbat musculos cu părul tuns scurt, 
blugi uzaţi şi cămaşă roz. Buza îi era împinsă în afară de 
un pachet mare de snust”. Fabian s-a dus la ei să-i salute. 

— Începeam să ne întrebăm ce s-a întâmplat cu tine, a 
zis lrene. Hampan, el e Fabian, noul meu coleg. 

— Eşti şi tu poliţist? a întrebat Fabian, dând mâna cu 
bărbatul. 

— Nu, sunt un iubit, a răspuns el, cu un zâmbet atât de 
larg, că s-a văzut mai mult de jumătate din pachetul de 
snus. 

— A. Înţeleg. 

Fabian i-a aruncat lui Irene o privire, dar n-a primit 
niciun ajutor. 

— Aşadar, ţine-ţi mâinile acasă. Altfel o să guşti din asta, 
a continuat Hampan, flexându-şi un biceps. 

— Oho, a zis Fabian, chicotind, dar auzea ce gol sună. 
Mai bine mă duc să iau ceva de băut. 

S-a dus la masa cea mare, a desfăcut o bere şi s-a 
întrebat dacă una o să-i ajungă. Se părea că Sonja era deja 
la al doilea pahar de vin roşu, şi era prinsă în discuţie cu 

Gertrud despre arta sa. Fabian a profitat de ocazie ca să se 
ducă la Astrid şi la Klippan, care aveau fiecare în mână un 
pahar cu gin tonic, şi să le spună de apelul de la persoana 
despre care el credea că este ucigașul. 

— Şi ce anume te face să crezi asta? a întrebat Klippan. 

— A sunat de pe telefonul lui Glenn Granqvist, şi sunt 
convins că Glenn e mort. 

— Vrei să zici că a fost omorât? a zis Astrid, luând o 
înghiţitură zdravănă din pahar. 

Fabian a încuviinţat. 

— Curtea lui era plină de sârmă ghimpată şi alarme, ca 
şi cum s-ar fi pregătit ca tipul nostru să-l vâneze, şi exact 
asta cred că s-a întâmplat. 

— Dumnezeule mare, ce a zis când a sunat? a întrebat 
Astrid. 

— Eu am fost cel care l-a sunat, şi apoi m-a sunat, la 
rândul său. 

— De pe telefonul lui Glenn? a zis Klippan. 

Fabian a încuviinţat din cap. 

— A pretins că e în Sunny Beach, în Bulgaria, în 
concediu, şi că a plecat joi. Adică în aceeaşi zi în care 
ziarele au dezvăluit povestea uciderii lui Jörgen Pålsson. 

— Pare fără sens să te trudeşti să pui o grămadă de 
sârmă ghimpată şi apoi să te duci în Bulgaria, a zis 
Klippan. 

— Va trebui să luăm legătura cu liniile aeriene ca să-ţi 
confirme teoria că Glenn n-a plecat din ţară, a zis Astrid. 

— Mă pot ocupa de asta mâine-dimineaţă, la prima oră, 
a zis Klippan. 

— N-ar trebui să cercetăm amănunţit casa? a zis Fabian. 

— Absolut, a zis Astrid, golindu-şi paharul. Dar trebuie 
mai întâi să iau legătura cu Stina Hogsell şi să primesc 
permisiunea. 

— Mai vrea cineva, în afară de mine, încă un pahar? a 
întrebat Klippan, ridicându-şi paharul gol. 

— N-aş zice nu încă unui strop, a răspuns Astrid, şi au 
plecat împreună. 

Fabian nu ştia dacă trebuie să râdă sau să plângă. Uite-i 

aici, în toiul unui caz cu cine ştie câte indicii de urmărit, şi 
totuşi carnea friptă la grătar şi alcoolul erau prioritatea 
priorităţilor. 

— Stai aici de unul singur şi filosofezi, a observat Irene, 
înmânându-i o sticlă de bere deschisă. Vino, vreau să-ţi 
arăt ceva. 

— Nu ştiu dacă ar trebui. 

— Nu-l băga în seamă pe Hampan. Glumeşte şi atât. În 
plus, niciodată nu se îndepărtează prea mult de grătar. 

— În orice caz, văd că voi doi v-aţi regăsit drumul unul 
către celălalt la un moment dat, în ultimele câteva ore. 

— Ar însemna să vezi prea mult în toate astea. Nu mă 
întreba de ce, dar, dintr-un motiv oarecare, Molander l-a 
invitat şi pe Hampan. Era deja aici când am ajuns. Dar să 
lăsăm asta acum, a zis, trăgându-l pe Fabian după ea în 
casă şi în jos, în pivniţă. Dacă nu l-aş cunoaşte pe 
Molander, asta m-ar face să-mi pierd minţile de spaimă. 

A aprins lămpile din tavan, şi Fabian a înţeles rapid ce 
voia să zică. 

Se aflau într-o încăpere ticsită de rafturi, vitrine şi 
suprafeţe de sticlă pline de diferite obiecte aşezate în 
diferite grupuri. Ca o colecţie de muzeu. Fabian şi-a 
amintit de un loc de pe insula Gotland unde cineva făcuse 
un muzeu din propriile colecţii. Dar cea de aici era mai 
atent alcătuită şi mai fermecătoare, cu toate că nu la fel de 
mare ca aceea din Gotland, care era formată din orice, de 
la baghete fermecate la maşini de scris. Aici era o singură 
temă de bază: crima. Avea destule subcategorii, ca 
vânătoarea şi pescuitul, substanţe otrăvitoare şi diferite 
arme, totul, de la arme de foc la cuțite şi unelte cu totul 
obişnuite. 

După ce s-a uitat mai bine, Fabian s-a răzgândit şi a 
ridicat „Pescuitul” la categorie principală, alături de 
„Crimă”. Colecţia era alcătuită aproape pe jumătate din 
obiecte legate de pescuit. Linguriţe-momeală şi undiţe, 
diferite tipuri de plase şi mulţi peşti conservaţi ca trofeu. 
Era chiar şi o vitrină cu o colecţie de muşte uscate, prinse 
cu ace pe o pernă, în şiruri. 

— E sigur că are ochiul format pentru detalii, a zis 
Fabian, studiind o colecţie de scalpele. 

— Asta explică, probabil, de ce este unul dintre cei mai 
buni criminalişti. Irene a tras un sertar căptuşit cu catifea 
roşie, destinat expunerii bijuteriilor. Conţinea o colecţie de 
gloanţe, fiecare purtând un număr. Fiecare dintre ele a 
omorât pe cineva. A tras alt sertar cu gloanţe. Astea doar 
au rănit pe cineva. 

Fabian s-a uitat la toate şirurile de gloanţe deformate. A 
numărat treizeci şi opt de vieţi curmate în primul sertar şi 
un număr imposibil de ştiut de oameni care au rămas în 
viaţă înfruntându-şi durerea. 

— Ai de gând să întrebi dacă am aflat ceva despre Claes 
Mâllvik? 

— Ai aflat? N-am ştiut dacă nu cumva trebuie să aştept 
până luni. Toată lumea de pe aici pare să fie în concediu. 

Irene i-a trimis un zâmbet fals, dar a fost întreruptă de 
sunetul telefonului ei. 

— Da? Ce e? Sunt cu Fabian, îi arăt colecţia lui 
Molander... Încetează. Nu trebuie decât să cobori aici, 
dacă nu mă crezi. A închis telefonul şi şi-a dat ochii peste 
cap. Scuză-mă, unde rămăsesem? 

— Mällvik. 

— Aşa. După şcoala obligatorie a făcut patru ani de 
studii tehnice la Colegiul Tycho Brahe, unde a luat note 
maxime. După asta a studiat medicina la Universitatea 
Lund, iar în 1990 a început să lucreze ca medic generalist 
aici, la Helsingborg. 

— Nu e şi Rune Schmeckel medic? 

— Da, dar de nivel mult mai înalt. Rune e chirurg, unul 
dintre cei mai buni din ţară în specialitatea sa. În orice 
caz, s-a întâmplat ceva în 1993. Claes s-a dus la camera de 
gardă aici, la Helsingborg, şi ascultă aici. Irene a luat din 
buzunar o hârtie împăturită, a despăturit-o şi a citit: 
„Fractura mandibulei, vătămări grave la cap, provocate de 
un corp contondent, probabil de la lovituri cu picioarele. 
Cinci coaste fracturate, hemoragie internă” şi lista merge 
mai departe. Uite aici. 

I-a înmânat o fotografie în care era un chip bătut, 
umflat, care fusese maltratat atât de grav, încât te durea 
inima să te uiţi la el. 

— Aşadar, cineva l-a atacat. 

— Eu aş zice mai degrabă că a fost o încercare de 
asasinat. I s-au făcut treizeci şi şase de operaţii. E o mică 
minune că a supravieţuit. 

— Scrie ceva despre sursa vătămărilor? 

— Medicii au întrebat, dar el n-a vrut să le spună. 

— Şi după aceea? 

— Nimic. 

— Cum nimic? 

— Spitalizarea şi operaţiile ulterioare au fost ultimele 
lucruri pe care le-am putut găsi despre el. Pot, desigur, să 
sap mai adânc ca să încerc să găsesc mai multe, dar 
deocamdată atâta e. 

— Se poate să fi murit? 

Irene a ridicat din umeri. 

— Poate. Sau poate că a plecat din ţară. 

4 

Fabian şi-a înfipt dinții în bucata de carne, dându-şi 
seama cât de flămând este. 

— Aceste antricoate sunt aproape cel mai bun lucru pe 
care l-am mâncat vreodată, a zis Sonja, stârnind aprobarea 
celorlalți musafiri. 

— Mulţumesc, Sonja, a zis Molander. Dar, ca să ştii, nu 
sunt antricoate. 

— Nu? 

— Nu, aceasta-i „ceafă de porc”. 

— Ingvar, nu începe iar cu asta, a zis Gertrud. 

— Dar este „ceafă de porc”. De ce să nu foloseşti 
denumirea corectă? 

— Pentru că nu sună la fel de apetisant. Gertrud s-a 
întors spre Sonja. Nu-i da atenţie. Sosul în care pune 
carnea la frăgezit e secretul faptului că are aşa gust bun. 
Nimeni nu-l poate face ca Ingvar. Cred că ar trebui să 
scrie o carte de bucate despre nimic altceva decât sosuri 
pentru frăgezit! Şi-a ridicat paharul. Noroc, şi vă 

mulţumesc tuturor că aţi venit! 

Au băut şi au continuat cina. Cu cât beau mai mult, cu 
atât era mai plăcut, şi discuţiile lor treceau de la o extremă 
la alta. La un moment dat vorbeau despre cât de mult 
poate fi învinovăţit medicul lui Michael Jackson pentru 
moartea subită a starului, ca apoi să vorbească despre 
finalele Cupei Mondiale, în care Suedia nici măcar nu juca. 

— E aşa o uşurare! a exclamat Klippan, remarcând că e 
prima dată de câtăva vreme încoace că meciurile de 
eliminare nu-i mai dau dureri de stomac. 

Până şi Sonja se distra de minune. I-a zâmbit de câteva 
ori lui Fabian din partea cealaltă a mesei. 

— Ce îţi place să pictezi? a întrebat-o Astrid pe Sonja. 

— În cea mai mare parte pictez imagini submarine cu 
bancuri de peşti şi crabi şi chestii de-astea. 

— Îmi plac peştii, a zis Molander, ridicând paharul. 

— Nu, îţi place să omori peşti, a zis Gertrud. 

— Şi se vând bine? s-a interesat Astrid. 

Părea sincer interesată. 

— De fapt, un pic prea bine. N-am timp să mă apuc de 
nimic nou. Toată lumea vrea mereu afurisiţii ăştia de peşti. 

— Am un prieten care a ajuns în aceeaşi situaţie, a zis 
Astrid. Şi el e artist şi acum câţiva ani a făcut o bancă din 
beton care avea decupate în mijloc litere care alcătuiau 
cuvintele „banca mincinoşilor”, şi oamenilor le-a plăcut. 
Acum îşi petrece cea mai mare parte a timpului creând 
bănci la comandă. Şi cumpărătorii aleg ce să spună banca. 
E super inteligent şi aduce bani pentru plata chiriei. Cred 
că a făcut câteva pentru nunta prinţesei Victoria cu prinţul 
Daniel. Dar iată întrebarea: este el artist sau betonist? 

— Ar fi nevoie de cel puţin un prânz lung ca să răspund 
la această întrebare, a zis Sonja, ridicând paharul de vin 
gol. Şi încă un pic de vin, vă rog. 

— Asta-i de la sine înţeles, a zis Astrid, umplând paharul 
Sonjei. 

— Aşadar, de ce v-aţi mutat voi doi aici? a întrebat Irene. 
Stockholmul e un oraş fantastic. 

— Stockholmul e un afurisit de oraş de rahat, dacă mă- 

ntrebaţi pe mine, a zis Hampan. Am fost acolo de trei ori şi 
nu-mi vine în minte nici măcar un motiv pentru care ar 
vrea cineva să locuiască în el. Locuitorii din Stockholm 
sunt aşa de al dracu' de stresaţi, că nu pot sta locului nici 
măcar pe o scară rulantă. Fir-ar să fie, au dat peste mine 
doar ca să prindă metroul, chiar dacă venea altul peste un 
minut sau două. 

— Păi, Hampan, nu pe tine te-am întrebat, ci pe Sonja. 

Hampan a dat pe gât berea şi toţi s-au întors spre Sonja, 
ca şi cum aşteptau un răspuns complet, şi totuşi concis, pe 
care Fabian era deplin conştient că ea nu-l are. El era cel 
care a tot bătut-o la cap, şi ea era cea care a cedat. S-a 
pregătit să răspundă el la întrebare, dar l-a oprit Irene, 
care voia s-o audă pe Sonja, nu pe altcineva. 

— De fapt, întotdeauna mi-a plăcut Skâne. Primăvara 
vine cu o lună mai devreme şi toamna se lasă cu o lună mai 
târziu. Şi sper ca schimbarea de decor să mă ajute la 
pictură. De cum s-a ivit această ocazie de serviciu pentru 
Fabian, ne hotărâserăm deja. A ridicat paharul. Noroc! Să 
bem pentru Skâne! 

Au băut, şi Fabian i-a trimis Sonjei o bezea. Era un 
răspuns bun. Atât de bun, că aproape că l-a crezut şi el. 

— Nu-s aşa de uşor de păcălit, a zis Irene, zâmbind. 
Sonja avea un aer întrebător. Şi, ca să fiu cu totul sinceră, 
cred că e valabil pentru toţi cei de aici. Suntem poliţişti şi 
suntem obişnuiţi să auzim scuze, una mai grozavă ca alta. 

— Asta mi s-a părut destul de ca lumea, a zis Astrid. 

— Fără îndoială, mai ales partea despre importanţa 
schimbării decorului. Dacă ea nu şi-ar fi ferit privirea chiar 
în acel moment, e sigur că i-aş fi dat nota zece din zece. 
Dar va trebui să se mulţumească doar cu un şapte. 

Ceilalţi au râs. 

— Bine, bine! s-a băgat în vorbă Sonja. Fabian îşi dădea 
seama că e beată. Vrei să auziţi adevărul? 

— Daaa! au strigat ceilalţi. 

— Bine, uitaţi cum stă treaba. În aceşti ultimi ani relaţia 
mea cu Fabian a început să semene din ce în ce mai mult 
cu o relaţie de la mare distanţă, cu toate că dormim în 

acelaşi pat. Ochii Sonjei i-au privit pe rând pe ceilalţi, care 
stăteau tăcuţi şi aşteptau să continue. Dar, de vreme ce 
încă ne iubim unul pe altul mai mult ca orice pe lume, am 
hotărât să facem nişte schimbări importante. S-o luăm de 
la capăt şi să încercăm să ne găsim calea înapoi... Noroc! 

Şi-a ridicat paharul şi a fost întâmpinată cu aplauze şi 
urale. 

— Asta-i ceea ce aş numi un cincisprezece, a zis Irene. 

Fabian a simţit că Sonja avea mare dreptate într-o 
privinţă. Cât de mult o iubea el. 

PA 


Când i-a sunat telefonul, Fabian uitase cu totul că se află 
în miezul unei anchete complicate, aşa încât primul impuls 
a fost să nu răspundă. 

A observat că e un număr din Danemarca. 

„Bună, sunt Mette Louise Risgaard... de la benzinărie” a 
explicat vocea de la capătul liniei. „Bărbatul e aici chiar 
acum”, a zis, şi convorbirea s-a întrerupt brusc. 

16 


Kim Sleizner a simţit telefonul vibrând în buzunar. Dar 
n-avea chef să răspundă. Nu acum. Aşteptase cu 
nerăbdare această clipă toată săptămâna şi n-avea de gând 
să lase idiotul ăla de apel telefonic să strice totul. Această 
clipă era mult prea prețioasă. Viaţa era mult prea scurtă. 
Putea să spună că se afla într-un tunel sau un lift în care 
nu avea semnal. Asta era zona lui de confort. Micuța sa 
bulă în care nimeni nu trebuia să pătrundă. 

S-a gândit la Viveca şi dacă ar trebui sau nu să aibă 
conştiinţa încărcată, dar a hotărât că nu. Ei nu-i păsa decât 
de yoga şi să aibă destui bani în cont. Având în vedere câte 
avusese el pe cap în ultima vreme, era un miracol până şi 
faptul că se putea da jos din pat dimineaţa. Viveca nu era 
singura care depindea de faptul că el este funcţional şi se 
simte bine, la fel stăteau lucrurile cu fiecare cetăţean din 
Danemarca. 

Alternativa era anarhia. S-a lăsat pe spate şi s-a bucurat 
de premiul pe care şi-l acordase sieşi. 

Morteen Steenstrup stătea în secţia de poliţie din oraşul 
danez Køge, vârându-şi în pantaloni cămaşa de uniformă şi 
potrivindu-şi cureaua pe talie. Centura părea mai 
incomodă decât de obicei, de parcă ar fi fost strâmbă şi l- 
ar fi ros, cumva. Verificase deja dacă pistolul, lanterna şi 
staţia de emisie-recepţie erau agăţate la locul lor, aşa că 
nu putea fi asta. Era sigur. 

Adevărul era că ştia foarte bine ce-l deranjează. Trecuse 
exact o lună de când îl părăsise Else şi, oricât ar fi vrut, nu 
se putea amăgi să creadă că începe să se simtă mai bine. 
De fapt, era tocmai dimpotrivă. Apăsarea din piept nu 
cedase, şi aproape că se învățase să trăiască cu senzaţia 
permanentă că nu poate să respire. 

Medicul îl sfătuise să găsească un prieten în faţa căruia 
să-şi deschidă inima, dar n-avea pe nimeni destul de 
apropiat ca să înţeleagă. A încercat să stea de vorbă cu 
Niels. Dar acesta i-a propus să meargă la o prostituată. 
Chiar s-a oferit să plătească el dacă îl lasă să se uite. 

A cochetat cu gândul de a încerca s-o recâştige, dar şi-a 
dat seama că n-ar reuşi. Else era la cu totul alt nivel. 
Amândoi erau conştienţi de asta. Au făcut înţelegerea 
tacită să ignore acest fapt şi să-şi închipuie că sunt egali, şi 
uneori chiar a dat roade. În acele momente se simţea cel 
mai fericit om de pe pământ, dar, de obicei, nu durau 
decât puţin. De fiecare dată, conştiinţa faptului că nu sunt 
egali reuşea să ajungă din nou la el, era tot timpul la 
pândă ca o ameninţare îndepărtată, dar făcându-şi mereu 
auzit huruitul de tunet. În cele din urmă începuse să se 
deprindă, şi aproape că nu se mai gândea la asta. Îşi 
îngăduise să-şi lase îndoielile adormite de credinţa că nu 
există nicio ameninţare, că sunt egali. Se iubeau. 

Dar acum nu mai exista fericire în viaţa lui. În nicio 
privinţă. Totul era trudă. Înfruntare aprigă. Până şi pentru 
a respira avea nevoie de voinţă. Nu ar fi reuşit niciodată 
să-şi găsească pe altcineva. Else era sufletul său pereche. 

Ei nu-i păsase de buza lui de iepure sau de pielea aspră. Îi 
mângâiase trupul de parcă ar fi fost neted ca al unui 
prunc, nebăgând în seamă faptul că pielea era crăpată şi 
se cojea şi îl sărutase ca şi cum pe el îl voia, pe nimeni 
altcineva. 

S-a rezemat de spătar şi s-a gândit dacă să bea cafea sau 
ceai. A ales cafeaua şi s-a dus în mica bucătărie să-şi 
toarne un pic în cana murdară. Niels era la masă, jelind 
încă înfrângerea suferită de Danemarca în Cupa Mondială. 
Morten ştia că n-are rost să încerce să vorbească cu el 
până nu-i trece. 

Pe Morten nu-l interesase niciodată fotbalul. Cu atât mai 
puţin fotbalul danez. Singura lui grijă era că pierderea ar 
putea stârni încăierări. Statisticile arătau că se pot 
întâmpla două lucruri. A: oamenii se pleoştesc, sau B: 
stimulează creşterea consumului de alcool, ceea ce duce la 
agresiuni domestice şi, mai presus de toate, vandalism. 
Contrar aşteptărilor, o victorie duce aproape întotdeauna 
la evenimente de tipul B. 

S-a aşezat la biroul său cu cana de cafea în mână, 
neputând să-şi abată gândurile de la Else. Ea credea că el 
se teme prea mult de conflicte şi că e lipsit de îndrăzneală. 
Exact aşa spusese. De parcă ar fi fost un laş. Probabil că 
era ceva adevărat în teoria ei. Încercase să nu se mai 
ferească atât de mult de conflicte, dar asta era o parte 
fundamentală a celui care era el. Niciodată nu-i plăcuseră 
certurile, şi nu credea că părerea lui e chiar atât de 
importantă. 

A desfăcut tocul de la centură, a scos pistolul şi l-a 
cântărit în mâini. Ce anume îl făcea să se trezească în 
fiecare dimineaţă, să facă duş, să se îmbrace şi să meargă 
la serviciu? Ce anume aştepta? Ar fi aşa de simplu. O mică 
apăsare cu arătătorul şi chinul s-ar sfârşi. Ar dispărea 
tristeţea şi faptul că-i era greu să respire. Singurătatea. 
Dar, în orice fel ar fi privit situaţia, n-avea să fie mai mult 
decât un sfârşit jalnic al unei vieţi jalnice şi nimeni n-ar 
face altceva decât să ridice din umeri. 

Telefonul său a început să sune. Apelul era de la un 

număr din Suedia şi, de cum a răspuns, şi-a dat seama că 
acesta era tocmai momentul pe care îl aşteptase. 
4 

După şapte minute, Morten Steenstrup şi-a pus centura 
de siguranţă, a băgat cheia în contact şi a pornit maşina. 
Motorul s-a trezit la viaţă cu un răget şi el s-a întrebat 
dacă trebuie sau nu să dea drumul sirenei, dar a hotărât că 
asta mai poate să aştepte până ce se îndepărtează de 
secţie. Nu voia ca Niels să se năpustească afară să întrebe 
ce se întâmplă. Morten nu-i spusese decât că se duce un 
pic „să demonstreze prezenţa poliţiei”. A pus în CD-player 
înregistrarea preferată, Anotimpurile lui Vivaldi, şi a dat 
sonorul tare. Nimeni nu putea dirija piesa la fel de bine 
cum o făcea Carlo Chiarappa, mai ales prima mişcare 
allegro din „Primăvara”, care întotdeauna reuşea să-l 
umple cu energie pozitivă. 

Femeia de la telefon era din Suedia. Şi anume, 
Helsingborg. Nu reuşise niciodată să înţeleagă prea bine 
limba suedeză, şi se gândea că dialectul din Skâne era şi 
mai greu de înţeles. A priceput, cumva, că numele ei este 
Astrid Tuvesson, şefa Brigăzii Omucideri din Helsingborg. 
I-a spus că nu a reuşit să dea de Kim Sleizner, omologul ei 
din Copenhaga, şi de aceea a telefonat la secţia din Kage. 
După aceea i-a fost mai greu să priceapă ce spune. L-a zis 
ceva de o maşină parcată la o benzinărie din Lellinge, o 
maşină care s-ar putea să-i aparţină unui criminal suedez 
pe care îl căuta poliţia. O femeie pe nume Mette Louise 
Risgaard, care era angajată la benzinărie, sunase la poliţie 
să spună că bărbatul se află chiar în acest moment la 
Lellinge să-şi ia maşina. 

Nu-şi mai amintea restul convorbirii, dar n-avea 
importanţă. N-avea nevoie să audă mai multe ca să-şi dea 
seama că asta era şansa lui să iasă în evidenţă. Ba chiar o 
cunoştea pe Mette Louise, pentru că făcea plinul adesea în 
Lellinge când era în schimbul de noapte, şi de obicei ea era 
la lucru. Îşi făcuse piercing în buză anul trecut, şi el şi-a 
luat inima în dinţi şi a întrebat-o de ce a făcut asta. Ce rost 
avea să poceşti o buză atât de frumoasă? Îşi amintea până 

în ziua de azi felul în care a reacţionat ea, cu o privire 
dezgustată, şi de atunci nu s-a mai uitat la el, nici măcar 
când i-a lăudat noua culoare a părului. 

Şi acum ea ar putea să fie în pericol? Nu înţelegea de ce 
sunase la poliţia suedeză şi nu-l sunase pe el. Chiar îi 
lăsase o dată cartea de vizită de la serviciu, ca să se 
asigure că are un număr direct al secţiei de poliţie. Şi de 
unde a ştiut că bărbatul acela era căutat în Suedia? 

În cele din urmă a ajuns destul de departe de secţie ca 
să pornească sirena şi a accelerat. A simţit cum începe să-i 
crească adrenalina. În sfârşit, avea ocazia să-i arate lui 
Else că nu e deloc lipsit de îndrăzneală. A dat mai încet 
muzica, tocmai ajunsă la mişcarea largo din „Primăvara”. 
A ajuns la benzinăria din Lellinge, unde totul părea să fie 
la fel de liniştit ca de obicei; cineva ar fi putut descrie 
atmosfera ca moartă. El prefera cuvântul „paşnică”, chiar 
dacă s-a simţit un pic dezamăgit că nu se întâmpla nimic. A 
condus încet în jurul clădirii şi a descoperit că nu-i prea 
multă mişcare. N-a văzut decât un bărbat în pantaloni 
scurţi de culoarea nisipului, cu cămaşă bleu şi caschetă de 
baseball, îngenuncheat lângă un Peugeot ridicat pe cric. 
Ţinea în mână o cheie tubulară şi lângă el, pe pământ, era 
o roată. 

Să fie acesta bărbatul care o pusese în pericol pe Mette 
Louise luându-şi maşina? Morten n-o vedea pe Mette 
Louise şi bărbatul nu arăta prea periculos, ci mai degrabă, 
a turist imbecil. Dar Morten învățase un lucru în anii lui de 
poliţist: e mai bine să te asiguri decât să-ţi pară rău. 

Morten a calculat că vor mai trece cel puţin cinci minute 
până ce bărbatul va fi gata de plecare, aşa că a hotărât să 
se asigure că Mette Louise n-a păţit nimic. A condus 
maşina mai departe şi a parcat-o pe cealaltă parte a 
benzinăriei, ca să poată cobori fără să-şi facă griji că 
bărbatul o să-l vadă. Şi-a aranjat centura, s-a asigurat că 
pistolul şi bastonul se află acolo unde trebuie să fie şi şi-a 
continuat drumul spre clădire pe jos. 

De cum a intrat în magazin, a simţit că ceva nu-i în 
ordine. Nu era nimeni acolo, nici măcar în apropierea casei 

de marcat. A strigat-o pe Mette Louise, dar n-a auzit niciun 
răspuns, aşa că s-a dus repede după tejghea, în spaţiul 
angajaţilor. Era prima dată când intra în acea încăpere, 
care era mult mai mică decât se aşteptase. Erau acolo o 
bucătărioară, o masă cu un vraf de reviste cu colţurile 
îndoite, câteva scaune, un calendar de perete Michelin şi o 
toaletă încuiată. A bătut la uşă, întrebând dacă e cineva 
înăuntru. 

Tăcerea a declanşat şi mai multe semnale de alarmă. 
Unde era fata? S-a întors repede în magazin şi a căutat 
prin preajmă o unealtă potrivită cu care să forţeze uşa 
toaletei. A găsit o şurubelniţă, a spart uşa şi a găsit o 
toaletă goală. A încercat să-şi adune gândurile, dar a simţit 
brusc că îi e sete, ca şi cum gura i-ar fi fost de glaspapir. A 
luat o coca-cola din frigider şi a lăsat lichidul dulce, 
spumos, să-i umple gura înainte să înghită şi să simtă cum 
îi revine energia. 

Mette Louise n-ar fi lăsat niciodată benzinăria goală, 
ceea ce trebuia să însemne că e cu bărbatul de lângă 
Peugeot. N-o văzuse acolo, dar nu aruncase decât o privire 
din mers. A ieşit din magazin şi s-a dus spre bărbat, care 
era în continuare ghemuit lângă Peugeot, cu spatele la 
Morten. Când s-a apropiat, a văzut că strângea piuliţele cu 
cheia şi nu părea să-i fi observat prezenţa. 

— Scuză-mă. Te rog să te ridici. Picioarele desfăcute, 
mâinile deasupra capului, a zis în daneză. 

Nicio reacţie din partea bărbatului, care a strâns 
următoarea piuliţă. E surd? Sau nu pricepe ce am zis? 

— Hei! Sunt poliţist! Vreau să te ridici imediat! a zis, 
încercând să imite pronunția suedeză pe care o auzise la 
televizor. 

Acum aproape că ajunsese lângă bărbat. Morten s-a 
uitat în maşină şi a văzut că e goală. Mette Louise nu era 
nici acolo. 

Morten Steenstrup scosese pistolul din toc de trei ori în 
aproape douăzeci şi opt de ani de muncă. Trăsese cu el 
doar o dată, într-un bărbat care luase droguri şi îi 
ameninţa cu un cuţit pe cei din jurul său. Morten îl 

împuşcase în picior şi îi prinsese la spate mâinile în cătuşe. 
Totul ca la carte. 

Acum avea să fie a patra oară. 

Corpul i s-a mişcat automat, refăcând mişcarea pe care 
o exersase de atâtea ori acasă, în faţa oglinzii. Mâna 
dreaptă i s-a dus în spate, peste şold, ca să deschidă tocul 
fără să-şi ia ochii de la bărbatul din faţa sa. Pistolul a 
alunecat afară şi cu mâna stângă a ridicat piedica. 

— This is the police! I order you to stand up! Right 
now! a strigat. 

După asta, totul s-a petrecut atât de repede, încât avea 
să-i fie greu mai târziu să-şi amintească şirul 
evenimentelor. 

Bărbatul s-a ridicat brusc şi s-a răsucit pe jumătate cu 
braţul drept întins. Morten nu şi-a dat seama ce se 
întâmplă decât în momentul în care a auzit un trosnet în 
urechea dreaptă, când cheia tubulară l-a izbit din plin. 
Vederea i s-a întunecat, l-a fulgerat durerea şi a auzit un 
sunet înalt, străpungător. Chiar înainte de întâlnirea dintre 
capul lui şi asfalt s-a gândit că n-o să mai apuce niciodată 
să se bucure de Anotimpuri. 

4 

Vuietul din urechea sa continua şi îşi auzea pulsul, ceea 
ce însemna că e încă viu. Şi-a pipăit urechea cu mâna. Era 
udă şi lipicioasă. Vederea îi revenea încetul cu încetul, dar 
i-au mai trebuit câteva secunde ca să priceapă la ce se 
uită, din cauză că totul era înclinat la nouăzeci de grade. 
La vreo douăzeci de centimetri de el a văzut partea 
laterală a unei roţi de maşină şi un bărbat încălţat în 
sandale Crocs ghemuit alături de ea. 

Cu coada ochiului vedea braţul bărbatului rotindu-se 
mereu. Şi-a dat seama repede că el coboară cricul. A văzut 
cum cheia tubulară se loveşte de asfalt şi încălţările 
dispar. Curând după aceea toba de eşapament a unei 
maşini a început să vibreze, şi a auzit un huruit surd. 

Fereşte-ţi capul. Fereşte-ţi capul, îşi repeta de zor în 

minte, pe când maşina dădea înapoi. 

Roata din spate a trecut prima. 

Şi-a încordat cât a putut de tare pieptul şi muşchii 
spatelui, dar tot a simţit cum coastele îi pocnesc pe rând, 
durerea răspândindu-se din partea de sus a trupului către 
cea de jos ca o lavă incandescentă. 

Apoi a fost rândul roții din faţă. 

A văzut cum Peugeot-ul se îndepărtează de el şi virează 
la stânga pe Ringstedvej. Cel puţin capul trebuie să-i fi 
supravieţuit. Încurajat de constatarea că n-a murit încă, 
constatând că poate să vadă şi să gândească, să 
înregistreze informaţii şi să ia hotărâri, a sfidat durerea 
din piept şi s-a ridicat în genunchi. S-a întins după pistol, 
care era încă pe asfalt, alături de cheie. Apoi s-a ridicat în 
picioare şi a încercat să ajungă la maşină. 

Piciorul stâng a refuzat să i se supună, aşa că a trebuit 
să-l târască după el cu amândouă mâinile. Durerea 
arzătoare din piept devenea o senzaţie mai surdă, 
pulsândă, şi vedea cum se scurge din ce în ce mai mult 
sânge din cămaşa uniformei. Ar fi trebuit să-l sune pe Niels 
şi să-l lase să preia conducerea şi să trimită o ambulanţă, 
dar asta ar fi însemnat nu numai că era aproape sigur că 
suedezul avea să fugă, ci şi că se va dovedi că Else a avut 
dreptate. 

4 

Într-o ultimă încordare supremă, Morten Steenstrup a 
pornit maşina, a ieşit în marşarier din locul în care parcase 
şi s-a îndreptat spre est pe Ringstedvej. A apăsat pedala de 
acceleraţie şi i-a mulţumit lui Dumnezeu pentru transmisia 
automată. Altfel n-ar fi fost în stare să conducă. Nu cu 
piciorul stâng. Durerea din piept aproape că trecuse. Nu 
mai simţea decât o zvâcnire surdă. Cămaşa îi era roşie şi 
năclăită de sânge şi a hotărât să nu se mai uite în jos. 

Era mai bine să se concentreze pe ceea ce era în faţă şi 
să se gândească pe unde o luase suedezul. Bărbatul avea 
un avans de mai puţin de două minute, dar deja nu se mai 
vedea. Morten a presupus că n-ar avea de ce s-o ia spre 
Køge, aşa că a hotărât să parieze pe autostrada E55 către 

nord, spre Copenhaga şi podul spre Suedia. 

Simţea că întregul corp e pe cale să-i amorţească. A 
pornit luminile şi sirena, ca să rămână treaz. Maşinile din 
faţa lui au încetinit imediat şi au trecut pe banda din 
dreapta. Morten a apăsat pedala până la podea şi a văzut 
cum viteza trece de 200 şi urcă spre 220. Nu se mai temea 
niciun pic. Era ca şi cum ar fi lăsat teama în urmă, la 
Lellinge. Acum putea să se întâmple orice. Nu mai conta. O 
să limpezească lucrurile. O să le arate tuturor că e 
îndrăzneţ. Acum nu mai trebuia decât să rămână conştient. 

Acul roşu arăta 230. Dacă ar putea merge în continuare 
cu această viteză, l-ar prinde pe suedez în câteva minute, 
presupunând că acesta avea să rămână în limitele vitezei 
legale. Peste zece kilometri a văzut Peugeot-ul şi a stins 
luminile de deasupra maşinii. 

Dar era prea târziu. 

Suedezul l-a văzut şi s-a grăbit să se îndrepte spre prima 
ieşire de pe autostradă. Morten s-a luat după el şi gândul a 
făcut să-l năpădească un val de sudoare rece. Gândul că 
toate astea aveau să se termine curând. Maşina din faţă a 
patinat pe Cementvej, cu cauciucurile scrâşnind. Morten a 
luat virajul un pic mai încet. Nu voia să rişte să se 
pomenească într-un şanţ tocmai acum, că ajunsese atât de 
departe. 

Dintr-odată, Peugeot-ul a virat brusc la stânga, pe un 
drum acoperit cu pietriş. Morten s-a uitat la GPS şi a văzut 
că drumul duce spre un câmp şi spre un crâng, pe care îl 
ocoleşte şi se întoarce. Oare suedezul a nimerit într-o 
fundătură, sau a văzut pe propriul GPS acelaşi lucru şi a 
plănuit o ambuscadă? 

Morten a oprit motorul şi a coborât geamul. Auzea 
limpede motorul Peugeot-ului de partea cealaltă a 
copacilor. S-a luptat cu nevoia imperioasă să închidă ochii 
şi să doarmă, pur şi simplu, totuşi a coborât din maşină şi 
a mers pe jos pe pietriş, târându-şi piciorul stâng şi 
folosind drept cârjă o creangă. Cămaşa i se lipise de 
abdomen şi de piept, dar s-a împotrivit imboldului să se 
uite în jos. 

La vreo cincizeci de metri în faţă a văzut Peugeot-ul, 
care arăta ca şi cum ar fi fost părăsit prin tufişuri cu 
motorul mergând. Morten a şchiopătat spre maşină cu 
pistolul în mână. S-a răsucit pe jumătate, dar n-a văzut 
decât copaci şi un câmp deschis. A făcut ultimii paşi către 
maşină. S-a aplecat şi şi-a făcut mâinile căuş în jurul 
ochilor ca să vadă ce e înăuntru. Maşina era goală. Şi apoi 
totul s-a întunecat. 

Atmosfera de sărbătoare a dispărut după ce Fabian a 
primit telefonul de la Mette Louise Risgaard. Grătarul de 
la Molander s-a transformat rapid într-o şedinţă obişnuită 
a poliţiştilor, în afară de faptul că la aceasta participau toţi 
membrii familiilor şi destul de mult alcool prin venele lor. 

Astrid l-a sunat imediat pe colegul ei danez, Kim 
Sleizner, din Copenhaga. Nu i-a răspuns, aşa că ea i-a lăsat 
un mesaj în căsuţa vocală, în care îi spunea care este 
situaţia şi că o să ia legătura cu secţia de poliţie din Køge. 
Apoi l-a sunat pe comisarul poliţiei naţionale suedeze, 
Bertil Crimson, care, la rândul său, a promis că-şi 
contactează pe dată omologul danez, Henrik Hammersten. 

Mingea era pusă în joc. Acum nu putea face altceva 
decât să-şi continue cina şi să aştepte să vadă ce se 
întâmplă. Sonja nu spusese nimic, dar lui Fabian îi era clar 
că dispoziţia bună îi pierise. Şi o înţelegea. A încercat să 
ofere noi subiecte de conversaţie, dar numai Gertrud 
Molander a muşcat momeala. Toţi ceilalţi aşteptau să sune 
telefonul lui Astrid. 

După o oră, aşteptarea lor a luat sfârşit. 

La telefon era Kim Sleizner, şi Astrid a pus telefonul pe 
difuzor, ca să audă cu toţii discuţia. 

— Henrik Hammersten a zis că ai încercat să dai de 
mine. Dar, îmi pare rău că o spun, n-am primit niciun 
telefon de la tine. 

— Da, te-am sunat. Acum o oră, a zis Astrid. Dar n-ai 
răspuns, aşa că ţi-am lăsat un mesaj. 

— Dacă aşa ar fi stat lucrurile, aş fi ratat un apel şi un 
mesaj care mă aştepta, nu? Îţi spun că n-a fost aşa. Poate 
că ai uitat să formezi prefixul 0045, ce ştiu eu? 

Astrid le-a aruncat celorlalţi o privire şi a clătinat din 
cap. 

— Dar ceea ce ştiu e că Morten Steenstrup, unul dintre 
oamenii mei din Køge, a pornit în urmărirea făptaşului. 

Oamenii mei, şi-a zis Fabian şi s-a gândit că Sleizner 

părea să fie dintre cei care îşi consideră subordonații 
proprietate personală. 

— Şi a făcut asta în ciuda faptului că era grav rănit şi a 
pierdut mult sânge. Dacă n-aş fi reacţionat eu atât de 
repede, trimițând câteva maşini de îndată ce am auzit ce s- 
a întâmplat, ar fi murit. 

Fabian s-a întrebat dacă asta era tot ce avea de spus 
Sleizner pe moment, sau făcuse pauza anume, ca s-o 
silească pe Astrid să ceară amănunte. Ea trebuie să fi 
gândit acelaşi lucru. Nu părea să simtă nevoia să spargă 
tăcerea, care ajunsese aproape greu de suportat când 
Sleizner s-a dat bătut şi a vorbit mai departe. 

Morten Steenstrup fusese călcat cu maşina de către 
agresor şi era la Terapie Intensivă, zbătându-se între viaţă 
şi moarte. Era clar că fusese un adevărat erou şi, contrar 
tuturor aşteptărilor, reuşise să aducă Peugeot-ul în posesia 
poliţiei. Pe de altă parte, făptaşul reuşise să fugă, şi 
singurul indiciu pe care îl lăsase în urmă a fost o pereche 
de sandale Crocs în apropierea maşinii. 

Faptul că poliţia daneză avea acum maşina era un mare 
triumf în sine, şi era sigur că este un mare impediment 
pentru ucigaş, dar Fabian nu putea să nu se întrebe ce s-a 
întâmplat cu Mette Louise. Nu era nici urmă de ea până 
acum. Oare făptaşul o luase cu el ca ostatică? Şi dacă da, 
de ce? 

K 


Trecuse deja de miezul nopții când familia Risk a ajuns 
acasă. Theodor, care îşi petrecuse întreaga seară aşezat 
într-un colţ cu telefonul, s-a dus direct în camera sa, iar 
Matilda a susţinut că e complet trează şi nu vrea să 
meargă la culcare. N-a adormit nici măcar după trei 
capitole din Harry Potter. 

— Tati, bărbatul pe care-l cauţi e un ucigaş în serie sau 
doar unul normal? 

Ochii strălucitori, vioi ai Matildei au întâlnit ochii lui. Şi- 
ar fi dorit să se poată preface că nu ştie despre ce vorbeşte 
ea, dar s-a gândit că merită un răspuns sincer. 

— Nu ştiu, iubito. Până acum n-a fost decât o crimă, deşi 

sunt aproape sigur că au mai fost săvârşite cel puţin încă 
două. 

— Cum poţi fi sigur de asta? 

— Pentru că asta-i munca mea. 

— Deci, înseamnă că e un ucigaş în serie? 

— Nu, pentru asta trebuie să fie cel puţin trei morţi. Dar 
nu l-aş categorisi încă drept ucigaş în serie. 

— De ce nu? 

— Un ucigaş în serie omoară de dragul de a omori. 
Motivația acestui ucigaş e cu totul alta, i-a explicat Fabian. 

I-a spus despre caz şi că el crede că motivul iniţial a fost 
răzbunarea pe oamenii care au fost răi cu ucigaşul, dar 
acum nu mai e sigur de nimic, până ce a ridicat privirea şi 
a văzut-o pe Matilda că doarme dusă. A plecat, s-a dus în 
bucătărie şi a desfăcut una dintre sticlele de vin pe care 
uitase să i le dea lui Molander. 

Sonja era sus, în atelier, despachetându-şi lucrările 
recente şi nici măcar nu s-a uitat la Fabian când a intrat cu 
vinul, două pahare şi iPod-ul său. Aveau nevoie cu 
adevărat să vorbească, dar amândoi erau prea obosiţi. Şi 
apoi, nu era nimic ce nu-şi spuseseră deja. Aşa că s-a 
aşezat pe podea, a turnat vinul şi a pus melodia „I Would 
Die 4 You” a lui Prince, pe care dansaseră când s-au 
cunoscut şi care rămăsese cântecul lor. 

În noaptea aceea au făcut dragoste în atelier. 

4 

A doua zi dimineața, Astrid Tuvesson i-a dat lui Fabian 
permisiunea să rămână acasă în weekend, dacă promite 
că-şi ţine telefonul la îndemână. In schimb, ea a promis că 
nu va suna decât dacă e vreo urgenţă. 

Au reuşit să-şi petreacă în linişte toată dimineaţa de 
sâmbătă şi au despachetat cutii, au golit ultimii saci de 
plastic, au montat rafturi şi, cu ajutorul lui Theodor, 
Fabian a reuşit chiar să instaleze combina stereo. După un 
prânz târziu luat pe terasă, sub umbrela cea mare, s-au 
înghesuit în maşină şi s-au dus să-i cumpere lui Theodor 
echipamentul pentru scufundări şi să bea cafea la 
Fahlmans Konditori, pe Stortorget. Apoi s-au dus să se 

plimbe pe noul debarcader şi au găsit câţiva metri pătraţi 
neocupaţi pe Plaja Tropicală. 

Duminică au pus tablourile pe pereţi, au aşezat cărţile în 
ordine alfabetică, au ajutat-o pe Matilda să-şi aranjeze 
camera şi au reuşit, spre marea bucurie a lui Theodor, să 
instaleze conexiunea wireless la internet. Toată lumea s-a 
pus pe treabă şi, în cele din urmă, începeau să aibă 
senzaţia că s-au mutat cu adevărat. Seara au sărbătorit 
cinând la barul Pålsjö. 

Telefonul lui Fabian n-a sunat nici măcar o dată în tot 
weekendul. N-a primit nici măcar un SMS. Dar n-a putut să 
nu se gândească la cele întâmplate în ultimele zile. La ce 
se întâmplase cu Mette Louise şi la ce avea să găsească 
Molander în Peugeot. S-a gândit la Lina, care încă nu 
sunase, şi dacă n-ar trebui s-o caute el şi să-şi ceară scuze, 
şi cum a dansat cu ea pe „Rivers of Babylon” la petrecerea 
lui, când împlinise doisprezece ani, convins că ei doi aveau 
să-şi petreacă împreună restul vieţii. 

Tăcerea a fost întreruptă de-abia luni dimineaţa. 

— Trebuie să vii aici. Imediat... 

Lui Gusten Persson îi plăceau clipele de dimineaţa 
devreme. În plus, soarele strălucea ca şi când n-avea să 
mai apună niciodată. Dar Gusten era deja într-o dispoziţie 
proastă când a virat de pe Gruvgatan şi a intrat în 
parcarea pe care scria: DOAR PENTRU ANGAJAŢI - 
DEPOZITUL CU VÂNZARE DE MATERIALE DE 
CONSTRUCŢIE ÅSTORP. 

Concediul se terminase, şi îşi petrecuse tot weekendul 
trebăluind la verandă, fără să se aleagă măcar cu un 
zâmbet de la soţia sa, Inga. Pentru ea, vechea lui glumă cu 
„niciun zâmbet de la Inga”!? îşi pierduse de mult farmecul. 
Auzise de la prieteni că menopauza poate fi foarte dificilă 
pentru unele femei, dar nimeni nu suflase o vorbă despre 
cât de chinuitoare putea să fie pentru bărbaţi. 

A descuiat marele depozit cu vânzare şi a intrat, încuind 
uşa în urma sa. Mai era mai mult de o oră până ce se 
deschidea oficial uşa depozitului, după ce fusese închis 
pentru concediul de două săptămâni. Dacă nu încuia uşa, 
exista riscul să dea năvală clienţii cu un sfert de oră 
înainte de program. 

A început să se gândească la Thailanda şi la ce spusese 
Glenn, să se ducă împreună în iarna asta. Se pare că acolo 
sunt fete mai doritoare şi, cel mai important, mai ieftine 
decât îţi poţi închipui. Gusten a refuzat, scârbit de gândul 
să plătească pentru sex. N-o făcuse niciodată şi n-avea de 
gând să înceapă acum. 

Dar după acest weekend nu mai era aşa de sigur. De ce 
nu şi-ar pune-o şi el din când în când? Nu erau şi nevoile 
lui la fel de fireşti ca menopauza Ingăi? Dacă lucrurile ar fi 
stat invers - dacă bărbaţii ar fi avut menopauză, iar 
femeile ar fi fost din ce în ce mai pline de pofte -, 
prostituţia ar fi fost, cu siguranță, acceptabilă. 
Weekendurile de yoga ar fi fost înlocuite cu weekenduri de 
sex, şi revistele de cancanuri cu cele pornografice. 


19 În suedeză joc de cuvinte: inga leenden från Inga. 

Dar să fi fost menopauza? În ultima vreme, i se păruse 
mai probabil ca Inga să o folosească drept scuză. Pe când 
se ducea să deconecteze alarma, a hotărât că o să-l întrebe 
pe Glenn dacă mai putea să meargă cu el. 

Angajaţii aveau la dispoziţie patruzeci şi cinci de 
secunde ca să deconecteze alarma după deschiderea uşii. 
Dacă nu o făceai la timp, alarma începea să sune, 
declanşând un mic infern de telefoane şi coduri înainte să 
se restabilească ordinea. Gusten nici măcar nu îndrăznea 
să se gândească la cât ar costa un astfel de coşmar. La 
începuturile sale în firmă fusese întotdeauna îngrijorat că 
n-o să poată ajunge la cutie la timp, aşa că o lua la goană 
de cum deschidea uşa. Cu anii, căpătase o cunoaştere 
fermă, instinctivă, a ceea ce însemnau exact patruzeci şi 
cinci de secunde, şi acum putea să nu se grăbească să 
ajungă la cutie. Aproape că devenise pentru el un joc să se 
apropie cât mai mult posibil de cele patruzeci şi cinci de 
secunde. 

Dar astăzi alarma era deconectată, lucru neobişnuit. 
Gusten s-a întrebat de ce. Să fi uitat oare s-o pornească 
atunci când au închis pe perioada concediului? Sau fusese 
deja altcineva aici şi descuiase uşa înaintea sa? Era sigur 
că nu văzuse alte maşini în parcare. Şi schimbul de 
dimineaţă nu era preferatul nimănui; în toţi aceşti ani el 
fusese responsabil cu descuiatul, singura dată când reuşise 
să facă pe altcineva să-i ţină locul fiind atunci când lipsise 
de la lucru o lună, după operaţia de bypass. 

Gusten a mers mai departe în clădire şi şi-a făcut rondul 
obişnuit de dimineaţă, a aprins luminile din tavan, a dat 
drumul prezentărilor video şi a pus mărfurile la locul lor. 
Nu pricepea în ruptul capului de ce le era aşa de greu 
clienţilor să pună lucrurile la loc unde le găseau. Era 
aproape la fel de greu de înţeles ca atitudinea posacă a 
Ingăi. 

S-a oprit şi s-a uitat la fereastră. Era clar că e închisă, 
dar zăvoarele nu erau trase. S-a dus şi a pipăit fereastra, 
care a glisat în sus. Cablul care mergea la contactul 
alarmei părea în ordine. Fuseseră o mulţime de spargeri în 

depozit de-a lungul anilor, dar niciuna de când instalaseră 
noul sistem de alarmă, care costase câteva sute de mii de 
coroane cu trei ani în urmă. La vremea aceea Gusten 
fusese foarte sceptic, zicându-şi că ar ieşi mai ieftin cu 
câteva furtişaguri când şi când. Dar cheltuiala se 
amortizase în primăvara trecută, şi de atunci nu mai 
avuseseră pierderi. 

Şi-a întrerupt rondul şi s-a dus în birou. A pornit filtrul 
de cafea, în vreme ce aştepta să se deschidă calculatorul. 
A introdus codul de securitate personal şi a verificat lista 
intrărilor. Glenn Granqvist deconectase alarma cu o 
săptămână în urmă, în noaptea de joi, la ora 2.33. Gustav 
era uluit. Tocmai Glenn? 


4 


4 


„You talking to me?” 

Gusten a ascultat robotul cu vocea lui Robert De Niro, 
dar n-a lăsat niciun mesaj. Probabil că Glenn dormea încă 
şi era nevoie de mai multe apeluri ca să se trezească. A 
sunat din nou, dar a închis după al şaselea apel. Oare 
formase din greşeală alt număr? 

Gusten avea în memoria telefonului mobil numărul lui 
Glenn, dar sunase de pe telefonul fix al depozitului. La 
urma urmei, era un telefon de serviciu şi n-avea de ce să-l 
plătească din buzunar. A format din nou numărul lui 
Glenn, verificând cu grijă fiecare cifră. Dar n-a apucat să 
ajungă la ultima. Ochii i s-au îndreptat către monitor, care 
se luminase şi prezenta pe rând imagini de la camerele de 
luat vederi. 

Era un stivuitor în mijlocul raionului de uşi şi geamuri, 
blocând tot culoarul. Ce căuta acolo? Trebuia să fie în 
coridorul C. Nu-şi dădea seama exact despre ce era vorba, 
dar era ceva ciudat şi cu unghiul în care era aşezat. S-a 
aplecat către ecran să vadă mai bine, dar a intrat imaginea 
de la altă cameră. 

Gusten nu-şi mai amintea ultima oară când fugise. 
Depozitul avea motorete pentru deplasarea rapidă, dar 
întotdeauna se simţise nesigur când încerca să-şi găsească 
echilibrul pe ele, aşa că prefera să meargă pe jos, 

considera că face mişcare. Acum îşi dorea să nu fi renunţat 
aşa de uşor. Raionul de uşi şi ferestre era la celălalt capăt 
al clădirii, şi deja aproape că nu mai putea să răsufle. 

Un şobolan a fugit pe lângă el pe podeaua de ciment. 
Erau acolo o mulţime de şobolani, ştia asta, dar de obicei 
nu se arătau la lumină. Curând, altul s-a ivit de sub un 
paiet cu plăci de rigips şi a pornit în direcţia în care alerga 
Gusten. Ce se întâmplase? I-a dat prin cap că s-ar putea să 
fie filmat la Camera ascunsă, dar a alungat imediat gândul 
din minte. Asta nu era o farsă. 

Inima îi duduia ca o mitralieră şi gâfâia ca un câine când 
afară sunt patruzeci şi două de grade. In cele din urmă a 
dat colţul şi a zărit stivuitorul, care era, într-adevăr, în 
mijlocul culoarului. Gusten a presupus că asta putea fi 
ceea ce căuta un spărgător. Şi de ce nu? Uşile şi ferestrele 
cu geam triplu stratificat erau unele dintre cele mai 
scumpe articole din depozit. Incă patru şobolani s-au 
arătat din direcţii diferite şi au dispărut pe partea cealaltă 
a stivuitorului. 

Vedea limpede ceea ce bănuise în birou. Stivuitorul era 
ridicat pe roţile din spate. Roţile din faţă atârnau în aer, la 
cincisprezece centimetri de podea. Furca era coborâtă, şi a 
văzut bocancii striviţi ai lui Glenn între roţi şi podea. Nu 
încăpea îndoială. Ar fi recunoscut oriunde bocancii de 
mardeiaş ai lui Glenn, Doc Martens cu botul placat cu oţel. 
Dar nici măcar încălţămintea Doc Martens nu putea rezista 
unei presiuni atât de mari. Mintea lui Gusten vâjâia, era la 
fel de derutat ca o busolă la Polul Nord. 

A auzit un sunet care l-a ajutat să-şi revină. Venea din 
partea cealaltă a stivuitorului, şi la început nu şi-a dat 
seama ce ar putea să fie. Un fel de scârţâit sau ciripit? Un 
roi de... Apoi şi-a dat seama că podeaua e plină de 
şobolani, toţi alergând încolo şi încoace în jurul a ceva 
aflat de cealaltă parte a vehiculului. Şi-a adunat puterile şi 
l-a înconjurat ca să vadă. Priveliştea de care a dat avea să-l 
bântuie câte zile mai avea de trăit. În sinea sa îşi dăduse 
deja seama că Glenn era mort. Ceea ce l-a şocat a fost ce-i 
făcuseră şobolanii. 

26 noiembrie 


Când am făcut duş după ora de sport au zis că sunt homo şi 
mă uit la sculele lor. N-am zis nimic, dar o ţineau pe-a lor, 
zicând că vreau să le sug sculele. l-am auzit râzând în vestiar, 
dar mi-a fost frică să ies înainte să plece ei, iar când am ajuns 
acolo, haina mea lipsea din dulap. Haina mea de puf nouă- 
nouţă, de care mama a zis că-i prea scumpă. Am găsit-o în WC 
şi a fost dezgustător. 

Am găsit aceeaşi haină la JC. M-am dus la casă şi au anulat 
codul de alarmă şi au pus haina într-o sacoşă şi au vrut să le 
dau banii, dar eu am fugit din magazin fără să privesc înapoi. 

Nu m-am dus la şcoală deja de câteva zile, şi tâmpita de 
dirigintă a sunat în seara asta şi m-a pârât. Tata nu era acasă, 
dar mama s-a înfuriat rău. Nu ştiam ce să spun, aşa că am 
tăcut. M-a întrebat de ce nu răspund. Dar n-am zis nimic. Am 
ajuns să mă pricep foarte bine să tac. 

Dar din cauza asta mama a zis că o să vină cu mine la 
şcoală săptămâna viitoare şi o să stea acolo la câteva ore. am 
spus să nu vină, dar atunci ea a fost cea care n-a zis nimic. La 
dracu”, dacă vine, ei o să creadă că i-am pârât şi o să mă rupă 
în bătaie. O ştiu. Exact asta o să se întâmple. 

În seara asta am avut la cină varză umplută. Nu pot suferi 
varza umplută, şi mama ştie. Dar mi-a zis să mănânc tot din 
farfurie şi apoi a venit tata şi a început să zbiere că ce 
important e să mergi la şcoală. Rahat, îi urăsc. Ei nu pricep 
dracului nimic. 


P.S. Am pus urina mea în sticla cu apă a lui Laban. La 


început n-a vrut să bea, dar apoi a făcut-o. E aşa de al dracului 
de dezgustător. 

Banda pusă de poliţie era deja desfăşurată când Fabian 
a ajuns la depozitul cu vânzare de materiale de construcţie 
Åstorp. Câţiva curioşi, probabil angajaţi, erau strânşi într- 
un grup, privind la ce se întâmpla acolo. Klippan îl 
interoga pe Gusten Persson, care încă nu-şi revenise după 
ceea ce văzuse în raionul de uşi şi ferestre. 

— Se pare că el e tipul care deschide în fiecare 
dimineaţă, a zis Molander, în vreme ce îl conducea pe 
Fabian înăuntru şi-l trecea pe sub banda poliţiei. 

— Unde-i Astrid? N-ar trebui să fie aici? 

— A trebuit să meargă la Malmo. 

— Malmo? 

— Şedinţă de criză pe tema conflictului cu danezii. Se 
pare că i-am călcat pe bătături pentru că am trecut peste 
capetele şefilor lor şi am trimis pe teren poliţişti fără să le 
spunem. 

— l-am sunat. Dar n-au răspuns. 

— N-a fost aşa, după spusele lor. Molander a dat din 
umeri şi a intrat în clădire. Fabian l-a urmat printre 
rafturile ticsite, care urcau până în tavan. Au ajuns la un 
culoar central lung care traversa tot depozitul. Molander s- 
a oprit şi a făcut semn cu capul către capătul îndepărtat al 
culoarului. Acolo. 

Stivuitorul era la vreo zece metri de ei, cu roţile din faţă 
atârnând în aer. Asistenţii lui Molander mişunau peste tot 
în salopetele lor albastre, făcând fotografii şi luând probe. 
Cadavrul lui Glenn zăcea cu faţa în sus, cu picioarele 
prinse sub furca stivuitorului. Fabian îşi dădea seama că 
nu mai rămăsese mare lucru din el. Restul corpului nu se 
vedea de după medicul legist şi asistenții lui. 

— Ei cum se descurcă? 

— Bine, sunt sigur. Dar probabil că va trece un timp 
până să poată fi identificat oficial. 

— Eu îl pot identifica. 

Cu toate că Fabian nu văzuse fotografii mai recente ale 


e 130 œ» 


lui Glenn, era sigur că nu-i va fi greu să-l recunoască. 

— N-aş crede. Molander a pus o mână pe umărul lui 
Fabian. Oricum, aş prefera să nu fie aici mai mulţi oameni 
decât este nevoie până ce îşi termină treaba oamenii mei şi 
Flătan. Şobolanii au făcut deja destulă mizerie. 

— Şobolanii? 

Molander a încuviinţat. 

— Dar au făcut şi ceva folositor. Hai să vezi. 

Fabian l-a urmat pe Molander de la locul faptei până în 
celălalt capăt al depozitului. 

— Şobolanii sunt atraşi de mâncare şi, dacă mergem pe 
urmele lor, o să găsim acolo nişte bunătăţi adevărate. 

Molander a cotit din culoarul central, a mers printre 
două etajere şi s-a oprit într-un ungher retras de sub o 
fereastră mică, neîncuiată. 

— Cred că şi-a petrecut noaptea aici şi, mai ales, a 
mâncat. 

Fabian a privit podeaua de ciment, dar n-a văzut nicio 
urmă de mâncare. 

— Dar şobolanii au mâncat toate resturile, nu? 

— Dar au lăsat ceva. Molander a ridicat o pungă pentru 
probe cu un ambalaj de la McDonald's. Dacă nu mă înşel, 
este un Chili McFeast Deluxe. Cu adevărat gustos, pentru 
McDonald's, şi nu se vinde decât o dată pe săptămână în 
anumite locuri. Cu un pic de noroc, tipul l-a cumpărat de la 
un McDonald's din apropiere. 

— Hei, voi ăştia, caraliilor! Cu toată viteza înainte, au 
auzit o voce hârâind în staţia de emisie-recepţie a lui 
Molander. 

Amândoi s-au întors spre stivuitorul ridicat pe roţile din 
spate. 

— Cum e tipul? Medicul legist? 

— Einar Greide? Arată ca un hipiot în hibernare, care-şi 
petrece tot timpul stând cu burta la soare şi fumând 
marijuana, dar e unul dintre cei mai buni patologi din ţară. 
Până şi faptul că a insistat să vină aici înainte să deplasăm 
cadavrul vorbeşte de la sine... 

Molander s-a întrerupt când l-a văzut pe Greide venind 

spre ei. Părul lui lung, de un cenuşiu-argintiu, era împletit 
în două cosiţe şi barba într-una singură. De gât îi atârnau 
mai multe amulete, şi pantalonii tricotaţi viu colorați de 
sub halatul de protecţie din plastic îi aminteau lui Fabian 
de o îngheţată Twister. 

— Păi, oricum, e unul dintre cei mai buni. 

Molander a dispărut împreună cu unul dintre asistenții 
săi. 

— Salut! Sunt Einar Greide. Iar tu trebuie să fii Fabian 
Risk. Greide a întins mâna, care avea cel puţin un inel pe 
fiecare deget, şi a strâns-o pe a lui Fabian. Ne aşteaptă o 
perioadă palpitantă, a continuat, trăgându-se de barba 
împletită în cosiţă. Făptaşul ăsta ştie exact ce face. 

— Ce ai descoperit? 

— Să le luăm pe rând, şi ăsta-i primul lucru de pe listă. 

Greide i-a întins o pereche de învelitori albastre pentru 
pantofi şi o plasă pentru păr. Fabian şi-a tras învelitorile 
peste tenişi, şi-a pus plasa pe cap şi l-a urmat pe medicul 
legist de cealaltă parte a stivuitorului, unde cadavrul zăcea 
pe spate. 

Amândouă braţele lui Glenn erau legate cu curele de 
coapse.  Fluierele picioarelor dispăreau sub furca 
stivuitorului, şi nu mai rămăsese mare lucru din labele 
picioarelor şi din bocanci, în afară de mult sânge, care 
băltise pe podeaua de ciment şi se închegase. Fabian şi-a 
lăsat privirea să cutreiere cadavrul şi a înţeles de ce 
Molander tot pomenise şobolanii şi de ce nu credea că 
Fabian ar putea să identifice acel corp. 

Nu dispăruseră doar picioarele, ci şi faţa. Mâncată. 
Totul lipsea. Ochii, buzele şi gura. Nu mai rămăsese decât 
un amestec de carne roşie. În afară de păr, osul nazal 
proeminent, umerii obrajilor şi dinţii erau singurele dovezi 
că aveau de-a face cu un om. Acel amestec era atât de 
departe de un chip, încât aproape că nu mai stârnea 
repulsie. 

Fabian s-a ridicat şi şi-a zis că nu încape îndoială. Chiar 
dacă era imposibil să-i distingă faţa, era sigur că este 
Glenn. Era locul lui de muncă, fusese dat dispărut şi îşi 

folosise picioarele ori de câte ori el şi Jorgen l-au maltratat 
pe Claes. 

Totul se potrivea. 

Einar Greide a făcut un semn cu capul către oamenii săi, 
care au rostogolit cu atenţie cadavrul pe o parte. S-a lăsat 
pe vine şi a arătat o mică rană pe cap. 

— După cum vezi, a primit o lovitură puternică în ceafă, 
care înseamnă aproape întotdeauna o grămadă de sânge. 
Greide a arătat spre sângele închegat în păr, în jurul rănii. 
Dar dacă te uiţi aici, la podeaua de sub rană, nu e deloc 
sânge. 

L-a privit în ochi pe Fabian. 

— Aşadar, a fost lovit mai devreme? 

Faţa lui Greide s-a luminat. 

— E bun tipu’ ăsta nou, a strigat spre toţi cei din 
preajmă care ascultau şi le-a făcut semn asistenţilor să 
bage cadavrul într-un sac. Vino. Medicul meu zice că nu 
fac destulă mişcare. 

Fabian l-a urmat pe Greide într-o plimbare prin clădirea 
pustie, cu rafturile pline de visuri despre case noi, mai 
frumoase. 

— Prin urmare, s-ar putea să fi fost mort chiar înainte de 
a fi ajuns aici? 

— Nu, doar că a primit lovitura în cap cândva mai 
devreme, a zis Greide, luând un pumn de bomboane dintr-o 
farfurie de pe tejgheaua raionului de vopseluri. Dar a 
murit acum vreo trei sau patru zile. 

— Vorbim despre joi sau vineri? 

Greide a încuviinţat. 

— Şi chiar dacă încă nu-i bătut în cuie, s-ar zice că a 
murit din cauza pierderii de sânge de la faţă. A scos o 
bomboană din ambalaj şi a vârât-o în gură. Probabil că ar fi 
încă în viaţă dacă şobolanii nu i-ar fi menţinut rănile 
deschise. 

— Aşa că el ar trebui să fie recunoscător? 

— Depinde cum priveşti lucrurile. 

— Dacă presupunem că făptaşul voia ca victima să 
moară, şobolanii nu au fost un accident? 

— Am nevoie de mai mult timp, dar n-aş fi surprins dacă 
faţa i-ar fi fost acoperită cu ceva care a atras şobolanii. 

— Cum ar fi? 

— Miere? Kalles Kaviar”? Pate de ficat? Ei ar mânca, 
practic, orice. 

Telefonul lui Fabian a sunat. Era Astrid. 

— Au găsit-o pe fată. 


20 Marcă suedeză de pastă tartinabilă pe bază de icre de morun. 

21 
„DE CE? ÎNTREBAŢI-L PE FABBE.” 


Fabian şedea vizavi de Astrid, în biroul ei, uitându-se la 
un bilet scris de mână. De ce? Intrebaţi-l pe Fabbe. 

Intrebarea era mai mult decât justificată. Cum a putut să 
fie atât de prost? A târât o fată nevinovată în anchetă şi a 
pus-o în primejdie de moarte. 

Acum era moartă, şi ucigaşul n-ar fi putut să o spună 
mai clar. Mette Louise Risgaard nu făcuse parte din planul 
lui. 

— Danezii au găsit-o în portbagajul maşinii, a zis Astrid, 
străduindu-se să-şi stăpânească furia. 

— Şi biletul? 

— Era îndesat în gura ei. 

Fabian a închis ochii şi a simţit cum îl apasă efectele 
hotărârii pe care o luase. Posibilitatea care îl îngrijorase în 
tot weekendul era acum realitate. 

— Fabian. Nu încape îndoială că această anchetă a făcut 
un pas înainte mare şi valoros. Dar preţul... Nu poate fi 
justificat. Acum danezii au un poliţist care atârnă între 
viaţă şi moarte şi o tânără asasinată. Ei dau vina pe noi - 
poliţia suedeză. 

— Poliţia suedeză? E vina mea. 

— Cu siguranţă ai dreptate, dar eu îmi asum 
răspunderea pentru echipa mea. L-a privit în ochi. Chiar şi 
atunci când cineva pleacă de capul lui, fără să fi primit 
aprobarea mea sau fără măcar să mă anunţe. Dar da, 
uciderea ei e din vina ta, şi e ceva cu care va trebui să 
trăieşti tot restul vieţii. 

Fabian a încuviinţat. Nu putea decât să fie de acord cu 
ea. Se întreba dacă va reuşi vreodată să prevadă mai bine 
consecinţele. 

— Tocmai m-am întors de la Malmö, unde a fost primită 
o plângere de la danezi. Eu şi Bengt-Åke Persson am 
hotărât să rămânem pe poziţii şi să ne susţinem acţiunile. 


e 135 + 


La urma urmei, am încercat să dăm de Sleizner. Şi când 
Morten Steenstrup a hotărât să acţioneze singur, a făcut-o 
din proprie iniţiativă, împotriva tuturor regulilor, lucru 
pentru care nu ne putem asuma răspunderea. 

Fabian ştia încotro se îndreaptă Astrid. Avea să-i ceară 
înapoi insigna şi cartela de acces şi să-l excludă din 
anchetă. Asta era absolut corect. Dar era prea târziu 
pentru el ca să se oprească. Aici era mai mult decât un caz 
oarecare. Devenise ceva personal. 

De ce? Întrebaţi-l pe Fabbe. 

— Ar trebui să te exclud din această anchetă şi să te las 
să-ţi reiei concediul. Dar... S-a întrerupt, de parcă ar fi 
avut nevoie să se mai gândească o dată. Din păcate, cred 
că ancheta are nevoie de tine. S-a ridicat în picioare. Toţi 
ceilalţi aşteaptă. 


4 


Klippan, Molander şi Irene erau deja adunați când 
Fabian şi Astrid au intrat în sala de şedinţe. Nimeni n-a zis 
nimic, dar era clar că toată lumea ştie că a apărut a treia 
victimă, o tânără daneză care era legată de caz doar prin 
Fabian. 

— Acum, că suntem aici cu toţii, aş vrea să încep 
spunând că Fabian va participa în continuare la această 
anchetă, în ciuda evenimentelor recente. 

Klippan şi Molander au încuviinţat din cap şi au zâmbit 
scurt în direcţia lui Fabian. Însă expresia lui Irene nu s-a 
schimbat. 

— Irene? Ai vreo obiecţie? a zis Astrid. Irene a clătinat 
din cap. Bine, pentru că acum, mai mult ca oricând, e 
important să lucrăm ca echipă şi să ne susţinem unul pe 
altul. A țintuit cu privirea pe fiecare în parte, în afară de 
Fabian, dar se făcuse înţeleasă perfect. Aceste cuvinte îi 
erau destinate lui Fabian, nimănui altcuiva. Bine, să-i dăm 
drumul. 

Au trecut în revistă cele mai noi evenimente, adăugând 
fotografiile lui Glenn Granqvist adult, alături de fotografii 
ale locului faptei şi ale celor doi suspecți, Claes Măllvik şi 
Rune Schmeckel. 

— Ingvar, ştiu că încă n-ai terminat, dar aţi mai găsit 
ceva la locul faptei, în afara acelui ambalaj de la 
McDonald's? a întrebat Astrid. 

— De fapt, am găsit, a zis Molander, ridicând o pungă 
pentru probe care conţinea un marker gros, negru. Din 
păcate, e curat. Probabil că ar trebui să-l considerăm o 
dovadă a faptului că ucigaşul are un simţ al umorului bine 
dezvoltat, sau crede că e prea poluant pentru mediu să 
printăm o nouă fotografie pentru fiecare victimă. 

Molander a scos din pungă markerul, s-a dus la tablă şi 
a desenat o cruce peste faţa lui Glenn din fotografia mărită 
a clasei. 

Astrid a oftat şi a clătinat din cap. 

— Se joacă cu noi. 

— Cum stau lucrurile cu Peugeot-ul? a întrebat Fabian. 
E pe drum spre noi? 

— Mă tem că va mai dura, a zis Astrid. Dacă îl cunosc 
bine pe Sleizner, o să facă tot ce-i stă în puteri ca să 
tărăgăneze lucrurile, aşa încât departamentul său să poată 
rezolva cazul. 

— Dar e ancheta noastră, a zis Klippan. 

— După cum văd ei lucrurile, ancheta este în jurisdicţia 
lor. O tânără a fost ucisă, un poliţist se zbate între viaţă şi 
moarte şi se pare că Ekstra Bladet l-a numit deja eroul 
deceniului. 

— Care deceniu? Anii 2010 abia au început, a zis 
Molander. 

— N-avem la dispoziţie toată ziua. Cum merg lucrurile 
pe direcţia McDonald's? a întrebat Astrid. 

— Există opt restaurante pe o rază de douăzeci de 
kilometri de Åstorp, a zis Klippan. Dar numai şase dintre 
ele au specialitatea zilei. Unul la Angelholm, trei la 
Helsingborg, unul la Odâkra şi unul la Hyllinge. 

— În ce zi vând Chili McFeast Deluxe? a întrebat 
Molander. 

— Joia, aşa că asta se potriveşte. 

— Ar trebui să mergem acolo şi să vedem dacă vreunul 
dintre angajaţi îl recunoaşte pe Măllvik sau pe Schmeckel. 

Poţi să te ocupi tu de asta, Klippan? a zis Astrid. 

— S-a făcut. 

— Mă gândesc că tu şi Fabian v-aţi putea ocupa de asta. 

Astrid i-a înmânat lui Irene un document. 

— Ce este? 

— Un mandat de percheziţie pentru casa lui Schmeckel. 

— Cum ai reuşit? a zis Klippan. N-avem vreun motiv clar 
sau vreo dovadă tehnică. Până acum, singurul lucru care îl 
indică este maşina lui. 

— Care, probabil, a fost furată, a zis Molander. 

— Însă el nu a reclamat furtul, a zis Astrid. 

— Asta n-ar ţine la tribunal, a continuat Klippan. Şi, dacă 
o cunosc pe doamna procuror-şef Stina Hogsell, exact asta 
a zis şi ea. 

— Aşa este. Dar se pare că fostul ei soţ e danez. 

4 

Fabian s-a aşezat pe scaunul lui Hugo Elvin, simțind că 
nu-i vine în minte absolut nimic. Era perplex. Lucrurile din 
ancheta asta nu păreau să se lege între ele. Avusese 
dreptate în privința lui Glenn, cu picioarele lui strivite, ca 
şi în privința lui Jörgen, cu mâinile lui retezate, toate îl 
indicau pe Claes Măllvik. Dacă era cineva care să aibă un 
motiv, el era acela. Dar unde dispăruse? Irene n-a putut să- 
i găsească urma după 1993. A dispărut ca prin farmec. 

Şi cine era Rune Schmeckel? Chiar i-a fost furată maşina 
în timp ce era plecat în concediu, sau avea un soi de 
legătură cu Jörgen şi cu Glenn? O legătură în afara şcolii. 
Poate că omorurile nu aveau nimic de-a face cu anii lor de 
şcoală? Poate că fotografia clasei nu era decât o încercare 
de a-i duce într-o direcţie greşită? Fabian s-a rezemat de 
spătar şi şi-a dat seama că, pe cât se străduia mai mult să- 
şi dea seama cum se potriveau între ele toate astea, pe 
atât se îndepărta mai mult de rezolvarea problemei. 

S-a hotărât să facă o pauză şi a tras sertarul de sus al 
biroului lui Hugo Elvin, care era gol. Uimit de faptul că în 
sertar nu se afla absolut nimic, l-a tras pe următorul. Şi 
acesta era gol, ca şi al treilea. Însă al patrulea, şi ultimul, 
era încuiat, un semnal clar din partea domnului Elvin că nu 

vrea să-şi bage nimeni nasul prin lucrurile sale, şi-a zis 
Fabian. 

— Aici e familia Risk. La telefon e Matilda. 

— Bună, Matilda. Sunt tati. Voiam doar să văd cum mai 
merge pe la voi. 

— E o fantomă în pivniţă. Matilda o spunea de parcă ar fi 
fost o chestiune de viaţă şi de moarte. Am coborât acolo cu 
mami ca să-şi caute pensulele şi unul dintre becuri s-a 
stins. Am pus altul, dar şi el s-a stins. 

— Sunt sigur că e un scurtcircuit. 

— Nu, am verificat siguranţele şi nu era nimic defect. 
Mami zice că există cu adevărat fantome. 

— Dacă sunt fantome, pariez că sunt cumsecade. Mami e 
acasă? 

— Alo? 

Fabian a încercat să interpreteze tonul Sonjei, dar n-a 
descoperit nimic. Sunase ca să-i spună că ancheta ajunsese 
să-l obsedeze, iar acum avea pe conştiinţă moartea unei 
fete. Avea nevoie să-i spună cuiva ce simte. Dar nu părea 
că asta se va întâmpla cu Sonja în acel moment. 

— Deci, aţi vizitat fantomele din pivniţă? Sunt 
prietenoase? 

— Ştiu că nu crezi în supranatural. În altă ordine de idei, 
pivniţa e prea mică. 

— Cum adică prea mică? 

— E mai mică decât ar trebui să fie. E ca şi cum ar exista 
o încăpere ascunsă, dar n-are nicio uşă. 

— Poate că le aparţine vecinilor? 

— S-ar putea, dar am mai găsit şi un cuptor. Ştiai că 
avem aşa ceva? 

— Nu. Ce fel de cuptor? 

— Un cuptor de pâine, cu lemne, din cele a căror gură 
intră direct în perete. E destul de mare. Eu şi Matilda ne- 
am gândit c-ar fi amuzant să vedem cum funcţionează. 

— Nu mi se pare o idee prea bună. Poate că mă înşel, 
dar îmi amintesc că agentul imobiliar parcă a zis că hornul 
a fost astupat. 

— Oh, ce păcat! 

Fabian cunoştea felul de cuptor pe care îl descria Sonja. 
Era unul la fel în casa bunicilor săi, în Värmland. Era 
minunat când ardea în el focul. Coceau în cuptor pâine şi 
pizza şi se încălzea o bancă mare, din piatră, din living. Se 
mândreau nespus cu el. Bunicul îl proiectase şi îl 
construise el însuşi, aşa încât fumul trecea prin bancă 
înainte să iasă pe horn. 

Fabian se căţărase o dată în cuptor, ca să se pitească, pe 
când se juca de-a v-aţi ascunselea cu sora lui. Ea n-avea 
cum să-l găsească, şi el stătuse acolo, bucurându-se de 
rămăşiţele de căldură ale focului din ziua precedentă. Ba 
chiar adormise. Ai lui l-au găsit din întâmplare după o oră, 
când bunica era pe cale să aprindă cuptorul. Fabian nu-şi 
dăduse seama în ce pericol fusese, de fapt, decât când a 
ajuns adult. 

— Apropo, ai vorbit cu Theo azi? a întrebat Sonja. 

— N-am avut timp. Avem încă o victimă. 

— Nu zău, din clasă? 

— Da. Glenn Granqvist. Cel mai bun prieten al lui Jörgen 
Pâlsson. 

— Oh, Dumnezeule! E cu putinţă ca şi alţi... 

— Sonja, încă nu ştim. În acest moment se pare că acest 
caz ar putea să meargă în orice direcţie. 

— Înţeleg, a zis ea, oftând. Sper cu adevărat să-l rezolvi. 

— N-avem încotro. 

— Nu, presupun că nu. Ştiu că ai multe pe cap azi, dar 
cred că ar trebui să-ţi faci timp să-l suni pe Theo. Acum, că 
aţi instalat internetul, nu mai vrea să iasă din cameră, 
parcă e bătut în cuie în faţa calculatorului. 

— Îţi promit c-o să încerc să vorbesc cu el azi. 

— Te iubesc. 

— Şi eu te iubesc. 

Au închis, şi Fabian s-a întrebat ce anume îl făcea pe 
Theo să se poarte aşa. Într-adevăr, băiatul nu vorbise prea 
mult şi în cea mai mare parte a timpului stătuse în camera 
lui, iar când s-au dus la plajă în ziua precedentă a stat 
deoparte şi apoi a făcut scufundări departe de ei. Dar nu 

era asta o purtare cu totul firească din partea unui băiat de 
paisprezece ani? Nu se purtase şi el exact la fel cu propriii 
părinţi? 

Dar Sonja nu era deloc de acord cu Fabian. Credea că, 
de fapt, Theodor simte lipsa tatălui său şi are nevoie de un 
exemplu de urmat masculin, unul care să vină acasă 
înainte de ora zece noaptea, şi Fabian ştia că ea are 
dreptate. Dar nu credea că simpla sa absenţă e o 
explicaţie. Bănuia că mutarea l-a făcut pe băiat să se 
închidă şi mai mult în sine. 

A format numărul de telefon al fiului său, în vreme ce 
răsfoia anuarul pe care-l adusese de acasă. Vedea clasă 
după clasă de elevi plini de coşuri, cu tunsori care te 
făceau să te întrebi la ce soi de experimente fuseseră 
supuşi. 

— Hei, s-a auzit în receptor o voce obosită. 

— Bună, Theo. Ce faci? 

— Nimic. Joc Call of Duty. R 

Părea să fie tot ce făcea Theodor în zilele astea. Îşi 
petrecea ore în şir mânându-şi jucătorii prin oraşe 
bombardate, vânând alţi soldaţi. Fabian era convins că cei 
mai mulţi dintre copii sunt conştienţi de diferenţa dintre 
jocurile video şi viaţa adevărată, dar Theo petrecea atât de 
mult timp în faţa ecranului, încât Fabian nu putea să nu se 
îngrijoreze. 

— Auzi, ştiu că ţi-e cam greu, cu prietenii rămaşi la 
Stockholm, dar îţi garantez că, după ce începi şcoala, în 
august, o să... 

— Ţi-a zis mama să suni? 

— Nu, dar mi-a spus că te-ai închis în camera ta şi nu 
vrei să faci nimic. 

— Păi, nu prea sunt multe de făcut pe aici. 

— Ba sigur că sunt! Helsingborg nu-i chiar un orăşel 
amărât, cu o singură tarabă cu hotdog într-o piaţă bătută 
de vânturi. 

— Bun, şi ce-ai vrea să fac? 

Fabian şi-a dat seama că n-are habar cum ar putea să se 
distreze la Helsingborg fiul său adolescent. Oraşul se 

schimbase atât de mult din vremea tinereţii lui. 
Helsingborgul îşi lepădase pielea şi devenise, dintr-un oraş 
suedez cenuşiu, oarecare, o mică bijuterie cu o promenadă 
frumoasă pe țărm, cafenele şi faleze. Dar pe Theodor nu-l 
interesau niciun pic cafenelele şi falezele. Mai mult, 
Fabian se întreba dacă nu cumva Theo era încă dezamăgit 
de faptul că el şi Sonja nu-i dăduseră voie să meargă la 
Sweden Rock Festival. 

— Ce-ar fi ca tu şi cu mine să facem ceva în seara asta? 
Doar noi doi. 

În vreme ce vorbele îi ieşeau din gură, Fabian se simţea 
ca şi cum ar fi sărit de pe o faleză fără paraşută. 

— Şi ce anume? 

— Ştiu şi eu? Am putea merge să mâncăm şi la un film, 
sau aşa ceva. Sau am putea vedea dacă e vreun concert 
bun. 

— M-am uitat deja, şi Sofiero e singurul loc din 
apropiere unde au loc concerte. 

— Cine cântă acolo? 

— Nimeni. Doar The Ark, Kent, Robyn, tipi din ăştia. 

— O să mergem să-i vedem pe cei de la Kent. Au şi 
câteva cântece mai tari. 

Fabian a auzit ce ridicol sună şi şi-a muşcat limba. 

Irene a intrat în birou şi i-a făcut semn lui Fabian să o 
urmeze. 

— Auzi, trebuie să plec. Gândeşte-te, şi vorbim mai 
târziu. 

— Da, sigur. 

N-a mai zis nimic şi Fabian a închis. 

În butucul încuietorii fusese montat un mecanism din 
oţel, ca să îngreuneze spargerea, şi cilindrii cu arcuri 
fuseseră trataţi cu crom extradur. Asta nu era o 
încuietoare oarecare. Oferea un grad foarte înalt de 
siguranţă. Ca să deschidă uşa, o cheie trebuia să ridice 
cilindrii până la nivelurile corecte, răsucindu-i cu mare 
precizie într-o direcţie anume. Şi ei nu aveau cheia. In loc 
de asta, lăcătuşul folosea un burghiu de şase milimetri, 
răcit cu apă, cu cap de diamant, cu care tăia cilindrii pe 
rând, la o sutime de milimetru. 

După câteva minute, a reuşit să scoată o porţiune din 
butuc, a băgat în orificiu un cârlig, l-a răsucit şi a deschis 
uşa. Fabian şi Irene au intrat într-un mic hol, pe podeaua 
căruia era un maldăr de scrisori, prospecte şi reviste. 
Numărul din iulie de la National Geographic, având pe 
copertă un craniu ciobit şi titlul „4 Million Year Old 
Woman *!, era deasupra. Parterul avea un plan deschis, cu 
livingul în dreapta şi bucătăria în stânga. O scară aflată în 
faţa lor ducea la etaj. Casa se afla în partea mai veche a 
oraşului Lund şi fusese construită cândva, prin anii 1700. 
Trecuse printr-o renovare minuțioasă, care îi dădea un aer 
modern. 

Fabian prefera să fie singur când intra prima oară în 
casa unei victime sau, în cazul acesta, a unui suspect. Voia 
să poată asculta încăperile, nu vocea altei persoane. Nu 
voia să-i scape niciun indiciu care l-ar putea ajuta să 
înainteze. Cel mai mic amănunt putea fi însăşi piesa din 
puzzle de care aveau nevoie ca să vadă cazul în întregime. 
Irene părea să simtă acelaşi lucru. Fără o vorbă, a dispărut 
în sus pe scară. 

Aşa cum spusese Klippan, Fabian ştia că nu au vreo 
dovadă concretă că Rune Schmeckel este ucigaşul. Acum, 
că stătea acolo, în mijlocul livingului lui Schmeckel, a 
simţit că-l sâcâie ceva. Ceva ce nu se potrivea. Cine era cu 

adevărat Rune Schmeckel? 

Camera avea puţină mobilă, o canapea clasică Newport 
de un cafeniu pal şi un fotoliu uzat Bruno Mathsson, cu 
taburet, lângă fereastră. Nu se vedea niciun televizor, doar 
o combină stereo Bang & Olufsen. Pe pereţi erau câteva 
fotografii alb-negru înrămate, cu peisaje rurale cu coline şi 
un oraş vechi, cu multe case. Fabian şi-a dat seama că 
fotografiile nu fuseseră făcute în Suedia sau Danemarca. 
Probabil, undeva prin sudul Europei. Dar n-avea idee dacă 
era Spania, Italia sau Portugalia, sau Grecia, dacă-i pe-aşa. 

Pe pervazuri nu era niciun ghiveci şi nu se vedea vreun 
semn că ar exista animale de companie. În afară de un 
strat subţire de praf, camera era curată şi în rânduială, 
totul părea să fie la locul lui. Oare Schmeckel plănuise să 
dispară, sau nu era decât o persoană îngrijită, care făcea 
curăţenie înainte de a pleca în concediu? 

Fabian s-a dus la combina de pe perete şi a pornit-o. Un 
CD a început să se rotească şi curând din micile difuzoare 
s-a auzit muzică clasică. Fabian nu ştia aproape nimic 
despre muzica clasică. Nu pentru că n-ar fi avut ocazie. 
Încercase de nenumărate ori, dar de fiecare dată şi-a spus 
că nu e pentru el. La fel ca golful şi vânătoarea. Şi vinurile 
de calitate superioară. 

A găsit o carcasă de CD goală pe capacul combinei şi a 
aflat că muzica era de Berlioz, Simfonia fantastică. 

S-a aşezat cu grijă pe fotoliul Bruno Mathsson, s-a lăsat 
pe spate şi a fost izbit de un sunet amplu, profund, care n- 
avea cum să vină din boxele mici. S-a uitat în jur şi şi-a dat 
seama că în spatele canapelei se afla un subwoofer mare. 
De-a lungul anilor, Fabian cheltuise o sumă înfiorător de 
mare cu propriul echipament stereo. Ba chiar izbutise s-o 
facă pe Sonja să izbucnească în plâns odată, când i-a 
arătat noile difuzoare - o pereche de Bowers & Wilkins 
802 Diamond. După aceea, el fusese de acord că nu sunt 
cele mai frumoase boxe de pe lume. Dar aveau un sunet 
fantastic. 

Şi-a ridicat picioarele pe taburet şi a închis ochii. Acesta 
era exact felul în care ar trebui să savurezi muzica clasică. 

Un fotoliu comod, o combină stereo bună şi, mai presus de 
toate... în singurătate deplină. Când a deschis ochii, Fabian 
şi-a dat seama cât de izolată părea întreaga încăpere. 
Probabil că Schmeckel n-avea rude sau prieteni şi îşi 
petrecea timpul liber citind, ascultând muzică. 
Perfecţionându-se. 

Fabian s-a ridicat de pe fotoliu şi s-a dus la peretele din 
faţă, care era acoperit de o bibliotecă încastrată în zid, din 
podea până în tavan, cu numai şapte sau opt rafturi. O 
secţiune era dedicată CD-urilor, majoritatea operă şi 
lucrări clasice, şi nişte jazz. Însă cele mai multe rafturi 
erau ocupate de cărţi. Era evident că Schmeckel e un 
cititor pasionat. Porțiunea de literatură ocupa două rafturi, 
iar restul era plin de titluri ştiinţifice şi tehnice împărţite în 
diverse subcategorii, ca „Medicină”, „Autoapărare şi arte 
marţiale” şi „Fizică şi biologie” - toate etichetate 
meticulos. Fabian a observat câteva titluri din secţiunea de 
psihologie: Nu vreau să mor, pur şi simplu nu vreau să 
trăiesc; N-a fost vina mea: Despre arta de a-ţi asuma 
răspunderea; Jignire şi iertare şi Anger Management: The 
Complete Treatment Guidebook for Practitioners”. 

Când a pus piciorul în casă, Fabian s-a gândit că 
Schmeckel era o persoană singuratică, dar, cumva, 
echilibrată, un bărbat care se bucura de lucrurile bune din 
viaţă. Dar, cu cât se uita prin bibliotecă, cu atât i se forma 
o imagine cu totul diferită, a unei persoane cu grad redus 
de respect de sine, poate chiar o victimă a abuzurilor. 

A luat un album cu fotografii şi l-a deschis. Primele 
pagini erau acoperite de fotografii dintr-o excursie undeva 
într-o ţară din sudul Europei. Apoi veneau fotografii de la o 
petrecere de Halloween la spitalul din Lund. Într-una 
dintre fotografii, Schmeckel era îmbrăcat ca un măcelar 
plin de sânge, ronţăind un deget care părea să fie făcut din 
marţipan. Fabian se îndoia că era genul de fotografie pe 
care Schmeckel ar fi vrut să o vadă toată lumea, dacă ne 
gândim la scandalul cu clemele din plastic. Fabian a răsfoit 


* Managementul furiei: Manualul complet de tratament pentru 
practicieni. 

restul albumului, dar nu mai erau fotografii. 

Asta era problema cu tehnologia nouă. Nimeni nu-şi mai 
ducea fotografiile la developat. Erau puse pe un hard 
drive. În zilele astea nu mai găseai decât albume cu 
fotografii foarte vechi, cu legende scrise de mână. 

De-abia acum l-a izbit gândul. 

S-a uitat prin cameră şi şi-a dat seama că nu există acolo 
nimic care ar fi putut să fie din copilăria sau adolescenţa 
lui Schmeckel. Nicio înregistrare nostalgică a formaţiei 
Kiss sau The Who, ori, ca în cazul lui Fabian, Duran Duran. 
Singurele albume erau muzică pentru „cei mari”, pentru 
ascultători maturi cu bun-gust. Acelaşi lucru putea fi spus 
despre bibliotecă. Nu existau Ghidul autostopistului 
galactic sau Jurnalul secret al lui Adrian Mole”. Era ca şi 
cum toată tinereţea lui Schmeckel ar fi fost ştearsă cu 
buretele. 

Ca şi cum nici n-ar fi existat. 

Fabian a plecat din living şi a intrat în bucătărie, să se 
uite şi pe acolo. Era un răcitor plin cu vinuri franţuzeşti 
sortate pe regiuni şi ani. Rune era, cu siguranţă, pedant 
până în vârful unghiilor. A deschis frigiderul din inox. 

Duhoarea l-a luat cu totul prin surprindere, 
declanşându-i reflexul de înecare. Se aşteptase ca 
frigiderul să fie curat şi gol, dar era tocmai invers. Alături 
de legume putrezite şi lapte vechi, se afla o jumătate de 
crab pe o farfurie. Un crab care arăta ca şi cum ar fi fost în 
stare să ucidă pe oricine, în ciuda faptului că era el însuşi 
mort. Pe baza a ceea ce stabilise Fabian din celelalte părţi 
ale casei, a lăsa un crab proaspăt să putrezească în 
frigider nu era stilul lui Schmeckel. Cu alte cuvinte, nu 
plănuise să plece de acasă. 

Fabian a continuat să caute prin bucătărie alte indicii, 
nesigur dacă mâncarea care putrezea însemna cu adevărat 
ceva, sau nu era decât un indiciu fals, plantat dinadins. Nu 
era nimic ieşit din comun prin dulapuri, în cămară sau în 
congelator. A lăsat sertarele la urmă. În primul era 


233 Roman SF al autorului american Douglas Adams, respectiv carte a 
autoarei britanice Sue Townsend. 

argintărie, în al doilea diferite ustensile de bucătărie, iar al 
treilea era plin de mărunţişurile cu care oamenii, în 
general, nu ştiu ce să facă: creioane, gume, monede ieşite 
din uz, benzi elastice, o rolă de scotch, un carnet gol şi 
câteva chei, una dintre ele arătând a cheie de maşină. A 
luat-o şi a privit-o. 

Pe ea era gravat „Peugeot”. 

I-a venit o idee şi a băgat cheia în buzunar. 


e 147 œ 


23 


Pereţii reci de oţel îi apăsau partea stângă a trupului 
gol. Nu era prea mult loc nici pe partea cealaltă. Maximum 
trei sau patru centimetri. Spaţiul în care zăcea era aproape 
neîncăpător. În plus, era întuneric. Chiar dacă cineva ar fi 
aprins o lumină, n-ar fi devenit mai luminos. Era şi frig. 
Mai exact, douăzeci şi două de grade sub zero. Dar nu se 
sinchisea că zace pe spate, goală, în frig. 

4 

Dunja Hougaard detesta să întârzie cineva. Considera că 
este o culme a lipsei de respect să iroseşti timpul cuiva, ca 
şi cum n-ar fi la fel de preţios ca al tău. Oscar Pedersen 
întârziase, ca de obicei, aşa că Dunja a luat inițiativa de a 
trage sertarul identificat ca „Mette Louise Risgaard” din 
peretele cu sertare frigorifice. S-a uitat la femeia tânără, 
goală, cu părul închis la culoare împrăștiat în jurul capului 
ca un evantai. Era frumoasă şi, în afară de piercing-ul din 
buză şi tatuajul în formă de romb de pe umărul drept, 
părea, într-un fel, netulburată. Viața nu începuse să o 
macine şi să-şi lase urmele. I-o luase moartea înainte. 

Dar arăta, cumva, foarte vie. De parcă doar ar fi dormit 
adânc. Ce păcat! 

Dunja nu pricepea ce-o fi fost în capul celor de la poliția 
suedeză când neglijaseră să-i contacteze, doar erau 
omologi, la urma urmei, şi suedezii trebuie să fi fost deplin 
conştienţi că s-ar putea ca un ucigaş periculos să se ducă 
la benzinărie. 

Uşa din spatele ei s-a deschis şi Oscar Pedersen a intrat 
cu obişnuitul său zâmbet superior. Un zâmbet care arăta 
că nu se sinchiseşte de întârziere. 

— Bună, frumoaso. M-am gândit eu că n-o să-ţi poţi ţine 
mâinile acasă. Ai găsit ceva? 

— Azi nu-i vorba de părerile mele. Vreau să te aud pe 
tine. 

— Mare păcat. E cu siguranţă de nota zece, nu crezi? 
Gândeşte-te câtă bucurie ar fi răspândit în jurul ei. 

El a râs de propria glumă şi a coborât laturile sertarului. 

Dunjei nu-i plăcuse niciodată Oscar şi era sigură că a 
devenit medic legist din toate motivele greşite. De cum 
ajungea pe masa lui o victimă feminină, era într-o 
dispoziţie mult prea bună. Mai ales dacă era tânără. Din 
păcate, era unul dintre cei mai buni patologi din 
Danemarca, iar în cei aproape treizeci de ani de muncă nu- 
i scăpase niciodată vreun indiciu şi întotdeauna reuşise să 
descopere cauza morţii. 

— E sigur că acest criminal ştie cum să omoare. Uită-te 
la asta. A înclinat spre spate capul victimei, ca gâtul să se 
arate deplin, şi a răsucit capul dintr-o parte în alta. Vezi 
asta? 

Dunja a încuviinţat din cap. Erau două vânătăi micuţe de 
ambele părţi ale beregatei. 

— A sugrumat-o cu aşa-numita priză-cleşte, pentru care 
nu e nevoie decât de degetul mare şi arătător. O să-ţi arăt. 
A demonstrat tehnica folosindu-şi degetele. Este unul 
dintre cele mai eficiente moduri de a sugruma pe cineva. 
Dunja a trebuit să se silească să nu se tragă înapoi din faţa 
mâinii lui ca o gheară. E mult mai bine decât să strângi tot 
gâtul, cum fac amatorii, pentru care e nevoie de amândouă 
mâinile şi de cel puţin cincisprezece minute ca victima să 
moară. Lumea ar fi cruţată de multă suferinţă dacă toţi și- 
ar face temele la fel de bine ca tipul ăsta. 

Dunja nu era sigură dacă el glumeşte sau nu, dar a 
hotărât să-l ia în serios. 

— Vrei să spui că făptaşul s-ar putea să aibă 
antrenament în diferite tehnici de ucidere? 

— S-ar putea, dar, de fapt, nu-i nevoie decât de 
cunoştinţe elementare de anatomie şi de o inimă 
împietrită. 

4 

Dunja a intrat în lift şi a apăsat butonul verde. Simţea 
cum urcă, şi pe dată a putut să respire mai uşor. Nu-i 
plăcuse niciodată să fie sub pământ, şi nu înţelegea de ce 
trebuia întotdeauna ca morgile să fie la subsol. 

Pentru cei morţi n-avea nicio importanţă, dar mutarea 

morgii mai sus ar fi îmbunătăţit viaţa tuturor celor care 
lucrau în spital. Nu reuşea niciodată să stea acolo mai mult 
de treizeci de minute în şir. 

Ar fi dorit să mai urce câteva etaje, ca să stea un pic de 
vorbă cu Morten Steenstrup. Dar el era încă inconştient, 
pe masa de operaţie. În acest moment medicii nu puteau 
da niciun prognostic. Tot ce putea ea să facă era să spere. 
Nu numai de dragul lui, ci şi pentru anchetă. În momentul 
de faţă, Morten era singura ei şansă de a înţelege ce 
anume se petrecuse la benzinăria din Lellinge. 

A trecut pe lângă magazinul din Rigshospitalet şi a văzut 
chipul lui Steenstrup pe toate panourile publicitare. Pe 
parcursul weekendului, devenise un mare erou. Polițistul 
cu grad mic din Køge care a refuzat să se dea bătut şi a 
continuat să lupte, cu toate că era singur şi grav rănit. 
După părerea Dunjei, acţiunile lui reprezentau culmea 
prostiei. Nu numai că ele contraziceau tot ce învăţaseră ei 
la academia de poliţie. Contraziceau şi bunul-simţ. Dar ce 
le păsa oamenilor de asta? Ei voiau un erou, şi nu strica 
deloc nici faptul că acum el se zbătea între viaţă şi moarte. 
Poate că ar fi reprezentat o ştire şi mai importantă dacă ar 
fi fost un pui de hipopotam, şi-a zis Dunja, ieşind pe uşa 
principală. 

Mergea pe bicicletă în jos pe Ravnsborggade, prin 
dreptul teatrului Nørrebro, cotind pe Nørrebrogade, când 
i-a sunat telefonul. A răspuns fără să se oprească. 

— Ai încercat să dai de mine. 

Era Kjeld Richter, tehnicianul lor criminalist. 

— Da. Cum stau lucrurile cu Peugeot-ul? a întrebat 
Dunja. 

— Sunt sigur că e în ordine. Maşina trebuie să fi ajuns 
deja la secţie şi am luat legătura cu firma Peugeot ca să 
comand o cheie, dar o să dureze cel puţin două săptămâni, 
dat fiind că e perioada concediilor. 

— Încă nu te-ai apucat s-o examinezi? 

— Când să am timp pentru asta? Sunt încă la Lellinge. Ai 
fost vreodată pe aici? E o afurisită de fundătură. N-am 
putut să lucrez în weekend din pricină că şi Agnes, şi 

Malte au avut gastroenterită virală şi Sofie avea nevoie de 
ajutor. 

— Da, bine. M-am prins. Dunja i-a mulţumit lui 
Dumnezeu că n-are copii, în vreme ce pedala pe podul 
Dronning Louise, peste Lacuri, unde oamenii ţineau morţiş 
să facă jogging, chiar dacă fiecare pas era echivalentul 
unui pachet de ţigări din pricina gazelor de eşapament. N- 
ar trebui să luăm în considerare trimiterea Peugeot-ului în 
Suedia, dacă tu n-ai timp să-l examinezi? Am auzit că abia 
aşteaptă să pună mâna pe el. 

— l-am propus asta lui Sleizner, dar se pare că, atâta 
vreme cât nu s-a rezolvat conflictul cu Suedia, n-o să le 
dăm nimic. Ştii cum e el când e în acea dispoziţie. 

Dunja ştia. Şi încă bine. Dacă reuşeai să-l calci pe 
bătături pe Sleizner, puteai la fel de bine să emigrezi. 
Nimeni nu era mai căpos ca el. Era ca un bursuc furios 
care nu dă drumul prăzii decât când aude sunetul oaselor 
frânte. Auzise poveşti despre el încă de când era la 
academie, dar crezuse întotdeauna că nu-s decât 
baliverne. Acum, că Sleizner era şeful ei, ştia care-i treaba. 

— Dar nu-l putem lăsa, pur şi simplu, să stea acolo 
neatins timp de două săptămâni. Ar fi mai bine să-i lăsăm 
pe suedezi să vină aici să-l examineze ei înşişi. 

— Eu nu vreau să fiu amestecat în asta. Dacă ai chef să-l 
calci pe coadă pe Sleizner, eşti invitata mea. Dar nu te 
baza pe vreun ajutor de la mine când iese totul la iveală. 

Până la sfârşitul convorbirii, proasta dispoziţia a Dunjei 
devenise şi mai proastă, dacă era posibil. S-a întrebat dacă 
există vreun motiv să nu coopereze cu suedezii, în afară de 
încăpăţânarea lui Sleizner. Pe când trecea cu bicicleta pe 
Kultorvet, a hotărât să ia legătura cu poliţia suedeză din 
Helsingborg de îndată ce ajunge la secţie. Cu siguranţă că 
există cineva la secţia lor care e în aceeaşi situaţie cu ea. 

— Ai găsit ceva interesant? a întrebat Fabian intrând în 
dormitorul de la etaj. Irene stătea între cele două paturi, 
aplecată peste un teanc de cărţi de pe noptieră, uitându-se 
peste titluri. Şi aici era o combină Bang & Olufsen, şi alte 
fotografii mărite ale aceluiaşi peisaj rural ca acelea de pe 
pereţii din living. 

— Nu ştiu. Şi-a desfăcut braţele. Ca să fiu sinceră, nu-l 
înţeleg pe tipul ăsta. Pe de o parte, pare atât de... cum să-i 
zic? Echilibrat şi având un control complet asupra vieţii 
sale. Are bun-gust. A citit mult şi e aproape obsesiv de 
pedant. 

Fabian a încuviinţat din cap. Irene ajunsese la aceeaşi 
concluzie confuză ca şi el. 

— Dar apoi dai peste ceva ca asta şi aruncă în aer 
întreaga evaluare. 

I-a înmânat un carnet albastru cu titlul scris de mână 
Jurnalul meu intim despre somn. 

— Jurnalul intim despre somn? Ce mai e şi asta? 

— Deschide-l şi o să vezi. 

Fabian a deschis carnetul. Era plin până la refuz cu 
însemnări făcute de mână. Din scoarță în scoarță nu exista 
nicio pagină goală. În colţul din dreapta sus erau data şi 
ora. Fabian a citit cu glas tare un pasaj. 


20 mai, 1994, ora 3.12 dimineaţa. Am alergat cât 
de repede am putut, dar mă mişc în continuare cu 
încetinitorul. Ei se tot apropie. Lupi cu colții ca 
briciul. Am ajuns la un lift şi am apăsat butonul, dar 
nu s-a întâmplat nimic. Am bătut cu pumnul din 
răsputeri. Uşile s-au deschis, mult prea lent. M-au 
prins. N-am făcut nimic. Voiam, dar n-am putut. Era 
ca şi cum aş fi fost paralizat. Am stat acolo şi am 
încasat. Voiam să-i scuip în faţă, dar n-am îndrăznit. 
Cel mai mic dintre ei, care avea probabil opt ani, a 
venit şi m-a îmbrâncit. Eram complet nepregătit, m- 

am dezechilibrat şi am căzut din vârful falezei... 


Fabian s-a oprit şi a ridicat privirea din carnet. 

— Aşadar, e un jurnal intim despre vise? 

Irene a încuviinţat, a luat înapoi carnetul şi a dat 
paginile până la sfârşit. 

— Ascult-o pe asta, din 12 septembrie 2001, ora 5.38 
dimineaţa. 


El e întins pe jos. L-am lovit şi i-am tras şuturi 
până ce perechea mea de Nike albi au ajuns roşii şi 
am tinut-o aşa până ce faţa lui n-a mai fost faţă. 


S-a uitat la el. 

— Ai auzit cu urechile tale. E clar că nu-i întreg la minte. 

Fabian era de acord cu ea, şi i-a spus despre cărţile de 
dezvoltare personală pe care le găsise în living. Au căzut 
de acord să-l lase pe Molander să preia ştafeta şi să 
cerceteze cu atenţie întreaga casă, căutând indiciile care 
le-au scăpat lor. În vreme ce mergeau pe holul de la etaj, 
Fabian s-a oprit deodată şi s-a răsucit spre Irene. 

— Ai cercetat podul? 

— Nu, nu pare să existe aşa ceva. M-am uitat în fiecare 
cameră. 

— Dar pentru ce altceva ar fi nevoie de asta? 

Fabian a ridicat o bară lungă şi îngustă din oţel de pe 
cuiul bătut în tocul uşii, unde era agăţată. Era vopsită în 
alb şi avea la capăt un cârlig. 

Irene a dat din umeri şi Fabian a pornit să cutreiere 
etajul, cercetând tavanul. Irene avea dreptate. Nu părea să 
existe vreo trapă către pod în niciuna dintre încăperi. 
Fabian n-a găsit ce căuta decât atunci când s-a urcat pe un 
scaun şi a examinat lampa din tavan, care semăna cu o 
umbrelă răsturnată. A folosit bara ca s-o tragă spre el. O 
scară abruptă s-a lăsat în jos. 

Au urcat şi s-au pomenit într-un pod întunecat cu 
tavanul atât de jos, că a trebuit să se încovoaie. Când Irene 
a aprins lumina, Fabian şi-a dat seama că impresia sa 

iniţială despre Schmeckel fusese complet greşită. Podul 
era un atelier, la fel cu cel din casa lui, cu toate că era 
mult mai mic decât al Sonjei şi nu avea luminatoare. 
Pensulele erau curate şi aşezate cu perii în sus în borcane. 
Tuburile de vopsea erau aranjate după culoare. Spaţiul 
arăta cu totul altfel decât haosul artistic al Sonjei. 

— lâââh. Ia uite aici. 

Irene a ridicat o pânză şi a pus-o pe un şevalet. 

Cu toate că pictura era abstractă, cu tuşe groase de 
culori îndrăzneţe, nu le-a fost greu deloc să desluşească un 
cap de om stâlcit în bătaie. Sonja ar fi spus, cu siguranţă, 
că Schmeckel are talent şi pictura e interesantă. Lui 
Fabian i s-a părut dezgustătoare. Capul plutea pe un 
fundal alb, tăiat la nivelul umerilor. Mugşchi şi vase de 
sânge atârnau din gât. Nasul era sfărâmat şi pielea fusese 
îndepărtată de pe mari suprafeţe în partea stângă, lăsând 
la vedere tendoane, oase şi părţi din orbita stângă. 

— Poate să zică lumea ce vrea. Dar tipul ăsta are cu 
adevărat talent. 

Irene a ridicat alte câteva pânze. Toate arătau părţi de 
trup stâlcite şi lovite. Una dintre pânze înfăţişa o pereche 
de picioare tăiate, alături de un topor plin de sânge. În alta 
apărea un tors cu vreo douăzeci de urme de înjunghiere, 
cu cuțitul încă înfipt în carne, răsucit pe sfert. 

— Nu ştiu ce gândeşti tu, dar eu cred că aceste 
impulsuri creatoare se potrivesc cu profilul tipului de 
bărbat pe care îl căutăm, a zis Irene. 

— De unde ştim că e aceeaşi persoană? a întrebat 
Fabian. 

— Ce vrei să spui? 

— Nu sunt sigur. Bărbatul de la parter pare să fie însăşi 
imaginea armoniei, dar casa lui este atât de superficială şi 
lipsită de obiecte personale, încât nu te poţi opri să te 
întrebi cine este el cu adevărat. Şi apoi ajungem în pod şi 
găsim atât de multă personalitate, că aproape pare să fie 
altcineva. 

— Poate că are un chiriaş? Cineva care i-a folosit şi 
maşina? 

— Dar nu e numai un dormitor la etaj? 

Irene a încuviinţat din cap. 

Au tăcut şi fiecare s-a uitat prin pod. Amândoi aveau 
nevoie de timp ca să se gândească şi să înţeleagă ceva din 
toate astea. Au scotocit printre tuburile de vopsea, 
şevalete şi picturile bizare. În spatele borcanelor cu 
pensule era o cutie din metal, a cărei vopsea albastră era 
sărită pe muchii. Fabian a ridicat-o cu băgare de seamă şi 
a deschis-o. Înăuntru erau în jur de cincizeci de fotografii 
polaroid. De cum a văzut faţa stâlcită în bătaie, umflată, a 
ştiut exact în ce fel se legau toate între ele. 

16 decembrie 


Ieri am fost la spital. 

Mă aşteptau în curtea clădirii noastre. Am fugit, dar m-au 
prins şi m-au dus pe terenul de joacă. Am încercat să mă apăr, 
dar m-au lovit în continuare. La început a durut rău. Apoi n-am 
mai simţit nimic. Era ca şi cum nu mi-ar mai fi păsat. I-am 
auzit că râd şi îşi arată unul altuia diferite feluri de lovituri. Dar 
a venit un bărbat şi a strigat şi au fugit. 

Am încercat să mă ridic, dar n-am putut. 'Totul se învârtea. 
Bărbatul m-a ajutat şi m-a întrebat cum mă cheamă. Mi-a spus 
că-mi curge sânge din cap şi că trebuie să mă duc la spital. Nu 
i-am spus numele meu, cu toate că mă tot întreba. În cele din 
urmă a plecat şi m-am putut duce acasă, dar eram rănit şi mi-a 
trebuit mult timp. 

Mama a început să plângă. N-am mai văzut-o plângând 
decât o dată, când se certa cu tata. Dar nu era ca acum. 

Am zis că m-am încăierat cu cineva şi fusese vina mea. Voia 
să ştie cu cine şi dacă era din clasa mea. Am zis că erau nişte 
tipi pe care nu-i mai văzusem niciodată. 

Gândesc că m-a crezut. 

Partea bună este că am două coaste rupte, o comoțţie şi 
câteva tăieturi adânci, aşa că pot să stau acasă până la 
vacanţa de Crăciun! 


P.S. Când m-am întors acasă, Laban zăcea în cuşca lui de 
parcă ar fi dormit, dar nu dormea. l-am înfipt un ac în spate şi 
la început a chiţăit şi a încercat să scape, dar l-am apăsat 
super tare. Apoi a început să fugă prin cuşcă de parcă îl 
urmărea cineva. A fost super haios. 

— Eşti sigur? 

Astrid s-a uitat la polaroidele împrăştiate pe masă care 
înfăţişau chipul bătut. i 

— Da. Fabian era absolut sigur. Işi dăduse seama din 
clipa în care a văzut picturile din pod, la Lund. Claes 
Măllvik şi Rune Schmeckel erau una şi aceeaşi persoană. 
Avem un motiv clar şi o legătură atât cu maşina, cât şi cu 
asasinarea lui Jorgen şi Glenn. Nu ştiu de ce nu m-am 
gândit la asta mai devreme. 

La şedinţă nu erau decât ei doi. Astrid avea să le spună 
celorlalţi vestea de îndată ce terminau de examinat 
amănuntele. 

— Bine, deci Claes Mâăllvik a devenit Rune Schmeckel. 
Astrid a ridicat ochii de pe fotografii şi a întâlnit privirea 
lui Fabian. De ce? 

— Presupun că pentru a scăpa o dată pentru totdeauna 
de cei care îl chinuiau, ca să nu mai trebuiască să treacă 
prin asta. Conform înregistrărilor, în 1993 a fost dus la 
spitalul din Helsingborg mai mult mort decât viu. A fost 
nevoie de treizeci şi şase de operaţii ca să-l salveze, şi asta 
fără să punem la socoteală chirurgia plastică. 

— Şi prin cei care îl chinuiau, vrei să zici Jörgen şi 
Glenn. 

Fabian a încuviinţat şi s-a dus la cele două fotografii de 
pe tablă în care apăreau Claes Mâllvik şi Rune Schmeckel. 
Acum putea să-şi dea seama că sunt aceeaşi persoană. 
Desigur, Schmeckel trecuse prin chirurgia plastică şi arăta 
altfel. Dar, dacă ştiai asta, n-aveai cum să nu observi. 

— Nici măcar n-a făcut plângere la poliţie? a întrebat 
Astrid. 

— Nu, în loc să alerteze autorităţile, s-a dat la fund şi şi- 
a schimbat identitatea, ca să-şi poată plănui răzbunarea 
netulburat. 

— Ăsta e, cu siguranţă, un motiv puternic, a zis Astrid. 
Dar a isprăvit? Sau ar mai putea să fie în pericol şi alţi 

colegi de clasă? 

— Întrebi dacă au fost mai mulţi cei care l-au maltratat? 

Astrid a încuviinţat. Fabian s-a gândit la asta, uitându-se 
la fotografia mărită a clasei, cu chipurile lui Jörgen şi 
Glenn tăiate cu o cruce. Fabian nu-i făcuse niciodată nimic, 
în afară de a privi în altă parte şi a se preface că nu se 
întâmplă nimic. A făcut semn cu capul că nu. 

Astrid a încuviinţat şi s-a uitat la Helsingborg prin 
fereastra panoramică. 

— O să organizez o conferinţă de presă, în care să dăm 
semnalmentele suspectului. 

4 

Fabian s-a aşezat la biroul lui Elvin cu anuarul din clasa 
a noua, privind vechile fotografii ale clasei pentru a nu ştiu 
câta oară, ca să se asigure că nu-i scăpase nimic. Chiar să 
fi fost Jörgen şi Glenn singurii care l-au maltratat pe Claes? 
Întreaga clasă, ca să nu mai vorbim de profesori, împărțea 
într-un fel vina, de vreme ce lăsaseră totul să se întâmple. 

Lina i-a atras privirea în una dintre fotografii. Incă nu-l 
sunase şi probabil că n-avea s-o facă. S-a gândit la vremea 
în care locuiau amândoi pe Dalhemsvägen. El la 143C şi ea 
la 141B, apartamentul aflat exact vizavi, pe partea cealaltă 
a curţii. 

Şi-a amintit cum a văzut-o prima oară. Era în vara 
dinainte să înceapă clasa întâi. El stătea în parcare, cu 
aparatul pentru antrenament la tenis, încercând să salte 
mingea pe plasa rachetei de cât mai multe ori. N-o văzuse 
pe Lina venind, dar ea stătea pe bordură şi îl privea. Părea 
o apariţie din vis, cu cozi blonde lungi, fustă verde şi 
şosete până la genunchi. Avea chiar şi o rachetă de tenis. 

Nu şi-au spus nimic. El s-a străduit să n-o privească, voia 
să pară că nu ştie că ea e acolo. Nici măcar nu i-a dat prin 
cap s-o lase pe Lina să se joace cu mingea, încercarea sa 
de a stabili un record a părut deodată absolut 
neînsemnată, şi nu-şi dorea decât să încerce să dea o 
lovitură cât mai tare, ca să-şi arate forţa. 

I-a dat o lovitură zdravănă mingii, dar fâşia de cauciuc 
albastră pe care o înnodase în mai multe locuri s-a rupt şi 

mingea a zburat într-un arc înalt, aterizând departe, pe 
stradă. Amândoi au stat nemişcaţi destul de multă vreme, 
şi niciunul n-a scos vreun cuvânt. Îşi amintea cât de stupid 
se simţea cum stătea acolo, în tăcere. Încă se prefăcea că 
ea nu e acolo, aşa că nu-i trecea prin minte cum să iasă din 
acea situaţie. 

— Vrei să te ajut să cauţi mingea? a zis ea. 

Işi amintea încă fiecare cuvânt, ca şi cum ar fi fost un 
şirag de numere de loterie care l-au făcut milionar. 
Tăcerea era spartă şi, în cele din urmă, s-a răsucit spre ea. 

— Nu. Oricum, aveam de gând să cumpăr una nouă, a 
răspuns el, i-a întors spatele ei şi aparatului pentru 
antrenament şi a plecat. Abia după câteva ore s-a furişat 
înapoi ca să ia mingea. Dar între timp dispăruse. 

Telefonul a sunat, făcându-l pe Fabian să tresară. Şi-a 
răsturnat din greşeală paharul cu apă. Pe birou s-a lăţit o 
mică baltă şi el a împins iute deoparte anuarul şi 
teancurile de documente, pe când răspundea la telefon. 

— Sunt Risk. 

— Mă numesc Dunja Hougaard şi telefonez de la 
Brigada Omucideri a poliţiei din Copenhaga. E vorba 
despre asasinarea lui Mette Louise Risgaard şi încercarea 
de asasinare a lui Morten Steenstrup. Din câte am înţeles, 
amândoi căutăm acelaşi individ. 

— Dunja, îţi mulţumesc pentru apel, dar cred că e mai 
bine să vorbeşti cu şefa mea, Astrid Tuvesson. 

— Ăsta este exact lucrul pe care aş vrea să-l evit. 

Fabian reuşise deja să salveze cea mai mare parte a 
documentelor de la potopul care se prefăcuse într-o 
cascadă mică la marginea biroului. 

— Şi de ce ai vrea asta? 

S-a târât sub birou şi a salvat ediţia din acea zi a ziarului 
Helsingborg Dagblad. 

— Nu mă întreba de ce, dar şeful meu, Kim Sleizner, a 
dat ordin clar unităţii mele să nu fie contactat niciunul 
dintre voi. 

— Aşadar, cu alte cuvinte, asta e o convorbire neoficială. 

Fabian a văzut cum imaginea ceţoasă a stivuitorului 

ridicat pe roţile din spate la depozitul cu vânzare de 
materiale de construcţie Âstorp se întunecă, în vreme ce 
umezeala apei se răspândea pe ziar. 

— Exact. Speram că ne putem scoate unul pe altul din 
impas. 

— Cum merg lucrurile cu maşina? Aţi găsit în ea ceva? 

Fabian era pe cale să se ridice când a observat cheia 
lipită cu scotch de partea de dedesubt a biroului. 

— Aş prefera să nu discut asta la telefon. Ar fi mai bine 
să ne întâlnim. 

— Trebuie să mă gândesc la asta. O să te sun. 

— Desigur. Ştii unde mă găseşti. 

Fabian a încheiat convorbirea şi a cugetat la ce spusese 
Dunja. Trebuia să cântărească foarte atent consecinţele 
faptului că trecea din nou peste capul lui Astrid. Li 
acordase a doua şansă, şi îi dăduse de înţeles foarte 
limpede că e ultima. 

A slăbit cu grijă scotchul, a luat cheia şi a cântărit-o în 
palmă. S-a ridicat, verificând dacă nu se uită nimeni, şi a 
băgat cheia în broasca sertarului pe care nu-l putuse 
deschide. Cheia a alunecat uşor în broască. S-a uitat din 
nou în jur şi a tras încetişor sertarul. Era plin ochi. 

În vârful grămezii era o agendă, alături de un penar. L-a 
ridicat ca să vadă ce e dedesubt şi a fost surprins de 
greutatea lui. S-a întrebat dacă să cedeze sau nu 
curiozităţii şi să-l deschidă, dar a hotărât să n-o facă. A 
închis la loc sertarul, l-a încuiat şi a lipit cheia la locul ei, 
sub birou. 

Clicurile camerelor foto nu se mai opreau, lumea se 
aşeza pe scaune, şi microfoane erau îndreptate către 
Astrid Tuvesson, care şedea alături de procurorul-şef Stina 
Hogsell în spatele unei mese acoperite cu pânză de pe un 
podium. Fabian era rezemat de perete, pe o latură a 
încăperii, uluit de ceea ce puteau să facă pentru 
înfăţişarea unei femei o bluză albă proaspăt călcată, rujul 
plimbat de câteva ori peste buze, câteva mişcări cu peria 
prin păr şi pudră care să acopere cearcănele. Puţini 
bărbaţi ar fi putut realiza o schimbare atât de rapidă. 

„Nu vă faceţi griji! Toată lumea o să intre!” a spus un 
paznic, cu toate că sala era deja plină până la refuz. 
Veniseră jurnalişti şi fotografi nu numai din sudul Suediei, 
ci şi din restul ţării, precum şi o mulţime din ţările 
învecinate. Erau acolo TV4 şi SVT, dar şi DR şi TV2 din 
Danemarca şi NRK din Norvegia. Interesul era enorm, şi 
Fabian înţelegea de ce. Cazul era absolut spectaculos. Nu 
era doar un corp brutalizat şi ucis care a fost găsit pe 
undeva prin pădure. Nu, era o crimă ingenioasă şi bine 
plănuită, ca nicio alta. 

— Doresc să încep prin a vă spune tuturor bun venit, a 
strigat Astrid peste zumzetul vocilor, care s-a potolit 
repede. Pentru aceia dintre dumneavoastră care nu mă 
cunosc, mă numesc Astrid Tuvesson şi conduc Brigada 
Omucideri de aici, din Helsingborg. Alături de mine este 
procurorul-şef Stina Hogsell. 

— E adevărat că unul dintre poliţiştii dumneavoastră a 
fost în aceeaşi clasă cu cele două victime? a strigat cineva 
din sală. 

— Va fi vreme mai târziu pentru întrebări, a zis Astrid. 
De la uciderea lui Jörgen Pålsson, şi apoi a lui Glenn 
Granqvist, care i-a urmat imediat, ne-am concentrat pe 
găsirea unui motiv valabil şi a unui făptaş. La început am 
urmat mai multe direcţii de cercetare, dar acum una pare 
să fie cea mai interesantă. Astăzi îl numim public pe acest 

bărbat suspect. Astrid a luat o telecomandă şi a îndreptat-o 
către un proiector montat în tavan. În spatele său a apărut 
o fotografie mare a lui Rune Schmeckel. Această fotografie 
se găseşte pe website-ul nostru şi, de îndată ce se încheie 
conferinţa de presă, vom deschide o linie telefonică non- 
stop, ca oamenii să ne poată suna pentru a oferi indicii. 

— Aveţi numele lui? 

— Se numeşte Rune Schmeckel, deşi abia în 1993 a 
început să folosească acest nume. Înainte se numea Claes 
Măllvik. A fost în aceeaşi clasă cu cele două victime, care 
se pare că l-au maltratat în toţi anii de şcoală. Există, de 
asemenea, câteva rapoarte din care reiese că această 
maltratare a continuat timp de mulţi ani pe parcursul vieţii 
lor de adulţi. 

— Aşadar, sugeraţi că omorurile sunt răzbunarea pentru 
că a fost maltratat? 

— Aceasta este una dintre posibilităţile pe care le 
cercetăm. 

— Credeţi că ar mai putea omori pe cineva? 

— Nu putem răspunde la această întrebare, din motive 
evidente. Dar pe moment acţionăm pe baza teoriei că el a 
terminat şi se ascunde. Poate chiar a plecat din Suedia. De 
aceea dăm în urmărire descrierea lui la nivel internaţional. 
Vreau, de asemenea, să subliniez faptul că este extrem de 
periculos şi va continua să omoare ca să nu fie prins, lucru 
pe care l-am constatat în Danemarca. 

— Dar nu este vina dumneavoastră că situaţia din 
Danemarca s-a încheiat în acest fel? a întrebat un jurnalist 
danez. Nu era responsabilitatea dumneavoastră să 
informaţi poliţia din Copenhaga că ucigaşul se află în ţară? 

— Nu consider că acţiunile noastre în această privinţă 
au fost necorespunzătoare. Dar nu am alte comentarii 
asupra acestui punct, dat fiind că ancheta este în curs de 
desfăşurare. În prezent, depunem toate eforturile să găsim 
şi să prindem făptaşul, şi acesta este obiectivul conferinţei 
de presă. 

Fabian a fost impresionat de capacitatea lui Astrid de a 
tine strâns în mână frâiele şi de a abate discuţia de la 

incidentul din Danemarca, ba chiar de a reuşi să-l apere pe 
el fără să-i rostească numele. 

— Am o întrebare pentru Fabian Risk! Cât de bine l-a 
cunoscut pe suspect? 

— Fabian Risk nu este aici. Aşa că va trebui să vă rog să 
vă îndreptaţi întrebările... 

— Ba da, stă acolo! a zis cineva din mulţime, arătând 
spre el. 

Astrid s-a întors spre Fabian, care a încuviinţat din cap 
şi şi-a fluturat mâna. 

— Da, e adevărat! Sunt aici! Şi răspunsul meu este că nu 
l-am cunoscut deloc pe făptuitor. 

— Aţi ştiut că e o victimă a maltratării? 

Fabian s-a gândit un moment înainte să încuviinţeze din 
cap. 

— Da, am ştiut. Cred că toată clasa ştia. 

— Şi totuşi, n-aţi făcut nimic? N-ar fi trebuit să... 

— Nu putem intra în amănunte, după cum sunt sigură că 
înţelegeţi, l-a întrerupt Astrid. Dar avem un suspect cu 
probabilitate foarte mare, care în prezent nu se ştie unde 
este... 

— E în ordine. Nu mă deranjează să răspund, a zis 
Fabian. 

Astrid a încuviinţat şi s-a rezemat de spătarul scaunului. 

— Sigur că ar fi trebuit să reacţionăm cu toţii. Dar ne 
temeam că vom deveni următoarea lor victimă dacă ne 
amestecăm. Cred că este un lucru pe care l-au trăit mulţi 
oameni în vremea şcolii. Nu sunt mândru de asta. 
Dimpotrivă, este unul dintre motivele pentru care am 
devenit poliţist. Nu voiam să fiu în ochii mei genul de 
persoană care se întoarce cu spatele şi închide ochii. Aşa 
că este o ironie a sorții faptul că stau acum aici. 

Astrid a lăsat vorbele lui Fabian să-şi facă efectul şi apoi 
s-a aplecat spre microfon. 

— Alte întrebări? 

— Am eu una despre maşina pe care aţi găsit-o în 
Danemarca, a strigat cineva din adunare. 

Dar era clar că e un danez care se străduieşte să 

vorbească în limba suedeză. 

— În prezent maşina este în custodia poliţiei daneze. Şi, 
întrucât evenimentele sunt investigate în Danemarca, nu 
putem face comentarii. 

— Bine. Eu o să întreb, totuşi, şi să vedem dacă puteţi 
răspunde. De la dumneavoastră primise Fabian Risk 
ordinul să scoată una dintre roţile maşinii şi să i-o dea 
tinerei de la benzinărie, care a fost apoi ucisă? 

Fabian a încercat să vadă cine pusese întrebarea, dar 
bărbatul era ascuns de ceilalţi jurnalişti. S-a întors spre 
Astrid, care părea nedumerită. 

— Îmi pare rău, n-am înţeles, cine a pus întrebarea? 

— Eu am fost! Un bărbat s-a ridicat în picioare, 
fluturându-şi mâna. Mă numesc Svend Møller şi lucrez la 
Sjællandske. 

Era blond, cu barba roşcovană, avea ochelari cu lentile 
rotunde şi îmbrăcăminte bej marca Fijălirâăven?. 

— Şi care este întrebarea dumneavoastră? a continuat 
Astrid. 

— Am informaţia că roata din spate a maşinii suspectului 
a fost scoasă şi că pe parbriz exista un bilet în care i se 
spunea să o ia din benzinărie, a zis bărbatul, într-o limbă 
stâlcită danezo-suedeză. Din câte am înţeles, planul era să- 
l silească pe ucigaş să contacteze angajata benzinăriei, 
căreia i se spusese să sune la poliţie. Aşa că mă întreb 
dacă dumneavoastră aţi aprobat asta, pentru că a costat-o 
viaţa pe o tânără daneză nevinovată. 

Tăcerea n-a durat decât câteva secunde. Şi totuşi, era 
foarte clar că Astrid nu are un răspuns. Fabian nu 
înţelegea cum se făcea că reporterul era atât de bine 
informat. Era o scurgere din secţia de poliţie? Erau pe cale 
să piardă controlul situaţiei, aşa că Fabian a încercat să 
preia frâiele. 

— Scuzaţi-mă, dar de unde aveţi această informaţie? 

Jurnalistul bărbos s-a întors spre Fabian, arătând foarte 
mulţumit de sine. 


2 „Vulpea polară” - companie suedeză specializată în echipament 

— Am primit-o de la doi colegi ai lui Mette Louise 
Risgaard. Ei afirmă că a fost depozitată la ei o roată de joi, 
întâi iulie, până vineri, doi iulie, când ucigaşul s-a întors 
acolo. Mi-au dat asta ca dovadă. 

Bărbatul a ridicat un bilet pus într-o folie de plastic, să-l 
vadă toată lumea: 


ACEST VEHICUL SE AFLĂ PE O PROPRIETATE 
PRIVATĂ | 
VĂ ROG SĂ CONTACTAŢI PERSONALUL 


Atenţia tuturor era îndreptată spre jurnalist, care arăta 
camerelor foto biletul, zâmbind şi răspunzând la 
întrebările colegilor cu recomandarea să cumpere 
următorul număr din Sjællandske. 

Unul dintre reporterii de la Helsingborgs Dagblad s-a 
răsucit spre Astrid, care până atunci nu privise spre 
Fabian. 

— Puteţi confirma corectitudinea acestor informaţii? 

— Nu pot confirma nimic când este vorba despre 
diferitele detalii ale activităţii noastre de poliţie din acest 
moment. Aceasta are de-a face în parte cu investigația 
noastră tehnică, dar e şi din cauza investigaţiei care se 
desfăşoară în Danemarca. Doresc să profit de ocazie ca să 
subliniez faptul că îmi asum deplina răspundere pentru 
acţiunile agenţilor mei, care au dus la identificarea unui 
suspect. Faptul că aceste acţiuni au costat-o viaţa pe o 
tânără femeie nevinovată este profund regretabil. Totuşi, 
nu trebuie să uităm că făptaşul este cel care i-a luat viaţa. 
Nu poliţia. 

— Dar ucigaşul l-a învinuit în biletul său pe Fabian Risk! 
Nu-i aşa? 

Vestea că făptaşul l-a pomenit anume pe Fabian Risk i-a 
lovit pe jurnaliştii din încăpere ca o bombă. Tipul cu haine 
marca Fjălirăven îi făcuse knock out şi cu toţii prinseseră 
acum mirosul de sânge, potopind-o cu întrebări pe Astrid. 

— Fără comentarii! a repetat Astrid, declarând încheiată 
conferinţa de presă. 

Fabian şi-a croit drum prin gloata de jurnalişti, care se 
străduiau să-şi strige cât mai tare întrebările, către locul în 
care stătea jurnalistul danez. Dar când a ajuns acolo locul 
era gol, bărbatul nu se vedea nicăieri. Fabian s-a urcat pe 
scaunul gol al bărbatului şi a măturat cu privirea 
încăperea. Să fi plecat atât de repede? S-a întors spre 
podium şi a văzut că Astrid se îndrepta deja spre ieşire. 

Dunja Hougaard aştepta să se deschidă uşile liftului. 
Inima îi bubuia şi simţea cum transpiraţia i se năpusteşte 
prin pori, făcându-i cămaşa să se lipească de spate, şi 
totuşi continua să facă greşeala de a pedala prea repede. 
Era ca şi cum ar fi fost grăbită ori de câte ori urca pe 
bicicletă. 

Astăzi se grăbea să-l vadă pe Morten Steenstrup, a cărui 
stare devenise o chestiune de interes naţional şi mass- 
media o urmărea de parcă el ar fi avut sânge regal. Au fost 
aduşi cu avionul experţi medicali din Germania şi Anglia şi 
au reuşit să oprească hemoragia internă după o lungă 
serie de operaţii complicate. Starea lui era declarată acum 
„oarecum stabilă”. Asta îi oferea Dunjei un mic interval în 
care să vorbească cu Morten înainte să fie pregătit pentru 
următoarea operaţie. 

Liftul a venit, şi ea a păşit înăuntru, apăsând pe butonul 
etajului trei. Liftul a pornit în sus, oprindu-se la etajul întâi 
ca să intre doi bărbaţi în halate verzi şi cu măştile 
atârnând de gât. Unul dintre ei a apăsat butonul etajului 
doi. 

— Câţi ani zici că avea ea? 

— Patruzeci şi doi. 

— Copii? 

— Trei. De obicei nu reacţionez la chestii de-astea, dar, 
având în vedere vârsta ei şi faptul că avea trei copii, nu-mi 
vine să cred că arătau perfect. 

— Pe bune? 

— Aşa cred. 

— Aşa crezi? 

— N-aveai cum să-ţi dai seama. 

— Întotdeauna poţi să-ţi dai seama. 

— Crede-mă, m-am uitat foarte bine. 

— Nu rămâne de făcut decât un lucru. Mâinile lui au 
strâns aerul. În ce cameră zici că era? 

Au izbucnit în râs şi au ieşit din lift la etajul doi. 

Dunja era pe cale s-o ia la fugă după ei ca să le afle 
numele, dar s-a silit să se potolească şi a lăsat liftul să-şi 
continue drumul către etajul trei. Era deja în întârziere. 

A ieşit din lift şi s-a scuturat de toate gândurile negative 
legate de întrebarea dacă Steenstrup ar fi primit sau nu 
aceeaşi îngrijire în cazul în care nu avea statutul de erou. 
Trebuia să se concentreze şi să-şi folosească bine timpul. 
După multe eforturi de convingere, medicul curant a fost 
de acord să o lase pe Dunja trei minute cu Morten, nicio 
secundă în plus. Steenstrup se trezise de curând şi nu 
putea suporta o interogare îndelungată. De-abia îşi dădea 
seama unde se află, şi cu atât mai puţin de vâlva pe care o 
stârniseră eforturile lui. Dar asta nu era o problemă pentru 
Dunja. Ştia exact ce caută şi n-avea să dureze mai mult de 
treizeci de secunde ca să găsească. 

A mers pe un coridor lung care dădea într-o cameră 
plină de jurnalişti. Câţiva tastau pe laptopuri şi alţii jucau 
şah. A observat cu dezamăgire că un reporter de la 
Jyllands-Posten câştiga în faţa unui reporter de la 
Politiken. 

Unul dintre jurnalişti a văzut-o şi s-a grăbit să o 
bombardeze cu întrebări, ceea ce i-a făcut pe ceilalţi să 
prindă viaţă. Camerele foto au început să se agite, de 
parcă ea ar fi fost făptaşul şi întrebările zburau prin aer, 
izbind-o ca nişte bulgări fleşcăiţi. Bluza îi era îmbibată de 
sudoare. Cu toate acestea, îi era frig. Şi nimeni n-a părut s- 
o audă când a spus că nu poate face niciun comentariu în 
acel moment. 

După multe insistenţe ale jurnaliştilor, Dunja le-a spus, 
în cele din urmă, că o să aibă o primă şi incredibil de 
scurtă întâlnire cu Morten Steenstrup, care tocmai s-a 
trezit. I-a arătat insigna poliţistului de la uşă şi a intrat în 
secţie. N-a răsuflat uşurată decât când uşa s-a închis în 
urma ei. 

— Dunja Hougaard? a întrebat medicul curant. 

S-a uitat la ea fără să clipească. 

Ea a încuviinţat. 

— Când spun gata, s-a terminat. Nu mai continui, te 

opreşti. Bine? 

Dunjei deja nu-i plăcea de el şi a mers mai departe pe 
coridor fără să răspundă. 

— Sper că îţi dai seama de imensa excepţie pe care o fac 
pentru tine. Răspunderea pentru viaţa pacientului e a mea 
şi a nimănui altcuiva, a continuat doctorul, cotind la stânga 
pe alt coridor. Şi intenţionez să-mi îndeplinesc această 
răspundere. S-a oprit la o uşă păzită de doi poliţişti în 
uniformă şi a aţintit-o pe Dunja cu privirea. Sper că 
înţelegi gravitatea acestei situaţii şi că pot conta pe tine 
să-mi cruţi pacientul de orice digresiuni inutile în timpul 
interogării. 

— Aş zice să deschizi uşa înainte să ajungă să aibă 
Alzheimer. 

4 

Morten Steenstrup se afla în capătul îndepărtat al 
camerei, arătând a orice altceva în afară de erou. 
Amândouă picioarele îi erau în ghips, avea un suport în 
jurul gâtului şi cea mai mare parte a părului îi fusese rasă. 
Era conectat la o perfuzie şi la o mulţime de aparate 
ţiuitoare care îi monitorizau semnele vitale. 

Avea gura pe jumătate deschisă şi ochii priveau în tavan. 
N-a reacţionat când a intrat Dunja. Ea nu s-a putut 
împiedica să-şi spună că Morten părea să fi murit şi s-a 
îngrijorat că el murise în clipa în care a intrat ea, ceea ce 
ar fi însemnat că ratase ocazia din pricina enervantului 
doctor, care o urmase în cameră ca să-i supravegheze 
vizita. Şi-a tras un scaun şi s-a aşezat lângă patul lui 
Steenstrup. 

— Bună, Morten. Mă numesc Dunja Hougaard şi sunt 
detectiv la Brigada Omucideri din Copenhaga. 

A aşteptat o reacţie şi l-a ignorat pe doctor, care şi-a 
dres glasul şi, bătându-se cu degetul pe încheietura unde 
ar fi trebuit să fie un ceas, i-a arătat că timpul se scurge. 

— N-am decât câteva minute şi nu vreau să te obosesc. 
Tot ce vreau să ştiu acum este dacă acesta este bărbatul 
care te-a atacat. 

A scos fotografia lui Rune Schmeckel de pe anunţul cu 

„dat în urmărire” şi a ridicat-o în faţa lui Morten, dar n-a 
provocat nicio reacţie. 

— Morten. L-ai văzut pe bărbatul din fotografie? 

— Da, a răspuns polițistul cu o voce un pic răguşită. 

— Este bărbatul care te-a atacat? 

— Nu. 

Răspunsul lui a fost un şoc total. Dunja nici măcar nu se 
gândise că s-ar putea ca el să nu-l recunoască pe făptaş. 

— Eşti absolut sigur? Vreau să te uiţi din nou la 
fotografie cu mare, mare atenţie. 

— Sunt sigur. Nu e el. 

— Nu vreau să te presez acum, aşa că o să mai vin peste 
câteva zile. Atunci o să putem... 

— Nueel. 

— Bine, Morten. Poţi să-mi spui ce e diferit? E părul, sau 
altceva uşor de schimbat? Gândeşte-te cât de mult vrei. N- 
are rost să obținem un răspuns silit. 

Doctorul şi-a dres glasul şi a bătut cu degetul în ceasul 
imaginar. 

— Totul, a şuierat Morten. 

— Cum adică, totul? Nu prea înţeleg ce spui. 

— Totul e diferit. Nu e el. Sunteţi în căutarea altui tip. 

Pe prima pagină a tuturor ziarelor se afla imaginea lui 
Rune Schmeckel. 


DAT ÎN URMĂRIRE 


Fabian şi-a băut ceaşca de espresso, a mâncat o 
linguriţă de prinsesstårta” şi a început să se uite pe 
telefon la paginile principale ale unor ziare. leşise în oraş 
şi şi-a găsit loc într-un ungher din Fahlmans Konditori. 
Putea sta acolo în linişte, în vreme ce toţi ceilalţi se 
înghesuiau sub copertinele de pe trotuar. 

După conferinţa de presă s-a dus direct în biroul lui 
Astrid. Ea nu era acolo, aşa că a trebuit să aştepte, convins 
că o să vrea să vorbească cu el şi, probabil, să-l 
îndepărteze din anchetă. După ce a stat acolo o vreme, a 
hotărât să plece din secţie şi să facă o plimbare. A 
observat panourile publicitare cu imagini noi şi a simţit tot 
mai intens că întreaga situaţie începe să arate din ce în ce 
mai mult ca o vânătoare de vrăjitoare. Propria greşeală era 
un subiect aproape la fel de important ca identitatea 
ucigaşului. Mai multe ziare publicau fotografii ale lui 
Fabian, şi câteva merseseră atât de departe încât l-au 
acuzat de crimă. Nu putea spune că e surprins. Conferinţa 
de presă fusese o harababură totală, şi toată atenţia 
căzuse asupra sa. 

S-a gândit ce avea să facă dacă e îndepărtat din anchetă. 
Să se întoarcă la concediul său, aşa cum fusese planificat, 
sau să-şi continue cercetarea pe cont propriu? S-a oprit la 
prima opţiune, cu toate că în adâncul inimii ştia că până la 
urmă o să o urmeze pe a doua. A 

Kvăllsposten îi dedicase cel mai mare spaţiu. Intr-un 
răstimp impresionant de scurt îi schiţase trecutul, pe baza 
unor fotografii vechi şi a unor interviuri cu persoanele pe 
care le cunoscuse. 


23 „Prăjitura prinţesei”, reţetă suedeză tradiţională. 

Articolul i-a amintit lui Fabian de ce îşi spunea uneori că 
poliţia ar trebui să recruteze jurnalişti. Ziarul izbutise să 
dea de urma unui antrenor de fotbal bătrân, la pensie, care 
susţinea că l-a pregătit pe Fabian. Omul le-a spus celor de 
la Kvällsposten că Fabian nu fusese un om de echipă şi 
întotdeauna încerca să ducă mingea peste tot terenul ca să 
bage singur golul. 

Fabian nu-şi amintea să fi jucat fotbal pe o perioadă mai 
mare de timp. Nu-l interesaseră niciodată prea mult 
jocurile cu mingea, dar nu putea nega faptul că nu era om 
de echipă. Intotdeauna crezuse că golul e mai important 
decât felul în care ajungi la el. 


ÎNDRĂGOSTIT DE SOŢIA VICTIMEI 


Titlul de pe prima pagină din Aftonbladet l-a lovit ca un 
şfichi de bici. În articol se spunea că Lina Pâlsson fusese 
iubita lui din şcoală şi punea întrebarea dacă nu cumva 
dragostea lui e încă vie şi se poate da vina pe ea pentru 
lipsa lui de discernământ. Cum ar fi putut cel care a scris 
articolul să ştie aşa ceva? Nu spusese nimănui ce a simţit 
pentru Lina. Până acum câteva zile nu se mai gândise de 
ani întregi la asta. 

Cei de la ziar trebuie să fi luat legătura cu Lina. Era 
singura explicaţie. El nu-şi putea aminti dacă i-a vorbit 
vreodată despre sentimentele sale. Ea l-a ales pe Jorgen, 
iar Fabian a ales să-şi îngroape sentimentele atât de 
adânc, încât să nu reuşească nimeni vreodată să i le 
descopere. Din nefericire, sentimentele sale erau acum în 
văzul tuturor, în afara controlului său. 

Era o poveste senzaţională, şi Fabian n-a fost surprins că 
Aftonbladet a ales să facă atâta caz de ea. S-ar fi putut ca 
relaţia lui cu Lina să-i afecteze munca în investigaţie? Era 
oare cu putinţă ca el să nu fie influenţat de faptul că 
victima fusese căsătorită cu prima lui iubire? Şi-a scos 
telefonul şi a format numărul Linei, dar a închis de îndată 
ce a auzit că sună. N-avea nicio idee despre ce urma să 
spună. 

Când a terminat cu ziarele, şi-a reluat plimbarea pe 
lângă Teatrul Municipal din Helsingborg şi spre nord, de-a 
lungul falezei. Bătea vântul şi valurile treceau de zid, 
stropindu-i faţa cu apă rece, sărată. Şi-a dat seama cât de 
mult îi lipsise Helsingborg şi, cu toate că hainele i se udau 
tot mai tare, a urcat pe zid şi a mers pe el restul drumului. 

Doar când a ajuns în hol şi şi-a scos hainele îmbibate de 
apă şi-a dat seama cât de obosit este, de fapt. Ziua, care a 
început cu vestea morţii lui Glenn, a continuat cu o 
conferinţă de presă haotică şi s-a încheiat cu ziarele care l- 
au crucificat, părea că durase o săptămână întreagă şi nu 
era decât şapte seara. 

Casa era tăcută şi pe blatul din bucătărie erau trei cutii 
de pizza goale. Mâncaseră fără el. Nu-i învinuia pentru 
asta. Nu ştiuse nici el când va ajunge acasă. Nu ştia nici 
măcar dacă îi e foame. Prinsesstărta pe care tocmai o 
mâncase îi stătea în stomac ca un bolovan, împiedicându-i 
toate senzațiile să se arate. Foamea ca o nelinişte. 

Fabian s-a dus la etaj şi s-a uitat în camera Matildei. A 
fost surprins să vadă cât de departe ajunsese ea cu 
aranjarea. Postere cu Grease, High School Musical şi Dirty 
Dancing erau puse pe pereţi, iar biblioteca era plină cu 
cărţi şi cu toate micile obiecte din plastic pe care le 
colecţiona ea. Pe birou erau cutii de creioane şi ascuţitori, 
aşteptând începutul şcolii, în august. Patul era făcut, şi pe 
peretele din dreptul lui alcătuise din stele care luminau în 
întuneric semnul ei zodiacal, Peştii. 

Nu lipsea decât Matilda însăşi. S-a uitat în dormitorul 
lui, dar era şi el gol. După ce s-a schimbat în haine uscate, 
a bătut la uşa lui Theodor, dar n-a primit niciun răspuns. A 
deschis uşa şi l-a văzut pe Theodor pe pat, cu faţa în jos, 
aproape neclintit, iar de undeva, din încăpere, se auzea un 
sunet aspru. 

— Theo? Hei? Theo, mă auzi? a zis fără să ridice prea 
mult vocea. Theodor n-a dat niciun semn de viaţă. Hei?! 
Theodor? 

S-a dus la pat şi a pus mâna pe umărul fiului său. 
Theodor s-a răsucit, evident surprins, şi şi-a scos una 


e 173 + 


dintre căşti. Formaţia Metallica a bubuit în încăpere. 

Gripping your pillow tight 

— Ce-i? 

— N-ai auzit că te strig? 

— Nu. 

Exit light 

Theo a ridicat din umeri şi şi-a pus casca la loc. Fabian i- 
a scos-o iar şi a făcut acelaşi lucru cu cealaltă. 

Enter night 

— Ce mama naibii vrei?! 

— Unde-s ceilalţi? 

— De unde să ştiu eu? 

Take my hand 

Fabian ştia că adolescenţii se presupune că sunt duri, 
dar se aşteptase la mai multe zbierete, uşi trântite şi venit 
acasă târziu. Tăcerea asta era o fiară cu totul diferită, şi n- 
avea habar cum să se descurce cu ea. 

We're off to never never-land 

— Hei... Ce mai faci, de fapt? 

Theodor a oftat şi a oprit muzica. 

— Duci dorul prietenilor de la Stockholm”? Înţeleg dacă 
asta e ceea ce tu... 

— Care prieteni? 

— Nu ştiu. Cei cu care obişnuiai să te joci? 

Theodor şi-a dat ochii peste cap. 

— Ori să-ţi petreci vremea cu ei, ori cum îi ziceţi voi, a 
continuat Fabian, simțindu-se ca un orb mergând pe 
sârmă. Dar o să-ţi faci noi prieteni aici. Mă rog, poate că 
nu chiar aici. Va trebui să pleci din camera asta şi să ieşi în 
lume şi... Să ieşi în lume şi... 

— Ai terminat? 

Fabian a încuviinţat din cap, dându-şi seama că, 
probabil, el ar fi reacţionat întocmai ca Theodor la un tată 
ca el. A ieşit din cameră şi nu s-a putut împiedica să simtă 
o oarecare uşurare. 

4 

A găsit-o pe Sonja sus, în atelierul ei, unde lucra la un 

nou tablou mare, cu tuşe largi, agresive. A urmărit-o din 

uşă, ştiind foarte bine că ei nu-i place să se uite cineva la 
ea când pictează. Dar el adora s-o facă, i se părea că ea 
arată cel mai bine în astfel de clipe - fără machiaj, cu 
stropi de vopsea pe faţă şi o concentrare totală care lăsa 
pe dinafară tot ce era în jur. 

Avea o pensulă în fiecare mână, două pensule în păr, ca 
să-l ţină ridicat, şi purta salopeta care era atât de plină de 
vopsele, că arăta ca o operă de artă. Fabian vedea că purta 
sutienul roşu pe care i-l dăruise el de Crăciun în urmă cu 
doi ani şi jumătate. 

— Bună, iubito. 

— Bună, a răspuns ea zâmbind, dar ochii spuneau totul. 

S-a întors la împrăştierea vopselei pe pânză. 

— Pot să intru? 

Ea n-a răspuns, aşa că a păşit în încăpere şi a rămas în 
picioare în spatele ei. 

— E grozav că te-ai apucat iar de lucru. 

Pictura nu semăna cu nimic din ceea ce făcuse ea 
vreodată. El aprecia faptul că ea căutase o nouă modalitate 
de a se exprima, după toţi anii în care lucrase cu subiecte 
legate de peşti. Anii peştilor au fost de succes, şi 
câştigurile Sonjei au depăşit cu mult salariul lui, oricât de 
multe ore peste program ar fi lucrat. Toată lumea dorea să 
aibă picturile ei escapiste submarine cu bancuri de peşti, 
caracatiţe şi crabi. Era visul oricărui mare artist, dar, în 
cele din urmă, pentru Sonja a devenit un coşmar. În 
perioada de vârf avea o listă care se întindea pe mai mult 
de un an. Clienţii alegeau mărimea şi culorile ca să se 
potrivească în decorul casei lor. Sonja nu se mai simţea 
deloc artistă şi, într-un final, s-a pomenit că se loveşte de 
un zid. 

Asta fusese cu puţin mai mult de şase luni în urmă, şi de 
atunci tot experimenta. O vreme părea că păsările vor 
prelua ştafeta peştilor. A pictat cuiburi, ouă şi stoluri pe 
cer. 

Dar la ce se uita el astăzi era ceva cu totul diferit. O 
cacofonie violentă, fiecare nuanţă mai roşie decât cea din 
urmă. 

— Te rog. Lucrez. 

— Presupun că ai citit ziarele. 

— Nu trebuie să crezi tot ce citeşti. 

— Tânăra aceea. A fost răspunderea mea. Vina mea. 

— Cum e cu Lina Pâlsson? 

Fabian aşteptase întrebarea asta. N-o putea învinui că o 
pusese. După cele întâmplate cu Niva, încrederea ei în el 
era dărâmată, abia se mai ţinea de un fir subţire. 

— Da, am fost îndrăgostit de ea, şi da, nu-mi doream 
decât ca noi doi să fim împreună. Dar, Sonja, asta a fost 
atunci. La şcoală. Şi n-am fost niciodată împreună, lucru 
de care sunt fericit astăzi. 

Sonja s-a răsucit şi l-a privit în ochi. De pe pensulă 
picura vopsea pe podea. 

— Aşadar, acum nu înseamnă nimic pentru tine? 

— Nu e decât o fostă colegă de şcoală al cărei soţ a fost 
ucis cu brutalitate. 

— Bine. 

Sonja s-a întors la pictura ei. Fabian a rămas acolo, 
întrebându-se dacă s-o ia sau nu în braţe, când i-a sunat 
mobilul. 

— Alo? 

— Ce mai faci? 

Era Irene. 

— Păi, capeţi ceea ce meriţi, după cum ar fi zis mama 
mea. Fabian s-a dat înapoi câţiva paşi ca să nu-l ajungă 
stropii de vopsea de la Sonja. Dar acum nu e un moment 
prea bun. Pot să te sun eu? 

— Stai aşa. Chiar e adevărat? a întrebat ea tăios. Partea 
despre Lina Pâlsson. 

— Da. 

La capătul liniei s-a lăsat tăcerea. Ştia că Irene se 
gândeşte la acelaşi lucru ca el. Cum îl afectează în 
investigaţie sentimentele faţă de ea? A plecat din atelier şi 
a coborât scara. 

— Ca să ştii, la început nici măcar nu mi-am dat seama 
cu totul de sentimentele mele. E ca şi cum mi-aş fi 
reprimat întreaga copilărie. A simţit nevoia să explice. Să o 

facă să înţeleagă. De aceea n-am spus nimic, şi după 
aceea... 

— Auzi, cred c-ar fi bine să vorbeşti despre asta cu 
Astrid. Sunt sigură că ai o explicaţie grozavă. Era imposibil 
să-ţi scape ironia din vocea ei. Dar nu de asta am sunat. A 
mai murit cineva. 

Fabian a încercat la iuţeală să-şi dea seama cine ar 
putea fi. Cine îi scăpase? 

— Nu era în clasa ta. 

— Nu? Păi atunci cine... 

— Monika Krusenstierna. Diriginta clasei voastre. 

Tot ce-şi amintea Fabian despre Monika Krusenstierna 
era că purta întotdeauna fuste lungi până la genunchi, de 
obicei în carouri, şi nu zâmbea absolut niciodată. Îşi ţinea 
orele ca şi cum nu erau decât ceva pe care trebuie să-l 
parcurgă pe o schemă. Trebuia să se rezolve problemele 
de matematică, să se inscripţioneze hărţile şi să fie citite 
cărţile cu glas tare, capitol cu capitol. Discuţiile şi 
gândirea ieşeau din discuţie. Cu cât se gândea mai mult, 
cu atât anii petrecuţi cu Monika Krusenstierna păreau un 
lung test pe tema vocabularului. 

— Asistenţii la domiciliu au găsit-o pe Monika aşezată 
într-un fotoliu în apartamentul său. Se pare că a trecut 
câtva timp până să-şi dea seama că, de fapt, e moartă, 
deoarece nu erau semne vizibile pe corpul ei. 

— Au stabilit cauza morţii? 

— Stop cardiac. Flătan tocmai a sunat să-mi dea raportul 
preliminar. Vasele ei de sânge erau mai înfundate ca un 
filtru de cafea vechi. 

— Prin urmare, n-a fost crimă? 

— Nu. Voiam doar să ţi-o semnalez înainte să apară în 
ziare. Ştim cum o vor răstălmăci. Un amănunt picant, este 
că avea deschis în poală ultimul număr din Kvällsposten. 

— La ce pagină? 

— Articolul în care ei povestesc de ce a luat-o totul 
razna. 

Fabian ştia despre ce articol vorbea Irene. Titlul era: 

DIRIGINTA S-A FĂCUT CĂ NU VEDE 


Articolul arăta că Claes Măllvik a fost maltratat 
sistematic de către Jörgen şi Glenn şi nimeni n-a mişcat un 
deget. Nici măcar adulţii nu s-au sinchisit. Jurnalistul 
întreba de ce Monika Krusenstierna nu a tras semnalul de 
alarmă şi a sugerat că ea trebuie să fi bănuit tot timpul că 
ceva nu e în ordine în clasa ei. Lui Fabian i-a fost milă de 
ea. A fost groaznic să citească acuzaţiile din articol şi 
trebuie să-i fi provocat, indirect, moartea. 

— Mulţumesc că m-ai sunat. 

— Cu plăcere, ne vedem mâine, mister lover-boy%. 


2 Domnule amorez (în limba engleză în original). 
e 178 » 


29 


Era mult prea târziu când şi-a dat seama cât de mult îl 
subapreciase pe Fabian Risk. Incidentul din curtea lui 
Glenn îl costase o zi şi îi dăduse lui Risk destul timp să 
găsească maşina în Danemarca. A trecut în revistă în 
minte evenimentele iar şi iar, examinând fiecare detaliu, 
dar tot nu-şi dădea seama cum s-a întâmplat. A fost o 
surpriză totală să descopere că Risk scosese una dintre 
roţi. Se dovedea o ameninţare mai mare decât s-ar fi putut 
aştepta vreodată. Trebuia să admită că, în străfundurile 
sale, era impresionat. 

Nu reuşise să mute maşina. Fusese silit să renunţe, să 
fugă şi s-o lase în urmă. Era acum în mâinile poliţiei 
daneze, ceea ce era, cel puţin, mai bine decât dacă ar fi 
pus mâna pe ea suedezii. Danezilor n-o să le pară prea 
interesantă. Singura întrebare era cât timp va rămâne la 
ei. 

S-a gândit serios să renunţe la plan şi să plece pe vasul 
căruia îi făcuse plinul, îl umpluse de provizii şi îl aştepta în 
portul Rââs. Dar s-a hotărât până la urmă să se gândească 
la schimbarea unor porţiuni din plan. Avea să întârzie cu 
încă o zi, cel puţin, lucru pe care trebuia să-l accepte. 
Renuntarea ar fi un eşec atât de mare, încât nici măcar nu 
era sigur că s-ar putea împăca vreodată cu el. 

În planul iniţial Risk nu jucase decât un rol mic şi nu era, 
practic, decât un cadavru în plus. Totuşi, după ce a 
descoperit că Risk se mută înapoi în oraş împreună cu 
familia lui, i-a dat un rol puţin mai activ. Lucrurile au 
scăpat de sub control, şi acum Risk ocupa mai mult spaţiu 
decât fusese prevăzut. Risk trebuia să fie pus la locul lui 
înainte ca planul s-o ia razna de-a binelea. Încă nu ştia 
exact cum o s-o facă, dar mai schimbase el dezavantaje în 
avantaje, şi n-avea niciun motiv să se îndoiască de faptul 
că va avea succes şi de data asta. 

Cele mai multe dintre evenimentele ultimelor ore îi 
dăduseră apă la moară. Apariţia sa neprevăzută ca 

jurnalist danez avusese un succes mai presus de 
speranţele sale. L-a pus pe Risk în centrul atenţiei tuturor, 
ceea ce avea să obstrucţioneze şi, probabil, să întârzie 
întreaga investigaţie a poliţiei. Ca avantaj suplimentar, 
danezii au creat obstacole atât pentru ei, cât şi pentru 
suedezi, pentru care era recunoscător. Faptul că o maşină 
tocmai pleca din faţa lui, lăsând liber un loc de parcare 
chiar în faţa casei lui Risk, a fost cireaşa de pe tort. 

A fixat cu o ventuză o cameră web mică pe partea 
interioară a geamului lateral, a înşurubat antena şi a 
racordat cablul de alimentare la firul tras de la bateria 
maşinii. A pornit-o şi ledul a început să clipească la fel ca 
alarma maşinii. Şi-a scos telefonul şi a trimis prin SMS un 
cod de şase cifre la un anumit număr. Peste zece secunde, 
pe telefon s-a deschis imaginea de la camera video. A 
îndreptat camera spre uşa din faţă a lui Risk şi a reglat 
focalizarea. 

A ieşit din maşina închiriată şi a încuiat portiera. 
Purtase mănuşi tot timpul cât a fost în maşină. N-avea de 
gând să repete acea greşeală. A luat-o la stânga pe trotuar 
şi a numărat patru uşi până a cotit la dreapta la colţ, pe 
Brommagatan. Imediat după aceea a trecut de vitrina 
luminată a agenţiei imobiliare Skandia, plină de proprietăţi 
pe care nu şi le puteau permite nici măcar cei care se 
mutau de la Stockholm. A luat-o la dreapta pe o alee cu 
pietriş şi a trecut pe lângă câteva tomberoane şi un panou 
care îl informa că zona este doar pentru rezidenţi. 

Curțile mici se înghesuiau în spatele şirului de case, una 
mai dichisită decât alta. A numărat până a ajuns la curtea 
lui Risk şi a observat că proprietarii anteriori aleseseră să 
nu intre în marea cursă pentru mobilarea curţii. S-a 
căţărat peste gardul pe jumătate putrezit şi s-a ascuns în 
spatele unei magazii. De acolo putea să vadă direct în 
casă. 

4 

Fabian reuşea cu greu să-şi ţină ochii deschişi, dar ştia 
că nu va reuşi să adoarmă. Gândurile n-aveau să-i dea 
niciun răgaz, şi nu putea scăpa de senzaţia că tot ce 

încearcă să facă e pe cale să crape şi să se desfacă în 
bucăţi. Şedea la masa din bucătărie cu laptopul, dând 
clicuri prin blogul lui Mette Louise Risgaard. La început a 
crezut că nu se ocupă de nimic anume, de vreme ce era 
alcătuit în cea mai mare parte dintr-o mulţime de 
însemnări scurte, neinteresante, despre trăirile sale 
zilnice. Foarte rar oferea un gând sau o cugetare. 

Dar, cu cât citea mai multe însemnări despre lucrul la 
benzinărie, întâlnirile cu prietenii, că se gândeşte să-şi 
facă alte tatuaje şi DVD-urile la care s-a uitat, cu atât se 
simţea mai învăluit în viaţa ei. A apărut imaginea unei fete 
inteligente, o persoană plină de idei, dar care nu putea 
face nimic cu ele în oraşul uitat de lume în care crescuse. 
Mette Louise Risgaard ura Lellinge mai mult decât orice 
pe lume, şi mai degrabă s-ar fi omorât decât să 
îmbătrânească acolo. 

Fabian nu-şi dădea seama din blog dacă are sau nu un 
iubit, dar a citit despre sine, suedezul care îi lăsase în 
braţe o roată şi era cel mai interesant lucru care i se 
întâmplase în acea săptămână. Urmau doar două postări, 
una despre un filtru de cafea stricat şi alta despre un vecin 
care a cumpărat filme porno, şi gata. Dacă nu ştiai ce s-a 
întâmplat, puteau trece câteva zile până să-ţi dai seama că 
blogul era abandonat. 

Murise. 

Fabian s-a dus la alt site, din care a aflat că funeraliile 
urmau să aibă loc peste două zile, la ora unu, la biserica 
din Lellinge. S-a hotărât să meargă şi el, indiferent dacă 
Astrid credea că el trebuie sau nu să lucreze în continuare 
la caz. Putea face măcar atâta. 

A închis calculatorul şi se spăla pe dinţi în baie când a 
auzit soneria. S-a uitat la ceas, văzând că tocmai trecuse 
de miezul nopţii, şi a închis robinetul. Poate că i s-a părut? 
Tocmai îşi clătise gura când a sunat din nou. De data asta 
era imposibil să se înşele. Cineva stătea la uşă, apăsând pe 
sonerie. 

Fabian s-a şters pe faţă şi s-a dus să deschidă. Mergând 
într-acolo, s-a întrebat cine o fi, dar nu-i venea în minte 

nimeni care să vină în vizită la această oră. Şi-a notat în 
minte să instaleze la uşă un vizor de îndată ce va avea 
timp. 

Apoi a descuiat uşa şi a deschis-o. 

A trebuit să citească articolul de câteva ori până să 
priceapă ce s-a întâmplat. Nu fusese în stare să-şi dea 
seama de prima dată. Părea că ştirea este dintr-o realitate 
paralelă. Dar, după ce a citit de două ori de la cap la 
coadă, ştirea l-a izbit ca o găleată de apă rece. E cu putinţă 
să fie adevărat? A căutat şi pe alte site-uri cu ştiri, văzând 
cum povestea devine din ce în ce mai importantă. Se 
întâmplase cu adevărat. 

Monika Krusenstierna murise. 

„La dracu'”, a şuierat. Totul mersese cum trebuie cu 
Risk şi tocmai închiriase a doua maşină ca să se ducă s-o ia 
pe Monika, când a aruncat o privire peste ultimele ştiri de 
pe telefon. A tras pe dreapta ca să citească articolul pentru 
a treia oară. Să fie altă Monika Krusenstierna? I-a căutat 
numele în Pagini Aurii şi a găsit o singură persoană. Şi 
locuia la Helsingborg, la o adresă pe care o descoperise în 
timpul cercetărilor. Trebuia să vadă cu ochii lui ca să se 
asigure că nu e altă şmecherie a lui Risk. 

Monika  Krusenstierna locuia pe Dalhemsvägen, la 
numărul 69, la etajul patru al unui bloc care tocmai 
primise o nouă zugrăveală. Galbenul cedase locul 
cenuşiului. A parcat maşina lângă Şcoala Dalhem şi a 
parcurs pe jos ultima porţiune. Din vârful podului pietonal 
de peste Dalhemsvâgen vedea luminile albastre care 
pâlpâiau reflectate de faţade şi parcarea era plină de 
maşini de poliţie. Era, clar, vorba de Monika lui. 

Nu numai că cheltuise timp şi resurse ca să pregătească 
spaţiul pentru bătrâna dirigintă, dar urma, de asemenea, 
să fie încununarea măreaţă a planului său, ultima piesă de 
puzzle care avea să facă totul să se aşeze la locul său. 
Acum nu se mai potrivea nimic din toate astea, şi trebuia 
încă o dată să se întoarcă la planşeta de desen. 

Cea mai mare problemă era timpul. Consumase deja 
marjele, şi nu-şi putea permite să petreacă zile întregi 
ajustând planul. Programul zilei de mâine era deja umplut 

la maximum. Trebuia să se întoarcă în Danemarca şi să 
termine ce începuse. De ce n-a făcut-o de la început, nu 
ştia. Nu intenţionase să ia viaţa unor privitori nevinovaţi, şi 
fusese luat prin surprindere, mai întâi de fată şi apoi de 
poliţist. Şovăise, alegând să fugă în loc să-şi termine 
treaba. Dar n-avea să mai facă această greşeală. De acum 
încolo, nu va mai lăsa nimic să-i stea în cale. 

Telefonul a bâzâit şi ecranul s-a luminat. A văzut că se 
trezeşte la viaţă camera din maşina închiriată. Programase 
o întârziere a detectorului de mişcare, ca să nu reacționeze 
ori de câte ori trecea cineva prin dreptul lui, doar dacă 
cineva urca treptele de la intrare. Şi-a introdus codul şi a 
aşteptat. 

L-a văzut pe Risk deschizând uşa şi lăsând să intre 
vizitatorul. În loc de Monika Krusenstierna, avea să-i dea 
rolul principal lui Fabian Risk. Mergând mai departe, el 
avea să joace rolul cel mai important, crucial, din întregul 
scenariu. Soluţia era pe cât de simplă, pe atât de 
strălucită, şi după ce s-a gândit la ea n-a priceput cum de 
nu făcuse parte din planul său iniţial. 

Lina Pålsson şedea pe canapea lângă Fabian. Faţa îi era 
umflată şi avea ochii înroşiţi. El i-a oferit o batistă ca să-şi 
şteargă faţa şi i-a turnat nişte ceai fierbinte. Având în 
vedere reacţia Sonjei la articolul din ziar, a ezitat s-o 
primească pe Lina în casă după ce şi-a dat seama că ea e 
persoana de la uşă. A întrebat-o ce doreşte şi ea a întrebat 
dacă poate să intre. El a repetat întrebarea, ea şi-a cerut 
scuze şi a izbucnit în plâns, iar el a luat-o în braţe. 

Acum şedeau aici, fiecare cu o cană cu ceai aburind, şi 
indicatorul DVD-playerului arăta 01.33. Fabian a lăsat 
tăcerea să umple camera, gândindu-se că Lina trebuie să 
se hotărască să-i pună capăt. Cu o oră înainte o auzise pe 
Sonja coborând din atelier. Era pe cale să coboare la 
parter, dar s-a răzgândit şi a urcat înapoi. După douăzeci 
de minute a coborât îmbrăcată doar cu kimonoul care ştia 
că-i place lui. A salutat-o pe Lina, a spus că îi pare rău 
pentru pierderea ei, apoi l-a sărutat pe Fabian de noapte 
bună şi s-a întors sus. El a strigat că merge curând la 
culcare, şi ea i-a spus să stea atâta timp cât este nevoie. 

— Ca să fiu sinceră, nici măcar nu ştiu de ce plâng. Nu 
cred că l-am iubit cu adevărat. 

— Trebuie să-l fi iubit la un moment dat, a zis Fabian, şi 
i-a părut imediat rău. 

Asta nu era o discuţie pe care ar trebui să o aibă. 

Lina a clătinat din cap. 

— De fapt, nu înţeleg cu adevărat cum am ajuns să fim 
împreună, eu şi Jorgen. Ca să fiu cu totul sinceră, 
întotdeauna am crezut că o să fim noi doi. 

Ea a râs şi a luat o gură de ceai cald. 

— Şi atunci, de ce Jorgen? 

Nu voia să întrebe, dar nu s-a putut stăpâni. 

— Îţi aminteşti de petrecerea clasei? Cea pe care am 
avut-o la începutul clasei a şaptea într-unul dintre locurile 
alea din apropierea locuinţelor noastre? 

Fabian şi-o amintea mult prea bine. A fost un bal 

mascat, iar el şi Stefan Munthe s-au căznit să-şi coasă 
singuri costumele de puşcăriaşi. Au luat cearşafuri vechi şi 
le-au făcut dungi cu spray-ul cu vopsea şi cu benzi care 
acopereau restul materialului, şi apoi au petrecut ore în şir 
cosând. Şi-au petrecut toate serile şi toată ziua de 
sâmbătă. Erau hotărâți să aibă cele mai bune costume, ca 
şi cum ar fi fost o chestiune de viaţă şi de moarte. Fabian 
s-a hotărât în cele din urmă s-o invite pe Lina la o întâlnire. 
Era momentul potrivit ca el să-i spună ce simte. 

Când el şi Stefan au ajuns la petrecere, erau singurii 
costumaţi, şi şi-au dat seama că toată lumea râdea pe la 
spate. Totul era aiurea, şi după un sfert de oră au hotărât 
să meargă cu bicicletele acasă şi să-şi ia haine obişnuite. 

— În seara aceea Jörgen m-a sărutat, a continuat Lina, şi 
mi-a spus că suntem pereche. Speram să fii tu, dar nu 
păreai cu adevărat interesat de mine. Ai plecat şi a trecut 
mult timp până te-ai întors şi... în fine, am ajuns să fiu cu 
Jörgen. 

A ridicat din umeri şi n-a mai zis nimic. 

Fabian a încuviinţat în tăcere, preocupat de amintirea 
durerii uriaşe pe care o simţise. 

— Lina... Poţi să-mi spui ceva care să ne ajute în 
anchetă? 

La început, Lina n-a reacţionat la întrebarea lui. A sorbit 
din ceai şi a pus ceaşca la loc fără să se grăbească. 

— Glenn şi Jorgen au făcut o droaie de prostii. Ca să fiu 
complet sinceră, uneori îmi era frică de Jörgen. 

— Te-a lovit? 

— Nu, dar putea să fie destul de brutal. 

— În ce fel? 

— Mergea destul de departe când făceam sex. Am 
încercat să vorbesc cu el despre asta, dar a dat deoparte 
rapid subiectul, zicând că nu-i decât distracţie şi că îşi 
dădea seama că-mi place. Pentru el era în cea mai mare 
parte un joc. 

Ea a tăcut. 

— Lina, înţeleg că ai nevoie să vorbeşti despre lucrurile 
astea, dar nu sunt sigur că eu sunt persoana potrivită. 

Ea a încuviinţat din cap şi a pus pe măsuţa de cafea o 
cheie din alamă. 

— Asta e de la un seif din casa lui Glenn. 

Fabian a luat cheia şi a examinat-o. Molander şi oamenii 
lui trecuseră deja prin casa lui Glenn. N-a ieşit la iveală 
nimic interesant, aşa că o cercetare mai amănunţită a 
ajuns în josul listei priorităţilor. Fabian avea să afle cu 
siguranţă dacă găsiseră un seif încuiat. 

— Se presupune că e în bucătărie, dar nu-mi dau seama 
unde, a zis Lina, privindu-l drept în ochi. Totuşi, ştiu că e 
acolo. 

— Cum de ai cheia asta? 

— Glenn nu voia să ţină cheia acasă la el. S-a gândit că e 
deja destul de riscant să aibă un seif. 

— Cum de ştii toate astea? Mi-e greu să cred că Jörgen 
ţi-a spus, pur şi simplu. 

— Nu erau întotdeauna treji şi atenţi. Cheia asta era 
garanţia mea în cazul în care Jörgen mergea prea departe. 

— Ştii ce e în seif? 

Lina a răspuns cu un zâmbet obosit şi s-a ridicat. 

— Mulţumesc pentru ceai şi pentru că ţi-ai făcut timp să 
mă asculţi. Nu trebuie să mă conduci la uşă. 

— Dă-mi voie să te duc cu maşina. 

— Nu, e în ordine. Nu-i nevoie. Sunt cu maşina. 

— Merg cu tine până acolo. Pot face cel puţin asta. 

Fabian s-a ridicat şi a urmat-o în hol. 

— Fabbe, chiar nu trebuie. E destul de departe de aici. 

— Cu atât mai mult eu... 

— Şi, ca să fiu cinstită, nu cred că soţiei tale i-ar plăcea. 

— Nu, presupun că aici ai nimerit-o, a zis Fabian, 
zâmbind, apoi a deschis uşa şi a însoţit-o afară din casă. 

l-a oferit braţul pe când mergeau pe trotuarul pustiu. 
Niciunul n-a scos vreun cuvânt, şi tăcerea părea cu totul 
firească. Când au ajuns la maşină, Lina s-a întors către el. 

— Îţi aminteşti când jucam bile în recreaţie şi ţi-am 
împrumutat-o pe ultima dintre ale mele după ce le-ai 
pierdut pe toate? 

Fabian a încuviinţat din cap. A fost unul dintre primele 

momente minunate din viaţa sa. A reuşit să dărâme 
piramidă după piramidă cu ultima bilă a Linei, în clipa 
aceea simţea că mâinile îi sunt fermecate. Aproape toţi cei 
din clasă se strânseseră în jur să se uite la el. Curând au 
venit elevi din alte clase să-l privească, observându-i 
iscusinţa excepţională. Sau să fi fost doar noroc? Oricum, a 
câştigat o pungă mare cu bile, pe care i-a dat-o ei. 

— Aşa, ca să ştii, încă mai am bilele alea. 

L-a îmbrăţişat şi l-a sărutat pe obraz, după care a 
deschis portiera şi a intrat în maşină. 

4 

Fabian s-a strecurat în pat cât de atent a putut, ca să n-o 
deranjeze pe Sonja, dar ea era încă trează. S-a rostogolit 
spre el şi l-a luat în brațe. Era caldă şi goală. El nu s-a 
putut împiedica să-şi spună că e foarte obosit. 

— Fabian, mă iubeşti? 

— Da, sigur că da. 

— Sigur? 

El şi-a lipit corpul gol de al ei şi s-a aplecat s-o sărute. 
Dar ea i-a acoperit gura cu palma. 

— Ascultă, m-am gândit la ceva. 

El a oftat şi s-a rostogolit pe partea sa. 

— Sonja, ştiu că asta nu e ceea ce... 

— Lasă-mă, te rog, să termin. Mă gândesc că ar fi cel 
mai bine dacă eu şi copiii ne-am întoarce la Stockholm 
pentru o vreme, altfel o să mă învârt pur şi simplu pe aici, 
devenind din ce în ce mai înverşunată, şi e ultimul lucru de 
care avem nevoie în acest moment. Propun să punem în 
aşteptare noul nostru început, până ce se rezolvă cazul. 

El ar fi vrut să protesteze. Că o să se schimbe şi să jure 
că de acum încolo totul avea să fie mult mai bine dacă ea 
hotărăşte să stea la Helsingborg. 

— Am vorbit deja cu Lisen şi putem sta restul verii în 
casa de oaspeţi din Värmdö”, ceea ce i-ar da Matildei 
ocazia să se joace cu verii ei. 

Dar el nu reuşea să facă altceva decât să dea din cap. 


27 Municipiu din comitatul Stockholm. 

— De îndată ce cazul se încheie şi ai timp pentru noi, o 
să venim şi o luăm de la început aici. Aşa cum am plănuit 
iniţial. 

— Cred că, după ce se termină totul, ar trebui să 
mergem undeva împreună. Doar tu şi cu mine. Foarte 
departe. 

— Bine. 

Picăturile care cădeau de pe frunze trădau ploaia calmă, 
amintire a faptului că vremea frumoasă din săptămâna 
trecută nu fusese deloc tipică. În mod normal, Helsingborg 
era un oraş bătut de vânturi şi de ploi. Pe de altă parte, 
puţine dintre evenimentele din săptămâna trecută puteau 
fi considerate normale, şi-a zis Fabian pe când mergea prin 
pădurea Pâls6 împreună cu Astrid Tuvesson. 

Îl sunase în acea dimineaţă ca să-i propună o plimbare. 
Până acum vorbiseră despre orice, în afară de adevăratul 
motiv pentru care se întâlniseră. L-a întrebat dacă familiei 
lui îi plăcea oraşul Helsingborg şi ce credeau copiii despre 
faptul că merg la o nouă şcoală. Fabian îi răspunsese la 
toate întrebările cât de sincer putea, dar a avut grijă să nu 
dezvăluie mai mult decât trebuia. 

Pădurea de fagi se rărea pe când se apropiau de castelul 
Pâls6. Nu mai vorbiseră de câteva minute, şi Fabian simţea 
că tăcerea e pe cale să prindă viaţă proprie. Au mers în 
cealaltă parte a parcului castelului, au trecut de labirint şi 
au traversat iarba udă către drumul lung unde copacii 
alcătuiau un tunel întunecat. Fabian şi-a amintit că în 
copilărie obişnuia să joace pe aici leapşa şi se gândea că e 
un lucru tare neobişnuit ca acei copaci să crească atât de 
exact încât să formeze tunelul, până când a văzut un 
grădinar cu o drujbă. 

— Fabian... Îmi dau seama foarte bine că, dacă n-ar fi 
fost scurtăturile luate de tine, cazul acesta n-ar fi ajuns 
nicăieri. Dar ancheta e responsabilitatea mea şi nu pot 
continua să apăr ceea ce s-a petrecut la Lellinge, pentru că 
altfel aş fi scoasă şi eu din acest caz şi toată ancheta s-ar 
muta la Malmö. Ştim amândoi cum sfârşesc lucrurile acolo. 

Fabian ştia ce insinuează. Malmo era celebru pentru că 
se afla în fiecare an în vârful listei cu „cele mai multe 
cazuri nerezolvate”. 

— Vreau la fel de mult ca tine să rezolv acest caz, şi cât 
de repede putem, dar nu ne mai putem permite să jucăm 

un joc cu miză atât de mare. 

— Te înţeleg. Ai nevoie de un ţap ispăşitor. 

— Nu-i prea greu de găsit unul în acest caz anume. Ea 
şi-a permis pentru prima oară să zâmbească, de când se 
plimbau. Şi asta fără să mai pomenesc de aşa-zisa ta 
pasiune din adolescenţă. Fabian era pe punctul să explice, 
dar s-a oprit când ea a ridicat o mână ca să-l oprească. De 
care nici măcar nu vreau să vorbesc. 

Au ieşit din tunelul de copaci şi au observat că ploaia se 
oprise şi cerul era deja mai luminos. Astrid s-a oprit în faţa 
priveliştii pitoreşti şi şi-a aţintit ochii dincolo de 
strâmtoarea plină de viaţă, aglomerată, unde castelul 
Kronborg era deja scăldat în lumină. 

— Propun să te întorci la concediul tău şi să începi din 
nou lucrul pe şaisprezece august, aşa cum plănuiserăm 
iniţial. Dacă aş fi în locul tău, aş avea grijă de familia mea 
şi m-aş bucura de ocazie să mă distrez. Vremea asta n-o să 
ţină mai mult de câteva săptămâni. 

Fabian a încuviinţat şi Astrid s-a întors să plece. 

— Dacă o să fiu în concediu, ar fi mai potrivit să ai tu 
grijă de asta. Fabian a lăsat cheiţa de alamă să cadă în 
palma ei. Se pare că e de la un seif din casa lui Glenn. 

Astrid arăta nedumerită. 

— Undeva în bucătărie. Dar nu ştiu mai mult. 

Ea a încuviinţat şi s-a îndepărtat repede. 

Fabian s-a uitat spre Danemarca, la priveliştea 
minunată, şi a cugetat la cele spuse. Se aştepta ca Astrid 
să-l îndepărteze din anchetă. Era singura ei opţiune, având 
în vedere cele întâmplate. Dar, în sinea sa, Fabian ştia că 
pentru a rezolva acest caz va fi nevoie de mult mai mult 
decât muncă de poliţie obişnuită, strict după litera legii. 

24 decembrie 


Salut, Jurnalule, şi Crăciun fericit! 

Am încercat să mă port normal, dar mama şi tata au 
observat că se întâmplă ceva şi s-au gândit că nu-mi plac 
cadourile, cu toate că le-am spus că sunt super fericit. Am 
primit o orgă electronică din cele cu stativ. Tata voia să mă 
ajute s-o instalez, dar n-aveam chef. I-am spus că sunt obosit şi 
m-am dus în camera mea, cu toate că nu era nici ora 
unsprezece. 

Am citit despre cineva care a sărit în faţa unui tren. Fata 
avea aceeaşi vârstă cu mine şi era hărţuită aşa cum sunt şi eu. 
Tot ce a scris în scrisoarea de adio era valabil pentru mine. 
Absolut tot. 

N-am mai spus asta nimănui. Dar, ca să ştii, m-am gândit 
deja să sar. De mai multe ori, dar n-am destul curaj. Încă nu. 
Am obosit al dracului de tare să-mi fie frică. Durează deja de 
mai mult de şase luni. Frică să mă duc la cantină şi să mănânc. 
Frică în pauză. Frică să nu fac vreun lucru prostesc în clasă. 
Frică de cei care îmi fuseseră prieteni. Frică să merg acasă. 
De ce o să se întâmple după vacanţă. 

Mama a venit în camera mea, cu toate că am zis că vreau 
să fiu singur, şi a întrebat de ce nu vreau să cânt la orga 
electronică. Nu voiam să răspund, dar a insistat, şi am început 
să plâng. Am încercat să mă opresc, dar n-am putut, şi atunci 
i-am spus că nu vreau să mă întorc la şcoală din pricină că toţi 
de acolo sunt proşti ca noaptea şi ea m-a întrebat dacă se ia 
cineva de mine şi i-am spus că nu şi atunci a zis că s-a gândit 
că s-ar putea întâmpla aşa ceva şi a vorbit cu diriginta despre 
asta, dar diriginta n-a observat nimic, în afară de faptul că 
eram mai des cu gândurile în altă parte şi mai tăcut, şi notele 
mele la teste au scăzut şi apoi n-am mai avut ce să-i spun 
mamei, aşa că a plecat. 

Nu pot să cred că s-au strecurat pe la spatele meu. Au 
vorbit o grămadă de tâmpenii despre mine. Peste două 
săptămâni începe iar şcoala aia idioată, de rahat şi la început 

m-am gândit să chiulesc, dar am hotărât să n-o fac. Mi-am pus 
în cap să fac altceva. M-am gândit la asta de atâtea ori şi acum 
sunt absolut sigur. N-am nimic de pierdut. E acelaşi rahat. La 
urma urmei, n-are cum să fie mai rău. 


P.S. Nu i-am cumpărat lui Laban vreun cadou de Crăciun. 
Nu pare să-i pese. Părul îi năpârleşte peste tot. Poate că-i de la 
toată urina aia pe care a băut-o? E aşa de al dracului de 
tâmpit, şi urât, şi dezgustător. La dracu”, îl urăsc. 

Irene, Molander şi Klippan şedeau deja în sala de 
şedinţe când a sosit Astrid cu o tavă cu Jatte frumos 
mirositor şi o pungă cu croasanţi. Feţele obosite au zâmbit 
brusc, şi Klippan a început să glumească pe tema 
kilogramelor pe care avea să le pună pe el dacă nu rezolvă 
curând cazul ăsta. 

— Vreau să încep cu faptul că Fabian Risk a fost scos din 
acest caz, începând din acest moment, şi-a informat Astrid 
echipa, în vreme ce înmâna cănile cu cafea. 

— Ce păcat. Mie mi s-a părut că e chiar bun, a zis 
Klippan. 

— Nimic nu mi-ar fi plăcut mai mult decât să rămână, 
dar nu era cu putinţă. 

— Asta e destul de limpede, a zis Irene. A fost în clasa 
aceea, şi nu-l putem trata altfel decât pe ceilalţi. 

— Doar nu crezi că e suspect? a întrebat Molander. 

— N-aş merge până acolo încât să sugerez că e suspect, 
dar... 

— Cred că o să ne oprim aici, a întrerupt-o Astrid, 
privind-o apăsat pe Irene. Bine? 

Irene şi ceilalţi au încuviinţat din cap şi au început să 
treacă în revistă noile informaţii. Irene le-a spus că a luat 
legătura cu toate companiile aviatice, dar niciuna nu avea 
pe listele din ultimele zile un pasager pe nume Rune 
Schmeckel. Sau Claes Mâăllvik. 

— Nu există vreun motiv ca el să nu fi mers mai departe 
prin Danemarca în altă maşină, ceea ce l-ar plasa mult 
dincolo de Germania, în acest moment, a zis Klippan, 
întinzând mâna după alt croasant. 

— L-am dat în urmărire internaţională, dar pe moment 
operăm pe baza teoriei că este încă în Suedia. Aţi reuşit să- 
i identificaţi pe toţi din acea clasă? 

— Am terminat, mai mult sau mai puţin, ce zici, Irene? a 
răspuns Klippan. 

— E maximum posibil, a zis Irene. Aş fi preferat să 

verific încă o dată cu lista cu datele de contact ale elevilor, 
dar a fost imposibil de găsit. 

— De ce? Nu ziceai că ar exista o copie la arhivele 
orăşeneşti? a întrebat Astrid, întorcându-se către Klippan. 

— Sunt sigur că e acolo, dar fişierul electronic al 
arhivelor a căzut. 

— Cum adică a căzut? 

— Îţi aminteşti atacul cibernetic asupra primăriei din 
luna mai, despre care s-a făcut vâlvă prin ziare? 

— Sigur că da. N-a fost atacată prin e-mailuri? a zis 
Irene. 

— Da, şi probabil cu o tonă de viruşi şi troieni. A dat 
ortu' popii şi serverul cu fişierul arhivelor orăşeneşti. 

— Cât de convenabil, a oftat Astrid. 

— Un pic prea convenabil, dacă mă-ntrebi pe mine. 

— Nu pricep. Dacă aceste liste există şi în arhiva pe 
hârtie, ar trebui să le putem obţine, a zis Irene. 

— Fără fişier nu au cota de arhivare. Şi fără cotă e ca şi 
cum ai căuta acul în carul cu fân, doar că mai greu. Au 
promis să încerce, dar tot va dura câteva săptămâni. Dacă 
avem noroc. 

Astrid n-a spus nimic o vreme, apoi şi-a scuturat capul. 

— N-are niciun rost. S-a răsucit spre Irene. Cât de mulţi 
dintre elevii pe care i-am identificat locuiesc în continuare 
în Skâne? 

— De fapt, toţi, în afară de unul care locuieşte la Oslo. 

— Totuşi, mulţi dintre ei sunt acum în concediu în afara 
ţării, a zis Klippan. 

— Haideţi să facem o listă în ordinea în care vrem să 
luăm legătura cu ei. Prioritatea este să identificăm cine 
altcineva ar putea fi în pericol. 

— Am făcut-o deja. Am vorbit cu câţiva dintre ei, a zis 
Irene. 

— Şi? 

— Până acum, fiecare i-a descris pe ceilalţi ca pe nişte 
sfinţi care n-au făcut altceva decât să împrăştie peste tot 
iubire şi căldură. 

Klippan a râs şi a clătinat din cap. 

— Să sperăm că Jörgen şi Glenn au fost singurele 
victime, a zis Astrid, răsucindu-se ca să se uite la 
Molander. Ai terminat cu cercetarea casei lui Rune 
Schmeckel? A 

— Mai mult sau mai puţin. In afară de câteva amprente 
şi chestii de-astea, n-am găsit nimic interesant. Am sperat 
să găsesc măcar o cheie de rezervă a maşinii lui, dar nu 
era pe acolo. 

— Poate că are un alt loc la ţară? a zis Klippan. 

— Niciunul care să fie înregistrat pe numele lui, a zis 
Irene. 

— Apropo de case de la ţară, a zis Molander, dându-le 
copii după nişte fotografii alb-negru. Acestea sunt 
fotografii pe care le-am găsit în casa lui Schmeckel. Dacă 
are o casă la ţară în străinătate, nu-i obligatoriu să fie 
înregistrată în Suedia. 

S-au uitat la imaginile cu peisajul deluros şi oraşul 
aglomerat. 

— Ştii unde au fost făcute fotografiile? l-a întrebat 
Klippan pe Molander, care s-a luminat la faţă. 

— La început am crezut că e Carcassonne. Întotdeauna 
mi-am dorit să merg în partea aceea a Franţei. Ca să nu 
mai spun că unul dintre jocurile mele preferate este 
Carcassonne. 

Ceilalţi păreau cu totul nedumeriţi. 

— N-aţi jucat niciodată Carcassonne? 

Şi-au scuturat capetele. 

— Of, Doamne, habar n-aveţi de nimic, a zis Molander pe 
un ton exasperat. 

— Dar ţi-ai dat seama că fotografia n-a fost făcută în 
Carcassonne? a zis Astrid. 

— Exact. Am făcut nişte analize şi peisajul este cu 
siguranţă din Grasse, care se află tot în sudul Franţei, dar 
mai spre est. De fapt, am fost acolo. A auzit vreunul dintre 
voi de filmul Parfumul? 

— Da, a zis Klippan. Nu e cel cu...? 

— Sunt sigură că e acela, dar poate că am putea discuta 
asta altă dată? a intervenit Astrid. Hai mai bine să 

încercăm să aflăm dacă are sau nu o casă de vacanţă 
acolo. De asemenea, vreau să vorbesc despre alt indiciu 
care mi-a fost adus la cunoştinţă. A ridicat cheia pe care o 
primise de la Fabian. O am de la Risk, care mi-a spus că e 
de la un seif aflat în bucătărie. 

— Am cercetat deja bucătăria şi vă asigur că nu e niciun 
seif, a zis Molander. 

— Vreau ca tu şi Irene să vă mai uitaţi o dată, ca să fim 
siguri. Astrid a împins cheia pe masă către Irene şi s-a 
întors spre Klippan. Cum merge pe linia McDonald's? 

— Am luat deja legătura cu toate restaurantele pe care 
le-am identificat, dar până acum nu l-a recunoscut nimeni. 

— Până acum? 

— Lucrează în schimburi, aşa că încă nu m-am întâlnit 
cu toţi. 

— Bine. Ce mai avem? A apărut ceva interesant de la 
public de când am difuzat fotografia? 

— Nu tocmai, a zis Klippan. 

— Ce vrei să zici cu nu tocmai? 

— Versiunea scurtă e că n-a apărut nimic care să merite 
să le fie povestit nepoților. 

Klippan a aruncat o ocheadă spre ultimul croasant. 

— Asta ar putea fi adevărat, dar pe moment prefer 
versiunea lungă. 

— În afară de cei care sună de obicei, doi dintre 
pacienţii lui au telefonat, susţinând că l-au văzut la Farsta, 
Bollmora şi Grums, ca să nu pomenesc decât despre câteva 
locuri îndepărtate. Unul dintre ei a susţinut că Schmeckel 
l-a operat şi i-a băgat în stomac un GPS, ca să-l poată găsi 
când i se face poftă de carne de om. 

— Ce drăguţ. 

— Nu-i aşa? 

— Şi celălalt? 

— Povestea lui e chiar amuzantă. Susţine că Schmeckel 
l-a violat pe când era inconştient pe masa de operaţie. 

— Ai zis amuzantă? a întrebat Irene, înhăţând chiar de 
sub nasul lui ultimul croasant. 

— N-am terminat. Ochii lui Klippan urmăreau croasantul 

lui Irene. Susţine că asta s-a întâmplat prin 1998, acum 
multă vreme. Când l-am întrebat de ce nu a raportat atunci 
incidentul, a răspuns că după viol s-a ales cu hemoroizi, şi i 
s-a părut că e prea jenant să le spună asta celor de la 
poliţie. 

Klippan a chicotit până ce a început să i se zguduie 
burdihanul. 

Irene a schimbat priviri cu Astrid şi cu Molander, şi toţi 
trei s-au străduit să nu râdă. 

— Ce l-a făcut să vrea dintr-odată să spună? a întrebat 
Astrid. 

— Din câte am înţeles, au început de curând să dispară. 

— Hemoroizi vechi de douăzeci şi doi de ani? a întrebat 
Irene. 

Când Klippan a încuviinţat din cap, ea n-a mai putut să- 
şi înfrâneze râsul. 

— N-a sunat Linkert Părsson? a întrebat Molander. 

— Link? Tocmai ajungeam la el. Susţine că ştie exact 
cine este ucigaşul. 

— Nu mai spune, a zis Irene. 

— A spus cum şi-a dat seama? 

— Sigur că da, şi are propria teorie foarte specială, ca 
de obicei. Crede că Claes şi-a plănuit răzbunarea încă din 
vremea şcolii, lucru pe care el l-a descifrat din acele 
graffiti de pe zidurile şcolii. Link crede că ar trebui să-l 
lăsăm să culeagă şi să descifreze inscripţiile din toate 
toaletele de la Şcoala Fredriksdal. 

Nimeni nu părea că ştie ce să spună. Toţi cei de la secţia 
de poliţie din Helsingborg îl cunoşteau pe Linkert Părsson, 
în vârstă de şaizeci şi opt de ani, şi lunga lui listă de 
tulburări desemnate prin acronime. Era poreclit „Link” sau 
„Sindromul Părsson”. Cel mai măreț vis al lui Linkert 
Părsson era să devină detectiv, dar, după cinci eşecuri la 
înscrierea la academie, devenise om de serviciu la Şcoala 
Fredriksdal, unde a lucrat până ce a fost acuzat de 
agresiune sexuală pentru că a făcut o gaură în peretele 
sălii de duş a fetelor. Cu toate că procurorul ceruse 
condamnare la închisoare, sentinţa primită de Linkert a 

fost amendă şi tratament pentru boli mintale. Aproape 
toată lumea din secţia de poliţie avea o părere despre 
eficienţa reală a tratamentului. 

În prezent, îşi zicea detectiv şi avea cărţi de vizită 
profesionale. 


LINKERT PĂRSSON - REZOLVĂ NEREZOLVABILUL 


În ultimii cinci ani, Astrid şi grupul ei n-au avut niciun 
caz despre care Linkert să nu aibă o teorie, una mai 
gogonată şi mai ridicolă decât alta. Cu toate defectele lui, 
toată lumea îl simpatiza, şi uneori îl invitau la o cafea să-şi 
împărtăşească teoria. 

Dar astăzi nu râdea nimeni. Din multe puncte de vedere 
aceasta era o teorie tipică a lui Linkert, aiurită şi 
improbabilă. Şi totuşi, niciunul dintre ei n-o putea respinge 
de-a binelea. Poate din cauză că simțeau cu toţii că orice 
era posibil în acest caz anume? Ideea că făptaşul ar fi 
putut să lase indicii printre graffiti părea la fel de 
plauzibilă ca oricare alta. 

— Ce vrea? a zis Astrid. 

— Ca de obicei. Cafea şi o dammsugare”? a zis Klippan. 

— Nu cere de obicei mazarin”*? a întrebat Molander. 

— Asta a fost înainte să-şi bage în cap ideea că 
Feministiskt initiativ” le otrăveşte cu hormoni sexuali 
feminini ca să doboare patriarhatul. 

— N-ar fi trebuit ca ele să aleagă mai degrabă 
dammsugare”? 


28 Prăjitură suedeză tradiţională cilindrică, acoperită cu marțipan şi cu 
capetele învelite în ciocolată. 
2 Tartă cu migdale şi glazură. 
30 Inițiativa Feministă”, partid politic suedez. 
31 În traducere, „aspirator”, însă dam înseamnă „femeie”, „doamnă”. 

Când a urcat în tren, la Helsingør, avea la dispoziţie tot 
vagonul, dar pe măsură ce se apropiau de Copenhaga 
urcau tot mai mulţi călători. Când au ajuns la gara 
Hellerup, erau ocupate toate locurile. Cei mai mulţi 
oameni aveau căşti la urechi şi răsfoiau ziarele noi, care 
dedicaseră pagini căutării lui de către poliţia daneză. Iată 
ucigaşul suedez! Numele lui: Rune Schmecket. 

A înşfăcat un ziar abandonat şi l-a răsfoit până la 
articolele care descriau foarte amănunţit cum îi omorâse 
pe Jorgen şi Glenn şi, mai recent, pe Mette Louise 
Risgaard. După ce a citit articolul de două pagini despre 
conflictul dintre poliţiile daneză şi suedeză care continua, 
a izbucnit în râs atât de tare, încât femeia de lângă el a 
ridicat privirea, curioasă. 

Şi-a dedicat creării şi finisării noului plan tot timpul 
călătoriei cu trenul de-a lungul Coastei de Aur daneze, în 
afară de ultimele cincisprezece minute. Cu cât se gândea 
mai mult la el, cu atât piesele păreau că se potrivesc mai 
bine. Noua idee îi venise în momentul în care Risk i-a 
deschis uşa Linei Pâlsson. 

Nu-şi putea explica sincronizarea, deoarece planul n- 
avea nimic de-a face cu Lina. Poate pentru că fusese 
preocupat de două obstacole mari şi, aparent, imposibil de 
trecut? Atacul de cord neaşteptat suferit de Monika 
Krusenstierna şi activitatea de poliţist a lui Fabian, care-l 
călca pe nervi. N-ar fi fost prima oară când descoperise că 
e avantajos să aibă două probleme în loc de una, dat fiind 
că era mai degrabă legea decât excepţia ca fiecare să ofere 
soluţia celeilalte. 

4 

A coborât la gara Østerport şi a fost foarte impresionat 
de străzile largi din Copenhaga. Erau trei sau patru benzi 
în fiecare direcție, precum şi piste largi pentru biciclete şi 
trotuare. Nu multe străzi din Stockholm erau atât de largi, 
şi totuşi capitala Suediei înşfăcase titlul de „Capitala 

Scandinaviei” chiar de sub nasul danezilor. Nu-i de mirare 
că ticăloşii de danezi erau furioşi. 

A mers pe Dag Hammarskjölds Alle spre Østerbro şi a 
văzut că aproape toate panourile publicitare înfăţişau 
vânarea lui, ca şi povestea de dragoste a lui Risk. A aflat, 
de asemenea, că acum era dat în urmărire internaţională. 
Nu-i rău, nu-i rău deloc, şi-a zis, aşezându-se la o masă 
liberă din curtea interioară a Dag H Cafe. 

A înghiţit ultima bucată din salata de pui şi şi-a golit 
paharul cu apă. Ospătarul a venit să ia farfuriile de pe 
masă şi el a profitat ca să comande un espresso dublu. Nu 
se putea plânge. În acest moment lucrurile decurgeau, în 
mare, aşa cum îşi dorea. S-a uitat în jur prin curte şi a 
ascultat. Numele lui era pe toate buzele, şi totuşi nu-l 
recunoştea nimeni. Înainte poate că i-ar fi plăcut să fie 
câteva zile în lumina reflectoarelor, dar nu acum. Dorea 
mai mult. Când avea să isprăvească, nimeni nu va mai 
putea vreodată să-l treacă cu vederea sau să-l uite. 

A dat pe gât cafeaua şi s-a uitat la ceas. Era aproape 
două şi jumătate. După informaţiile GPS-ului, îi trebuiau 
cincisprezece minute ca să ajungă acolo pe jos. A lăsat un 
bacşiş generos şi a plecat spre Rigshospitalet. 

Era vremea să mai curme încă o viaţă. 

Încă una nevinovată. 

— După tine. 

Ingvar Molander a ridicat banda de poliţie şi a lăsat-o pe 
Irene să intre înaintea lui în curtea din faţă a casei lui 
Glenn Granqvist. 

— Nu sunt sigur sută la sută, dar cred că aici l-a prins 
ucigaşul. 

Irene s-a uitat în jurul holului îngust al casei. 

— Aici? 

Molander a încuviinţat din cap. 

— Probabil că ucigaşul a sunat la uşă şi a aşteptat ca 
victima să răspundă. Când a făcut-o, tipul nostru l-a 
doborât cu un anestezic. 

— Aşa cum a făcut cu Jörgen. 

— Întocmai, a zis Molander, vizibil iritat că ea îi tăiase 
vorba. Oricum, cred că a căzut şi s-a lovit la cap aici, a zis, 
arătând colţul ascuţit al unei etajere pentru încălţăminte 
din fier forjat. Ceea ce ar explica rana de la ceafă. 

Irene s-a aplecat, dar n-a văzut nimic în afară de etajera 
însăşi. 

— Cred că făptaşul l-a târât prin casă şi l-a scos prin 
partea din spate, care e ascunsă vederii. 

— Dacă avea o rană la cap şi a fost târât prin hol, n-ar 
trebui să fie urme de sânge? 

Ochii lui Irene au iscodit podeaua acoperită cu linoleum, 
dar n-a văzut nimic care să arate a sânge. 

— Uite aici. Molander s-a lăsat pe vine, şi-a plimbat 
arătătorul peste colţul etajerei şi a ridicat vârful curat al 
degetului spre Irene, care începea să-şi piardă răbdarea 
faţă de demonstraţie. Molander a ignorat comportamentul 
ei şi a atins altă parte a etajerei. I-a arătat lui Irene vârful 
degetului, care era acoperit de praf. Vezi? A şters urmele. 
E un strat de praf peste tot în casă, în afară de o parte a 
holului. 

A arătat în lungul podelei holului, apoi s-a ridicat şi a 
mers mai departe în casă. Irene l-a urmat. 

— Dar de ce să-şi consume energia curăţând câteva 
urme când există o tonă de sânge la locul faptei? 

Molander s-a întors spre ea şi a zâmbit. 

— M-am întrebat şi eu acelaşi lucru şi singurul răspuns 
pe care l-am găsit este că uciderea lui Glenn nu s-a 
desfăşurat aşa cum plănuise. Nu contase pe faptul că 
victima avea să cadă peste o etajeră şi să-şi facă o rană la 
cap. Şi sunt convins că tipul ăsta ar face orice ca să se ţină 
de plan. Totuşi, e interesant, pentru că găsirea unor urme 
de sânge aici nu ne-ar fi oferit vreun avantaj. Insă ucigaşul 
n-a avut timp să analizeze consecinţele, aşa că a curăţat 
sângele cât de repede a putut. Totul ca să se ţină de plan. 

— Şi dacă nu se ţine? Ce face? 

— Alt plan. 

— Ce a folosit la curăţare? Ai descoperit? 

— Cred că a folosit o cârpă, a zis Molander, deschizând 
uşa unei debarale cu obiecte pentru curăţenie de sub 
scară. Se pare chiar că a spălat-o şi a stors-o. 

Irene s-a uitat în debara, în care se aflau un aspirator, o 
găleată, câteva flacoane cu produse pentru curăţenie şi o 
chiuvetă joasă din inox. A pipăit cârpa, care atârna de un 
cârlig, şi s-a uitat la podeaua de dedesubt. Cu siguranţă nu 
exista vreo dovadă că ar fi fost destul de udă ca să picure. 

— Ar trebui să ne vedem de treabă înainte să sune Tutu. 

Molander s-a îndreptat spre bucătărie. Irene a zăbovit, 
ca şi cum ar fi fost în ea ceva care voia să rămână în 
debara şi să o examineze mai atent. A încercat să se 
concentreze. 

— Irene! 

S-a dat bătută şi i s-a alăturat lui Molander. 

— Putem să verificăm cu Risk, dar sunt sigur că Glenn n- 
a participat la orele de gospodărie. Molander a deschis uşa 
bucătăriei. After you, dear.“ 

Irene a păşit în bucătărie şi şi-a dat seama pe loc că 
Molander o nimerise. Pe servantă era un maldăr de vase 
murdare, iar pe masă un morman de cutii de pizza şi pizza 
mâncate pe jumătate - toate hawaiiene. Pe plită erau două 


3? După tine, dragă. (în limba engleză în original). 

oale, una plină cu paste acoperite de un puf verde şi alta 
cu sos de carne vechi în care erau câţiva viermi. Un roi de 
muşte bâzâia în jur, în extaz, ca şi cum n-ar fi ştiut de unde 
să înceapă ospăţul. Fiecare inspirare a aerului dens părea 
un pas mai aproape de moarte, şi Irene s-a străduit să 
tragă cât mai puţin aer în piept, în vreme ce se repezea să 
deschidă geamul. 

— Hai să ne gândim unde să mergem prin tot haosul 
ăsta, a zis Molander, cercetând cu ochii încăperea. 

Irene a deschis cu prudenţă frigiderul, dar l-a închis iute 
la loc. 

— De vreme ce nu e niciun seif la vedere, ne putem 
aventura să presupunem că e ascuns undeva. 

— Nu zău, aşa zici tu? 

Irene i-a aruncat o privire uimită. 

— N-am terminat. Chiar dacă seiful e ascuns, probabil că 
el n-ar fi vrut să fie prea greu să ajungă la el şi să-l 
deschidă, nu crezi? 

— Ai dreptate. Hai să căutăm. 

Irene a tras frigiderul de la perete ca să poată lumina cu 
lanterna în spatele lui, dar nu era nimic de văzut. 

— Cel puţin ştim că nu e după frigider, a zis Molander. 
Ar fi fost semne vizibile pe linoleum dacă ar fi fost acolo. 

Irene s-a uitat în jos şi a văzut zgârieturile pe care 
tocmai le făcuse pe podea. A renunţat, oftând adânc. 
Molander nu era degeaba unul dintre cei mai buni 
criminalişti din ţară. De când îl cunoştea ea nu-i scăpase 
niciun indiciu. Irene învățase să-i interpreteze până şi 
zâmbetul, cel care era acum întins pe faţa lui. Toată treaba 
nu era decât un joc pentru el, un joc la care era strălucit. 
Ea era mai mult decât fericită să-i îngăduie acea bucurie, 
şi a râs. 

— Aşadar, unde este? Ştii, nu-i aşa? 

— N-am nicio idee. Şi-a desfăcut braţele şi a făcut o 
pauză de efect. Dar aminteşte-ţi ce am spus mai devreme, 
cel mai probabil se află într-un loc care este în acelaşi timp 
tăinuit şi aflat la îndemână. 

Irene s-a uitat în jur. Nu erau tablouri în spatele cărora 

să cauţi, doar un poster de la Thai Airways pe care se 
vedea o plajă minunată. L-a smuls de pe perete, dar nici 
acolo nu era vreun seif. Apoi i-a venit o idee şi s-a răsucit 
către dulapuri. 

— De ce nu? a zis Molander. 

Irene s-a dus repede la masa rotativă din colţ. A golit 
cele două rafturi de diferitele oale şi cratiţe, o 
strecurătoare şi două tăvi de copt. S-a ghemuit şi a luminat 
cu lanterna înăuntru. Nu ştia ce anume caută până cea 
descoperit o uşiţă, vopsită în acelaşi alb ca peretele, cu o 
gaură de cheie neagră. Irene a întins mâna printre rafturi, 
a băgat cheia şi a deschis uşa mică, dar groasă. 

Ascunzătoarea era aproape goală, în afară de o cutie 
pătrată, închisă la culoare. Irene şi-a pus mănuşile, a scos 
cu grijă cutia solidă din seif şi a ridicat-o la lumină. 
Molander a ridicat capacul bine strâns, ca să vadă ce e 
înăuntru. 

Cutia era plină cu DVD-uri de amator. Irene le-a ridicat 
pe rând, citind etichetele scrise de mână: Thailanda '97, 
Gagică beată '01. 

— Ia uite aici, a zis, ridicând un disc. Vizită acasă la 
Mjălle '93. 

— Cum ţi s-a părut? l-a întrebat Fabian pe fiul său de 
cum s-au ridicat de pe scaune. 

Imediat i-a părut rău că întrebase. El însuşi nu putea 
suferi să-i fie pusă întrebarea asta de îndată ce vizionase 
un film. Încă mai roşea când îşi amintea de reporterul de la 
TVA care îi împinsese în faţă un microfon ca să-i ceară 
părerea după premiera fără subtitrare a filmului lui 
Quentin Tarantino, Profesioniştii crimei, la Festivalul de 
film de la Stockhoim. Fabian i-a spus că n-a priceput 
aproape nimic din dialogurile în ritm de mitralieră, dar 
măcar i-a plăcut muzica, şi a continuat cu uga-ceaca-uga- 
ceaca. 

— A fost în ordine, a răspuns Theodor, ridicând din 
umeri. 

Fusese evident că lui Theodor îi place filmul, dar Fabian 
n-a vorbit despre asta. Lui Fabian îi plăcuse mult Inceputul 
şi aştepta cu nerăbdare de mai mult de un an să-l vadă. 

De când se ştia, avea o slăbiciune pentru filmele de 
acţiune. Dar le prefera pe cele care merg mai adânc decât 
senzaţionalul. 

Unele dintre filmele sale preferate intrau în această 
categorie. Cum ar fi primele din seria Războiul stelelor. Îşi 
amintea când l-a văzut prima oară, cum şi-a tras brusc 
răsuflarea la prima scenă, când nava spaţială care nu se 
mai termină străbate ecranul. Nu mai văzuse niciodată aşa 
ceva. Şi de acolo mai departe filmul a fost din ce în ce mai 
bun. Când s-a încheiat bătălia de pe Steaua Morţii, Fabian, 
care avea doisprezece ani, a ieşit din sală cu picioarele 
tremurânde, schimbat pentru totdeauna. 

Fabian s-a uitat în jur, nedumerit, înainte să-şi dea 
seama că au ieşit prin spate, pe Smedjegatan, în loc să iasă 
pe uşa principală de pe Södergatan. 

— Ce-ai zice de o tură? 

Theodor s-a uitat la el întrebător, exact reacţia pe care 
spera Fabian să o obţină. I-a explicat că „o tură” este una 

dintre activităţile care fac ca Helsingborg să fie unul dintre 
cele mai grozave oraşe din lume. Insemna să urci pe 
feribotul care merge la Helsingør cu un bilet doar dus şi să 
stai acolo, să mănânci şi să bei fără taxe, până nu mai ştii 
în ce ţară te afli. Theodor a dat din umeri şi a zis că bine, 
fără să pară interesat. 

4 

Fabian şi Theodor au fost conduşi la una dintre mesele 
de lângă fereastră, în zona restaurantului unde erau fețe 
de masă albe şi lumânări. Fabian l-a lăsat pe Theodor să 
comande ce vrea şi amândoi au hotărât să ceară 
hamburgeri cu cartofi prăjiţi şi câte o coca-cola mare. L-a 
întrebat pe Theodor cum se simte la mutarea într-un alt 
oraş, dar nu s-a ales decât cu răspunsuri monosilabice, 
lipsite de informaţii. Păreau cuiele din coşciugul relaţiei 
lor, lipsită de viaţă şi nemaiputând fi salvată. 

După ce au terminat de mâncat, tăcerea se întindea 
peste masă ca o pătură udă, înghițind cea mai mare parte 
a oxigenului din aer. Chelneriţa a venit să întrebe dacă au 
terminat şi a început să debaraseze masa. 

— Doriţi desert? 

— Theo? Ce zici? 

— Nu, e destul. Sunt sătul. 

— Nici ceva de băut? Încă o coca-cola? 

— Nu, e în ordine. 

— Eu o să iau o bere, vă rog. 

Chelneriţa a încuviinţat din cap şi a dispărut. Sunt sigur 
că ea a priceput, şi-a zis Fabian, privind pe fereastră. 
Portul Helsingør se apropia mult prea încet. Şi încă le mai 
rămânea jumătate de călătorie. 

I-a părut rău că a cedat insistențelor Sonjei să-l scoată în 
lume pe Theodor. Tot planul fusese ideea ei - şi iată cum 
poţi să transformi într-o corvoadă un lucru care ar trebui 
să fie distractiv. Era sortit eşecului. 

Probabil că şi el ar fi refuzat să vorbească dacă ar fi fost 
în locul lui Theodor. 

— Doar nu mai eşti supărat din pricina festivalului de 
rock, nu? 

Theodor şi-a dat ochii peste cap şi a părut că e în 
căutarea unui loc în care să fugă. 

— Trebuie să ştii că am spus nu doar din grijă pentru 
tine. Sunt sigur că poţi merge anul următor sau în celălalt. 

— Sigur. 

Ochii lui Theodor erau lipiţi de sticla goală de coca-cola. 

— Deci, cum ţi se pare? 

— Ce? 

— Ştii tu... Mutarea şi toate astea. 

— M-ai mai întrebat. 

— Ştiu, dar nu m-am ales cu cine ştie ce răspuns. De 
exemplu, îţi place camera ta? 

Theodor a ridicat din umeri fără să spună nimic. 

— Ei bine, e sigur că în ultima vreme ai petrecut o 
groază de timp închis acolo, aşa că nu trebuie să fie chiar 
atât de rea şi... A oftat şi s-a întrebat ce ar mai trebui să 
zică. Ştiu că trebuie să fie greu cu prietenii şi toate, dar 
sunt sigur că... 

— Pentru numele lui Dumnezeu, nu mă mai tot pisa cu 
asta! Am zis eu că e greu? Da? Am zis? 

— Theo, potoleşte-te. Nu asta am vrut să zic. 

— Atunci ce naiba ai vrut să zici? Tu şi mama sunteţi cei 
care treceţi printr-o perioadă grea. Că doar de-aia ne-am 
mutat. Crezi că nu pricep asta? 

Aducerea berii, după trei minute, a spart tăcerea şi a 
fost ca o palmă pe obraz. Părea să fie dovada definitivă a 
eşecului lui ca tată, un rol pe care se pare că nu-l putea 
înfrunta fără alcool. A hotărât să nu se atingă de băutură şi 
s-a pregătit pentru un drum lung până acasă. 

Morten Steenstrup, poliţaiul care refuzase să moară, era 
mai uşor de găsit decât sperase el. A auzit un jurnalist de 
la Politiken întrebând pe cineva de la recepţia de la parter 
unde e Morten. 

L-a urmat pe jurnalist, s-a aşezat în sala de aşteptare 
alături de ceilalţi membri ai mass-media şi a aşteptat o 
ocazie. După trei ore avea toate informaţiile de care avea 
nevoie ca să-şi îndeplinească sarcina. Numărul rezervei lui 
Steenstrup, starea lui, tratamentul şi, cel mai important - 
confirmarea că e sub pază. 

A apărut o polițistă şi a atras atenţia majorităţii 
reporterilor. Nimeni n-a observat măcar că el a lăsat din 
mâini revista de sănătate pe care se prefăcuse că o citeşte 
în ultima oră şi s-a dus la toaletă când a ieşit jurnalistul de 
la Politiken. A intrat, a încuiat uşa şi şi-a dat seama repede 
că jurnalistul era deranjat la stomac. 

A profitat de ocazie ca să-şi golească vezica şi să-şi 
umple sticla cu câteva pahare de apă rece şi era uimitor ce 
gust rău avea apa de la robinet de cum făceai un pas în 
afara Suediei. Şi-a băgat pantalonii în şosete, şi-a strâns 
şireturile şi a scos din rucsac o funie cu cârlig la un capăt. 
Apoi a scos o pereche de mănuşi subţiri, le-a tras pe mâini 
şi le-a netezit până ce au ajuns să pară un start 
suplimentar de piele. 

Era gata. 

A înşfăcat peria de WC, care era rezemată într-un colţ, a 
trântit capacul pe vas cu unul dintre bocanci şi s-a urcat pe 
barele pentru persoanele cu handicap, ţinându-şi echilibrul 
cu picioarele depărtate larg. A împins cu peria una dintre 
plăcile de pe tavanul fals, a prins cârligul de o conductă 
pentru circuite electrice, a sărit înapoi pe podea, a pus 
peria la loc şi a descuiat uşa, deplin conştient că se joacă 
cu focul. Hotărâse că o cabină de toaletă încuiată prea 
mult timp ar atrage o atenţie nedorită şi, ca urmare, ar 
reprezenta un risc mai mare decât o uşă descuiată. 

Nu i-a fost greu să se caţăre pe funie, mulţumită 
regimului de antrenament fizic intens pe care îl urmase în 
ultimii doi ani. A fost mai greu să se strecoare printr-o 
deschizătură mică. Intre plăci şi tavanul real era mai puţin 
spaţiu decât cel pe care contase el, şi a trebuit să-şi dea jos 
rucsacul ca să încapă deasupra conductei de aer. A strâns 
funia şi a băgat-o în buzunarul exterior, a pus la loc placa 
tavanului fals, şi-a pus o mască şi a început să se tragă cu 
mâinile, cu băgare de seamă, de-a lungul conductei, care 
nu dădea semne că ar ceda sub greutatea lui. 

S-a tras aşa până a ajuns deasupra sălii de aşteptare. 
Acolo înălţimea tavanului era mult mai mare, şi s-a putut 
ridica în patru labe ca să înainteze pe conductă, trecând de 
unităţile de climatizare care zumzăiau. A auzit glasurile 
plictisite ale jurnaliştilor de dedesubt protestând că 
primesc prea puţine informaţii de la polițistă, care nu 
putea decât să repete răspunsul dat de superiorii ei: „În 
lumina anchetei în desfăşurare nu avem pe moment niciun 
comentariu, dar o să ţinem o conferință de presă de îndată 
ce...” Ştia exact ce vrea ea să spună. 

Habar n-aveau de nimic. 

S-a târât peste o porţiune prăfuită a conductei şi a ajuns 
la o bifurcare care mergea nouăzeci de grade la stânga şi 
la dreapta. A scos Neofab Legion II, cea mai puternică 
lanternă din lume. În ciuda vârtejului de praf care reflecta 
înapoi spre el cea mai mare parte a luminii, putea să vadă 
până la vreo şaizeci de metri la dreapta şi vreo treizeci la 
stânga. Cu alte cuvinte, ajunsese la coridorul care ducea 
pe dreapta la ieşire şi pe stânga la secţia păzită. 

A urmat conducta spre secţie. Când a ajuns deasupra 
intrării, a scos o bobină cu fir de pescuit pe care îl marcase 
din jumătate în jumătate de metru cu scotch. Pe când lega 
capătul firului de peretele de deasupra uşii, a auzit doi 
poliţişti mergând chiar pe sub el. 

— Hei? Unde dracu” te-ai dus? 

— 'Ţine-ţi fleanca, suntem pe drum, a zis o voce dintr-o 
staţie de emisie-recepţie care pârâia. 

A lăsat poliţiştii în urmă şi a pătruns în secţie. Uneori 

trebuia să se contorsioneze ca să treacă printr-un pasaj 
strâmt, sau să se tragă cu mâinile peste o unitate de 
climatizare. Întindea în urma sa firul de pescuit, observând 
semnele făcute cu scotch. S-a oprit la semnul de la 
douăzeci şi trei de metri, a aprins lanterna şi a văzut o 
încâlceală de cabluri, tuburi şi ţevi de diferite mărimi care 
se ramificau pe tavan ca o plantă căţărătoare care fusese 
lăsată să crească nestingherită. Dacă acesta era sau nu un 
semn că ajunsese la destinaţie, nu ştia. Conducta de aer nu 
se ramifica spre stânga, lucru care s-ar fi întâmplat dacă ar 
fi fost în direcţia aceea alt coridor sau un cabinet. Tot ce 
putuse să vadă prin uşile de sticlă ale sălii de aşteptare era 
că poliţiştii şi doctorii coteau la stânga undeva, în jurul 
acestui punct. Le numărase paşii, începând de la uşa 
secţiei, şi calculase că acea cotitură trebuia să fie la vreo 
douăzeci şi trei de metri în josul coridorului. 

A stins lanterna şi s-a tras deasupra unei unităţi de 
climatizare, de unde a ajuns la o lampă fluorescentă. A 
încercat să ridice carcasa, dar era prinsă bine. De ce nu 
luase cu el un cleşte de tăiat metale? A scos un oftat lung 
şi a simţit umezeala dinăuntrul măştii prefăcându-se în 
picături care i-au curs pe bărbie. Trebuia să se gândească 
şi să-şi examineze opţiunile. S-a înapoiat la conductă, s-a 
culcat pe spate şi a închis ochii. 

Nu şi-a dat seama că adormise decât când a auzit sub el 
vocile poliţiştilor. Nu-i stătea în fire aşa ceva. I-a urmat pe 
sus, descoperind că estimase greşit cu doi sau trei metri 
distanţa până la cotitură. În punctul acela conducta se 
ramifica şi ea, şi i-a putut urma cu uşurinţă încă zece 
metri, sau cam aşa ceva, până să se oprească. Pe drum i-a 
auzit discutând fapta eroică a lui Morten Steenstrup şi 
erau de acord că fusese cea mai temerară şi prostească 
dintre toate. 

„Ei, taci dracu’, o să aibă parte de o tonă de păsărici 
când îşi revine. La naiba, probabil c-o să se poată scălda în 
păsărici.” 

Era foarte probabil ca poliţiştii să se ducă să stea de 
pază la uşa rezervei lui Morten Steenstrup, dar erau în 

apropiere câteva rezerve, şi n-avea cum să ştie exact în 
care era Morten. Conducta se ramifica în câteva direcţii. 
Nu-i rămânea decât să aştepte un indiciu. 

A auzit-o pe poliţista de mai devreme stând în faţa uneia 
dintre rezerve. Părea că se duce a doua oară în rezerva lui 
Morten, împotriva dorinţei doctorului. Poliţiştii de serviciu 
i-au cerut legitimaţia, au descuiat uşa şi i-au lăsat să intre 
pe ea şi pe doctor, fără să ştie că astfel tocmai au semnat 
condamnarea la moarte a colegului lor. 

Pe urmele cui erau ei, de fapt? Ale unui făptaş sau ale 
unei victime? Irene şi-a şters lacrimile înainte să intre în 
sala de şedinţe unde erau ceilalţi colegi. Îi venea să 
pocnească ceva. Sau pe cineva. Să-şi bage degetele pe gât 
şi să vomite. În schimb, a trebuit să-şi usuce lacrimile, să-şi 
împingă deoparte sentimentele. Să acţioneze ca o 
profesionistă. 


Video de la jumătatea anilor '80. E clar că a fost 
transferat de pe o casetă video, calitate proastă. 
Aparatul de filmat ţinut în mână. In cea mai mare 
parte Glenn şi Jorgen fac sex normal cu diferite 
femei. Iubite sau prostituate? Toţi se poartă ca 
vedetele porno. Sex în grup cu Glenn, Jörgen şi soţia 
lui Jörgen, Lina. Toţi sunt beți şi chicotesc. Diferite 
poziții, pentru distracţie. Jörgen işi bagă cu forţa 
membrul în gura Linei. Ea se sufocă. O lovitură 
peste faţă. Glenn râde şi se masturbează. 


Mai mult sex. Mai multă violenţă. Aparat de filmat 
mai bun, pe trepied. Thailanda, minore. Anal. Urină. 
Tânără drogată, amețită şi înlănţuită. Sac pus pe 
cap. Țigară pe sfârc. 


— Şi ăsta-i doar începutul, a zis Irene, ridicând privirea 
de pe însemnări. 

— Aşadar, Glenn şi Jorgen au agresat şi au violat femei 
în mod sistematic? a zis Astrid. 

Irene a încuviinţat. 

— Ce fel de femei? a întrebat Klippan. Prostituate? 

— Nu ştiu. În unele dintre clipurile de la începutul anilor 
'90 e implicată soţia lui Jörgen, Lina, dar nu mai apare în 
ele după ce a lovit-o şi a silit-o să facă sex oral în faţa 
aparatului de filmat. Se pare că au adus în casă orice 
femeie s-a nimerit, au drogat-o şi au lăsat-o undeva să-şi 

vină în fire. 

— Au filmat totul? a întrebat Klippan, şi Irene a 
încuviinţat. 

— Şi apoi au transferat casetele pe DVD-uri. 

— E de-a dreptul revoltător, a zis Klippan, clătinând din 
cap. 

— Ce-i chiar aşa de revoltător? a zis Molander. Nu-i 
decât un fel de a retrăi şi a-şi aminti evenimentele. 
Clipurile funcționau pentru ei ca o colecţie de trofee. 

Klippan s-a uitat la Molander cu dezgust. 

— Ingvar, toată treaba e revoltătoare. 

— În orice caz, vreau să vă uitaţi la materialul de pe una 
dintre benzi, i-a întrerupt Irene, ridicând unul dintre DVD- 
uri. E diferit de tot restul. 

— În ce fel? a întrebat Astrid. 

— Mai întâi, nu-i nicio femeie în el, doar victima 
noastră... Ucigaşul nostru. 

A introdus DVD-ul în aparat şi a apăsat pe butonul de 
pornire. Pe peretele alb a fost proiectată o imagine 
tremurătoare, cu granulaţie mare, filmată cu un aparat 
ţinut în mână. 


O scară de bloc cu lumină de neon pe tavan şi 
mâzgălituri pe pereţi. În colţul din dreapta, jos, este 
data: 13 aprilie 1993, ora 18:17. Jörgen intră în 
cadru. Poartă blugi şi un bluzon cu glugă şi e 
limpede că e beat. Tine într-o mână o sticlă de bere 
şi o ridică spre aparat în vreme ce apasă pe soneria 
unuia dintre apartamente. Buzele i se mișcă, dar 
sunetul aparatului nu a fost pornit. 

Bea ultimii stropi de bere şi arată spre podea. 
Aparatul îi urmăreşte degetul şi face o transfocare 
pe o imagine încețoşată a lui Jörgen care işi 
deschide şlițul şi îşi scoate penisul. Transfocarea 
automată se plimbă între eticheta de pe sticlă şi 
penisul lui Jörgen în vreme ce urinează în sticlă. 


— Ce porc afurisit, a zis Astrid, scuturându-şi capul. 

— Îmi pare rău să vă anunţ că totul abia începe. 

— De ce nu are sunet? a întrebat Molander. 

— Cred că au uitat să-l pornească, dar curând şi-au dat 
seama de asta. 


Jorgen întinde sticla spre aparat, rânjind. Mâna 
lui Glenn intră în cadru. Apucă sticla, în vreme ce 
Jorgen işi pune pe degete boxuri de alamă şi sună 
din nou, de data asta ţinând butonul apăsat multă 
vreme. După câteva secunde Claes Măllvik deschide 
uşa. Spune ceva, în vreme ce ochii i se plimbă între 
Jorgen şi aparatul de filmat. Pare speriat. Gura i se 
mişcă din nou. Jorgen răspunde prin ceea ce pare o 
râgăială în faţa lui şi il îmbrânceşte în apartament. 

Aparatul clătinător ii urmează. Se mişcă în toate 
părțile în vreme ce uşa e închisă şi încuiată. 
Aparatul se fixează pe o oglindă din hol şi Glenn este 
vizibil din creştet până în tălpi, filmându-se. 

Ridică sticla, rânjind, ca pentru a da noroc. 
Rânjetul dispare, pune sticla pe masa din hol şi 
apasă un buton de pe aparat. 


Distanţa emoţională pe care Astrid şi ceilalţi reuşiseră s- 
o păstreze până în acel moment din clip a scăzut imediat. 
Acum erau acolo. 

Cu Glenn, Jorgen şi Claes. 

Din difuzoarele ascunse în tavan şi cele de sub masă 
curgeau sunetele fără imagine - vocea din ce în ce mai 
slabă a lui Claes care îi implora să înceteze, printre 
loviturile puternice ale lui Jorgen, care sunau ca un ciocan 
izbind un pepene. 


Aparatul de filmat merge mai departe în 
apartament, unde îl găseşte pe Claes, care a fost 
redus la tăcere. Zace nemişcat pe podea, încasând 
lovitură după lovitură de la boxurile de alamă ale lui 
Jorgen. Faţa îi este plină de sânge şi mucus şi arată 
din ce în ce mai mult ca o singură rană mare. Jorgen 

se opreşte. Şi-a pierdut răsuflarea, e transpirat şi îşi 
şterge mâna însângerată pe cămaşa lui Claes. 

„Ce aia a mă-sii, nu se poate da bătut aşa de 
uşor”, zice Jörgen batjocoritor. „Cred că-i e sete. Dă- 
i ceva de băut!” 

Aparatul se îndreaptă în jos până ajunge la nivelul 
feței însângerate a lui Claes, şi mâna lui Glenn intră 
în cadru, ţinând sticla de bere. Toarnă urină în gura 
lui Claes, care se trezeşte şi tuşeşte. Mai mult lichid 
îi ajunge pe faţă. 

„Uite-aşa, deştept băiat. Bea, bea.” Apasă sticla 
pe gura lui Claes şi o goleşte. „Uite-aşa.” 


13 aprilie 1993, ora 20:03. Claes e atârnat de 
cârligul lămpii din tavan ca un sac de box, cu braţele 
întinse deasupra capului. Incheieturile mâinilor îi 
sunt legate cu bandă adezivă şi banda adezivă e 
răsucită în jurul cârligului. Se trudeşte să ridice 
capul stâlcit în bătaie, dar cedează în faţa forței de 
gravitație şi îi cade pe piept iar şi iar. Glenn saltă de 
pe un picior pe celălalt în faţa lui, ca şi cum ar fi 
într-un meci de karate. Din când în când sare şi 
loveşte cu piciorul din plin capul lui Claes, care e 
azvârlit într-o parte. 

„Ţine-ţi capul sus, am zis!” zbiară Jörgen din 
spatele aparatului de filmat. Se duce la Claes şi-l 
pocneşte de câteva ori peste urechi. „lisuse 
Hristoase, eşti aşa de scârbos! Fătălău” dracului!” 

Claes încearcă, dar nu-şi poate ține capul sus. 
Gura i se mișcă, dar nu iese niciun cuvânt. La 
început. Se aude un şuierat. 

„Vă rog... Omorâţi-mă... Vă rog...” 

Glenn intră în cadru. 

„Hai. Mergem să halim ceva.” 


13 aprilie 1993, ora 22:28. Claes zace nemişcat pe 
podeaua holului cu telefonul fix alături, 
încheieturile îi sunt în continuare legate cu bandă 

adezivă. 

„Cum mama dracului a ajuns aici?” 

Aparatul face o transfocare pe Jörgen, care ridică 
din umeri. 

„Păi, nu contează, că doar firul a fost tăiat.” 
Jörgen ia în mână capătul tăiat al firului. „Dar tu nu 
te-ai gândit la asta, ticălos mic şi scârbos! Nu-i aşa? 
Nu te-ai gândit!” Jörgen înşfacă telefonul şi-l 
trânteşte în capul lui Claes iar şi iar. 

„Hei! Doar mâinile şi picioarele”, se aude vocea 
lui Glenn. Jörgen aruncă telefonul, prinde picioarele 
lui Claes şi-l târăşte înapoi în cameră. 


Irene a apăsat pe butonul de pauză şi s-a întors spre 
ceilalţi. 

— Continuă aşa încă o oră. 

Nimeni n-a vorbit. 

— Fir'ar a dracului de treabă, a izbutit în cele din urmă 
să spună Klippan. Încep să mă întreb de partea cui sunt. 

— Eu nu înţeleg cum a supravieţuit, a zis Astrid, 
ridicându-se în picioare. Vă rog să mă scuzati, dar trebuie 
să fac o pauză. 

— Ar trebui să stabilim altă oră la care să reluăm 
şedinţa? a întrebat Irene. 

— Nu, a zis Astrid şi a ieşit din încăpere. 

39 


L-a trezit o durere. O durere în piept. De parcă era 
împlântat în el un cuţit cu lamă zimţată. A întins mâna spre 
butonul de creştere a dozei de morfină şi l-a apăsat, dar nu 
s-a întâmplat nimic. L-a apăsat iar. 

Işi amintea vag de nişte bărbaţi în alb. Probabil doctori. 
Discutau cazul lui. Din câte înţelegea, ziceau că avea să 
supravieţuiască, dar va fi nevoie de ani întregi de 
fizioterapie dacă voia să meargă iarăşi. Sau poate invers? 
Că oricât de multă fizioterapie ar face, nu va mai reuşi să 
se pună pe picioare. 

A încercat să numere zilele cât fusese treaz, dar era 
greu. Totul tindea să se topească într-o ceaţă de zile, 
asistente, examinări şi mâncare. Înţelegea destul ca să ştie 
că e grav rănit şi se află într-un spital. Probabil 
Rigshospitalet din Copenhaga, date fiind rănile suferite. 

Işi amintea unele dintre amănuntele celor întâmplate în 
noaptea aceea. Cum s-a dus spre făptaş, care punea la loc 
roata Peugeot-ului. Cum şi-a scos pistolul, dar n-a tras la 
timp şi că a fost surprins când cheia tubulară l-a izbit în 
ureche. Dar amintirile erau doar imagini. Cadre fixe. 
Fragmente. 

O femeie a venit la el în ziua aceea. Spera c-o să fie Else. 
Ea era primul lui gând când se trezea în fiecare dimineaţă. 
A auzit ce i s-a întâmplat? li ducea dorul? Era posibil să-i 
simtă cineva lipsa? Dar, când femeia s-a apropiat, şi-a dat 
seama că e altcineva. Şi ea era frumoasă, chiar frumoasă. 
Dar niciuna nu era mai frumoasă decât Else. 

Femeia era polițistă, dar era îmbrăcată în haine civile şi 
a spus că l-a mai vizitat cu două zile înainte. Căuta 
persoana care l-a rănit şi susţinea că îi cunoaşte 
identitatea. I-a arătat o fotografie. Dar nu era el. Cel puţin, 
nu credea că e el. Dar acum, dintr-odată nu mai era sigur. 
Nu mai era sigur de ce spusese şi ce văzuse. 

A încercat să se concentreze pe ceea ce ştia sigur, 
sperând că diferitele mici amănunte ar putea să-i facă 

restul amintirilor să revină. Dar tot ce a reuşit a fost să-şi 
dea seama că nu poate fi absolut sigur de nimic. 

Şi dacă nu s-a întâmplat nimic din toate astea? Dacă n-a 
fost decât un vis, un vis care s-ar putea sfârşi în orice 
clipă, când sună deşteptătorul? Ceasul lui scotea un 
zgomot îngrozitor. Dacă se va dovedi că nu e decât un vis, 
o să-şi cumpere în sfârşit un radio cu deşteptător. 

A apăsat din nou butonul pentru morfină. Durerea era 
încă acolo, dar mult mai slabă. Junghiurile dispăruseră 
aproape cu totul. Dar mai era o durere surdă, zvâcnind, 
peste tot. O mare informă de întrebări plutea prin capul 
său. Poate că ar putea pur şi simplu să-şi ţină respiraţia? 
Să-şi ţină respiraţia destul timp. Era cu putinţă? Else... 
Iubita sa Else... Ştia ce i s-a întâmplat? Îi părea rău că l-a 
părăsit? se gândea la el? Îi păsa cât de cât? 

S-a uitat în sus şi a observat că o placă din tavan se 
mişcă, lăsând deasupra lui o gaură. Poate că placa n-a fost 
niciodată acolo? Şi colegii? S-a făcut de râs în faţa lor? A 
respirat adânc şi a simţit iar cum i se răsuceşte cuțitul în 
piept. O siluetă în haine întunecate a coborât pe o frânghie 
din gaura din tavan şi a venit la el. Pentru prima oară de 
când se ştia, toate îndoielile i-au dispărut. Nici măcar n- 
avea nevoie să vadă faţa omului. Era absolut sigur că 
bărbatul care acum introducea un ac de seringă în punga 
lui de perfuzie e cel care l-a lovit cu cheia tubulară şi l-a 
călcat cu Peugeot-ul cu plăci de înmatriculare suedeze. 
Care era numărul de pe placă? Bărbatul a scos acul şi a 
masat punga. 

JOS 652... Exact. 

Un val de pace l-a scăldat şi ultimul lucru pe care şi l-a 
amintit a fost sunetul alarmei aparatelor. Urlau de parcă 
nişte maimute nebune s-ar fi înghesuit într-o cuşcă mică. 

Clopotele bisericii din Lellinge băteau deja când a ajuns 
Fabian. Un dangăt monoton, adormitor. Un memento al 
faptului că toate au un sfârşit. Nu reuşise să dea de 
costumul negru, aşa că purta blugi negri şi o haină de lână 
de un cenuşiu-închis în care îi era mult prea cald. Biserica 
era plină până la refuz şi a trebuit prin îmbrânceli să-şi 
croiască drum până la un loc de pe margine. Ea nu crezuse 
că are prieteni. 

Pastorul care ţinea slujba o botezase şi o confirmase pe 
Mette Louise şi a spus că era o fată extraordinară, plină de 
viaţă şi de bucurie. Mulţi oameni plângeau fără să se 
ascundă, şi până şi pastorul reuşea cu greu să-şi ţină în 
frâu lacrimile. A spus că Mette Louise plânsese, sau, mai 
bine zis, urlase la botez. Atât de tare, încât nici măcar orga 
nu reuşise s-o acopere. Dar în clipa în care apa sfinţită i-a 
atins căpşorul a tăcut, a ridicat privirea şi le-a arătat 
credincioşilor adunaţi un zâmbet care ar fi putut topi 
calotele polare. 

Pastorul era sigur că ea l-a văzut pe Dumnezeu şi 
Dumnezeu a văzut-o pe ea. O cunoaştere despre care el 
credea că va fi ca o mână întinsă, un ajutor în tristeţea pe 
care aveau în faţă acum cu toţii. 

„Există un rost în toate faptele lui Dumnezeu. Chiar şi în 
aceasta. Nu-l înţelegem întotdeauna. Dar în simplul fapt că 
ştim că există putem afla ajutor.” 

Dacă rostul era să-i facă lui şi mai mare nodul din gâtlej, 
Dumnezeu  izbutise, şi-a zis Fabian. Ucigaşul avea 
dreptate. Nimeni nu era vinovat, doar el. 

După slujbă, paracliserul i-a poftit pe toţi într-o sală de 
alături unde erau cafea şi fursecuri. Cei mai mulţi păreau 
să se cunoască între ei, şi într-un sfert de oră sala zumzăia 
de conversații. Fabian stătea singur ţinând în mână o cană 
cu cafea şi nu-şi dorea nimic mai mult pe lume decât să 
plece. Dar ceva îi spunea că este important să rămână 
acolo. Să rămână acolo cu vinovăția sa. 

S-a căznit să stea liniştit şi a început să meargă printre 
oameni. Câţiva copii erau adunaţi în jurul unui telefon 
mobil şi câţiva domni mai vârstnici, îmbrăcaţi în costum, 
şedeau la o masă rotundă. A auzit în treacăt că vorbeau 
despre vara cea caldă. Unul dintre ei a spus că anul acesta 
nu era nimic în comparaţie cu verile anilor '30. 

O femeie scundă şi rotofeie, cam de vârsta lui Fabian, 
care stătea într-un grup aflat mai departe în sală, se tot 
uita la el, şi în câteva rânduri a răspuns privirilor ei cu un 
surâs şi o înclinare din cap. Dar ea nu i-a zâmbit. 
Dimpotrivă, femeia părea din ce în ce mai supărată în 
vreme ce vorbea cu cei din grup. 

Fabian şi-a dat seama că ea trebuie să fie mama lui 
Mette Louise Risgaard şi s-a gândit că ar trebui să meargă 
să o salute. Dar n-a avut timp, pentru că deodată femeia a 
pornit spre el. El i-a întins mâna, dar ea nu i-a luat-o. L-a 
întrebat cum îl cheamă, iar el s-a prezentat şi i-a promis să 
facă tot ce-i stă în puteri ca să prindă ucigaşul. 

— Ucigaşul? Tu eşti ucigaşul! E vina ta! a strigat femeia. 
Tu eşti cel care a omorât-o! Care a condamnat-o la moarte! 

Femeia a început să-l lovească în piept cu pumnii, ţipând 
mereu că e un ucigaş şi că merită să ardă în flăcările 
iadului. 

Fabian n-a încercat să se împotrivească. Ceilalţi adunaţi 
acolo s-au oprit din vorbit şi s-au răsucit spre ei. Un bărbat 
cu părul scurt şi bretele s-a apropiat de ei. 

— Ce naiba se petrece aici? Tu eşti polițistul suedez? 

Fabian a încuviinţat din cap şi, înainte să poată 
reacţiona, bărbatul l-a  îmbrâncit, aşa încât s-a 
dezechilibrat, şi-a vărsat cafeaua pe cămaşa albă şi a 
căzut. Bărbatul l-a încălecat şi şi-a tras pumnul înapoi ca 
să-l lovească din nou. Dar Fabian a fost mai iute, a prins 
braţul bărbatului, l-a tras pe podea şi apoi s-a ridicat, 
răsucindu-i braţul la spate. 

— Hai să nu ne înfierbântăm. Bine? 

Fabian a apăsat mai tare braţul, ca să-i arate că 
vorbeşte serios. Alţi trei bărbaţi l-au tras repede pe Fabian 
deoparte şi l-au sfătuit s-o şteargă de acolo cât mai repede 

posibil. Le-a urmat sfatul şi s-a grăbit să iasă din sală. A 
auzit oameni strigând că e important să păstreze curăţenia 
în Danemarca şi să-i mâne pe ticăloşii de suedezi înapoi la 
graniţă. 

S-a aşezat la volanul maşinii sale, a încuiat portierele şi 
a încercat să bage cheia în contact. Dar mâna tremurândă 
nu voia să-l asculte, şi de-abia după ce a respirat de câteva 
ori adânc a izbutit, cu amândouă mâinile, să introducă 
cheia şi s-o răsucească. 

Pe când ieşea din parcarea bisericii, s-a gândit la 
predica pastorului şi şi-a dat seama că, dacă moartea lui 
Mette Louise avea vreun rost cât de mic, era să-i ajute să-l 
găsească pe ucigaş înainte să-şi piardă viaţa şi alţi oameni 
nevinovaţi. Şi nu putea spune exact de ce, dar ceva îi 
spunea că, indiferent cât de sârguincios munceau noii săi 
colegi, întregul caz depindea de el. 

A pornit maşina, a ridicat piciorul de pe pedala de 
ambreiaj şi s-a îndreptat spre Copenhaga. 

Dunja Hougaard s-a trezit când a auzit apa trasă la un 
WC. Era cât pe ce să-şi piardă echilibrul şi s-a sprijinit cu 
mâna stângă de perete. I-au trebuit câteva secunde ca să 
priceapă că se află în toaleta brigăzii de delicte violente a 
poliţiei din Copenhaga. Fusese foarte ocupată în ultimele 
douăzeci şi patru de ore şi singura şansă de odihnă era să 
se încuie la toaletă în timpul serviciului. 

Moartea lui Morten Steenstrup întorsese totul cu susul 
în jos. A auzit vestea după ora două şi jumătate în noaptea 
de marţi, şi martea era seara sa de ieşit în oraş. Singura sa 
seară de ieşit în oraş din săptămână. Fusese aşa de când îl 
părăsise pe Carsten, într-o seară de marţi din urmă cu 
aproape şapte luni. 

Ca să-i facă o surpriză, se dusese la Stockholm, unde el 
era la un seminar profesional împreună cu mulţi alţi 
angajaţi de la Nordea şi, ca într-un film prost, îl găsise pe 
iubitul cu care locuia / logodnicul / tatăl viitorilor ei copii 
în pat cu una dintre colegele lui suedeze. 

Fără o vorbă, s-a răsucit pe călcâie şi a mers prin 
noaptea din Stockholm, cu dorinţa de răzbunare, pe 
punctul de a da în clocot. 

Până la urmă a ajuns la Kavernen - o berărie veche din 
inima cartierului Södermalm. Nu i-a fost greu să găsească 
pe cineva. Nici măcar nu-şi mai amintea numele lui. Poate 
că nu i-l spusese? Nu-şi amintea decât că avea părul roşcat 
şi era mai vânjos decât Carsten. 

Peste ceva mai mult de o săptămână a simţit că aproape 
a trecut peste episodul Carsten. Nu se mai gândise nici 
măcar o dată la el de la suedezul roşcat încoace. Un bărbat 
aflat în situaţia mea ar fi făcut exact acelaşi lucru, şi-a zis. 
Şi a funcţionat. S-a simţit mai fericită şi mai uşurată decât 
fusese de multă vreme, şi s-a hotărât să-şi facă din asta o 
tradiţie. Avea să iasă în fiecare marţi ca să completeze 
confirmarea. 


33 Nordea Bank AB, grup de servicii financiare din nordul Europei. 
e 223 e 


N-a ratat decât trei seri de marţi. În două dintre ele vina 
a fost a gripei. A treia a fost din cauză că noua soţie a 
tatălui ei murise după o lungă luptă cu cancerul pulmonar. 
Băuse deja câteva pahare când a sunat-o el şi, de cum şi-a 
dat seama cine e la telefon, i-a părut rău că a răspuns. Dar 
nu s-a putut hotărî să închidă şi fost de acord să stea cu el, 
chiar dacă n-o cunoscuse pe soţia lui şi nu-şi mai vorbiseră 
de câţiva ani. 

A ajuns după douăzeci de minute la Rigshospitalet, unde 
el stătea în priveghi. S-a aşezat alături şi i-a luat mâinile în 
ale sale. Niciunul n-a spus nimic. Niciun cuvânt toată 
noaptea. Când a răsărit soarele, el şi-a tras mâinile şi i-a 
spus că poate să plece. De acum încolo n-o să mai aibă 
niciodată nevoie de ajutorul ei. 

Nu şi-au mai vorbit. Ştia că el mai trăieşte şi ştia unde 
locuieşte. Uneori chiar se întreba cum ar reacţiona dacă el 
ar muri. Spera că o să ridice din umeri, indiferentă, chiar 
dacă în sufletul său ştia că n-o să poată evita durerea. 
Pentru toate problemele pe care nu avuseseră niciodată 
timp să le rezolve şi pentru toate lucrurile pe care ea nu le- 
a spus niciodată cu glas tare. 

Şi-a petrecut marţea trecută la Kødbyen, unde a întâlnit 
un negru american care lucra ca director comercial. 
Încercarea lui de a vorbi daneza a înveselit-o şi, după 
câteva mojito, problemele de la serviciu au părut la fel de 
înceţoşate ca frunzele de mentă din spatele condensului de 
pe pahar. A primit telefonul de la serviciu exact când 
americanul îi deschidea sutienul şi îi săruta sânii, şi peste 
douăzeci şi cinci de minute, când a ajuns, în spital era 
haos. Nimeni nu ştia ce se petrece. Care era cauza morţii? 
Şi-a luat el viaţa sau l-a omorât cineva? Şi dacă da, cine şi 
cum? Toată secţia fusese foarte bine păzită. În plus, dacă 
era să fie cu totul sinceră, încă mai era beată. 

S-a uitat la telefon şi a văzut că dormise patruzeci şi 
şapte de minute. S-a ridicat de pe vas, şi-a aranjat părul şi 
s-a rujat înainte să iasă din toaletă. În vreme ce se înapoia 
la birou, s-a întrebat din nou cum reuşise făptaşul să o 
facă. Până acum nu reuşiseră să găsească niciun indiciu 

care să arate într-o anumită direcţie. Richter era încă la 
locul faptei, cu tehnicienii lui. Ea subliniase pentru a doua 
oară faptul că trebuie să continue căutarea până găsesc 
ceva. 

Huruitul din cap începea în cele din urmă să dispară şi 
acum se simţea mai degrabă mahmură. Şi-a ţinut mâinile 
făcute căuş în dreptul gurii ca să-şi adulmece respiraţia. 
Tocmai când hotărâse că ar trebui, probabil, să se abţină 
să vorbească în restul zilei, Jan Piesk a ajuns-o din urmă şi 
i-a spus că Oscar Pedersen, legistul, tocmai telefonase ca 
să le comunice cauza morţii lui Morten. 

— Sufocare, a zis. 

— Sufocare? Dar nu erau semne pe corpul lui? 

— Nu vizibile, dar avea un nivel înalt de botulină în 
sânge. 

Dunja ştia foarte bine ce e botulina, toxină care era, în 
esenţă, aceeaşi neurotoxină din Botox şi în doze mari 
putea să  paralizeze muşchii pieptului, provocând 
sufocarea. 

— Au verificat punga de perfuzie? 

El a încuviinţat. 

— Se pare că era acolo destulă toxină ca să sufoce 
jumătate din Danemarca. Şi, că veni vorba... 

A zâmbit şi i-a întins un pachet de Fisherman's Friend“. 
Ea ar fi trebuit să se simtă insultată, dar a luat o pastilă 
fără să protesteze. 

— Mai ia una, sau două. 

A mai luat două şi s-a îndreptat spre biroul său. 

— Poate că ar fi mai bine să iei toată punga, a strigat din 
urmă, şi ea i-a arătat degetul mijlociu peste umăr, fără să 
se întoarcă. 

A băgat în gură toate pastilele şi s-a întors la birou. Un 
bărbat şedea în scaunul pentru vizitatori. Nu-l mai văzuse 
niciodată, dar a ştiut imediat cine este. 


3 Marcă britanică de pastile cu mentă. 

Astrid, Irene şi Molander şedeau în jurul mesei ovale, 
mâncând salată de pui din cutii de plastic şi aşteptându-l 
pe Klippan, care convocase şedinţa. Lui Astrid nu-i venea 
să creadă că trei bucățele de carne de pui, salată aisberg 
fleşcăită, un pic de porumb din conservă şi câteva măsline 
alcătuiau în ziua de azi o „salată de pui gourmet”. S-a 
hotărât să compenseze conţinutul sărac al mâncării la 
pachet cu o ţigară după masă. 

— Are cineva vreo veste de la Risk? a întrebat Molander. 

Astrid a clătinat din cap. 

— Nu, dar de ce am avea? E în concediu. 

Molander a încuviinţat în tăcere. 

— Ingvar, ce ar fi trebuit să fac? N-am avut încotro, a zis 
Astrid. 

— Ştiu. Doar că e un pic... regretabil. 

— Cu siguranţă nu eşti singurul de această părere, a zis 
ea. 

— Trebuie să ştiţi că mi-am permis să-l verific pe Risk, a 
zis Irene. Ştia cineva dintre voi că a fost dat afară din 
poliţia din Stockholm? 

Molander a clătinat din cap. 

Astrid a oftat. 

— N-ar trebui să ai destul de lucru la această anchetă? 

— Nu voiam decât să aflu câte ceva despre situaţia lui. 
M-am gândit că ar fi folositor dacă o să lucrăm împreună. 

— Irene, ce vrei să zici? Da, a luat o hotărâre proastă şi 
a sărit calul, dar nu crezi că şi tu poate că ai fi făcut la fel 
în locul lui? 

— Vrei să zici dacă aş fi fost îndrăgostită de soţia 
victimei? a zis Irene. 

— L-a căzut cu tronc în adolescenţă. Nu ştim care îi sunt 
sentimentele pentru ea acum. 

— Nu, într-adevăr. Asta vreau să zic. Nu ştim. Şi nu pare 
să fi fost o excepţie. Am văzut ancheta poliţiei din 
Stockholm despre el din iarna trecută şi, dacă citeşti 


e 226 » 


printre rânduri, şi acolo a acţionat de capul lui. 

— Ce a făcut? a întrebat Molander. 

— Una la mână... 

— Irene, las-o baltă, a zis Astrid, hotărând să fumeze cel 
puţin două ţigări când o să aibă ocazia. 

— Dar... 

— Sunteţi aici deja. Ce bine, a zis Klippan, intrând. 

Astrid i-a mulţumit în gând lui Klippan că a schimbat 
subiectul. Dar Irene avea dreptate, desigur, şi exact despre 
asta o avertizaseră cei de la Stockholm când se interesase 
de Risk. Cei mai mulţi dintre colegii lui fuseseră de acord 
cu el. Risk era un poliţist bun, unul dintre cei mai buni. 
Dar făcea lucrurile după capul lui şi niciodată nu ştiai ce 
are de gând sau care ar putea fi consecinţele. Gândea că 
ceilalţi au devenit mult prea comozi, cu toate că n-ar fi 
spus-o niciodată cu glas tare. Poliţiştii săi erau, cu 
siguranţă, buni profesionişti şi te puteai baza pe ei. Însă 
acționau ca şi cum nu mai aveau nimic de dovedit, nu-şi 
mai asumau riscuri şi nu mai gândeau neconvențional. Nu 
greşeau niciodată şi nu încălcau graniţele, şi asta arăta 
bine în toate rapoartele. Dar realitatea era altă mâncare de 
peşte, şi în unele cazuri era nevoie să fii acolo. 

La limită. Uneori ajungeai pe partea greşită. 

Şi aici intra în joc Risk. 

Klippan le-a spus că o angajată de la McDonald's din 
Åstorp l-a căutat în legătură cu cineva care credea că ar fi 
putut să fie făptaşul. A dat din mână în mână un portret- 
robot bazat pe descrierea ei. 

— Era la lucru în seara de joi, săptămâna trecută, şi nu l- 
a recunoscut pe Schmeckel sau pe Mällvik. 

Se gândeau la Schmeckel şi la Mâllvik ca la două 
persoane diferite, doi ucigaşi, şi-a zis Astrid. Şi acum 
trecea în jurul mesei portretul unui posibil al treilea făptaş. 
Cât de mulţi posibili suspecți vor avea înainte să termine? 

— La cine ne uităm aici? a întrebat Molander, ridicând 
schiţa. 

— Se pare că s-a dus la McDonald's joia trecută, curând 
după miezul nopţii. A comandat un Chili McFeast Deluxe, 

care se serveşte doar joia, dar în acel moment joi de-abia 
devenise vineri. 

— Aşa că au refuzat să-i dea un Chili McFeast? a 
întrebat Irene. 

Klippan a încuviinţat din cap. 

— Presupun că nu făceau decât să se supună ordinelor, 
a zis Molander. 

— Dar tipul ăsta ştia una şi bună, a continuat Klippan. A 
argumentat că era încă joi când s-a aşezat la coadă şi a 
insistat să i se permită să comande. Fata de la tejghea a 
încercat să-i explice că nu ea face regulile. Îl servea deja 
pe următorul client când el a avertizat-o. 

— Ce fel de avertizare? a întrebat Astrid. 

— A avertizat-o să nu-l ignore. 

Ceilalţi s-au uitat unul la altul. 

— Era furios pentru că a sărit peste el şi l-a servit pe 
următorul client? 

Klippan a încuviinţat. 

— Ce s-a întâmplat apoi? 

— Şi-a primit Chili McFeast-ul. 

— Prin urmare, aşa se procedează, a zis Molander, 
rânjind. 

— Ea n-a crezut că sunt vorbe goale. Era limpede că 
vorbeşte serios. 

Astrid a luat portretul-robot şi l-a studiat. Ca de obicei, îi 
ceruse lui Gudrun Scheele, o profesoară de desen pe 
jumătate oarbă, ţintuită într-un fotoliu rulant, care se 
pensionase de peste cincizeci de ani, să facă portretul. Ea 
trăia în acelaşi cămin de bătrâni ca mama lui Klippan. La o 
vizită, el a văzut câteva dintre portretele făcute de ea şi a 
întrebat-o dacă îi poate ajuta schiţând portretul unui 
violator care ataca femeile ieşite la jogging în pădurea 
Pålsjö. Bărbatul a fost identificat la trei ore de la 
publicarea desenului făcut de Gudrun şi în scurt timp l-au 
prins. De atunci, poliţia din Helsingborg o folosea cu 
regularitate, şi poliţiştii se străduiau să nu se gândească la 
faptul că ea ar putea muri în orice zi. 

Portretele-robot sunt făcute de obicei în cărbune, şi din 

nou Astrid nu s-a putut abţine să fie impresionată de 
talentul lui Gudrun. Ar fi trebuit să-i fie fizic imposibil până 
şi să ţină un creion în mâinile acelea tremurătoare. Dar era 
sigur că ştie să deseneze, şi de cele mai multe ori n-avea 
nevoie decât de câteva linii în cărbune ca să dezvăluie 
personalitatea cuiva pe baza câtorva mărturii extrem de 
vagi. 

Însă exista ceva care deosebea acest portret de toate 
celelalte portrete-robot pe care le făcuse. În afară de ochi, 
care se uitau direct la ea şi păreau cu adevărat 
ameninţători, feţei îi lipsea o personalitate clară. O unitate. 
Bărbatul arăta atât de obişnuit, încât Astrid şi-a spus că nu 
l-ar putea recunoaşte nici măcar dacă ar fi aşezat chiar în 
faţa ei. O problemă obişnuită la portretele-robot. Dacă te 
străduiai destul de mult, puteai vedea într-un astfel de 
portret pe oricine, din cauză că erau foarte vagi. Dar era 
prima oară când păţea asta cu unul dintre desenele lui 
Gudrun. 

— O să dai publicităţii portretul? a întrebat-o Molander 
pe Astrid. 

— O să verific cu Stina Hogsell, a zis Astrid, dar înclin să 
nu o fac. Pare atât de comun, încât s-ar potrivi, mai mult 
sau mai puţin, cu oricine. Şi, apoi, ecuaţia are prea multe 
variabile. Casiera nu l-a recunoscut pe Schmeckel sau pe 
Măllvik, ci a vorbit de o persoană complet diferită care s-a 
întâmplat să pară amenințătoare, ceea ce nu ne face să 
avansăm prea mult. 

— Nu trebuie neapărat să fie altă persoană, a zis 
Molander. Şi-a mai schimbat felul în care arată, aşa că 
poate asta e noua lui înfăţişare? 

În jurul mesei s-a lăsat tăcerea şi, după câteva minute, 
Astrid şi-a dat seama că portretul-robot se potrivea perfect 
cu senzaţia pe care o avea ea despre făptaş. Erau în 
căutarea unei fantome, a unei făpturi neclare care ba 
părea să fie la depărtare de un braţ, ba dispărea ca prin 
minune. 

Putea fi oricine. 

Un Claes sau un Rune. 

Sau cum şi-o mai fi zicând acum? 

— Aţi periat spaţiul din tavan? 

— Periat? 

— Da, adică examinat? 

— Vrei să spui că s-a târât peste conducta aceea şi a 
intrat în rezerva lui Morten prin tavan? 

— Cum altfel ar fi putut să intre, în afară de uşă? 

Dunja Hougaard şi-a scuturat capul şi a încercat să 
priceapă cum de i-a scăpat ceva atât de evident. S-a simţit 
toantă şi şi-a dorit s-o înghită pământul. A încercat să 
găsească ceva inteligent de spus, dar mintea sa refuza să 
lucreze. Nici că ar fi putut fi mai stingherită. Sigur, omul 
era chipeş, dar era însurat şi ea încă nu se hotărâse ce să 
creadă despre el. 

Prima ei impresie despre Fabian Risk fusese negativă, 
cum se întâmpla cu cei mai mulţi suedezi. Umbla pe acolo 
de parcă ar fi fost stăpânul lumii şi, mai ales, al acestei 
anchete. Cu toate că fusese îndepărtat oficial din caz, avea 
de gând să muncească în continuare la rezolvarea lui. A 
spus că se gândeşte să-i dea o mână de ajutor în schimbul 
ajutorului ei. 

— Pari abătută, nu ţi-ar strica să mănânci un pic, a spus 
el şi Dunja şi-a dat seama că s-ar putea să nu fie aşa de 
rău, la urma urmei. Şi dacă nu capăt curând ceva de 
mâncare, următoarea victimă o să fiu eu. 

Ea a râs. 

— Întâi şi întâi, s-ar zice că ai nevoie de o altă cămaşă. 

4 

Aerul curat a făcut-o pe Dunja să se simtă ceva mai bine. 
După o vizită la Ilum, unde un vânzător mult prea săritor 
i-a vândut lui Risk una dintre cele mai scumpe cămăşi ale 
lor, Dunja a hotărât să-l ducă la Cafe Diamanten de pe 
Gammel Strand. Era la o aruncătură de băț de acolo şi de 
obicei nu era prea aglomerat, cu toate că se afla la câteva 
străzi de Straget, principala stradă cu magazine. Din nu se 
ştie ce motiv, turiştii nu nimereau niciodată pe Gammel 

Strand, cu toate că era frumos luminată de soare şi erau 
destule restaurante. Diamanten era preferatul ei şi era cel 
mai puţin fiţos. 

S-au aşezat la o masă de sub o umbrelă. Risk a 
comandat o salată Caesar şi apă minerală, iar ea şi-a luat 
un hamburger şi o coca-cola mare. După câteva sorbituri a 
simţit că revine la viaţă. Ea şi Risk mai mult flecăriseră 
despre vreme, eşecul fotbalistic al danezilor şi motivul 
pentru care izbuteau atât de greu danezii să înţeleagă 
suedeza din Skâne. Ocoleau subiectul real, şi Dunja a 
hotărât să facă primul pas. 

— Sper că îţi dai seama ce mare risc îmi asum 
întâlnindu-mă cu tine în acest moment. Am ordin strict să 
ţin poliţia suedeză cât mai departe de această anchetă. 

— Atunci e un imens noroc că nu mai fac parte din 
anchetă şi sunt doar în concediu. 

Şi-au ridicat paharele să ciocnească. Dunja nu şi-a putut 
ascunde zâmbetul. Nu ştia de ce. Dar Risk reuşise, într-un 
mod misterios, să o înveselească. 

— Şeful tău, Sleizner, ţi-a explicat de ce nu trebuie să 
colaborăm? 

— Kim nu e tipul care să-şi irosească energia cu 
explicaţii. Bănuiesc că vrea să vă plesnească peste mână 
pentru că l-aţi călcat pe bombeu. Două lucruri urăşte el 
mai mult ca orice pe lume: oamenii care trec peste capul 
lui şi suedezii. Ar fi trebuit să-l sunaţi pe Kim înainte să 
luaţi legătura cu secţia de poliţie din Kage. 

— L-am sunat. Eram acolo când l-a sunat Astrid. Şeful 
tău n-a răspuns. 

— Sugerezi că minte? 

— Nu zic decât că l-am sunat şi n-a răspuns, aşa că i-am 
lăsat un mesaj în căsuţa vocală. Era o urgenţă şi n-aveam 
timp de pierdut. 

Dunja nu ştia ce să creadă. Kim a reacţionat foarte 
agresiv ca să se apere, atât pe plan intern, cât şi în mass- 
media. Făcuse mare caz de faptul că nu l-a contactat 
nimeni şi a dat vina pe poliţia suedeză pentru moartea lui 
Mette Louise Risgaard. 

Era cuvântul lui împotriva cuvântului lor. 

— Uite numărul de telefon al lui Astrid Tuvesson, şefa 
mea, a zis Fabian, scriind numărul pe un şerveţel. 

Dunja s-a uitat la numărul de mobil suedez. 

— Ce ar trebui să fac cu el? Dacă o sun, sunt sigură c-o 
să spună ceea ce ai spus tu, a zis, înmuind un cartof pai în 
balta de ketchup din farfurie. 

— Nu vreau s-o suni. Ar trebui să iei legătura cu 
operatorul care a făcut legătura. 

Sigur că da, şi-a zis ea, simțind că azi gândeşte 
neobişnuit de încet. Cu acest număr ar putea să afle dacă 
suedezii chiar l-au sunat pe Sleizner, precum şi ora exactă 
şi durata apelului. Ar cumpăni faptele, într-adevăr. 
Rezultatul nu însemna prea mult pentru ea. Fata şi, acum, 
polițistul muriseră, şi ar fi mai bine să coopereze ca să 
găsească ucigaşul. 

— Şi cât mă costă? 

— Accesul la maşină. 

— Nu, asta iese din discuţie. Suntem încă în mijlocul 
examinării ei. 

— Nu vreau decât să arunc o privire. Maximum cinci 
minute. 

— Şi cu ce mă aleg eu din asta? 

— În afară de numărul şefei mele? 

Ea a încuviinţat din cap şi el a râs. 

— Încă o coca-cola şi tot ce ştiu eu despre caz. 

Ea s-a prefăcut că se gândeşte un moment, după care a 
zâmbit. 

— Ce ştii despre ucigaş? 

— Am fost în aceeaşi clasă în toţi anii de şcoală. Pe 
atunci îl chema Claes Mällvik şi era maltratat destul de 
grav. 

— Toată lumea se lua de el? 

— Eu nu, dar alţii au făcut-o. In special doi dintre ei. 

— Cele două victime? 

— Da, dar eu nu eram cu mult mai bun. Am ignorat ce se 
petrecea, la fel ca toţi ceilalţi. 

— De ce se luau de Claes? 

— Ca să fiu cu totul sincer, nu ştiu. Purta ochelari şi era 
uşor să faci băşcălie de numele lui de familie, dar, în mare, 
cred că a fost doar ghinion. Ei voiau să se ia de cineva şi s- 
a nimerit să fie el. 

— Eşti sigur că el e ucigaşul? 

— Cine altcineva ar putea să fie? 

Dunja a ridicat din umeri. 

— Păi, Morten Steenstrup nu l-a recunoscut din 
fotografia pe care aţi dat-o publicităţii. 

— Sunt o mulţime de motive să nu-l poată identifica pe 
Claes. Avea în el morfină? A ajuns să vadă faţa făptaşului? 
Memoria i-ar fi putut fi afectată de accident? 

— A insistat că nu este el. 

— A putut să-l descrie pe bărbat? 

— Din păcate, nu. Era prea obosit. Plănuiam să-l pun 
astăzi s-o facă. 

— Aşadar, înseamnă că făptaşul probabil că şi-a 
schimbat iar identitatea. 

— Ceea ce ne mai spune ceva. 

Risk a privit-o în ochi. 

— Încă n-a terminat. Mai sunt oameni pe lista lui, a zis 
Dunja, ridicându-se de la masă. 

Fabian s-a uitat după ea cum dispare în cafenea, 
gândindu-se la ceea ce tocmai spusese. În ultimele zile îl 
tot sâcâise o senzaţie. Încercase s-o alunge, dar se întorcea 
cu încăpățânare. Şi acum, că Dunja Hougaard o spusese 
atât de clar, nu mai putea încăpea îndoială. Rune, Claes 
sau orice nume şi-o fi luat, nu terminase. 

Nici pe departe. 

Jörgen şi Glenn, cele mai evidente ţinte, erau înlăturați 
din cale. Dar cine mai rămăsese? Se luaseră şi alţii de el? 
Poate la serviciu? Fabian citise că adesea adulţii care au 
fost maltrataţi în copilărie erau maltrataţi şi la locul de 
muncă. Era ca şi cum cei din jur le puteau adulmeca 
slăbiciunea, o caracteristică de care nu se puteau 
descotorosi întreaga viaţă. A hotărât s-o sune pe Astrid şi 
să-i spună să trimită pe cineva să-i întrebe pe colegii lui 
Schmeckel despre atmosfera de la spitalul din Lund, în 

special după scandalul cu uitarea clemelor în vezica 
urinară a unui pacient. Că veni vorba, acel pacient era altă 
persoană cu care ar trebui să ia legătura Fabian. Dar mai 
întâi trebuia să arunce o privire Peugeot-ului. 

H 

Dunja îi spusese clar lui Fabian că ar fi cel mai bine să 
nu afle nimeni că are cu ea un polițist suedez, aşa că au 
intrat în secţie pe uşa din spate. Peugeot-ul era la trei 
etaje sub pământ. Zona de depozitare ocupa un etaj întreg 
al secţiei de poliţie şi era plină de obiecte confiscate care 
aşteptau să fie examinate sau folosite ca probe în procese. 
Erau acolo de toate, de la maşini până la lenjerie de corp 
sfâşiată. 

Un bărbat mai în vârstă şedea într-un fotoliu rulant în 
spatele unei ferestre din plexiglas cu orificii la nivelul feţei, 
făcându-şi de lucru cu ceva care părea să fie făcut din 
plastic închis la culoare. Starlete goale de la începutul 
anilor '80 erau lipite pe peretele din spatele lui, arătând de 
câţi ani şedea acolo, ferit de lumina zilei. Dunja a ciocănit 
în fereastră, dar bărbatul n-a ridicat privirea. Ea a ciocănit 
din nou, de data asta atât de tare, că geamul a zornăit, şi 
şi-a împins legitimaţia prin deschizătură. 

— Hei! N-am la dispoziţie toată ziua! Am venit să văd 
Peugeot-ul care a fost adus acum câteva zile! 

— Maşina suedeză, a zis bărbatul. Trebuie să-mi reglez 
cateterul. 

Dunja a încuviinţat din cap. 

— Şi ăsta cine e? 

Bărbatul a arătat spre Fabian. 

— Mă numesc Fabian Risk. 

Şi-a scos portofelul ca să arate legitimatia. 

— E un posibil martor şi suntem aici ca să vedem dacă 
poate să identifice maşina, a zis repede Dunja, împingând 
deoparte portofelul lui Fabian. 

Ochii bărbatului s-au plimbat între Dunja şi Fabian ca şi 
cum s-ar fi gândit la un pariu all-in la poker. În cele din 
urmă a lăsat să-i scape un oftat adânc, prelung. 

L-au urmat prin depozit. Bărbatul îşi manevra fotoliul 

rulant electric cu atâta eficienţă, încât erau siliţi să alerge 
ca să ţină pasul cu el, dar se oprea din loc în loc ca să mai 
descuie o poartă. Fabian nu-şi dădea seama cum se poate 
orienta bărbatul prin labirintul aparent nesfârşit de 
intervale, ale căror rafturi erau la fel de înalte ca acelea 
dintr-un depozit IKEA, sau cum ştie ce cheie se potriveşte 
cu un anumit lacăt. Dar era limpede că ştie ce face, şi în 
cele din urmă au ajuns într-un garaj plin de maşini, unele 
dintre ele arătând mai degrabă a maldăre de fier vechi, în 
vreme ce altele păreau noi. Peugeot-ul era în colţul 
îndepărtat. 

Fabian şi-a pus o pereche de mănuşi de plastic, s-a 
aşezat pe scaunul şoferului şi a închis uşa. Voia să fie lăsat 
singur. Dunja a părut să priceapă şi a rămas deoparte. 
Spusese că maşina este încă examinată, dar el nu vedea 
niciun semn care să arate că suprafeţele au fost cercetate, 
ori locurile unde fuseseră găsite amprente sau fire de păr. 
Singura explicaţie posibilă era că nici nu începuseră 
examinarea. Fabian nu-l cunoştea bine pe Ingvar Moland, 
dar din putinul pe care îl văzuse era convins că omul şi-ar 
fi încheiat deja cercetarea maşinii dacă ar fi fost în locul 
danezilor. 

A deschis torpedoul şi l-a golit. Conţinea un pix cu logoul 
spitalului Lund, câteva baterii AAA, un bec de rezervă 
pentru faruri, cartea maşinii şi asigurarea, din care reieşea 
că proprietarul maşinii este Rune Schmeckel. Nimic nu 
părea ieşit din comun până acum. A răsfoit documentele de 
revizie şi a descoperit că Rune urmase cu sfinţenie 
programul de întreţinere recomandat. Schmeckel era un 
om scrupulos, nu din cei care sunt neglijenţi sau rezolvă o 
situaţie apelând la improvizații. El nu-şi ducea maşina la 
mecanic decât atunci când apărea un zgomot nou, 
alarmant. Adesea când era prea târziu, cel puţin pentru 
buzunarul său. 

În oglinda retrovizoare a văzut-o pe Dunja stând în 
picioare şi uitându-se la ceas, aruncând priviri neliniştite 
prin garaj. Bătrânul însă plecase. 

Era vremea să facă lucrul pentru care venise. 


e 236 » 


K 


Durerea de cap a lui Kim Sleizner începea să scadă şi îşi 
simțea corpul intrând într-o stare de pace interioară. 
Stătea la fereastra biroului său, privind peste apă. Putea să 
vadă Islands Brygge® de pe cealaltă parte a portului şi cea 
mai spectaculoasă clădire de pe chei: Gemini Residence. 
Structura era alcătuită din două silozuri mari, 
transformate în locuinţe, legate ca nişte siamezi, ale căror 
scări interioare îi aminteau întotdeauna de Portocala 
mecanică. Acolo locuia, împreună cu soţia şi fiica, într-un 
apartament fantastic. Cel mai mare din clădire. 

Nu reuşise să se bucure de multe lucruri în ultimele 
douăzeci şi patru de ore. Vechiul ulcer părea pe cale să se 
redeschidă din pricina stresului, şi se temea că n-ar putea 
să păstreze apartamentul dacă va trebui să-şi dea demisia. 
Dar asta a fost atunci. Acum neliniştea dispăruse şi abia 
dacă mai simţea ulcerul. Chiar şi gâtul şi umerii începeau 
să se destindă. 

Uciderea lui Morten Steenstrup îi dăduse apă la moară. 
Dintr-o mişcare rapidă, furtuna întrebărilor despre cine 
era răspunzător de moartea lui Mette Louise Risgaard se 
potolise, şi lumea s-a concentrat pe ucigaş. Kim nu-şi 
dorea nimic mai mult decât să rezolve cazul înaintea 
suedezilor. 

Deodată s-a auzit „Can't Touch This” al lui MC Hammer, 
stârnind ecouri prin încăpere, şi s-a răsucit spre birou, 
unde îi era telefonul. Fiica sa îi şterpelise telefonul şi îi 
pusese acest ton de apel, ştergând toate celelalte opţiuni. 
„Can't Touch This” era unul dintre cântecele care îi 
plăceau cel mai puţin şi îi strica cheful de cum îl auzea. 
Problema era că nu se pricepea să schimbe tonurile de 
apel şi se chinuia aşa de aproape un an. 

Stop! Hammer Time! Woo-o-00-Woo-0-00... 

A răspuns doar ca să amuţească afurisitul de cântec. 

— Alo? 

— Bună, sunt Niels Pedersen. 


35 În traducere „Cheiul Islandei”, cartier din Copenhaga. 

— Cine? 

Kim habar n-avea cine e Niels Pedersen şi simţea că n- 
are niciun chef să afle cine e. 

— Lucrez jos, la depozit. 

— Trebuie să mă scuzi, dar sunt într-o şedinţă... 

— Nu durează decât o secundă. Voiam doar să mă asigur 
că am informaţia corectă. 

— Ce? a şuierat Sleizner, simțind că i se stârneşte 
ulcerul. 

— Ai spus că nimic legat de cazul cu Peugeot-ul nu 
trebuie să fie comunicat poliţiei suedeze fără permisiunea 
ta. 

— Stai aşa. Cu cine vorbesc, de fapt? 

— Niels Pedersen, de jos, de la depozitul cu probe. Am 
stat faţă în faţă la cina de Crăciun în 2003. 

— Te-a contactat cineva? 

— Da. E aici chiar acum. 

— Cine, fir'ar să fie? Suedezii? 

Rahat. Cum mama naibii au putut să ajungă atât de 
departe fără să ştiu? 

— Se numeşte Fabian Risk şi e aici cu Dunja Hougaard. 

Dunja... Sigur că era Dunja. Cine altcineva putea să fie. 
Nu era prima oară când refuza să se supună ordinelor lui. 
Spusese foarte clar când a preluat şefia brigăzii: o să se 
poarte frumos cu ea dacă se poartă frumos cu el. Cum nu 
se poate mai limpede. Mai ales pentru cineva ca Dunja 
Hougaard. 

Când s-au întâlnit, cu aproape cinci ani în urmă, Kim a 
recunoscut tipul de fată care era ea. A văzut-o imediat în 
ochii ei, dar mâna pe care i-o întinsese n-a fost băgată în 
seamă. Pe atunci, Dunja nu părea să fie în călduri, dar de 
când s-a despărţit de iubitul ei lucrurile se schimbaseră. 
Toţi cei din poliţie păreau să ştie de noua Dunja. Zvonurile 
se răspândiseră ca un virus în fiecare orăşel prăpădit care 
avea o secţie de poliţie. Că înfuleca bărbat după bărbat. 

Da, îl respinsese pe Kim, chiar şi la ultima petrecere de 
Crăciun, chestie care lui i s-a părut ridicolă, zău, dacă ne 
gândim că mergea la sală de trei ori pe săptămână, avea 

trupul unui bărbat de treizeci şi cinci de ani, câştiga bine 
şi avea puterea s-o propulseze în carieră. Sau s-o blocheze. 

De multă vreme Kim căuta o soluţie ca să se 
descotorosească de ea. Voia s-o mute unde şi-a înţărcat 
dracu' copiii, cât mai departe cu putinţă. Insă ea era un 
poliţist mult prea bun. Încă nu izbutise să găsească 
argumente pentru mutare. 

— Să-i opresc? a întrebat Pedersen. 

— Nu, lasă-i să continue, a zis Kim, urmărind cu privirea 
un remorcher care trecea pe canal. Dar supraveghează-“i, 
mai ales dacă pare că au dat peste ceva interesant. 

É 

Fabian s-a uitat la cheia din mâna sa şi a apăsat micul 
buton de metal. Cheia părea că nu a fost folosită niciodată. 
A deconectat farurile, ca să nu se aprindă automat, a băgat 
în contact cheia şi a pornit maşina. Cu grijă. Nu voia cu 
niciun chip ca motorul să urle. 

Luminile bordului s-au aprins, exact ceea ce voia el. 
Doar atât. S-a luminat ecranul radioului şi a văzut ecranul 
de pornire al GPS-ului. Secundele s-au scurs la fel de încet 
ca o miere rece până ce ecranul a fost umplut de o hartă. 
Era focalizată pe un punct la vreo zece kilometri de Køge, 
la intersecţia dintre Cementvej şi un drum îngust, ciudat, 
care pătrundea într-un câmp şi în jurul unui crâng. Aşadar, 
aici s-a încheiat urmărirea. O urmărire care i-a costat viaţa 
pe doi oameni nevinovaţi. 

Dar nu asta căuta Fabian. A intrat în meniul principal şi 
a apăsat pe DESTINAŢII PREFERATE. Pe ecran a apărut o 
listă cu trei amplasamente salvate. 

Acasă - Adelgatan, nr. 5, Lund 

Serviciu - Klinikgatan, nr. 20, Lund 

Departe - Rue du Thouron, nr. 15, Grasse 

Şi-a notat în minte s-o întrebe pe Astrid dacă au găsit 
ceva interesant la Grasse şi a apăsat tasta aflată în colţul 
din stânga sus al ecranului. Această înregistrare era 
întregul scop al vizitei sale la Copenhaga. 

DESTINAŢIILE PRECEDENTE 

Pe ecran a apărut o listă de adrese şi ore. S-a uitat peste 

ele, descoperind rapid că cele mai multe dintre drumurile 
făcute înainte de 19 iunie au fost între locuinţă şi locul de 
muncă, plus câteva la Ica Kvantum, pe Tunavăgen, nr. 39. 

Tiparul n-a fost spart până luni, 21 iunie, de când 
lucrurile începeau să devină interesante. Pe 22 iunie, ziua 
în care a fost omorât Jörgen Pålsson, maşina a trecut pe la 
punctul de control de pe Podul Oresund şi şi-a continuat 
drumul spre Germania, oprindu-se la benzinăria din 
Lellinge. GPS-ul n-a făcut altceva decât să confirme 
informația despre 22 iunie pe care Fabian o avea deja. 21 
iunie a fost ceea ce i-a stârnit interesul. 

La ora 10.23, pe 21 iunie, maşina s-a oprit pe o stradă 
fără nume. GPS-ul arăta amplasamentul pe hartă. Maşina 
făcuse un mare ocol de la drumul obişnuit, ducându-se la 
Söderåsen, cam la un kilometru nord de Stenestad. 
Drumul părea că se opreşte în mijlocul unei pustietăți. 
După câteva ore, maşina a părăsit zona pustie şi a mers la 
Tâgatan. Strada pe care locuia Jörgen Pålsson. Fabian şi-a 
notat coordonatele. 56.084298, 13.09021. 

Găsise exact ce căuta. 

4 

Dunja s-a uitat în jur ca să se asigure că niciunul dintre 
colegi n-o vede cum se strecoară în camera pentru dormit 
care le fusese repartizată cu doi ani înainte, dar pe care nu 
îndrăznise nimeni s-o folosească. S-a culcat pe banchetă şi 
a închis ochii. Risk a părut foarte mulţumit când s-au 
despărţit, cu toate că a pretins că n-a găsit nimic 
interesant. În orice caz, asta sugera. Era clar că găsise 
ceva. 

Dar tot ce a reuşit să scoată de la el a fost că se întoarce 
în Suedia să verifice un indiciu şi că promite să o sune 
dacă se dovedeşte că e ceva interesant. 

Se întreba dacă ar trebui să fie iritată de purtarea 
rezervată a lui Risk, dar a hotărât că ar fi făcut, probabil, 
exact acelaşi lucru dacă era în locul lui. Nu-i plăcuse 
niciodată să dezvăluie ceva prematur, preferând să-şi ţină 
gura până ce e sigură că informaţia pe care o are e corectă 
şi îşi dădea seama foarte bine că pe unii dintre colegii săi îi 

enerva această trăsătură, în lumea lor perfectă, orice idee 
trebuia să fie împărtăşită întregii echipe, ca s-o poată suci 
pe toate părţile până ce n-o mai puteai recunoaşte. Pentru 
ea era doar o trăncăneală pripită care nu făcea altceva 
decât să-i perturbe concentrarea. 

Telefonul a început să vibreze şi a văzut că e Jigodia. 

— Sunt Dunja Hougaard. 

— Nu-i nevoie să te prefaci că nu ştii cine sună. 

— Bună, Kim. E întotdeauna o plăcere să-ţi aud vocea. 
Ce pot să fac pentru tine? 

— Vino încoace. Trebuie să vorbesc cu tine. 

— Sunt ocupată cu lucrul la... 

— Imediat. 


4 

Dunja a închis uşa şi s-a aşezat pe scaunul vizitatorului 
din fața biroului ordonat al lui Kim Sleizner. Zâmbetul lui 
nu prevestea nimic bun pentru ea. Intotdeauna se simţise 
mai în largul său când el era furios ori morocănos. Era cu 
totul altceva când afişa un zâmbet ipocrit, care însemna de 
obicei că îşi făcuse un plan, despre care credea că e 
incredibil de strălucit, şi le cerea micilor săi lingăi să-l 
ducă la îndeplinire pentru el. Printre sarcinile anterioare 
se număraseră de toate, de la un caz nerezolvat pe care 
erau siliţi să-l ancheteze până la o nouă regulă care-i 
stabilea fiecăruia o zi în care să fie responsabil cu 
aducerea dulciurilor care însoțesc cafeaua. Fiecare, în 
afară de Jigodia însuşi. 

— Arăţi cam obosită. Te-ai culcat târziu noaptea trecută? 

— Nu aşa de târziu cum nădăjduiam. După cum ştii, ne- 
am potcovit cu încă o crimă. 

S-a silit să pară cât mai indiferentă posibil. 

— Îhî. Şi cum merge? Aţi făcut vreun progres? 

— Încă nu. Dar Richter e la spital, examinând spaţiul din 
tavan. Există destule indicii că pe acolo a pătruns făptaşul. 

— Deci, cu alte cuvinte, n-aveţi nimic în acest moment? 

— Corect. 

Dunja s-a întrebat dacă e vreo şansă să ştie de întâlnirea 
ei cu Risk. S-a gândit că e improbabil şi a clătinat din cap. 

— Nu crezi că faptul că ai petrecut o jumătate de zi cu 
un poliţist suedez, lăsându-l să examineze Peugeot-ul 
confiscat, este destul de important ca să mi-l spui? 

Cum mama dracului a aflat? 

— Nu crezi că e un pic ciudat? S-a oprit din vorbit şi a 
aşteptat o reacţie pe care ea nu era pregătită s-o ofere. 
Hai să formulăm aşa, a continuat. Ce anume, mai exact, 
era neclar în instrucţiunile mele să nu dezvăluiţi nimic 
legat de această anchetă, mai ales suedezilor, fără 
aprobarea mea? 

Trebuie să fi fost ticălosul ăla bătrân. Era singurul care 
ar fi putut să sune ca s-o pârască. Dunja voia să-i smulgă 
cateterul şi să i-l îndese în gură. 

— Kim, am înţeles instrucţiunile tale, dar cred că găsirea 
ucigaşului este cea mai importantă sarcină pe care o avem 
acum, indiferent cine... 

— Nu cred că ţi-a cerut cineva părerea, dar, cu toate că 
m-ai dezamăgit, n-am niciun motiv să trâmbiţez mica ta 
abatere mai mult decât e nevoie. 

— Nu sunt de acord că am comis o abatere. Dimpotrivă, 
cred că... 

— "Ţine-ţi gura! Indiferent ce crezi tu, ai încălcat clauza 
de confidenţialitate din contractul tău! 

Dunja n-avea habar despre ce contract vorbeşte Sleizner 
până ce acesta a pus pe birou documentul pe care îl 
semnase când a fost angajată. El a ciocănit cu unghia 
pătată de nicotină clauza respectivă şi a citit-o cu glas 
tare. 

„Angajatului i se interzice să dezvăluie, să dea 
publicității sau să folosească informaţii confidentiale. 
Această interdicţie se aplică angajatului în aceeaşi măsură 
în care se aplică autorităţii publice al cărei angajat este.” A 
ridicat capul şi a privit-o drept în ochi. 

— Sper că eşti conştientă că ăsta e un temei mai mult 
decât suficient ca să te dau afară. 

Se ţine de glume, şi-a zis Dunja, cu toate că în sinea sa 
ştia că nu este cazul. 

— Nu poţi face asta, a zis, blestemându-se că sună atât 

de implorator. Se credea foarte puternică. Acum şedea 
acolo ca o cârpă şi nu-şi dorea decât ca totul să se termine 
cu bine. Pur şi simplu, nu poți... 

— Pot să fac orice mama dracului vreau. Dacă ni s-a 
terminat hârtia igienică, am tot dreptul să te folosesc pe 
tine în locul ei. Sunt sigur că înţelegi că nu-mi pot permite 
să am în echipa mea o ceată de gură-spartă pe care nu mă 
pot baza. 

— Tot ce am făcut a fost să-l pun la curent pe unul dintre 
colegii noştri suedezi, care lucrează la acelaşi caz... 

— Ştiu exact ce ai făcut! Ai lăsat o persoană 
neautorizată să intre şi i-ai permis să examineze dovada 
noastră tehnică, fără să ai habar de motivul lui real. 

— Pentru numele lui Dumnezeu, nu vrea decât să 
rezolve cazul, aşa cum vrem şi noi! Sau, cel puţin, aşa cum 
vreau şi eu! 

— În ceea ce priveşte cazul, făptaşul ar putea la fel de 
bine să fie Fabian Risk cum ar putea să fie altcineva. La 
urma urmei, au fost în aceeaşi clasă. 

— Doar nu vorbeşti serios... 

— Singurul lucru pe care îl ştim sigur este că Morten 
Steenstrup nu l-a recunoscut pe bărbatul din fotografia de 
pe avizul de dare în urmărire, despre a cărui publicare am 
auzit că Risk însuşi a făcut mare caz. Steenstrup a fost ucis 
la puţin timp după aceea, în aceeaşi zi în care Risk se 
întâmplă să fie în oraş. Mai ştim că a fost, şi poate încă 
este, îndrăgostit de soţia primei victime. Poate că nu sunt 
decât coincidenţe? Şi dacă nu? În orice caz, tu nu dai doi 
bani pe asta şi i-ai aşternut covorul roşu, dându-i acces 
total la maşină, chiar înainte ca noi să avem timp s-o 
examinăm. Ai măcar vreo idee ce a făcut cât a stat în 
maşină? Ar fi putut să îndepărteze probe! 

Dunja şi-a dat seama că n-are rost să-l mai contrazică pe 
Sleizner. Era deja prinsă în nisipurile mişcătoare şi, cu cât 
se zbătea mai tare, cu atât se scufunda mai mult. Au stat 
aşa în tăcere, uitându-se unul la altul. Amândoi ştiau foarte 
bine că Sleizner mânca rahat. Dar nimeni nu se pricepea 
mai bine ca el să facă o aiureală să sune mai logic şi mai 

semnificativ. Poate că asta îl făcuse să avanseze atât de 
mult în carieră? Cu siguranţă n-ar fi fost niciodată un 
poliţist bun. 

Sleizner a dat deoparte contractul de angajare şi a afişat 
un zâmbet silit. 

— Din fericire, nu sunt soiul acela de om. Sunt gata să 
las deoparte această mică neregulă, s-o pun la păstrare o 
vreme, să vedem ce se alege. Poate că-mi poţi oferi ceva în 
schimb? 

Fabian a ieşit de pe E6 şi a mers mai departe spre est pe 
autostrada 110, pe lângă Saxtorp. Programase în GPS-ul 
său coordonatele acelei zone dosnice şi lăsa maşina să-l 
dirijeze prin zona rurală din Skâne. 

A trecut de Markhâgsvăgen şi de câteva ferme mari. 
Vocea feminină a GPS-ului l-a dirijat la dreapta pe 
Eslovsvăgen şi după câteva sute de metri a cotit la stânga 
pe Hedvăgen. Lui Fabian nu-i era greu să ajungă la 
destinaţia finală, dar se întreba ce anume îl aşteaptă acolo. 
Pe hartă arăta aproape a zonă de pădure. 

Fabian cercetase zona pe Google Maps şi descoperise pe 
acea proprietate o fermă cu două clădiri. Nu reuşise să 
descopere cui îi aparţinea ferma, aşa că a sunat-o pe Irene, 
sperând că îl poate ajuta. Irene voia să ştie de ce nu e în 
concediu şi ce anume îi trezise interesul faţă de această 
fermă. Până la urmă i-a spus că a găsit o cheie de rezervă 
a Peugeot-ului pe când erau în casa lui Rune Schmeckel şi 
s-a dus la Copenhaga ca să examineze maşina care, 
conform GPS-ului, fusese la acea fermă cu o zi înainte de 
uciderea lui Jorgen. 

La celălalt capăt al liniei s-a lăsat o tăcere deplină, şi 
Fabian a fost silit să întrebe dacă mai e acolo. 

— Tu numeşti asta concediu? a zis ea, şi apoi i-a spus că 
e stupid să se ducă la fermă singur. 

A încercat s-o liniştească, explicându-i că probabil era 
goală, părăsită, dar ea l-a ghicit perfect. 

— Eşti speriat şi vrei să te asiguri că ştim unde eşti. Nu 
acesta e motivul real al apelului? 

Fabian n-avea habar peste ce o să dea la fermă. 

Peisajul s-a schimbat după Kågeröd. Pădurile au fost 
înlocuite de cerul larg deschis, iar drumurile au devenit 
mai înguste, pe când şerpuiau de-a lungul crestei 
Soderâsen. Curând, drumul a devenit atât de îngust, încât 
era efectiv o singură bandă, fără să se vadă vreo 
ramificaţie. Fabian nu credea că asta ar fi vreo problemă, 

de vreme ce nu întâlnise nici măcar o maşină în ultimele 
cincisprezece minute. 

Drumul a şerpuit până la altă fermă. Fabian a verificat 
dacă nu cumva GPS-ul îl condusese altundeva. Conform 
hărţii, trebuia să treacă prin această fermă ca să ajungă la 
destinaţie. A înfruntat senzaţia că e musafir nepoftit şi a 
condus printre clădiri, privind în jur din maşină. 

Uşa hambarului era deschisă larg, dar n-a văzut pe 
nimeni. Părea că ferma e părăsită. Lăsată în voia sorții. Pe 
lângă hambar erau înşirate o adunătură de maşini de tuns 
iarba ruginite, câteva cauciucuri de tractor vechi, o cadă 
de baie şi un morman de manechine murdare. Şi-a zis că 
acel citat din Laurie Anderson - locuitorii din oraşele mari 
din întreaga lume au în comun unii cu alţii mai multe decât 
au în comun cu locuitorii zonei rurale din propria ţară - i 
se aplică şi lui. Ştia puţin despre viaţa la ţară în Suedia şi 
despre oamenii care trăiau acolo. 

A început să conducă din nou încet şi a observat în 
oglinda din dreapta ceva care se mişca. Un ciobănesc 
german mare, care lătra, a alergat vreo zece metri pe 
lângă maşină, după care a dispărut brusc dedesubt. Fabian 
a apăsat pe frână şi maşina a patinat până s-a oprit. A 
încuiat instinctiv uşile şi a aşteptat cu răbdare să iasă 
câinele de sub maşină, dar nu s-a întâmplat nimic. După o 
vreme, a dat înapoi câţiva metri şi a claxonat, dar tot n-a 
văzut nici urmă de câine. 

S-a întrebat dacă ajunsese de fapt la coordonatele din 
Peugeot, dar GPS-ul zicea că mai are cam un kilometru de 
mers. Şi-a continuat cu atenţie drumul. Telefonul a început 
să sune. A răspuns, cu ochii lipiţi de oglinda retrovizoare. 

— Urs Brunner. 

Dar tot n-a văzut câinele. 

— Cine e? 

— Proprietarul fermei spre care te îndrepţi. 

— Un neamt? 

— Evident. A cumpărat locul în 2001. Crezi că e alta 
dintre multele identități ale lui Schmeckel? 

Sunetul începea să se piardă şi îi era din ce în ce mai 

greu să audă vocea lui Irene. 

— Da, de ce nu? a zis Fabian, continuând să înainteze 
încet pe după colţul unei clădiri. Ai verificat dacă are o 
adresă reală în Germania, sau nu e decât o căsuţă poştală? 
Alo? Irene, mă auzi? 

— Şi trebuie să-ţi spun că Astrid vrea să te opreşti... 
până ce noi... 

În cele din urmă convorbirea s-a întrerupt. Fabian a 
aruncat telefonul pe scaunul pasagerului şi a condus mai 
departe, cu sau fără câine. Pe dreapta drumului era o 
pădure, iar pe stânga un câmp. 

„Peste trei sute de metri virează la stânga”, l-a instruit 
GPS-ul, şi Fabian a virat pe ultima porţiune. 

4 

Drumul se sfârşea peste o sută de metri. Fabian a ieşit 
din maşină şi s-a uitat în jur. Câţiva nori răzleţi acopereau 
soarele, făcând vara să pară toamnă. Trei lebede 
zgomotoase în zbor au spart tăcerea, aripile lor enorme 
făcând aerul să vuiască. Dar curând tăcerea a coborât din 
nou peste acea zonă. Nu exista zgomot de trafic, nu bătea 
vântul prin copaci. 

Era o linişte tulburătoare. 

Un mic lac sclipea dincolo de nişte copaci. Nu vedea 
nicio fermă. S-a dus la o cutie de scrisori singuratică, stând 
părăsită în umbra unor tufe de liliac năpădite de buruieni, 
cu capacul acoperit de muşchi verde. Fabian a luat un băț 
şi a răzuit muşchiul. Pe o etichetă de un albastru şters 
scria Brunner. 

O potecă ducea de la cutia de scrisori printre tufele de 
liliac. După ce a ajuns de partea cealaltă, a văzut scânteind 
ceva în aer, deasupra copacilor. Când s-a apropiat, şi-a dat 
seama că este o lentilă mare, rotundă, strălucitoare, 
montată pe un stâlp prins de creasta acoperişului uneia 
dintre clădiri. 

N-a zăbovit încercând să priceapă la ce foloseşte lentila 
şi şi-a continuat drumul către fermă pe cărarea plină de 
buruieni, întrebându-se cum o fi să trăieşti atât de departe, 
pe coclauri. Probabil că n-ar rezista decât câteva zile până 

să-l scoată din minţi lipsa aerului din oraş. Acesta ar fi, 
probabil, locul perfect dacă vrei să fii lăsat în pace, să nu 
te deranjeze nimeni. Nu existau vecini cât vedeai cu ochii. 
Niciun drum de acces. Nu se vedea nimeni. Nimic. 

Asta căuta Urs Brunner? 

În orice caz, era limpede că a trecut o vreme de când 
Urs fusese aici. Poate chiar câţiva ani? 

Fabian a înotat prin iarba înaltă către o clădire acoperită 
cu fibrociment de un cenuşiu ca muşchiul. A ocolit colţul şi 
s-a oprit cu piciorul în aer, încercând să priceapă ce 
anume se afla în faţa lui. Ori visa, ori ucigaşul era un 
mister mult mai mare decât şi-ar fi închipuit vreodată. 

La vreo douăzeci de metri în faţa lui se afla o clădire 
identică cu cea lângă care stătea. Dar zona dintre cele 
două clădiri era extrem de ciudată. Iarba fusese tunsă cu 
precizie, de parcă ar fi fost un teren de golf pregătit pentru 
lovitura cea mai importantă a lui Tiger Woods. În mijlocul 
peluzei era un gard viu înalt de câteva zeci de centimetri, 
care înconjura un dreptunghi de pietriş greblat cu grijă. Ca 
un mormânt. Fabian a socotit că are cam trei pe patru 
metri. 

A păşit peste peluză către zona care semăna cu un 
mormânt. Ceea ce a văzut a modificat în mod fundamental 
investigația, dintr-o singură trăsătură. Tot ce ştiau ei 
devenise brusc nefolositor şi trebuiau să ia totul de la 
început. Fabian n-avea idee unde să meargă de acolo. 

Soarele s-a iţit de după nori, aerul devenind imediat mai 
cald cu câteva grade. Fabian a păşit peste gardul viu, a 
stat în dreptunghiul de pietriş şi s-a uitat în jos la placa de 
sticlă groasă de trei centimetri aşezată la câţiva centimetri 
deasupra solului pe patru picioare de metal. Rune 
Schmeckel zăcea pe placă cu faţa în sus. Era gol, iar 
braţele şi picioarele îi erau desfăcute spre cele patru 
colţuri ale sticlei, legate de placa pe care zăcea. 

Bărbatul pe care îl vânaseră în ultimele zile era acolo, 
dezgolit şi vulnerabil. Pârjolit. 

Nu-i mai rămăsese niciun fir de păr şi avea câteva arsuri 
grave pe scalp. Pe alocuri i se vedea craniul. Fabian a 

încercat să-şi adune gândurile, să-şi dea seama ce se 
întâmplase, dar de fiecare dată sfârşea în uluire. Arsuri 
lungi se întindeau pe toată faţa şi corpul lui Schmeckel, ca 
şi cum l-ar fi torturat cineva cu un aparat de sudură, dar 
rănile erau mult prea drepte ca să fi fost făcute de o mână. 

Fabian s-a simţit ametit şi îngreţoşat de la toate 
gândurile care-i zbârnâiau prin cap ca muştele în jurul 
unui cadavru. Sudoarea i-a îmbrobonat fruntea şi i s-a 
prelins în ochi, provocându-i usturime de la sare. De ce nu 
s-a gândit să ia cu el nişte apă? A încercat să înghită ca să 
scape de senzaţia lipicioasă din gură, dar asta n-a făcut 
decât să-i sporească greaţa. Avea nevoie să bea ceva. 
Poate că era pe acolo o fântână. A început s-o caute, când 
ceva a început să pârâie chiar în spatele său. A simţit 
miros de fum şi a simţit că ceva se încinge din ce în ce mai 
tare. S-a răsucit iute, dar n-a văzut nimic care să explice 
mirosul. Să fie un vis, la urma urmei? Era oare acasă, 
adormit în patul său? Pârâitul era acum chiar în spatele 
urechii, care i-a fost străpunsă deodată de o durere 
ascuţită, cumplită. 

De-abia atunci şi-a dat seama că a luat foc. 

Partea a doua 


7 IULIE - 11 IULIE 2010 


Nu moartea în sine e ceea ce ne sperie când 
murim, Ci riscul de a fi uitaţi. - O. 1. 

8 ianuarie 


Ca de obicei, toţi s-au uitat la mine şi au rânjit când am intrat în 
curtea şcolii. Le simţeam pe sub mănuşi şi mi-aş fi dorit să nu fu 
atât de agitat, dar eram. Şi speriat. Mi-era teamă că au născocit la 
începutul semestrului vreun nou fel de a-mi face rău. O şmecherie 
oribilă care să-i facă să râdă pe ceilalţi idioţi. 

Dar, ca de obicei, au strigat că sunt homo şi duhnesc ca un 
pisoar. N-am zis nimic, dar nici n-am fugit. Doar m-am răsucit pe 
călcâie, m-am dus la unul dintre ei şi l-am pocnit în faţă cu boxurile 
de alamă ascunse în mănuşi. A durut mai tare decât aş fi crezut, 
dar l-am lovit din nou, pentru că ştiam că o dată nu e destul. A 
încercat să dea şi el, dar nu m-a nimerit. L-am înşfăcat de glugă, L 
am pus la pământ şi m-am apucat să-i izbesc capul de caldarâm, 
iar şi iar. Nu-mi amintesc, el tipa sau eu? Cred că amândoi. 

A fost cel mai grozav lucru pe care l-am făcut în viaţa mea. Mă 
rog, de când am fost prima oară la Legoland. li vedeam frica în 
ochi şi asta mă făcea să turbez tot mai tare, dar mă făcea şi să mă 
simt din ce în ce mai puternic. El zăcea acolo, sub mine, şi încasa. 
Nimeni n-a încercat să mă oprească, nici măcar prietenul lui. Dac- 
aş fivrut, puteam s-o ţin aşa până-i crăpa ţeasta. Jur. 


P.S. Când am ajuns acasă, Laban era mort. Nu ştiu de ce, dar 
am izbucnit în plâns. 

Fareed Cherukuri se gândise mult timp şi acum era 
sigur. Avea, fără îndoială, una dintre cele mai plicticoase 
slujbe din lume. Dacă ar fi avut de ales, ar fi preferat să 
ajute la curăţarea Cernobilului decât să stea aici, la 
serviciul de relaţii cu clienţii al TDC% şi să fie silit să 
răspundă la întrebări, una mai tâmpită decât alta. De ce 
nu-mi funcţionează internetul? Mă puteţi ajuta să folosesc 
Google? 

Cu toate că era supracalificat, acceptase postul pentru 
că avea nevoie de bani. Când numele tău de familie este 
Cherukuri, găsirea unui loc de muncă este, practic, 
imposibilă într-o ţară ca Danemarca. I se promisese o 
promovare de îndată ce vor evalua etica lui profesională. 
Este întotdeauna nevoie de programatori buni, i-au spus. 
Au trecut trei ani şi el şedea tot acolo, în buncăr, simțind 
cum îl apasă căştile. Mi-am scăpat telefonul în WC şi acum 
nu mai pot vorbi la el. Mă puteţi ajuta? 

Dar astăzi, pentru prima oară, i se pusese o întrebare 
care i-a alungat plictiseala. După câteva secunde de 
conversaţie s-a trezit că şade cu spatele drept. Era 
entuziasmat. 

Femeia i-a spus că se numeşte Dunja Hougaard. Era 
polițistă la Brigada Omucideri din Copenhaga. I-a spus că 
ar fi trebuit să sune la departamentul special al TDC 
pentru urmărirea apelurilor telefonice, dar hârţogăria ar 
dura prea mult şi ea prefera să evite, dacă era posibil, 
declanşarea unui proces atât de important în această fază 
de început a anchetei. 

Sarcinile lui de serviciu erau evidente. Relaţiile cu 
clienţii. În afară de cazul în care ea avea o problemă cu 
abonamentul TDC, n-o putea ajuta. Oricât de mult şi-ar fi 
dorit s-o facă, nu-i stătea în puteri să afle informaţia pe 
care o dorea ea. 


3 TDC A/S este cea mai mare companie de telecomunicaţii din 
Danemarca. 

Cel puţin, nu în conformitate cu sarcinile lui de serviciu. 

De fapt, îşi petrecuse cei trei ani exersându-şi creierul şi 
capacitatea de programare prin spargerea sistemelor TDC, 
trecând pe rând de paravanele de protecţie şi chiar 
ajungând la Sfânta Sfintelor - apeluri, SMS-uri şi traficul 
de informaţii. In ultimul an fusese în stare să tragă cu 
urechea la orice convorbire făcută prin reţeaua TDC. 
Indiferent dacă era regina Margrethe, comedianul Casper 
Christensen sau politicianul Søren Pind. 

Ascultarea convorbirilor îi luminase zilele timp de câteva 
luni, dar curând s-a cufundat într-o ceaţă ca o moarte 
cerebrală. Sperase să dea de nişte scandaluri savuroase, 
dar nu descoperise nimic ruşinos. Era ca şi cum toţi ştiau 
că-i ascultă cineva. 

Dar acum era cu totul altfel. 

Poliţista a întrebat dacă un anumit număr din Suedia 
sunase la un anumit număr din Danemarca în seara de 
vineri 2 iulie. A întrebat ale cui sunt numerele, dar ea n-a 
vrut să-i spună. El i-a promis că o să vadă ce poate face şi 
o s-o sune cât mai curând posibil. 

A descoperit imediat că numărul suedez îi aparţinea 
unei anume Astrid Tuvesson, şefa Brigăzii Omucideri din 
Helsingborg, iar numărul danez, lui Kim Sleizner, şeful 
poliţiei daneze. Acum ştia de ce ea nu voia ca această 
cercetare să fie înregistrată. 

Era tot mai interesant. Sleizner era un fel de celebritate. 
Ori de câte ori poliţia trebuia să facă o declaraţie, 
răspunderea îi revenea lui Kim Sleizner. Lui Fareed nu i-a 
fost greu să facă acea căutare, şi a putut s-o sune pe Dunja 
Hougaard după doar câteva minute. 

— Numărul suedez a sunat la numărul danez vinerea 
trecută la ora 17.33. 

— Posesorul numărului danez a răspuns? 

— Nu, dar a fost lăsat un mesaj în căsuţa vocală. Vrei să- 
l asculţi? 

Fareed putea să desluşească ezitarea poliţistei, pe care 
o înţelegea. Ce drept avea să asculte mesajele şefului ei? 

— Bine. 

Fareed Cherukuri a apăsat pe buton. 


Sunt Astrid Tuvesson de la poliția din 
Helsingborg. Avem o situație urgentă în jurisdicția 
dumneavoastră. La benzinăria din Lellinge se află un 
criminal extrem de periculos şi ne temem că ar fi 
putut să ia ostatic unul dintre angajati. Are la activ 
cel puțin două omoruri în Suedia şi trebuie să fie 
oprit înainte să mai comită şi altele. Sunaţi-mă de 
îndată ce primiţi acest mesaj. Între timp voi 
contacta secţia de poliție din Køge. 


Exact aşa cum spusese Fabian Risk, şi-a zis Dunja. 
Apăruse o problemă şi poliţiştii suedezi au încercat să ia 
legătura cu Sleizner, care, nu se ştie de ce, n-a răspuns. 

— Numărul danez a sunat la numărul suedez? 

— Nu. El a ascultat mesajul abia a doua zi, după care l-a 
şters. 

— L-a şters? 

— Da, dar noi păstrăm benzile sonore timp de un an. 

A spus „el”, şi-a zis Dunja. Şi-a dat seama că operatorul 
a căutat numele abonatului danez, dar n-avea de gând să 
comenteze. Primise răspunsul la întrebare şi nu mai 
trebuia decât să-şi dea seama cum trebuie să procedeze. 

— Am mai găsit ceva, a zis operatorul, chiar în clipa în 
care ea se pregătea să-i mulţumească şi să închidă. 

— Ah? 

— Cunosc locul în care se afla telefonul când a intrat 
căsuţa vocală. 

— Da? 

— Era la colţul dintre Lille Istedgade şi Halmtorvet. 

Dunja cunoştea foarte bine adresa. Era un loc celebru 
pentru prezenţa prostituatelor. 

— Sunt sigură că nu-i decât o coincidenţă, a răspuns, i-a 
mulţumit pentru ajutor şi a închis. 

Raza de soare incandescentă a atins burta bărbatului gol 
chiar sub buric. Un fir subţire de fum s-a înălţat din 
punctul de contact şi s-a auzit o sfârâială slabă, de parcă 
ar fi prăjit cineva un ou micuţ. Trecuse deja de ora şase 
după-amiaza, dar soarele strălucea în continuare ca în 
miezul zilei. 

Aerul vibra. 

Mirosea a ars. 

Aşadar, aşa miroase pielea omenească arsă, şi-a zis 
Fabian, aruncând o privire lentilei montate pe acoperiş. E 
mai aproape de carnea de porc friptă. Nu de părul care 
arde. Mirosise şi asta mai devreme, când haina şi părul îi 
luaseră foc. 

Trecuseră câteva secunde preţioase până să-şi dea 
seama că a luat foc. S-a aruncat la pământ încercând să 
înăbuşe flăcările, dar ele nu voiau să se stingă. Aproape că 
a intrat în panică văzând că părul de pe ceafă arde mai 
departe. Acum, că se terminase, duhoarea era aproape la 
fel de greu de suportat ca durerea; focul nu s-a stins până 
ce n-a reuşit să-şi tragă haina peste cap. 

De atunci trecuse aproape o oră. Fabian a observat că 
aceeaşi rază arsese un centimetru de pe burta lui Rune 
Schmeckel. S-a întrebat dacă să mute sau nu cadavrul, dar 
durerea de la spate aproape că nu-l lăsa să se mişte. De 
asemenea, nu voia să mişte nimic până ce soseau 
Molander şi ceilalţi. Nu voia să-i dea lui Irene şi mai multe 
motive să-l suspecteze. Aşa că a ignorat durerea, a păşit 
înapoi peste gard, şi-a scos pantofii şi şosetele şi s-a întins 
cu grijă pe iarbă. 

Liniştea era aproape ireală. Nu auzea nicio pasăre în 
depărtare sau vântul prin copaci. Părea că tot locul acela 
îşi ţinea respiraţia, şi el era singurul care mai trăia. Nu şi-a 
mai putut ţine ochii deschişi nicio clipă şi, în cele din 
urmă, s-a lăsat pradă somnului, care l-a învăluit, trăgându-l 
din ce în ce mai adânc. Într-o gaură neagră fără vise. 

Dunja Hougaard a intrat în lift şi a apăsat butonul 
pentru etajul doi. Îşi simţea încă spatele sensibil de la 
jumătatea de oră petrecută pe salteaua de acupresiune. Se 
hotărâse să ţină pentru ea informaţia primită de la 
operatorul TDC. De data asta o să evite să acţioneze pripit. 
Înainte să facă orice, voia să fie sigură că informaţia este 
exactă. 

Era limpede, mai presus de orice îndoială, că suedezii l- 
au sunat pe Kim Sleizner. Dar nu era sigură că Sleizner 
chiar se afla la colţul dintre Lille Istedgade şi Halmtorvet 
în timpul apelului, iar dacă se afla, nu ştia ce făcea el 
acolo. N-ar fi fost deloc surprinsă să descopere că Jigodia 
mergea la prostituate. Dar dacă ieşea la iveală că o făcea 
în timpul orelor de program, s-ar fi dezlănţuit iadul. 

Uşile liftului s-au deschis şi a intrat la Brigada Rutieră, 
cu toate că nu asta îi era ţinta. Mergea la departamentul 
IT, aflat în colţul îndepărtat. Mai era un lucru pe care voia 
să-l verifice înainte să plece acasă. 

— Hei, bunăciune! Arăţi de parcă te-ai fi vândut şi ai 
pierdut drogurile, a zbierat Mikael Rønning, care în ziua 
aceea purta blugi albi strâmţi şi un tricou foarte decoltat 
cu aplicaţii argintii sclipicioase. 

— Păi, cam aşa mă simt, aş zice. 

— Ce-i de data asta? Iar a luat herpes calculatorul tău de 
la toată pornografia la care te uiţi? 

— Poţi să-i spui şi aşa. 

S-a aplecat spre biroul lui. Dacă Mikael ar fi fost hetero, 
limbajul lui ar fi scos-o de-a binelea din sărite. Din nu se 
ştie ce motiv, ea era mult mai îngăduitoare cu tipii homo. 
Mikael putea să-i spună cam tot ce avea chef şi nu o 
deranja. Lucru de care lui îi plăcea întotdeauna să profite 
la maximum. Întotdeauna îi găsea un cusur. Dacă nu erau 
hainele, era părul. Sau respiraţia. Iar ai uitat să te speli pe 
dinţi? De câte ori trebuie să-ţi zic că trebuie să te speli pe 
dinți după ce o sugi. Ştii că ăia înoată şi se înțepenesc 

printre... 

— Am nevoie de un print al celor care au fost de serviciu 
pe doi iulie. 

— Vinerea trecută? 

Dunja a încuviinţat din cap cu o expresie care semnala 
că nu vrea să spună mai mult. 

— Pot să întreb de ce? 

— Întreabă cât pofteşti, dar nu te aştepta să-ţi răspund. 

Mikael a mormăit ceva de neînțeles, s-a aşezat la 
calculator şi a tastat câteva comenzi. Curând, imprimanta 
a început să scuipe pagină după pagină de pontări la 
intrare şi ieşire ale fiecărui angajat din clădire. Dunja lua 
paginile înainte să apuce să se răcească şi se uita pe ele la 
fel de repede cât reuşea maşina să le imprime. 

A găsit pontarea de intrare a lui Sleizner pe a patra 
pagină. La 11.43 şi-a trecut cartela prin aparat şi a 
introdus codul personal la intrarea de sud din parcarea 
angajaţilor. De acolo s-a dus la Brigada Omucideri, unde 
şi-a pornit calculatorul. N-a mai văzut nimic până la 22.46, 
când a pontat la plecare şi a ieşit din clădire. 

După spusele tipului de la TDC, Sleizner era pe Lille 
Istedgade, nu departe de secţia de poliţie, la 17.33. Dar, 
conform pontajului, el nu plecase din clădire. Fie primise o 
informaţie falsă, fie Sleizner a reuşit să iasă din clădire 
fără să trebuiască să se înregistreze la intrare şi la ieşire. 

— lau astea acasă, a zis, grăbindu-se să plece. 

— Îmi rămâi datoare! a strigat Mikael Rønning după ea. 

— Mă poţi trânti în pat oricând pofteşti! Nu trebuie 
decât să vorbeşti! 

S-a plesnit peste fund, după care a dispărut pe uşă. 
Mikael a râs, gândindu-se că, dacă avea vreodată să facă 
ceva complet idiot, cum ar fi să devină hetero, s-ar cupla 
cu Dunja. 

Şedea în „Inimă”, camera de control. „Creierul” ar fi fost 
un nume mai potrivit. Dar îl prefera pe primul, i se părea 
că sună mai primitor. Inima era doar una dintre cele 
câteva încăperi pe care le săpase în taină sub casa fără 
etaj, la doi metri şi jumătate sub pământ. Işi petrecuse 
ultimele două luni transformând acest spaţiu subteran în 
sălaş permanent, şi doar din când în când mai urca în casă. 
Putea să supravieţuiască sub pământ mai mult de un an, 
dacă trebuia. 

Avea o bucătărie micuță cu apă curentă şi o cămară bine 
aprovizionată cu conserve şi alimente uscate. În dormitor 
era un pat cu saltea de apă încălzită, mai confortabil chiar 
decât patul lui obişnuit. De vreme ce nu existau ferestre, 
şi-a petrecut mult timp lucrând la sistemul de iluminare 
până să fie mulţumit. Când a terminat, se putea lăuda că 
pe o zi înnorată avea mai multă lumină de zi sub pământ 
decât exista afară. 

Cea mai mare problemă fusese ventilaţia. Cea mai 
uşoară soluţie ar fi fost să amplaseze intrarea şi ieşirea 
undeva, în curte, dar zgomotul ventilatoarelor ar fi fost 
prea evident. A încercat să canalizeze aerul prin casă şi 
apoi afară printr-un nou horn, însă oricât de multă izolaţie 
folosea, zumzetul trecea prin ea, dezvăluind faptul că acolo 
era mai mult decât o casă fără etaj. Până la urmă a 
înscenat nişte lucrări la drumul din dreptul casei, ca să 
„repare o scurgere de apă”, aşa că a putut să mute 
sistemul de ventilaţie până în colţul parcelei de lângă 
transformator. Da, fusese complicat, dar merita cu vârf şi- 
ndesat efortul. 

Continua să fie cel mai mulţumit de Inimă. Era o 
emisferă cu diametru puţin mai mare de doi metri. 
Funcţiona ca o carlingă, cu tot ce-i trebuia aflat la 
îndemână. Zugrăvise pereţii de beton în roşu şi folosise un 
spray cu vopsea aurie la semicercul panoului de comandă 
şi la scaunul său. Într-un dulap în perete din dreapta sa se 

aflau trei calculatoare construite la comandă. În 
comparaţie cu ele, cele mai scumpe calculatoare de pe 
piaţă păreau cam la fel de moderne ca un Commodore 64, 
şi mai avea şi două servere NAS, fiecare de opt terabiţi. 
Totul era răcit şi izolat fonic. Fiecare calculator avea o 
conexiune individuală de o sută de megabiţi pe secundă în 
ambele sensuri. Când era on-line, folosea mai multe 
servere intermediare, ca nimeni să nu-i poată depista 
adresele IP reale. 

Pe unul dintre cele şase ecrane din faţa sa vedea 
poliţiştii stând în jurul cadavrului lui Rune Schmeckel, la 
care se holbau. Toţi erau acolo, în afară de Fabian Risk, 
care fusese dus la spital ca să i se trateze arsurile. 
Izbucnise într-un hohot de râs sălbatic când l-a văzut pe 
Risk cum ia foc. Era prea frumos ca să fie adevărat. Nici 
măcar n-o plănuise. Dacă ar fi crezut în Dumnezeu, ar fi 
luat asta ca semn clar că Dumnezeu e cu el în această 
misiune. Deşi, în ce-l privea, norocul era la fel de bun. 
Norocul era perfect. 

Nu ştia dacă norocul îl ajutase pe Risk să-l găsească pe 
Rune Schmeckel cu câteva zile înainte de momentul 
planificat. Dar o îngrijorare care îl sâcâia îi spunea că 
norocul n-a avut nimic de-a face cu asta şi că Risk era, pur 
şi simplu, un adversar periculos. Îşi dăduse deja seama de 
asta de o vreme, dar acum era încă o confirmare. 

Bănuise că s-ar putea întâmpla exact acest lucru când a 
fost silit să lase în urmă Peugeot-ul. Şi Rune n-a fost decât 
începutul. Dacă norocul chiar îi întorcea spatele, maşina ar 
fi putut să devină o problemă mult mai mare decât socotise 
el. Dar pentru fiecare problemă era, de obicei, o rezolvare. 
Nu trebuia decât să anticipeze la timp problema şi, pentru 
el, numele rezolvării era „Risk”. 

Cel mai simplu ar fi fost să-l omoare chiar acum. Dar 
cine zicea că ar fi simplu? Băgase atâţia ani şi atâţia bani 
în asta, încât nu avea de gând să rasolească nimic. 

Introdusese deja cele mai mari schimbări ale planului 
său. Risk avea să fie încununarea măreaţă a planului 
alternativ, aşa că trebuia să mai fie ţinut în viaţă o vreme. 

Nu-i mai rămânea decât să meargă în recunoaştere ca să 
facă ultima piesă din puzzle să se aşeze la locul ei, lucru de 
care avea să se ocupe în seara asta, în vreme ce Risk era la 
spital. 

A împins în sus unul dintre potenţiometrele de pe placa 
de sunet ca să-i poată auzi pe poliţişti, care stăteau acolo 
vorbind despre Rune Schmeckel. 

— Cel mai bine ar fi să ţinem asta pentru noi cât de mult 
timp putem. Cu cât află mai târziu ucigaşul că l-am găsit 
pe Schmeckel, cu atât mai bine, a zis şefa poliţiştilor. 

— Deci, zici că suntem siguri că nu Schmeckel e 
ucigaşul? a întrebat tipa drăgălaşă, uitându-se la cadavru. 

— Vrei să zici că s-ar putea să se fi sinucis? 

— De ce nu? E o sinucidere spectaculoasă. Uită-te 
împrejur, pietrişul a fost greblat. Rostul întregii chestii 
trebuie să fie ca noi să vedem asta. 

— Da, dar nu încă. Sunt sigură că am ajuns aici mai 
devreme decât credea el. Nu se putea aştepta ca Risk să 
adulmece locul acesta aşa de repede. Şi, ca să fiu cu totul 
sinceră, încă nu pricep cum a făcut-o. 

— Ca să nu mai spunem că i-ar fi fost imposibil să se 
lege singur aşa, a adăugat criminalistul, îngenunchind şi 
arătând cureaua care săpase în încheieturile lui 
Schmeckel. Ia uitaţi-vă. E clar că a încercat să se 
elibereze. 

— Câtă vreme o fi stat aici? a întrebat grăsanul. 

— E greu de spus pe moment. Dar semnele de arsuri ne 
vor ajuta să aflăm. 

— Cum? 

— Rotaţia Pământului în jurul Soarelui face ca fiecare 
arsură să fie unică. Aşa că arsurile au început în fiecare zi 
din alt punct şi s-au deplasat lent peste trup. 

Nu putea să nu fie impresionat de raţionamentul 
criminalistului, să nu vadă că acţionează concret şi logic, 
fără să-şi scape din frâu emoţiile. Nu oricine era în stare, 
însă tipul acesta părea să fie netulburat de bărbatul 
dezbrăcat din faţa sa. Un bărbat care, era limpede, fusese 
silit să îndure o suferinţă de nedescris înainte să vină 

moartea şi să aline durerea. Un bărbat pe care până acum 
îl vânau. Un făptaş devenit victimă. 

De acum victimă. 

Nimic din toate astea nu părea să-l afecteze câtuşi de 
puţin pe criminalist. El nu se gândea decât să interpreteze 
arsurile şi să afle cât timp stătuse Schmeckel legat de 
placa de sticlă. Impresionant. Era sigur că şi el ar fi fost un 
criminalist bun. Cu siguranţă ar fi fost distractiv. De fapt, 
se gândise înainte să se ocupe de aşa ceva, dar de-acum ar 
fi trebuit să fie în altă viaţă. 

Alesese să lucreze în mod independent, şi îşi adora 
munca. Nimic nu-i plăcea mai mult decât să-şi petreacă 
timpul în atelier şi să lucreze la soluţii noi, inovatoare. 
Uneori lucra câteva zile fără oprire, fără pauze de masă 
sau de somn. Munca îl făcea să piardă noţiunea de timp şi 
de spaţiu. Îl ajuta să uite ce individ jalnic era, în realitate. 

Era sigur că la fel stăteau lucrurile cu criminalistul pe 
care îl urmărea pe ecran. 


4 


— Uite aici, de exemplu, a zis Molander, arătând o linie 
de arsuri care mergeau de la şoldul drept, peste piept şi 
faţă, cu câteva goluri între ele. Asta e o zi. 

— Dar, dacă e numai o zi, de ce nu e ars aici sau aici? 

Irene a arătat spaţiile goale din linie. 

— Acelea sunt, probabil, de la un copac sau un nor care 
bloca soarele. 

Molander arăta enervant de mulţumit de sine, şi-a zis 
Irene. 

— Aşadar, tot ce trebuie să facem e să numărăm liniile? 

— Întocmai. 

— Dar ai făcut deja asta, nu-i aşa? 

Molander a încuviinţat şi şi-a potrivit ochelarii pe nas. 

— Şaptesprezece zile. 

— Şaptesprezece zile? A zăcut acolo mai mult de două 
săptămâni?! a exclamat Astrid. 

— Nu poate fi adevărat, a zis Klippan. Putrezirea ar fi 
fost mai avansată, mai ales cu căldura asta. 

Molander şi-a dat jos ochelarii şi i-a şters tacticos şi 

solemn. 

— Faptul că zace aici de şaptesprezece zile nu înseamnă 
că e mort de şaptesprezece zile. Un om poate să reziste 
câteva luni fără mâncare şi zece zile fără apă. 

— Da, dar nu pe căldura asta. 

— De acord. Trebuie să fi avut acces la apă într-un fel 
sau altul, a continuat Molander, aplecându-se şi privind 
sub placa de sticlă. Chiar aşa cum mă aşteptam. 

A scos un bidon gol cu un tub transparent care ajungea 
sus printr-o gaură mică din sticlă de sub gâtul lui 
Schmeckel. 

— Prin urmare, când a murit? a întrebat Astrid. 

— Va trebui să arunce Flătan o privire, dar pariez că a 
fost cu cel mult două sau trei zile în urmă. 

Astrid şi ceilalţi au rămas în jurul cadavrului cu arsuri, 
privindu-l în tăcere. Părea că abia acum şi-au dat seama 
câtă durere fusese silit Rune Schmeckel să îndure în 
ultimele lui zile de viaţă. Cazul era cu totul năucitor. Acum 
erau mai nedumeriţi ca oricând. 

Cei de pe ambulanţă s-au apropiat cu o targă şi au 
întrebat dacă pot să ia cadavrul. Astrid a încuviinţat în 
tăcere. Au tăiat legăturile cu patentul şi au ridicat trupul. 

Sub placa de sticlă creştea un fel de muşchi, urmând 
exact conturul trupului. Muşchiul prosperase la umbra lui 
Schmeckel. Era chircit şi ars în toate locurile în care 
reuşise soarele să ajungă. Rune Schmeckel era pe drum 
spre ambulanţă într-un sac pentru cadavre, dar aproape că 
părea că zace încă pe muşchi. 

— Ce dracu' vrea să însemne asta? 

N-a răspuns nimeni. 

Nici măcar Molander. 

Fabian s-a recunoscut în flăcările care au izbucnit din 
spatele şi gâtul bărbatului. Era un bărbat îmbrăcat în 
negru care ţinea un pistol disproporționat de mare faţă de 
corpul lui. Un glonţ zbura prin aer. Nu putea să fie primul, 
şi-a spus Fabian, pentru că bărbatul în negru din faţa lui 
fusese deja lovit şi era întins pe jos, având în burtă o rană 
căscată larg, plină de sânge, care făcea o baltă mare pe 
pământ. 

— Ăsta-i ucigaşul, a zis Matilda, arătând bărbatul care 
sângera. Şi ăsta eşti tu. 

— Dar eu încă ard. Cum aş putea să... 

— Uite, l-a întrerupt Matilda. Poţi să fugi şi să sari 
înăuntru. Floare la ureche. 

A arătat marea de un albastru adânc din colţul 
desenului. 

— Floare la ureche, a repetat Fabian, lăsând jos desenul. 

Ochii i s-au îndreptat către Sonja, care şedea pe un 
scaun lângă patul lui de spital. 

— Cum te simţi? a întrebat ea. 

— Bine, dacă ne gândim la împrejurări. Doctorul zice că 
nu am decât arsuri de gradul doi, aşa că nu trebuie să facă 
grefe sau chestii de-astea. 

— Asta-i bine. 

— Doare? a întrebat Matilda. 

— Nu prea tare, a minţit Fabian, întâlnind privirea 
Sonjei. 

— Eu m-am ars o dată şi a durut rău. Uite aici. 

Matilda şi-a ridicat bluza şi le-a arătat cicatricea de pe 
abdomen. 

Fabian spera că cicatricea o să se şteargă cu timpul, dar 
ea părea să crească odată cu Matilda. Avea doi ani când se 
întâmplase. Ea şi cu el erau singuri acasă, iar el îi pusese 
tetinele la fiert, pe plită. Ea era obsedată de tetine, sau 
„titi”, cum le zicea. Se smiorcăia, cerând de zor o titi şi era 
clar că nu se sinchiseşte de bacteriile vechi. Te log, titi 


e 263 + 


acum... Tati... Tati, titi acum! Vleau acum! 

Nu mai putuse răbda smiorcăiala ei, aşa că a închis uşa 
dormitorului, ca să poată aşterne patul în linişte. A fost 
complet surprins că ea a izbutit să mişte taburetul, să se 
caţăre pe el şi să ajungă la oala cu apă clocotită. 

— După spusele doctorului, s-ar putea să vin acasă 
mâine sau poimâine. 

— Asta-i grozav. 

— Şi mă gândeam că am putea începe concediul acela, 
Şi... 

— Te rog, încetează. 

— Sonja, m-au îndepărtat din anchetă. A privit-o în ochi. 
N-am spus nimic mai devreme, dar Astrid m-a scos din 
anchetă ieri. 

— Şi totuşi, iată-te aici, la spital. 

Ea avea dreptate. Nu conta că fusese îndepărtat din 
anchetă sau că era incredibil de ars. N-ar fi putut să 
renunţe până nu prindeau ucigaşul, chiar dacă în acel 
moment era mai departe ca oricând de soluţionarea 
cazului. 

— Unde-i Theo? 

— N-a vrut să vină. Apropo, cum a fost călătoria voastră 
de ieri? 

Fabian şi-a scuturat capul. 

— Nu-şi dorea decât să se întoarcă la calculator şi să se 
închidă în camera lui. 

Sonja a zâmbit pentru prima oară de când veniseră la 
spital. 

— Te pricepi la rezolvarea cazurilor, probabil că o să 
poţi dezlega şi acest mister. 

Fabian a râs. 

— Nimeni nu-i atât de priceput. 

Zâmbetul ei a pălit. 

— Eu şi Matilda plecăm diseară cu trenul la Stockholm. 

— Şi Theo? Ce părere are? 

Sonja a ridicat din umeri. 

— Ştiu la fel de multe ca tine. L-am întrebat dacă vrea să 
vină cu noi, dar acum e în faza în care nu răspunde când îl 


e 264 œ» 


întreb ceva. 

Ea a oftat şi a clătinat din cap. 

— Ai încercat să-i trimiţi SMS-uri? De obicei e cu căştile 
la urechi, aşa că nu te poate auzi când strigi, dar nu scapă 
din ochi telefonul. lubito, e adolescent. Theo şi cei mai 
mulţi dintre copiii de vârsta lui cred că noi nu suntem 
decât cei mai enervanţi, cei mai penibili oameni din lume. 
Sigur că nu vor să vorbească cu noi. 

— Dacă nu vrea şi nu vrea să vină, presupun că poate să 
rămână la Helsingborg, ceea ce ti-ar da o şansă să rezolvi 
două lucruri deodată. 

S-a ridicat, s-a aplecat spre el şi l-a sărutat. În toiul celor 
mai rele crize prin care treceau, un sărut le putea aminti 
cât de mult se iubesc încă, în adâncul sufletelor. 

— Ne vedem mai târziu, i-a şoptit la ureche, întorcându- 
se spre Matilda. Spune-i acum la revedere lui tati. 

— Pa. 

— Cum, nicio îmbrăţişare? 

— Noo, a zis Matilda, luând-o pe Sonja de mână. Dacă 
uiţi ce ai de făcut, nu trebuie decât să te uiţi la desen. 

Au ciocănit la uşă şi un poliţist în uniformă a deschis-o, 
lăsându-le să iasă. 

50 


Dunja Hougaard a aruncat o privire pe fereastră spre 
cerul de un trandafiriu întunecat pe care erau presăraţi 
câţiva nori aurii pufoşi. Era culcată pe canapeaua din 
apartamentul cu două dormitoare din blocul de deasupra 
farmaciei Blâgârds din Blâgârds Plads. Îi confirma din nou 
convingerea că exact acest loc de la fereastră, în exact 
acest apartament, întinsă exact pe această canapea roasă 
pe care o moştenise de la bunica este, probabil, cel mai 
grozav loc din întreaga lume. În zilele însorite se revărsa 
soarele, şi când ploua putea auzi picăturile bătând în 
fereastră. 

Trecea în revistă pentru a doua oară, încet şi sistematic, 
registrul personalului. Cum nota ieşirea cuiva, folosea un 
creion colorat ca să-i marcheze intrarea. Dacă Sleizner 
ieşise folosind legitimaţia altcuiva, avea să-şi dea seama, 
dar până atunci nu găsise nimic care să nu se potrivească. 
Sleizner sosise la 11.43 şi plecase din clădire la 22.46. Era, 
cu siguranţă, o zi lungă pentru o vineri, dar nu exista nimic 
ciudat în asta. 

Din păcate. 

A lăsat din mâini teancul de hârtii şi s-a uitat pe 
fereastră. A văzut un avion cu lumini pâlpâitoare sus pe 
cer şi s-a întrebat cum ar fi să sari cu paraşuta, să deschizi 
brusc uşa avionului şi să te arunci în necunoscut. Îşi 
promisese ei înseşi asta în chip de cadou la împlinirea 
vârstei de treizeci de ani, aşa că trebuia neapărat să 
încerce într-o bună zi. 

Acum avea aproape treizeci şi cinci... 

Ieşirile de urgenţă. Să fi folosit una dintre ele? A luat iar 
teancul de hârtii, răsfoind până la orele dinainte de 17.33, 
când se presupune că el era pe Lille Istedgade. A parcurs a 
treia oară lista şi a găsit ceea ce căutase tot timpul. 

Ora: 16.27 - leşirea de urgenţă 23A 

Ora: 16.28 - Ieşirea de urgenţă 11A 

Jigodia plecase pe ieşirile de urgenţă de pe scara A. 

Probabil s-a asigurat că uşile nu se închid complet, ca să se 
poată întoarce pe aceeaşi cale şi apoi să ponteze cu cartela 
sa la 22.46. Acum avea confirmarea. Părăsise secţia de 
poliţie ca să facă ceva anume pe Lille Istedgade. Ceva 
despre care să ştie cât mai puţini oameni posibil şi care, 
probabil, era însuşi motivul pentru care nu răspunsese la 
telefon. 

Telefonul ei mobil a început să sune. S-a uitat la ecran. 

Număr necunoscut. 

— Da, bună...? 

— Bună, eu sunt. Voiam doar să văd dacă e în ordine să 
vin să te trântesc în pat, a zis Mikael Rønning cu cea mai 
heterosexuală voce a lui. 

Dunja a izbucnit în râs. 

— Sigur! Adică, dacă o să ţi-o poţi face să se scoale. 

— Nicio problemă. O să aduc o mustață falsă şi o perucă 
cu chelie. 

— Aşa să faci. O să te simţi ca acasă. 

— Apropo, ai văzut Ekstra Bladet? 

— Nu, de ce? 

— Vezi singură. 

Dunja şi-a deschis iPad-ul şi a accesat site-ul lui Ekstra 
Bladet. 


ŞEFUL POLIŢIEI DIN COPENHAGA A MINŢII! 


Kim Sleizner a minţit când a spus că n-a primit niciun 
telefon de la poliția suedeză. Ekstra Bladet poate dezvălui 
acum faptul că el se afla pe Lille Istedgade în momentul în 
care poliția suedeză a incercat să ia legătura cu el! 
Conform sursei noastre, poliția suedeză i-a telefonat 
şefului poliției Kim Sleizner la ora 17.33, dar apelul a fost 
preluat de căsuţa vocală. Acest raport contrazice direct 
afirmaţiile lui Sleizner că n-a fost contactat niciodată. 
Sursa lui Ekstra Bladet afirmă, de asemenea, că deţine 
dovada că în acel moment Sleizner se afla la colţul dintre 
Lille Istedgade şi Halmtorvet. Ekstra Bladet n-a putut să 
dea de Kim Sleizner ca să obțină vreun comentariu. 

Rahat. 

— Mai eşti acolo? 

— Mmm... 

— Asta căutai, nu-i aşa? 

— Da. 

— Crezi că a fost inteligent să te duci la Ekstra Bladet? 

— N-am fost eu. 

— Nu? Şi atunci cine? 

— N-am nicio idee, a zis Dunja. 

Dar sigur că avea. Nu putea fi altcineva decât tipul de la 
TDC. Dar ea se întrebase cum ar putea să folosească 
informaţia ca să-l pună pe Sleizner într-o situaţie complet 
jenantă şi să-l acuze indirect de moartea lui Mette Louise 
Risgaard şi a lui Morten Steenstrup. Şi ştia că Jigodia o să 
presupună că toată treaba era făcătura ei, exact aşa cum 
crezuse Mikael Ranning. 

Prin intermediul camerei montate în maşina închiriată, 
le urmărise pe soția şi fiica lui Fabian Risk plecând de 
acasă la ora zece şi treisprezece minute în seara aceea. 
Fiecare ducea câte o valiză şi au urcat în taxiul care le 
aştepta. Acum trecuse de miezul nopţii şi lumina ardea în 
continuare în camera fiului. 

Indiferent unde mergeau ele, el alesese să rămână 
acasă. 

Nu intenţionase să intre în casa familiei Risk decât după 
ce fiul mergea la culcare. Dar nu mai putea să aştepte. 
Avea în faţa sa o noapte de pregătiri îndelungate, şi era 
important ca nimic să nu o ia razna. Venise vremea să 
treacă la o viteză superioară. Voia să crească ritmul şi 
nivelul de confuzie, mai presus de toate. 

Plănuia să arunce două momeli. Două bucățele 
delicioase în care să-şi înfigă colții hienele din mass-media 
şi care aveau să ajute indirect la ridicarea acţiunilor sale 
de la nivelul de chestiune naţională la cel de importanţă 
mondială. 

A dat ocol cvartalului şi a cotit pe cărarea cu pietriş care 
ducea în spatele caselor din şir. S-a căţărat pe gardul 
familiei Risk şi a trecut de trambulină, care ocupa o bucată 
zdravănă din curticică. Nu era nevoie să se ascundă sau să 
se furişeze. Fiul era singura persoană acasă şi era clar că 
este, practic, lipit de calculator în dormitorul său, care 
dădea spre stradă. 

S-a uitat de pe terasă pe fereastra bucătăriei. Era 
întuneric, în afară de lumina plitei. Uşa din spate era 
încuiată, aşa cum se aşteptase, dar nu putea să-i ţină piept 
şperaclului său. După treizeci de secunde, era înăuntru. 
Nu trebuia să se teamă că face zgomot, pentru că death 
metal, sau cum i-o mai fi zicând sunetului ăluia bubuitor, 
se auzea tunând de la etaj. 

Iam the animal who will not be himself. 

A scos camera video şi a început să filmeze. Voia să 

prindă fiecare detaliu, pentru că încă nu ştia ce anume 
caută. Ştia sigur doar că aceasta era piesa finală din 
puzzle. Kriptonita care să-l aducă pe Risk exact acolo unde 
voia el. 

Fuck it! Fuck it! Fuck it! Fuck it! 

Când a terminat cu bucătăria a trecut în living, în care 
mai erau câteva cutii nedespachetate. A deschis câteva 
dintre ele, filmând ce era înăuntru, şi a urcat scara spre 
etaj cu aparatul filmând în continuare. Cu cât urca, se 
auzeau mai tare chitarele distorsionate şi percuţia 
tunătoare. 

Better! Better! Better! Better! 

Uşa dormitorului principal era întredeschisă. A deschis-o 
cu piciorul şi a aprins cu cotul becul fără abajur din tavan. 
A observat un pat nefăcut, de-a lungul unui perete câteva 
cutii deschise şi altele pe jumătate golite şi haine aruncate 
ici şi colo. Haosul îl făcea să-i vină să verse. 

Însă camera fiicei era mai ordonată. Patul era făcut, cu 
pernele roşii în formă de inimă deasupra, şi pe birou erau 
câteva desene care înfăţişau în mai multe feluri aceeaşi 
scenă. Un bărbat în flăcări care împuşca alt bărbat. L-a 
ales pe cel care îi plăcea cel mai mult, a aprins lampa de 
birou şi a făcut o fotografie. 

S-a întors în hol, unde rămăseseră de explorat două uşi. 
Una ducea la baie şi cealaltă în camera fiului. Aceasta era 
întredeschisă şi muzica se revărsa prin crăpătură. 

Hey victim, you are the one who put the stick in my 
hand. 

Fiul era aplecat peste birou, la fereastră, cu spatele la 
el. Difuzoarele erau pe duşumea şi mărimea lor explica 
volumul. Era clar că adolescentul acesta îşi cheltuise toţi 
banii de buzunar pentru instalaţia de sunet. A făcut un pas 
în cameră şi s-a uitat în jur. Cu toate că se mutaseră de- 
abia de o săptămână, în cameră era aşa o harababură, 
încât părea că nu se făcuse curăţenie de ani întregi. Pereţii 
erau plini de postere cu Metallica, Slipknot şi Marilyn 
Manson. Patul era nefăcut şi folosea ca groapă de gunoi 
pentru orice, de la rufărie murdară la gantere şi coji de 

pizza. Era clar că părinţii nu impun reguli stricte. Părea că 
nu fusese pe acolo de o vreme ochiul vigilent al unui adult. 

Până acum. 

Satisfacţia l-a scăldat ca un val. Se simţea euforic. 

Ultima piesă de puzzle se aşezase la loc. 

A pornit spre fiu, care cânta împreună cu formaţia, cu 
multă simţire, în vreme ce scria frenetic ceva într-un 
carnet. Scria de parcă era într-o cursă contracronometru 
până să vină cineva să-i smulgă stiloul din mână. 

Fuck it! Fuck it! Fuck it! Fuck it! 

Stiloul s-a oprit şi cerneala s-a împrăştiat, făcând o pată 
zdravănă. Theodor s-a oprit din cântat. A ridicat privirea 
de pe carnet şi s-a uitat la fereastra neagră ca smoala, 
unde a văzut reflectarea unei umbre care se apropia din 
spate. Era cineva în camera sa. 

S-a răsucit. 

Fabian se simţea agitat şi plictisit. Niciodată nu se 
purtase frumos când era bolnav. O febră nu era niciodată 
un motiv suficient ca să stea acasă, iar în cele câteva dăţi 
când a avut gastroenterită virală, care l-a silit să stea în 
pat, s-a plâns atât de mult, încât Sonja l-a ameninţat că 
divorţează. Ştia foarte bine că ar trebui să urmeze 
exemplul celorlalţi din salon şi să se odihnească un pic, dar 
nu izbutea să adoarmă. Să stea de vorbă cu Molander ar fi 
fost singurul lucru care l-ar fi ajutat să se destindă. Fabian 
avea nevoie să afle dacă au ajuns şi ei la aceeaşi concluzie. 
Fusese luat cu ambulanţa înainte să poată auzi teoriile 
tuturor despre locul faptei. 

S-a hotărât să-l sune pe Molander, chiar dacă trecuse 
destul de mult de miezul nopţii. Şi-a scos telefonul, dar a 
constatat că bateria era moartă. S-a uitat în jur prin 
rezervă. Era un telefon pe perete, nu departe de el, care 
probabil se folosea doar pentru apeluri interne, în cazul în 
care chiar era conectat. A ignorat durerea şi a întins mâna 
cât a putut de mult, dar n-a putut ajunge la el. Cu ajutorul 
uneia dintre cârjele rezemate de perete a deblocat frânele 
patului şi s-a tras până la telefon. 

A dus receptorul la ureche şi a auzit tonul, dar a 
descoperit repede că prevăzuse corect. A apăsat pe zero şi 
a primit legătura cu un operator din spital care, în mod 
surprinzător, a fost de acord să-l lase să telefoneze fără să 
pună întrebări. A sunat la informaţii ca să ceară numărul 
de mobil al lui Ingvar Molander din Helsingborg şi a primit 
imediat legătura: Salut Ai apelat căsuţa vocală a lui Ingvar 
Molander. Nu pot primi acum apelul, aşa că lasă-ţi după 
bip numele şi numărul de telefon şi promit să te sun eu. 
Sau, şi mai bine, poți trimite un SMS. Mulţumesc. La 
revedere. 

Fabian a închis. Era destul de târziu, dar Molander n- 
avea cum să fi mers deja la culcare. Locul faptei de la 
Soderâsen probabil că avea să-i ţină treji toată noaptea şi 

cel puţin o parte din dimineaţă. 

A închis ochii şi şi-a dat seama că, la urma urmei, s-ar 

putea ca trupul său să fie gata să cedeze în faţa epuizării. 
4 

S-a trezit cu Astrid stând în picioare lângă patul lui. S-a 
întins în faţă şi a simţit cum nivelul durerii saltă de la zero 
la o sută. 

— Îmi pare rău, nu voiam să te trezesc. De fapt, n-aş fi 
crezut că o să poţi dormi. 

— Nici eu, până ce... Cât e ceasul? 

— Şapte şi jumătate. Ţi-am adus micul dejun. Mâncarea 
de la spital nu e, de obicei, prea grozavă. A pus pe noptieră 
o pungă de la 7-Eleven. Voiam să văd cum îţi merge. 

— Sunt bine. In afară de faptul că am uitat să mă dau cu 
loţiune pentru plajă, nu prea am de ce să mă plâng. 

Astrid a râs. 

— Soarele e întotdeauna mai puternic decât credem. 

— Aşadar, cum merg lucrurile la secţie? 

— Păi, cu siguranţă că nu ducem lipsă de probe pe care 
să le examinăm. Apropo, Molander a zis că ai încercat să-l 
suni. 

— Am încercat, dar n-a răspuns. Unde e? 

— Ieri a fost aniversarea căsătoriei lui cu Gertrud. S-au 
dus să stea la Marienlyst, la Helsingar. 

Aniversarea căsătoriei... Fabian a savurat cuvântul. 
Trecuse aşa de mult timp de când el şi Sonja au sărbătorit- 
o pe a lor. În primii ani n-au lăsat nimic să stea în calea 
sărbătoririi anuale. Chemau o bonă, se îmbrăcau la patru 
ace şi ieşeau în oraş. Întotdeauna unul dintre ei îi făcea 
celuilalt o surpriză cu o activitate, de la ieşirea la teatru şi 
la restaurant până la un picnic şi o călătorie cu balonul cu 
aer cald. Fabian a hotărât că, de îndată ce va fi soluţionat 
acest caz, o să-i facă o surpriză Sonjei şi o să compenseze 
toate aniversările pierdute. 

— Aţi descoperit ceva? 

A deschis punga de la 7-Eleven şi a constatat încântat că 
Astrid îl răsfăţase cu o negresă şi un rulou proaspăt, şi 
avea un pahar cu cafea bună. 

Astrid şi-a tras un scaun şi s-a aşezat lângă pat. 

— Dă-mi voie, te rog, să fiu eu cea care pune întrebările. 
Vreau să-ţi amintesc că te-am scos din anchetă dintr-un 
anumit motiv. Se presupunea că ne laşi pe noi să ne 
ocupăm de asta şi îţi vezi de concediu. 

— Nu, am fost dat afară din anchetă din pricină că aveai 
nevoie de un ţap ispăşitor. Ce fac în timpul concediului e 
treaba mea, câtă vreme nu fac nimic ilegal. 

Astrid a oftat din rărunchi şi şi-a desfăcut braţele. 

— Adevărul e că n-am descoperit mare lucru. Şi acum, 
că teoria ta conform căreia Rune e ucigaşul s-a dovedit a fi 
cu totul greşită, suntem derutaţi şi parcă ne-am întors în 
punctul de plecare. 

— Incă n-aţi formulat altă teorie? 

— Nu tocmai. Se pare că ar putea să fie absolut oricine. 
Cineva din clasa ta sau dintr-o clasă paralelă, un profesor 
cu care v-aţi purtat cu toţii peste măsură de urât, sau chiar 
un părinte. 

A scos o ţigară şi şi-a plimbat-o pe sub nas. 

— Nu, n-o s-o aprind. Promit. Klippan şi Irene au luat 
legătura cu toţi cei din clasă care nu-s plecaţi în călătorie 
pe undeva, şi niciunul dintre ei n-a avut vreo sugestie în 
afară de Claes Mâllvik. Aşa că acum te întreb pe tine. Îţi 
aminteşti să fi fost cineva care să intre în contact cu clasa 
într-un fel sau altul şi... 

— Stai aşa. Nu pricep, a întrerupt-o Fabian. Cum se 
poate să nu fi descoperit nimic? 

— N-ai putea, te rog, să-mi răspunzi doar la întrebare? 

— Locul faptei de la Sderâsen trebuie să vă fi dat 
câteva indicii noi. Trebuie să fi găsit ceva! 

Astrid s-a dat bătută, oftând, şi a băgat mâna în buzunar, 
ca să se asigure că are bricheta. 

— Nu ştim sigur decât că Rune Schmeckel zace acolo 
pârlindu-se de mai mult de două săptămâni şi că nu a 
murit decât acum câteva zile. Era un bidon cu apă ascuns 
sub placa de sticlă, aşa că a putut să bea apă printr-un pai. 
S-a oprit din vorbit şi a clătinat din cap. Nici măcar nu-mi 
pot închipui cât trebuie să fi suferit, bietul om. 

Fabian s-a gândit la ceea ce tocmai spusese Astrid şi şi-a 
dat seama că asta nu făcea decât să-i întărească teoria. I-a 
prins privirea. 

— Cred că ucigaşul a aranjat întregul loc ca să se 
prezinte pe sine şi motivele sale. 

— Nu înţeleg. Ce vrei să zici? 

— Locul însuşi, voia să-l găsim. Poate că nu chiar acum, 
dar după o vreme. A investit atâta timp şi energie în 
prezentare. Nu putea fi vorba doar de a-i lua viaţa lui 
Schmeckel. Vrea să spună mai mult. 

— Uciderea lui Jörgen şi Glenn a fost săvârşită ca 
pedeapsă pentru relele lor. 

— Corect, şi probabil că acelaşi lucru s-a întâmplat şi 
aici. 

— Dar de ce anume se face vinovat Schmeckel, sau 
Claes Mällvik? în afară de faptul că a fost victima lui 
Jorgen şi Glenn? 

— Nu ştiu. De aceea am vrut să-l întreb pe Molander ce 
aţi găsit. 

— Nu mult mai mult decât ai văzut şi tu. De fapt, este un 
lucru. L-am găsit când am ridicat cadavrul de pe placa de 
sticlă. 

— Da? 

— Muşchiul din jurul plăcii era mort, dar cel care a 
crescut la umbra lui era viu şi înfloritor. Alcătuia forma 
unui om, aşa că părea, de fapt, că e cineva care zace sub 
sticlă. Dar nu era decât muşchi. Mă urmăreşti? E destul de 
greu de explicat. _ 

Fabian a încuviinţat din cap. Înţelegea. 

— Trebuie să fie el însuşi. 

— Cine? Făptaşul? 

— A creat un portret. Autoportret. Aşa vrea să-l vedem. 

Capul îi bubuia de o durere mai intensă decât simţise 
vreodată. Oare aşa era o migrenă? Nu avusese niciodată 
migrene, dar ştia că se presupune că sunt groaznice. 
Această senzaţie era, probabil, mai rea, mult mai rea. 

În mod excepţional, chiar aştepta cu nerăbdare seara 
împreună cu Mona şi Cilla. De cele mai multe ori ieşirile 
astea în oraş păreau o corvoadă, dar îi ofereau ceva de 
făcut. Ce îşi dorea cu adevărat era să stea acasă tot timpul, 
uitându-se la televizor, chiar dacă ştia că nu-i sănătos. Nu 
ştia de ce în seara aceea avusese chef să iasă. Nu voise 
decât să se îmbete şi să facă nebunii, să uite de ziua de 
mâine. 

Ca de obicei, ajunseseră în cele din urmă la S/S Swesa, 
lângă Kungstorget. Nişte tipi le priviseră când erau pe 
ringul de dans, şi Mona s-a făcut nevăzută cu unul dintre 
ei. Mona, care avea bărbat şi familie, tot ce visase pentru 
sine, dar îşi dăduse seama că n-o să aibă niciodată. Nu 
mult după aceea, Cilla a agăţat pe cineva şi s-au dus la 
canapele, aşa cum încerca să facă un tip cu ea. Dar ei Îi 
era deja rău şi nu-şi dorea decât să meargă acasă. 

Avea frânturi de amintiri despre cum a încercat să-şi 
găsească prietenele şi, în cele din urmă, a renunţat. Totul 
se învârtea, şi nu nimerea uşa ca să plece. Ultimul lucru pe 
care şi-l amintea era că o ajuta cineva să urce într-o 
maşină. 

Şi acum zăcea undeva, cu capul bubuindu-i, fără să aibă 
habar unde se află. A încercat să deschidă ochii, dar numai 
pleoapa stângă s-a supus. Cealaltă era oprită de ceva umed 
care îi apăsa partea dreaptă a feţei. A încercat să-şi dea 
seama ce este şi a înţeles că e pământ umed. A presupus 
că se află afară. Poate într-un parc sau în pădure? 

A încercat să-şi răsucească trupul ca să poată sta pe 
spate, dar a fost silită să renunţe după ce o durere ascuţită 
a înjunghiat-o în partea de jos a burţii. A scâncit. Ce i se 
întâmplase? S-a pipăit cu grijă cu o mână şi şi-a dat seama 

că e dezbrăcată de tot şi ceva acolo, jos, nu e cum trebuie. 
A tras în plămâni cât de mult aer a putut şi a ţipat. 

Klippan, Irene şi Molander şedeau la masă în tăcere, 
aşteptând-o pe Astrid. Ancheta dura de mai mult de o 
săptămână deja, şi lipsa somnului începuse să-şi arate 
colții. Nimeni n-avea energie de irosit pe vorbe, aşa că au 
profitat ca să închidă ochii. Tăcerea a fost spartă, în cele 
din urmă, de sunetul telefonului lui Klippan. El i-a aruncat 
o privire, apoi a închis iar ochii. 

— N-ai de gând să răspunzi? a zis Molander, dar Klippan 
nici măcar nu s-a uitat la el. 

După o vreme, cel care suna a închis. După câteva 
secunde a început să sune telefonul lui Molander. 

— Da, sunt Ingvar Molander. Înţeleg... Sigur, nicio 
problemă. I-a întins telefonul lui Klippan. E Berit. 

Klippan a scos un oftat adânc şi a luat telefonul. 

— Bună, dragă... Pentru că sunt la lucru, într-o şedinţă... 
Da, şi el lucrează, şi dacă ar fi ştiut că eşti tu nici el n-ar fi 
răspuns. Klippan i-a azvârlit lui Molander o privire. Nu, 
dragă, n-am timp acum. Ai verificat, să nu fie doar o 
siguranţă sărită? 

Astrid a intrat ţinând o cană-termos de cafea. 

— Nu, nu-i greu deloc, a continuat Klippan, dându-şi 
ochii peste cap. Trebuie doar să vezi dacă mai sunt acolo 
sau nu. Ştii tu, discurile mici de metal. Aha, nu-i nimic. 
Acum trebuie să închid... Molander are nevoie de telefon. 

— Ba nu, n-am nevoie, a zis Molander, alegându-se cu o 
privire amenințătoare din partea lui Klippan. 

— Nu poţi să-i rogi pe vecini sau pe altcineva? Ştiu eu? 
Pa. Klippan a închis, a oftat uşurat şi i-a dat lui Molander 
telefonul. Mii de mulţumiri. 

— Pentru puţin. 

— Pornim la treabă? a zis Astrid. După cum ştiţi, avem 
încă o victimă. 

— Ştim cine este? a întrebat Irene. 

— Numele ei este Ingela Ploghed şi are patruzeci şi 
patru de ani. 

— Are? înseamnă că e încă în viaţă, a zis Molander. 

Astrid a încuviinţat şi a luat o gură de cafea. 

— Pe moment este sedată. Din câte am înţeles, este într- 
o stare critică. A fost găsită în Ramlosa Brunnspark, pe la 
opt azi-dimineaţă, complet dezbrăcată. Era în hipotermie 
gravă şi a pierdut mult sânge. 

— A fost înjunghiată? a întrebat Klippan. 

— Nu, ăsta e lucrul ciudat. Nu avea răni exterioare 
vizibile, sângele provenea din organele genitale. 

— Se ştie de ce? a întrebat Molander. 

— Încă nu, dar o să mă întâlnesc cu doctorul de îndată 
ce terminăm aici. 

— Ploghed... Nu era în aceeaşi clasă cu ceilalţi? a 
întrebat Irene. 

Astrid a încuviinţat din cap, s-a dus la fotografia mărită a 
clasei şi a arătat una dintre fete. 

— Asta-i ea. 

— Avem o fotografie mai recentă? a întrebat Klippan. 

— Speram că o să poţi găsi tu una. 

— Ce ştim despre ea? a întrebat Irene. 

— Nu prea multe în acest moment, în afară de faptul că 
locuieşte singură, fără copii sau soţ, a spus Klippan, 
cercetându-şi însemnările. În 2002 i-au fost făcute 
spălături stomacale după o supradoză de somnifere, într-o 
încercare de sinucidere. 

— Dacă supravieţuieşte acestui atac, vom avea pentru 
prima oară un martor, exact ceea ce ne trebuie, a zis 
Astrid, încercuind faţa lui Ingela Ploghed şi punând alături 
un semn de întrebare. S-a uitat la fotografie, cu ochii 
trecând de la unul la celălalt, până a ajuns la Fabian Risk. 
În dimineaţa asta m-am dus să-l văd pe Risk. 

— Şi cum o duce detectivul particular? a întrebat 
Klippan. 

— Probabil că o să trebuiască să mai stea în pat o 
vreme. 

— L-ai întrebat dacă... 

— Da, şi nu-i vine în minte niciun alt suspect în afara lui 
Claes Mâăllvik, dar are o teorie. Astrid s-a răsucit pe 

călcâie, ca să se uite la ceilalţi. Crede că tot locul faptei a 
fost cumva pus în scenă ca să-l înfăţişeze pe ucigaş şi 
motivele lui. A luat una dintre fotografiile muşchiului cu 
formă omenească aflat sub placa de sticlă şi a ridicat-o, să 
vadă toţi. Cred că sugestia lui era că imaginea este 
autoportretul făptaşului. 

Klippan a izbucnit în râs. 

— Măi, să fie. Ce fel de medicamente îi dau acolo? 
Trebuie să fie ceva mai tare ca Tylenolul. 

Niciunul dintre ceilalţi n-a râs, şi curând Klippan s-a 
potolit şi el. S-a instalat o tăcere resemnată. Păreau să-şi 
dea seama toţi că făptaşul nu numai că era cu câţiva paşi 
înaintea lor, ci îi înghiţise cu fulgi cu tot. 

Ochii lui Astrid rătăceau printre imaginile de pe perete, 
de la mâinile retezate ale lui Jörgen pe podeaua sălii 
duşurilor la lentila solară de o jumătate de metru şi la 
muşchiul în formă omenească. Se simţea obosită, de-a 
dreptul epuizată, şi îşi dădea seama că asta se vede. Dar 
nu mai avea destulă putere ca să-i pese. Nu voia decât să 
se asigure că ei nu pot să vadă faptul că acceptase 
înfrângerea. Cu toate că în munca ei deznădejdea era un 
păcat mortal şi n-ar fi recunoscut-o în ruptul capului, în 
sinea sa, îşi pierduse speranţa că ar putea vreodată să 
soluţioneze cazul din faţa lor. 

Nu rezolvaseră toate cazurile. Pe cele mai multe, dar nu 
pe toate. Însă ea crezuse întotdeauna în echipa sa şi fusese 
absolut sigură că vor reuşi să le dea de cap până la urmă. 
Dar în acest moment îi lipsea cu totul încrederea în 
propriile capacităţi şi în cele ale oamenilor săi. O lipsă de 
încredere care ar distruge complet restul muncii lor dacă i- 
ar permite îndoielii să se arate. 

Pe drum spre secţia de poliţie nu încetase să se 
gândească la faptul că în cele din urmă va trebui să ia 
decizia să închidă ancheta. Ştia că avea să-şi petreacă 
restul vieţii privind înapoi la acest caz ca la cel mai urât 
eşec din carieră. Ar fi vina ei dacă echipa nu şi-ar atinge 
obiectivul şi tot ea era cea care făcuse eroarea fatală de a-l 
scoate pe Fabian Risk din anchetă. Chiar a cochetat cu 

ideea de a-l aduce înapoi, dar a hotărât că asta ar fi acelaşi 
lucru cu a declara că restul echipei e incompetent. Tot ce 
putea să facă acum era să suporte consecinţele şi să spere 
că totul va fi bine. 

— Nu ştiu ce credeţi voi, a zis. Mai mult ca să rupă 
tăcerea, fără să aibă habar ce să zică mai departe. Asta-i 
cel mai dificil şi înspăimântător caz la care am lucrat 
vreodată, şi se pare că suntem încă foarte departe de a ne 
apropia măcar de rezolvarea lui. Dar nu cred că suntem 
chiar atât de departe. Sunt sigură că ne apropiem de el. 
Însă... A întâlnit pe rând privirea celorlalţi. Irene, 
Molander şi, în cele din urmă, Klippan. Trebuie să fim 
pregătiţi să gândim neconvențional dacă e să avem cea 
mai mică şansă de rezolvare a acestui caz. De acum nu mai 
există idei aiurite. Sugestia lui Fabian că muşchiul ar 
putea fi un autoportret ar putea să fie cheia pentru a-l 
înţelege pe ucigaş şi a-i descoperi motivul. 

I-a lăsat să se gândească o clipă la vorbele ei. 

— Suntem măcar siguri că e un bărbat? a întrebat Irene. 

— Nu. După cum stau lucrurile, ar putea la fel de bine să 
fie o femeie. 

— Că veni vorba de gândirea neconvenţională, a zis 
Molander. A urmărit cineva ideea lui Link despre acele 
graffiti de la Şcoala Fredriksdal? 

— Ei, haide, asta a fost acum aproape treizeci de ani! a 
zis Irene. Probabil că şcoala a fost renovată de câteva ori 
de atunci. 

— Se pare că nu, a zis Klippan. După spusele lui Link, 
şcoala urmează să aibă parte de prima renovare în vara 
următoare, aşa că există o şansă ca teoria lui să fie 
adevărată. Cum facem ca să fim siguri? 

— Propun să te duci la Fredriksdal să te uiţi, a zis Astrid. 
Se pare că n-avem nimic de pierdut. 

Klippan a încuviinţat în tăcere. 

— Irene, tu vii cu mine. Ingvar, du-te la Ramlösa 
Brunnspark să cercetezi noul loc al faptei. 

Şi-au băut restul de cafea din căni şi s-au ridicat în 
picioare. 

— E ceva ce n-am discutat, a zis Irene. Jörgen şi Glenn, 
bătăuşii clasei, au fost primele victime. Dar acum i-am 
adăugat pe listă pe Claes şi pe Ingela. Cum se potrivesc în 
imagine? Înseamnă că oricine din clasă este o victimă 
posibilă? i 

Astrid n-a ştiut ce să răspundă. li venise şi ei acelaşi 
gând, dar l-a alungat, poate pentru că părea atât de 
înspăimântător, încât era imposibil să răspunzi. Sau poate 
că era, pur şi simplu, prea obosită. 

— Presupun că ar trebui să-i punem pe toţi sub protecţia 
poliţiei, a zis Klippan. 

— N-avem astfel de resurse. Avem deja patru oameni la 
spital cu Risk şi Ploghed şi mai avem patru în schimbul 
următor, pentru că e nevoie de pază douăzeci şi patru de 
ore din douăzeci şi patru. O să sun la Malmo să văd dacă 
ne pot ajuta, a zis Astrid, care ştia că nu va fi posibil să 
facă rost de suficienţi oameni. Nu exista decât o formă de 
protecţie pe care puteau să o ofere, să-l prindă pe ucigaş. 

Cu toate că făcea tot ce-i stătea în puteri ca să se mişte 
cât mai încet pe coridoarele spitalului, care păreau 
nesfârşite, cea mai mică mişcare părea că înfige în 
spinarea lui Fabian o mie de ace. Cei doi poliţişti în 
uniformă care stătuseră în dreptul uşii lui în timpul nopţii 
fuseseră schimbaţi cu alţi doi, şi aceştia au acceptat cu 
greu să-l însoţească la secţia de urgenţe, unde spera s-o 
găsească pe Ingela Ploghed. Niciunul dintre poliţişti n-a 
scos o vorbă în timpul călătoriei trudnice, şi Fabian se 
întreba dacă se jucau de-a „care tace mai mult” sau erau 
doar supăraţi unul pe celălalt. 

Acum patruzeci de minute s-a trezit şi a văzut titlul de 
pe prima pagină: 


ALTĂ VICTIMĂ DIN CLASA FUNESTĂ. 


Prin urmare, aşa i-au zis clasei. Clasa funestă. A mimat 
cuvintele şi a încercat să-şi dea seama de ce avea senzaţia 
sâcâitoare că există ceva ce nu-i cum trebuie. Pentru prima 
oară, făptaşul nu şi-a ucis victima. Să fi fost intenţionat? In 
plus, şi-o amintea pe Ingela Ploghed ca una dintre cele mai 
blânde persoane din clasă. Nu-şi putea aminti ca ea să fi 
vorbit vreodată de rău pe cineva. De fapt, a fost singura 
care a avut curajul să-i ţină partea lui Claes. 

La o lecţie, fiecare le-a spus colegilor ce visa să se facă, 
şi Ingela a spus că vrea să se facă avocat ca să-i ajute pe 
cei slabi şi vulnerabili. Nu ştia dacă ea îşi împlinise sau nu 
visul, dar îi ajunsese la ureche zvonul că suferea de 
depresie gravă şi chiar încercase să se sinucidă. 

Când au ajuns, în cele din urmă, la lifturi, Fabian a rupt 
tăcerea şi le-a cerut poliţiştilor să nu apese vreun buton. 
Voia s-o facă el. 

În copilărie îi plăcea să se joace chiar cu aceste lifturi. 
Erau patru în mijlocul spitalului construit în formă de 
cruce, câte unul pentru fiecare punct cardinal. Holul 

rotund al lifturilor avea în centru un panou de control, şi 
de câte ori intrai acolo era ca şi cum ai fi fost teleportat pe 
puntea de comandă a navei spaţiale Enterprise. Toate 
butoanele lifturilor se aflau pe acest podium central, şi îl 
foloseai ca să alegi etajul la care voiai să mergi, în loc să 
apeşi pe butoane din interiorul lifturilor. 

Fabian s-a uitat în jur şi şi-a dat seama că îi dădea încă 
aceeaşi senzație.  Incăperea  îmbătrânise cu aceeaşi 
demnitate artificială ca Star Trek, şi singurul lucru care 
lipsea era laserul vindecător al lui Christine Chapel. A 
apăsat butonul verde al parterului şi curând uşile liftului s- 
au deschis. 

— Te-ai pus deja pe picioare? a întrebat Irene când 
Fabian a intrat, târşâindu-şi picioarele, în secţia de 
urgenţe. 

— N-aş zice asta. 

— Vreau să văd cum arată arsurile. Irene i-a dat ocol, s-a 
oprit în spatele lui Fabian şi s-a uitat în josul gâtului, sub 
halatul de spital. Oh, la naiba... 

— Mulţam. Chiar că aveam nevoie să aud asta. 

— Bănuiesc că eşti aici din acelaşi motiv ca noi, în ciuda 
concediului, a zis Astrid, şi Fabian s-a uitat la ea fără să 
răspundă. 

Un medic li s-a alăturat şi şi-a scos masca înainte să dea 
mâna cu Astrid. 

— Înţeleg că sunteţi aici pentru Ingela Ploghed. 

— Cum se simte? 

— E bine, date fiind împrejurările. Am reuşit în cele din 
urmă să oprim hemoragia. A trecut ceva timp până să ne 
dăm seama ce i s-a întâmplat, de fapt. Doctorul s-a oprit şi 
a privit în jur, ca să se asigure că nu ascultă nimeni 
altcineva. Cineva lipsit de pregătire medicală a încercat să 
efectueze o histerectomie vaginală. 

— Ce înseamnă asta? 

— I-a scos uterul. 

Astrid s-a răsucit spre Fabian ca şi cum ar fi aşteptat să 
spună ceva, dar el era prea preocupat să se întrebe de ce 

ar vrea cineva s-o supună pe Ingela Ploghed la o 
histerectomie vaginală. Sau la orice cruzime. 

— De unde ştiţi că n-a fost un medic? a întrebat Irene. 

— Inciziile nu sunt nici pe departe cum ar trebui să fie, 
şi nu şi-a dat osteneala să închidă rana. Ea avea în urină 
niveluri ridicate de benzodiazepine, care sunt tratamentul 
pentru anxietate şi insomnie. 

— Cineva a drogat-o şi a făcut operaţia în vreme ce era 
inconştientă? 

Medicul a încuviinţat din cap. 

— Dar întâi a violat-o. 

— Pardon? 

— O să vă trimit raportul scris, dar mai întâi trebuie să- 
mi continui vizita. 

Medicul a plecat înainte să-i mai poată pune vreo 
întrebare. Astrid a clătinat din cap şi s-a întors către 
ceilalţi. Vestea despre viol părea să umbrească întreaga 
operaţie chinuitoare. 

În ceea ce-l privea pe Fabian, violul alunga orice 
îndoială. Acum era sigur. 

— Cel puţin ni s-a confirmat sexul ucigaşului, a zis 
Astrid. 

— Şi faptul că, probabil, avem dovezi concludente, a 
adăugat Irene. 

Astrid a încuviinţat din cap. 

— Nu-i făptaşul nostru, a zis Fabian. E altcineva. 

— De ce ar fi vorba de alt făptaş? a întrebat Astrid. 

— Nu se potriveşte în tiparul anterior, a zis Fabian şi le- 
a propus să se aşeze la bufet. 

— De fapt, eu văd câteva asemănări, s-a împotrivit Irene, 
în vreme ce curăța masa de ceşti de cafea şi farfurii 
murdare şi ştergea petele cu un şerveţel. Pe lângă cele 
evidente, cum e faptul că a fost în aceeaşi clasă cu 
celelalte victime, avem acţiunile planificate meticulos. Ca 
să nu mai vorbesc de sincronizare. Începeam să sper că a 
încetat. 

— Da, mulţi dintre noi am sperat asta, a zis Astrid, 
punând pe masă tava cu ceea ce comandaseră. 

Fabian a gustat din băutura căreia spitalul insista să-i 
spună cappuccino şi şi-a dat seama că Irene şi Astrid au 
avut dreptate să comande ceai. 

— Făptaşul nostru nu-şi violează victimele. 

— Poate pentru că a fost prima victimă femeie? 

— În afară de Mette Louise Risgaard, a adăugat Irene. 

— În plus, Ingela Ploghed era una dintre cele mai 
amabile persoane pe care am cunoscut-o vreodată, a zis 
Fabian. A fost cam singura din clasa noastră care a sărit în 
apărarea lui Claes şi întotdeauna îi ţinea partea. De ce ar 
vrea cineva să-i facă rău? Şi ce are uterul ei de-a face cu 
toate astea? 

— Dar Claes Mâăllvik nu mai e suspect. E mort, a zis 
Astrid. 

— Poate că făptaşul plănuieşte să-i omoare pe toţi din 
clasă, pe rând? Îmi pare rău că sună sinistru, dar e o 
posibilitate, a zis Irene. 

Fabian a încuviinţat. Ştia exact ce vrea ea să spună. De 
câteva ore se gândea la acelaşi lucru - oricine din clasă, 
inclusiv el, putea fi următorul. 

— Dar că e chestia asta, că n-a omorât-o, a zis el, 
sorbind din cafeaua pe care regreta că o alesese, tipul 
nostru n-ar fi lăsat-o în viaţă. 

— Poate că, pur şi simplu, n-a reuşit? 

— Cine ştie? Dar, dacă mă întrebaţi pe mine, el nu pare 
tipul care să dea greş. Dimpotrivă. Construieşte ceva, sunt 
sigur de asta. 

— Da, am auzit că ai lansat teoria că rostul muşchiului 
pe care l-am găsit sub cadavrul lui Claes era să fie un 
autoportret, a zis Irene. 

— Da. Mai degrabă imaginea lui despre sine. 

Fabian a mai gustat o dată din mâlul cafeniu, dar a 
renunţat şi a împins cana deoparte. 

— Dar cum putem şti că scoaterea uterului lui Ingela n-a 
făcut parte din planul lui? Poate că nu putem încă să 
vedem legătura, asta-i tot, a zis Astrid. 

Era ceva în spusele ei. Era, cu siguranţă, posibil să fie 
vorba de acelaşi individ, şi totul să fie explicat la timpul 

potrivit. Dar Fabian se îndoia. Spre deosebire de Astrid, n- 
avea nimic pe care să-şi bazeze argumentaţia, în afară de 
puternica bănuială că nu se potriveşte. Instinctul îi spunea 
că persoana care îi făcuse asta Ingelei era cu totul 
altcineva. Pe de altă parte, fusese absolut sigur că făptaşul 
este Claes Măllvik, aşa că acum nu mai putea fi sigur de 
nimic legat de acest caz. 

Doar că, oricine o fi făcut asta probabil că avea să 
lovească din nou. 

Kim Sleizner nu mai avusese parte de somn de când 
ştirea a aterizat ca o bombă. El şi Viveca erau pe balcon, 
bând vin şi privind dincolo de apă şi în jos, la oamenii care 
se înghesuiau în Islands Brygge. Discutaseră despre 
posibilitatea de a călători în iarna aceasta altundeva decât 
în Thailanda. Viveca propusese Vietnamul. Se părea că e 
un fel de Thailanda necoruptă. Kim fusese receptiv la toate 
propunerile ei, deoarece era într-o dispoziţie excelentă. 
Găsise în cele din urmă nişte mizerii despre Dunja, iar 
valoarea de ştire a conflictului cu suedezii începea, în cele 
din urmă, să se reducă. Curând, valul de căldură record 
avea să domine din nou titlurile de pe prima pagină. 

Dar tocmai când se hotărâseră să destupe o sticlă cu De 
Saint Gali Brut Rose, Nanna ieşise în goană din casă. 

— Tati, ai apărut în Ekstra Bladet! Zice că ai minţit! 

L-a început n-a înţeles despre ce vorbea ea. De ce să 
apară în Ekstra Bladet şi despre ce ar fi putut să mintă? 

După câteva secunde panica a început să i se strecoare 
prin pori, aşa că i-a dat şampania Vivecăi şi a urmat-o pe 
Nanna la calculatorul ei. 

După ce a citit articolul, s-a încuiat în baie, ca să-şi 
poată da cu apă rece pe faţă şi să-şi adune gândurile. 
Trebuia să găsească o cale să iasă din această situaţie. 
Când s-a întors pe balcon, Viveca şedea într-un fotoliu, cu 
privirea aţintită în întuneric, având într-o mână sticla de 
Saint Gali golită pe jumătate şi în cealaltă telefonul. 

— Măi, măi, da’ trebuie să te grăbeşti pe aici dacă vrei 
să mai apuci şampanie, a zis el şi a râs, ca să accentueze 
faptul că glumeşte. Dar râsul era mult prea nesigur, 
dezvăluind faptul că ştia exact ce se întâmplase. 

— Porcule! Vreau să pleci, a răspuns ea. Nu avea în voce 
nici urmă de amărăciune sau de furie. Era doar o afirmaţie 
calmă, ca un casier de la băcănie care îţi spune că ai de 
plată 124,50 coroane. Poţi să-ţi iei lucrurile mâine, când 
sunt la lucru. 

Şi-a dat seama că ea era mult mai pregătită decât el 
pentru această situaţie. În realitate, ea aşteptase să iasă la 
suprafaţă aşa ceva. Ştiuse tot timpul, dar nu spusese 
nimic. Aşteptase ca el să se facă de râs. Voia să-l prindă cu 
pantalonii în vine. Rahat! 

A plecat de acasă fără să spună nimic şi s-a cazat la 
Hotel Kong Frederik, unde a primit o cameră cu vedere pe 
Vester Voldgade. Kim a stat întins pe pat, îngrijorat de 
amploarea pe care avea să o ia povestea, şi a aşteptat să 
înceapă la televizor următoarea emisiune de ştiri. Dar n-au 
spus nimic despre el sau despre ceea ce se întâmplase pe 
Lille Istedgade. Ştirea nu se răspândise încă dincolo de 
Ekstra Bladet, lucru care nu-l făcea deloc să fie mai liniştit. 
Era doar o chestiune de ore până să se dezlănţuie iadul pe 
pământ. A stins lumina şi a încercat să doarmă, dar în cele 
din urmă s-a dat bătut şi a deschis minibarul. 

A doua zi dimineaţă s-a trezit pe podea, cu o durere de 
cap înfiorătoare, care s-a mai îmblânzit doar după ce a 
băut ultima sticlă de Gammel Dansk“. După un duş rapid, 
a achitat nota şi a plecat din hotel. 

În drum spre maşină şi-a dat seama că povestea se 
răspândise, şi acum era în toate ziarele. Politiken dădea 
toată vina pe el pentru moartea lui Mette Louise Risgaard, 
în vreme ce Ekstra Bladet era concentrat pe activităţile lui 
de pe Lille Istedgade, oferind o recompensă de 50.000 de 
coroane oricui putea să spună ce anume făcea el în acel 
moment. 

Drumul până la apartamentul său din Islands Brygge a 
decurs bine, chiar dacă nu era în starea potrivită să 
conducă maşina. Nu voise să ia un taxi şi să rişte să fie 
recunoscut de vreun şofer palavragiu. După ce a ajuns 
acasă, s-a dus direct în biroul său şi a deschis laptopul, ca 
să vadă ce mai apăruse. Cele mai recente articole 
apăruseră deja de două ore, o mică eternitate în acest tip 
de situaţie. 

În vreme ce se îndrepta spre casă, s-a întrebat dacă ar 

trebui să întoarcă spatele, pur şi simplu, să se ducă direct 
la aeroport şi să cumpere primul bilet doar dus către un 
loc cald. Dacă îşi putea goli conturile din bancă destul de 
repede, adică, mai repede decât puteau ajunge la ele 
degetele lacome ale Vivecăi, ar putea trăi foarte mult timp 
în Thailanda. Ar putea să înveţe cum să devină instructor 
de scufundări. Avea deja atestatul de scufundător. 

A respirat adânc, a intrat pe site-ul ziarului Ekstra 
Bladet şi a aflat imediat că recompensa de 50.000 de 
coroane fusese deja plătită. Jenny „Wet-Pussy”% Nielsen 
dezvăluise totul, arătând că în momentul respectiv Kim era 
în apartamentul ei de pe Lille Istedgade. Totuşi, n-a vrut să 
spună ce anume făceau acolo, din respect faţă de client, 
însă a spus că era unul dintre clienţii ei regulaţi. 

Toate astea erau din vina târfei ăleia afurisite de Dunja. 
Nu putea fi nimeni altcineva. În loc să-i ia în serios 
avertismentul, ea l-a scuipat în faţă în public şi i-a declarat 
război. Avea să-i arate el bătălie. N-avea să se oprească 
nici măcar când ea avea să cadă în genunchi şi să-l implore 
s-o ierte. 

Dar, mai întâi, Kim trebuia să se gândească la situaţie în 
linişte. Voia să-şi cântărească opţiunile şi să evalueze 
repercusiunile fiecăreia. Fuseseră destule surprize. De 
acum încolo avea să deţină din nou controlul situaţiei şi să 
rămână cu un pas înaintea tuturor celorlalţi. Telefonul a 
început să sune, întrerupând liniştea. Era comisarul 
poliţiei naţionale, Henrik Hammersten. 

4 

Dunja Hougaard s-a aşezat la birou şi a deschis 
calculatorul. Zilele ei la poliția din Copenhaga erau 
numărate, aşa că trebuia să se mişte repede. Jigodia 
probabil că avea să mai stea ascuns o vreme, lingându-şi 
rănile. Dar nu există nimic mai periculos decât un leu 
rănit, şi după ce avea să iasă din cuşcă o să vină după ea 
să-i pună pielea pe băț. 

Dar n-avea importanţă. Se hotărâse. Cazul era mai 

important decât cariera sa. Stătuse trează toată noaptea, 
trecându-şi în revistă opţiunile iar şi iar, ca să-şi dea în 
cele din urmă seama că alegerea era, în realitate, foarte 
simplă. Acesta era exact genul de investigaţie care o 
îmboldise să se facă polițistă. 

A intrat în reţeaua poliţiei cu numele şi parola personală 
şi a dat clic pe fişierul numit „Formulare”. Cu toate că nu 
mai folosise niciodată un H3-49U, formularul special 
pentru eliberarea de probe, ştia unde să-l găsească. A dat 
clic pe simbolul PDF şi formularul a apărut pe ecran. A 
completat informaţia: Peugeot, număr de înmatriculare 
suedez, JOS 652, numărul de arhivă 100705-B39C, trebuie 
eliberat autorităţii suedeze de poliţie din Helsingborg 
pentru investigare tehnică. 

A scris la semnătură „Kim Sleizner” şi a apăsat tasta de 
imprimare. Apoi a aşezat foaia de la imprimantă deasupra 
contractului său de angajare şi a potrivit-o până ce 
semnătura lui Kim a ajuns exact acolo unde avea nevoie să 
fie. Şi-a luat cel mai bun stilou, l-a încercat pe o bucată de 
hârtie şi a început să falsifice documentul. 

Mâna nu i-a tremurat. Nu era deloc agitată. Avea totul 
de pierdut. Dar mâna nu i-a tremurat. Niciun pic. A suflat 
peste cerneală ca să se usuce, a împăturit formularul şi a 
ieşit din birou. Poate că pentru ultima oară, şi-a zis pe 
când mergea pe coridor. 

Uşa liftului s-a deschis în clipa în care a apăsat pe buton. 
A intrat, a scanat legitimaţia de acces şi a apăsat butonul 
pentru etajul patru al subsolului. Uşile liftului s-au închis şi 
cabina a început să coboare, părând că se mişcă mai încet 
decât obişnuita cădere liberă care-i făcea picioarele să 
apese mai puţin podeaua. De data asta, practic, se târa în 
jos, ca şi cum ar fi vrut să-i pună beţe-n roate. A respirat 
adânc de câteva ori, dar nu s-a putut destinde. Liftul a 
încetinit şi s-a oprit la parter. Uşile s-au deschis şi a intrat 
Jigodia. 

— Bună, a zis ea, încercând să pară cât mai calmă 
posibil. 

El nu i-a răspuns, i-a aruncat doar o privire şi a apăsat 


e 291 œ» 


pe butonul de la etajul cinci. Uşile s-au închis şi liftul şi-a 
continuat coborârea. 

I se părea că pereţii se strâng în jurul ei. A încercat să 
găsească ceva pe care să-şi concentreze atenţia şi a găsit o 
zgârietură mică de pe uşă. Ar trebui oare să spună ceva? 
„Nu”, a hotărât, „cel mai bine e să mă port firesc.” Dar ce 
anume era firesc în acea situaţie? O treceau sudorile şi se 
simţea încinsă şi asudată. A încercat să înghită, dar nodul 
din gât nu voia să se urnească. „Nu-ţi lua ochii de la 
zgârieturile de pe uşă. Continuă, pur şi simplu, să te 
concentrezi pe ea şi aşteaptă să treacă aceste secunde 
care nu se mai sfârşesc.” 

Sleizner stătea la mai puţin de un metru de ea şi îi 
simţea ochii sfredelind-o dintr-o parte. „Oare şi-a dat 
seama ce am de gând să fac?” şi-a zis în gând. El mesteca 
gumă, dar părea să n-aibă efect asupra respirației lui, care 
duhnea a alcool stătut şi făcea ca spaţiul închis să pară şi 
mai Mic. 

Când liftul s-a oprit, în cele din urmă, a trebuit să facă 
un mare efort să n-o ia la goană. 

— Ne mai vedem noi, a zis el. 

Ea s-a răsucit pe călcâie, dar n-a mai prins decât o 
imagine fugară a lui zâmbind, în vreme ce se închideau 
uşile liftului. 

K 


Aerul a izbucnit afară din Kim Sleizner de parcă ar fi fost 
un pneu înţepat când s-a prăbuşit pe scăunelul pliant şi şi- 
a prins capul în mâini. Dunja era ultima persoană din lume 
peste care îşi dorea să dea în acest moment, dar se 
descurcase cu brio şi schimbase întâlnirea într-una 
benefică. Toţi anii lui de şefie îşi arătau roadele. A trecut 
imediat în ofensivă, nu i-a răspuns la salut şi n-a dat vreun 
semn de ezitare. Privirea lui nu s-a clintit nici măcar un 
milimetru. 

Nu se putea spune acelaşi lucru despre Dunja. Ea 
semnalase din plin nesiguranţă şi vinovăţie. Dacă înainte 
nu era sigur cine îi dăduse pontul ziarului de seară, acum 
era. 

S-a ridicat cu o nouă energie, şi-a netezit părul şi a ieşit 
din lift. 


H 

— Ei bine, e belea mare, a zis Hammersten 
întâmpinându-l pe Kim, căruia i se păruse întotdeauna că 
păşind în biroul comisarului părea că te întorci în timp cu o 
sută de ani. Fusese renovat de curând, dar Hammersten 
insistase să aibă lambriuri înalte din lemn închis la 
culoare, decoraţiuni pictate de mână pe tavan, scaune 
Chesterfield şi un glob pământesc vechi, care era în acelaşi 
timp bar. Ia loc. 

Hammersten a făcut semn cu capul către scaunul pentru 
vizitatori din faţa biroului mare din mahon, care fusese 
cumpărat la casa de licitaţii Bruun cu preţul frumuşel de 
55.000 de coroane. 

Aşadar, nu pe fotolii, de data asta, şi-a zis Kim, 
adunându-şi toate puterile pentru o întâlnire grea. Trebuia 
să-şi joace bine cărţile dacă era să aibă cea mai mică şansă 
să iasă din acest tâte-ă-tâte cu slujba intactă. Şi-a aruncat 
mâinile în aer şi s-a aşezat. 

— Păi, Henrik, ce pot să zic? Te strecori pe uşa din spate 
pentru oleacă de hâţa-hâţa şi dintr-odată toată lumea e pe 
capul tău. 

Hammersten a încuviinţat din cap, s-a dus la globul 
pământesc şi a luat două pahare şi o sticlă de Gammel 
Dansk. Kim a fost mulţumit de hotărârea sa de a merge 
drept la ţintă în loc să o ia pe ocolite. Hammersten 
cunoştea, fără îndoială, valoarea unei mici hâţa-hâţa din 
când în când. La urma urmei, el era cel care îi dăduse 
pontul cu Jenny Nielsen şi extraordinara ei capacitate de a 
satisface nevoile omului. Dar n-avea de gând să deschidă 
acea uşă. Ar fi fost mult prea evident. 

— Ştii cine a dat pe goarnă asta la ziare? a întrebat 
Hammersten în vreme ce umplea paharul lui Kim până la 
buză cu lichidul chihlimbariu. 

— Hougaard, cine altcineva? Îmi poartă sâmbetele de 
când am început să lucrez aici. 

Hammersten a încuviinţat din cap şi a ridicat paharul în 


e 293 + 


chip de salut. Kim a golit paharul dintr-o înghiţitură, 
simțind arsura întâi în esofag şi apoi în stomac. Era exact 
ceea ce-i trebuia. Nu şi-a dat seama că paharul lui 
Hammersten e încă plin decât când era prea târziu. Rahat. 

Hammersten i-a umplut iar paharul lui Kim. El l-a 
înşfăcat un pic prea nerăbdător şi a vărsat câţiva stropi pe 
birou. 

— Îmi pare rău... N-am prea închis ochii. 

— Nu-i nimic, nu-i nimic, a zis Hammersten, revenind cu 
o cârpă atât de repede, încât Sleizner s-a temut că se 
aşteptase ca el să verse băutura. 

Rahat. Sigur că de aceea îi umpluse paharul până la 
buză. 

— Păcat de Hougaard, a zis Hammersten. E o polițistă al 
naibii de bună. 

— Sigur că e, a zis Kim, fără să se atingă de pahar. Dar 
şi-a avut porţia ei de probleme. Pe de altă parte, cine nu 
are? 

— Ce fel de probleme? 

— Unu la mână, să se supună ordinelor. Şi cred că are o 
problemă cu băutura. Mai deunăzi avea ceea ce eu aş numi 
o mahmureală zdravănă. 

Hammersten a încuviinţat din cap, sorbind alene din 
pahar. 

— Câtă vreme îşi face treaba. 

— Şi tocmai în asta constă problema. 

Kim şi-a luat paharul şi s-a silit să ia cea mai mică 
sorbitură, cu toate că trupul său ţipa după mai mult. 

— Ce a zis Viveca? 

A clătinat din cap. 

— M-a dat pe uşă afară, şi n-o învinuiesc, ca să fiu 
sincer. 

— Şi iată cum ar trebui să fim azi, nu-i aşa? Hammersten 
l-a privit pe Kim în ochi. Sinceri. 

— Dar, sunt sigur că noi întotdeauna... 

— Kim, l-a întrerupt Hammersten. Mă tem că trebuie să 
fac acelaşi lucru. 

— Mă tem că nu înţeleg. 

— Ştii cât de mult te admir pe tine şi tot ce ai făcut 
pentru departament, dar această situaţie ia amploare rapid 
şi riscă să devină o pată pe întreaga poliţie. Ca să fiu cu 
totul sincer, n-am de ales. 

Totul fusese o farsă. Hammersten îl făcuse să creadă că 
e de partea lui, în vreme ce, de fapt, ticălosul bătrân luase 
deja hotărârea. Kim nu mai avea nimic de pierdut. Şi-a 
golit paharul şi l-a trântit pe biroul de mahon. 

— Ce mama dracului zici acolo? Ce vrei să spui cu n-am 
de ales? Cine mama dracului ia hotărârile, dacă nu tu? 

— Kim, înţeleg că eşti supărat. Dar... 

— Înţelegi? Chiar înţelegi? 

Hammersten a oftat. 

— Kim, eu şi cu tine ştim amândoi cu ce avem de-a face 
aici. Dacă publicul îşi pierde încrederea în poliţie, suntem 
cu toţii în rahat. 

— Henrik, asta nu-i nimic altceva decât o vânătoare de 
vrăjitoare fără temei făcută de mass-media. Bun, n-am 
răspuns la afurisitul de telefon. Şi ce-i cu asta?! Fata ar fi 
murit oricum. Ce-ar fi fost dacă aş fi răspuns? Ce s-ar fi 
întâmplat atunci? Nu era nicio şansă să pot trimite acolo la 
timp o echipă de sprijin, şi tablagiul ăla din Kage tot s-ar fi 
dus singur după făptaş. Dar, desigur, se poate da vina pe 
mine, dacă asta face lumea fericită. Nicio problemă. 

Hammersten s-a gândit în tăcere la argumentele lui Kim. 

— Henrik, pentru numele lui Dumnezeu. Dă-mi o zi sau 
două şi o să dreg busuiocul. Îţi jur. 

În ultima clipă s-a înfrânat să apese pe cel mai evident 
buton - punctul slab al lui Hammersten. Stătea acolo, ca 
un covor roşu făcut sul, aşteptând să păşească pe el. Dar 
nu era nevoie. Oricum, amândoi se gândeau la el. 

— Ai timp până mâine. 

Aşteptase în maşină aproape două ore până să apară 
momentul potrivit. li vedea pe copii jucându-se în curtea 
grădiniţei prin camera video mică montată pe geamul din 
spate. Se băteau pe biciclete, azvârleau cu pietriş şi 
zbierau, cu nasurile lor mucoase. 

El n-avea copii. Nu-i plăcuseră niciodată, nici măcar 
atunci când era copil. Pe atunci făcuse tot ce-i stătea în 
puteri ca să nu iasă în evidenţă. Purtase hainele potrivite şi 
spusese lucrurile cuvenite, dar nimeni nu observase micile 
sale eforturi, disperate, şi dorinţa de a fi normal se 
preschimbase în dispreţ faţă de persoanele de vârsta sa. În 
zilele astea, cei mai mulţi dintre copii pur şi simplu îl 
dezgustau. Lista lor de probleme era nesfârşită. Muci, 
coşuri, cruste, negi, păduchi, eczeme. Copiii erau nişte 
rezervoare mici şi neajutorate de infecţii, care n-aveau 
motiv să existe, în afară de a fi răutăcioşi. Nu înţelesese cu 
adevărat cruzimea copiilor decât după ce a crescut. Spre 
deosebire de bunătate, care trebuia să fie învățată, hrănită 
şi dezvoltată, răul exista firesc din naştere şi devenea din 
ce în ce mai iscusit odată cu trecerea anilor. 

La ora patru şi şapte minute a ieşit din maşină şi s-a dus 
să-i ia. Până atunci ajunseseră să fie destui părinţi în jurul 
lor ca personalul să n-aibă timp să-i dea prea multă 
atenţie. Ştia de pe Facebook cum arată Lovisa şi Mark, 
care aveau trei şi cinci ani. I-a găsit pe terenul de joacă şi 
au înghiţit fără să protesteze explicaţia lui - că este un 
coleg al mamei lor şi ea este prinsă într-o şedinţă de la 
care nu poate să plece înainte de sfârşitul programului 
grădiniţei. Promisiunea de a merge la McDonald's a făcut 
ca povestea lui să devină un adevăr solid. 

N-a fost la fel de uşor cu personalul. Grăsana a fost 
bănuitoare şi l-a întrebat de la obraz cine este, arătând 
clar că ei nu-i pot încredința copiii unui străin. El a 
declarat pe un ton jignit că nu e un străin, ci tatăl copiilor, 
simțindu-se norocos că ţâncii nu sunt pe aproape. 

Grăsana s-a fâstăcit şi a fost stânjenită. El a explicat că e 
foarte des în călătorie din cauza muncii şi de obicei nu 
poate să vină să-i ia. Astăzi era o surpriză. In cele din 
urmă, grăsana i-a acceptat explicaţiile, dar a subliniat că 
trebuie să-i anunţe dinainte dacă mai are de gând să facă 
surprize. 

Acum erau pe bancheta din spate, dormind buştean de 
la drog şi pe ecranul camerei video de pe geamul din spate 
a văzut-o pe Camilla Linden trântind portiera şi grăbindu- 
se spre grădiniţă, în întârziere, ca de obicei. După trei 
minute a ieşit în fugă şi a început să tasteze pe telefon, 
fără să ştie că o să audă un robot care-i spune că numărul 
pe care îl caută este deconectat. 

A urmărit-o cum a format iar numărul şi a ascultat 
acelaşi mesaj. Şi-a aruncat geanta pe scaunul pasagerului, 
s-a aşezat la volan şi a pornit brusc, în scrâşnet de 
cauciucuri. Fără grabă, el a răsucit cheia în contact, a 
început s-o urmărească şi a activat detectorul automat de 
feţe al camerei video, care avea să dirijeze laserul montat 
pe rulmenţi pe baza algoritmilor pe care îi programase el 
însuşi. 

Dacă totul mergea aşa cum plănuise, n-aveau să fie în 
stare niciodată să priceapă ce s-a întâmplat. 

O asistentă care trecea pe acolo s-a uitat la Astrid şi a 
arătat către semnul care înfăţişa un telefon mobil cu 
semnul „interzis”. 

— Bine, aşa să faci. Acum trebuie să închid. Astrid a 
încheiat convorbirea şi s-a răsucit spre Irene. Era 
Molander. N-au găsit nimic în Ramlösa Brunnspark. 

— Nimic? 

— Doar câteva fire de păr ale victimei în tufişurile în 
care a fost găsită. Nici haine, nici urme de paşi sau de 
cauciucuri, nimic. L-am trimis înapoi la Söderåsen. 

— Dar întotdeauna se găseşte ceva. S-a întâmplat 
vreodată ca Molander să nu găsească nimic? 

Astrid a clătinat capul. 

— Presupun că făptaşul a făcut o treabă neobişnuit de 
bună când a curăţat în urma lui. Până acum a plantat toate 
indiciile pe care le-am găsit. Nu crezi? 

Tocmai se întorcea spre Fabian când a sosit doctorul. 

— Puteţi veni cu mine, a zis el. 

În vreme ce mergeau pe coridor, doctorul le-a dat 
ultimele informaţii despre starea Ingelei. 

— Şi-a revenit destul de mult, dar este încă slăbită. Cu 
alte cuvinte, aceasta nu poate fi o vizită lungă, să n-avem 
vorbe. l-a condus la o uşă păzită de doi poliţişti în 
uniformă. Mă întorc în zece minute. 

Doctorul a plecat, şi Astrid a deschis uşa, dând să intre. 

— Stai un pic, a zis Irene. Chiar este o idee bună să intre 
şi Fabian? Astrid s-a uitat la ea. Credeam că a fost scos din 
anchetă. 

Astrid s-a răsucit spre Fabian. 

— Are dreptate. Ce faci în concediu e, treaba ta. Dar, 
dacă vrei s-o vezi pe Ingela, va trebui s-o faci după ce 
terminăm noi. 

— E în ordine, a zis Fabian, întorcându-se spre lifturi cu 
poliţiştii lui muţi. 

Avea deja răspunsurile care îi trebuiau. 

Astrid şi Irene s-au îndreptat spre pat, care era reglat 
astfel încât Ingela să poată sta pe jumătate aşezată. În 
afară de cearcănele de sub ochii neliniştiţi, avea faţa la fel 
de albă precum cearşaful de sub ea. Părul îi era gras şi 
atârna în şuviţe, şi mâinile aşezate pe pătură tremurau ca 
ale unei femei bătrâne. La ce te poţi aştepta de la cineva 
care a pierdut atâta sânge din cauza unei operaţii 
nedorite, efectuată de un chirurg amator, şi-a zis Astrid pe 
când trăgea un scaun lângă pat şi se aşeza. 

— Bună, Ingela. Mă numesc Astrid Tuvesson şi sunt 
detectiv superintendent al poliţiei din Helsingborg. Ea este 
detectivul Irene. 

Irene a salutat-o fluturând mâna. 

— Avem câteva întrebări la care sperăm să poţi 
răspunde. 

Ingela a clătinat capul. Bărbia tremurândă arăta că nu 
mai are mult şi izbucneşte în plâns. 

— N-am niciun răspuns. Îmi pare rău, dar nu-mi 
amintesc nimic. 

— Ingela, vreau să spun în primul rând că ne pare foarte 
rău pentru ce ţi s-a întâmplat. Trebuie să fi fost absolut 
îngrozitor. Dar, spre deosebire de celelalte victime, tu eşti 
încă vie. 

— Vie? Numiţi asta vie? Dacă aş avea de ales, aş prefera 
să fiu moartă. Cineva a fost în mine... Cu un cuţit şi... şi... 

Chipul i s-a schimonosit şi a izbucnit în lacrimi, în 
tăcere. 

Astrid i-a prins mâna. 

— Ştiu că e greu. Dar nu vrem decât să prindem 
persoana care ţi-a făcut asta. Orice informaţie pe care ne-o 
poţi da ne va ajuta să atingem acest obiectiv. 

Ingela a încuviinţat din cap. S-a liniştit, şi-a şters 
lacrimile şi a luat o înghiţitură din paharul pe care i l-a 
întins Irene. 

— Care e ultimul lucru pe care ţi-l aminteşti din seara de 
miercuri? 

— Eram în oraş cu Mona şi Cilla. 

— Cine sunt? 

— Prietene. De obicei ieşim în oraş în prima miercuri din 
fiecare lună. 

— Şi unde aţi fost alaltăieri? 

— Mai întâi ne-am dus să mâncăm la Haket, şi... Apoi ne- 
am dus la S/S Swea şi am băut câteva ceva. 

— Ce s-a întâmplat după aceea? 

Ingela şi-a scuturat capul şi a ridicat din umeri. 

— Îţi aminteşti ce ai băut? a zis Irene. 

— Caipirinha şi White Russian. 

— În locul acela, S/S Swea, se poate dansa? 

Ingela a încuviinţat din cap. 

— Într-adevăr. M-am simţit brusc ameţită. Puseseră o 
melodie a lui Lady Gaga şi totul a început să se învârtă, cu 
toate că nu băusem decât două sau trei pahare. 

Astrid şi Irene s-au uitat una la alta. 

— La fel s-a întâmplat şi cu prietenele tale? 

— Nu ştiu. Nu le-am putut găsi. Era aşa înghesuială, 
totul se învârtea şi nu mai voiam decât să ies de acolo, dar 
nici măcar n-am putut să găsesc uşa. Cu toate că e un loc 
destul de mic, părea un labirint uriaş. 

— Deci, nu-ţi aminteşti că ai plecat? 

Ingela a scuturat din cap şi părea că face un efort imens 
să rămână liniştită când doctorul s-a întors în rezervă şi a 
arătat spre ceas. 

Astrid a ridicat o mână ca să-l oprească. 

— Aproape am terminat. Totul se învârtea şi încercai să 
ajungi afară, dar nu puteai. Care e următorul lucru pe care 
ţi-l aminteşti? 

Ingela s-a gândit, apoi a ridicat din umeri. 

— Presupun că atunci când m-am trezit şi habar n- 
aveam ce se întâmplă. Nu ştiam unde sunt şi nici măcar 
cine sunt. 

Buza de jos a început să-i tremure şi Astrid i-a strâns 
mâna. 

— Ai simţit vreo durere? 

Ingela şi-a scuturat capul. 

— Nu ştiu. Nu cred. 

— Îţi aminteşti cum zăceai acolo când te-ai trezit? Erai 

pe burtă, pe spate, sau... 

— Nu ştiu. Vă rog, nu ştiu. Aţi terminat? 

— Ingela, e important. Încearcă să-ţi aminteşti exact ce 
s-a întâmplat când... 

— Nu ştiu! V-am spus, nu ştiu! Ingela a început să 
plângă. Vă rog, n-aţi putea să plecaţi acum? Vreau să 
plecaţi. 

— Ingela... 

— Dar plecaţi odată! Plecaţi! a strigat Ingela, începând 
să se lovească peste burtă. 

Doctorul s-a repezit şi a încercat s-o împiedice să se 
lovească singură şi să smulgă tot ce apuca. 

— Nu vreau decât să fiu lăsată în pace! 

Irene şi Astrid au prins fiecare unul dintre braţele 
Ingelei, care se zbăteau, şi le-au apăsat pe pat, în vreme ce 
doctorul a umplut o seringă şi a golit-o în coapsa ei. Ingela 
nu s-a mai împotrivit şi s-a uitat la doctor şi la polițiste cu 
ochi sticloşi. 

— Vă rog... N-aţi putea doar să mă lăsaţi... să pier... 

Pleoapele îi erau din ce în ce mai grele. 

— Cred că am terminat aici, ce ziceţi? a spus doctorul, 
deschizându-le uşa. 

— Când ne putem întâlni din nou cu ea? a întrebat Astrid 
pe când mergeau pe coridor. 

— După cum vedeţi singure, a suferit o traumă gravă şi 
este încă în stare de şoc. Are nevoie de odihnă. 

Astrid s-a oprit şi s-a întors spre el. 

— Deci, vă întreb din nou. Când ne putem întâlni cu ea? 

Doctorul a lăsat să-i scape un oftat lung, ostentativ. 

— Ca să fiu sincer, nu văd rostul. Mi se pare că v-a spus 
tot ce îşi aminteşte. 

— Mi-ar plăcea să judec singură asta. Când o să fie din 
nou pe picioare? 

Doctorul a ridicat din umeri. 

— Până mâine ar trebui cel puţin să poată să şadă. 

— Bine. O să venim s-o luăm. Plănuiesc să o duc cu 
maşina undeva şi n-am nimic împotrivă dacă cineva din 
spital vrea să vină cu noi. 

Doctorul a încercat să protesteze, dar Astrid şi Irene 
ieşiseră deja. 

Camilla Linden nu-şi mai amintea când se mai 
întâmplase asta. Poate că acum doi, trei sau chiar patru 
ani. Cu toate că jurase cu mâna pe inimă că n-o să se mai 
întâmple niciodată, avusese întotdeauna grijă să aibă în 
geantă un pachet, doar pentru cazul în care ar avea nevoie 
disperată şi n-ar putea să reziste. 

Şi cine mi-ar găsi vreo vină că am nevoie de una acum, 
şi-a zis, în vreme ce mâna dreaptă scotocea prin geanta de 
pe scaunul pasagerului. Ştia că e pe undeva, printre rujuri, 
chei, telefonul mobil, scobitori şi tampoane. În cele din 
urmă a pipăit pachetul moale, foşnitor, şi l-a ridicat până la 
gură. A muşcat plasticul, a prins cu buzele o ţigară şi a 
scos-o. Bricheta licărea deja, şi curând a tras în piept un 
fum de care avea cumplită nevoie. 

Întotdeauna se liniştea de îndată ce trăgea chiar acel 
prim fum. Dar de data asta n-a avut acelaşi efect. La naiba, 
n-o să mai fac vreodată aşa ceva, şi-a zis şi a trecut pe 
banda din stânga, a apăsat pe acceleraţie şi a depăşit 
Volvo-ul bordo care mergea lenevos în faţa ei. A tras fumul 
în piept cât de adânc a putut, ca să ajungă până la cele mai 
mici capilare, şi E6 curgea în faţa ei ca un joc pe calculator 
în 3D. Mergea mult prea repede, dar o durea fix în cot. 
Las' să mă tragă poliţia pe dreapta, şi-a zis. Dacă o făceau, 
puteau cel puţin să vină să-i dea o mână de ajutor. 

Nu era prima oară că Björne se ivea din senin şi lua 
copiii undeva fără să-i spună dinainte. O dată i-a dus cu 
maşina la Tivoli, în Copenhaga, iar altă dată a hotărât să-i 
ducă într-o ieşire la iarbă verde pe insula Ven. Dar asta era 
prima oară că îşi bloca numărul de telefon. Prima şi ultima 
oară. 

Era sătulă până-n gât. N-avea să se mulţumească să se 
înfurie un pic şi s-o lase baltă. De data asta avea să meargă 
până la capăt cu proces, revocarea programului de vizite, 
tot afurisitul de tacâm. O să se lupte cu înverşunare. Elo 
să se ardă aşa de tare, că n-o să mai îndrăznească 

vreodată să se apropie de ei. 

A rămas pe banda din stânga, dându-şi seama că 
vitezometrul arată deja 150 de kilometri pe oră. Viteza n-o 
deranja, trebuia doar să aibă grijă să nu rateze ieşirea spre 
Strövelstorp. Acolo locuia el. Idiotul! A tras ultimul fum din 
ţigară, a împins-o prin crăpătura geamului şi a aprins alta. 

Cum a putut să fie aşa de naivă? Fuseseră multe 
semnale de alarmă de-a lungul anilor, atâtea ocazii sa 
plece. Dar a preferat să le ignore şi a întors şi celălalt 
obraz, prefăcându-se că nu-i nimic nelalocul lui. De parcă 
el ar fi putut să se oprească din băut, după ce a început. 
De parcă pasele lui proaste ar fi fost cu adevărat vina ei. 
Toate astea începuseră înainte să vină pe lume copiii. Dacă 
ar exista un titlu de campion al proştilor, ea l-ar câştiga 
fără niciun efort. 

A scos un nor de fum, care i s-a oprit în gât şi a făcut-o 
să tuşească de parcă ar fi fost o babă. A observat că Volvo- 
ul bordo o depăşeşte pe banda din dreapta. S-a uitat la 
vitezometru, care scăzuse la 140 de kilometri pe oră, şi a 
trecut pe banda din dreapta, în spatele Volvo-ului. 

Au trecut mai bine de zece ani. Dar îşi amintea prima 
lovitură încasată de parcă ar fi fost ieri. Se duseseră la 
cină la prietena ei din copilărie, Pavlan, sau Elsa Hallin, 
cum o chema acum, după ce se măritase cu Jerker. Familia 
Hallin îi invitase la o fondue după ce au descoperit un set 
de fondue pe când făceau curăţenie în pivniţă. La cină au 
discutat cu toţii despre nedreptatea ca un fel de mâncare 
atât de gustos să fie exilat în pivniţă de cine ştie cât timp. 
Apoi au început să vorbească despre tot ce le plăcuse în 
anii '80, şi ea a observat că Bjorne devenise tăcut. 

Luminile de poziţie ale Volvo-ului s-au aprins şi ea a 
trebuit să apese tare pe frână ca să nu intre în cealaltă 
maşină. S-a uitat peste umăr ca să vadă dacă poate să 
treacă pe alături, dar un camion se trudea să o depăşească 
pe o pantă. Ce rost avea? 

Björne ura tot ce era legat de anii '80. Nu conta că 
tocmai înfulecase ca un spart toată acea fondue. 
Dispreţuia tot ce era din anii '80. Punct. Ceilalţi discutau 

despre haine şi tunsori. Ziceau că erau mult mai amuzante 
decât cele din anii '90, că acea costumaţie obligatorie din 
anii '90, jeanşi prespălaţi şi zdrenţuiţi, tricouri şi cămăşi 
de flanelă, nu arăta bine. 

Când a făcut acel ultim comentariu, se pare că Pavlan nu 
şi-a dat seama că Björne se îmbrăcase exact aşa. Tricou 
alb pe sub o cămaşă de tăietor de lemne în carouri, 
descheiată. Sau poate că-şi dădea seama foarte bine? Ar fi 
fost tipic pentru Pavlan. Camilla a încercat să dea înapoi, 
zicând că, după părerea ei, cămăşile în carouri pot să fie 
destul de sexy. Björne a deschis gura pentru prima oară 
după douăzeci de minute. „Anii '80 au fost doar pentru 
fătălăi şi homo, cu afurisitele lor de perniţe la umeri şi tot 
rahatul ăla.” Jerker s-a întrebat cu voce tare care era 
diferenţa între fătălăi şi homo, ridicând paharul cu un 
zâmbet batjocoritor. 

Luminile de frână ale Volvo-ului au clipit din nou şi 
Camilla a încetinit. Vitezometrul arăta 125 kilometri pe 
oră. 

Au băut în cinstea celor spuse. Toţi, în afară de Bjorne. 
După toate semnele, dispoziţia lui ajunsese departe în zona 
roşie a pericolului. Camilla a încercat să îndrepte 
conversaţia către muncă, şi Pavlan s-a prins în joc şi a zis 
că şeful ei dădea mereu o prioritare mică literaturii pentru 
copii. 

„Deci, chiar ziceţi că vă place muzica aia de homo pe 
care o făceau pe atunci?” a şuierat Bjorne. „Soft Cell şi 
tipii ăia de la Human League nici măcar nu foloseau 
instrumente adevărate. Homo de rahat machiaţi care nici 
măcar nu erau în stare să cânte!” Chiar aşa a zis. 

Dacă era ceva ce puteau să facă, era să cânte, şi-a zis 
Camilla, pe când observa că se aprinde o lumină verde în 
luneta Volvo-ului, aflat încă în faţa ei, şi gândurile i s-au 
întors rapid la acea cină. Jerker trebuie să fi fost beat 
mangă, pentru că s-a luat tare de Björne. Cum a zis? 
Camilla încerca să-şi amintească mai multe amănunte, 
camera video mică aflată în maşina din faţa ei tocmai îi 
localiza faţa şi dirija raza verde în sus pe parbriz. 

Chiar aşa: „Asta-i soiul de lucru pe care l-ar spune un 
homo încă nedeclarat”, a exclamat el. Şi a început să cânte 
Dont you want me, baby? Dont you want me ah-ah-ah- 
ah...” s-a ridicat, a îngenuncheat în faţa lui Björne şi s-a 
apucat să-i frece coapsele. You were working as a waitress 
in a cocktail bar when I met you. I picked you out. I shook 
you up and I turned you around... 

Pavlan a izbucnit în hohote, iar Camillei îi era greu să-şi 
ţină în frâu râsul. Jerker cânta mai departe şi se dădea în 
spectacol la picioarele lui Bjorne, Turned you into someone 
new... Până ce ea şi Pavlan au ajuns să se tăvălească de 
râs. Când şi-a dat seama că faţa lui Bjorne împietrise de tot 
era prea târziu. S-a ridicat aşa de repede, încât a răsturnat 
fotoliul, şi a anunţat-o că pleacă amândoi. 

Ea a fost destul de proastă ca să i se supună. 

Când au ajuns acasă, l-a văzut că încuie uşa cu zăvorul şi 
cheia. S-a uitat la el cum îşi bagă cheia în buzunar, răsuflă 
adânc şi apoi se răsuceşte spre ea. 

A ţipat când durerea arzătoare i-a străpuns ochiul stâng. 
Părea că i-a aruncat cineva acid în ochi sau i-a înfipt un ac. 
A închis amândoi ochii şi şi-a prins faţa în mâini, dar n-a 
simţit nicio substanţă sau obiect. Tot ce simţea era durerea 
intensă care continua să ardă în orbita ei. Maşina ieşise de 
pe drum, dar a reuşit să o redreseze înainte să fie prea 
târziu. S-a oprit din ţipat şi a încercat să se liniştească. Ce 
mama dracului se întâmpla? Avea un atac cerebral ori era 
vreun cheag de sânge? Încă o durea ochiul, dar durerea se 
potolea şi devenea mai suportabilă. Era scăldată în 
sudoare, dar îi era frig. Totul părea strâmt şi lipicios. A 
prins volanul cu mâna stângă şi cu dreapta, liberă, şi-a 
acoperit ochiul drept ca să-şi dea seama dacă vede ceva cu 
stângul. Dar n-a putut. Ce soi de coşmar afurisit era ăsta? 
Important era să se trezească. 

A văzut din nou lumina verde ţâşnind din spatele Volvo- 
ului şi izbindu-se de parbriz. Nu era vis. Raza îngustă urca 
peste pieptul ei. Ce dracu' să fie? Gândurile nu i-au ajuns 
mai departe înainte să simtă din nou arsura. Aceeaşi 

durere ca la înfigerea unui ac, dar de data aceasta în 
ochiul drept. Totul s-a înceţoşat şi nu mai vedea decât 
sfere colorate mişcându-i-se pe retină. A tipat cât de tare a 
putut, în vreme ce încerca să menţină maşina pe banda ei, 
dar mâinile nu voiau s-o asculte şi volanul părea că are 
voinţă proprie. 

4 

BMW-ul Camillei s-a izbit de latura unui camion, a fost 
propulsat înapoi pe banda lui şi a ieşit răsucindu-se pe 
iarbă, unde s-a izbit de indicatorul cu Strövelstorp 500 m. 
Unul dintre picioarele indicatorului a spart farul din 
dreapta şi a făcut maşina să ricoşeze înapoi pe autostradă 
în faţa unei semiremorci care a strivit sub roţi spatele 
maşinii ca pe o doză de băutură într-un aparat de 
reciclare. După o rotire, maşina a aterizat pe acoperiş şi a 
alunecat de-a curmezişul drumului până s-a oprit. 

Maşinile din jurul BMW-ului s-au oprit, formând rapid un 
ambuteiaj lung. Şoferul camionului şi alţi câţiva au ieşit 
din maşini şi s-au uitat la BMW-ul avariat al Camillei, care 
părea un gândac căzut pe spate, cu roţile învârtindu-se în 
aer. Câţiva şi-au scos telefoanele şi au chemat o 
ambulanţă. Alţii au sunat acasă ca să le spună membrilor 
familiilor cât de mult îi iubesc. Unul dintre bărbaţi s-a dus 
la BMW, a deschis uşa şoferului şi a căutat pulsul pe gâtul 
Camillei, fără succes. S-a întors în Volvo-ul său bordo şi a 
plecat. 

Fabian era țintuit la pat deja de mai mult de douăzeci şi 
patru de ore şi şi-a dat seama că n-ar putea să 
supravieţuiască încă unei zile de odihnă. Peste câteva ore, 
probabil, avea să-şi dea duhul de plictiseală. N-avea 
importanţă cât îl băteau la cap cei din spital cu importanţa 
odihnei. Cea din urmă întorsătură a cazului, ca urmare a 
uciderii lui Claes Mällvik, nu voia să-i lase niciun răgaz. 

Nici Astrid nu-i înlesnea relaxarea. Făcuse tot ce putea 
ca să-şi ascundă neajutorarea, dar ochii îi trădaseră 
adevăratele sentimente. În sinea sa, renunţase la speranţa 
de a rezolva cazul. Lui Fabian nu-i păsa că e, oficial, scos 
din anchetă şi blocat în spital, acum depindea de el să-şi 
dea seama cum se leagă toate între ele. Dacă măcar sunt 
legate. 

Voia cu adevărat să plece din spital, dar durerea din 
spate era prea mare. Nu putea nici măcar să se dea jos din 
pat. Plătea preţul drumului până la secţia de urgente. S-a 
dat bătut şi a luat pilulele pentru uşurarea durerii şi acum 
i s-a răspândit prin trup o amorţeală. Cu un strop de noroc, 
putea să se concentreze pe muncă. Pentru că avea de gând 
să lucreze. 

Un mesager trecuse pe la casa lui ca să ia calculatorul, 
încărcătorul telefonului mobil şi ceva schimburi. Reuşise 
să-l convingă pe polițistul de la recepţie, Florian Nilsson, 
să-i trimită la spital tot ce avea pe biroul de acolo. Una 
dintre asistente l-a ajutat să facă rost de un prelungitor, un 
dulăpior cu rafturi pe rotile, o lampă de birou şi o tavă cu 
picioare pentru masa luată în pat, care avea să fie un birou 
foarte bun. 

Mai întâi a pus încărcătorul în priză şi şi-a deschis 
telefonul. Avea un mesaj de la Sonja: În tren. Theo nu vrut 
să vină. Dat 500 cor. nu moară foame până tu spital. Rog 
sună vezi dacă totul ordine. Sonja. 

L-a sunat imediat pe Theodor, dar nu i-a răspuns. Atunci 
a sunat-o pe Sonja şi a încercat să-i spună cum se simte, 

dar pe ea n-o interesa decât să ştie dacă a vorbit sau nu cu 
Theo. I-a explicat că abia primise încărcătorul telefonului 
şi a promis să sune din nou de îndată de termină de vorbit. 

— Atunci cred că trebuie să închid, a zis ea. 

Fabian nu prea voia să închidă, aşa că a întrebat ce mai 
fac ea şi Matilda. Sonja a zis că au fost în parcul de 
distracţii Gröna Lund împreună cu sora ei şi cu verişorii şi 
s-au distrat de minune. 

— Uite, trebuie să te las. Sună-l pe Theo. 

— Te iubesc, a zis el, şi a aşteptat să-i răspundă. 

— Sună-mă de cum vorbeşti cu el. 

4 

Fabian a format noul lor număr de acasă şi a ascultat 
cum telefonul sună şi iar sună, stârnind un ecou leneş în 
eter. A încercat din nou mobilul lui Theodor, dar după 
numai trei apeluri a intrat căsuţa vocală. Probabil că juca 
ceva pe calculator în camera lui. Fabian şi-a jurat să 
încerce să-l facă pe Theo să iasă mai mult din cameră, să-l 
ajute să facă şi altceva decât omoruri imaginare. 

Un poliţist în uniformă cu cel puţin două numere mai 
mică a deschis uşa. 

— Avem o livrare pentru dumneavoastră, doar câteva 
chestii de la secţie. 

Mesagerul a intrat cu o cutie plină de tot soiul de dosare 
şi documente şi i-a înmânat o hârtie pe care s-o semneze. 

— Aveţi cumva numărul de telefon al colegului care s-a 
dus acasă la mine acum vreo oră să ia calculatorul şi alte 
câteva lucruri? a întrebat Fabian, în vreme ce semna 
hârtia. 

— Pålsjögatan, numărul 17? 

Fabian a încuviinţat. 

— Jocke the Rocker. 

A găsit numărul în memoria telefonului şi i l-a arătat lui 
Fabian, care l-a format pe propriul telefon. 

— Alo? 

— Sunteţi Jocke? 

— Da. Despre ce-i vorba? 

— Numele meu este Fabian Risk. Astăzi, ceva mai 

devreme, aţi luat un calculator şi câteva alte lucruri din 
casa mea, Pålsjögatan, numărul 17. 

— Auziţi, am terminat lucrul pe ziua de azi. 

— Am doar o mică întrebare. 

La celălalt capăt s-a auzit un oftat exagerat. 

— Era acasă fiul meu când aţi fost acolo? Are 
paisprezece ani şi părul închis la culoare, lung până la 
umăr. 

— N-am idee. Dar cineva pusese Marilyn Manson cât de 
tare se presupune că trebuie să fie ascultat. 

— Mulţumesc, aste e tot ce voiam să aud. 

Fabian a închis şi a simţit o bruscă uşurare. Ceva ce nu 
şi-ar fi închipuit vreodată că ar putea să-i aducă Marilyn 
Manson la nivelul maxim al decibelilor. 

După douăzeci de minute telefonul i-a semnalat un nou 
SMS. Bună tată. Văzut apel. leşit să iau chebap, tocmai 
plăteam. Când vii acasă? 

A tastat răspunsul. De cum mă lasă doctorii să plec. 
Acum Îmi funcţionează iar telefonul, aşa că dă-mi de ştire 
dacă se întâmplă ceva, sau, şi mai bine, ce-ar fi să vii pe la 
mine? (smiley). A trimis textul şi a mai scris unul. Jubito, 
tocmai am primit un semn de la Theo. Se pare că se- 
ndoapă cu chebap până o să-i iasă pe urechi. Pupici. F. 

A lăsat telefonul din mână. În sfârşit, putea să se apuce 
de lucru. 

A fost cât pe-aci, şi-a zis Astrid pe când plătea pentru 
pizza, şi le-a spus lui Irene, Molander şi Klippan că 
mâncarea a sosit. Îşi pierduseră concentrarea odată cu 
zahărul din sânge şi, dacă nu băgau curând ceva în gură, 
ar fi putut la fel de bine să tragă obloanele. Echipa lucrase 
pe brânci toată ziua şi noaptea şi lipsa lor de somn trecuse 
de mult de nivelul rezonabil. În speranţa de a scăpa de 
disperarea pe care o simţea, Astrid hotărâse că nu are voie 
niciunul dintre ei să meargă acasă până ce ancheta nu face 
un pas mare înainte. Dacă mâncarea avea să-şi 
îndeplinească scopul, urma să aibă parte de al doilea val 
de energie, care era preferatul lui Astrid. 

În timpul unui al doilea val de energie, toţi din grup erau 
concentrați pe acelaşi lucru - să rezolve cazul cu orice 
preţ. Orice altceva era în plan secundar. De obicei, toţi se 
duceau acasă, la familia lor, dar pe moment ei erau familia. 
Asta-i amintea de când era copil şi dormea acasă la cea 
mai bună prietenă, jucându-se de-a doctorul sau 
construind din Lego tot weekendul. Tot timpul în pijama. 
N-aveau niciodată timp să se schimbe şi de-abia găseau 
timp să mănânce. Nu conta nimic altceva. Nimic în afară 
de joacă. 

Irene şi Molander s-au repezit să deschidă sticla de 
coca-cola de doi litri. Şi-au turnat câte un pahar. 

— De-ar fi să aleg între a bea tot restul vieţii doar vin 
sau doar coca-cola, aş alege, fără îndoială, coca-cola, a zis 
Irene, dând paharul pe gât. 

— De care pizza ai luat? a întrebat Molander, 
împungând cutiile cu degetul. 

— De care voiai? 

— Ăăă... poate pizza cu chebap? 

— Uite-o aici. 

Astrid a luat una dintre cutii. 

Cu toate că nu voia niciodată să recunoască, de nouă ori 
din zece Molander voia pizza cu chebap. Şi întotdeauna o 

jumătate. De obicei, după câteva felii se plictisea şi voia să 
guste din pizza tuturor celorlalţi. Dar Astrid comandase în 
aşa fel încât să nu rişte nimic, aşa că au primit şase feluri 
de pizza. 

— Unde-i Klippan? Nu vrea şi el? 

— S-a închis în sala de şedinţe. O să iasă de îndată ce 
termină cu lucrul la graffiti, a zis Irene. 

— A, da, teoria aceea, a zis Molander şi a clătinat din 
cap. 

— Ştiu că e pură speculație, a zis Astrid. Dar Klippan a 
investit în asta mult timp şi energie, aşa că vreau să-i dăm 
o şansă cinstită. Bine? 

Molander şi Irene au încuviinţat din cap, s-au aşezat şi s- 
au apucat să mănânce de parcă de asta depindea viaţa lor. 
După o treime din pizza cu chebap, Molander a rupt 
tăcerea. 

— Ce mai avem despre Ingela Ploghed? 

— Din ce în ce mai multe, a zis Astrid. Am primit de la 
doctor un raport scris al examinării ei, care este de fapt o 
repetare a ceea ce ne-a spus mai devreme. 

— Ce a spus? 

— Că nu încape îndoială că operaţia nu a fost efectuată 
de un medic adevărat. 

— Cum poate să ştie asta? 

— În primul rând, cine i-a făcut asta Ingelei a folosit un 
scalpel standard, care nu e unealta pentru histerectomie. 
Ca să nu mai spunem că n-a fost sterilizat. 

— Oh, la naiba, a zis Irene. 

— De asemenea, făptaşul a pătruns prin vagin în loc de 
incizia abdominală, care este considerată calea mai 
uşoară. 

— Cum, e mai greu prin vagin? a întrebat Molander. 

— Da, dar se pare că operaţia a fost impresionant de 
exactă pentru un începător. 

Molander a tăiat o bucată din pizza cu chebap. 

— Vrea cineva să facă schimb? 

Astrid şi Irene şi-au scuturat capetele. 

— Şi tu ce zici, Irene? Ai dat peste ceva? 

Irene a încuviinţat şi şi-a clătit gâtul cu nişte coca-cola 
după o înghiţitură de pizza. 

— Ca să fiu absolut sinceră, n-o înţeleg pe Ingela. A 
terminat Fredriksdal cu medie maximă. A terminat şi liceul 
în fruntea clasei, la ştiinţele naturii. Apoi a făcut doi ani şi 
jumătate de drept la Lund, şi din senin s-a retras. 

— Ce a făcut după ce s-a retras? 

— Nimic. Asta-i partea ciudată. A început să lucreze la 
casă într-o alimentară şi, din câte ştiu, tot acolo e şi acum. 
Şi iată cum se iroseşte talentul. 

— Mai e ceva? 

— Da, în 1992 a făcut un avort şi după zece ani, amândoi 
părinţii i-au murit de cancer, la distanţă de un an unul de 
celălalt. 

— Poate că făptaşul i-a luat uterul pentru ca ea a pus 
capăt unei sarcini? s-a întrebat Molander, împingând 
deoparte pizza cu chebap. Vreau să zic, a luat picioarele 
lui Glenn pentru că îi plăcea să tragă şuturi şi mâinile lui 
Jörgen pentru că le folosea ca să bată. Aşadar, de ce să nu 
ia uterul cuiva care a făcut un avort? 

— Teoria ta presupune că e acelaşi individ, a zis Astrid. 

Molander s-a oprit din mestecat şi s-a răsucit spre 
Astrid, nedumerit. 

— Fireşte că e acelaşi individ. 

— Nu şi după părerea lui Risk, a zis Irene. Crede că 
Ploghed iese din tipar. 

— Cum iese? Cum naiba poate să creadă asta? Mai întâi 
a luat mâinile, apoi picioarele şi acum uterul şi, în plus, au 
fost toţi în aceeaşi clasă. Dacă ăsta nu e un tipar, n-ar 
trebui să am un serviciu. N 

— Dar Ingela a rămas în viaţă. In plus, a violat-o. 

— Şi ce-i cu asta? E prima victimă femeie. In afară de 
fata aceea daneză care, evident, nu făcea parte din plan. 

— Adevărat, dar, după spusele lui Risk, ea a fost singura 
din clasă care a sărit în apărarea lui Claes. 

— Ştim cu toţii că nu mai este vorba despre Claes, ci 
despre altcineva... Molander s-a întrerupt şi s-a uitat pe 
rând la Irene şi la Astrid. Chiar vreţi să spuneţi că credeţi 

că e altcineva? 

— Sinceră să fiu, nu ştiu ce să cred, a zis Astrid. 

— Nici eu, a adăugat Irene. 

— Dar presupun că înclin spre ideea că toate crimele au 
fost săvârşite de acelaşi făptaş, a zis Astrid. Vreau doar să 
ne asigurăm că nu eliminăm nimic în această fază. Ar 
putea fi absolut oricine. 

— Există calzone dublu? l-au auzit pe Klippan strigând 
de pe coridor. 

— Desigur. 

Astrid a împins cutia cea mai înaltă spre Klippan, care a 
luat-o fără să o deschidă. 

— Mi-ar plăcea să profit de ocazie ca să vă invit pe toţi 
în sala de şedinţe. 

A întins un braţ spre sala de şedinţe şi părea foarte 
mulţumit de sine. 

Astrid şi ceilalţi au păşit în încăpere şi s-au uitat în jur. 
Klippan făcuse o treabă remarcabilă tapetând pereţii cu 
fotografii de graffiti, de la podea până la o înălţime de doi 
metri. Ba chiar era câte un post-it pe fiecare fotografie, 
arătând unde fusese făcută. 

— Măi, măi! a exclamat Irene. Toate astea sunt de la 
Şcoala Fredricksdal? 

Klippan a încuviinţat din cap. 

— M-am gândit că e cel mai bun mod de a avea o vedere 
generală a acestor graffiti. 

— Mă simt ca şi cum aş fi nimerit drept într-o toaletă 
publică uriaşă, a zis Molander. 

— Ai găsit ceva interesant? a vrut să ştie Astrid. 

— Încă nu m-am uitat. Klippan a desfăcut cutia de pizza 
şi a început să mănânce, în vreme ce ceilalţi se uitau pe 
pereţi. Mă gândeam că am putea să facem asta împreună. 
Dacă luăm fiecare un perete, n-ar trebui să dureze prea 
mult. 

De îndată ce Klippan şi-a potolit foamea, s-au împrăştiat 
şi s-au apucat de lucru. 

— Câte „pule în pizdă” aveţi? a întrebat Molander. 

— Am ajuns deja la trei, a zis Irene. 

— „Suge-mi pula” se pune? s-a întrebat Klippan. 

— Nu, sunt două lucruri cu totul diferite, a obiectat 
Molander. Una este penetrare şi cealaltă orală. Trebuie să 
avem o oarecare ordine. 

— Am deja două orale, a zis Astrid. 

— În ce categorie intră „Ulla se joacă cu pizda”? 

După un sfert de oră asupra încăperii se lăsase o tăcere 
concentrată. Păreau cu toţii hotărâți să stoarcă orice 
indiciu posibil. Klippan muncise enorm şi nu voiau ca asta 
să se irosească. Nu numai că fotografiase cele mai 
evidente graffiti publice, de pe pereţi şi dulapuri. Dar 
găsise şi mesajele ascunse pe sub pupitre şi pe spătarele 
scaunelor. 

Pe unul dintre suporturile pentru hârtie igienică scria: 
Sper că ai un plan alternativ, iar pe partea de dedesubt a 
unui capac de WC: Homalăii se cacă şi ei ca oricine 
altcineva. Doar că se distrează mai mult. Majoritatea 
celorlalte era de genul Cecilia e târfă... HIF“ e un as, dea 
dracu’ în ce-a rămas)... Slipknot sunt cei mai tari - 
Hellström“! e de tot râsu'... Jörgen ! Lina... Rockul e mort! 
Trăiască synth! 

Astrid şi-a lăsat privirea să rătăcească peste mâzgălituri 
şi s-a simţit inundată de gândurile adolescenților. Gânduri 
din trecut şi de acum. Unele dintre imagini arătau mai 
multe straturi de graffiti. La fel ca inelele de pe 
trunchiurile copacilor, inscripţiile erau lăsate de elevi an 
după an şi era nevoie de concentrare ca să interpretezi 
stratul cel mai dinăuntru. 

Ochii i s-au oprit pe Mori, Mjălle. Post-it-ul spunea că 
era de pe spatele unei bănci din vestiarul băieţilor. S-a 
cutremurat şi s-a uitat mai bine la fotografie. Literele 
fuseseră săpate în lemn într-un stil împrăştiat, cu unghiuri, 
şi păreau făcute cu un cuţit. Marginile erau netede, ceea 
ce însemna că se prea poate să fi fost acolo de aproape 
treizeci de ani. Dar cine să fi scris aceste cuvinte pline de 


“% Hammarby Idrottsförening, club de fotbal din Suedia. 
^ Slipknot, formaţie de heavy metal din SUA; respectiv, Hâkan Georg 
Hellström, muzician suedez. 

ură? Jorgen, Glenn sau făptaşul? 

— Am găsit ceva interesant, a zis Irene, citindu-le 
celorlalţi inscripţia: „Vorbesc, nimeni n-ascultă. Întreb, 
nimeni nu răspunde. Omul Invizibil”. Ce credeţi? 

— Unde a fost găsit? a întrebat Molander. 

— În spatele extinctorului, pe coridorul de sud. 

— Am şi eu unul asemănător, a zis Klippan. „I urăsc pe 
fiecare dintre idioţii ăştia, dar cui dracului îi pasă? Omul 
Invizibil.“ 

— Credeţi că ar putea să fie el? i-a întrebat Irene pe 
ceilalţi. 

— De ce nu? a zis Astrid. 

Toţi patru s-au dat câţiva paşi înapoi şi s-au uitat la 
graffiti, ca şi cum ar fi sperat că ucigaşul o să se arate din 
zid. 

4 

După o jumătate de oră, Molander s-a dus la zidul său, a 
dat jos una dintre fotografii şi s-a aşezat la masă, 
examinând-o cu lupa. Ceilalţi au continuat să lucreze le 
pereţii lor şi, de îndată ce au terminat, s-au adunat în 
spatele lui Molander. 

Inscripţia pe care o cerceta era imposibil de citit. Cu 
anii, cuvintele se şterseseră atât de mult, încât nu se mai 
puteau desluşi decât câteva puncte şi linii de diferite 
mărimi şi unghiuri, din care Molander se străduia acum să 
refacă litere. Post-it-ul zicea că acest graffiti a fost găsit în 
dulapul 349. 

— Să nu-mi spui că ai descuiat toate dulapurile, i-a zis 
Irene lui Klippan. 

— Erau deja deschise. Probabil ca să poată fi golite şi 
curățate pe timpul verii. 

Astrid s-a aplecat peste umărul lui Molander ca să poată 
vedea părţi din text. Nimeni nu mă vede... Nimeni... Nu 
desluşea ultimele cuvinte. Mâna lui Molander acoperea 
partea finală şi nu voia să-l deranjeze. Când era aşa de 
concentrat însemna, de obicei, că ancheta e pe cale să facă 
un mare pas înainte. 

A mulţumit în taină pentru pizza cu chebap şi s-a uitat 


e 316 » 


pe fereastra panoramică de unde se vedea o privelişte 
minunată a Helsingborgului pe întuneric. Era o seară 
neobişnuit de senină şi putea să vadă până la Helsingør, 
dincolo de strâmtoare. Ba chiar putea să identifice lumina 
pâlpâitoare de pe unul dintre turnurile castelului 
Kronborg. Vedea insula Ven, departe, chiar dacă ea nu 
fusese niciodată acolo, ca majoritatea locuitorilor din 
Helsingborg. Dar se prea poate ca luminile care credea că 
sunt din insula Ven să fie doar ale unui vas. 

— Iată-l! a exclamat dintr-odată Molander. 

Astrid s-a răsucit pe călcâie. 

— Eşti sigur? 

— Dacă asta n-a fost scrisă de omul nostru arunc 
prosopul în ring şi-mi schimb cariera. 

— Ce zice? a întrebat Irene şi şi-a turnat în pahar ultimii 
stropi de coca-cola. 

„Nimeni nu mă vede... Nimeni nu mă aude... Nimeni nici 
măcar nu se ia de mine. O.I.” 

Molander a ridicat privirea spre ceilalţi. 

— Şi-a zis Omul Invizibil din cauză că nu-l băga nimeni 
în seamă, care este întregul lui motiv, chiar aici, a zis 
Astrid. Oamenii spun că a fi mereu ignorat şi lăsat pe 
dinafară este una dintre cele mai rele senzaţii. Nici măcar 
nu te hărţuiesc. Trebuie să te simţi ca şi când n-ai exista. 

— Aşadar, asta caută, a zis Irene. Vrea să audă lumea de 
el şi să fie faimos. 

Astrid a încuviinţat. 

— Până acum, pare să facă tot ce poate ca să rămână 
invizibil, a zis Klippan. 

— Oricum ar fi, înseamnă că e aproape sigur că a fost în 
aceeaşi clasă, a zis Molander. 

Astrid s-a dus la fotografia mărită a clasei. Patru feţe 
fuseseră tăiate. Jorgen, Glenn, Claes şi diriginta lor, 
Monika Krusenstierna. Era un semn de întrebare deasupra 
Ingelei Ploghed. A simţit că-i bate inima mai repede. 
Ajunseseră, în sfârşit, undeva, şi grupul de suspecți se 
reducea la cineva dintre elevii care rămăseseră. 

— Trebuie să luăm legătura cu toţi care mai trăiesc şi să 

le verificăm alibiurile. 

— Eu şi Irene am făcut deja asta, a zis Klippan. Cel 
puţin, cu cei care nu sunt în concediu pe undeva. 

— Şi? 

— Din păcate, toate sunt beton. 

— Absolut fiecare? 

— Înî. Toţi ai mei, cel puţin, a zis Klippan, întorcându-se 
spre Irene. 

— Şi ai mei. 

— Cum e cu cei plecaţi în concediu? a întrebat 
Molander. Sunteţi siguri că sunt plecaţi cu adevărat? 

— Nu, încă nu, a răspuns Irene. 

— Faceţi asta imediat şi verificaţi din nou restul 
alibiurilor, a zis Astrid. Dacă semnătura lui este „Omul 
Invizibil”, credeţi că trebuie să presupunem că ucigaşul e 
bărbat? 

— Sigur că e bărbat, a zis Molander. A violat-o pe Ingela 
Ploghed. 

— În acest caz am rămas cu şapte suspecți. 

— Între ei intră şi Risk? a întrebat Irene. 

Astrid a întors privirea spre Fabian, care avea aceeaşi 
ţinută ca restul elevilor - cărare pe mijloc, cămaşă polo şi 
jerseu - şi s-a gândit, însă uşa s-a deschis şi a intrat un 
bărbat. 

— Sunteţi poliţiştii care se ocupă de ucigaşul din clasă? 

— Scuzaţi-mă, dar cine sunteţi şi cum aţi ajuns aici? a 
zis Astrid, pe când doi poliţişti din paza de noapte s-au 
năpustit pe urmele bărbatului şi l-au înşfăcat. 

— Vă rugăm să ne iertaţi, dar n-am avut timp să-l oprim 
şi a blocat liftul când a urcat, a zis unul dintre paznici, pe 
când încercau să-l tragă după ei afară din încăpere. 

— Hei, uşurel, pentru numele lui Dumnezeu! Vreau doar 
să... 
— Raportezi dispariţia soţiei. Ştim, a zis paznicul. Dar nu 
faci asta aici, ci trebuie să suni la numărul de urgenţă, 
lucru pe care vom fi fericiţi să te ajutăm să-l faci. Acolo, 
jos! 

Cei doi paznici, care îşi pierduseră răbdarea, l-au trântit 

pe bărbat la podea şi i-au tras mâinile la spate până ce a 
început să scâncească. 

— Te potoleşti, sau trebuie să scoatem cătuşele? a 
strigat unul dintre paznici în urechea bărbatului. 

— Staţi aşa, daţi-i drumul, a zis Astrid. 

Cei doi paznici s-au uitat la ea întrebători. 

— E în ordine. O să vorbesc cu el. 

S-au uitat unul la altul şi au dat din umeri. 

— OK, he’s all yours“. 

I-au dat drumul bărbatului, care s-a ridicat în picioare şi 
şi-a aranjat hainele şi părul. Părea speriat, ca şi cum s-ar fi 
temut că ar putea fi arestat în orice clipă. 

Astrid s-a apropiat şi a dat mâna cu el. 

— Mă numesc Astrid Tuvesson şi răspund de această 
anchetă. Cu ce vă pot ajuta? 

— Soţia mea, ea... ea a dispărut... lipseşte. Şi nu ştiu ce 
să fac. Ce ar trebui să fac... 

Bărbatul a început să plângă, iar Irene şi Klippan l-au 
ajutat să se aşeze pe un scaun. 

— Haideţi să le luăm pe rând. Cum vă numiţi? 

— Jerker... Jerker Hallin. 

— Cum se numeşte soţia? 

— Elsa Hallin. 

— Hallin este numele dinainte de căsătorie? 

— Nu, se numea Pavlin. 

— Elsa Pavlin... Era în aceeaşi clasă cu... 

Jerker Hallin a încuviinţat. 

— De aceea sunt aici. Era rândul ei să pregătească cina, 
ca să pot merge la sală. Când am terminat, aveam o droaie 
de apeluri nepreluate şi SMS-uri de la Bea, fiica noastră, 
care voia să ştie de ce nu-i nimeni acasă. 

— Şi aţi încercat s-o sunaţi, desigur. 

— Intră căsuţa vocală. 

— Unde lucrează? 

— La secţia centrală a bibliotecii, în centru. Dar am 
vorbit deja cu ei şi nu-i acolo. 

— V-au spus când a plecat de la bibliotecă? 


2 Bine, e al dumneavoastră (în limba engleză în original). 

Jerker a ridicat din umeri. 

— Vă rog, n-aţi putea să faceţi ceva? Să difuzaţi o 
descriere, să trimiteţi o echipă s-o caute. Orice. 

— Sigur. Sigur că putem face asta, a zis Astrid, cu toate 
că era convinsă că era deja prea târziu. 

Dunja Hougaard a scos un picior din apă şi a trecut cu 
aparatul de ras de la gleznă în sus. Şi-a fluturat laba 
piciorului, bucuroasă să vadă că lunile de Pilates îi 
făcuseră deja picioarele să arate mai tinere cu câţiva ani. 
Fără îndoială, nu se putea plânge. Rareori reuşea cineva 
să-i ghicească vârsta. Când spunea că are treizeci şi cinci 
de ani, de obicei credeau că glumeşte. Şi nu-i putea 
învinui. Adevărul era că niciodată nu arătase mai bine. 

In ultimele şase luni suferise o transformare 
spectaculoasă. Unii dintre vechii prieteni de-abia o 
recunoşteau. Avea o nouă coafură, nu mai cumpăra de la 
H&M şi îşi mărise programul de exerciţii fizice, ceea ce 
reuşise în sfârşit să ardă ultimele grame de osânză despre 
care crezuse că o vor însoţi până în mormânt. 

A lăsat din mână aparatul de ras, şi-a scufundat capul în 
apă şi a clătit balsamul pentru păr. Incepea, în cele din 
urmă, să se destindă. Baia caldă şi tot răsfăţul au ajutat-o 
să alunge gândurile la serviciu. 

A trebuit să scurteze exerciţiile fizice ca să ajungă acasă 
şi să se destindă. Gândurile îi scăpaseră cu totul din frâu, o 
clipă credea că a făcut ceea ce trebuie, iar peste o clipă îşi 
zicea că s-a făcut de râs. 

Dar acum se hotărâse o dată pentru totdeauna că a luat 
hotărârea corectă. Dacă voiau s-o dea afară, aşa să fie. Nu 
dorea decât ca ancheta să progreseze şi, dacă maşina îi 
putea ajuta pe suedezi, atunci un pas înapoi în cariera sa 
era un preţ rezonabil. 

S-a ridicat, a scos dopul căzii cu degetele de la picioare 
şi a pornit duşul. După ce s-a clătit, a stat pe covoraşul de 
baie, a luat prosopul de deasupra teancului de prosoape 
proaspăt spălate şi s-a şters pe sunetul apei din cadă care 
dispărea pe scurgere. S-a dat cu loţiune care a usturat-o 
acolo unde se răsese. 

Dunja a ascultat bolborosirea prelungă a căzii care se 
golea. Ştia că sunetul este strigătul de ajutor al scurgerii, 

amintindu-i că trebuie să fie curățată. Tot voia s-o facă de 
un timp, dar mereu apăruse ceva care s-o împiedice. Părea 
plauzibil că n-o să o curețe până ce apa avea să curgă pe 
podea şi în living, cu podeaua lui raşchetată de curând. 

Tocmai se întreba dacă asigurarea apartamentului va 
acoperi acest soi de pagubă, când a sunat cineva la uşă. 
Ceasul ei, care stătea pe servantă, arăta că mai erau 
douăzeci de minute până la miezul nopţii. Poate se rătăcise 
cineva? Soneria s-a auzit din nou. De data aceasta 
insistent. Dunja şi-a pus kimonoul şi l-a legat în talie pe 
când se îndrepta spre hol. Să fi fost unul dintre iubiții mai 
recenți? Cu toate că avusese întotdeauna grijă să nu-i 
aducă acasă sau să-şi spună numele de familie, trei dintre 
ei reuşiseră să-i dea de urmă. Cu primii doi nu avusese 
nicio problemă, şi a fost mai mult decât bucuroasă să-i 
primească în casă. Al treilea venise s-o ceară în căsătorie 
şi s-a prăbuşit când ea, blând dar ferm, a spus nu. După 
două ceainice pline, a acceptat în cele din urmă să ia taxiul 
şi să se ducă acasă. Ea şi-a dat seama că undeva, în sinea 
sa, spera că în seara aceasta e la uşă unul dintre ceilalţi 
doi. 

S-a aplecat spre vizor, dar n-a văzut nimic pe palier. Era 
beznă. Soneria s-a auzit din nou, de data asta la intervale 
scurte, ca un semnal de avertizare înainte de o explozie 
iminentă. Ea a descuiat şi a deschis uşa. 

— Mmm... Tocmai ai făcut duş? Ce drăguţ... 

Kim Sleizner a luat o înghiţitură din sticla de whisky pe 
jumătate golită pe care o ţinea în mână. 

— Scuză-mă, dar e aproape miezul nopţii. Ce vrei? 

Sleizner a ridicat un deget şi a rânjit. 

— Tu şi cu mine... o să... avem o mică discuţie. 

A împins-o deoparte şi a intrat, iar Dunja a rămas în 
duhoarea de alcool pe care o lăsa în urma lui. 

Când a intrat în living, el stătea în picioare lângă iPod-ul 
ei, dând volumul mai tare la „Your Love Is King” a lui 
Sade. Apoi s-a lăsat să cadă pe canapea, cu picioarele 
desfăcute larg, şi a mai luat o gură din sticlă. 

— Poate că te întrebi ce caut aici? Eu m-aş întreba, dac- 

aş fi în locul tău. Ori în kimonoul tău. Apropo, e drăguţ. 
Sexy. Că veni vorba, nu mai ai vreo mică unfinished 
business” înainte de Crăciun? 

— Kim, nu ştiu ce vrei şi nici nu doresc să aflu. Tot ce 
vreau e să pleci. Acum. 

— Frumos îmi mai vorbeşti, când eşti deja la podea. 
Chiar ar trebui să fiu jignit, dar nu mă pot abţine să 
gândesc că te prinde de minune, mai ales în kimonoul ăla. 
A dat pe gât whisky-ul şi s-a şters la gură cu mâna. Acum, 
aş vrea să ştiu dacă tu ai fost cea care s-a dus cu bârfa la 
Ekstra Bladet. 

Aşadar, de-asta era aici. Încă nu ştia că ea îi falsificase 
semnătura şi că Peugeot-ul era pe drum spre Suedia. Cu 
un pic de noroc, n-avea să afle de maşină decât după ce va 
fi silit să-şi dea demisia, lucru la care se aştepta toată 
lumea după Blowgate“, cum i-a zis Ekstra Bladet poveştii. 
Dunja a făcut câţiva paşi spre măsuţa pentru cafea şi s-a 
uitat în jos la el. „Nu te aşeza. Nu-l invita la conversaţie. 
Şi, pentru numele lui Dumnezeu, nu da niciun semn de 
slăbiciune.” 

— Kim, nu-i un secret că eu şi cu tine nu ne-am înţeles 
întotdeauna şi că tindem să avem idei diferite despre cum 
trebuie să se desfăşoare o anchetă. Dar nu m-aş cobori 
niciodată atât de mult ca să vorbesc pe la ziare despre 
infidelităţile tale. 

Sleizner s-a gândit la ce spusese şi apoi s-a ridicat de pe 
canapea. A trecut pe lângă ea spre hol. 

— Deci, asta zici tu? N-ai fost tu? Hmm... Interesant. S-a 
oprit, s-a răsucit şi s-a uitat în ochii ei. Deci, n-ai nimic de- 
a face cu asta? 

Trebuie să fi mirosit unda de şovăială, pe când ea se 
întreba cum să răspundă, ceea ce a durat cu o fracțiune de 
secundă prea mult. 

— Ascultă, Kim... 

A pocnit-o peste ureche atât de tare, încât ea a crezut că 
i s-a dislocat gâtul. Îl auzea strigând, dar nu desluşea 


“3 Treabă neterminată (în limba engleză în original). 
4 To blow (în argou în limba engleză) - a o suge. 

cuvintele. Obrazul îi ardea şi pulsa în ritmul inimii. A 
înşfăcat-o de kimono, a tras-o mai aproape, şi ea a simţit 
cum o năpădeşte respiraţia lui încărcată. 

Apoi i-a revenit auzul. Era ca şi cum cineva dăduse din 
nou sonorul tare. 

— Crezi că nu ştiu că minţi?! Crezi că nu ştiu că tu ai 
fost?! 

A lovit-o peste picioare şi ea s-a prăbuşit pe podea. 
Lemnul raşchetat de curând încă mai mirosea de aproape 
a lac. S-a urcat călare pe ea, i-a țintuit cu o mână mâinile 
deasupra capului, în vreme ce cu cealaltă îi căuta pubisul. 
li simţea pe faţă respiraţia gâfâită, împuţită. 

— Mmm... Aşa netedă şi rasă. Ce drăguţ. E în cinstea 
mea? i-a hârâit la ureche. Poate că ai simţit c-o să vin în 
vizită? Ştiu că o vrei. Trebuie doar să recunoşti. De prima 
dată când te-am văzut am ştiut ce fel de muiere eşti, dar n- 
ai vrut să te culci cu şeful şi să culegi toate beneficiile. Ce-i 
drept e drept, nu? Degetul lui mijlociu se rotea în jurul 
clitorisului. Dar am veşti bune. Cu toate că sunt şeful tău, 
îţi garantez că n-o să culegi nici măcar un beneficiu, a zis, 
înfigând trei degete în ea. Ca să ştii. O să fiu în cârca ta ca 
o afurisită de lipitoare. Şi-a mişcat degetele în sus şi şi-a 
strâns mâna peste osul ei pubian. A durut-o, şi a încercat 
să se răsucească şi să-i scape din strânsoare. Dar el a 
apăsat şi mai tare. Şi n-o să mă opresc decât când o să te 
golesc de sânge. Şi-a scos degetele. Şi chiar dacă n-o să fiu 
întotdeauna prin preajmă, ar trebui să te temi că m-aş 
putea ivi din senin, pentru că asta o să fac. Când te aştepţi 
mai puţin. 

Şi-a dus degetele la buze şi le-a şters de obrazul ei, s-a 
ridicat şi a plecat din apartament. 

Fabian s-a uitat la ceas. Era trei şi optsprezece minute. 
Spitalul adormise de mult, şi nu auzea decât un zumzăit 
slab dinspre sistemul de ventilaţie. Auzise de trei ori sirene 
în depărtare şi a presupus că asta era considerată o noapte 
neobişnuit de calmă. 

Şi-a întors privirea spre anuarul aşezat pe tava pe care o 
folosea ca birou. În afară de câteva minute în care moţăise, 
Fabian îşi petrecuse ultimele trei ore studiind în amănunt 
anuarul din clasa a noua. Îl parcursese din scoarță în 
scoarță, calm şi meticulos, clasă cu clasă, elev cu elev. La 
fiecare chip nou încerca să-şi facă o imagine a acelei 
persoane. Şi-i amintea pe cei mai mulţi dintre ei, cu toate 
că vreo câţiva dintre colegii de şcoală i-au revenit cu greu 
în minte. Persoane cu care n-avusese niciodată de-a face s- 
a dovedit că erau acolo, pe undeva, ca nişte stafii care îi 
bântuiau amintirile. 

Totuşi, nu reuşise să găsească vreun suspect. Niciunul 
dintre aceste chipuri nu ieşea mai mult în evidenţă. Doar 
cu câteva ore înainte fusese sigur că făptaşul trebuie să fie 
undeva în acest anuar, dar acum îl ajunseseră din urmă 
îndoielile. Să fie oare pe o pistă greşită? 

S-a hotărât să-l răsfoiască pentru ultima oară. Dacă nu 
găsea nimic, avea să stingă lumina şi să încerce să doarmă 
un pic. In acest punct, cartea s-a deschis de la sine la clasa 
a 9-a C. Nu mai ştia de câte ori se uitase la această 
fotografie în cursul săptămânii trecute, dar nu se putea 
elibera de senzaţia că e ceva ce i-a scăpat. Ceva legat de 
fotografie o făcea să pară că ascunde o taină. Din ce alt 
motiv ar fi vrut făptaşul să lase această fotografie anume 
lângă cadavrul lui Jörgen Pålsson, cu faţa tăiată? Trebuia 
să însemne ceva, mai ales dacă se gândea că nimic altceva 
nu părea să fi fost lăsat în voia întâmplării. 

A trecut din nou în revistă şirurile de feţe şi de nume de 
sub imagine, dar oricât s-a trudit n-a putut să identifice 
vreun suspect posibil, în afara lui Claes Măllvik, care acum 

era mort. A lăsat din mâini anuarul şi şi-a frecat tâmplele. 
Ce îi scăpa? 

Gândurile i-au zburat la locul ca o piatră de sacrificiu în 
care l-a găsit pe Claes. Cum a stat acolo mai mult de o oră 
până să ajungă ceilalţi şi n-a observat muşchiul de sub 
victimă. Muşchiul avea forma unui corp omenesc şi era 
adevăratul mesaj. Cea mai importantă parte a instalaţiei. 
Făptaşul însuşi în umbra lui Claes. 

În umbra lui Claes... 

Privise în mod greşit. El şi ceilalţi fuseseră orbiţi de ceea 
ce era în fotografie, când totul era legat de ceea ce nu era 
în fotografie. 

Fabian a simţit că-i revine energia când s-a întins către 
otoscop. Rostul lui era să examineze urechile, dar pe 
moment avea să joace rolul de lupă. I-a aprins lumina şi l-a 
ţinut deasupra fotografiei clasei. De data asta ştia exact 
unde să se uite, şi sigur că avea dreptate. lată-l. Acolo, în 
umbra lui Claes Măllvik, stătea ucigaşul. 

Era ascuns aproape cu totul după Claes, aşa că nu-i 
puteai vedea nicio parte a feţei. Doar nişte smocuri de păr 
îi dezvăluiau prezenţa. Fabian şi ceilalţi poliţişti crezuseră 
că e părul lui Claes, însă examinarea fotografiei prin 
otoscop făcuse să fie foarte clar faptul că părul îi aparţinea 
altei persoane, aflată în spatele lui Claes. 

Dar cine era? 

Fabian nu-şi amintea de altcineva din clasa lui. Oare 
chiar să fi uitat că mai era cineva printre ei? A verificat 
numele de sub fotografie. Douăzeci de nume şi niciun 
absent. Douăzeci. Atâţia crezuse tot timpul că au fost. Dar 
îşi dădea seama că în fotografie sunt douăzeci şi unu de 
elevi. Prin urmare, încă unul. Unul care fusese tot timpul 
acolo, printre ei. Unul pe care nimeni nu l-a observat şi al 
cărui nume n-a fost trecut sub fotografia clasei. Să fie 
adevărat, sau era doar o iluzie optică? 

Astrid Tuvesson mergea cât putea de repede pe 
coridorul spitalului, dorindu-şi ca pe doctorul care se ţinea 
după ea ca o muscă sâcâitoare să-l sune cineva pe pager şi 
să fie silit s-o lase în pace. 

— Chiar nu-i o idee bună, zicea el pentru a nu ştiu câta 
oară. Mai ales dacă ne gândim la ce s-a întâmplat ieri. 

— Promit s-o iau cu binişorul. 

— Bine, dar, după părerea mea, nu e destul de 
puternică. Prin urmare, e datoria mea să... 

Astrid s-a oprit şi s-a răsucit spre doctor. 

— Nu ştiu cum se poate să vă fi scăpat acest fapt, dar 
suntem în mijlocul unei anchete în care cadavrele se tot 
înmulţesc. Pentru prima oară avem un supravieţuitor şi, 
dacă o putem ajuta să-şi declanşeze amintirile, atunci e 
afurisita mea de datorie. 

— Dar de ce nu se poate aştepta până ce ea... 

— Pentru că în orice moment s-ar putea ca altă victimă 
să poposească la morgă. Poate că v-ar plăcea să vă 
asumaţi răspunderea dacă se întâmplă asta? 

Doctorul a oftat. 

— Dar vreau s-o întrebăm şi, dacă nu e de acord, atunci 
e nu, bine? 

Astrid a preferat să nu răspundă şi a mers mai departe 
pe coridor. Îşi pierduse răbdarea şi era moartă de 
oboseală, în ciuda faptului că reuşise să doarmă câteva 
ore, în vreme ce Klippan şi Irene se asigurau că toţi cei din 
clasă care au afirmat că nu sunt în oraş chiar nu erau. Toţi, 
în afară de unul, au putut aduce dovezi că nu erau în ţară. 

Conform informaţiilor date echipei ei, se presupunea că 
Seth Kârheden este în Spania, dar până acum nu 
răspunsese la telefonul mobil. În plus, era divorţat şi cam 
singuratic de felul lui. Era prea curând ca să poată spune 
dacă asta însemna că e tipul lor. În orice caz, era suspect. 

Astrid s-a oprit lângă cei doi poliţişti în uniformă care 
stăteau de o parte şi de cealaltă a uşii. A încuviinţat din 

cap către ei, iar unul s-a ridicat şi a deschis uşa rezervei în 
care Ingela Ploghed şedea în pat răsfoind Hemmets 
Journal. 

— Bună, Ingela, îţi aminteşti de mine? Ne-am întâlnit 
ieri. 

Ingela a încuviinţat fără să ridice privirea de pe revistă 
şi Astrid s-a aşezat pe scaunul de lângă pat. 

— S-ar zice că azi te simţi mult mai bine. 

Ingela a dat din umeri. 

— Îţi aminteşti ce am discutat ultima dată când am fost 
aici? 

Ingela a încuviinţat din cap. 

— Mi-ai spus că ai ieşit în oraş cu nişte prietene, ai băut 
ceva la S/S Swea şi dintr-odată te-ai simţit ca şi cum ai fi 
fost sub influenţa a altceva decât a alcoolului. Ţi-ai mai 
amintit ceva? 

Ingela a clătinat din cap, dar nu şi-a dezlipit ochii de la 
modelul de tricotaj din revistă. 

— Ce-ai zice să vii cu mine cu maşina? Poate că te-ar 
ajuta să-ţi aduci aminte? 

Ingela a ridicat privirea şi a privit-o în ochi pe Astrid. 

— Nu ştiu. 

S-a uitat la doctor şi apoi înapoi la ea. 

— Ingela, în acest moment eşti cea mai mare şansă a 
noastră, dacă nu singura, de a-l identifica şi a-l prinde pe 
bărbatul care te-a supus acestei cruzimi cumplite. 

— E aceeaşi persoană care i-a omorât pe ceilalţi din 
clasă? 

— Încă nu ştim. Sunt multe lucruri care sugerează că 
toate astea sunt faptele unui singur om, dar există şi alte 
lucruri care indică altceva. Dar, cu ajutorul tău, poate vom 
găsi un răspuns. 

Ingela Ploghed a lăsat ochii în jos şi a părut că se pierde 
din nou în lumea tricotajelor, apoi a închis revista şi a 
ridicat privirea. 

4 

Astrid a virat pe Kungstorget şi a găsit un loc de parcare 

chiar în față la S/S Swea, care era amarat paralel cu 

cheiul. Ingela Ploghed şedea pe locul pasagerului şi se uita 
la vas cu chipul lipsit de expresie. 

— E vreo problemă? 

Ingela a făcut semn că nu, şi Astrid a coborât din 
maşină, a scos din portbagaj un scaun rulant, l-a desfăcut 
şi a ajutat-o pe Ingela să se aşeze în el. 

— N-am fost niciodată aici. E un loc plăcut? 

— Sigur, presupun... E drăguţ. 

— Vii des pe aici? 

— Nu, doar când ies în oraş cu fetele. A devenit, într-un 
fel, locul nostru. 

Astrid a împins scaunul peste pasarelă şi au intrat în 
restaurant, unde le-a întâmpinat un bărbat în uniformă de 
bucătar care le-a spus că e închis. Ea i-a arătat insigna de 
poliţist şi i-a explicat că nu vor decât să arunce o privire pe 
acolo. Bărbatul a mormăit ceva despre „cât mai repede” şi 
a dispărut în bucătărie. 

Ingela s-a deplasat singură cu scaunul, privind de jur 
împrejurul încăperii, care avea lambriuri de mahon şi 
hublouri strălucitoare din alamă. Pe tavan erau montate 
spoturi colorate şi difuzoare: erau pe ringul de dans. Pe un 
perete era un bar cu şiruri de sticle de băutură şi într-un 
colţ se afla o masă de blackjack. Sărăcăcios şi jalnic, şi-a 
zis Astrid. Ca toate cluburile de noapte la lumina zilei. 

— Poţi să-mi vorbeşti un pic despre ce îţi aminteşti din 
seara în care ai fost aici? 

— 'Ţi-am spus deja tot ce-mi amintesc. 

— Da, dar ce-ar fi să-mi mai spui o dată? 

— Da, am comandat băuturi şi, după o vreme, m-am 
simţit ciudat, ameţită. 

— Nu ţi-a mai venit nimic în minte acum, că suntem aici? 
Vreun amănunt, oricât de puţin important. Uneori, cel mai 
mărunt lucru este suficient ca să-ţi declanşeze restul 
amintirilor. De exemplu, cum erai îmbrăcată? 

— Blugi negri şi o bluză albă. Din cele care se leagă în 
jurul taliei. 

— Şi pantofii, cu toc înalt? 

— Nu port niciodată tocuri. Nici măcar nu ştiu cum să 

merg pe ele. Nu, purtam sandalele mele obişnuite, ca 
întotdeauna, a zis Ingela, continuând să se uite în jur. 

Astrid a studiat-o de la distanţă. Risk spusese că Ingela 
era una dintre cele mai îndrăgite eleve din clasa lor şi 
singura care îi luase apărarea lui Claes. Lucru pentru care 
trebuie să fi avut curaj şi destul de multă hotărâre. O 
imagine care nu se potrivea niciun pic cu persoana aşezată 
în faţa ei. Lăsând deoparte efectele recentei agresiuni, în 
întreaga ei personalitate era ceva greoi şi cenuşiu. De fapt, 
arăta destul de bine. Insă părul lăţos, spălăcit, încălţările 
lipsite de eleganţă şi faţa fără machiaj sugerau că este o 
persoană care renunţase la orice speranţă. 

— Te-ai distrat? Vreau să zic, înainte ca lucrurile s-o ia 
razna. 

— Nu ştiu dacă i-aş zice distrat, a ridicat Ingela din 
umeri. Mai degrabă mă alătur la ceea ce au chef să facă 
ceilalţi. La urma urmei, trebuie să-i ţii aproape pe cei 
câţiva prieteni care ţi-au mai rămas. 

— Ai pierdut mulţi prieteni? 

— Nu chiar pierdut. Dar ştii cum e. Te îndepărtezi, 
duceţi vieţi diferite şi, până să-ţi dai seama ce s-a 
întâmplat, a trecut prea mult timp ca să suni, pur şi 
simplu, să zici „bună”. 

Astrid a încuviinţat. Cunoştea problema şi ştia exact ce 
vrea să spună Ingela. Deosebirea era că în viaţa celor mai 
mulţi dintre oameni apăreau prieteni noi. 

— Am putea să plecăm. Oricum, nu-mi amintesc nimic 
altceva. 

Ingela s-a îndreptat spre uşă şi Astrid a ajutat-o să 
treacă peste pasarelă. 

— Îţi aminteşti ceva despre plecare? 

— Nu, ţi-am spus, dar stai un pic... A oprit scaunul rulant 
în mijlocul pasarelei şi s-a uitat în jos la apă. Aveam 
senzaţia că o să cad în apă, aşa că m-am prins cu 
amândouă mâinile de balustradă. 

— Aşa? Astrid s-a prins de balustradă şi Ingela a 
încuviinţat. Şi apoi? Ce s-a întâmplat după aceea? 

Ingela a ridicat din umeri şi s-a gândit un pic. 

— Era albastră. Maşina era albastră. Un pic mai închisă 
la culoare decât aceea. 

A arătat spre o maşină albastră care trecea. 

— Aşadar, o maşină albastră a oprit aici, în faţă? 

— Nu, era deja parcată şi un tip a venit şi m-a ajutat. La 
început mi-a părut puternic şi m-am simţit în siguranţă, 
pentru că mă temeam că o să cad în apă. Dar apoi m-am 
temut de el. 

— De ce te-ai temut? 

— Mă ţinea foarte strâns. Am încercat să mă eliberez, 
dar era prea puternic şi m-a îmbrâncit în maşină. 

— Poţi să-l descrii? 

— Nu i-am văzut deloc faţa. 

— Dar corpul? Inalt, gras sau... 

— Nu ştiu. Normal. 

— Vârsta? 

Ingela s-a gândit. 

— De vârstă medie... Sau poate nu? Dar îmi amintesc 
maşina albastră. 

— Îţi aminteşti modelul? 

— Nu, toate maşinile arată la fel în ziua de azi. 

Astrid a luat telefonul, a afişat pe ecran o fotografie 
destul de recentă a lui Seth Kârheden pe care Klippan o 
găsise on-line şi i-a arătat-o Ingelei. 

— El era? 

— Ăsta-i Seth Kârheden. 

— Da, ştiu, dar el este cel care te-a ajutat să urci în 
maşină? 

— De unde să ştiu, dacă nu l-am văzut? 

Astrid a renunţat şi a împins scaunul Ingelei înapoi la 
maşină. Era vremea pentru următoarea oprire. 

Pe Dunja Hougaard o durea încă înăuntru, şi degetul 
mare al lui Kim Sleizner lăsase o vânătaie întinsă deasupra 
osului pubian. Nimic mai mult. Din punct de vedere fizic. 
Adevărata durere venea din înjosire, şi o sfredelea din ce 
în ce mai adânc, cu toate că nu fusese decât o vulgară 
demonstraţie de pseudoforţă din partea unui mascul alfa 
pus cu botul pe labe. 

Îşi cântărise opţiunile. Raportarea agresiunii sexuale ar 
fi însemnat cuvântul lui împotriva cuvântului ei. Ca să nu 
mai spunem că l-a lăsat să-i intre în casă, iar falsificarea 
semnăturii lui într-un incident separat nu era tocmai în 
măsură să-i susţină credibilitatea. 

Alternativa era răzbunarea. Putea să ia legătura cu soţia 
lui sau cu Ekstra Bladet şi să le spună ce s-a întâmplat. 
Sau îl putea atrage într-o capcană. 

Însă a respins toate aceste idei şi a hotărât că lucrul cel 
mai bun ar fi să aştepte cu răbdare şi să ţină fruntea sus. 
Scopul lui fusese s-o înfrângă şi s-o pună la locul ei. Cea 
mai eficientă strategie ar fi să-i arate că n-a izbutit. 
Trebuia să-i arate că e mai puternică decât o crede. Mai 
puternică decât el. 

Problema era că el chiar reuşise. Se simţea dărâmată, 
slabă şi epuizată până şi la gândul de a-şi ţine capul sus. 
Ceainicul a fluierat şi ea a turnat apa în cană, s-a dus în 
living şi s-a ghemuit pe canapea cu tableta pe genunchi. 
Chipul lui a fost primul lucru pe care l-a văzut. Se uita la 
ea sau, mai degrabă, o sfredelea cu privirea şi părea că 
este încă în casa ei. 


KIM SLEIZNER ÎŞI SPUNE PĂREREA 

Aşadar, Kim s-a hotărât să înghită găluşca. Ticălosul ăla 
alunecos. A dat clic pe articol, în care el spunea cu un aer 
pocăit că vrea să-şi ceară iertare întâi şi-ntâi de la familia 
sa, dar şi de la poporul danez. A dat vina pentru abatere pe 

faptul că e mult prea împovărat de muncă, ceea ce l-a 
făcut să-şi neglijeze familia şi să caute alinare în altă parte. 
Intrebat dacă are de gând să-şi dea demisia, a răspuns: 


Dacă mă mai vor, doresc să rămân, dar între timp 
îmi trebuie un răgaz. Nu sunt singurul care am o 
perioadă grea, pentru familia mea e şi mai rău. Sper 
că veţi respecta nevoia noastră de a fi lăsaţi în pace 
câtă vreme ne îngrijim unii de alţii. Oricine vrea să 
fie supererou, cineva care să poată face faţă oricărei 
situații şi încă ceva pe deasupra. Dar, când tragi 
linia, nu suntem cu toţii decât oameni care au 
defecte şi neajunsuri, şi toți conducătorii ar trebui 
să-şi amintească asta, dar mult prea mulţi uită. 


Dunja a închis tableta. 
li venea să verse. 

— Poate că s-a săturat de tip şi a plecat în lume? i-a 
sugerat Klippan lui Irene în drum spre biblioteca centrală, 
prin parcul plin de umbră al oraşului. Sunt sigur că există 
o mulţime de femei frustrate care-şi doresc cel mai mult pe 
lume să cumpere un bilet doar dus, ca să dispară, femei 
care vor să plece cât mai departe posibil. Ca să nu mai 
vorbim de o mulţime de bărbaţi frustrati. 

— Cum rămâne cu fiica? Crezi că ar fi fugit şi de ea? 

— Asta depinde de cât de disperată era. 

Au intrat în bibliotecă, unde domnea o impresie intensă 
de rânduială. Irene a respirat adânc, trăgând în piept acel 
miros inconfundabil de cărţi, mirosul care nu există decât 
în biblioteci. A purtat-o înapoi prin vreme şi aproape că i-a 
dat senzaţia că a ajuns acasă. 

Când era mică îi plăcea să-şi petreacă timpul chiar în 
această bibliotecă. În fiecare sâmbătă, în vreme ce mama 
ei lucra la Reflex - un butic cu articole de la cele mai mari 
case de modă, aflat pe Järnvägsgatan -, ea stătea aici cele 
câteva ore. S-a dus la toate piesele de teatru şi filmele 
pentru copii şi a citit aproape toate cărţile destinate lor. 
Orele zburau şi nu s-a plictisit nicio secundă. 

Din când în când pornea în explorare prin marele 
complex al bibliotecii, alcătuit din câteva clădiri legate 
între ele. Când te aşteptai mai puţin, puteai să dai peste o 
uşă către o încăpere cu totul nouă, necercetată. 

O dată a descoperit o uşă în mijlocul unei etajere. O uşă 
pe lângă care trecuse de multe ori fără s-o observe. Era 
descuiată, şi a dus-o într-un birou pustiu, în afară de doi 
adulţi care erau mult prea ocupați unul cu celălalt ca s-o 
bage în seamă. A fost prima oară când a văzut treaba 
aceea în realitate. O dată o auzise pe mama ei făcând-o, 
după o noapte de beţie la barul Charles Dickens. Dar era 
cu totul altceva să vezi. 

I-a recunoscut pe amândoi. Femeia, care era aplecată pe 
o masă, cu pantalonii coborâţi până la genunchi, stătea de 

obicei la biroul de împrumuturi, iar bărbatul care stătea în 
spatele ei, împingându-şi pubisul în ea cu izbituri tari, 
ritmice, era omul de serviciu al bibliotecii. Inelul mare cu 
chei pe care îl avea zornăia la fiecare împingere. 

N-a fost nici dezgustată, nici speriată, era mai degrabă 
fascinată, aşa că s-a strecurat în încăpere ca să vadă mai 
bine. Apoi bărbatul s-a răsucit şi a zărit-o. Ea n-a ştiut dacă 
trebuie sau nu să fugă de acolo. Chipul lui s-a încreţit într- 
un zâmbet şi a continuat să se împingă în femeie, din ce în 
ce mai tare, şi cu fiecare împingere ţipetele ei erau tot mai 
puternice. 

După o vreme, bărbatul a început şi el să geamă, şi-a 
scos membrul din femeie şi l-a ţinut în mână ca pe o 
bucată grea de carne, în tot acest timp cu ochii lipiţi de 
Irene şi, cu toate că ceva din ea îi spunea că ar trebui să 
fugă, nu s-a putut abţine să nu privească. Până în ziua de 
azi îşi amintea cât de mare i se păruse penisul lui. Era 
tare, cu vene groase şi lucind de secrețiile femeii. Cu mâna 
liberă a răsucit-o pe femeie, a împins-o în jos şi i l-a băgat 
în gură. Tot timpul cu ochii lipiţi de Irene. 

— Cu ce vă pot ajuta? 

Irene s-a trezit din visare şi a observat că bibliotecara 
din spatele biroului era femeia din camera ascunsă, doar 
că avea cu douăzeci şi cinci de ani mai mult şi, probabil, 
tot atâtea kilograme în plus. Pe când Klippan îi spunea ce 
caută la bibliotecă, ea se întreba dacă omul de serviciu 
încă mai lucrează acolo. 

— Elsa Hallin, a repetat bibliotecara. Da, a fost aici ieri. 
Dar azi n-am văzut-o, de fapt. 

— Cât de târziu a rămas? 

— Să vedem. Ieri a fost joi. De obicei lucrează până la 
patru şi jumătate. Probabil a plecat cam pe la ora asta. 
Schimbul ei se termină devreme martea şi joia, şi probabil 
că s-a dus direct acasă, ca de obicei... Ah. Avea oră la 
cosmetică înainte să se ducă acasă ca să pregătească cina. 
Ea şi soţul ei au un orar foarte strict de împărţire egală a 
îndatoririlor. 

— E clar că n-a ajuns acasă să pregătească cina, a zis 

Klippan. 

— N-aţi văzut, din întâmplare, exact când a plecat? a 
întrebat Irene. 

— Nu, îmi pare rău. 

— Când aţi văzut-o ultima dată? 

— Cred că pe la trei. Luam o pauză de cafea. 

— Ieri? 

Bibliotecara a încuviinţat. 

— Aţi observat dacă se purta cumva diferit? 

— Ce vreţi să spuneţi? 

— Dacă era mai agitată sau încordată. Dacă a spus că se 
simte ameninţată, sau a fost ceva care părea ieşit din 
comun. 

Bibliotecara s-a gândit şi tocmai se pregătea să spună 
ceva, când un bărbat s-a apropiat de birou. 

— Unde este raionul de literatură de limbă engleză? 

— Mergeţi mai departe şi în sus pe scări, la dreapta. 

Bărbatul a dispărut şi bibliotecara s-a aplecat peste 
birou spre poliţişti, vorbind mai încet. 

— Elsa a fost în clasa aceea, ştiţi, şi noi, ceilalţi, sigur că 
ne întrebam dacă este îngrijorată. Dar nu voia să 
vorbească despre asta şi respingea subiectul, ca şi când n- 
ar fi avut nimic de-a face cu ea. Dar, dacă ceea ce spun 
ziarele este adevărat, că tipii ăia, Jorgen şi Glenn, erau 
bătăuşi, atunci, în locul ei, eu aş fi fost îngrijorată. 

— De ce? 

— Hai să zicem aşa. Eu, una, n-am ce să-i reproşez. 
Absolut nimic. De fapt, dimpotrivă. A privit peste umăr. 
Dar sunt aici alţii care nu gândesc ca mine, oameni care au 
probleme destul de mari cu ea. Câţiva au plecat din cauza 
ei. 

— Ce fel de probleme? 

— Are, cum să zic, o limbă destul de ascuţită, şi uneori 
asta chiar s-a învecinat cu agresiunea la locul de muncă. 
Dar n-a zis niciodată ceva de mine. În orice caz, nu ceva de 
care să fi aflat. 

Irene a schimbat o privire cu Klippan şi şi-a dat seama 
că amândoi gândesc acelaşi lucru. 

— Aveţi o cameră de odihnă pentru personal sau ceva în 
genul ăsta? 

— Sigur, haideţi cu mine să vă arăt. Pe acolo. 

A pus pe birou plăcuţa cu INCHIS şi i-a condus prin 
bibliotecă. i 

Lui Irene totul îi părea familiar. In afară de o cameră 
plină cu calculatoare şi de faptul că peste grădina din 
curte se pusese un acoperiş de sticlă, a constatat că nu se 
schimbase nimic în ultimii douăzeci de ani. 

— Aici e colţişorul nostru. 

Bibliotecara a deschis uşa camerei de odihnă a 
angajaţilor. Ă 

Era mai mică decât se aştepta Irene. Într-un colţ era o 
canapea  scămoşată dungată cu verde şi în altul 
bucătărioara cu un filtru de cafea şi chiuvetă. Câteva 
şezlonguri erau împrăştiate prin încăpere, cu lampadare 
alături, şi de-a lungul unui perete erau două birouri. 

— Unde îşi ţine ea obiectele personale? 

Bibliotecara s-a dus la biroul cel mai îndepărtat şi a tras 
unul dintre sertare. Irene s-a uitat la conţinut, câteva 
rujuri, aţă dentară, o cutie cu pachete de snus, o pungă cu 
gumă de mestecat, câteva pixuri şi un încărcător pentru 
telefon. A oftat, simțind că n-au înaintat deloc. N-avea nici 
cea mai mică idee cum să meargă mai departe. Era prea 
obosită. Noaptea trecută nu furase mai mult de două ore 
de somn, şi acum nu-şi dorea decât să se lungească pe 
canapeaua verde, urâtă, şi să închidă ochii. 

— E vreuna dintre astea a Elsei? a întrebat Klippan, 
stând lângă cuier. 

Bibliotecara s-a dus lângă el, s-a uitat la haine şi a 
ridicat o jachetă bej. 

— Asta. Asta ea ei. 

— Ştiţi dacă o purta ieri? 

— Da, cred că da. Şi aici sunt încălţările ei pentru afară. 
Oh, Dumnezeule! A arătat cu o mână o pereche de sandale 
aurii şi şi-a dus cealaltă mână la gură. Asta înseamnă că a 
prins-o? 

— E prea curând ca să putem spune, a zis Klippan, pe 

când o ajutau pe bibliotecara şocată să se aşeze pe unul 
dintre şezlonguri. 

După ce ea s-a liniştit, a scos din buzunar telefonul şi i-a 
arătat o fotografie a lui Seth Kârheden. 

— S-a întâmplat să-l vedeţi pe acest bărbat aici ieri? 

Bibliotecara s-a uitat cu atenţie la fotografie, fără să 
spună nimic. De-abia după vreo treizeci de secunde a 
ridicat privirea spre Klippan. 

— El este? E ucigaşul? 

— Nu ştim. Nu trebuie decât să ne spuneţi dacă l-aţi 
văzut aici ieri. 

— Ce ştiu eu? Poate că da? Sau nu? Bibliotecara a 
ridicat din umeri. Vin atât de mulţi oameni în fiecare zi. 

Klippan a încuviinţat din cap şi s-a dus la Irene, care era 
lângă cuier, căutând prin buzunarele jachetei bej. Într-unul 
a găsit un portofel, în care erau câteva bancnote, un card 
pentru autobuz, două carduri Visa, o carte de identitate şi 
un teanc gros de diferite carduri de membru. Klippan a 
scos din celălalt buzunar un telefon Nokia vechi. 

— E al ei? a întrebat, arătându-i telefonul bibliotecarei, 
care a încuviinţat, arătând din ce în ce mai neliniştită. 

Irene a luat telefonul, a apăsat pe taste, făcând ecranul 
să se lumineze şi a văzut că Elsa avea optsprezece apeluri 
nepreluate şi şase mesaje vocale. Irene n-a avut nevoie de 
un cod PIN ca să cerceteze lista apelurilor, treisprezece 
dintre ele erau de la „Jerkan”, două de la „Hollywood” şi 
restul de la „Acasă”. 

— Cred că ar trebui să plecăm, a zis, aruncând o privire 
spre bibliotecară. 

Au ieşit din camera angajaţilor, au format 222 şi au 
activat difuzorul. 

„Bine ai venit la căsuţa vocală. Ai şase mesaje noi.” 

Primit pe 8 iulie, 16.54. 

„Sunt Freja de la salonul Hollywood. Voiam să verific 
dacă sunteți pe drum.” 

Primit pe 8 iulie, 17.13. 

„Bună, din nou Freja. Voiam să vă spun că am vorbit cu 
şeful, care zice că va trebui să vă taxez pentru 

programarea asta. Ca să ştiţi.” 

Primit pe 8 iulie, 18.07. 

„Bună, mami. Eu sunt. Bea. De ce nu eşti acasă? Mi-e 
frică singură în casă. Şi mi-e foame. Ajungi repede, da? Pa. 
Pupici.” 

Primit pe 8 iulie, 18.11. 

„Bună, unde eşti? Bea a sunat şi se pare că e singură 
acasă. Sunt încă la sală. Sună-mă de îndată ce primeşti 
mesajul.“ 

Primit pe 8 iulie, 18.36. 

„Mami, unde eşti? (Izbucneşte în plâns.) Alo? Mami...” 

Primit pe 8 iulie, 21.46. 

„Sunt acasă. Am luat o pizza şi ea a adormit, în cele din 
urmă... (Oftează şi e clar că e pe cale să-şi piardă 
cumpătul.) Elsa, ce mama dracului se petrece?” 

Primit pe 9 iulie, 1.03. 

Nicio voce, doar cineva care respiră greu, inegal, şi în 
cele din urmă izbucneşte în plâns. 

Nu mai sunt alte mesaje. 

Klippan a privit-o pe Irene în ochi. 

— Fie că a monmit-o afară, în parcul din jurul bibliotecii, 
fie că a doborât-o înăuntru şi a dus-o afară fără să observe 
nimeni. 

— Sau este încă aici. 


<e 339 + 


67 


Dunja Hougaard era culcuşită sub pătură, pe canapea, 
ascultând Wish al formaţiei The Cure, setat pe repetare. 
Telefonul a sunat în mijlocul piesei „High”, una dintre 
preferatele sale. Dezactivase sunetul de apel, pentru că n- 
avea chef să vorbească cu nimeni, dar n-a putut să nu 
observe că ecranul s-a luminat, arătând chipul lui Kjeld 
Richter. L-a oprit pe Robert Smith şi a răspuns. 

— Unde eşti? E târziu. 

— Am ceva de făcut. Nu cred că ajung acolo până mâine. 
E important? 

— Voiam să-ţi spun că am terminat, şi aveai absolută 
dreptate. Avem de-a face cu un ticălos cu sânge-rece. 

Creierul Dunjei se trudea să-şi intre în ritm, dar nu 
izbutea să priceapă despre ce vorbea el. 

— A intrat prin spaţiul din tavan, dar, din păcate, n-a 
lăsat nicio urmă, în afară de cele din praf, desigur. Trebuie 
să fi purtat un soi de mască. 

Risk avusese din nou dreptate. Pomenise de ideea 
despre spaţiul din tavan fără să clipească. 

— Bun, dar pe unde a pătruns în tavan? 

— Prin toaleta de lângă sala de aşteptare. Cum ziceam, e 
un ticălos cu sânge-rece. Cred chiar că a lăsat uşa 
descuiată, probabil ca să nu stârnească mai multe bănuieli 
decât era absolut necesar. 

— Dacă nu voia să stârnească bănuieli, trebuie să fi stat 
în sala de aşteptare, împreună cu jurnaliştii, a zis ea, 
gândind cu voce tare. 

— Probabil. 

Dunjei i-a venit o idee. 

— Cu un pic de noroc, vom găsi o imagine a lui. 

— M-am gândit şi eu la asta, dar nu sunt camere video în 
sala de aşteptare, unde ar trebui să fie, dacă ne gândim 
câte porcării se petrec acolo. Furturi şi altele. Ştii cât de 
des fac oamenii sex în acea încăpere? 

— Nu. 

— Nici eu, dar te asigur că lucrul ăsta e mai obişnuit 
decât ai crede. 

— Eu mă gândesc la jurnalişti, care au făcut o grămadă 
de fotografii. Poate că el s-a nimerit să apară în vreuna. 

— Desigur. Ai dreptate. 

— Vorbim mai târziu. O să vin după-amiază. 

Astrid Tuvesson împingea scaunul rulant al Ingelei 
Ploghed pe aleile cu pietriş din Ramlosa Brunnspark. 
Ingela nu făcea nimic ca s-o ajute, aşa că avea impresia că 
o împinge în susul unui deal abrupt şi simţea că o trec 
toate apele. În plus, îi era foame şi sete şi era sigură că o 
paşte o durere de cap. 

Astrid sperase că revenirea la locul faptei va declanşa 
ceva în memoria Ingelei. Dar nu s-a întâmplat nimic. Ingela 
nu făcea altceva decât să stea în scaunul ei rulant şi să 
scuture din cap şi nu-şi amintea nici măcar că acesta era 
locul în care şi-a recăpătat cunoştinţa. In afară de 
informaţia că făptaşul avea o maşină albastră, excursia 
aceasta nu le adusese nimic valoros. De fapt, pierduseră o 
mare cantitate din resursa lor cea mai prețioasă. 

Timpul. 

Secundele deveniseră minute, care deveniseră ore. 
Curând, încă o zi avea să le alunece printre degete. Şi 
rămăsese fără ţigări. 

Când au ajuns înapoi la maşină, niciuna dintre ele nu 
scosese vreun cuvânt de câteva minute bune. Astrid a 
descuiat portierele, a ajutat-o pe Ingela să se aşeze pe 
scaunul pasagerului, a pliat scaunul rulant şi s-a aşezat la 
volan. 

— Nu eşti supărată, nu? a întrebat Ingela. 

— Nu, deloc. Sunt doar un pic obosită. 

Astrid a răsucit cheia în contact şi a demarat. 

— Îmi pare rău că n-am putut să-mi amintesc nimic, sau 
să ajut mai mult. 

— Ingela, e în ordine. Nu-i vina ta. Dar, dacă se întâmplă 
să-ţi vină în minte ceva, un amănunt oricât de mic, trebuie 
să ne suni. Bine? 

Ingela a încuviinţat din cap şi s-a uitat pe geam la 
clădirea veche de lemn care fusese cândva un restaurant 
select, Ramlösa Wärdshus, dar fusese transformată în 
birouri. Astrid a pornit radioul din maşină, dar n-a putut 

găsi un post bun şi l-a închis la loc. Telefonul său mobil a 
rupt tăcerea. Era Molander, a cărui faţă zâmbitoare 
împodobea ecranul. Fotografia era de la cea mai recentă 
cină de Crăciun şi se pare că băuse cu unul sau două 
pahare prea mult. A apăsat pe difuzor şi şi-a pus telefonul 
pe genunchi. 

— Bună, Ingvar. Cum merge treaba? 

— Oh, bine. Ai un minut? 

— Sunt în maşină cu Ingela Ploghed. Dar stai o secundă, 
să-mi pun casca. S-a aplecat spre Ingela. Scuze, a spus, 
deschizând torpedoul. Unde eşti? 

— La Soderâsen. 

— Credeam că ai terminat acolo. 

— Aşa credeam şi eu. Dar iată-mă aici. Cum e cu casca? 

— Stai aşa... A scormonit prin torpedou cu o mână, în 
vreme ce conducea cu cealaltă. Trebuie să fie pe aici, pe 
undeva. Aşteaptă, va trebui să trag pe dreapta. A încetinit, 
s-a oprit pe marginea drumului şi s-a aplecat din nou peste 
Ingela, care părea din ce în ce mai agitată şi înghesuită. 
Scuze, Ingela, trebuie să... Uite-o. Aici era. A tras afară 
firul încâlcit şi s-a apucat să desfacă nodurile cele mai 
afurisite. Între timp, îl auzea pe Molander, care se 
prefăcea că sforăie de zor. Ştiu, ştiu! Nu folosesc aproape 
niciodată chestiile astea. 

— Mda, cred că asta e... 

Un tren a trecut mugind pe lângă ele, pe şinele care 
mergeau paralel cu drumul, acoperind vocea lui Molander. 

— Cum? Ce ai zis? 

— Of, la naiba. Poate reuşeşti să-ţi pui casca aia înainte 
de sfârşitul lumii. 

— Doamne, lasă-mă o secundă. Nerăbdător mai eşti. 

Astrid s-a întors spre Ingela, care deodată respira 
precipitat, gâfâit, cu ochii lipiţi de podul peste care 
dispărea trenul, spre sud. 

— Ce-i? Ingela, s-a întâmplat ceva? 

Ingela a dat afară aerul din plămâni şi a părut să se 
liniştească. 

— Houston? Are we having a problem?” a zis Molander. 

— Da! Astrid s-a întors la cască şi a reuşit, în cele din 
urmă, să o conecteze. Alo? Mă auzi? 

— Loud and clear“. 

— Bine, spune. 

— Crezusem că am cercetat toată zona. 

— Dar n-aţi făcut-o? 

— Da, dar la ce bun dacă nu ştii ce cauţi? 

— Ai găsit ceva nou? 

— Aşa e. M-am dus acolo şi am măsurat undele radio. 

— Bine... Şi? 

— Nu mai era nimeni în preajmă şi aveam telefonul 
închis, dar era multă activitate la 2,2 gigaherţi. 

— Ce înseamnă asta? 

— Că era în apropiere o formă de unitate G3 mobilă. 

— Ai găsit-o? 

— Îhî. Am găsit o cameră video wireless cu microfon 
ascunsă într-o căsuţă pentru păsări la cinci metri de 
porţiunea cu iarbă. 

— Of, Doamne... Astrid simţea că o pândeşte durerea de 
cap. Asta înseamnă că el ştie că l-am găsit pe Schmeckel. 

— Da, aşa s-ar părea. De asemenea, explică de ce e 
întotdeauna cu un pas înainte. Dacă avea o cameră video 
la Soderâsen, ar putea să aibă una absolut oriunde. 
Probabil că ştie perfect unde am ajuns cu ancheta. De 
exemplu, acum ştie că am găsit... 

Molander a fost întrerupt de alt tren care se năpustea pe 
şine, de data asta în cealaltă direcţie. 

— Stai aşa, n-aud ce zici, a strigat Astrid, înainte să 
descopere că Ingela Ploghed plângea, cu ochii la şine. Hei? 
Ingela, ce-i cu tine? S-a întâmplat ceva? E trenul? Asta te 
face... 

A pus mâna pe piciorul Ingelei. 

— Nu mă atinge! [i-am zis să nu mă atingi! 

A împins deoparte mâna lui Astrid, de parcă ar fi adus cu 
ea o boală mortală şi a încercat să se tragă cât mai departe 


4 Houston? E vreo problemă? (în limba engleză în original). 
46 Tare şi limpede (în limba engleză în original) (literal). 

de ea. 

— Bine, în ordine. E în ordine. N-o să te ating. Jur. Astrid 
a ridicat amândouă mâinile. Însă panica n-o părăsea pe 
Ingela, ai cărei ochi plini de lacrimi treceau de la torpedoul 
deschis la casca din urechea lui Astrid şi la chipul jovial al 
lui Molander de pe ecranul mobilului. Ingvar, trebuie să te 
las. Te sun eu. 

Şi-a scos casca şi s-a răsucit spre Ingela, care era 
transpirată şi respira greu. 

— Vreau să ne întoarcem acum. Să ne întoarcem la 
spital. 

— Sigur, Ingela. Promit să te duc acolo imediat. Dacă 
îmi spui ce se întâmplă. 

Ingela şi-a scuturat capul şi a izbucnit în plâns. 

— Te rog, du-mă înapoi şi gata. Te rog. 

— E vorba de trenuri? Asta te-a supărat? 

Încă un tren a trecut pe alături cu zgomot ca de tunet. 

— Porneşte! Porneşte odată! a strigat Ingela, dând cu 
pumnul în bord. 

Astrid şi-a dat seama că n-o să obţină nimic în plus şi a 
răsucit cheia în contact. 

Lanterna a luminat unităţile aliniate alături de 
monitoare voluminoase, imprimante şi tastaturi, toate 
pline de praf. Irene a lăsat să cadă pânza care acoperea 
spărtura din perete, lată de câţiva metri. Acest spaţiu 
trebuia iniţial să adăpostească un rezervor de combustibil 
pentru boiler, dar răspândirea termoficării făcuse ca 
rezervorul de combustibil să fie depăşit, şi în prezent 
încăperea era cimitirul calculatoarelor care nu ştiau mai 
mult de Basic şi MS-DOS. 

În orice caz, nici urmă de Elsa Hallin pe aici. 

Irene fusese atât de sigură că Elsa este încă pe undeva, 
în bibliotecă, dar aproape că terminaseră căutarea prin 
toată pivniţa şi nici ea, nici Klippan n-au dat peste cea mai 
mică dovadă care să-i sprijine teoria. Poate că ucigaşul 
hotărâse că e mult prea riscant s-o ţină pe Elsa în 
bibliotecă? Era o clădire publică, la urma urmei, cu mii de 
vizitatori în fiecare zi. 

Pe de altă parte, acest făptaş părea în stare de orice. 
Nici nu-şi mai amintea ultima dată când se simţise atât de 
nesigură şi contrariată de un caz. Şi apoi i-a picat fisa. 

4 

Irene şi Klippan au trecut în viteză pe lângă biroul de 
împrumuturi. 

— Aţi terminat? a strigat bibliotecara după ei. 

— Aproape, a zis Irene, grăbindu-se să intre în corpul 
principal al clădirii, cu Klippan pe urmele ei. 

— Irene, poţi să-mi spui ce ai de gând? Am fost deja aici, 
s-a plâns Klippan, în vreme ce tot limbajul lui corporal 
arăta că nivelul de zahăr îi scăzuse de tot. 

Irene nu s-a sinchisit, a urcat la etajul întâi şi a pătruns 
în raionul nonficţiune. Simţea cum inima i-o ia la trap. 
Spera că are dreptate de data asta. Dar iat-o acolo. Aşa 
cum îşi amintea, uşa era acolo, aproape invizibilă pentru 
toţi care nu ştiau de ea, în mijlocul etajerei, înconjurată de 
cărţi tehnice pentru cel mai tocilar dintre împătimiţii de 

tehnologie. L-a auzit pe Klippan gâfâind în spatele ei. 

A pus mâna pe clanţa rece, lăsând-o să zăbovească acolo 
un moment înainte să apese. Exact ca înainte, uşa era 
descuiată şi s-a deschis fără zgomot, parcă de la sine. 
Biroul nu se schimbase deloc. Aceleaşi draperii dungate cu 
verde atârnau la ferestre şi aceeaşi masă era aşezată în 
locul în care fusese în urmă cu douăzeci şi cinci de ani. Nu 
lipseau decât colegii care şi-o trăgeau. 

În schimb, era o femeie pe un scaun. Avea capul căzut 
pe piept, iar părul lung şi negru îi acoperea faţa şi porţiuni 
mari din bluza albă. S-au apropiat de femeie, ale cărei 
picioare şi braţe erau legate de scaun cu curele. O baltă de 
sânge lucioasă, întunecată, se împrăştiase sub scaun pe o 
rază de un metru. 

Irene s-a dus până la marginea bălții. S-a oprit, s-a lăsat 
pe vine şi a pipăit cu un deget suprafaţa coagulată, făcând 
să apară cercuri care s-au lăţit şi au încreţit suprafaţa 
lucioasă. Klippan a luat o mătură care stătea rezemată de 
perete şi a întins-o spre fruntea femeii, ca să-i poată ridica 
atent capul şi să-i vadă faţa. 

Femeia de pe scaun era, fără îndoială, Elsa Hallin. Dar 
nu asta a făcut-o pe Irene să-şi ferească la început privirea. 
Fusese făcută o tăietură adâncă de sub bărbie până 
deasupra coastelor. Ceva atârna din rana deschisă, peste 
bluza albă, care devenise roşie. Ceva care arăta ca o 
bucată lungă de carne însângerată. 

— Blestematul ăla i-a tăiat limba, a reuşit Klippan să 
spună în cele din urmă. 

lrene a încercat să priceapă, dar nu-şi putea aduna 
gândurile. 

— O „cravată columbiană”, a continuat Klippan. E prima 
oară că văd aşa ceva în realitate. Nu se potriveşte cu cea 
zis? Bibliotecara. 

— Ce a zis? 

— Că Elsa avea limba ascuţită. 

Chiar aşa, şi-a zis Irene. Elsa Hallin avea limba ascuţită, 
iar ucigaşul i-a tras-o afară din gât până ce a ajuns să-i 
atârne pe piept ca o cravată groasă, însângerată. 

O „cravată columbiană”. 

După spusele lui Klippan, „cravata columbiană” fusese o 
metodă obişnuită de execuţie în timpul Războiului Civil din 
Columbia. Scopul principal era ca spaima să-i facă pe cei 
care descopereau victima să-şi ţină gura. Metoda implica o 
tăietură verticală pe gâtul victimei care era încă în viaţă şi 
tragerea limbii afară, ca să atârne pe piept. Ca o cravată. 
În tot acest timp victima era încă în viaţă. În funcţie de 
felul în care murea, din cauza pierderii de sânge sau a 
sufocării, putea dura aproape o oră până să se termine. 

— Aşadar, se poate să fi stat aici o oră întreagă 
încercând să strige după ajutor? 

Klippan a ridicat din umeri. 

— În acest moment n-avem cum să ştim exact cât timp a 
rămas în viaţă, dar n-ar fi contat cât se străduieşte să 
strige, deoarece corzile vocale i-au fost tăiate. 

Irene s-a ridicat în picioare şi a clătinat din cap. De 
acum încolo trebuiau să lucreze pe baza teoriei că ucigaşul 
n-avea să înceteze până ce nu ştergea de pe faţa 
pământului întreaga clasă. I-a sunat telefonul. Era Astrid. 

— Avem altă victimă. 

— Vrei să spui Elsa Hallin? a zis Irene. 

— Nu. Camilla Linden. Dar, stai aşa, aţi găsit-o pe 
Hallin? Aţi găsit-o? 

Irene a simţit că o ia cu ameţeală. 

9 ianuarie 


Prima zi din noua mea viaţă. A trebuit să mă întâlnesc cu 
diriginta şi cu directorul. Mama şi tata erau şi ei acolo. Am 
mărturisit totul şi am zis că-mi pare rău. Dar nu-mi părea. Nici 
cât negru sub unghie. Dar era bine să intru în joc. Să-i las să 
creadă că încă sunt cel care eram. Voiam să pară că regret, cu 
toate că nu-mi doream decât să le râd în faţă. Să scuip pe ei! 
Ziceau că el s-a ales cu o comoţie cerebrală şi va trebui să stea 
acasă toată săptămâna viitoare. La care creier? 

La prânz câţiva s-au uitat la mine, dar niciunul n-a fost 
destul de curajos ca să facă ceva. Şi de cum mă uitam la ei, se 
întorceau cu spatele. Fătălăii dracului. Prietenul lui era acolo şi 
s-a uitat urât la mine, desigur. Părea că are de gând să facă 
ceva. M-am dus la el şi l-am pocnit peste ureche. Se pregătea 
să dea şi el în mine, dar l-am ameninţat cu o furculiţă. Curând 
va firândul lui să-mi ducă tava. 

După şcoală, unii dintre vechii mei prieteni au venit la mine 
şi au vrut să stăm de vorbă, dar le-am spus să se ducă 
dracului. Nu mai am prieteni. În schimb, m-am încăierat cu 
Jonas. Hainele lui urâte m-au călcat întotdeauna pe nervi. L- 
am pocnit în stomac până a căzut. Am văzut frica din ochii lui. 
Aşa de al dracului de grozav. 

De făcut: 


1. Să încep să fac exerciţii fizice. 


2. Să fac rost de un cuţit cu arc. 
3. Să-i trimit urări de bine celui cu comoţie. 

Fabian alerga cât îl ţineau picioarele pe aleea cu pietriş. 
Vocile din spatele lui strigau „Theo! Theo! Theo!” S-a 
răsucit pe călcâie şi i-a văzut fugind după el pe Lina, 
Jorgen şi alţi câţiva colegi, care aveau cam cincisprezece 
ani. 

El era într-un loc pustiu, gol până la brâu şi razele 
soarelui îi ardeau ceafa. Işi auzea pulsul şi zgomotul de 
ventuză când a încercat să ia o înghiţitură de apă, dar nu-i 
mai rămăsese niciun strop. Curând nu va mai rezista. 
Vocile din spate se auzeau din ce în ce mai tare: 
„ THEODOR!” 

Ce o să se întâmple dacă se dă bătut? Nu, nu putea. Era 
imposibil. Nu putea cu niciun preţ să se dea bătut. Se 
apropia de un perete de stâncă şi auzea alte voci, care se 
rugau şi implorau să li se cruţe viaţa. A început să se 
caţăre, tot mai sus, cât de repede putea. Cu cât ajungea 
mai sus, cu atât era mai abrupt peretele de stâncă. S-a 
uitat în jos şi i-a văzut pe cei doi vechi colegi din 
Stockholm, Tomas şi Jarmo, căţărându-se după el. Strigau. 
Dacă şi-ar fi pierdut echilibrul, s-ar fi rostogolit până jos şi 
totul ar fi fost pierdut. 

O mână s-a ivit de nicăieri, l-a tras peste creastă şi l-a 
condus într-o grotă mare, sub pământ. Peste tot erau 
oameni costumaţi. Sau un soi de făpturi purtând pe cap 
pălării mari, rotunde. Ca nişte mingi uriaşe. S-a aplecat şi 
a lăsat un băiat cu piele cafeniu-aurie să-i pună pe cap una 
dintre acele podoabe, în vreme ce altcineva i-a înfăşurat 
umerii într-un giulgiu gros, alb, foşnitor. Era plăcut şi 
răcoros. 

Un bărbat mai în vârstă s-a apropiat, l-a privit drept în 
ochi şi a spus ceva, dar n-a înţeles ce anume. Şi totuşi, ştia 
exact ce trebuie să facă, a întins mâna stângă şi l-a lăsat 
pe bărbatul mai în vârstă să treacă peste dosul mâinii sale 
un instrument care emitea o rază de lumină. Lumina i-a 
pătruns în piele şi i-a clocotit prin vene, în vreme ce un 

păun înalt de câţiva centimetri a alergat în sus pe braţul 
lui. 


K 


Fabian a deschis ochii. Totul a devenit mai luminos, dar 
nu s-a limpezit. A observat două lămpi lungi şi înguste pe 
tavan. Carcasa lipsea, aşa că firele şi condensatorul erau la 
vedere. Nu numai că tuburile de neon dădeau o lumină 
urâtă, dar erau ele însele urâte, şi-a zis pe când încerca să 
se ridice în şezut. Pe dată durerea arzătoare din spate s-a 
intensificat şi s-a întins în sus pe gât. 

A întins mâna spre telefon să vadă cât e ceasul, dar nu l- 
a găsit. Dispăruse. Ca şi calculatorul şi anuarul. Nu 
înţelegea. Nu-l găsise în anuar pe ucigaş ascuns în spatele 
lui Claes? Sau şi acela fusese un vis? S-a întins spre 
butonul de alarmă şi l-a apăsat de câteva ori, cu toate că a 
auzit alarma răsunând în hol de la prima apăsare. 

Uşa s-a deschis. Era asistenta brunetă, cea care nu era 
grozav de săritoare. 

— Deci, e din nou vremea de trezire? 

— Unde-mi sunt lucrurile? Telefonul, calculatorul şi... 

— Se pare că ai lucrat până la cinci dimineaţa. 

Chiar aşa să fi fost? 

— Şi nu este tocmai ceea ce înţelegem noi prin odihnă. 
Dacă ai fi urmat recomandările doctorului, e aproape sigur 
că până acum ai fi putut să fii acasă. 

— Dar trebuie să sun şi... 

_ — Nu, trebuie să te odihneşti. L-a împins înapoi pe pat. 
În acest moment corpul tău lucrează din răsputeri la 
vindecare, şi are nevoie de toate forţele. Vrei ceai sau 
cafea la micul dejun? 

— Vreau doar să ştiu cât e ceasul. 

— E trecut puţin de ora două. Ceai sau cafea? 

Fabian nu voia niciunul dintre ele. Cafeaua era la fel de 
apoasă ca un ceai, pentru care era sigur că foloseau filtrul 
de cafea ca să încălzească apa. 

— Suc, dă-mi mai bine două pahare cu suc. Şi dacă aş 
putea căpăta un pic de pâine prăjită şi un ou fiert ţi-aş 
rămâne veşnic recunoscător. 

Asistenta a catadicsit să-i ofere o jumătate de zâmbet. 

— Cu administraţia de acum, poţi să uiţi de ou, dar sunt 
sigură că îţi putem oferi nişte pâine prăjită. 

De-acum, Fabian era sigur. Nu visase. Locul faptei din 
Soderâsen şi fotografia din clasa a noua. Toate se legau 
între ele şi, de cum a ieşit asistenta, a ignorat durerea şi s- 
a ridicat. Avea la dispoziţie cel mult cinci minute până să 
termine ea treaba în bucătărie. Apoi avea să se întoarcă la 
recepţie, de unde vedea întregul coridor. S-a lăsat să 
alunece în picioare de pe marginea patului şi a încercat să- 
şi îndrepte cât mai bine spatele. Pantalonii, şosetele şi 
pantofii erau în dulap. Cămaşa şi jacheta fuseseră prea 
arse ca să mai poată fi folosite. N-avea idee de ce şi-o fi 
cheltuit cineva timpul şi energia ca să le agaţe pe umeraşe. 

A deschis uşa şi a văzut unul dintre poliţiştii tăcuţi 
răsfoind o revistă Wheels. 

— Mă duc să iau câteva lucruri de la recepţie, a zis. 

Polițistul a încuviinţat din cap şi s-a întors la articolul 
despre maşini de curse. 

Ca de obicei, în biroul asistentelor nu era nimeni. A 
căutat printre dosare şi teancuri de hârtii, dar nu şi-a găsit 
lucrurile. Dacă nu erau aici, la recepţie, nu ştia unde să 
caute. 

Asistenta brunetă a păşit pe coridor ducând tava cu 
micul dejun, iar Fabian s-a aplecat în spatele biroului şi şi- 
a încleştat dinţii. Durerea din spate făcea să i se prelingă 
transpiraţia de pe frunte. Şi acolo, ascunse adânc sub 
birou, erau geanta laptopului şi o sacoşă cu telefonul şi 
documentele sale. A lăsat-o pe asistentă să treacă, şi-a luat 
lucrurile şi s-a îndreptat spre lifturi. 

71 
ALTĂ VICTIMĂ DIN CLASA FUNESTĂ 


Astrid, Irene, Klippan şi Molander stăteau în picioare în 
jurul mesei, uitându-se la Kvăliposten, a cărui primă 
pagină era dominată de o fotografie a maşinii strivite şi 
răsturnate pe E6. 

— De ce n-am ştiut de asta? a întrebat Astrid, gândindu- 
se dacă îşi poate permite să-l trimită pe Florian după 
ţigări. 

— După spusele dispecerului, a apărut ca accident de 
maşină, nimic mai mult, a răspuns Klippan. 

— Cum de nu s-a prins nimeni că ea a fost în aceeaşi 
clasă cu ceilalţi? a zis Irene. 

— Păi, nu-i treaba lor să urmărească asta, ci a noastră. 
Şi apoi, nici măcar nu ştiam că e moartă... 

— Cum au aflat de asta cei de la Kvâliposten? a întrebat 
Molander, răsfoind ziarul. 

— Fie făptaşul însuşi le-a dat pontul, fie îşi făceau pur şi 
simplu meseria şi au pus lucrurile cap la cap, a zis Irene. 

— Dar până acum nu ştim sigur dacă a fost sau nu 
accident, a zis Astrid. Maşina e pe drum încoace, aşa că o 
să vedem dacă Molander găseşte ceva, dar, între timp, 
vreau să lucrăm cu presupunerea că tipul nostru e în 
spatele accidentului. 

— Sugerezi că a săvârşit două crime ieri? a zis Klippan. 
Şi nu crime de duzină. Nu ştiu sigur amănuntele celor 
petrecute pe E6, dar la bibliotecă n-avea cum să fie uşor. 
Ar fi fost greu s-o ducă în acea încăpere fără să observe 
nimeni. Ritualul în sine... Klippan a şovăit şi a clătinat din 
cap. Trebuie să fi avut mult sânge-rece. 

— Ce ştim noi? Poate că asta sprijină teoria lui Risk? Doi 
ucigaşi, a zis Astrid. 

— Staţi aşa, hai să încercăm să privim astea în mod 
logic, a zis Molander. Tot ce ştim sigur despre accidentul 
de maşină este că s-a petrecut ieri, la ora 17.38 pe E6. 

Investigația mea va arăta dacă ucigaşul era sau nu acolo 
sau a sabotat maşina. Cât despre bibliotecă, a găsit Flătan 
intervalul de timp în care a murit victima? 

— Între trei şi cinci ieri după-masă, a zis Astrid. 

— Bine. Să presupunem că a tăiat-o între unu, unu şi 
jumătate şi ea a murit după o oră sau o oră şi jumătate. 
Asta îi dă destul timp ca să comită amândouă omorurile. 

— Păi, în orice caz, ştim că a început din nou. În stil 
mare, a zis Astrid. Hai să comparăm aceste două fapte cu 
uciderea lui Jorgen şi a lui Glenn. De exemplu, de ce 
anume se făcea vinovată Elsa Hallin? 

— După spusele uneia dintre colegele ei, avea limba 
ascuţită, a zis Irene. 

— Poate că era şi ea o agresoare, dar la nivel verbal? Cu 
siguranţă aşa s-ar explica de ce i-a fost tăiată limba. Astrid 
s-a răsucit către Klippan. A pomenit asta cineva din clasă? 

— Nu, nu aşa de clar. Klippan şi-a răsfoit hârtiile. Câţiva 
au zis că era destul de obraznică. 

— Cine a zis asta? 

— Camilla Linden. 

Astrid a oftat. 

— E tipic. N-a zis şi Elsa Hallin ceva rău despre Camilla? 

— Ba da, dar numai că ea stătea şi se uita cum Jörgen şi 
Glenn îl hărţuiesc pe Claes. 

— Aşadar, nu este nimic care să poată fi legat de 
accidentul de maşină. 

— Nu, nimic până acum. 

— Şi Seth Kârheden n-a dat încă niciun semn de viaţă? a 
întrebat Astrid, verificând dacă mai este cafea în termos. 

— Nu, a răspuns Irene. Dar am reuşit să confirm că pe 
cincisprezece iunie era într-un avion spre Pamplona, şi şi-a 
rezervat biletul de întoarcere de la Santiago de 
Compostella în seara asta, târziu. 

— A parcurs Drumul lui lacob? a întrebat Klippan. 

— Sau poate că asta voia să creadă lumea? a zis 
Molander. Dar ar fi putut la fel de bine să se întoarcă aici 
cu maşina. 

— Ce scria în acel dulap? a zis Astrid. 

— Nimeni nu mă vede. Nimeni nu mă aude. Nimeni nici 
măcar nu se ia de mine. 

— Nimeni nici măcar nu se ia de mine. Nu se potriveşte 
cu teoria lui Risk despre muşchi? Astrid s-a oprit şi s-a 
uitat la fiecare dintre ei. Aşa se vedea pe sine, în umbra lui 
Claes Mällvik, de care cel puţin se lua cineva. 

— Da, în pielea căruia chiar că ai vrea să fii, a zis 
Klippan. 

— Nouă ne e uşor să vorbim. Dar ce e, de fapt, mai rău? 
Să se ia lumea de tine sau să fii ignorat cu totul şi tratat ca 
şi cum n-ai exista? 

— Crezi că asta e ceea ce vrea el să schimbe? a zis 
Irene. 

— Exact. Acesta este rostul tuturor acţiunilor lui. Vrea 
să fie cineva. Cineva care să conteze. Cineva pe care nu-l 
poţi ignora. Cineva pe care nimeni nu va mai putea să-l 
uite vreodată. 

— Dar ar trebui să-şi dezvăluie identitatea, a zis Klippan. 
Ce rost are să fii faimos dacă nu te recunoaşte nimeni? 

— Depinde cât de faimos vrea să fie, a zis Molander. Să 
zicem că-i descoperim identitatea sau şi-o dezvăluie el 
acum. Cu siguranţă ar ajunge pe prima pagină a ziarelor. 
Dar după câţiva ani, lucrurile s-ar linişti şi numele lui ar fi 
uitat şi până să-şi execute condamnarea nimeni nu şi-ar 
mai aminti de el. De aceea trebuie să continue. 

— De acord. Astrid a încuviinţat din cap. Îşi construieşte 
propria legendă. Le arată tuturor ce deştept şi invincibil e 
el. Că nimeni, nici măcar poliţia, n-are vreo şansă să-l 
oprească. 

— Îşi omoară foştii colegi de clasă ca să se imortalizeze 
pe sine, a zis Irene, şi ceilalţi au încuviinţat din cap. Câţi 
oameni credeţi că va mai trebui să omoare până să 
reuşească? 

— Vrei o cifră? a zis Astrid. 

— Da. Câţi mai trebuie să omoare ca să facă vâlvă şi să 
nu fie uitat niciodată? 

— Uite, la Columbine, a zis Molander. Au murit 
doisprezece elevi şi un profesor. Şi ne amintim cu toţii de 

asta. 

— Şi crezi că trebuie să ajungă la treisprezece? 

Molander a clătinat din cap. 

— Din păcate, nu cred că va fi destul. La Columbine a 
fost cel mai mare masacru şcolar de acest fel. Toate cele 
care i-au urmat au fost uitate după şase luni. Chiar dacă 
acest ucigaş face parte din cu totul altă categorie, dacă 
vorbim de crime în sine, nu-i decât alt ucigaş în masă, din 
care s-au mai văzut. Însă e clar că dacă ajunge la 
optsprezece sau douăzeci de oameni va fi cu totul altă 
poveste. 

— Asta înseamnă întreaga clasă. 

Molander a încuviinţat şi în jurul mesei s-a lăsat tăcerea. 

— E mare veselie pe aici. 

Toţi s-au răsucit şi l-au văzut pe Fabian la intrare, 
aplecat puţin în faţă şi sprijinindu-se cu o mână de tocul 
uşii. 

— Fabian? Ce cauţi aici? Unde-ţi sunt poliţiştii de pază? 

Astrid a pornit spre el, dar el a tinut-o la distanţă cu o 
mână. 

— Ştiu cine a făcut-o. A făcut câţiva paşi în încăpere şi s- 
a uitat la pereţii plini de graffiti. Măi, să fie, da’ ocupați aţi 
mai fost. 

— Fabian, ce faci... 

— L-am găsit. lată-l. lată-l aici. Fabian a pus arătătorul 
pe fotografia mărită a clasei de pe tablă, puţin mai sus de 
capul lui Claes. A fost acolo tot timpul. Chiar sub ochii 
noştri. 

Astrid şi ceilalţi s-au strâns împrejur şi s-au uitat la 
fotografie. 

— E Claes? Klippan s-a întors spre Fabian. Fabian, Claes 
e mort. 

— Nu, nu Claes, ci un tip care stă chiar în spatele lui. 
Uitaţi-vă că nu-i părul lui Claes. 

— Ia să văd, a zis Molander, înghesuindu-se printre ei cu 
o lupă în mână ca să examineze fotografia. După un 
moment, s-a răsucit spre ei şi a încuviinţat din cap. Are 
dreptate. 

— Păcat că au uitat să-i pună numele, a zis Fabian. 

— Poate că nu-i chiar aşa de surprinzător? a zis Irene. 
Cu siguranţă e uşor să-l treci cu vederea. 

— Dar n-ar trebui să apară pe listă ca lipsind din 
fotografie? a zis Klippan. 

— Da, dacă te gândeşti. 

— Dar nu dacă privim lucrurile în mod logic, a zis 
Molander. E clar că era acolo, aşa că nu l-au declarat 
absent. 

— Deci, cu alte cuvinte, ar trebui să fie într-unul dintre 
anuarele din alţi ani, a zis Astrid, şi Fabian a încuviinţat. 

— Şi exact de asta mă aflu aici. 

S-a întors spre Klippan, care şi-a desfăcut braţele. 

— Toţi cei cu care am luat legătura au promis să se uite 
în anuarele lor, dar până acum nu s-a ivit nimic, a zis. 

— Dar poate că numele lui a ajuns într-un loc greşit şi 
apare altundeva în anuar, a zis lrene şi s-a apucat să dea 
paginile. 

— De fapt, asta mi s-a întâmplat mie o dată, sau, mai 
degrabă, întregii mele clase, a zis Klippan. Cred că eram 
într-a cincea şi toate numele noastre au fost schimbate cu 
nume de elevi dintr-a treia. Dintr-odată mă numeam 
Ragnar Blom”, şi toată lumea mi-a zis „Floricică” până la 
sfârşitul anilor de şcoală. Klippan a râs şi a continuat. Unul 
dintre ceilalţi băieţi s-a pomenit cu numele Greta şi i-au zis 
„Strofocare”%. 

— Fabian, cum te simţi? a întrebat Astrid, prinzându-l 
când era pe cale să-şi piardă echilibrul şi arăta ca şi cum 
ar fi putut să leşine în orice clipă. 

Molander i s-a alăturat şi l-au ajutat să se aşeze pe un 
scaun. 

Fabian a simţit cum îl cuprinde epuizarea, urmată de 
transpiraţie rece şi greață. 

— E în ordine... Am nevoie doar de un pic de apă şi totul 
e în ordine. 

Astrid a pus pe masă în faţa lui un pahar mare cu apă. 


ar În limba suedeză blomma - floare. 
48 În limba suedeză streta - a trudi, a se strădui, a munci din greu. 

— Nu-i în ordine. Eşti rănit şi ar trebui să fii la spital. 
După spusele doctorului, ar fi trebuit să stai în pat până 
poimâine. 

— Trebuie să merg acasă... Theo, fiul meu. E singur... 
Fabian a ridicat paharul şi a luat o înghiţitură, simțind cum 
apa i se împrăştie prin corp ca o mângâiere răcoroasă. La 
spital nu mă lăsau să lucrez, aşa că n-am avut de ales. 

Astrid a aşteptat până ce el a băut toată apa, apoi s-a 
aşezat şi l-a privit în ochi. 

— Fabian, ascultă-mă. Noi suntem cei care lucrăm la 
caz, nu tu. Noi. Nu tu. Bine? 

— Trebuie doar să sun la şcoală şi să aflu numele lui. 

— Nu, nu trebuie. Fabian, eşti scos din joc. Nu mai eşti 
în această anchetă. Eşti în concediu, ca să nu mai vorbesc 
de concediul medical. Nu trebuie să te gândeşti decât la 
odihnă, sunt sigură că o să găsim numele lui. Nu poate fi 
chiar aşa de greu. O să mergem pe la cei din clasă şi 
trebuie să găsim pe undeva un nume. Ceea ce e important 
e să faci ce spune doctorul. În plus, e clar că tu şi ceilalţi 
colegi ai tăi sunteţi în pericol. Aşa că vreau să te întorci 
la... 

— 349? E numărul dulapului? 

Fabian a arătat la post-it-ul de lângă fotografia cu 
inscripţia ştearsă din interiorul dulapului. Klippan a 
încuviinţat din cap. 

— Fabian, ai auzit ce-am zis? a întrebat Astrid. 

— Credem că s-ar putea ca ucigaşul să fi scris mesajul, a 
zis Molander. 

Fabian a ridicat fotografia şi a încercat să desluşească 
textul. 

— „Nimeni nu mă vede. Nimeni nu mă aude. Nimeni nici 
măcar nu se ia de mine. O. [.”, a zis Molander. 

Fabian s-a uitat la Molander. 

— O. 1I.? 

— Omul Invizibil. A mai folosit semnătura asta în câteva 
alte locuri. 

— Omul invizibil care nu mai vrea să fie invizibil. Vrea să 
iasă în față şi să fie văzut. 

Astrid a încuviinţat. 

— Dar nu credem că o să-şi dezvăluie identitatea înainte 
să mai omoare câţiva oameni. 

— Cât de mulţi ar fi? Toată clasa? 

— Mă tem că da. 

Astrid avea dreptate. Câteva omoruri săvârşite în mod 
inteligent nu erau de ajuns dacă voiai ca lumea să-şi 
amintească veşnic de tine. Publicul obosit de mass-media 
cerea totaluri de cel puţin două cifre. 

Aşa că de ce să nu şteargă de pe faţa pământului 
întreaga clasă, dacă tot se pornise? La urma urmei, fiecare 
dintre ei fusese părtaş la invizibilitatea lui. Acesta era 
însuşi motivul pentru care nu putea să se oprească şi să 
aştepte ca Klippan şi toţi ceilalţi să-şi facă treaba. Dacă 
Fabian nu făcea ceva rapid, totul avea să se termine 
curând. 

S-a ridicat în picioare, cuprins din nou de energie, îi 
venise o idee. 

— Fabian, trebuie să ne laşi pe noi să ne ocupăm de 
asta. 

— Bine, a zis, plecând din sala de şedinţe. 

O idee care nu putea să aştepte. 

KÉ 


Astrid s-a dus la fotografia clasei şi a studiat părul din 
spatele lui Claes Mällvik, care îi aparținea băiatului de 
care nu-şi amintea nimeni. Nu le mai trebuia acum decât 
un nume. 

Doar un nume. 

Dacă l-ar putea identifica, restul avea să vină de la sine, 
ca găsirea unuia dintre ultimele cuvinte dintr-un careu de 
cuvinte încrucişate. Ar intra curând în ultima fază a 
anchetei, aşa că era crucial să se asigure că totul se face 
cum scrie la carte. Trebuia să respecte regulile. O clauză 
omisă. O semnătură lipsă pe un document. O probă 
concludentă colectată cum nu trebuie. Totul putea să 
devină un obstacol într-un proces, făcând ca ucigaşul să fie 
pus în libertate înainte chiar ca ei să reuşească să-şi ia 
zilele de recuperare. 

Risk mai fusese în această situaţie. Ştia asta. S-a 
întâmplat în timpul unei investigaţii de la Stockholm cel 
puţin la fel de mare ca aceasta. Dacă nu mai mare. Risk nu 
ştia că ştie, şi ea n-avea intenţia s-o pună vreodată pe 
tapet. 

— Irene şi Klippan, va trebui să luaţi iar legătura cu toţi 
cei din clasă. Să sperăm că-şi aminteşte cineva de el şi ne 
poate da un nume. Şi nu uitaţi să le amintiţi să caute alte 
anuare. 

— Cum stăm cu protecţia oferită de poliţie? a întrebat 
Klippan. Ai vorbit la Malmö? 

— Nu, n-am avut timp, dar o s-o fac chiar acum. 

Irene şi Klippan au pornit spre uşă. Astrid şi-a scos 
telefonul, a format un număr şi s-a uitat la Molander, care 
rămăsese în urmă. 

— Ai putea să te apuci de maşina strivită, ca să ne 
putem da seama ce s-a întâmplat în realitate cu Camilla 
Linden? 

Molander a încuviinţat şi a dat să plece, dar s-a răsucit 
pe călcâie. 

— Hei, apropo... Cum a fost excursia cu Ingela Ploghed? 

— O, aşa-i, asta a fost azi. I-a chemat înapoi pe Irene şi 
Klippan. Scuze, am uitat să vă spun. De dimineaţă am luat- 
o cu mine pe Ploghed. 

— Şi cum a fost? a întrebat Irene. 

— Adevărul este că nu ştiu. Am dus-o la vapor şi nu şi-a 
amintit decât că a luat-o un bărbat care conducea o maşină 
albastră. 

— Albastră? a zis Klippan. Nu şi-a amintit modelul? Sau 
dacă era veche ori nouă? 

— Nu, doar că era albastră. 

— Cine nu are o maşină albastră? a zis Molander. 

— Maşina ta nu-i albastră? 

Irene s-a întors spre Molander, care a încuviinţat din cap 
şi a ridicat din umeri. 

— Asta-i tot ce ai aflat? 

— Da, şi apoi ne-am dus la Ramlosa Brunnspark şi nici 
acolo nu i-a deşteptat nimic amintirile, cu toate că m-au 

trecut toate apele împingându-i scaunul rulant pe pietriş... 
Dar la întoarcere... Astrid s-a întrerupt şi s-a dus la 
fereastră ca să privească oraşul. A trebuit să trag pe 
dreapta şi să opresc. Ingvar, a fost atunci când m-ai sunat 
să-mi spui de camera video pe care ai găsit-o la 
Soderâsen... Parcasem lângă calea ferată, şi de cum a 
trecut pe lângă noi un tren... 

A tăcut din nou. 

— Ce s-a întâmplat? a zis Irene. 

— Habar n-am. A luat-o razna şi a avut un soi de atac de 
panică, a început să-şi vânture braţele şi să ţipe la mine să 
pornesc maşina. Am încercat s-o liniştesc, dar a fost 
imposibil. 

Astrid s-a întors spre ei şi a ridicat din umeri. 

— Poate că sunetul trenului i-a declanşat amintiri? a zis 
Klippan. 

— S-ar putea ca atacul să fi fost într-un tren? a întrebat 
Irene. 

— Nu, pare prea complicat. Dar poate că a fost în 
apropierea unei căi ferate? 

— Dar nu era drogată, inconştientă, în timpul operaţiei? 
a zis Molander. 

— Poate că a înregistrat zgomotul în subconştient? a zis 
Klippan. 

Molander a fornăit şi şi-a scuturat capul. 

— Ce? E posibil! În zilele astea trenurile sunt tare 
zgomotoase, a continuat Klippan. Mă duc la cules de 
ciuperci în apropierea căii ferate la sud de Ramlosa şi, 
practic, trebuie să-ţi astupi urechile când trec pe acolo 
trenuri. 

— Bine, dar pot să spun şi eu ceva? Cred că eşti pe o 
pistă falsă, a zis Molander. 

— De ce? a întrebat Astrid. 

— Poate că nu a reacţionat la sunet. Poate că s-a simţit 
doar prinsă în capcană în maşină. 

— Desigur, ai absolută dreptate. Dar, dat fiind 
caracterul dificil al operaţiei, cel mai probabil a dus-o 
undeva unde putea să fie relativ sigur că poate lucra fără 

să-l întrerupă cineva. 

Irene şi Klippan au încuviinţat din cap. Molander a 
ridicat din umeri. 

— Poate într-o casă particulară fără vecini apropiaţi, a 
continuat Astrid. 

— Sau un fel de atelier, a zis Klippan. 

— În apropierea căii ferate, a zis Irene. 

Astrid a încuviinţat din cap, îngândurată. 

— Da, de ce nu? O să mă uit la cartierele din zona 
Ramlosa. La urma urmei, n-avem nimic de pierdut. 

— Ba da, timpul. Nu ştiu cum stă treaba cu voi, dar eu aş 
zice că avem foarte puţin când e vorba să prevenim 
comiterea altor crime, a zis Molander, ieşind din încăpere. 

Irene l-a petrecut cu privirea şi s-a răsucit spre ceilalţi. 

— Ce naiba l-a apucat? E aşa de al naibii de acru şi 
pesimist. 

— E doar obosit, a zis Astrid. Cine nu-i? 

— Cred că-i acru din cauză că nu i-a dat lui prin cap, a 
zis Klippan tocmai când a sunat telefonul lui Astrid. 

— Sunt Astrid Tuvesson... Da, aşa-i... Cum? Sinucidere? 
Sunteţi... S-a întors spre Irene şi Klippan. Nu înţeleg. 
Cum? Şi unde anume? 

Dunja Hougaard nu mai încercase niciodată să pară atât 
de netulburată ca atunci când a ieşit din lift şi s-a îndreptat 
către Brigada Omucideri. Era aici doar ca să muncească şi 
nimic altceva. Sleizner nu se vedea. Dar uşa biroului lui 
era închisă, ceea ce însemna că e acolo. Doar dacă nu se 
strecurase pe o ieşire de urgenţă. 

A intrat în calculatorul său, şi-a verificat căsuţa poştală 
şi a văzut că avea un răspuns de la aproape toate ziarele 
pe care le contactase. Le ceruse să-i trimită toate 
fotografiile făcute în sala de aşteptare de lângă salonul lui 
Morten Steenstrup şi, spre surprinderea sa, s-au supus 
fără să protesteze. Dintre jurnalele mari, doar cei de la 
Jyllands-Posten au bombănit că vor o garanţie că vor primi 
drepturile asupra ştirii dacă se dovedeşte că fotografiile 
lor conţin ceva interesant. 

Din această cauză, a început cu fotografiile lor şi s-a 
simţit uşurată când a recunoscut toate feţele. Ştia ce 
jurnalist scrie la ce ziar. S-a uitat apoi la Politiken, trecând 
în revistă o mulţime de fotografii cu ea care arăta ca naiba 
şi părea să aibă nevoie de toate tratamentele posibile. 
Transpirată, fără machiaj, cu cearcăne aşa de întunecate, 
că păreau pictate pe faţa ei. 

Singura parte bună era că nu fusese publicată niciuna 
dintre acele fotografii groaznice ale ei. Poate că până şi 
jurnaliştii au momente de milostivire? Sau poate că şi-au 
dat seama că n-ar mai obţine niciodată de la ea un interviu 
sau vreo informaţie în avans dacă ar publica vreuna dintre 
acele fotografii. 

L-a găsit după o oră şi jumătate. Nu putea fi altcineva. 
Fotografia fusese făcută de sus, de parcă fotograful ar fi 
ţinut aparatul mult deasupra capului ca să facă nişte poze 
la întâmplare. Din punctul de vedere al publicării, 
fotografia n-avea nicio valoare, plină de capete de 
jurnalişti cu păr neîngrijit şi neclară în partea de jos. Dar 
pentru scopul ei fotografia era aproape perfectă. 

Centrarea era pe scaunele aflate de-a lungul peretelui 
din spate. Un bărbat stătea acolo singur, ţinând în mâini o 
revistă şi privind agitația de la distanţă. A mărit imaginea 
pe chipul lui, şi focalizarea era aproape ideală, cu toate că 
era ceva neclar la faţa lui. Dar cu siguranţă era el. Nu 
putea fi nimeni altcineva. 

Nu era nicio şansă ca Sleizner să-i permită să le arate 
fotografia suedezilor. Nu conta că era ceea ce trebuia să 
facă. Va trebui ca ei să se descurce fără ajutor. Trebuia ca 
danezii să rezolve cazul, sau, mai corect, Kim În Mă-sa 
Sleizner. Dacă nu, mai bine rămânea nerezolvat. 

Îl ura. Fiecare celulă din trupul ei clocotea de ură faţă 
de Sleizner şi gândul cu care cochetase de atâtea ori de-a 
lungul anilor începea să se transforme într-o hotărâre 
concretă. N-avea de ales. Trebuia să se debaraseze de Kim. 
Nu doar pentru sine însăşi, ci şi pentru acest caz şi pentru 
întreaga poliţie daneză trebuia să facă tot ce-i stătea în 
puteri ca el să fie concediat. 

A ridicat telefonul şi l-a sunat pe comisarul Poliţiei 
Naţionale Henrik Hammersten înainte să se poată 
răzgândi. El i-a răspuns şi a acceptat pe dată să-i acorde o 
întrevedere confidențială mai târziu în cursul zilei. A închis 
şi a respirat adânc de câteva ori. 

— Aici erai, a auzit o voce în spate. 

De câtă vreme stătea ticălosul acolo? S-a răsucit şi l-a 
privit în ochi, dar expresia lui era de nepătruns. 

— Ce-ar fi să vii în biroul meu?... Să stăm un pic la 
taifas. 

— E vreun motiv pentru care n-o putem face aici? 

— Niciunul. Niciunul. Dar în locul tău aş prefera să port 
această conversaţie în spatele uşii închise. 

4 

L-a urmat pe Sleizner în biroul lui. El a închis uşa după 
ea. Dunja a ignorat toate semnalele de avertizare şi s-a 
aşezat pe scaunul vizitatorului. Jigodia s-a dus în spatele 
biroului şi s-a aşezat pe scaunul său. Spre surprinderea ei, 
nu arbora obişnuitul lui rânjet superior. 

— Vreau să încep spunându-ţi cât de rău îmi pare pentru 

aseară. 

Visa, sau el era pus pe glume? 

— Ca să fiu cu totul sincer, nu-mi amintesc exact ce s-a 
întâmplat, şi poate că aşa-i cel mai bine. Dar putinul pe 
care mi-l amintesc e mai mult decât suficient ca să-mi dau 
seama că nu există nicio scuză pentru felul în care m-am 
purtat. Tot ce pot să spun este că băusem mult şi mi-am 
pierdut controlul. A făcut o pauză şi a privit-o în ochi. Dar 
asta nu-i o scuză. Nu justifică niciun pic comportamentul 
meu. Că era noapte sau nu... da, ştii ce vreau să zic. Ce 
încerc să zic este că vreau doar să ştii că mă simt 
îngrozitor de ruşinat. 

Era prima dată când îi cerea ei scuze. Probabil că era 
prima dată când cerea cuiva scuze. Arată ca şi cum chiar 
ar gândi ce spune, şi-a zis Dunja şi s-a întrebat dacă ar 
trebui sau nu să zică ceva. Dar de ce să-i uşureze sarcina? 

— Dunja, eram absolut sigur că tu ai fost cea care le-a 
dat pontul celor de la Ekstra Bladet, dar acum îmi dau 
seama că n-ai fost tu, aşa că sunt gata să îngrop securea 
războiului. Dacă nu-mi faci raport pentru lucrurile oribile 
pe care le-am făcut aseară, n-o să-ţi fac nici eu raport 
pentru refuzul de a îndeplini ordinele şi falsificarea de 
documente. 

Ştia despre şmecheria ei cu maşina. 

— Ştiu exact ce gândeşti acum, a continuat Sleizner. Şi 
răspunsul este da. Am ştiut foarte bine ce ai făcut. Am 
ştiut tot timpul. Dar sunt pregătit să şterg cu buretele şi 
chiar să-ţi dau libertate deplină să lucrezi la acest caz aşa 
cum crezi tu că e mai bine. 

Vorbea serios? Chiar se arsese atât de rău, încât singura 
opţiune era retragerea totală? N-avea de ales, trebuia să-şi 
calce pe mândrie şi s-o lase să-şi facă treaba? Dunja îl 
cunoştea mult prea bine pe Sleizner ca să se destindă cu 
totul. Dar, dacă avea cu adevărat intenţia s-o lase să 
continue ancheta, ea nu voia să-i pună bete în roate. Nu 
era stilul ei să se pună mai presus de un caz, şi n-avea să 
fie niciodată. I-a oferit o înclinare aproape imperceptibilă a 
capului. 

— Bine. Aşadar, am rezolvat asta, a continuat Sleizner. 
Cum merge investigația? Ai găsit ceva despre care ar 
trebui să ştiu? 

Ar fi fost o încălcare a datoriei să nu pomenească de 
fotografia făptaşului. În acelaşi timp, fotografia trebuie să 
le fie trimisă imediat suedezilor. Lucru pe care până atunci 
Sleizner îl interzisese. S-a hotărât să-l pună la încercare. 

— Cred că am o fotografie a lui. 

Expresia lui Sleizner s-a schimbat. 

— Zău? Şi cum ai izbutit să dai de ea? 

Dunja i-a spus de cercetarea lui Kjeld Richter, care a 
dovedit că făptaşul a ajuns la Morten prin spaţiul din 
tavan. I-a explicat că, pe baza acestei informaţii, a dedus 
că făptaşul trebuie să fi fost în sala de aşteptare împreună 
cu jurnaliştii. 

— Fantastic, Dunja. Bună treabă. 

— Propun să le-o trimitem suedezilor să vedem ce zic ei 
înainte să facem altceva, a zis Dunja. 

— Bine. Dacă asta e ceea ce vrei. El a ocolit biroul şi s-a 
aşezat pe marginea lui, faţă în faţă cu ea. Dunja. Chiar 
gândesc ceea ce am spus. Noi doi nu ne-am înţeles bine de 
la început, şi asta-i vina mea, în cea mai mare parte. Ai fost 
întotdeauna un poliţist excelent şi de acum încolo am 
intenţia să-ţi permit să lucrezi cât poţi tu de bine. Dacă tu 
crezi că trebuie să le trimitem suedezilor fotografia, atunci 
asta o să facem. 

Dunja s-a ridicat de pe scaun. 

— Mai e ceva. 

S-a întors spre el. 

— Dacă am înţeles bine, ai fixat o întâlnire cu 
Hammersten. Dacă nu te deranjează, cred că ne-am putea 
întâlni cu el împreună. 

Dunja nu ştia ce ar trebui să răspundă, dar s-a pomenit 
că încuviinţează. 

73 


Treizeci şi şapte... treizeci şi opt, a numărat în gând, 
înainte să facă o scurtă pauză. Deja îşi pierduse răsuflarea 
şi simţea cum răzbate transpiraţia prin bluza subţire. Era 
mai greu decât se aşteptase, cu toate că avea cârjele pe 
care să se sprijine. Aproape că nu mai simţea durerea 
după ce înghiţise patru Tylenol 3. Cei de la spital i-au 
recomandat să stea în pat cel puţin o săptămână ca să 
reducă riscul de hemoragie. A rezolvat problema cu 
ajutorul unui scutec de la spital şi trei tampoane. Cei doi 
poliţişti care o păzeau au insistat la început să o urmeze, 
dar, după ce s-au ciorovăit un pic, au fost de acord să 
rămână la baza scării şi să păzească intrarea. 

A pornit mai departe pe scara în spirală, bând ce mai 
rămăsese din sucul Brämhults pe care îl cumpărase de la 
Pressbyrân, pe Stortorget. Îşi dorea să fi cumpărat o sticlă 
mai mare. Voia să cumpere sticla mare dar, cu toate că 
preţul pe litru era acelaşi, a ales-o pe cea mică din pură 
încăpățânare. La ce bun? Curând, nimic nu avea să mai 
conteze. 

Cincizeci şi nouă. 

Şaizeci. Îi mai rămâneau optzeci şi şase de trepte până 
în vârf. 

Şaizeci şi una. 

Era a doua oară în viaţa ei când urca pe turnul Kärnan. 
Prima oară fusese într-o excursie cu şcoala când era în 
clasa a opta: trebuiseră să meargă prin diferitele încăperi 
să se uite la tablouri şi li se spusese că turnul înalt de 
treizeci şi cinci de metri a fost construit de danezi la 
începutul anilor 1300 ca să stea de pază, apărând micul 
golf din Oresund şi castelul Kronborg. Tot ce i-a interesat 
pe ea şi pe colegii ei a fost să numere scările până în vârf 
cât de repede puteau. 

Glenn Granqvist a fost primul care a terminat. A spus că 
sunt o sută treizeci şi nouă de trepte, dar greşea. Ea îşi 
amintea de parcă ar fi fost ieri. Poate din cauză că a fost 

prima care a anunţat numărul corect? Erau o sută 
patruzeci şi şase de trepte. Nici mai multe, nici mai puţine. 

Şaptezeci şi patru. 

Işi amintea anii din liceu ca pe cei mai frumoşi din viaţă. 
Fusese perioada sa de înflorire. Avusese note maxime la 
toate materiile, şi totuşi reuşise să fie una dintre cele mai 
populare fete din clasă. Pe atunci, Ingela Ploghed era 
genul de persoană de care oamenii ascultau. Voia să 
devină unul dintre cei mai buni avocaţi din ţară şi să-şi 
dăruiască toată energia ajutării celor mai slabi oameni, 
aflaţi pe treptele de jos ale societăţii. Nu i-a fost deloc greu 
să fie primită la Facultatea de Drept din Lund şi a adorat 
viaţa de student. 

Privind înapoi, nu ştia cum se descurcase atât de bine la 
şcoală. Nu exista seară să nu fie invitată la o petrecere, 
una mai nebunească decât alta. Dansa până o treceau 
toate apele la frăţia Västgöta şi a doua zi se ducea la o 
petrecere Twin Peaks costumată ca Doamna cu butucul. 
După doi ani şi jumătate povestea de dragoste se sfârşise. 

O sută treisprezece. 

Intr-o seară, târziu, s-a nimerit să-l întâlnească pe 
Gerhard Kempe, conferenţiarul de la drept civil, pe când 
se întorcea acasă de la frăţia Malmo. El a insistat să o 
conducă până la uşă, şi pe drum au discutat despre 
diferenţele considerabile între salariile avocaţilor bărbaţi 
şi femei. Gerhard credea că avocaţii bărbaţi câştigă mai 
mult deoarece se pricep mai bine la negociere şi la 
conştientizarea propriei valori. Ea a susţinut că nu conta 
cum negociau femeile. Tot primeau salarii mai mici decât 
bărbaţii. Acum, privind înapoi, probabil că ar fi fost de 
acord cu el. 

Când au ajuns la Sparta, căminul studenţesc în care 
locuia ea, a întrebat-o dacă ar putea să bea un păhărel 
înainte de culcare. Ea a refuzat, spunând că ultimul lucru 
de care avea nevoie era mai mult alcool. După asta, totul s- 
a petrecut atât de repede, încât nu i-au rămas decât 
amintiri răzlețe. 

O sută douăzeci şi şase. O lovitură puternică peste faţă, 

căderea. 

O sută douăzeci şi şapte. Capul se izbeşte de asfalt. 
Mâini peste tot. i 

O sută douăzeci şi opt. Încearcă să se elibereze, zgâriind 
şi ţipând. 

O sută douăzeci şi nouă. Altă lovitură, dintele din faţă se 
clatină. Gustul sângelui. 

O sută treizeci. Sunetul lenjeriei sfâşiate. 

O sută treizeci şi una. Degete groase, nerăbdătoare, 
adânc în ea. 

O sută treizeci şi două. Se dă bătută, îl lasă să continue. 

O sută treizeci şi trei. E întoarsă pe burtă. 

O sută treizeci şi patru. Trasă de păr, durere în anus. 

O sută treizeci şi cinci. Avertisment să nu spună 
nimănui. 

O sută treizeci şi şase. Paşi zoriţi undeva, departe. 

A alergat pe ultimele trepte cât a putut de repede şi a 
ieşit la lumina zilei, unde vântul blând i-a răcorit trupul 
transpirat. 

Singurii vizitatori în afară de ea erau o familie olandeză, 
doi adulţi şi doi copii. Nu înţelegea ce spun, dar şi-a dat 
seama că fata care stătea lângă binoclu cerea bani, iar 
băiatul încerca, încăpățânat, să se caţăre peste parapet. 

S-a dus în colţul cel mai îndepărtat de familie, uluită de 
priveliştea minunată. Nu-şi amintea să fi fost aşa de 
impresionată când venise aici cu clasa. Ceea ce era 
neobişnuit. Când eşti copil, totul pare mai mare, mai 
curajos şi mai profund. Dar pe atunci avea alte griji. 

Ca de obicei, Jörgen şi Glenn nu-l puteau lăsa în pace pe 
Claes, ci l-au ridicat până pe parapet şi l-au amenințat că-l 
aruncă jos. Încă îi auzea vocea. Îi implora să înceteze. 
Ceilalţi colegi au apărut unul câte unul de pe scară, fiecare 
cu răsuflarea tăiată şi înarmat cu o estimare a numărului 
de trepte din turn. De cum şi-au dat seama ce se întâmpla 
cu Claes, s-au repezit în partea cealaltă a turnului şi s-au 
prefăcut că se bucură de privelişte. 

Ea s-a dus la Jorgen şi la Glenn şi le-a spus să-l lase jos 
pe Claes. „O să ajungă jos, nicio grijă”, a răspuns Jörgen 

rânjind. Camilla şi Elsa erau şi ele acolo. Camilla doar 
stătea acolo, uitându-se cum îl hărţuiesc pe Claes. Aşa cum 
făcea întotdeauna. Era ca şi cum i-ar fi plăcut să-l vadă pe 
Claes suferind. În mod previzibil, Elsa îşi dăduse drumul la 
gură. „Haideţi odată! Ce dracu' aşteptaţi? Vântul îi suflă în 
jur afurisita de mătreaţă de parcă ar ninge! E aşa de 
scârbos!” 

A părut să treacă o veşnicie până ce diriginta Monika 
Krusentierna a ajuns sus, anunțând numărul corect al 
treptelor. N-avea de gând să bage în seamă faptul că Claes 
încă mai suspina şi avea ochii înroşiţi. 

Familia olandeză a dispărut în jos pe scară şi, în sfârşit, 
a rămas singură. 

Şi-a rezemat cârjele de zid, şi-a scos sandalele şi le-a 
aşezat una lângă alta, alături de ceas, bandană şi lănţişorul 
de la gât. A simţit că-i revine durerea de îndată ce s-a 
urcat pe zid şi s-a aşezat acolo, dar n-o deranja deloc. S-a 
uitat la acoperişurile şi la copacii de departe, jos, şi şi-a 
lăsat picioarele să i se legene în aer. Crezuse că o să se 
simtă slăbită şi îngreţoşată, dar nu simţea decât că e 
liberă. Curând avea să se termine totul. 

După primul viol s-a gândit să se sinucidă, ba chiar a 
făcut câteva încercări stângace. Citise undeva că oamenii 
care nu reuşesc să se sinucidă vor, de fapt, să trăiască, şi 
că acea încercare e doar un strigăt de ajutor. Dar asta nu 
era adevărat în cazul său. După întâmplarea din Lund a 
început să se urască până ce, în adâncul sufletului, nu mai 
voia decât să moară. Nu exagera dacă spunea că ultimii 
ani din viaţa sa au fost doar un şir de eşecuri. 

Dacă era să arate cu degetul criminalul care o atacase 
de data asta, ar fi alt fiasco. Pentru că îl putea identifica. 
Amintirea i-a revenit în maşina poliţistei. Trenurile care 
treceau cu zgomot de tunet şi chipul lui. Crezuse că nu l-a 
văzut, dar era clar că da. Ce mai conta acum? Oricum, 
nimeni n-ar crede-o. Măcar dacă ar fi fost altă persoană. 
Poate. Dar nu el. Nicio şansă. Ar fi cuvântul ei împotriva 
cuvântului lui. O femeie drogată, pe jumătate conştientă, 
sau un... 

Ingela Ploghed a lăsat să zboare gândul, a închis ochii şi 
s-a aplecat în faţă. 

74 


Fabian a găsit un loc liber chiar în faţa casei sale. Cheia 
maşinii era pe biroul lui Hugo Elvin, alături de un bilet 
care îi spunea că maşina e afară, în parcare. Era clar că un 
suflet milostiv o condusese înapoi din Soderâsen. 

A încuiat uşa maşinii şi a pornit spre casă. Nu avea 
impresia că se întoarce acasă, mai degrabă că merge să 
viziteze pe cineva. Poate că sentimentul nu era prea 
ciudat, dacă ne gândim că nu locuia acolo decât de zece 
zile şi în cea mai mare parte a timpului abia dăduse pe 
acolo. De data asta lipsea de trei zile încheiate şi, dacă îl 
cunoştea pe Theodor, fusese o lungă orgie de pizza 
comandate, jocuri pe calculator şi muzică death metal 
bubuind. 

A urcat treptele de la intrare, a băgat cheia în broască şi 
a auzit imediat bubuitul ritmic al muzicii death metal pe 
care o îndrăgea fiul său. Nu înţelesese niciodată atracţia 
pentru zgomotul ăla: era mai degrabă creator de nelinişte 
decât de înviorare. Dar îşi jurase să nu se plângă vreodată 
de gusturile copiilor săi în materie de muzică, cu toate că 
şi-a călcat deja de câteva ori jurământul. Părinţii săi nu 
făcuseră altceva decât să se plângă. Habar n-aveau care 
era deosebirea între Karftwerk, Depeche Mode şi Heaven 
17. Totul era „bang bang” şi „nici măcar instrumente 
adevărate”. 

— Trebuie să fii noul vecin, a zis o voce din spatele său. 

Fabian s-a întors şi a văzut o femeie cu silueta în formă 
de pară, în pantaloni scurţi cu buzunare mari, tricou şi 
pălărie de soare. Ţinea în mână un borcan plin cu coacăze 
roşii. 

— Ulla Stehammar. Locuim la numărul cincisprezece. 

Fabian a coborât treptele şi a dat mâna cu femeia. 

— Bună. Sunt Fabian Risk. 

— Şi care-i treaba ta, dacă-mi dai voie să întreb? 

— Treaba mea? 

— Da, cu ce te ocupi? 

— Deocamdată sunt doar în concediu, făcând tot ce-mi 
stă în puteri ca să nu mă gândesc la muncă. 

Fabian s-a silit să zâmbească, de dragul bunei vecinătăţi, 
şi a sperat că prima sa impresie despre această Ulla 
Stenhammar avea să se dovedească greşită. 

— Aha, da... Voiam doar să-ţi fac o primire călduroasă. 
Femeia i-a înmânat borcanul cu coacăze roşii. Toată lumea 
era destul de curioasă în privinţa celor care aveau să se 
mute aici. Am fost încântată să descopăr că e vorba de o 
familie perfect normală. 

— Da? Era ceva cum nu trebuie cu vechii ocupanţi? 

— Nu neapărat cum nu trebuie. Dar cu siguranţă erau 
un pic ciudaţi, dacă vrei să ştii părerea mea. Nu veneau 
niciodată la petrecerile de primăvară sau de toamnă şi... 
Păi, ştii cum arată curtea din spate. E o junglă. Ştii, din 
pricina tufelor, soarele nu ajunge deloc în curtea noastră, 
aşa că nu creşte acolo decât muşchi. Nu-i prea drăguţ, 
dacă vrei să ştii părerea mea. 

Din nefericire, Fabian descoperea rapid că prima sa 
impresie despre Ulla părea să fie corectă. 

— Promit să fac nişte tăieri şi curăţări de crengi de 
îndată ce o să am timp. 

— Nu vreau să mă bag. 

A urmat o tăcere şi Fabian s-a răsucit înapoi spre uşă. 

— La casele astea vechi pereţii sunt destul de groşi, aşa 
că nu s-ar crede că se aud aşa de multe de la vecini. Dar 
dă-mi voie să-ţi spun că se aud. Nu mă-ntreba cum răzbate 
sunetul prin ei. Tot ce ştiu e că răzbate. 

— Fiul meu dă muzica prea tare? 

— Nu ştiu dacă i-aş zice chiar muzică. Dar, dacă ar da-o 
un pic mai încet noaptea n-ar mai avea importanţă. Totuşi, 
e nimic în comparaţie cu familia Paldynski. Adică vecinii 
dinainte. 

— Aha, dădeau şi ei muzica prea tare. 

— Nu. În fine, nişte muzică clasică. Dar nu asta era 
problema. Erau toate certurile lor. 

— Certurile? 

Femeia s-a apropiat de Fabian şi a privit peste umăr, ca 

şi cum s-ar fi temut că o aude cineva. 

— Nu-ţi poţi închipui cum zbierau unul la altul. Uneori 
părea... Da, nu ştiu cum să-i zic. Vineri 13. Ştii, era aşa de 
tare, încât când eram în dormitor părea că sunt în aceeaşi 
cameră cu noi. Nu pot băga mâna-n foc, dar sunt destul de 
sigură că el o bătea. 

Fabian şi-a dat seama că trebuia să-şi revizuiască prima 
impresie. Cucoana era mult mai rea decât bănuise la 
început. 

— În cele din urmă ea şi-a luat tălpăşiţa, şi nimeni n-o 
poate învinovăţi. Dacă vrei să ştii părerea mea, n-a fost cel 
mai frumos fel de a pleca. Dar asta nu-i treaba mea. Nu-i 
nimic mai rău ca un vecin care-şi bagă nasul în treburile 
altcuiva. 

— Nu, într-adevăr. Mulţumesc pentru coacăze. 

Fabian a încercat din nou să urce treptele. 

— Ştii, el plecase doar pentru weekend. La Berlin, 
parcă? Cu siguranţă un oraş ciudat. Nu-i aşa? Am fost 
acolo o dată în concediu şi am obosit aşa de tare, că după 
ce ne-am întors a trebuit să ne luăm imediat alt concediu. 
Dar când a ajuns acasă toate hainele şi jucăriile 
dispăruseră. Ea şi-a luat copiii şi valizele burduşite şi a 
dispărut. Uite-aşa. Nu-i foarte amuzant, dacă vrei să ştii 
părerea mea. 

Acum Fabian înţelegea ce voise să spună agentul 
imobiliar prin „chestiuni personale”. 

— Nu, nu sună prea plăcut. Au idee unde s-a dus ea? 

— Tocmai asta-i chestia. Ea a ridicat arătătorul şi a 
înălţat o sprânceană ca să sublinieze ciudăţenia lucrului. 
Lui nici măcar nu părea că-i pasă. Era ca şi cum ar fi 
ridicat doar din umeri şi şi-ar fi văzut de-ale lui. 

— N-a încercat să-i găsească? 

— Nu, din câte ştiu eu. Părea aproape uşurat, dacă vrei 
să ştii părerea mea. Femeia a clătinat din cap. Am fost 
buimăcită, n-am înţeles nimic. Închipuie-ţi că vii acasă şi 
descoperi că restul familiei a şters putina. 

— Aşadar, nimeni nu ştie unde s-au dus? 

Faţa femeii s-a luminat de un zâmbet până la urechi. 

— Păi, eram aşa de curioasă că nu mi-am putut ţine gura 
şi l-am întrebat de-a dreptul şi a reieşit că ştia exact unde 
s-au dus. Ceea ce îi explică, desigur, destul de mult 
purtarea ciudată. 

— Înţeleg, a zis Fabian şi a aşteptat să audă mai multe. 
Dar n-a mai urmat nimic. N-a spus unde s-au dus? 

— Nu, mi-a spus doar că ştie unde sunt. Nu voiam să 
iscodesc mai mult. Până şi eu am nişte limite. Vecina a 
izbucnit în râs. Dar acum o săptămână sau două am auzit 
de la familia Wingârd de la numărul treisprezece că soţia 
s-a mutat în Danemarca şi, din câte am înţeles, trăieşte 
acolo cu alt bărbat. Cred că îl cunoştea dinainte, dar asta 
nu-i decât părerea mea. 

Fabian a încuviinţat din cap şi a ridicat din umeri. 

— Şi când s-a întâmplat asta? 

— Acum câteva luni, în primăvară. N-au trecut decât 
câteva săptămâni până când v-a vândut casa vouă. Dar 
asta e de înţeles, nu voia să stea aici cu toate amintirile 
alea. 

Fabian a urcat iar treptele din faţă. Nu mai ştia a câta 
oară. S-a întrebat cum ar fi reacţionat dacă Sonja ar fi 
făcut aşa ceva. A răsucit cheia, a deschis uşa şi a 
recunoscut în sinea sa că o mică parte din el s-ar fi simţit 
uşurată. 

Dead will dance for what is left! 

Chiar şi descotorosirea de gălăgia asta turbată, care l-a 
izbit ca un zid de gunoaie când a intrat, ar fi meritat în 
mare măsură. Mă rog, cel puţin e acasă, şi-a zis Fabian, a 
închis uşa şi a găsit casa întocmai aşa cum o lăsase 
miercuri dimineaţa, când plecase la înmormântarea din 
Danemarca. Trei zile care păreau trei săptămâni. 

Save yourself from this! 

A intrat în bucătărie, unde erau câteva urme ale lui 
Theodor, dar nu atâtea câte s-ar fi aşteptat. Bucătăria era 
absolut curată, în afară de câteva resturi ale unui chebap, 
o pizza pe jumătate mâncată aflată încă în cutia ei, nişte 
salată de varză neatinsă şi o sticlă de coca-cola goală. Să fi 
învăţat în cele din urmă Theodor să facă curăţenie în urma 

lui? 

The world spread its legs for another star! 

Marilyn Manson îşi urla mesajul la pereţi pe fundalul 
distorsionat al chitarelor şi al tobelor care duruiau. In 
ultimii ani, el era artistul preferat al lui Theodor, şi era 
întotdeauna pus pe repetare. Fabian înţelegea de ce a 
protestat vecina. Dacă dincolo de perete era combina lui 
stereo, nu mai conta cât de gros e peretele. Dar 
deocamdată nu era decât cinci fără un sfert, aşa că n-avea 
să se ducă sus să-i ceară lui Theodor să dea muzica mai 
încet. In schimb, i-a trimis un SMS în care îi spunea că e 
acasă şi îi propunea să bea împreună cafea pe terasă. 

Everyone will sufter now! 

După două minute a primit un răspuns: Joc CoD. Am 
treabă. Zic pas la cafea. Pe curând. T. 

Exact răspunsul la care se aşteptase Fabian şi, de 
asemenea, ceea ce sperase în sinea sa. Cu toate că ar fi 
fost plăcut să ia o pauză de cafea, n-avea timp de ea. 
Trebuia să facă rost de un nume înainte de sfârşitul zilei. 
Un nume pe care îl văzuse de mii de ori, dar pe care nu şi-l 
amintea deloc. Numele unui ucigaş care avea să lovească 
din nou dacă nu era oprit. 

Avea o idee despre cum să-l identifice. Era doar o 
speculație, şi nu era sigur că o să meargă, însă, dat fiind că 
nu avea altceva de care să se agaţe, merita să încerce. Dar 
mai întâi voia să facă un duş şi să-şi ia haine curate. In 
drum spre baia de la etaj a încercat să-şi amintească 
ultima oară când stătuse mai mult de trei zile fără să facă 
duş, şi şi-a dat seama că trebuie să fi fost la Roskilde 
Festival, în 1995. 

Işi amintea de parcă ar fi fost ieri, în ciuda găleţilor de 
bere şi a faptului că tot timpul abia dacă reuşea să-şi ţină 
echilibrul. Privind înapoi, a fost unul dintre cei mai buni 
ani ai festivalului, cu Oasis, Blur, The Cure şi Suede. Nici 
lista de anul acesta, în care intrau Prince, LCD 
Soundsystem şi Vampire Weekend, nu prea era ceva de 
care să te ruşinezi. Era aşa de tentant, că-i propusese 
Sonjei să-şi înceapă mutarea prin participarea la festival ca 

familie. Ea l-a întrebat dacă l-a apucat criza vârstei de 
mijloc. 

A încuiat uşa băii şi a desfăcut cu băgare de seamă 
bandajul înfăşurat strâns în jurul toracelui. Nu se gândise 
de câteva ore la durerea care îl înjunghia, şi de-abia când a 
ajuns la ultimele straturi de tifon şi-a amintit cât de grave 
erau, de fapt, rănile sale. Puroiul însângerat îi lipise 
bandajele de carne, şi a trebuit să intre sub duş şi să le 
desprindă încetul cu încetul. Durerea a depăşit pragul lui 
de suportabilitate, şi i-a mulţumit lui Marilyn Manson, care 
îl făcea să n-o mai simtă. 

După ce a desprins ultima bucată de tifon, a dat drumul 
apei reci la capacitate maximă şi a lăsat-o să curgă peste 
rănile inflamate. S-a bucurat câteva minute de acea 
senzaţie, după care s-a săpunit, şi-a spălat părul şi a păşit 
pe covoraşul din baie ca să se usuce fără prosop. 

S-a privit în oglindă. Asta îl făcea de obicei să se simtă 
tânăr. Avea patruzeci şi trei de ani, dar corpul său arăta cu 
cel puţin zece ani mai tânăr. Nu căra pe el kilograme în 
plus, ca mulţi oameni de vârsta sa. N-avea nici măcar un 
început de chelie. Nu începuse să încărunţească. Dar 
bărbatul care se uita acum la el părea cu cel puţin zece ani 
mai bătrân decât de obicei. Era alb ca varul şi faţa îi 
atârna, de parcă forţa de gravitație s-ar fi dublat brusc. S-a 
gândit să se răsucească, să-şi poată vedea rănile, dar a 
hotărât că e mai bine să n-o facă. 

I lift you up like the sweetest angel... 

Hainele îi erau încă împachetate în cutiile de lângă pat, 
şi a scormonit prin ele până a găsit o pereche de chiloţi, 
şosete, o cămaşă largă de in care să înlocuiască tifonul şi 
pantaloni de in şifonaţi. 

III tear you down like a whore... 

S-a întors în bucătărie, şi-a conectat telefonul la 
încărcător şi a luat cu el la subsol restul de pizza. Ştia 
exact ce caută. Comoda verde. Dar nu mai era unde o 
văzuse ultima dată. Fusese lăsată lângă unul dintre pereţi, 
în mijlocul pivniţei. Nu mai era acolo. Nu ştia dacă fusese 
Sonja pe acolo să aşeze altfel lucrurile, sau nu-şi amintea 

el bine. Cumva, părea altfel acolo, la subsol, ca şi cum 
toate fuseseră mutate de la locul lor. 

În plus, acum pivniţa era plină de lucruri care ar fi 
trebuit să fie cărate direct la groapa de gunoi, dacă Sonja 
ar fi îngăduit asta. Ea nu se putea hotări să arunce nimic. 
Credea că ceva s-ar putea dovedi util când te aşteptai mai 
puţin. Veşnicul argument era că părinţii ei nu păstraseră 
niciodată nimic şi aruncaseră o avere sub forma unor 
ustensile de bucătărie demodate, dar care mai târziu au 
devenit ultimul răcnet al modei. Dar Fabian nu ştia ce 
aveau să facă vreodată el şi Sonja cu bicicletele stricate, 
scaunele de maşină lipicioase şi cutiile pline cu 
videocasete. 

După douăzeci de minute, a găsit comoda verde în 
spatele unei canapele cafenii vechi, cu trei damigene puse 
pe ea. A tras sertarul din mijloc, a scos vechile sale albume 
de fotografii, apoi s-a aşezat pe canapea, între damigene, 
şi a început să le răsfoiască. Câteva dintre fotografii se 
desprinseseră din scotchul cu care erau prinse, lăsând 
legendele scrise cu greşeli să atârne ca nişte podoabe 
uitate într-un pom de Crăciun aruncat la gunoi. 

Fotografiile fuseseră făcute cu aparatul Instamatic pe 
care l-a primit când a împlinit treisprezece ani. Deşi 
culorile se schimbaseră şi claritatea dispăruse, fotografiile 
i-au amintit de momentul în care a alunecat mai departe ca 
oricine pe skateboardul său Ramprider, cu axe Tracker şi 
roţi Kryptonics roşii, când s-a dus în excursie cu şcoala la 
Copenhaga şi a mâncat trei cheeseburgeri la McDonald's- 
ul de vizavi de Tivoli şi când a adunat prima zăpadă ca să 
facă Marele Munte, un deluşor din gunoaie, ca să se poată 
da cu minischiurile. 

Aproape toate fotografiile fuseseră făcute în timpul 
vacanţelor din clasa a patra până într-a şasea. De cum a 
început clasa a şaptea, aparatul de fotografiat a fost dat 
uitării, în afară de o zi din clasa a opta, când l-a luat la 
şcoală şi a consumat o rolă întreagă de film. A făcut 
treizeci şi şase de fotografii ale aceluiaşi subiect. Nu se 
mai gândise niciodată în toţi aceşti ani la seria de 


e 378 + 


fotografii. Fotografia lui Klippan cu uşa dulapului a fost 
singurul lucru care i-a declanşat amintirea. 

Cele treizeci şi şase de fotografii erau ascunse bine într- 
unul dintre numeroasele sale albume din anii de şcoală. 
Scrisese acelaşi lucru sub fiecare fotografie. Un singur 
cuvânt. 

Lina. 

Ea era în fiecare fotografie, nu întotdeauna în centru, 
sau focalizată, dar era ţinta evidentă a fiecărei imagini. N- 
aveai cum să nu-ţi dai seama că fotograful e îndrăgostit, şi 
Fabian şi-a amintit că încerca să o fotografieze ori de câte 
ori nu era prin preajmă Jörgen. Făcuse tot ce i-a stat în 
puteri ca Lina să nu observe. Ultimul lucru pe care şi-l 
dorea era să şi-l pună pe Jorgen în cap. Dar acum îşi dădea 
seama cât de conştientă era ea de aparatul lui de 
fotografiat. Ochii ei, care se prefăceau că privesc în altă 
parte. Zâmbetul ei, care încerca să fie neştiutor. li plăcuse 
şi nu i-a spus niciodată lui Jörgen. Era secretul lor. 

Deodată, Fabian a ridicat privirea din album. I s-a părut 
că aude pe cineva strigând. Dar nu vedea nimic în jur care 
să explice sunetul. În acelaşi timp, era sigur că nu-şi 
imaginase ceea ce a auzit. De undeva se auzea o voce. Era 
imposibil de înţeles ce spune, doar că strigă. 

Fabian s-a ridicat şi a urmărit vocea până la zidul de 
cărămidă din spatele său şi pe dată s-a destins. Zidul 
dădea spre casa vecinilor, aşa că vocea era, fără îndoială, a 
cucoanei. S-a înapoiat la album şi curând a descoperit 
fotografia pe care o căuta. Intocmai aşa cum îşi amintea, o 
înfăţişa pe Lina care punea nişte cărţi în dulapul ei. Uşa 
dulapului aflat lângă al ei era închisă, dar numărul de pe 
ea se vedea clar. 

349. 

Dulapul Linei fusese chiar lângă cel al ucigaşului. 

BMW-ul gri-argintiu seria 1 M Coupe ajunsese în câteva 
secunde dintr-o minune strălucitoare a celei mai 
costisitoare tehnologii o grămadă de metal bun de dat la 
gunoi. 

Lui Ingvar Molander îi plăceau dintotdeauna toate 
maşinile nemţeşti, şi din ultima jumătate a anilor '90 
încoace refuzase să conducă altceva decât BMW-uri. 
Examinarea acestui vehicul zdrobit era extrem de 
dureroasă pentru el. De parcă asta n-ar fi fost destul, încă 
nu izbutise să afle cauza accidentului, şi nu avea altă 
opţiune decât să parcurgă încă o dată însemnările pe care 
le făcuse, ca să se asigure că nu-i scăpase nimic. 

Partea stângă: adâncituri şi zgârieturi profunde în forme 
circulare. Maşina s-a ciocnit de latura unui camion şi i-a 
lovit roţile din mijloc. Găsise deja vopseaua argintie pe 
piuliţe. Pe toate cele patru cauciucuri există fire de iarbă şi 
pământ, în special pe cele din dreapta faţă şi spate. Maşina 
a ricoşat spre latura drumului şi pe iarbă. Farul din 
dreapta spart. Bara de protecţie din faţă s-a ciocnit de 
indicatorul rutier şi maşina s-a răsucit de câteva ori în 
vreme ce ajungea înapoi pe autostradă. Cea mai mare 
parte a jumătăţii din spate a maşinii este strivită. Camionul 
a trecut peste ea. Există câteva zgârieturi şi adâncituri 
mari, mai ales pe acoperiş. Se rostogolise şi se oprise cu 
roţile în sus. 

Molander era frustrat. Nici nu mai ştia de câte ori 
parcursese informaţiile, fără să găsească nimic care să 
sugereze că a fost o crimă. N-a găsit conducte pentru 
lichid de frână tăiate sau piuliţe slăbite. Nu era nimic în 
neregulă la mecanismul de blocare a direcţiei sau la 
servodirecţie, nici vreun semn că fusese un pasager în 
maşină sau vreo unitate străină de telecomandă. Maşina 
arăta exact aşa cum ar fi trebuit după ce a trecut peste ea 
un camion şi s-a rostogolit la 140 de kilometri pe oră. 

lşi petrecuse trei ore uitându-se la maşină. Trei ore fără 

să poată arăta vreun rezultat. 

Se lăsase de fumat cu aproape cincisprezece ani înainte. 
De atunci, mai fuma câte o ţigară cu ocazii speciale. Nu 
ştia dacă această ocazie poate fi considerată specială, dar 
mirosul de ţigară din maşină l-a convins că eşecurile urâte 
merită şi ele o ţigară. 

A deschis sertarul de sus al bancului său de lucru, a 
găsit cutia de tinichea Fisherman's Friend, a luat o ţigară 
din pachetul de John Silver şi s-a aşezat pe un scaun afară 
din garaj, în soarele care mergea spre apus. A aprins 
ţigara şi a tras fumul cât mai adânc în plămâni, încercând 
să afle plăcerea în înfrângere. 

Telefonul a început să sune. Nu voia să răspundă în 
mijlocul unei pauze de ţigară, fără să ştie când va mai 
putea să aibă parte de una. Dar melodia enervantă a 
continuat. Nu contau durata de viaţă limitată a bateriei ori 
vreun al treilea război mondial. Nimic n-o putea amuţi. 

— Da, alo? 

— Bună, sunt Irene. Sunt curioasă cum merge cu 
maşina. 

— Rău. 

— N-ai terminat încă? 

— Ba da. 

— Dar... 

— Nu găsesc nimic care să arate că a fost o mână 
criminală. 

A urmat o scurtă tăcere şi Molander a profitat ca să mai 
tragă o dată din ţigară, departe de telefon, privind cum un 
camion de remorcare intră în parcarea poliţiei. 

A auzit-o la celălalt capăt pe Irene oftând. 

— Atunci probabil că e şi mai important ca eu să fiu aici. 

— Unde e „aici”? 

— La morgă. Flătan o să-mi arate cadavrul Elsei Hallin şi 
pot să încerc să-l conving să examineze şi cadavrul 
Camillei Linden. 

— N-a fost examinat deja? 

— Nu de către Flâtan. Ea a ajuns aici ca victimă a unui 
accident de maşină obişnuit. 


e 381 œ» 


Acum a fost rândul lui Molander să ofteze. 

— Ce, nu crezi că i s-a putut întâmpla ceva? 

— Nu mai ştiu ce să cred. 

— Sugerezi că Linden n-a fost ucisă? 

— Accidente de maşină se întâmplă. Poate că făptaşul a 
auzit de accident şi le-a spus celor de la ziare că lui i se 
datorează. Şi, în vreme ce noi ne folosim toate resursele ca 
să încercăm să găsim dovezi care nu există, el poate să-şi 
continue pregătirile pentru următoarea victimă. 

— Te gândeşti la Hallin? 

— Ar putea fi ea. Sau altcineva? La urma urmei, ipoteza 
noastră de lucru în acest moment este că n-o să înceteze 
până ce toată clasa ajunge să stea împachetată ca 
sardelele la morgă. 

— S-ar putea să ai dreptate, dar asta nu schimbă nimic 
pentru noi. Tot ce putem face este să continuăm 
investigația. Trebuie să te las. Flâtan e aici. 

Irene a închis. Molander şi-a pus telefonul la loc în 
buzunar, a mai tras un fum şi a strivit mucul pe asfalt. 
Camionul de remorcare a dat înapoi şi s-a oprit în faţa 
garajului lui. Nu-şi dăduse seama până în acel moment că 
avea plăci de înmatriculare daneze şi remorca un Peugeot. 

— Tu eşti Molander? 

Molander a încuviinţat şi a semnat fişa de livrare. 

— Şi asta e pentru tine. 

Şoferul i-a întins un bilet scris de mână. 


Dragă Ingvar Molander, 

Fabian a vorbit foarte frumos despre tine. Sper să poți 
găsi ceva concludent în această maşină, de vreme ce nu se 
face nimic în privinţa ei aici, în Danemarca. 

Cu cele mai bune urări, 

Dunja Hougaard 

Brigada Omucideri a Poliţiei din Copenhaga. 


Molander o ştia pe Dunja Hougaard. Era un detectiv 
competent, dar cu siguranţă nu era autorizată să trimită 
dovezi în Suedia, ceea ce însemna că îşi asumă un mare 

risc. S-a uitat la Peugeot, care a alunecat fără zgomot pe 
pavaj când l-a lăsat jos cablul camionului şi s-a gândit că 
maşina putea să ascundă secrete. S-a întrebat ce taine ar 
putea să ascundă maşina; îl dirijase deja pe Fabian spre 
locul faptei din Sâderâsen. Poate că mai sunt şi altele? Să 
găsească şi el ceva, de ce nu? 

Făptaşul se străduise mult să se debaraseze de maşină, 
ceea ce sugera că mai erau lucruri pe care le-ar fi putut 
găsi. Locul faptei trebuia să fie descoperit. 

Cu sau fără GPS. Cu siguranţă Risk îl găsise înainte de 
momentul planificat, dar aranjamentul fusese deja făcut, 
probabil că intenţia ucigaşului era ca ei să găsească, la 
momentul potrivit, un indiciu plantat pe undeva. Voia ca 
scena de la Sâderâsen să fie o demonstraţie de forţă, să le 
arate cât de mult în urma lui şi, mai presus de toate, cât de 
neajutoraţi erau în realitate. 

Dar asta nu explica riscul enorm pe care trebuie să şi-l fi 
asumat făptaşul în timpul urmăririi. Trebuia să mai fie 
ceva în maşină. Ceva ce ucigaşul ţinuse cu orice preţ să-i 
împiedice să găsească. 

4 

Irene l-a lăsat într-ale lui. Fără să fie întrerupt, Einar 
Greide, care în cinstea acelei zile purta patru cosițe, i-a 
arătat cu multe detalii că incizia care mergea de sub 
bărbia lui Elsa Hallin până la stern fusese făcută cu 
precizie chirurgicală. Ea i-a răbdat explicația excesiv de 
amănunţită a felului în care făptaşul a evitat aorta, ca să 
ţină victima în viaţă cât mai mult posibil. Ba chiar l-a lăsat 
să demonstreze cum a tras probabil ucigaşul afară limba 
lui Elsa şi i-a aşezat-o pe piept. 

N-a aruncat bomba decât când el a terminat. 

— Finar, nu sunt aici ca să discutăm despre Elsa Hallin. 

— Cum? 

Greide arăta ca un câine bine dresat care tocmai a făcut 
cea mai grozavă şmecherie fără să capete apoi 
recompensa. 

— Ştiu că este o procedură impresionantă dacă vrei ca 
victima să sufere cât mai mult şi cât mai îndelungat 

posibil. Şi ştiu că n-ai mai văzut niciodată aşa ceva şi, de 
altfel, nici eu. Dar vreau să vorbim despre altcineva. 

— Despre cine dracu' eşti aici ca să vorbim? 

— Camilla Linden. 

— Cine mama naibii mai e şi Camilla Linden? 

Acum Einar îi amintea şi mai mult de o potaie înfuriată. 

— A murit ieri într-un accident pe E6. Bănuim că tipul 
nostru e vinovatul. 

— A fost în aceeaşi clasă? 

Irene a încuviinţat şi Greide a început să se joace cu una 
dintre cosiţe, lucru pe care îl făcea doar atunci când 
treaba nu mergea cum voia el. Ea ştia că ultimul lucru pe 
care ar trebui să-l facă în acel moment era să-l preseze. 
Cea mai mică încercare de a-l zori ar avea efectul opus. El 
avea să se încăpăţâneze şi să refuze să mişte un deget. 

După două minute a primit răspunsul pe care şi-l dorea. 
Un oftat obosit, melodramatic, însoţit de o mică scuturare 
a capului. După câteva secunde, Greide a ieşit din încăpere 
şi Irene aproape că a trebuit să fugă după el ca să ţină 
pasul prin tunelul lung. 

— Probabil că a examinat-o Arne şi ştii care este mottoul 
lui, nu? s-a stropşit Greide. 

— Nu, eu... 

— „De ce să complici lucrurile dacă nu-i nevoie?” a zis, 
făcând în aer semnul ghilimelelor. Dar în acest caz 
înseamnă, de fapt: „De ce să-ţi faci treaba?” 

— Einar, în acest moment nici măcar nu suntem siguri 
că e adevărat. Poate că a fost doar un accident. 

Greide a clătinat din cap. 

— E clar că e adevărat. Asta nu-i prima dată când lui 
Arne i-a scăpat ceva. Concediul lui începe de-abia 
săptămâna viitoare, dar acum două săptămâni gândea deja 
la fel de limpede ca o cârpă de vase mucegăită. În mod 
normal, verific cadavrele lui, dar de data asta am fost... 

— Ocupat cu o „cravată columbiană”. 

Greide i-a aruncat o privire, s-a oprit în dreptul morgii şi 
şi-a introdus cartela. După ce au intrat, Irene s-a dus direct 
la peretele cu sertare frigorifice, în vreme ce Greide căuta 


e 384 + 


raportul de autopsie. 

— lată-l. Tranca-tranca... Lovitură puternică la cap, 
partea posterioară stângă... 'Tranca-tranca... Craniul 
fracturat, hemoragie meningiană, tumefiere a creierului, 
hemoragie cerebrală, semne clare de presiune 
intracraniană crescută... Hmmm. 

— Nu sună cu totul neaşteptat, nu? a întrebat Irene, 
trăgând cutia pe care scria cu litere cursive Camilla 
Linden. 

— Nu, dar este formularul standard 1A. Dacă ai un 
accident atât de grav şi reuşeşti să nu ajungi tocătură, e 
foarte probabil să te loveşti la cap atât de tare încât să dai 
ortul popii din cauza hemoragiei cerebrale. Acest raport ar 
fi putut să fie scris fără ca măcar să examinezi cadavrul şi 
să fie totuşi exact în opt din zece cazuri. Problema e că nu 
se mai găseşte nimic aici. 

Greide a apucat documentul cu degetul mare şi 
arătătorul şi l-a fluturat cu dispreţ. 

Irene a dat deoparte cearşaful care acoperea trupul gol. 

— Nu există nici cea mai mică descriere a vreunui semn 
particular de pe corp, a continuat Greide. Nicio idee sau 
argument propriu. Nu există nici măcar o observaţie, în 
afară de ceea ce sare în ochi. 

— Deci, crezi că nu a examinat-o cu adevărat? 

— Nu cred asta, o ştiu. 

A lăsat din mână raportul, care a căzut pe podea ca un 
gunoi, s-a apropiat şi s-a postat dincolo de cadavru, vizavi 
de Irene. 

Ochii erau închişi şi loviturile violente lăsaseră urme 
vizibile pe faţa ei. Greide şi-a pus o pereche de mănuşi de 
plastic, a rostogolit corpul ţeapăn pe o parte şi s-a uitat la 
ceafă, unde se vedeau o rană gravă şi un cerc de sânge 
închegat în părul blond. A aşezat cadavrul la loc şi a 
început să se joace cu una dintre cosiţe. 

Irene a regretat întrebarea de îndată ce a rostit-o, dar se 
furişase ca un şoarece pe o uşă întredeschisă şi nu se 
putuse abţine. 

— Ai găsit ceea ce i-a scăpat lui? 

Greide şi-a lăsat în pace cosiţa şi a fulgerat-o cu privirea 
de parcă ar fi meritat să fie împuşcată la ivirea zorilor, 
apoi a pus mâna pe ochii închişi ai Camillei şi i-a ridicat 
pleoapele. 

Amândoi ochii arătau ca şi cum cineva şi-ar fi stins 
ţigara pe ei. 

— Mă duc să lovesc nişte mingi la şase şi jumătate, aşa 
că haideţi să facem întâlnirea cât mai scurtă şi eficientă, a 
zis Henrik Hammersten pe când se aşeza la biroul său. 

Dunja a încuviinţat din cap şi s-a aşezat pe unul dintre 
scaunele pentru vizitatori, cu Sleizner alături. Nu-şi dorea 
nimic mai mult decât ca această întâlnire să se termine, ca 
să-şi poată continua investigația şi să ia legătura cu 
suedezii. 

— Dunja, tu ai solicitat întâlnirea. Aşa că propun să 
începi. _ 

— Aşa e. Şi-a dres glasul. Îşi simţea gâtul foarte uscat. 
Am luat legătura cu dumneavoastră pentru că am crezut 
că incidentele recente din viaţa lui Kim au umbrit totul în 
acest departament şi îl împiedică să ne conducă într-un fel 
care să facă ancheta să progreseze. 

Hammersten a încuviinţat din cap şi s-a întors spre 
Sleizner. 

— Kim? Ce ai de spus? E adevărată critica Dunjei? 

Sleizner a încuviinţat. 

— Absolut. Ultimele zile au fost copleşitoare, ca să nu zic 
mai mult. Viaţa mea particulară a fost răsturnată cu susu-n 
jos şi am fost pus în public la stâlpul infamiei. Soţia m-a 
părăsit şi a luat-o cu ea pe fiica noastră. Realitatea este că 
nu mi-a mai rămas decât munca, şi am de gând să fac tot 
ce-mi stă în puteri ca să-mi aduc la îndeplinire sarcinile la 
cel mai înalt nivel. Apropo, n-am mai jucat împreună de 
multă vreme. Care e handicapul tău în prezent? 

— Optsprezece virgulă şapte. 

— Măi, măi. Trebuie să fi exersat, nu glumă. 

Nimeni nu ştie să pupe-n fund ca Sleizner, şi-a zis Dunja. 
Nu conta cât de murdar era fundul, câtă vreme trăgea 
vreun folos, el îi dădea înainte cu pupatul. Hammersten s-a 
răsucit spre Dunja. 

— Cum stau lucrurile în acest moment? La fel? 

Dunja s-a gândit un pic. Voia să încuviinţeze, dar şi-a 

scuturat capul. Nu-şi dorea decât să treacă odată peste 
asta şi să se întoarcă la muncă. 

— Să înţeleg că îţi retragi afirmaţia? 

— Cel puţin câtă vreme pot să mă concentrez pe munca 
mea. 

— Şi poţi să faci asta acum? 

— Aşa sper. 

Hammersten şi-a mutat privirea la Sleizner. 

— Şi, Kim? Tu ce crezi? Ai ceva de zis, sau am terminat? 

Sleizner ar fi trebuit să încuviinţeze. Ar fi trebuit să-şi 
dea seama că tăcerea ei era un cadou şi lucrul pe care 
trebuia să-l facă el era să tragă cortina peste neînțelegerile 
lor. Să-l cruţe pe Hammersten de alt spectacol. Dar nu. În 
schimb, s-a aşezat mai bine pe scaun şi a ridicat o mână, 
semnalându-le lui Hammersten şi Dunjei să aştepte. 

— Din păcate, trebuie să spun că încrederea mea în 
Dunja nu mai există. 

— Aşa? Şi din ce motiv? 

— Poate că ar putea să răspundă la asta ea însăşi, 
pentru că, sincer să fiu, eu nu pricep. Am considerat-o 
întotdeauna un detectiv excelent, şi nu încape discuţie că a 
fost un bun de mare preţ pentru departamentul meu. Dar, 
din păcate, nu mai pot să am încredere în ea, şi lipsa de 
încredere în oamenii cu care lucrezi nu duce la nimic bun. 
Cred asta din toată inima. 

— De ce nu poţi să ai încredere în ea? 

Ştia. O simţise, auzise clopotele de alarmă, şi totuşi a 
păşit drept în cursa întinsă de el. 

Sleizner a oftat. 

— De unde să încep? în primul rând, Dunja poartă cea 
mai mare răspundere pentru întreaga situaţie. Ea este cea 
care a hotărât să verifice telefonul meu şi, când s-a dovedit 
că era în apropiere de Lille Istedgade a sunat un tip de la 
Ekstra Bladet, ceea ce nu aş descrie ca „să mă concentrez 
pe munca mea”. 

Ar fi vrut să reacționeze. Să protesteze şi să strige la el. 
Dar n-avea rost. Nu ar făcut altceva decât s-o pună într-o 
lumină proastă şi s-o facă să arate şi mai penibil. 

— Mai mult, a continuat Sleizner. Dacă vorbim doar de 
muncă, a lucrat pe la spatele meu în mai multe rânduri şi a 
acţionat dispreţuindu-mi complet ordinele. Nu numai că 
mi-a falsificat semnătura. Le-a trimis suedezilor probe 
importante înainte ca tehnicienii noştri să aibă timp să-şi 
desfăşoare cercetarea. Şi, ca să pună capac, cel mai recent 
a încercat să tăinuiască faptul că deţinem o fotografie a 
făptaşului. Luând în considerare toate acestea, cred că 
iese din discuţie posibilitatea ca Dunja să mai rămână în 
departamentul meu. 

— Dunja, e adevărat că ai falsificat semnătura lui Kim? 

Ea a încuviinţat. 

— Ce-a fost în capul tău? 

— A fost în interesul cazului, după ce Kim făcea tot ce-i 
stătea în puteri ca să împiedice investigația suedezilor. 

Îşi dădea seama că n-o ascultă. Putea să zică orice. 
Hammersten luase deja hotărârea. 

— Şi afirmaţia că ai căutat înregistrările telefonului lui, 
şi asta e adevărat? 

Dunja a încuviinţat din nou din cap. 

— Dar nu din motivul la care se gândeşte Kim. Am făcut- 
o ca să verific dacă... 

— Destul. Hammersten şi-a ridicat mâna şi s-a uitat la 
ceas. Dunja, îmi pare rău. Întotdeauna am crezut că eşti un 
poliţist grozav, dar, ca să fiu sincer, nu pricep ce ai crezut 
că faci. N-am de ales, trebuie să fiu de partea lui Kim. 

S-a răsucit spre Sleizner, care a pus pe birou un 
formular completat, arătând mulţumit. 

— Iată demisia ta. Îţi dă dreptul la salariul pe trei luni. 
Nu trebuie decât s-o semnezi. Preferabil cu propria 
semnătură. 

— Şi dacă nu? 

— Am auzit că au nevoie de oameni în insulele Faroe. 

Dunja şi-a mâzgălit semnătura pe linia punctată şi a ieşit 
din birou. 

Astrid Tuvesson nu reuşea să şi-o scoată din minte pe 
Ingela Ploghed şi faptul că s-a aruncat din turnul Kärnan. 
Erau mult prea multe întrebări, toate bulucindu-i-se în cap 
ca să ajungă în faţă. Să fie vina ei? A forţat-o prea mult pe 
biata femeie? Şi chiar fusese Ingela una dintre victimele 
tipului pe care îl urmăreau? Sau teoria lui Risk era corectă 
şi era răspunzătoare o cu totul altă persoană? Toate aceste 
întrebări făceau să i se pară şi mai important să descopere 
ce se întâmplase în realitate. 

A început folosind Google Maps ca să găsească toate 
clădirile care ar putea fi destul de izolate ca făptaşul să 
efectueze operaţia asupra Ingelei Ploghed fără să fie 
deranjat, dar destul de aproape de calea ferată ca 
subconştientul ei să înregistreze zgomotul trenurilor. În 
cele câteva ore de când urma acest indiciu, reuşise să 
viziteze zece dintre cele douăzeci şi şapte de locuri pe care 
plănuise să le vadă. 

În afară de trei case pe care le putuse şterge de pe listă 
imediat, restul erau mai ales birouri şi ateliere, cele mai 
multe închise pe timpul verii. Ca urmare, şi-a petrecut o 
grămadă de timp căţărându-se pe garduri, chiorându-se pe 
ferestre şi scormonind prin tomberoane, dar nu s-a ales 
decât cu unghii murdare, haine duhnind şi mâncărimi pe 
pielea capului. Molander avea dreptate. Era aproape sigur 
că făptaşul e pe cale să plănuiască sau să comită o nouă 
crimă iscusită, şi iat-o pe ea aici, privind pe ferestrele 
mânjite ale unor firme închise. 

A ieşit pe Gamla Rausvăgen şi a luat-o la stânga. Drumul 
era îngust şi şerpuia printr-o vegetaţie bogată, ar fi fost 
aproape imposibil ca două maşini să treacă una pe lângă 
alta. A oprit maşina şi s-a dus la poarta închisă ca să se 
uite la teren. Google Maps îi spusese că sunt acolo câteva 
iazuri şi clădiri separate de diferite mărimi, dar nu reuşise 
să-şi dea seama dacă sunt locuinţe particulare sau aparţin 
unui fel de companie. Oricum ar fi fost, ea avea, cu 

siguranţă, senzaţia că n-ar trebui să calce pe acolo. Locul 
avea din plin aerul de „N-aveţi ce căuta aici. Mulţumim, 
dar n-avem nevoie”. Creasta gardului avea sârmă 
ghimpată şi pe poarta încuiată era anunţul că au acces 
doar persoanele autorizate. S-a întors la maşină şi a 
parcat-o cât mai aproape de gard. Apoi s-a urcat pe 
maşină, a sărit peste gard şi a încercat să aterizeze cât mai 
lin posibil, ca să nu-şi luxeze şoldurile. 

Trei iazuri mari cât nişte piscine erau la stânga drumului 
cu pietriş care mergea drept înainte, iar la dreapta era un 
iaz mare cât celelalte trei la un loc. Arăta aproape ca un 
mic lac. O barcă de pescuit părăsită stătea pe terenul de 
lângă drum, şi a văzut în jurul ei undiţe, plase şi linguriţe- 
momeală vechi. A numărat cinci clădiri separate şi a 
hotărât să înceapă cu cea mai îndepărtată, aflată dincolo 
de cele trei iazuri mici, deoarece îi atrăsese atenţia încă de 
pe calculator. Era chiar la marginea terenului, la numai 
treizeci de metri de calea ferată. Pe când se apropia de 
clădire a văzut că semăna mai degrabă cu o baracă 
militară de vreo douăzeci de metri pătraţi. 

Pe o placă din email alb de pe uşa verde scria 
Krigshammar. Un dreptunghi verde din jurul plăcii nu era 
la fel de decolorat de soare ca restul uşii, şi câteva găuri 
vechi de şuruburi arătau că placa fusese înlocuită de 
curând, probabil în acelaşi timp cu încuietorile noi, 
strălucitoare. Şi-a pus o mănuşă şi a pipăit clanţa, ca să se 
asigure că uşa e încuiată. 

S-a dus după colţul clădirii, a luminat cu lanterna spaţiul 
de acces de dedesubt şi a observat că clădirea are 
conducte de apă potabilă şi canalizare pentru o baie şi o 
bucătărie. O Vespa veche, ruginită, era rezemată sub o 
fereastră în spatele clădirii. S-a urcat cu picioarele pe şa şi 
s-a uitat înăuntru. 

Draperiile erau trase, dar spaţiul din partea de jos era 
destul de mare ca să vezi înăuntru. Pe un soi de banc de 
lucru, chiar sub zid, erau o pereche de mănuşi de plastic, 
câteva borcane şi sticle şi nişte unelte care ar fi fost la 
locul lor într-o trusă de scule normală. 

În afară de scalpel. 

Telefonul ei a început să sune. 

— Da. 

— Sunt Klippan. Cred c-ar fi mai bine să vii. 

— De ce, s-a întâmplat ceva? 

— Poţi să-i zici aşa. E clar că altfel n-aş fi sunat. Am 
reuşit să dau de opt dintre cei din clasă. 

— A reuşit cineva să-l identifice? 

— Nu, dar cel puţin se străduiesc acum să găsească 
anuarele. 

— Câţi mai trebuie să găseşti? 

— Cinci. Dacă nu-l punem la socoteală pe Risk. Se ocupă 
Irene de asta. De asemenea, l-a pus pe Flätan să o 
examineze din nou pe Camilla Linden. Se pare că prima 
dată a fost pe masa lui Arne ăla. 

— Da? Şi? 

lşi auzea iritarea din voce, dar a dat deoparte gândul. 
Chiar era iritată. Dacă i s-ar fi întâmplat ei ceva, Klippan 
era cel care ar fi înlocuit-o. În cea mai mare măsură, nu 
era nimic rău în asta. Klippan era şi competent, şi 
experimentat. Era atent şi metodic şi pentru el nicio 
sarcină nu era prea mare. Sau, de fapt, prea măruntă. Aici 
era problema. Klippan avea tendinţa să se agaţe ca nimeni 
altul de amănunte, care îi consumau timpul, ca şi pe cel al 
tuturor celorlalţi. 

— Klippan, n-am timp pentru asta. Ce i-a scăpat lui 
Arne? 

— Ochii ei. Din cât am înţeles, sunt complet arşi. 

— Cum adică arşi? 

— Nu ştiu. Arşi. 

— De foc? 

— Nu sunt sigur, şi pe moment cred că nu ştie nici 
Flâtan. Ideea e că probabil orbirea ei a provocat 
accidentul. 

— Nu ea era cea căreia îi plăcea să privească atunci 
când Claes era maltratat? 

— Da. 

— Şi sunt siguri că această vătămare a ochilor n-a fost 

provocată de accident? 

— Răspunsul e: da. 

Astrid nu ştia ce să creadă. Un sentiment care devenea 
din ce în ce mai frecvent în această anchetă. In cazul în 
care Camilla Linden nu era deja orbită când a urcat în 
maşină, făptaşul trebuie să o fi orbit în vreme ce conducea, 
evitând în acelaşi timp să fie prins în accident. Cu cât se 
gândea mai mult la asta, cu atât era mai nedumerită şi cu 
atât mai mult părea că ucigaşul are puteri inexplicabile, 
supranaturale. 

— Mai ai şi alte informaţii? 

— Dacă ai timp. 

— N-am, dar continuă. 

— Camilla Linden are custodia unică a celor doi copii, 
care au trei şi cinci ani. 

— Copiii? Dar nu era niciun copil în maşină. 

— Exact. 

— Deci, unde sunt? 

— Mi-am pus aceeaşi întrebare, aşa că am verificat la 
grădiniţă. După spusele directoarei, fostul soţ, Björne 
Hiertz, i-a luat cu o jumătate de oră înainte de accident. 

— Ai luat legătura cu el? 

— Numărul lui de telefon nu poate fi contactat şi 
locuieşte în Strövelstorp, la numai câţiva kilometri de locul 
accidentului. Am trimis acolo doi agenţi, aşa că vom vedea 
ce aflăm. 

— Bine. Altceva? 

— Mai ai timp? 

Astrid a închis ochii şi şi-a folosit toată energia ca să nu 
explodeze. 

— Astrid? Eşti acolo? 

— Da. 

— Danezii ne-au trimis, în sfârşit, Peugeot-ul. Ingvar se 
ocupă acum de el şi n-o să se oprească până nu găseşte 
ceva. 

— Bine. Să sperăm că găseşte. 

— Cum merge la tine? 

— Încă nu sunt sigură, dar cred că am dat de locul în 

care Ingela Ploghed şi-a pierdut uterul. 

— Aşa crezi? 

— Nu putem fi siguri până nu ajungem înăuntru, şi 
pentru asta avem nevoie de un mandat de la Stina Hogsell. 
Dacă există ceva aici, trebuie să fie valabil la tribunal. 

— Desigur. Păi, sper să te văd aici curând. Trebuie să 
vorbim. 

— Nu asta facem acum? 

A auzit la celălalt capăt o răsuflare adâncă. 

— Trebuie să vorbim despre ce facem cu cei din clasă. 
Nu vreau să fac asta la telefon. Cred că e cel mai bine să 
fie de faţă şi Irene. 

— Ţi-am spus deja, o să verific la Malmo dacă pot să... 

— Astrid, nu cred că-i putem aştepta pe cei de la Malmo. 
Toţi pun întrebări când vorbim cu ei, şi nu ştim ce să le 
răspundem, cu toate că ştim că sunt în primejdie. 
Întrebarea nu este dacă, ci când o să lovească el din nou, 
şi pe cine. Nu ştiu ce crezi tu, dar eu am impresia... 

Răgetul asurzitor s-a auzit brusc şi a izbit-o pe Astrid ca 
un bolovan. Şi-a pierdut echilibrul şi a căzut de pe Vespa. 
Trenul a trecut şi tăcerea s-a întors înainte ca ea să se 
lovească de pământ. A dus telefonul la ureche. 

— Alo? Klippan? 

Convorbirea fusese întreruptă. 

Erau deja câteva maşini în faţa casei Linei Pâlsson, 
obligându-l pe Fabian să conducă mai departe şi să 
parcheze la două case distanţă. A mai încercat o dată să 
telefoneze, dar din nou l-a întâmpinat o voce care îi spunea 
că numărul e deconectat. Cei de la serviciul pentru clienţi 
iau explicat că probabil ea îşi luase un număr 
neînregistrat. 

Ar fi preferat să nu vină pe nepusă masă, dar nu avea de 
ales. S-a strecurat printre maşinile din faţa casei şi a sunat 
la uşă. Un bărbat dichisit, în costum, care îşi dăduse cu 
prea mult parfum, a deschis uşa. 

— E deschis, intră. Dar nu uita de ăştia. Parfumatul a 
ridicat o pereche de papuci albaştri care se trag peste 
pantofi. Strigă dacă ai nevoie de ceva. 

Fabian nici n-a avut timp să răspundă şi bărbatul a 
dispărut înăuntru. Aşadar, Lina tocmai îşi vindea casa. Nu 
era chiar aşa de ciudat. Asta era şansa ei să meargă mai 
departe. Nu putea spune că o învinovăţeşte. 

El n-ar fi supravieţuit într-o clădire din anii '80 din 
Odâkra. Chiar şi faptul de a veni în vizită îl indispunea. Nu 
înţelesese niciodată ce rost are să locuieşti la ţară, şi totuşi 
să te înghesui în despărţituri trase la indigo. 

Probabil că la moartea lui Jörgen a intrat în vigoare o 
asigurare şi, dacă nu avuseseră prea multe împrumuturi, 
ea ar fi putut să înceapă o nouă viaţă fără un soţ agresiv. 
De aceea îşi luase un număr neînregistrat, sau încerca să 
se ferească de ucigaş? 

Fabian şi-a pus papucii şi s-a dus după agentul imobiliar. 

— Scuzaţi-mă, de fapt am venit s-o văd pe Lina Pålsson. 
E cumva pe aici? 

Agentul s-a uitat la el cu curiozitate. 

— E prima dată când veniţi aici? 

— Ăăă, nu... 

— Bine, probabil că v-am ratat miercurea trecută. 
Greşeala mea. Mă cheamă Ed Părssons. 

Au dat mâna. 

— Fabian Risk. Dar nu e... 

— Risk. Sună ca şi cum aţi putea face o ofertă 
ispititoare. Dar se cuvine să vă avertizez. În zilele astea 
nimeni nu ştie încotro o s-o ia dobânzile. 

Agentul l-a bătut pe umăr pe Fabian şi i-a îndesat în 
mână un prospect. 

— Nu sunt aici ca să văd casa. Sunt aici ca s-o văd pe 
Lina Pålsson. 

Fabian i-a înapoiat prospectul. 

— Uite care-i treaba. Eu şi Lina avem o înţelegere. Care 
înseamnă că nu poate să facă târgul separat, chiar dacă ar 
vrea. Aşa că ofertele trec pe la mine, nimeni altcineva. E în 
ordine? 

— Cum spuneam, nu mă interesează deloc casa. Nu 
vreau decât să obţin noul ei număr de telefon. 

— Şi cum pot să vă ajut? 

Agentul îl părăsise pe Fabian ca să se ducă la o pereche 
de vârstă medie. 

— Ei bine, casa asta a fost construită la începutul anilor 
'80 pe o placă de beton. Aşadar, cum sunt grinzile? Pentru 
că în casa noastră a trebuit să... 

— Puteţi citi toate astea în raportul de inspecţie. Dar vă 
pot spune pe loc, grinzile n-au fost niciodată în formă mai 
bună. Simţiţi vreun miros de igrasie? 

Perechea a schimbat priviri. 

— Pentru că e sigur că eu nu simt, a continuat agentul. 
Şi vă spun cu mâna pe inimă, cu ditamai nasul ăsta al meu 
aş putea să capăt un post la vama de la Sturup. 

Fabian şi-a făcut loc între agent şi cuplu. 

— Nu vă supăraţi, scrie în raport şi că aici a locuit prima 
victimă a Ucigaşului Clasei? Jörgen Pålsson, parcă aşa îl 
chema. 

— A locuit aici? a zis femeia, la care agentul l-a tras pe 
Fabian deoparte şi i-a îndesat în mână o bucată de hârtie. 


e 396 œ» 


79 


Dacă Ingvar Molander şi-ar fi făcut o clasificare a zilelor 
trăite, aceasta ar fi aterizat fără probleme aproape în capul 
listei cu „cele mai rele”. Întrebarea era dacă ar lua sau nu 
locul întâi, depăşind ziua în care firma Ljusne Kâtting a dat 
faliment şi el şi-a pierdut toate economiile. 

Astăzi primise şi examinase două maşini. Două maşini 
care ar fi trebuit să conţină tone de dovezi şi indicii, dar 
până acum nu găsise nimic. 

Nimic, adică zero. 

Mai întâi BMW-ul. Irene îi spusese că ochii femeii erau 
arşi, ceea ce putea să explice accidentul. Dar nu explica şi 
cum i-au fost arşi ochii. La fel era şi cu Peugeot-ul. 
Examinase meticulos maşina fără să găsească nici cel mai 
mic indiciu. Dar, având în vedere cât de mult riscase 
ucigaşul încercând să-şi recupereze maşina, ar fi trebuit să 
conţină mai mult decât ceea ce găsise Fabian pe GPS. Ar fi 
trebuit să fie nişte kriptonită. Un lucru atât de distrugător, 
încât întregul plan al făptaşului să fie primejduit dacă 
poliţia punea mâna pe el. 

Mai avea un ultim lucruşor de verificat. O chestie 
măruntă pe care o lăsase la urmă. În mare parte pentru că 
era aşa de stupidă şi evidentă, încât nu credea că o să dea 
roade. Tipul pe urmele căruia se aflau era inteligent, 
aproape prea inteligent. Ar fi mult sub nivelul lui să lase o 
astfel de urmă. De fapt, nu exista decât un motiv ca 
Molander s-o verifice. Ca să poată spune că a făcut-o. Să 
pună un X într-o căsuţă. Verificat. Să nu poată veni nimeni 
după el şi să-i pună sub semnul întrebării examinarea sau 
să-l critice mai târziu pentru că nu a lucrat cu toată 
sârguinţa trebuincioasă şi ceva pe deasupra. 

S-a aşezat pe scaunul şoferului şi a început să dea cu 
pulbere albă pe volan şi pe bord. 

— Cum merge treaba? 

Era Astrid. 

— Ca dracu'. Nici măcar nu vreau să vorbesc despre 

asta. 

— Nu te oblig. Putem vorbi mai bine despre ziua mea. 

Molander s-a uitat în ochii ei. 

— Ai găsit ceva? 

Astrid a încuviinţat din cap. 

— Cel puţin, cred că da. Dar nu trebuie să te arăţi aşa de 
îngrijorat. N-o să-ţi reproşez. 

— Să-mi reproşezi? 

Astrid a zâmbit. 

— Nu tu erai cel aşa de al naibii de sigur că n-o să 
găsesc nimic şi căutarea mea nu-i decât pierdere de timp? 

Molander a ieşit din maşină şi şi-a îndreptat spatele. 

— Astrid, ce anume ai găsit? 

— Dacă am dreptate - locul în care a fost făcută operaţia 
lui Ingela Ploghed. E bine închis, cu totul izolat şi aflat la 
doar douăzeci sau douăzeci şi cinci de metri de calea 
ferată. Mi-am pierdut, la propriu, echilibrul de spaimă 
când a trecut un tren pe acolo ca tunetul. Aveam senzaţia 
că sunt chiar pe şine şi sunt sigură că la asta a reacţionat 
Ploghed. 

Molander s-a gândit la spusele ei şi şi-a scărpinat tuleii 
de barbă - dovada că lucrase fără întrerupere în ultimele 
zile. 

— Care este adresa? 

— E pe Gamla Rausvăgen. Un loc sinistru, cu câteva 
iazuri mici. 

— Cred că ştiu unde este. Am fost acolo acum câţiva ani. 

— Tu? Ce ai făcut acolo? 

— Am pescuit. Era o fermă de pescuit şi puteai da la 
undiţă acolo. 

A tăcut, iar Astrid s-a uitat la BMW-ul zdrobit. 

— Am auzit că ea a fost orbită. 

Molander a încuviinţat. 

— Ai idee cum s-a putut întâmpla? 

— Încă nu. Nu există în maşină nimic care ar fi putut să 
provoace asta, şi mi-e greu să cred că făptaşul era în 
maşină cu ea. 

— Aşadar, trebuie să fi venit de undeva din afara 

maşinii, corect? 

— Cum ziceam, n-am nicio idee în clipa asta. Dar să ne 
întoarcem la Gamla Rausvăgen. Ai intrat şi ai văzut ceva? 

— Doar pe fereastră. N-am vrut să intru până ce nu 
avem aprobarea Stinei Hogsell. 

— Probabil că va trebui să aşteptăm până după weekend 
ca s-o primim. 

— Ba nu. 

Astrid a ridicat un mandat semnat, pe care Molander l-a 
înşfăcat şi l-a citit. 

— Măi, să fie! 

— E prioritate absolută. Cei de la Malmö s-au oferit să 
ne trimită tehnicienii pentru locul faptei, dar tu eşti 
singurul pe care îl vreau. Dacă faci faţă. 

Pe chipul lui Molander a apărut un zâmbet obosit. 

— N-am prea dormit în ultimele zile, aşadar, ce mai 
contează câteva ore? Nu mai am decât ceva de verificat 
aici, şi o să mă opresc la Rausvăgen în drum spre casă. 

Astrid l-a cuprins pe Molander într-o îmbrăţişare 
puternică, la care el n-a ştiut cum să reacționeze şi a 
rămas ţeapăn ca o scândură. 

— Îţi mulţumesc, Ingvar. Ce m-aş face fără tine? 

— Nu ştiu. Dar dacă nu-mi dai drumul repede, o să 
trebuiască să-ţi fac raport pentru hărţuire sexuală. 

Astrid a câhâit ca o pisică şi s-a îndreptat spre uşă, 
legănându-şi exagerat şoldurile. Molander s-a aşezat la loc 
în Peugeot pe scaunul şoferului şi a continuat să dea cu 
praf peste tot pe unde ar fi putut cineva să pună degetele. 

Cei mai mulţi criminalişti foloseau pulbere colorată în 
auriu sau argintiu şi folii din gelatină transparentă, însă 
Molander prefera vechea pulbere albă şi folii de culoare 
neagră, chiar dacă dădeau o imagine negativă care trebuia 
să fie fotografiată pentru a obţine amprente utilizabile. 
Avantajul era că amprentele se vedeau imediat. 

N-a găsit amprente pe volan sau pe tabloul de bord. N-a 
găsit decât urmele unei ţesături din microfibre. Dar le-a 
găsit pe butonul care deschidea capacul rezervorului de 
benzină, în jurul torpedoului, pe parasolar şi pe butoanele 

care controlau geamurile. Făptaşul curăţase în grabă şi îi 
scăpaseră locurile mai puţin evidente. Însă nu asta a făcut 
să bată mai repede inima lui Molander. A fost altceva şi, 
pentru a confirma ceea ce-i spunea instinctul, urma să 
studieze amprentele la microscop. 

A scos ambalajul de protecţie de pe foliile cu gelatină, 
le-a tăiat câte un colţ ca să ştie care era partea de 
deasupra, apoi a aşezat folia pe amprentă, a apăsat bine ca 
să elimine bulele de aer şi a desprins-o cu grijă. Apoi a pus 
la loc ambalajul de protecţie, ca să asigure amprenta. 
După nouăzeci şi opt de minute şi douăzeci şi două de 
amprente ridicate a ieşit din maşină, pe punctul de a se 
alege cu o vertebră deplasată. 

În aproape douăzeci de ani ca tehnician criminalist, 
Molander văzuse o droaie de amprente şi ajunsese să-şi 
dea seama dintr-o privire de la ce deget provine amprenta, 
dacă e de la mâna dreaptă sau stângă şi dacă toate sunt de 
la aceeaşi persoană. Sau, aşa cum era cazul aici. De la 
persoane diferite. 

Două persoane diferite. 

Bănuielile i-au fost confirmate la microscop. Douăzeci 
dintre amprente îi aparţineau lui Rune Schmeckel. 
Celelalte două, degetul mare şi arătătorul, amândouă de la 
mâna dreaptă, probabil de la aceeaşi persoană, aparţineau 
altcuiva. 

Era ăsta un motiv suficient ca făptaşul să-şi asume un 
risc atât de mare pentru recuperarea maşinii? Pentru că 
două amprente ar putea, în cel mai rău caz, să facă 
legătura între el şi maşină. Chiar să fi fost motivul pentru 
care a ucis o femeie nevinovată şi un poliţist? In Suedia, 
descoperirea unei legături între cineva şi o maşină nu era 
acelaşi lucru cu descoperirea unei legături între cineva şi o 
crimă. Trebuie să fi avut alt motiv. Răspunsul era la fel de 
evident. 

Ucigaşul trebuie să fie în baza de date. 

Motivul era că găsirea amprentelor însemna 
identificarea lui. 

Molander a pus amprentele ridicate într-un dosar şi l-a 

aşezat la locul obişnuit, apoi i-a scris un e-mail lui Irene în 
care o ruga să verifice înregistrările. 
Avea prea multe alte lucruri de făcut pe moment. 

Fabian a virat de pe Togatan pe Frostgatan. După câteva 
viraje, gonea prin Väla şi accelera pe E4, care mergea spre 
sud. S-a dovedit că agentul îi dăduse numărul bun, pentru 
că Lina Pâlsson a răspuns, ceea ce l-a surprins pe Fabian. 
La ce se aşteptase? Ca Lina să fie în spatele crimelor şi să 
se fi dat la fund? 

A întrebat-o de ce şi-a schimbat numărul şi ea i-a spus că 
n-a avut încotro. De la moartea lui Jörgen ziarele o 
hăituiseră zi şi noapte pentru interviuri şi declaraţii, cu 
toate că le spusese în faţă că n-o interesează. I-a explicat 
că s-a mutat la Norra Hamnen şi l-a invitat să se oprească 
pe acolo când are timp şi chef. El i-a spus că acum era un 
moment potrivit, cu toate că era limpede din vocea ei că a 
luat-o prin surprindere. După câteva secunde, i-a spus să 
vină la ea şi să sune la uşă când ajunge. 

Nu putea să-şi alunge impresia că ceva nu era în ordine. 
Într-un moment e inaccesibilă, ca în momentul următor să 
fie peste măsură de ospitalieră. Era ca şi cum ar fi aşteptat 
ca el să sune şi să-i ceară ajutorul, ca şi cum ar fi ştiut ce 
căuta el. Îşi schimbase adresa şi numărul de telefon. Să fie 
oare el singurul care ştie unde e ea, pe cale să-i cadă drept 
în capcană? Ar trebui să-i sune pe Astrid şi pe ceilalţi să le 
spună? 

Dar ştia că nu poate fi Lina. Era convins că ucigaşul este 
băiatul ascuns în spatele lui Claes. Sau? Şi dacă nu era el? 
De ce nu-şi aminteşte de acest coleg misterios? Poate că 
băiatul din fotografie nu era decât alt indiciu fals, poate că 
fotografia fusese trucată. Chiar să fie aşa? Să fie posibil să 
fi schimbat cineva anuarul lui cu altul? Poate că unul 
dintre cărăuşi? 

Gândurile lui Fabian se năpusteau în toate părţile, la fel 
de haotic ca electronii liberi. De-abia când a luat-o pe 
Hălsovagen a reuşit să-şi recapete controlul, mulţumită 
cântecului „Disconnect the Dots” al formaţiei Of Montreal, 
şi să decidă că gândirea paranoică era, probabil, rezultatul 

lipsei de somn. 

A găsit un loc de parcare în spatele Teatrului Municipal 
şi a traversat prin faţa vechiului cinematograf Sandrew, 
unde reuşise să se strecoare când rula Halloween, la 
doisprezece ani, dar după ce s-a terminat a trebuit să-l 
roage pe proiecţionist s-o cheme pe mami să-l ia acasă. 

A traversat Roskildegatan şi a descoperit cu încântare 
că brutăria Kafferepet era tot acolo. Nu se schimbaseră 
prea multe în cartier. Lucrurile stăteau altfel mai aproape 
de strâmtoare. Ceea ce fusese cândva partea dosnică a 
oraşului - o zonă industrială plină de şine de cale ferată, 
depozite dărăpănate şi silozuri ruginite - se transformase 
în anii exilului său într-un mic port încântător cu faleze, 
restaurante şi cafenele. 

Era o cameră video la interfonul apartamentului Linei. 
Fabian a încercat să arate degajat. S-a auzit clicul uşii, 
dându-i voie să intre. Uşa apartamentului ei era deschisă şi 
aroma de cafea proaspătă răzbătea pe scară. A zis „bună”, 
dar nu i-a răspuns nimeni, aşa că a păşit pe folia de plastic 
care proteja podeaua din hol, a închis uşa după el şi a mers 
mai departe pe poteca de plastic care fâşâia spre un living 
mare, fără mobilă, cu o bucătărie deschisă. 

Filtrul de cafea din bucătărie picura bolborosind otravă 
neagră şi uşa balconului era deschisă larg. Fabian a ieşit şi 
s-a uitat peste strâmtoare, pe care era un trafic intens, 
gândindu-se ce bine e să locuieşti cât mai aproape posibil 
de ambarcaţiuni şi de apă. Maşinile erau cu totul altceva. 
S-a întrebat cât o fi costat acest apartament şi a hotărât că 
priveliştea ar fi meritat peste un milion de coroane. 

— Ah, aici erai. 

Fabian s-a răsucit un pic prea repede. 

— Oh, îmi pare rău. Te-am speriat? 

Lina a lăsat din mâini o tavă cu ceşti şi o cafetieră plină. 
Fabian a scos checul cu cafea pe care îl adusese şi l-a pus 
deasupra pungii. 

— Mmmm... De la Kaffeperet? 

Fabian a încuviinţat. 

— Ce privelişte fantastică! 

— Mulţumesc. Am vrut să mă mut aici încă de când au 
construit zona. Dar Jörgen refuza să plece din Odâkra. 
Doar peste cadavrul meu, zicea. A turnat cafeaua. Lapte? 

— Da, mulţumesc. Fabian a luat o înghiţitură, spunându- 
şi că e neobişnuit de bună pentru filtru. Lina, cum o duci, 
de fapt? 

Ea s-a aşezat, cu ochii rătăcindu-i peste strâmtoare. 

— Ca să fiu cu totul sinceră, e multă vreme de când nu 
m-am mai simţit atât de bine. 

— Ştii că ucigaşul e încă liber şi există mai multe motive 
să credem că... 

— Da, dar eu nu m-am numărat niciodată printre 
agresori. N-am stat acolo îmboldindu-i, ca Pavlan, şi nu i- 
am privit, cum făcea Camilla. 

— Dar, Lina, noi nu mai credem că motivul lui este... 

— Fabbe, l-a întrerupt Lina, răsucindu-se spre Fabian. 
Moartea lui Jorgen este cel mai bun lucru care mi se putea 
întâmpla. Nu că aş fi vrut ca el să sufere cum trebuie să fi 
suferit. Dar realitatea este că a ieşit din viaţa mea. Nu-ţi 
poţi închipui în ce iad am trăit. E ca şi cum aş putea să 
respir prima dată după nici nu ştiu câtă vreme. Am trăit cu 
teamă atâta vreme, încât pur şi simplu nu o mai pot 
suporta. Ştii ce vreau să zic? Nu pot continua să fiu 
speriată. 

Fabian a încuviinţat din cap. 

— De ce nu l-ai părăsit? 

Lina a râs. 

— Jörgen Pålsson nu era genul pe care să-l părăseşti şi 
gata. A clătinat din cap, ca şi cum ar fi vorbit despre 
altcineva, nu despre sine. Mi se pare că aveai nevoie de 
ajutorul meu. 

Fabian a scos anuarul şi albumul său de fotografii. 

— Cred că ştiu cine este ucigaşul. 

Ea l-a privit în ochi, cu o expresie care arăta că acesta 
era ultimul lucru pe care se aştepta să-l audă. El a deschis 
anuarul la fotografia din clasa a noua şi a arătat părul lui 
Claes. 

— Vezi că stă cineva în spatele lui Claes? 


e 404 œ» 


Lina a luat anuarul şi s-a uitat de aproape. 

— O, da... Dumnezeule, cine este? 

Fabian a ridicat din umeri. 

— Speram că mă poţi ajuta tu. Nu cumva ai un anuar? 
De preferinţă unul dinaintea clasei a noua. 

— Îmi pare rău, n-am aşa ceva. Jörgen le-a ars pe toate. 

— Le-a ars? 

Lina a încuviinţat din cap. 

— S-a întâmplat demult, pe la începutul anilor '90. El şi 
Glenn fuseseră plecaţi toată noaptea, până în zori. Îmi 
amintesc clar pentru că a sunat Anki ca să întrebe dacă 
ştiu unde sunt. N-aveam habar, ca de obicei, dar trebuie să 
fi făcut vreo porcărie, pentru că după ce s-a întors acasă l- 
am auzit că bea şi sfâşie lucruri din bibliotecă. Mă 
dusesem deja la culcare şi n-am îndrăznit să mă scol, 
pentru că nu era niciodată o idee bună când era în starea 
aceea. A doua zi dimineaţă am văzut că arsese tot ce era 
legat de şcoală. Fotografii, carnete de note, caiete şi 
anuare. Totul dispăruse, prefăcut în cenuşă pe grătar. 

— Ştii de ce? 

Lina a făcut semn că nu. 

— N-am îndrăznit niciodată să întreb. S-a întors la 
anuar. Aşadar, a fost acolo tot timpul. 

— Dacă asta te face să te simţi mai bine, nu l-am văzut 
până noaptea trecută, târziu, şi nu cred că l-a văzut 
altcineva din clasă. Se pare că persoanele care au alcătuit 
anuarul nici măcar nu l-au observat. 

— De unde ştii? 

— Nu-i apare numele. Sunt toţi, în afară de el. Vezi şi tu. 

— Te cred. Şi eşti sigur că este el? 

Fabian a încuviinţat. 

— N-am nevoie decât de un nume, şi aici intri tu în 
cadru. 

— Nu înţeleg cum te pot ajuta. Habar n-aveam că mai 
era o persoană în clasa noastră. Eşti absolut sigur? 

A ridicat cana de cafea şi a încercat să ia o înghiţitură, 
cu toate că îi tremurau mâinile. 

— Lina, dulapul lui era cel din dreapta dulapului tău. 

— Ce? De unde ştii... 

— Ştim care dulap era al lui. Uită-te aici. 

A deschis albumul şi a arătat fotografia în care Lina era 
cu spatele la aparat şi punea nişte cărţi în dulap. Lina s-a 
uitat la fotografie şi apoi la celelalte fotografii de pe 
pagină, în care apărea ea din diferite unghiuri, mai mult 
sau mai puţin conştientă că este fotografiată. 

— Tu le-ai făcut pe toate astea? 

Fabian a încuviinţat din cap. 

— Ca să ştii, eşti prima şi, sper, ultima persoană căreia i 
le-am arătat. 

Ea i-a prins privirea. 

— Nu ştiu ce să zic. Fabian, îmi pare rău. 

— Nu trebuie să-ţi pară rău. A fost o vreme în care aş fi 
făcut orice pentru tine. Dar asta a fost atunci. Acum am o 
căsnicie fericită şi n-am nicio... 

— Nu asta am vrut să spun, l-a întrerupt Lina. Pur şi 
simplu n-am habar cine avea dulapul lângă al meu. Era 
cineva cu care, evident, n-am vorbit niciodată. Chiar era în 
clasa noastră? 

Fabian a încuviinţat. 

— Îmi pare rău, dar nu-mi amintesc deloc de el. 

— Eşti sigură? Eşti absolut sigură? 

Lina a încuviinţat din cap şi Fabian a simţit cum energia 
i se scurge din trup. Poate că nu se aşteptase ca Linei să-i 
ţâşnească din gură numele de cum trecea el pragul, dar 
sperase ca memoria ei să fie stimulată cumva şi, în cel mai 
bun caz, să-i stea numele pe limbă. Dar nu se întâmplase 
nimic. Memoria Linei era la fel de goală ca şi a lui. 

— E în ordine dacă arunc o privire? 

Fabian a lăsat-o pe Lina să dea pagina până la alt grup 
de fotografii ale ei, îngălbenite. 

— Aici. N-am să uit niciodată acel moment. 

A arătat o fotografie în care ea era pe cale să lovească o 
minge de tenis cu o bâtă plată de brännbolf?. Jörgen 
stătea lângă ea, ridicând o bâtă rotundă. 


4 Joc asemănător cu baseballul, practicat în Suedia, Norvegia, 
Danemarca şi Germania. 

— Ce? 

— Nu-ţi aminteşti? Jörgen a fost aşa de ofticat, 
întotdeauna voia ca eu să folosesc bâta rotundă, dar eu nu 
puteam să lovesc mingea decât cu cea plată. Am nimerit o 
lovitură de milioane chiar după ce a fost făcută fotografia 
asta. S-a dus incredibil de departe. Nu mă-ntreba cum, dar 
toţi au reuşit să ajungă în case şi mie chiar mi-a ieşit o 
dublă. 

— Desigur, a zis Fabian, cu toate că nu-şi amintea deloc 
evenimentul. 

Lina s-a uitat la altă fotografie, în care şedea într-o 
bancă din clasă, arătând plictisită. 

— O, da, orele alea de germană. Doamne, cât le uram! 
Aus außer bei mit... cum era? 

— Nach seit von zu. 

— Aşa. Cu siguranță, germana era specialitatea ta. 

— Oh, nu ştiu. Era mai degrabă... 

— Las-o baltă. Îmi amintesc cum şedeai în prima bancă, 
întotdeauna ridicând mâna şi dându-te mare. 

— Nu mă dădeam mare. Pur şi simplu, mă interesa. De 
fapt, mi se părea distractivă. 

— Germana? Distractivă? Glumeşti? 

— Nein, ich schâmten nicht! Fur mich war Deutsch 
immer vie spaß! Immer! Immer! 

Lina a izbucnit în râs. 

— Cum îl chema, oare? 

— Pe cine? 

— Profesorul nostru de germană! 

— Helmut cumva, nu-i aşa? 

— Aşa e, Helmut... Krull...? 

— Nu, stai aşa. Kroppen... Kroppenheim. Asta e! Helmut 
Kroppenheim! 

Fabian se simţea ca şi cum ar fi câştigat un joc prelungit 
de Trivial Pursuit. 

Dar Lina nu i-a oferit aplauze sau urale. Se uita afară, la 
strâmtoare. 

— Aşa e... 


50 Joc de societate bazat pe cunoştinţe de cultură generală. 

— Ce? 

— Era mare înghesuială în jurul dulapurilor noastre. Nu- 
ţi aminteşti? _ 

Fabian a încuviinţat. Işi amintea foarte bine ce 
înghesuială era şi cât de des trebuia să stai la rând ca să 
ajungi la dulapul tău. Dar nu voia să spună nimic. Ştia ce 
este pe cale să se petreacă şi nu voia pentru nimic în lume 
să rişte să-i întrerupă concentrarea. Era însuşi motivul 
pentru care venise s-o vadă. 

— M-am lovit cu spatele de el din greşeală de câteva ori, 
pentru că nu ştiam că e acolo. Hei, erai aici. Scuze. Şi apoi 
am făcut exact acelaşi lucru după ora următoare. Doamne, 
e cu adevărat groaznic când te gândeşti la asta. 

Şi-a scuturat capul, privind în continuare în depărtare. 

Tăcerea n-a durat decât câteva minute. Dar lui Fabian i- 
a părut o eternitate şi a început să scormonească printre 
gânduri, încercând să găsească ceva de spus care să o facă 
să vorbească iar. 

— Oh, aşa e... Nu şedea întotdeauna lângă Claes? a zis 
ea deodată, întorcându-se spre Fabian. Nu-i aşa? La urma 
urmei, nimeni nu voia să şadă lângă el. 

Fabian a încuviinţat din cap, cu toate că nu-şi amintea 
decât că Claes se aşeza de obicei cât mai aproape posibil 
de catedră. Habar n-avea cine stătea lângă el. Dar era 
limpede, Lina avea dreptate. Nu putea fi decât el. 

— Stai, am găsit. Torgny... Nu aşa îl chema? a continuat, 
privindu-l pe Fabian. Torgny Solmedal. 

Fabian a repetat numele în sinea sa şi şi-a dat seama că 
nu este prima oară că numele apare în anchetă. 

Klippan le-a dat hamburgerii, cartofii prăjiţi şi coca-cola 
lui Irene şi lui Astrid, care şedeau în tăcere, încercând să 
interpreteze diferitele „hmm”-uri din convorbirea lui 
telefonică. 

Erau singuri în zona cu mese din afara rotiseriei de pe 
Rundgângen, la o zvârlitură de băț de secţia de poliţie. 
Klippan insistase să stea afară. După cele întâmplate cu 
camera video de la Sâderâsen, nu voia să rişte ca făptaşul 
să asculte. 

— Grozav, o să sun dacă se întâmplă. Salut. 

Klippan şi-a băgat telefonul în buzunarul cămăşii şi a 
luat o înghiţitură mare din hamburger. Astrid şi Irene au 
aşteptat cu răbdare să mestece şi să înghită, dar el a mai 
luat o înghiţitură. 

— Presupun că n-ai de gând să ne spui ce aţi vorbit? a 
zis Astrid. 

Klippan a arătat spre gura sa care trudea de zor. 

— Scuze, dar sunt mort de foame. Cel puţin copiii sunt la 
tatăl lor. 

— Oh, slavă Domnului. 

— Da, so far so good”. Problema e că nu el e cel care i-a 
luat de la grădiniţă, a zis Klippan, înfulecând altă bucată 
de hamburger. 

Astrid şi Irene nu puteau decât să aştepte ca el să 
termine. 

— Bun, copiii sunt cu Bjorne Hiertz, dar nu el e cel care 
i-a luat, chiar dacă cei de la grădiniţă spun că aşa a fost? a 
întrebat Irene. 

Klippan a încuviinţat din cap şi a început să vorbească, 
deşi nu terminase de mestecat. 

— De vreme ce tăticul lor nu are custodia, presupun că 
n-a fost niciodată la grădiniţă, sau poate că o fi fost o dată, 
ceea ce face să fi fost uşor pentru făptaş să se dea drept 
tatăl lor. Amintiţi-mi să-i trimit mâine directoarei grădiniţei 


51 Până aici e în ordine (în limba engleză în original). 

o fotografie a lui Bjorne. 

Astrid şi Irene s-au uitat una la alta. 

— Şi cum au ajuns copiii la tatăl lor? 

— Asta-i chestia ciudată. Klippan şi-a umplut gura cu 
cartofi prăjiţi. Tipul nostru i-a lăsat acolo. 

— Ce? Făptaşul? A fost acolo? 

Klippan a încuviinţat. 

— Se pare că la început a fost o oarecare confuzie. Tatăl 
n-avea habar că o să vină copiii sau cine i-a lăsat acolo. 

— Dar ce a zis ucigaşul? 

— l-a spus că este un tată care are copii la aceeaşi 
grădiniţă, i-a povestit de accidentul de pe E6 şi că de 
aceea îi aducea pe copiii lui. 

— Nu pricep de ce a cheltuit atâta timp să-i ia şi să-i 
ducă acasă pe copiii victimei, a zis Astrid. 

— Sau de ce mama lor mergea pe E6 spre nord în loc să 
se îndrepte spre grădiniţă, a adăugat Irene. 

— S-a dus la grădiniţă. Dar copiii nu erau acolo şi i s-a 
spus ce ni s-a spus şi nouă, că tatăl lor venise deja să-i ia, a 
zis Klippan. Ceea ce înseamnă că, probabil, ucigaşul ştia 
că ea o să se ducă la Strovelstorp după ei. 

— Aşa că s-a ţinut pe urmele ei de la grădiniţă, a zis 
Irene. 

— Asta tot nu explică în ce fel a reuşit să-i ardă ochii, a 
zis Astrid. 

S-au oprit din vorbit şi s-au întors la mâncarea care deja 
se răcise şi ajunsese mai fadă, dacă era posibil. Astrid a 
renunţat când îi mai rămăsese o jumătate de hamburger şi 
a împins deoparte farfuria de carton. 

— Dar cred că ar trebui să lăsăm deoparte asta. Cu câţi 
dintre colegii de clasă aţi luat legătura până acum? 

— Eu am dat de opt, a zis Klippan. 

— Şi eu de patru, a zis Irene. 

— Aşadar, am luat legătura cu toţi, în afară de unul. 

— Da, presupunând că nu-l includem pe Risk. 

— Nu-l includem. De cine n-am reuşit să dăm? 

— Seth Kârheden, a zis Irene. 

— Da, tipul cu pelerinajul, a zis Klippan. Nu trebuie să 

aterizeze la Kastrup în seara asta? 

Irene a încuviinţat din cap şi a băut din coca-cola. 

— Şi până acum nimeni nu-şi aminteşte de alţi colegi? a 
întrebat Astrid. 

Klippan a clătinat din cap. 

— Doi dintre ai mei, Ştefan Munthe şi Annika Nilsson, au 
spus că parcă îşi amintesc de cineva, a zis Irene. 

— De ce ne spui asta abia acum? Avem un nume? 

— Din păcate, nu. 

Astrid a oftat şi a simţit că îi pierise cheful. Cheful să 
examineze fiecare indiciu din toate unghiurile, să 
cântărească fiecare posibilitate şi să încerce să vadă 
legături care le scăpaseră tuturor celorlalţi şi care s-ar 
putea nici să nu existe. Nu era vorba decât despre a prinde 
un ucigaş de care nu-şi putea aminti nimeni, dar pe care în 
curând nimeni nu va mai putea să-l uite. 

— Dar, Astrid, nu ne putem da bătuţi şi gata, a zis 
Klippan. 

— Sigur că n-o să ne dăm bătuţi. Cine a pomenit de 
renunțare? I-a văzut cu coada ochiului pe Irene şi Klippan 
cum se uită unul la altul. Întrebarea e cum mergem mai 
departe? 

— Dacă-mi permiţi, cred că suntem obligaţi să le oferim 
o oarecare protecţie celor care au mai rămas din clasă. E 
clar că sunt în primejdie, şi ar fi un lucru nesăbuit să n- 
avem grijă de ei, a zis Klippan. 

Astrid a încuviinţat. 

— Câţi dintre ei sunt în acest moment în străinătate? 

— Patru dintre ai mei. Dar doi se întorc mâine. 

— Doar pelerinul e plecat din grupul meu, dar se 
întoarce curând, a zis Irene. 

— E vreunul dintre ei în concediu în Suedia? 

— Nu, dar Christine Vingâker şi familia ei au închiriat o 
casă la Lysekil. 

— Deci, au rămas unsprezece din clasă. S-a mutat 
vreunul dintre ei din Skâne? La mai mult de patru sute de 
kilometri. 

— Lotta Ting locuieşte la Oslo, a zis Irene. 

Klippan a făcut semn că nu. 

— Au rămas zece. Avem nevoie de douăzeci de oameni, 
zi şi noapte. Dacă numărăm schimburile, ajungem la cel 
puţin cincizeci de agenţi, a zis Astrid. De câţi oameni 
credeţi că putem face rost din biroul nostru? Cinci? Vedeţi 
şi voi care e problema. 

— Cum rămâne cu Malmö? a zis Klippan. Încă n-ai vorbit 
cu ei? 

— Ba da, dar nu pot să se lipsească decât de zece, ceea 
ce e, de fapt, mai mult decât mă aşteptam. În plus, nu 
ajung decât luni. 

Klippan a scos un oftat lung. 

— Nu contează. Nu-l putem lăsa să-i ia în continuare 
unul câte unul. Nu se poate. O să continue, şi în acest 
moment... Firar să fie, în acest moment ei sunt o pradă 
uşoară. 

Astrid nu putea decât să fie de acord. 

— Dar ce-ar fi să-i adunăm? a zis Irene. Să-i luăm şi să-i 
punem într-un singur loc. Atunci ar fi destul cu cei cinci 
oameni ai noştri. Nu credeţi? 

Klippan a încuviinţat din cap şi Astrid a ridicat din 
umeri. 

— La ce fel de loc te gândeşti? 

— Nu prea ştiu. Poate camere de hotel? Ar putea fi casa 
cuiva sau aşa ceva? 

— Gata, ştiu! a zis Klippan, iar Astrid şi Irene s-au 
răsucit spre el. Arăta de parcă ar fi obţinut scor triplu la 
scrabble cu Z şi Q. Nu pot să cred că nu mi-a venit în 
minte mai devreme. Singura întrebare e dacă putem să-i 
convingem pe toţi să accepte. 

— Klippan, unde? a întrebat Astrid, dar era prea târziu. 

El luase deja o îmbucătură zdravănă de hamburger. 

Fabian şi-a încuiat maşina, s-a repezit să traverseze şi şi- 
a simţit inima bătând mult mai repede ca de obicei. Simţea 
că începe în sfârşit să vadă lumina de la capătul tunelului. 
Lina Pâlsson îşi amintise numele făptaşului, întocmai aşa 
cum nădăjduise. Restul avea să-l lase colegilor săi. Cu un 
nume ca Torgny Sölmedal, adresa lui nu trebuia să fie greu 
de găsit. 

Trecuse deja de ora nouă când a descuiat uşa casei de 
pe Pålsjögatan, numărul 17. Era linişte. Niciun Marilyn 
Manson care să-l întâmpine. Să îndrăznească să spere că 
Theodor a obosit, în sfârşit, să stea singur în camera lui, 
distrugându-şi urechile, sau doar venise cucoana din vecini 
să se plângă? 

Bucătăria arăta întocmai aşa cum o lăsase mai devreme 
în seara aceea, ceea ce însemna că Theodor probabil n-a 
mâncat nimic de câteva ore. Probabil că era prins cu totul 
de Call of Duty şi n-a avut timp să-şi dea seama ce flămând 
este. Fabian nu pricepea cum pot jocurile pe calculator să 
contribuie la îngrăşarea tinerilor. Din câte ştia el, era 
invers. A strigat că e acasă, dar n-a primit niciun răspuns, 
aşa că şi-a scos telefonul şi a trimis un SMS. 

Bună Theo, sunt acasă. Unde eşti? Mă gândeam că am 
putea mânca ceva bun la barul Pålsjö cam într-o jumătate 
de oră. Tata. 

Mai avea o jumătate de oră. Apoi avea să-şi înceapă 
concediul, sunând-o pe Sonja ca să-i spună că ea şi Matilda 
trebuie să ia primul tren spre casă. Apoi avea să-l târască 
pe Theo afară din cameră şi să-i arate noul lor oraş. Într-o 
seară de vară caldă ca aceasta, nimic nu era mai bun decât 
o plimbare în jos pe deal şi prin pădure până la barul 
Pålsjö. 

A deschis laptopul în momentul în care răspunsul lui 
Theo apărea pe telefon. 

Sunt acasă. Incă joc CoD, am pus căştile, dar barul 
Pålsjö sună bine. Au burgeri? 


e 413 


Fabian a râs. 

Sunt sigur că da. Dar mă tem că sunt cam de o sută de 
ori mai buni ca aceia de la McD's. 

Marfà... 

Fabian s-a concentrat din nou pe calculator. A intrat în 
Eniro, fişierul on-line, şi a scris „Torgny Sölmedal” în 
fereastra de căutare. Aşa cum se aşteptase, era o singură 
persoană cu acest nume şi locuia la Helsingborg, pe 
Motalagatan, numărul 24, în Husensjö. Însă la o căutare pe 
Google au apărut 879 de intrări, ceea ce l-a surprins pe 
Fabian, care se aşteptase la un singur link înapoi la Eniro. 

În capul listei de pe Google era un link plătit: Sölmedal 
Tekniska AB - Invenții, proiecte, construcții - Pentru noi 
nu există problemă tehnică imposibil de rezolvat! 

Sigur că are o firmă de inginerie. Ce altceva putea să 
aibă, şi-a zis Fabian, a dat clic pe Contact şi şi-a notat 
adresa, Frejagatan, nr. 2. Ar putea să se împartă în două 
echipe şi să verifice ambele adrese în acelaşi timp. 

S-a întors la rezultatele căutării şi a derulat lista. Cele 
mai multe se refereau la diverse patente pentru de toate, 
de la părţi de maşinării mici până la sisteme de operare 
electronice. După câteva pagini a dat peste un link: Mai 
multe despre T. Solmedal, care l-a trimis înapoi la 
Solmedal Engineering AB. 


Torgny Solmedal s-a născut la Ekeby pe 12 august 
1966. Se înalţă deasupra pământului la 1,85 m şi 
apasă pământul cu mai puţin de 73 de kilograme, 
este ambidextru şi are un IQ de 131 şi peste, în 
funcţie de test. Încă din copilărie i-a plăcut să 
construiască diverse lucruri, când a primit de 
Crăciun un set Meccano. În 1986 a pus bazele lui 
Solmedal Tekniska AB, cu mottoul că nu există 
probleme care să nu poată fi rezolvate. Din munca 
lui au rezultat numeroase patente, precum şi 
independenţă economică. Continuă să-şi conducă 
firma. „Pentru că e distractiv”, spune Torgny 
Solmedal. 

Pentru că e distractiv, a repetat Fabian în gând, şi nu 
ştia dacă trebuie să râdă sau să plângă. Cu câteva 
rezultate mai jos a găsit un link la un articol care i-a stârnit 
interesul. Era despre operaţia în care Rune Schmeckel 
uitase să scoată două cleme de plastic din vezica urinară a 
unui bărbat. In acest moment pacientul, Torgny SOlmedal, 
nu intenţionează să intenteze proces. De aceea l-a ales pe 
Claes Măllvik ca victima sa principală? Mai întâi deturnase 
toată atenţia de la el în anii de şcoală, şi apoi asta. 

Gândurile lui Fabian au fost întrerupte de un sunet 
ciudat care venea de la etaj. Era din ce în ce mai tare şi 
părea că vorbeşte cineva printr-un megafon. După un 
minut a auzit publicul fluierând şi aplaudând şi şi-a dat 
seama că se întorsese Marilyn Manson cu câteva secunde 
înainte ca tobele şi chitarele distorsionate să bubuie cu 
sunetul la maximum. 

I am so all-american 

Era nouă şi treisprezece minute. Nu chiar atât de târziu, 
dar, luând în considerare faptul că vecina îşi exprimase 
deja nemulţumirea, chiar dacă în termeni blânzi, şi că 
Marilyn probabil zbierase cât îl țineau plămânii toată ziua, 
Fabian şi-a zis că ce-i prea mult e prea mult şi a pornit 
spre scară. 

Fuck it! Fuck it! Fuck it! Fuck it! 

Volumul era mult mai tare la etaj, aproape insuportabil. 
Nu înțelegea cum poate răbda Theodor să fie în aceeaşi 
încăpere cu acele difuzoare. Era din cauză că folosea 
căştile? Uşa era întredeschisă. Fabian tocmai se pregătea 
s-o deschidă când telefonul a început să vibreze în 
buzunar. Era Sonja. Probabil că se întreba ce se mai 
întâmplă. Avusese de gând s-o sune, dar n-a avut când, aşa 
că s-a grăbit să coboare la parter, a ieşit pe terasă, ca să 
acopere cât mai mult posibil muzica, şi a răspuns. 

— Bună, iubito. 

— A sunat destul de mult. Am nimerit prost? 

— Nu. Nici vorbă. 

— Voiam doar să văd cum te simţi. 

— Păi, nu ştiu. Presupun că aşa de bine cum merit, a zis 
Fabian, dându-şi seama că în ultimele ore nici măcar nu s- 
a gândit la arsuri. 

— Eşti încă la spital? 

— Nu, tocmai am ajuns acasă. Sonja, eu... 

— Deci, l-ai văzut pe Theo. S-a descurcat singur? 

— Ăăăă... Da, aşa cred. Până acum ne-am trimis doar 
SMS-uri. Dar cel puţin răspunde şi combina lui stereo e 
dată aşa de tare că-mi simt urechile pe cale să... 

— Fabian, am întâlnit-o. 

— Ce? Cum? Cine? 

— Niva Ekenhielm. Am băut cafea cu ea azi. Lisen i-a 
luat pe copii, aşa că am putut să stăm de vorbă pe 
îndelete. 

Fabian nu ştia ce să spună. 

— Mi-a spus totul. Mi-a spus fiecare amănunt mititel, 
intim. Voiam doar să ştii. 

Nu se dă bătută în ruptul capului, şi-a zis Fabian. Niva 
nu putea să-i lase în pace pe el şi familia lui. Să fie din 
cauză că i-a cerut o favoare? se întreba ce anume spusese. 
Cât de mult înfloriseră totul de data asta imaginaţia ei şi 
dorinţele confundate cu realitatea. Ar fi vrut să protesteze. 
Să spună că Niva exagerase, cu siguranţă, povestea ca să 
ridice un zid între ei. Dar s-a înfrânat, dându-şi seama că, 
la urma urmei, n-avea importanţă. Pierduse de multă 
vreme acest meci. 

— Bun. Te simţi mai bine? 

— Nu ştiu. Poate? 

— E ceva despre care vrei să vorbim? 

— Nu. 

A aşteptat ca ea să spună mai multe, dar n-a făcut-o. Era 
clar că vrea ca el să spună ceva. 

— Te iubesc. Doar aşa, ca să ştii, te iubesc. 

— Sună-mă când ai terminat, şi poţi să-i spui lui Theo că 
trebuie să răspundă când îl sună cineva. 

— Dar, iubito, ai putea de fapt să mergi deja să rezervi 
un bil... 

A auzit un clic, a pus telefonul înapoi în buzunar cu un 

oftat şi a intrat în casă. 

I'd rape the raper! 

Pe când urca din nou scara a fost cuprins de o senzaţie 
din ce în ce mai puternică, senzaţie pe care o avea de când 
a păşit în casă, şi acum, stând în faţa dormitorului lui 
Theodor, nu mai era doar o senzaţie. Era sigur că e ceva 
rău. Îngrozitor de rău. A deschis uşa şi s-a năpustit în 
cameră. 

I am the idiot who will not be himself! 

A apăsat buton după buton pe combină, dar ea continua 
cu încăpățânare să urle. 

Fuck it! Fuck it! Fuck it! Fuck it! 

În cele din urmă, a smuls toată combina, cu cabluri cu 
tot, şi a aruncat-o pe podea. Tăcerea care a urmat n-a fost 
deloc plăcută şi, cu toate că ştia că n-are rost, s-a uitat sub 
pat, pe după draperii şi în dulap. Insă Theodor nu era în 
camera lui. 

Nu se aştepta să-i răspundă, dar l-a strigat, iar şi iar, cât 
îl ţineau plămânii. Cuvintele se terminaseră. A strigat până 
ce a trebuit să se oprească şi s-a prăbuşit pe marginea 
patului, ca să-şi adune gândurile. Dar n-a putut. Ceva din 
el voia în continuare să intre în panică şi să plângă, ca şi 
cum ar fi ştiut în sinea sa că totul era pierdut. Că e în 
întregime vina sa. 

A închis ochii şi a încercat să se silească să respire 
adânc şi lent. După câteva minute a deschis ochii şi s-a 
uitat prin cameră. Fusese Theodor aici când s-a întors 
acasă, mai devreme? Il întâmpinase aceeaşi muzică. 
Acelaşi disc cu zgomot drăcesc. Ultima oară îl văzuse pe 
Theodor când s-au dus la film şi au luat feribotul spre 
Danemarca. Asta a fost marţi. Acum era vineri. Nu 
vorbiseră de trei zile întregi. 

Sonja l-a cicălit să-şi sune fiul, lucru pe care l-a făcut. 
Dar nu i-a răspuns. Doar prin SMS-uri. Şi el s-a mulţumit 
cu asta. N-a auzit vocea fiului său, dar a fost mulţumit de 
răspunsurile scrise. 

Nu s-a gândit decât la anchetă. 

Fabian şi-a luat capul în mâini, sperând că o să reiasă 

până la urmă că Theodor a fugit de acasă. Ar fi fost cu 
totul de înţeles. Probabil că el însuşi ar fi făcut acelaşi 
lucru. Dar nu asta se întâmplase. Fabian era sigur. Era 
absolut sigur că era vorba de altceva. Ceva mult mai rău. 

S-a ridicat şi a început să caute prin cameră indicii. Cele 
mai multe dintre lucrurile lui Theo erau încă în cutii. În 
afară de nişte haine, doar calculatorul şi combina fuseseră 
despachetate cum se cuvine. In mijlocul biroului era o 
agendă neagră pe care n-o mai văzuse. În şnurul care o 
ţinea închisă era înfipt un stilou. A scos stiloul, a slăbit 
şnurul şi a deschis agenda. 


Acest jurnal îi aparţine lui: 

Theodor Nils Risk 

Dacă nu eşti persoana scrisă mai sus şi nu ai permisiunea 
de la persoana scrisă mai sus, închide imediat acest carnet. 


Chiar ţinea fiul lui un jurnal? A început să-l răsfoiască şi 
a citit câteva pagini, pe sărite. 


E prima dată când scriu în tine, cu toate că te-am primit de 
la mama de Crăciun acum doi ani. A zis că e întotdeauna bine 
să-ţi scrii gândurile, ca să nu uiţi nimic... 


Am încercat să-mi miros propriul corp. Nu cred că miros 
urât. Dar ştiu că sunt urât. Urât ca dracu’... Urăsc şcoala. O 
urăsc!... i-am auzit căutându-mă şi strigând că sunt homo... m- 
au pocnit în stomac şi au zis că-i vina mea... M-au scuipat în 
faţă... cât îi urăsc! Ei nu pricep dracului nimic... mi-au luat 
şapca şi au urinat pe ea şi m-au silit să mi-o pun la loc pe cap... 


mă urăsc!... aş vrea să mă întorc, dar nu pot... în cuşca lui 
de parcă ar fi dormit, dar nu dormea. l-am înfipt un ac în spate 
şi la început a chiţăit şi a încercat să... Super haios... m-am dus 
la unul dintre ei şi l-am pocnit în faţă cu boxul de alamă ascuns 
în mănuşă... -am pus la pământ şi m-am apucat să-i izbesc 
capul de caldarâm... Cel mai grozav lucru de când am fost 
prima oară la Legoland... 

7 iulie. E o săptămână de când ne-am mutat în gaura asta 
împuţită. Ideea tâmpită a lui tata. Pe aici totul se presupune că 
trebuie să fie aşa de în mă-sa de drăguţ şi de grozav de nu se 
mai poate. Pe dracu. Se pricepe să promită... e ca un iad în 
care te împotmoleşti... Stau doar aici, singur, plin de ură... joc 
CoD... Tata m-a dus la un film de tot rahatul şi a încercat să 
vorbească cu mine. Aşa de în mama mă-sii de penibil... Îmi 
vine să pocnesc zdravăn pe cineva. Tocmai ard gazul pe-aici 
ŞI... 


Ultimul paragraf se termina brusc. Ca şi cum ar fi fost 
întrerupt la jumătatea gândului. Fabian nu ştia cum să 
interpreteze jurnalul. Nu era un secret că Theo avusese o 
perioadă grea la şcoală şi că se încăierase de câteva ori. 
Dar asta. Asta era cu totul altceva. Sonja ştia oare? A dat 
pagina ca să se asigure că nu mai e nimic scris. 


Dacă vrei să-ţi mai vezi secătura de fecioraş adorat să-ţi pui 
cascheta de baseball aşezată pe cutia din stânga şi să-mi 
urmezi instrucţiunile. O. I. 


Fabian nu putea să respire. În sinea sa ştiuse de când a 
păşit în încăpere, dar acum avea dovada. Totul se învârtea 
în jurul lui şi a trebuit să se aşeze iar pe pat înainte să-şi 
piardă echilibrul. Ucigaşul fusese aici. În casa lui, şi i-a 
luat fiul. Categoric, tiparul era spart. Până acum nu 
atacase decât persoanele din clasă. Nu pe copiii lor. Acum 
era ceva diferit. A luat telefonul şi i-a trimis un SMS lui 
Theodor. 

Coboară. Hai să mergem. Ne aşteaptă burgerii... 

Mâinile îi tremurau aşa de tare, că a trebuit să pună jos 
telefonul cât a aşteptat răspunsul. A sosit mult mai repede 
decât se aşteptase. 

Bună încercare, dar ai face mai bine să-mi urmezi sfatul. 

Fabian şi-a dat seama că n-are de ales şi s-a uitat în jur 
după caschetă. Era aşezată pe una dintre cutii, la stânga 
biroului. Era neagră şi stătea cu cozorocul spre el. Mai 

văzuse astfel de caschete, aveau pe partea din faţă cinci 
leduri care se aprindeau când apăsai pe un buton. Se 
gândise să-şi cumpere una ultima dată când a fost la Clas 
Ohlson*?, dar a renunţat când şi-a imaginat vocea 
batjocoritoare a Sonjei. 

S-a dus la caschetă, a ridicat-o şi a văzut că ledul din 
mijloc fusese înlocuit cu o cameră video. A şovăit, 
încercând să se gândească la alternative, dar şi-a dat iute 
seama că nu are niciuna şi şi-a pus cascheta pe cap. I se 
potrivea perfect, ca şi cum ar fi fost deja ajustată pentru 
el. A primit alt SMS. 

Intră pe  http://89.162.38.99:8099/cam12 password: 
aProapEgAta. 

Fabian s-a conformat. 

Pe ecran a apărut o imagine cu granulaţie mare, 
arătându-l pe Theodor care zăcea pe spate într-un spaţiu 
îngust, cu mâinile legate. Era clar că încercase să se 
elibereze, pentru că pe braţe şi pe mâini avea răni din care 
curgea sânge. Şi-a ridicat capul şi s-a uitat direct la 
cameră, îngrozit. Arăta de parcă striga din răsputeri. 

„Theo, unde eşti? Spune-mi unde eşti şi o să vin după 
tine!” a strigat Fabian către telefonul său. 

Nu poate să te audă. 

„Dar tu? Tu mă auzi?” 

Nu se ştie cât timp va mai avea oxigen. Tot ce ştiu sigur 
e că o să se termine. Poate mâine? Poate săptămâna 
viitoare, sau peste două ore? 

„De ce l-ai băgat pe fiul meu în asta? Ce are el de-a face 
cu toate? la-mă pe mine în locul lui!” 

Trebuie să îndeplineşti o sarcină dacă vrei să-l mai vezi 
viu. 

Fabian s-a uitat la telefon. Adresa era încă acolo şi a 
simţit nevoia să introducă iar parola. Dar, în loc să vadă o 
imagine a camerei video, a primit un mesaj: Parola 
incorectă! Intrarea neautorizată respinsă. A încercat iar şi 
a primit un anunţ identic. 

Urcă-te în maşină, mergi la secţia de poliţie, parchează 


“2 Lanţ suedez de magazine cu articole de uz casnic. 

acolo şi nu lăsa pe nimeni să te vadă. 

Fabian n-a avut nici măcar timp să se întrebe la ce s-ar 
putea aştepta când a apărut alt mesaj. 

Tic-tac, tic-tac... 

— În acest moment nu ştim sigur decât că va avea loc la 
ora zece mâine-dimineaţă, dar speculaţiile în privinţa 
subiectului sunt dezlănţuite. Ai vreun comentariu? a 
întrebat-o una dintre cravatele în dungi pe cealaltă. 

— Da, asta este absolut ultima picătură. Dacă ne gândim 
la ce am aflat ieri, Kim Sleizner ar fi trebuit să ţină imediat 
o conferinţă de presă, dar în loc de asta a dat un interviu 
exclusiv la Ekstra Bladet, ceea ce nu este nici pe departe 
suficient pentru a reclădi încrederea în poliţie. Conferinţa 
de presă de mâine e absolut crucială. 

Dunja Hougaard nu era deloc surprinsă. Când venea 
vorba de Sleizner, nimic nu o mai putea şoca. De la ultima 
lui manevră ticăloasă se simţea golită de ultimul strop de 
energie. A apăsat butonul telecomenzii şi cravatele au fost 
înlocuite de o Julia Roberts tânără care stătea pe 
Hollywood Boulevard lângă un Ferrari roşu, împreună cu 
prietena ei prostituată. „And remember, don't mouth off. 
They don't like that.*” Dunja văzuse scena de cel puţin o 
sută de ori şi hotărâse că trebuie să fie filmul care se 
difuza de cele mai multe ori la televizor. 

Oricât de mult nu-şi dorea s-o facă, nu s-a putut abţine şi 
a dat înapoi la ştiri. 

— Şi care crezi că va fi subiectul? 

— Probabil că o să-şi anunţe demisia şi o să încerce s-o 
prezinte ca fiind propria hotărâre. 

— Asta înseamnă că, de fapt, a fost dat afară? 

— Da, după toate probabilitățile. Dar un om cu 
experienţa şi competenţa lui Sleizner va fi întotdeauna la 
mare căutare. Ba chiar se vorbeşte că ar putea deveni 
următorul nostru ministru de justiţie, aşa că cine ştie ce as 
are în mânecă. 

— Şi dacă această conferinţă de presă nu este despre 
demisia lui? 


53 Şi nu uita, nu răspunde obraznic. Nu le place asta. (în limba engleză 

— Atunci probabil că are un indiciu concret în 
investigaţie. Ceva care să arate că face progrese şi este 
încă o forţă de care trebuie să se ţină seama în cadrul 
poliţiei. 

— Dar nu crezi că este probabil? 

— Nu. 

Dunja a închis televizorul, apoi a smuls bateriile din 
telecomandă şi a aruncat-o în cealaltă parte a încăperii, ca 
să nu fie tentată s-o folosească iar. Ştia exact despre ce 
avea să fie mica lui conferinţă de presă. 

Fotografia ucigaşului. 

Fotografia găsită de ea. 

Sleizner avea să se bată cu pumnii în piept şi să 
transmită cât se poate de explicit mesajul că 
departamentul funcţiona foarte bine câtă vreme era el la 
cârmă. Că o să rezolve curând cazul şi o să-l prindă pe 
ucigaş. Dar nu cu suedezii, cu danezii. 

De parcă lui Kim în Mă-sa Sleizner i-ar fi păsat de caz. 

Nu era decât o farsă. Un spectacol care să deturneze 
atenţia de la scandalul lui personal. Nu-l interesa să 
coopereze cu suedezii, să vadă ce indicii sau teorii aveau 
ei, nu făcea decât să prindă ocazia să tragă spuza pe turta 
lui. Această conferinţă de presă era despre el şi numai 
despre el, indiferent care avea să fie preţul în cele din 
urmă. 

O minţise în faţă fără să clipească, sacrificând-o pe ea şi 
munca ei. Cerneala de pe demisia ei nici nu avusese timp 
să se usuce că i-a cerut să predea cheile, insigna, cartela 
de acces şi arma de serviciu. l-a dat două minute să-şi 
strângă lucrurile într-o cutie, uitându-se tot timpul peste 
umărul ei ca un şoim. 

Fusese dată afară la fel ca Fabian Risk şi, la fel ca el, nu 
putea să se împace cu asta. Nu era nicio şansă ca ea să se 
abţină să lucreze la caz câtă vreme rămânea nerezolvat. 

Nu ştia la ce reacţie în lanţ să se aştepte de la conferinţa 
de presă a lui Sleizner de a doua zi dimineaţa, dar era 
pregătită pentru ce e mai rău. Ucigaşul avea, probabil, să 
se dea la fund, devenind aproape imposibil de găsit. Cu cât 

rămânea mai multă vreme nesigur de cât ştie poliţia, cu 
atât mai bine. Asta sporea şansele ca el să devină în cele 
din urmă peste măsură de încrezător şi neatent şi să facă o 
greşeală fatală. 

Trebuia să facă ceva. Nu-l putea împiedica pe Sleizner 
să publice fotografia, dar se putea asigura că suedezii o 
primesc primii. A luat telefonul şi l-a sunat pe Fabian Risk. 
Telefonul a sunat, dar n-a răspuns nimeni. Era nouă şi 
douăzeci seara, nu foarte devreme, dar nici prea târziu ca 
să suni. A încercat din nou, de data asta lăsând un mesaj 
scurt în care spunea că are un lucru pe care el trebuie să-l 
vadă şi e în drum spre Suedia ca să i-l arate. 

De vreme ce exista o posibilitate ca telefonul lui să fie 
ascultat, nu voia să precizeze ce vrea să-i arate. Iniţial nu 
plănuise să spună că e în drum spre Suedia, dar acum, că 
se gândea la asta, nu părea o idee rea. Ar fi putut să-i 
trimită fotografia prin e-mail, dar, la fel ca telefonul, nu 
era sigură că Risk este singurul care are acces la el. 

Dunja şi-a deschis calculatorul şi a intrat în e-mail. Dar 
în loc să apară căsuţa ei de e-mail, i s-a cerut o parolă. A 
scris Shawarmapaj55 - o parolă pe care o folosea în prea 
multe locuri şi ar fi trebuit s-o schimbe de îndată ce va 
avea timp. 

Parolă incorectă. 

A încercat din nou. 

Parolă incorectă. 

Oare ticălosul ăla reuşise deja să pună să i se schimbe 
parola? 

Nu se putea gândi decât la o persoană care l-ar fi putut 
ajuta. 

— Da, sunt Rønning... 

— Mi-ai schimbat parola de la e-mail? 

— Hei, salut, bunăciune. Auzi, sunt cam ocupat, a şoptit 
el. Nu sunt singur şi aproape am terminat sushi... 

— Mikael, la naiba, l-a întrerupt Dunja. E important. Tu 
eşti cel care a schimbat-o? 

L-a auzit oftând, în vreme ce pe fundal se auzea tema 
din Titanic. 

— Am auzit că ai plecat. 

— Jigodia nu mi-a dat de ales, şi trebuie să intru în e- 
mailul meu. 

Alt oftat. 

— A venit de îndată ce ai plecat şi m-a pus s-o schimb. 
Practic, dintr-o perspectivă juridică, nu este de fapt e- 
mailul tău. 

— Mikael, e extrem de important să intru chiar acum în 
e-mailul meu. Nu mai târziu. Acum. Ai înţeles? 

— De ce? 

— Cu cât ştii mai puţin, cu atât mai bine, aşa că va 
trebui pur şi simplu să ai încredere în mine. Nu trebuie 
decât să-mi dai noua parolă. 

— Îmi pare rău, dar chiar nu pot. E aproape sigur că 
Sleizner cotrobăie prin căsuţa ta poştală chiar în secunda 
asta şi o să observe imediat dacă alt IP încearcă să intre. 
De cum îşi dă seama că îţi aparţine ţie, o să ştie că eu te- 
am ajutat. 

Avea dreptate. Rahat. 

— Însă... Aveam eu presimţirea c-o să suni, aşa că am 
făcut o copie a întregului hard înainte ca Sleizner să pună 
gheara pe el. Ţi-l pot pune într-un fişier Dropbox. 

— Perfect. Preferabil chiar acum. 

— Sigur, cu toate că musafirul meu şi mingea pentru 
fitness au găsit o modalitate să se întâlnească. 

După douăzeci şi cinci de minute, Dunja a putut să 
transfere fotografia ucigaşului pe un stick USB şi după alte 
cincisprezece minute curăţase tuşul uscat din cartuş şi o 
printase. După zece secunde a plecat din apartamentul de 
pe Blågårdsgade şi a pornit în grabă spre gara Nørreport. 

— Închisoarea? a repetat Astrid. 

— Da, de ce nu? Va fi doar pentru weekend, a zis 
Klippan. E deja păzită, şi nu va mai trebui să-i aşteptăm pe 
cei de la Malmö să trimită oameni aici. Luni putem hotărî 
dacă există o soluţie mai bună. 

Plecaseră de la rotiserie, mergând spre dreapta pe 
Rundgângen şi acum vedeau atât închisoarea, cât şi secţia 
de poliţie pe cealaltă parte a străzii. Astrid încă nu ştia ce 
să creadă despre această idee. Trebuia să se obişnuiască 
cu gândul. Să trimită la închisoare restul clasei şi să le 
ofere acolo protecţie ar fi, cu siguranţă, o soluţie drastică 
şi nu lipsită de controverse. Dar poate că, la urma urmei, 
era cea mai puţin îngrozitoare idee. 

— Hai să fim cinstiţi, e clar că asta trebuie făcut. Ce 
variantă avem? a zis Klippan, de parcă i-ar fi citit 
gândurile. 

— Ştii câtă beşteleală o să-ncasăm pentru asta? 

— Va fi nimic în comparaţie cu câtă beşteleală o să- 
ncasăm dacă nu facem nimic şi-l lăsăm în continuare să-i 
culeagă unul câte unul. 

Klippan avea dreptate. Aveau toate motivele să creadă 
că făptaşul ar putea să lovească în orice moment şi că nu 
avea de gând să se oprească până ce întreaga clasă avea 
să fie ştearsă de pe faţa pământului. Principalul punct în 
favoarea planului era, de fapt, timpul. Dacă începeau 
acum, şi dacă totul mergea strună, puteau să-i adune pe 
toţi în noaptea aceea. Principalul punct împotrivă era 
planul însuşi. 

— Nu şi-a dus Risk maşina acasă? 

Irene a arătat spre maşina lui Risk, care era în parcarea 
de lângă secţia de poliţie. 

— Presupun că nu, a zis Klippan. Poate că încă nu e în 
stare să conducă? 

— Bun, hai s-o facem, a zis Astrid. O să aducem aici 
restul clasei pe perioada weekendului. Dar, pentru ca 

planul să funcţioneze, trebuie să ne asigurăm că trecem 
cât mai neobservaţi şi le spunem despre asta doar celor 
care trebuie să ştie. Totul depinde de faptul că informaţia 
asta nu răsuflă, sub niciun motiv. 

4 

Undeva, fiul său zăcea cu mâinile şi picioarele legate 
într-un spaţiu îngust ca un coşciug şi oxigenul se putea 
termina în orice clipă. Poate că se terminase deja? 
Imaginea lui Theodor încuiat în acea cameră era săpată în 
mintea lui Fabian şi nu se putea gândi decât la ceea ce 
îndura fiul său. Nu doar acum, ci în toţi anii de şcoală. 
Cum se poate să nu fi observat? Fusese chiar aşa de prins 
cu problemele sale? Şi Sonja? Dacă ar fi ştiut i-ar fi spus. 
Nu-i aşa? 

Şi-a amintit că o dată îi spusese că-şi face griji pentru 
Theodor, după ce ela venit acasă cu două coaste rupte şi o 
comoţie. A crezut că ea reacţionează exagerat. Presupunea 
că e o parte normală a creşterii, băieţii de vârsta lui Theo 
se încăierau. Ba chiar se lăudase un pic, zicând că el o 
dată îşi rupsese o coastă tuşind, când a avut o răceală 
urâtă. 

Dar Sonja nu s-a dat bătută, ci a avut o discuţie serioasă 
cu diriginta şi a asistat la lecţii, ca să-şi facă o impresie 
despre situaţia fiului lor la şcoală. Totul părea perfect 
normal. Întocmai aşa cum Fabian şi Theodor susţinuseră 
tot timpul. În cele din urmă, ea a renunţat şi a recunoscut 
că a reacţionat exagerat. 

El se înşelase. 

Se înşelase îngrozitor. 

Dar acum era vremea să plătească oalele sparte şi era 
singurul care putea să o facă. Avea să plătească, oricare ar 
fi fost preţul. Avea să îndeplinească orice sarcină i se 
dădea. Dacă mai era o şansă să-l salveze pe Theodor, era 
pregătit să renunţe la orice altceva. Nici ancheta, nici 
propria viaţă nu mai contau. Dacă ar fi ajuns prea târziu, 
atunci... Să ajungă prea târziu nu era o opţiune. 

A urmat cu sfinţenie fiecare ordin, a mers pe drumul cel 
mai scurt către secţie, a parcat departe de celelalte maşini 

şi a ţinut pe cap tot timpul cascheta de baseball. Făptaşul, 
sau Torgny SOlmedal, cum ştia acum Fabian că-l cheamă, 
putea să vadă şi să audă tot ce vedea şi auzea el. Dar toată 
comunicarea lor era prin SMS-uri. Poliţista daneză îl 
sunase, dar i s-a interzis să răspundă. 

Niciunul dintre colegii săi nu se vedea când a ajuns la 
intrare, care era luminată. Florian Nilsson nu era în 
spatele biroului de recepţie, aşa că a putut să-şi introducă 
în cititor cartela de acces, să tasteze codul şi să intre. 
Trebuia să ajungă la laboratorul lui Ingvar Molander. Nu 
mai fusese niciodată acolo, dar ştia că este undeva la 
subsol. Îl întrebase pe făptaş ce trebuie să facă dacă se 
dovedea că Molander este acolo şi răspunsul n-a întârziat. 

Ocupă-te de asta. 

INVESTIGAŢII TEHNICE 1. MOLANDER scria pe placa 
de lângă uşa închisă. Fabian şi-a băgat mâna în buzunar, 
ca să se asigure că arma de serviciu e pregătită, a deschis 
uşa şi a intrat. Incăperea arăta ca un garaj mare, podeaua 
şi pereţii erau din ciment şi erau câteva sectoare de lucru 
bine luminate. Molander nu se vedea pe nicăieri. 

Stai în mijloc, răsuceşte-te. Incet. 

Fabian a făcut ce i s-a spus şi şi-a dat seama că nici 
făptaşul nu ştia ce caută. De asta se afla acolo. Era clar că 
ucigaşul bănuia că Molander găsise ceva. 

Ia o cârpă, du-te la Peugeot. 

Ochii lui Fabian fuseseră atât de concentrați pe BMW-ul 
argintiu zdrobit, încât nu şi-a dat seama că Peugeot-ul era 
acolo decât când a primit SMS-ul. Danezilor le venise în 
sfârşit mintea la cap şi îl trimiseseră. S-a dus la el şi a citit 
biletul de pe parbriz. 


Dragă Ingvar Molander, 

Fabian a vorbit foarte frumos despre tine. Sper să 
poți găsi ceva concludent în această maşină, de 
vreme ce nu se face nimic în privinţa ei aici, în 
Danemarca. 

Cu cele mai bune urări, 

Dunja Hougaard 

Brigada Omucideri a Poliţiei din Copenhaga. 


Aşadar, daneza era cea care se ocupase de asta. De cum 
avea să se termine, dacă avea să scape cu viaţă, avea să ia 
legătura cu ea ca să-i mulţumească. Nu trebuia să 
subestimeze valoarea unui contact util de cealaltă parte a 
strâmtorii. 

Aşază-te pe scaunul şoferului, uită-te în jur. 

Fabian a deschis portiera din partea şoferului, s-a aşezat 
la volan şi a examinat interiorul maşinii. Erau bucățele de 
scotch cu săgeți şi numere pe bord, în jurul torpedoului şi 
pe schimbătorul de viteze, ca să marcheze locurile din care 
Molander ridicase amprente. De aceea era maşina atât de 
importantă? 

Dă jos semnele, şterge totul. 

Fabian a dezlipit bucăţelele de scotch şi a început să 
şteargă bordul. Din când în când primea o mustrare, 
spunându-i-se să şteargă mai bine sau să îndrepte camera 
în altă direcţie. După douăzeci şi două de minute i s-a dat 
voie să iasă din maşină. 

Du-te să iei amprentele. 

„Din păcate, nu ştiu unde sunt.” 

Găseşte-le. 


i 

Probabil e între nouă şi zece, poate că nouă şi jumătate, 
dar cu siguranţă nu fără un sfert, şi-a zis Astrid Tuvesson, 
cu toate că în realitate nu-i păsa. Indiferent ce făceau, ea 
nu putea scăpa de senzaţia că sunt cu un pas în urmă, că 
într-un fel de neînțeles toate astea fuseseră planificate şi 
hotărâte dinainte. Dar Klippan avea dreptate. Ar fi fost de- 
a dreptul iresponsabil să nu le ofere celorlalţi elevi din 
clasă o locuinţă temporară sigură. 

S-a culcat pe canapea după ce a tras draperiile şi a stins 
toate luminile. Din păcate, nu era atât de întuneric pe cât 
sperase. Vreo cincisprezece diode care clipeau aveau grijă 
de asta. Nu pricepea de ce fabricanţii de echipamente 
electronice ţineau morţiş să pună diode peste tot, şi a 
conchis că probabil în copilărie au văzut prea multe filme 

ştiinţifico-fantastice. 

Mai devreme vorbise cu Ragnar Palm, care răspundea 
de închisoare, ca să-i explice situaţia. Nu putea să-i ofere 
decât două celule goale, care asigurau spaţiu pentru cel 
mult patru dintre cei zece. O celulă comună ar fi fost 
perfectă, dar, din câte ştia ea, nu exista aşa ceva în Suedia. 
În schimb, Palm se oferise să blocheze porţiuni din spaţiul 
comun al deţinuţilor, unde ar fi încăput fără probleme zece 
paturi. Ar avea acces la televizor, la o bucătărie şi la o 
mică bibliotecă, ceea ce i-ar ajuta să se simtă mai puţin ca 
nişte prizonieri. 

Irene şi Klippan s-au oferit să-i sune pe toţi ca să le 
spună despre plan, aşa că Astrid putea folosi acest timp ca 
să se odihnească un pic. Ceva îi spunea că asta e ultima 
ocazie. Din nefericire, creierul refuza să facă o pauză şi 
părea că a hotărât să ia viteză, în vreme ce restul corpului 
ei încerca să apese pe frâne. 

Ingela Ploghed i se învârtea prin gânduri. Femeia mică 
şi fragilă se simţea rău şi nu voia să meargă cu ea cu 
maşina. De fapt, a încercat să refuze, dar Astrid a ales să 
n-o asculte pe Ingela Ploghed sau pe doctor. Dimpotrivă, a 
forţat-o cât de mult a putut şi a simţit că amintirile Ingelei 
au revenit când erau lângă calea ferată. A crezut că 
sunetul trenului a declanşat subconştientul femeii. Se 
aprinsese în întuneric cu o lumină portocalie intensă. 

Soarele o făcea să transpire. Căldura îi radia prin corp, 
făcându-i pulsul să galopeze şi să pompeze toată acea 
lumină portocalie din jur. lubea căldura şi nu se mai sătura 
de ea: treizeci, treizeci şi cinci de grade, un şezlong şi 
sunetul valurilor măturând plaja de la Koh Chang. Ce 
poate fi mai bun? De cum va putea să-şi permită, avea să 
lase în urmă pentru totdeauna întunecimea nordică. Nu 
ştia unde avea să îmbătrânească. Tot ce ştia era că n-avea 
cu adevărat importanţă, câtă vreme avea mâncare bună şi 
o climă plăcută. 

Dar nu va reuşi niciodată să-l convingă pe Gunnar să se 
mute. El era ca un peşte-lună bătrân şi ursuz care se 
împotrivea la orice. A mai luat o înghiţitură direct din 

sticlă şi a constatat că nu mai vede clar, dar îl vedea 
venind drept către ea. Ticălosul ăla blestemat... Avea 
tupeul să-i spună că ar trebui să lase sticla. Uite cine 
vorbeşte! Ea a strigat că îl urăşte grozav şi a azvârlit cu un 
bol, care s-a spart de perete. El a încercat s-o oprească, şi 
ea l-a lovit cu sticla, a auzit-o spărgându-se, dar a 
continuat să lovească... 

Sunetul telefonului a răzbătut prin somnul adânc, şi 
Astrid şi-a dat seama că nu e pe o plajă din Thailanda sau 
acasă, în bucătărie, cu Gunnar, ci pe canapea în biroul său. 

— În sfârşit. Nu dormeai, nu? a zis Molander. 

— Nu, nu. Bună, Ingvar. Ai găsit ceva? 

— Destule. Dar nimic care să ne intereseze pe noi. 

Astrid s-a ridicat în șezut. 

— Eşti sigur? 

— Astrid... 

— Ştiu, dar... Eşti sigur că eşti în clădirea corectă? 

— N-ai zis că e cea mai depărtată de poartă? Scrie 
Krigshammar pe uşă. 

— Asta e. Sunt sigură că am văzut un scalpel. 

— Ai văzut. Dar n-a fost folosit ca să scoată un uter, ci ca 
să construiască şi să modifice figurine din Warhammer. 

— Warhammer? Ce-i asta? 

— Cel mai tare joc al împătimiţilor de calculatoare. Dar 
tu ai doi sâni în plus şi un penis în minus ca să te prinzi şi 
o explicaţie mai amănunţită ar face reţeaua ta de mobil să- 
ţi scumpească abonamentul, aşa că o să lăsăm descrierea 
pe altă dată. 

— Ai cercetat toată clădirea? 

A auzit la celălalt capăt un oftat adânc. 

— Păi, nu-i tocmai uriaşă. 

— Şi celelalte clădiri? 

— Mandatul e valabil doar pentru aceasta. Va trebui să 
vorbeşti din nou cu Stina Hogsell. 

— Da... Păi, rahat. 

— Apropo, a avut Irene timp să verifice baza de date? 

— Cum? Ce să facă? 

L-a auzit oftând din nou. 

— Am găsit în maşină amprente şi i-am trimis un e-mail 
în care îi cer să le verifice în baza de date. 

— Nu cred că a avut timp să-şi verifice e-mailul. Am ieşit 
un pic şi acum e cu Klippan şi telefonează... 

— Bine, vrei să ai grijă să-l citească imediat? O să dorm 
câteva ore. 

— Stai un pic, ce fel de amprente? 

— Totul e în e-mail. Noapte bună. 

A auzit un clic. Astrid a fost surprinsă că Molander a 
închis în toiul conversaţiei. I se mai închisese telefonul în 
nas de multe ori, dar niciodată de către Molander. 

A ieşit din birou şi a trebuit să-şi mijească ochii în 
lumina fluorescentă intensă de pe coridor în drum spre 
Irene, care şedea pe salteaua din biroul ei, vorbind la 
telefon. 

— Bine... Nu pot răspunde la această întrebare pe 
moment, dar o să te sun de îndată ce aflu mai multe. Ai 
grijă să putem da de tine la acest număr. 

A închis şi s-a uitat la Astrid. 

— De câţi ai dat? 

Irene a ridicat ostentativ două degete. 

— Asta-i tot? 

Irene a încuviinţat. 

— Jafaar Umar şi Cecilia Holm n-au răspuns şi eram pe 
cale să-l sun pe Stefan Munthe. Oricum, cu Nicklas 
Bäckström şi Helene Nachmansson am aranjat. Cum se 
descurcă Klippan? 

— N-am idee. Dar tocmai am vorbit cu Molander şi se 
pare că ţi-a trimis un e-mail important. 

Irene s-a uitat la ea întrebător şi s-a ridicat. S-a dus la 
biroul ei supraîncărcat şi şi-a deschis calculatorul. 


De la: ingvar.molandergpolisen.se 

Subiect: Important! 

Cred că am găsit şi am ridicat amprentele făptaşului din maşină. 
Bănuiesc că suspectul este în baza de date. Trebuie să se verifice 
imediat şi Tutu m-a trimis cu treabă la Ramlosa, deci contez pe tine. 
Găseşti amprentele în locul obişnuit. I. 

— Ai face bine să cauţi imediat şi îl sun eu pe Stefan 
Munthe, a zis Astrid. 

Irene a încuviinţat din cap şi şi-a tras în picioare tenişii 
Converse ponosiţi. 

— Încă ceva. Seth Kârheden aterizează în douăzeci de 
minute, aşa că o să vedem dacă refuză în continuare să-şi 
deschidă telefonul. Dacă da, probabil că o să-i trebuiască 
vreo două ore ca să ajungă acasă la telefonul fix. 

Astrid a încuviinţat din cap. 

— Şi ce facem cu Cecilia şi Jafaar? 

— Să sperăm că sunt la un film ori aşa ceva. 

— Bine, mai stăm un pic şi încerc din nou. 

— Nachmansson se întreba dacă trebuie să vină ea cu 
maşina la închisoare ori merge cineva s-o ia. 

— Cred că eu şi Klippan o să luăm fiecare câte o maşină 
ca să-i aducem. Nu vreau să implic mai mulţi oameni decât 
este nevoie. 

Irene a încuviinţat şi s-a îndreptat spre uşă. 

— Hei, ia stai un pic. Tutu? Aşa-mi ziceţi voi? 

Irene a rânjit şi a dispărut. 

4 

Fabian se uitase în fiecare cutie pe care o găsise. 
Trecuse prin întregul fişier al arhivei, care era plin de 
dosarele cazurilor vechi, închise. Ba chiar căutase prin 
dulapul plin de hainele de lucru vechi ale lui Molander şi 
prin dulapul vechi de metal plin cu echipament tehnic. Dar 
n-a putut să găsească nimic care să arate măcar a 
amprente. 

„S-ar putea să nu fie aici. Ar fi putut să le ia acasă sau să 
le dea altcuiva.” 

Sună-l. Spune-i că trebuie să vă întâlniți. 

Fabian şi-a stors creierul ca să găsească o cale să scape 
din această situaţie, dar nu vedea decât pereţi masivi, 
abrupți. Nu putea decât să-l înfrunte pe Molander, faţă în 
faţă. Tocmai se pregătea să-l sune când s-a deschis uşa. 

S-a uitat repede în jur după un loc în care să se ascundă, 
dar era prea târziu. Irene intrase deja în cameră şi îl 

văzuse. 

— Fabian? Ce naiba faci aici? 

N-a ştiut ce să spună, aşa că a tăcut. 

— Mi s-a părut că ţi-am văzut maşina în parcare. N-ar 
trebui să fii acasă, odihnindu-te? 

— N-o să mă pot odihni până ce nu este rezolvat cazul. 
Mă ştii doar... Mă rog, nu, de fapt încă nu. Dar, în orice 
caz, aşa sunt eu. 

A adăugat un râs ca să pară rezonabil de destins. Dar, 
judecând după expresia lui Irene, ea nu se lăsa păcălită. 

— Fabian, fii sincer. Ce faci cu adevărat aici? 

El a simţit că-i vibrează telefonul. 

Molander ţi-a cerut să verifici amprentele în baza de 
date. 

A privit-o pe Irene în ochi şi a făcut câţiva paşi spre ea. 

— Molander m-a sunat. Să nu mă-ntrebi de ce m-a sunat 
tocmai pe mine, habar n-am. Poate că s-a gândit că voi, 
ceilalţi, sunteţi prea ocupati, iar eu n-o să fiu în stare să 
stau cu braţele încrucişate, odihnindu-mă. Nu ştiu. A tăcut, 
dându-şi seama că vorbeşte prea mult. Cuvintele se 
rostogoleau din el într-o încercare disperată de a ascunde 
ceea ce sărea în ochi. A aşteptat reacţia lui Irene, dar nu s- 
a întâmplat nimic. Ea doar stătea acolo, uitându-se ţintă la 
el şi, pentru ca tăcerea să nu devină prea stânjenitoare, n- 
a avut de ales şi a continuat. Oricum, a ridicat nişte 
amprente din Peugeot, care ar putea să fie ale făptaşului, 
şi voia să le trec prin baza de date. 

Ea i-a aruncat o privire bănuitoare. 

— Ciudat. Pentru că este exact ceea ce mi-a cerut mie să 
fac. 

Fabian a dat din umeri. 

— Probabil că voia doar să se asigure că se face? 
Problema este că nu le găsesc. 

— Sunt sigură că sunt în locul obişnuit, dar, fireşte, tu 
nu ştii care e acel loc. 

— Nu, de unde să ştiu? Nu lucrez aici de prea mult timp. 

— Tocmai. 

Telefonul lui Fabian a vibrat. 

AProape?gAta. 

A intrat în programul de navigare şi a tastat noua 
parolă. Din nou l-a văzut pe Theodor prizonier în încăperea 
îngustă. De data aceasta băiatul n-a ridicat capul. Părea 
sleit de puteri. Dar cel puţin era viu. Fabian îi vedea 
pieptul cum se ridică şi coboară la fiecare respiraţie, dar 
acum respira mult mai rapid. 

— Fabian, de ce îţi tot verifici telefonul? a întrebat Irene. 
Poţi să te duci acasă. Mă ocup eu de asta. 

El şi-a scuturat capul. 

— Nu, e mai bine s-o fac eu, ca să-ţi poţi vedea de 
treburile tale. Sunt sigur că ai o mulţime de lucruri de 
făcut. 

— Ce-i cu toate astea? S-a întâmplat ceva? 

— Nu, atâta doar că Molander ne-a pus pe amândoi să 
facem acelaşi lucru şi cel mai bine e să-l laşi în seama mea. 

— Dar ştim amândoi că nu pot să te las să faci asta. 

— De ce nu? 

A încercat să pară cât mai nedumerit posibil. Ea i-a 
răspuns cu un zâmbet îngăduitor, aproape trist. 

— Pentru că n-a luat legătura cu tine. Dacă ar fi făcut-o, 
ai fi ştiut unde sunt. Nu-i aşa? 

Lui Fabian nu i-a mai rămas decât să dea din cap şi să-şi 
recunoască greşeala, în vreme ce băga mâna în buzunar 
să-şi ia arma. Irene a încercat să se îndepărteze de el, dar 
n-avea unde. Era lângă perete. A ridicat braţele ca să se 
apere. El i le-a îndepărtat, lăsându-i descoperit capul şi a 
fost surprins de forţa ei când a simţit ceva dur pe picior şi 
s-a dezechilibrat. Irene era deasupra lui, strigând ceva de 
genul că trebuie să se calmeze. 

Lovitura pistolului a nimerit la fix şi ea s-a prăbuşit 
peste el. Sângele s-a revărsat din rană şi a picurat pe 
cămaşa lui. A rostogolit-o pe podea şi s-a ridicat. Acum ştia 
unde să caute. Ea aruncase o privire spre abajurul lămpii 
şi se dăduse de gol. A tras un scaun, s-a urcat pe el şi a 
întins mâna spre abajur, descoperind deasupra dosarul cu 
amprente. 

L-a îndesat sub betelie, a coborât de pe scaun şi s-a uitat 

în jur ca să vadă dacă n-a lăsat nimic în urmă. În cele din 
urmă a întors capul spre Irene, gândindu-se că asta o să 
pară perfect firesc, şi-a întins braţul drept în afara 
câmpului camerei video şi a scris iute ceva pe un plic. 
Telefonul a vibrat. 

Arată-mi ce faci cu braţul drept! 

Fabian s-a supus şi s-a răsucit spre plic, pe care scria cu 
litere strâmbe: „Scuze. L-a luat pe fiul meu. Se numeşte 
Torgny Solmedal”. 

Răspunsul a venit imediat. 

Dacă iţi pasă câtuşi de puţin de el ştii ce ai de făcut. 

85 


Nu putea să creadă că e cu adevărat treaz. Încă mai 
părea că e un vis. Au trecut câteva minute până să înceapă 
să bănuiască că nu e adormit. Că ceea ce vedea şi simţea 
era realitatea în forma ei cea mai brutală. Era în întuneric, 
pe ceva dur şi, mai presus de toate, era înghesuit. A 
încercat să se ridice în șezut, dar s-a lovit la cap aşa de 
tare, încât a simţit cum i se scurge sânge în ochiul drept. A 
încercat să-l şteargă, dar mâinile îi erau legate laolaltă şi 
prinse de o funie cu care îi erau legate picioarele. 

Apoi l-a cuprins panica. Într-o fracțiune de secundă 
temperatura i-a scăzut cu câteva grade şi a transpirat din 
cap până-n picioare. A strigat din răsputeri, în întuneric, şi 
de-abia când plămânii i s-au golit de aer şi a tăcut a putut 
să gândească. 

Şedea la birou, acasă, şi scria în jurnal. Dădea afară prin 
scris toată furia care pulsa prin el, gata să-l facă să 
explodeze. Asculta Marilyn Manson, fără să-şi dea seama 
că e dat mult prea tare. Tata nu era acasă, oricum. Apoi a 
văzut ceva cu coada ochiului, dar n-a reacţionat. Era o 
mişcare abia perceptibilă în reflecţia din geam, ca umbra 
unei umbre, a ridicat privirea spre geam şi a văzut cum 
intră cineva în camera lui. 

La început a crezut că tata venea să dea muzica mai 
încet şi să mai stea la o „şuetă” de tot rahatul. Dar era 
ceva ciudat cu hainele. Vara tatăl lui nu purta, în general, 
decât haine deschise la culoare. Hainele astea erau 
întunecate, aproape militare. Până să se întoarcă, bărbatul 
ajunsese deja acolo şi îi apăsa o cârpă pe faţă. 

În unele momente încăperea mică era scăldată într-o 
lumină atât de puternică, încât trebuia să închidă ochii. A 
presupus că se deschidea un chepeng. Un semn că e pe 
cale să fie eliberat din această închisoare. Dar nu venea 
nimeni să-i scoată legăturile de la mâini şi picioare şi, după 
ce asta s-a întâmplat de câteva ori, şi-a dat seama că nu se 
deschidea nimic, nu era decât o lumină puternică pe care o 

aprindea şi o stingea cineva. 

O dată a auzit pe cineva în apropiere. Cel puţin a crezut 
că aude. Sunetul a venit prin pereţi. Îndepărtat şi înăbuşit. 
A strigat din răsputeri, bubuind în perete cu coatele. Dar 
oricine o fi fost, n-a dat semn că a auzit şi n-a venit să-l 
scoată de acolo. Poate că fost bărbatul în veşminte 
militare? De atunci n-a mai auzit niciun alt sunet. Doar 
pulsul şi răsuflarea sa. 

Oare aşa te simţi când eşti îngropat de viu? N-ar fi fost 
greu să închizi, pur şi simplu, ochii şi să adormi. Dar nu 
putea face asta. Nu din nou. N-o să mai rateze ocazia când 
o să audă ceva. N-o să mai doarmă. Data viitoare - dacă 
avea să fie o dată viitoare - s-ar putea să fie ultima lui 
şansă de a se elibera. 

De data asta avea să fie mai bine pregătit şi n-o să se 
mulţumească să strige şi să bubuie cu coatele în zidul de 
piatră până îi dă sângele. Cu câteva ore înainte s-a 
zvârcolit până a ajuns un pic mai jos şi a simţit sub 
picioare ceva rece şi metalic. Un chepeng. 

În el a licărit speranţa. Poate că avea să scape cu viaţă, 
până la urmă. A lovit cu picioarele în chepeng, care, cu 
toate că era încuiat, a răsunat ca o tobă şi avea să fie 
imposibil să nu auzi dacă erai prin preajmă. Dar n-a venit 
nimeni şi tăcerea a început să pară că nu se va mai sfârşi. 
Speranţa îi scădea pe măsură ce dispărea oxigenul. 

La început nu şi-a dat seama. Nu înţelegea de ce îi este 
din ce în ce mai greu să se concentreze sau de ce aţipeşte 
la intervale tot mai mici. De-abia când i-a dat prin cap că 
respiră ca şi cum ar fi alergat în cursa de 10.000 de metri. 
De-abia atunci a priceput că se sufocă treptat. 

Crezuse că n-avea să facă niciodată asta, în vecii vecilor, 
dar iată că a făcut-o. 

Şi-a încleştat mâinile şi s-a rugat. 

A trebuit să-şi întoarcă privirea de la lumina intensă, 
orbitoare, care venea de la lămpile de deasupra. O durere 
surdă i s-a întins în tâmpla stângă când şi-a mişcat capul. 
Şi-a trecut degetele peste cucuiul de deasupra urechii şi a 
simţit în păr sânge închegat. Durerea nu era gravă, dar era 
prima dată că fusese lovită de un coleg. Risk o doborâse. 

Avea bănuieli în privinţa lui de când citise despre 
incidentele de la Stockholm. Dar faptul că a mers atât de 
departe încât să o lovească a fost o surpriză totală. 

Şi acum dispăruse cu amprentele. 

Nu putea fi el, nu-i aşa? Nu, pur şi simplu nu putea să fie 
el ucigaşul. 

Sau da? 

S-a agăţat de un banc de lucru, s-a ridicat şi a ieşit din 
laborator. Pe drum spre birou a încercat să dea de el pe 
mobil. Dar a intrat căsuţa vocală. 

4 

— Nu, Stefan, sigur că nu vă arestăm pe toți. Numai că 
în acest moment e singura modalitate să vă apărăm, a zis 
Astrid, ţinând telefonul departe de ureche. Şi-a dat ochii 
peste cap spre Klippan, care vorbea şi el la telefon vizavi 
de ea. 

— Minunat. O să venim să vă luăm un pic mai târziu. E 
greu de spus exact la ce oră, dar o să sunăm înainte. Sigur. 
Salut. 

Klippan a închis telefonul şi şi-a întins toate 
încheieturile. 

— Nu, sigur că nu ne-am dat bătuţi. Ancheta avansează 
cu toată viteza, dar estimarea noastră este că sunteţi cu 
toţii în pericol, şi de aceea noi... Corect... Exact. Te sun din 
nou de îndată ce ştiu când ajungem acolo. La revedere. 
Astrid a închis şi a scos un oftat prelung. Ce tâmpit! Ar 
trebui să fie recunoscător că încercăm să-l ajutăm. Dar n-a 
zis nimic. 

— Nu-i pădure fără uscături, a zis Klippan, căscând, 

tocmai când intra Irene. 

— Doamne, Dumnezeule! Irene, ce-ai păţit? 

Astrid s-a apropiat ca să vadă mai bine rana de la 
tâmplă. 

— Am dat peste Risk în laboratorul lui Molander. 

— Risk? Ce făcea acolo? 

— Căuta aceleaşi amprente ca mine şi a susţinut că 
Molander l-a rugat să le verifice în baza de date. 

— Cum? De ce să facă asta? 

— Tocmai ce am vrut să ştiu şi eu. Apoi s-a întâmplat 
asta, a zis Irene, arătând spre rană. 

— Te-a lovit? 

— Da, să trăiţi. 

— Dar... E totul în ordine? 

— Am zăcut fără cunoştinţă o vreme, dar acum e în 
ordine. 

— Nu pricep. Tu pricepi ceva? 

Astrid s-a răsucit spre Klippan, care a clătinat din cap. 

— Ai încercat să-l suni? 

— Nu răspunde. 

— Ce spun s-ar putea să fie tras de păr, a zis Klippan. 
Dar, aşa, de dragul discuţiei. Nu poate să fie... Sau da? 
Poate să fie? 

S-au uitat unii la alţii în tăcere. 

— Nu. Zău aşa. Cu siguranţă există o explicaţie. Trebuie 
să fie, a zis Astrid, aşezându-se. 

— De fapt, mi-a trecut şi mie prin cap, a zis Irene. 

— Haideţi, lăsaţi-o baltă, voi doi... 

— Dar ascultă aici. Punând la primul loc al faptei 
fotografia clasei, ne-a făcut să-l cooptăm în anchetă şi i-am 
oferit toate informaţiile despre caz, ceea ce i-a permis să 
ne îndrepte în orice direcţie a vrut. Recunoaşte! Chiar şi 
când lucra la investigaţie n-a fost tocmai deschis în 
privinţa intenţiilor sale. Apoi a continuat să caute ucigaşul, 
cu toate că l-ai scos din anchetă, şi dintr-odată îl „găseşte” 
pe Rune Schmeckel, de parcă ar fi avut capacitatea magică 
de a scoate la lumină absolut totul. In acelaşi timp, el 
rămânea mai presus de bănuieli. 

— Cum rămâne cu băiatul din fotografia clasei? a 
întrebat Klippan. Cine este? 

— Vrei să zici părul? Irene a ridicat din umeri. Cine ştie, 
dar cine e cel care ni l-a semnalat? Şi din al cui anuar am 
copiat fotografia? Just saying." 

Nimeni n-a vorbit destul de mult timp. Era ca şi cum 
fiecare dintre ei avea nevoie să recapituleze cazul de la 
început, ca să vadă dacă bănuielile lui Irene ar putea să fie 
cu adevărat justificate. După câteva minute, Astrid a 
ridicat ochii şi i-a întâlnit pe ai celorlalţi. 

— Nu, nu poate fi adevărat. 

— De ce nu? a întrebat Klippan. Nu-i mult de când am 
hotărât că nicio idee nu este prea ciudată. 

— Klippan, nu ştiu. Dar refuz să cred că e Risk. Când ar 
fi avut timp? Gândeşte-te când a sunat fata de la 
benzinărie. Era cu noi acasă la Molander. 

— Adevărat. Însă Risk e cel care a primit telefonul. Nu 
ştim dacă fata chiar a sunat, sau era deja moartă. 

— Bine, dar cineva l-a călcat cu maşina pe polițistul 
acela danez pe când Risk era cu noi. Putem să fim de acord 
cel puţin cu asta? 

— Poate că sunt doi, a zis Klippan. 

— Trebuie să existe o altă explicaţie. Irene, în afară de 
faptul că te-a lovit, ai mai observat ceva? Orice? 

— Nu-l cunosc chiar atât de bine, dar nu părea să se 
poarte ca de obicei. Era ceva în ochii lui. Teamă. Panică. 
Nu ştiu. Şi îşi tot verifica telefonul, de parcă... 

— De parcă ce? 

— Nu ştiu. 

— Poate că ţine legătura cu făptaşul, chiar dacă Risk nu 
este un complice, a zis Klippan, şi amândouă s-au întors 
spre el. Poate că ucigaşul îl are la mână cu ceva, de care s- 
a putut folosi ca să-l pună să confişte amprentele. 

— În orice caz, putem fi siguri de ceva, a zis Astrid. 
Bănuiala lui Molander că făptaşul este în baza de date 
trebuie să fie corectă. Altfel nu şi-ar fi dat atâta osteneală. 
Şi, de vreme ce şi-a lăsat din greşeală amprentele în 

maşină, poate că a făcut-o şi în altă parte. 

— Vrei să spui că a făcut şi alte greşeli? a zis Klippan. 

— Nimeni nu-i perfect. 

Irene şi-a dat seama că Astrid are dreptate. Mai exista 
cel puţin un loc în care făptaşul ar fi putut să-şi lase 
amprentele. 

Şi ştia exact unde este. 

Cu toate că era abia prima jumătate a lui iulie, 
întunericul venea deja mai devreme cu fiecare zi. Încă nu 
era destul de vizibil ca să-ţi faci griji, dar era în suficientă 
măsură ca să-ţi semnaleze că în curând vara avea să fie 
doar o amintire îndepărtată. 

Fabian a oprit motorul şi s-a uitat la cifrele roşii care 
arătau ora 22.13. Primise instrucţiuni să parcheze pe 
Osthammarsgatan, 9) stradă perpendiculară pe 
Motalagatan, unde locuia Torgny Solmedal, la numărul 24. 
Fabian se afla acum într-un cartier rezidenţial plin de case 
particulare, cele mai multe dintre ele din prima jumătate a 
anilor 1900. Husensjö. Auzise numele în toată copilăria, 
dar nu cunoscuse pe nimeni care locuia acolo, aşa că nu 
avusese vreun motiv să-l viziteze. Acum era prima oară. 

A întors capul spre dreapta, în jos, aşa încât camera de 
pe caschetă să vadă cum ia dosarul de pe scaunul 
pasagerului. Imediat telefonul a vibrat cu alt SMS. Dar de 
data asta nu era alt ordin. Dimpotrivă, era un dar ceresc. O 
şansă să acţioneze. 

Unde eşti? Ce i-ai făcut camerei? 

„Sunt aici şi tocmai încui maşina”, a zis, ca să verifice 
dacă bănuiala sa este corectă. 

Presupun că eşti conştient de pericol dacă nu urmezi 
ordinele. 

S-a grăbit să răspundă: „Aproape am ajuns. Poate s-au 
descărcat bateriile?” Şi-a scos cascheta şi a pus-o pe jos, în 
dreptul banchetei din spate. Apoi a deschis torpedoul şi a 
scos cele două încărcătoare pentru Sig Sauer P228 care 
erau ascunse sub cartea maşinii. 

Chiar nu-i plăcea să aibă la el arme, şi făcea tot ce putea 
ca să evite asta. Reuşise să nu tragă niciodată în cineva. 
Spre deosebire de ceea ce credeau cei mai mulţi dintre 
oameni, acel tip de situaţie apărea foarte rar în meseria sa. 
Ultima dată când s-a aflat într-o astfel de împrejurare a 
fost iarna trecută. Ar fi trebuit să tragă, dar n-a făcut-o şi 

încă nu-şi putea explica de ce. 

Doi colegi. Şi vina era a sa. 

Şi ţipetele. 

Incă le auzea. Era ca şi cum amintirile i-ar fi pierdut 
urma când s-a mutat la Helsingborg şi abia acum i-au prins 
din nou mirosul, fugărindu-l ca nişte hiene. 

Ţipetele, înăbuşite şi disperate, implorând, rugându-se 
să fie cruţaţi. 

Şi cu ele au venit şi amintirile despre colegii lui siliţi să 
îngenuncheze în încăperea de la subsol. I-au întrebat unde 
este el, dacă este acolo, dar n-au primit alt răspuns decât 
sughiţuri de plâns. Nu ştiau cât de aproape fusese el, că ar 
fi putut să schimbe lucrurile. Cu arma din mâna sa. Dar a 
fost o mână cu totul inutilă. O mână care n-a reuşit să 
apese pe trăgaci. 

A auzit oameni strigând în engleză că au ajuns prea 
departe şi au văzut prea multe. Apoi au ridicat pistoalele 
spre colegii săi şi el a ţintit. A încercat să tragă, dar n-a 
putut. S-au auzit împuşcături şi ei au căzut pe dalele noi, 
lucioase, care s-au înroşit. Ţipetele s-au oprit, dar pentru 
puţin timp. Acum le auzea din nou. Mai tare ca oricând. 

Şi întrebarea stârnea în el ecou. 

Avea să eşueze şi de data asta? 

Fabian s-a pocnit peste cap, încercând să alunge 
amintirile, şi a băgat un încărcător în pistol. A lăsat maşina 
cu cheia în contact şi a mers pe Osthammargatan spre 
Motalagatan, unde a cotit la dreapta şi a traversat pe 
partea cu numerele cu soţ. A mers mai departe pe trotuar 
şi după câţiva metri s-a împiedicat de o ridicătură şi 
aproape că a căzut în nas. 

— Trebuie să fii atent. E cam cu hopuri pe aici, a zis un 
bărbat cu pantaloni de trening care îşi plimba câinele. 

Fabian s-a silit să-i zâmbească şi şi-a dat seama că părţi 
ale trotuarului fuseseră pavate din nou într-un fel care lăsa 
mult de dorit. 

— Da, ca să nu zicem mai mult, a spus Fabian şi a 
încercat să meargă mai departe. 

— Nu mă-ntreba de ce ţin ei morţiş să-l peticească şi să-l 

repare. Arată ca şi cum treaba ar fi fost făcută de un 
începător. 

Fabian a simţit vibrația telefonului. 

Nu eu sunt cel al cărui timp se scurge. 

— Iarna trecută, Kerstin de la numărul cinci a căzut şi şi- 
a fracturat şoldul. Dacă adaugi asta la cheltuieli, ar fi ieşit 
mai ieftin să înlocuiască totul. 

Fabian a încuviinţat, cum se cuvenea, şi a plecat mai 
departe în grabă. A ajuns la numărul 26, unde curtea era 
aşa de năpădită de buruieni, că practic blocau vederea 
dinspre stradă. Era aproape imposibil să vezi casa în 
spatele tuturor plantelor. Dar nu acolo locuia Solmedal, ci 
la numărul 24, care era opusul casei de alături şi al 
aşteptărilor lui Fabian. Deschisă şi primitoare. Ca şi cum el 
îşi dorea oaspeţi neanunţaţi. Un gard jos, alb, înconjura o 
peluză bine tunsă în faţa casei perfect vizibile; pe dreapta 
era un garaj şi pe stânga un gard viu înalt. 

Fabian nu reuşea să înţeleagă. Să fie cu adevărat 
locuinţa tipului? Era foarte deschisă, cu vecini pe 
amândouă părţile. Pe cutia de scrisori scria T. Solmedal şi 
era lumină la fereastra dinspre stradă. S-a oprit şi s-a 
prefăcut că îşi leagă şiretul, ca să-şi facă o imagine mai 
clară a împrejurimilor şi şi-a dat repede seama că trebuia 
să-şi revizuiască prima impresie. Senzaţia de deschidere 
primitoare era valabilă doar pentru faţada casei. Restul 
terenului era cu totul altceva. Un gard de lemn şi gardul 
viu înalt împiedicau pe oricine să vadă dincolo de ele. 

S-a ridicat şi a mers mai departe, luând-o la dreapta pe 
Vâxjogatan. În prima casă din stânga luminile erau aprinse 
şi vedea umbre mişcându-se înăuntru. O cină de vineri 
seara, cu musafiri şi o sticlă de vin. Casa următoare era 
întunecată şi aleea era pustie. A mers pe lângă casă spre 
curtea din spate, unde era un set de mobilă de grădină 
aranjat astfel încât apa de ploaie să se scurgă, precum şi 
un grătar care trebuie să fi costat salariul pe o lună. 
Fabian a traversat în diagonală peluza şi a ajuns la un 
perete de tufe de trandafiri, şi-a tras mâinile în mânecile 
hainei şi a împins cu braţele ramurile, croindu-şi drum prin 

peretele plin de ţepi. 

A ajuns chiar în colţul terenului lui Slmedal. Atunci şi-a 
dat seama că locuinţa era mai mare decât crezuse. În 
spate fuseseră adăugate pe rând câteva clădiri şi trebuie 
să fi fost de două ori mai mare decât fusese la început. 

S-a strecurat pe latura curţii, la adăpostul întunericului 
aruncat de tufele de trandafiri, până a ajuns la o magazie. 
Printr-o fereastră murdară a desluşit o maşină de tuns 
iarba, o pereche de schiuri pentru teren accidentat, câteva 
covoare făcute sul şi un morman de echipament dentar. 

Telefonul din buzunar a zumzăit din nou. Dar de data 
asta nu era un SMS, ci un apel de la Irene. Prin urmare, îşi 
revenise, ceea ce însemna că în câteva minute Astrid şi 
ceilalţi aveau să afle cele petrecute. A lăsat să intre căsuţa 
vocală şi a mers mai departe prin spatele magaziei. Când a 
ajuns la colţ a evaluat distanţa până la casă cam la cinci 
metri. 

Cinci metri peste peluză. 

Adrenalina galopa prin el ca şi cum s-ar fi pregătit 
pentru un sprint de o sută de metri. N-avea habar ce 
anume îl aşteaptă şi mintea lui şovăia. Dar trupul se 
hotărâse şi n-a avut încotro, a trebuit să-l urmeze peste 
peluză, în sus către zidul casei şi pe după colţul următor, 
unde nişte trepte duceau la o terasă cu câteva şezlonguri. 
Fabian şi-a scos arma şi a tras piedica înainte să urce 
treptele. 

Când a ajuns pe terasă, inima îi bătea atât de tare, încât 
îşi auzea sângele pulsând prin vene. Sunetul îi amintea că 
e încă viu. Şi că mai poate să schimbe lucrurile. 

A făcut câţiva paşi spre o uşă glisantă de sticlă şi a putut 
să privească în interiorul livingului, unde lumina era 
aprinsă. În mijlocul camerei era un pian mare, şi o 
bibliotecă, amintindu-i de cea din casa părintească, ocupa 
un perete întreg. În celălalt capăt al camerei era o canapea 
de colţ în faţa unui televizor cu ecran plat mare şi... 

A auzit un sunet. Un sunet pe cât de discret, pe atât de 
şocant. Un scârţâit abia perceptibil. Orice ar fi putut să 
provoace acel sunet. Dar nu în această situaţie anume. 

Fabian s-a răsucit rapid spre şezlonguri. 

— Să ajungi târziu, de asta am auzit. Dar să te furişezi 
prin spate, asta-i o noutate. 

— Unde-i fiul meu? Nu vreau decât să mi-l dai înapoi. 

Fabian a îndreptat pistolul către umbra care se ridica de 
pe şezlong şi aţintea spre el un soi de puşcă cu amortizor. 

— Propun să mergem înăuntru. Înainte să se răcească 
cafeaua. 

— Ce mama dracului ai făcut cu fiul meu? 

— Ajungem şi la asta. Cum ziceam, sunt câteva lucruri 
pe care trebuie să le punem la punct în acest moment, şi 
nu eu sunt cel care ne-a încetinit. S-a apropiat de Fabian, 
cu mâna liberă întinsă în faţă. Aşadar, propun să rămânem 
civilizaţi. Poţi să ţi-o iei înapoi când terminăm. Bine? 

Fabian a şovăit şi nu-şi putea lua ochii de la bărbatul 
aflat în întunericul din faţa sa. Il mai văzuse vreodată, sau 
asta era prima oară? Chiar fuseseră în aceeaşi clasă, sau 
totul era doar un joc? 

— Oricum, n-ai vrea să mă împuşti înainte să afli unde 
este micuțul Theodor. 

Nu-l recunoştea pe acest bărbat. Sau da? Poate că era 
doar din pricina întunericului? Avea senzaţia că se 
întâlnesc pentru prima oară, dar în acelaşi timp ceva părea 
familiar. Ca un dejă-vu. 

A renunţat la strădaniile de a-şi aminti, i-a înmânat 
pistolul şi s-a lăsat condus în living, în vreme ce pe fundal 
se auzea Walkiria lui Wagner, şi au mers prin mai multe 
holuri până în bucătărie, unde pe o masă erau aşezate 
două căni, un infuzor de cafea şi un platou cu fursecuri. 

— Ia loc. 

Fabian s-a silit să se aşeze pe unul dintre scaune, cu 
toate că întregul său corp ţipa să-l atace pe bărbat, să-l 
dea cu capul de masă şi să-l facă să mărturisească unde îl 
ascunsese pe fiul său. 

Torgny S6lmedal s-a aşezat pe un scaun în faţa lui 
Fabian, şi-a pus puşca în poală şi a apăsat încet pistonul 
prin filtrul de cafea. 

— Sunt sigur că te întrebi de ce. 

— Nu mă întreb nimic. Tot ce vreau e să-i dai drumul lui 
Theodor. El n-are nimic de-a face cu asta. 

— Nu că ăsta ar fi motivul meu principal, dar luând viaţa 
câtorva dintre colegii noştri de clasă am făcut lumea un pic 
mai bună. Un mic efect secundar pozitiv de care ar trebui 
să ne bucurăm cu toţii. 

A zâmbit, în vreme ce continua să apese cafeaua 
măcinată spre fundul carafei. 

— Fiul meu! Unde e? 

— Când am început să fac planurile pentru toţi, am fost 
tare dezgustat de lipsa lor de inteligenţă. Ai putea crede că 
exagerez. Dar să luăm ca exemplu drumul în maşina lui 
Jörgen. A fost una dintre cele mai neplăcute experienţe din 
viaţa mea. Îşi jur, până şi o amibă ar avea un IQ mai mare. 

Pistonul a ajuns, în fine, la fund şi el a turnat cafeaua în 
căni. 

Fabian s-a străduit să nu-şi piardă cumpătul în vreme ce 
studia la lumină faţa lui Torgny Sölmedal. Îşi dădea seama 
de ce nu-l recunoscuse nimeni. Faţa lui era atât de banală 
şi de anonimă, încât nu avea nicio trăsătură prin care să-ţi 
poţi aminti de el. Nasul, obrajii, gura, ochii - toate arătau 
pur şi simplu normal, până la cel mai mic detaliu. 

— Priveşte-mă cât vrei. Nimic n-o să-ţi rămână în 
amintire. Mă întrebi de ce nu? Dacă peste o săptămână 
trecem unul pe lângă celălalt pe Kullagatan, n-o să mă 
recunoşti. 

Fabian şi-a dat seama că, probabil, spunea adevărul. Dar 
nu conta. Acum asta n-avea nicio importanţă. A scos 
dosarul cu amprente şi l-a pus pe masă. Mâinile lui 
transpirate au lăsat câteva pete întunecate pe copertă. 

— Uite-ţi amprentele. Acum îl vreau pe fiul meu. 

Torgny Solmedal nici nu s-a uitat la el. 

— Cu sau fără lapte? 

— Poţi să-mi explici ce au de-a face copiii mei cu asta? 

— Cu sau fără? 

— Răspunde-mi! 

Fabian a lovit cu pumnul în masă şi din căni a ţâşnit 
cafeaua. 

Torgny SOlmedal i-a aruncat o privire scurtă şi a şters 
petele cu un şerveţel înflorat. 

— Să înţeleg că fără lapte. I-a întins cafeaua fără lapte 
lui Fabian şi a luat un fursec. Din nefericire, şi chiar asta 
vreau să spun, ai ajuns prea târziu. După cum ţi-am spus 
tot timpul, nu ştiam cât timp va avea oxigen. Dar când 
priveşti înapoi lucrurile, se văd perfect şi trebuie să 
recunosc că a durat mai mult decât m-am aşteptat. 46 de 
ore şi 33 de minute nu-i rău pentru un spaţiu atât de mic. 
S-a dat bătut la ora zece şi şaptesprezece minute. 

A împins peste masă o tabletă care arăta aceeaşi 
imagine pe care Fabian o văzuse mai devreme. Dar 
deosebirea era că acum Theodor zăcea complet nemişcat. 

Nici măcar pieptul nu i se mai ridica. 

Ingvar Molander era sigur că nu adormise. S-a gândit că 
zăcuse treaz pe bancheta din pivniţă, ca să n-o trezească 
pe Gertrud, reluând în minte evenimentele din ultimele 
zile. Iar şi iar, cum amesteci o salată. Şi totuşi, tocmai se 
trezise. 

A răspuns la telefon. Era lrene. N-avea chef să 
răspundă. Nu-şi dorea decât să pretindă că n-a auzit şi să 
doarmă mai departe. Dar ar fi fost prea tras de păr. Toată 
lumea din secţie ştia că are somnul uşor şi că-l trezeşte cel 
mai mic sunet, indiferent cât de obosit ar fi. 

— Sunt Molander. 

— Bună, sunt Irene. Te-am trezit? 

— Să sperăm că e important. 

— Amprentele pe care le-ai găsit în Peugeot au dispărut. 
Risk le-a luat şi probabil i le-a dat ucigaşului. 

Molander s-a ridicat în capul oaselor. 

— Ce mama dracului tot zici acolo? a reuşit să spună, cu 
toate că o auzise perfect. 

— O să-ţi explic mai târziu. Lucrul important este că 
amprentele au dispărut şi noi trebuie să... 

— Stai aşa. Omul era în baza de date? 

— N-am idee. N-am avut timp să verific înainte să 
dispară. 

— Dar cum dracu' au putut să dispară?! 

— Cum ziceam, le-a luat Risk, dar nu mai contează 
acum. Prioritatea absolută este să găsim alte amprente cât 
de repede putem. 

— Şi cum mama mă-sii ai de gând să faci asta? 

Molander simţea cum se năpusteşte peste el proasta 
dispoziţie ca o invazie germană şi n-avea cum s-o 
stăvilească. Nu numai că fusese trezit dintr-un somn de 
care avea mare nevoie. Dar colegii lui reuşiseră să piardă 
amprentele care se presupunea că îl vor identifica pe 
făptaş. Colega lor daneză îşi riscase slujba pentru ca el să 
poată obţine această dovadă. 

— Mă gândeam că, de vreme ce e evident că a fost 
neglijent în maşină, poate că a fost neglijent şi altă dată, 
corect? 

— Da, sau poate că nu? Şi chiar dacă a fost, mai există o 
întrebare mică, dar deloc neînsemnată: Unde? 

— Acasă la Glenn. 

— Ce? 

— Glenn Granqvist, ştii, cealaltă victimă. 

— Da, sigur că ştiu cine este. Dar de ce... 

— S-a lovit la ceafă de etajera pentru pantofi şi a început 
să sângereze, nu-i aşa? 

Avea dreptate. Memoria a început să i se trezească din 
amorţire şi s-a târât afară din coconul de somn. 

— Tu ai fost cel care mi-ai arătat că făptaşul a folosit o 
cârpă ca să curețe sângele de pe hol şi apoi a spălat-o şi a 
stors-o ca să nu picure. 

— Da. Şi? 

— Nu crezi că şi-a scos mănuşile ca s-o spele şi s-o 
stoarcă? 

Irene avea dreptate. Era clar că sunt şanse să-şi fi scos 
mănuşile şi să lase din greşeală o amprentă sau două în 
debara. 

— Hai să mergem imediat acolo. 

Hainele transpirate i se lipeau de corp, cu toate că 
tremura de frig. Vasele de sânge îi erau îngustate, 
redistribuind sângele doar în organele vitale. Era în stare 
de şoc, şi corpul acţiona în mod corespunzător. Tot ce 
păruse mai devreme atât de important părea ceţos şi 
estompat. Nu-şi mai dorea decât să se strângă ghem şi să 
plângă, dar nu putea. Încă nu. 

S-a sprijinit cu mâinile de masă, ca şi cum ar fi vrut să se 
ridice, dar s-a răzgândit când şi-a dat seama că n-are 
puterea s-o facă. 

— Unde e? Unde l-ai închis? 

— E ironic faptul că pui dintr-odată atâtea întrebări 
despre fiul tău. 

— Ironic? 

— Da. Că dintr-odată se pare că-ţi pasă de el. Eu n-am 
copii, dar aş zice că acțiunile tale sunt, probabil, cam 
târzii. Presupun că ai citit cel puţin părți din jurnalul lui, şi 
cineva nu s-ar putea abţine să se întrebe: „Unde-i sunt 
părinții?” Sunt sigur că şi tu te-ai întreba la fel, dacă n-ai fi 
părintele în chestiune. Nu-i aşa? Torgny SOlmedal i-a 
cercetat faţa, căutând aprobarea, dar Fabian a rămas 
neclintit. Ei bine, cel puţin putem să fim de acord cu faptul 
că iubitul tău fiu s-a întrebat, până acum o jumătate de 
oră, unde sunt părinţii lui. 

Fabian voia să sară la bărbatul din partea cealaltă a 
mesei şi să-l lovească până ce din faţa lui zeflemitoare nu 
mai rămâne decât o masă însângerată. Dar s-a stăpânit, 
voia să-şi păstreze cu orice preţ controlul. 

— Hai mai bine să vorbim despre motivul pentru care 
eşti aici, în primul rând. Nici nu apăreai în planul iniţial. 
Locuiai la Stockholm şi nu aveai să contribui la numărul de 
victime decât spre sfârşit. In afară de tine şi de Lotta Ting, 
restul locuiau în continuare aici. Dar te-ai mutat înapoi. Nu 
mă întreba de ce. N-am înţeles niciodată de ce s-ar înapoia 
cineva la locul faptei. Însă iată-te deodată aici, aşa că mi- 

am zis că aş putea să te trag un pic mai adânc în planul 
meu şi, ca să fiu cu totul sincer, nu mi-am făcut deloc griji 
din pricina ta. Nu aveai o listă prea impresionantă de 
realizări. Nu te-am considerat o ameninţare nemijlocită, 
ceea ce s-a dovedit a fi o gravă eroare de calcul. Şi nu mă 
sfiesc să recunosc - a fost cea mai mare greşeală a mea 
până acum şi aproape că m-a costat întreaga operaţiune. 
Aşa că felicitări ţie şi, cum să-i zic, „flerului tău de copoi”. 
A tăcut un moment şi a băut din cafea. Chestia cu maşina a 
fost de-a dreptul impresionantă. Am încercat să-mi dau 
seama cum ai izbutit să dai de urma ei, dar n-am reuşit. Şi 
nu-mi spune, pentru că o să găsesc în cele din urmă 
răspunsul. Apropo, ţi se răceşte cafeaua. 

— N-are decât. 

— Cum doreşti. Micile tale victorii m-au silit să fac unele 
schimbări ale planului şi, sincer, e mult mai bine acum, că 
tu eşti încununarea lui în loc de Monika Krusenstierna. Ţi- 
o aminteşti? Diriginta noastră, care purta întotdeauna o 
fustă în carouri şi privea în altă parte de îndată ce se 
întâmpla ceva stânjenitor. De fapt, cam ca tine. Bag mâna- 
n foc că au fost multe momente în care îţi dădeai seama că 
fiului tău nu-i merge prea bine. Dar, la fel ca Monika, ai 
ales să-i întorci spatele. 

Fabian nu s-a mai putut stăpâni, a ţâşnit de pe scaun, a 
răsturnat masa şi s-a repezit la Torgny SOlmedal, care s-a 
dezechilibrat şi a căzut de pe scaun. Fabian şi-a văzut 
pistolul alunecând pe podea, a reuşit să-l prindă cu o 
mână, dar şi-a simţit corpul începând să i se contorsioneze. 
O durere arzătoare i se răspândea din burtă. 

Torgny Solmedal a oprit pistolul cu electroşocuri şi s-a 
desprins din încleştarea lui Fabian. 

— Asta numeşti tu „civilizat”? 

Fabian n-a putut să răspundă. Era pe podea, scuturat de 
spasme. Mintea era prezentă, dar facultăţile motorii nu. Cu 
coada ochiului l-a văzut pe Solmedal cum a luat armele şi 
le-a pus pe servantă, apoi a deschis unul dintre sertare şi a 
scos o foarfecă de bucătărie, iar din frigider a luat o 
seringă. Fabian a încercat să zică ceva, dar din gură nu i-a 

ieşit decât un vaiet slab. 

Solmedal a înfipt foarfeca în gulerul cămăşii lui Fabian 
şi a tăiat o bucată mare din el, dezgolindu-i gâtul. Fabian a 
încercat să se împotrivească, dar trupul a refuzat să i se 
supună şi nimic nu l-a împiedicat pe Solmedal să-i palpeze 
carotida. 

lrene a condus încet, ca să nu deranjeze cartierul 
adormit, şi a constatat că de data asta a ajuns prima la 
locul care trebuia cercetat. A tras pe dreapta şi a stat 
acolo. Probabil că era prima dată când trebuia să-l aştepte 
pe Molander. El era întotdeauna punctual şi întotdeauna 
cu un pas înaintea celorlalţi, cu o rezolvare pregătită. 

Dar astăzi ea a fost cea cu un pas înainte şi îi venise o 
idee atât de bună, încât n-a putut să fie lăsată pe a doua zi. 
Oare de aceea trăgea de timp şi o făcea să aştepte? I-a 
trecut prin cap gândul să intre şi să culeagă amprentele, 
dar a hotărât că riscul e prea mare; el ar putea să se simtă 
jignit şi să se supere de-a binelea. În plus, cheile erau la el. 

A oprit motorul şi ştergătoarele s-au oprit în mijlocul 
parbrizului. Acesta era unul dintre cele câteva lucruri care 
o enervau la maşina ei şi, de aceea, se obişnuise să 
oprească ştergătoarele înainte să oprească motorul. Dar de 
data asta uitase. Probabil că era prea obosită. N-avea nici 
măcar energia să fie enervată. 

Şi-a dat scaunul pe spate cu câteva grade şi s-a uitat pe 
geam la ploaie. IÎncepuse doar cu câteva minute mai 
devreme şi era pe cât de blândă şi de necesară, pe atât de 
neaşteptată. Vara fusese atât de fierbinte şi fără nori, încât 
ea aproape uitase că există şi ploaia. 

Picăturile aterizau pe parbriz şi se transformau în mici 
bălți de formă neregulată. Curând nu s-a mai văzut nimic 
afară, şi strălucirea singurului stâlp de iluminat s-a 
deformat, alcătuind un amestec hipnotic de reflexii şi 
culori. Se scufunda tot mai adânc în somn, încercând să 
socotească orele de odihnă de care avusese parte 
săptămâna trecută. 

După douăsprezece minute, ochii i s-au deschis şi s-a 
uitat în jur, dar n-a văzut nimic altceva decât ploaia 
ciocănind în metalul maşinii ei atât de violent, încât s-a 
temut că o să lase urme pe vopsea. Dar nu asta o trezise. 
Acum nu mai era sigură, dar câteva secunde înainte i se 

păruse că aude un bubuit puternic. Apoi l-a auzit iarăşi. 
Chiar lângă ea, şi şi-a dat seama că afară era cineva, dar 
apa îi deforma vederea prea tare, aşa că nu-şi dădea 
seama cine este. 

A coborât geamul şi a văzut faţa udă a lui Molander. 

— Crezi că mă amuză să stau aici aşteptându-te? 

— A, acuma tu eşti cel care trebuie să aştepte? a 
întrebat Irene, dar Molander se îndrepta deja spre casă, 
iar ea a ieşit în ploaia torențială, şi-a deschis umbrela şi s-a 
grăbit să-l prindă din urmă. De ce nu ţi-ai luat umbrela? 

Molander a mârâit în vreme ce încerca în broască o 
cheie după alta. 

— Cine mama dracului a marcat cheile astea afurisite? 

— Stai aşa, lasă-mă pe mine. 

Irene a luat cheile şi Molander a înşfăcat pe dată 
umbrela, ţinând-o în aşa fel încât ea putea să simtă din plin 
ploaia. 

— Uite. „GG”, de la Glenn Granqvist, a zis şi a descuiat. 

Molander i-a înapoiat umbrela fără o vorbă şi a dispărut 
în casă. În vreme ce lăsa apa să se scurgă de pe ea pe 
covoraşul de la intrare, Irene s-a întrebat dacă el era 
eficient sau doar într-o dispoziţie proastă, şi şi-a zis că n- 
avea nicio importanţă. 

Când a ajuns la debara, Molander dădea deja cu pulbere 
pe comutator şi, cu toate că se străduia din răsputeri să-l 
ascundă, ea i-a văzut zâmbetul abia schiţat. 

— Ai avut mult noroc. Sunt câteva amprente aici, atât pe 
robinet, cât şi pe comutator. 

— Noroc? Vrei să spui „dreptate”? a zis Irene şi a primit 
ca răspuns o tăcere îngheţată. Şi eşti sigur că sunt ale lui 
şi nu ale lui Glenn? 

El i-a aruncat o privire obosită şi a scos foliile pentru 
amprente. 


e 456 » 


91 


A şters cafeaua de pe podea. Cana supravieţuise. Nu mai 
trebuia decât s-o spele şi s-o pună la uscat alături de 
cealaltă şi să le aşeze la locul lor din dulap. A luat unul 
dintre fursecuri şi l-a aruncat în gură. A răsturnat restul în 
sacul de gunoi şi l-a legat. Cu toate că n-avea să se mai 
întoarcă vreodată aici, i se părea important să lase casa 
curată şi în bună rânduială. A deconectat frigiderul şi 
congelatorul, a scos din priză prăjitorul de pâine şi filtrul 
de cafea, apoi a stins lumina şi a plecat din bucătărie. 
Celelalte camere erau deja pregătite. Nu-i mai rămânea 
decât să-şi ia rămas-bun. 

Trăise acolo aproape optsprezece ani. Era o casă bună 
şi, în cea mai mare parte a timpului, îi plăcuse mult să 
locuiască acolo. Dar acum casa fusese vândută şi era 
sfârşitul unei epoci. Noii proprietari aveau să o ia în 
primire la începutul lui octombrie, ceea ce lăsa destul timp 
poliţiei să-şi termine cercetările. li vedea deja în gând 
prezentând toate dovezile pe care le plantase cu atâta 
grijă. 

A dat mai tare volumul - Walkiria avea să fie o muzică 
minunată pentru sosirea lor -, a deschis uşa din faţă şi a 
ieşit. Incepuse ploaia. Deocamdată erau doar stropi blânzi, 
dar ştia că avea să se îndesească, aşa că şi-a deschis 
umbrela, a încuiat uşa şi a plecat. 

Maşina lui era parcată la distanţă de paisprezece minute 
de mers pe jos, la intersecţia dintre Kopingevâgan şi 
Malmâgatan. Nu era nicio grabă, aşa că mergea agale. În 
ultimele câteva ore, totul mersese aşa cum îşi dorea, şi 
pentru prima dată din câteva zile planul lui era încadrat 
perfect în grafic. Singurul lucru care l-a făcut să grăbească 
pasul a fost ploaia, care începuse să-i izbească umbrela. 
Ultimul lucru pe care şi-l dorea era să se ude. Avea haine 
de schimb în maşină, dar le alesese anume pe cele pe care 
le purta în seara aceasta şi nu va avea timp să se schimbe 
înainte să termine. 

Să termine totul şi să ajungă pe vas. 

A aruncat cheia casei într-o gură de canal şi a cotit la 
dreapta pe Jânkopingsgatan, chiar lângă Colegiul Tycho 
Brahe. Ori de câte ori ajungea în apropierea vechii sale 
şcoli gimnaziale, începea să se gândească la faptul că el 
terminase cu media perfectă 5,0, cea mai mare din clasă, 
şi totuşi a fost silit să vadă cum bursa o primeşte Claes 
Măllvik, care nu avea decât 4,63. Incă îl supăra gândul la 
asta. Toată lumea era exagerat de conştientă de hărţuielile 
suferite de Claes, şi i-au dat bursa ca premiu de consolare. 

Nu putea să nu admită că Jorgen şi Glenn, ca să nu mai 
vorbim de Elsa şi Camilla, s-au purtat îngrozitor cu Claes 
în anii de şcoală obligatorie, şi meritau ceea ce au căpătat, 
dar asta nu schimba faptul că el nu l-a putut suferi pe 
Claes din momentul în care au intrat în clasa întâi. Claes 
se bucurase, literalmente, de toată atenţia. 

Probabil că se întâmplase mai mult sau mai puţin 
involuntar în anii de şcoală obligatorie. Dar în anii de liceu 
Claes învățase să profite de asta. Atunci nimeni nu l-a atins 
nici măcar cu un deget. Şi totuşi, avea grijă ca toată lumea 
să afle ce mult fusese făcut să sufere. Le amintea cât de al 
dracului de rău trebuia să le pară de el. Ceremonia 
acordării bursei a fost ultima picătură şi îşi jurase că nu va 
mai ajunge niciodată să fie în umbra lui Claes. 

Un jurământ care a avut consecinţe după doar câteva 
săptămâni. Tocmai fusese acceptat la Facultatea de 
Inginerie de la Universitatea din Lund, şi după o zi sau 
două a aflat că Claes merge şi el la Lund. În acel moment, 
a hotărât să dea naibii planurile de facultate şi să-şi 
pornească propria afacere. Certificatul de inginerie de 
nivel şcolar trebuia să-i fie de ajuns. 

Ideea lui fusese să aibă un soi de atelier de inventator în 
care să poată construi maşinării proiectate special. La 
început nu l-au potopit comenzile, dar a fost în stare să 
plătească chiria. După ce microprocesoarele s-au dezvoltat 
pe scară largă, a citit toate cărţile despre acest subiect pe 
care le-a putut găsi şi a lucrat câte cincisprezece ore pe zi. 
Adora să facă asta. După câteva patente - printre care 

unul pentru un ascuţitor de cuțite pe care IKEA l-a vândut 
în întreaga lume, şi altul pentru mecanismul de alimentare 
al celor mai multe aparate de recuperare a sticlelor -, a 
ajuns la o situaţie financiară frumuşică. 

Mai târziu şi-a dat seama că nu fusese niciodată mai 
fericit ca în acea perioadă. Până şi Claes ieşise din cadru. 
Habar n-avea pe atunci că Claes avea să apară din nou 
peste câţiva ani, doar ca să-i provoace o durere atât de 
mare, încât până şi gândul la ea îl făcea să retrăiască totul 
cu mare intensitate. Singura sa problemă reală pe atunci 
fusese cea cu care s-a luptat în toată perioada tinereţii. 

Singurătatea. 

A început să plouă mai tare şi trebuia să ţină umbrela cu 
amândouă mâinile ca să nu se ude. A luat-o la stânga pe 
Malmogatan şi îşi vedea deja maşina. S-a uitat la ceas şi a 
calculat că mai are destul timp. Totul îi mergea ca pe 
roate, şi chiar îi rămăsese destulă energie ca să râdă de 
vremea în care fusese atât de disperat să-şi găsească pe 
cineva, încât îşi crease un profil pe un site de întâlniri. Al 
dracului de penibil. 

Se întâlnise cu câteva femei, dar niciodată n-au ajuns 
mai departe decât să bea o cafea. De fiecare dată trebuise 
să-şi înghită umilinţa când se scuzau că trebuie să plece 
devreme. Minciunile acelea nevinovate aveau rostul de a-i 
cruța sentimentele, dar nu făceau decât să înrăutăţească 
lucrurile. 

Îi fusese deosebit de greu să treacă peste episodul cu o 
anumită femeie. Ea nici măcar nu s-a ostenit să ofere o 
scuză, s-a dus la toaletă în toiul conversaţiei şi n-a mai 
venit înapoi. El a şezut acolo aşteptând-o patruzeci şi trei 
de minute până când şi-a dat seama ce se întâmplase şi a 
trebuit să achite toată nota. În prezent, nu înţelegea de ce 
chestia asta îi picase aşa de greu la stomac, de ce n-a 
putut să-şi calce pe mândrie şi să-şi vadă de treabă. 

Trebuia să aibă parte de o încheiere, aşa că s-a hotărât 
să ia legătura din nou cu ea şi să o facă să-şi ceară iertare. 
Dar ea l-a blocat, aşa că şi-a creat un profil cu totul diferit, 
în care se prezenta ca director artistic la o agenţie de 

publicitate şi a pretins că lucrează şi ca fotomodel. A 
folosit o fotografie dintr-o reclamă la cămăşile Stenströms. 
N-a durat mult până să reia legătura cu femeia, şi a făcut-o 
să accepte o întâlnire la Le Cardinal. 

A avut grijă să ajungă cu un sfert de oră mai devreme. S- 
a aşezat într-un loc mai ferit de la bar, de unde vedea 
perfect uşa şi a văzut-o cum intră şi se uită prin încăpere 
în căutarea celui cu care avea întâlnire. A urmărit-o liniştit 
cum este condusă la o masă, comandă un pahar de vin 
roşu şi se uită la ceas. Era din ce în ce mai stânjenită cum 
şedea acolo singură, şi i-a spus ospătarului pentru a treia 
oară că nu este pregătită să comande cina, doar încă un 
pahar de vin şi un bol cu alune. El s-a delectat cu fiecare 
secundă, ca şi cum ar fi fost câte o picătură de şampanie 
scumpă care tocmai fusese salvată dintr-un naufragiu. 

Au trecut cincizeci şi opt de minute până ce ea a plătit şi 
a plecat din restaurant, fără să ştie că e urmărită. Paşii ei 
erau repezi şi iritaţi pe când ţăcănea cu tocurile în jos pe 
stradă spre Knutpunkten, şi a urcat într-un autobuz, şi lui 
nu i-a fost greu să găsească un loc chiar în spatele ei. La 
fel ca toţi ceilalţi, ea nu l-a observat. A coborât la 
Adolfsberg şi el a rămas la distanţă pe când o urmărea 
până la clădirea în care locuia. După cinci minute, a intrat 
şi a sunat la uşă. 

A ajuns la maşină. Ploua atât de tare, încât nu şi-a închis 
umbrela decât după ce s-a aşezat pe scaun. A pus-o pe jos 
în dreptul scaunului pasagerului şi a închis portiera, a 
răsucit cheia în contact şi a lăsat motorul să meargă în gol 
ca să dispară o parte din condens. 

Ei i-a trebuit puţin mai mult de un minut ca să deschidă 
uşa, dar el şi l-a amintit ca unul dintre cele mai lungi 
minute din viaţa sa. Ea i-a aruncat o privire întrebătoare. 
El n-a ştiut dacă era din cauza bărbii nerase sau a feţei 
sale anonime. L-a întrebat cine este şi ce vrea, şi el i-a 
amintit de mica lor întâlnire. 

Ea a încercat să închidă uşa, dar el a fost mai iute, a 
intrat cu de-a sila prin deschizătură şi a violat-o. A luat-o 
chiar acolo, pe covoraşul din hol. Nu pentru că ar fi dorit-o. 

Nu voia decât s-o umilească. 

Aşa cum îl umilise ea. 

Ea a făcut plângere, fireşte, şi el a fost chemat la 
interogatoriu. l-au luat amprentele şi au încercat să-l 
silească să mărturisească. Însă a negat cu hotărâre că ar fi 
fost vorba de viol. A recunoscut că au făcut sex, asta da, şi 
poate că a ajuns să fie un pic mai dur. Dar n-a fost nimic la 
care ea să nu fi consimţit. În cele din urmă, după câteva 
zile de închisoare, n-au avut încotro şi l-au eliberat. 

A programat adresa în GPS, a manevrat schimbătorul de 
viteze şi a intrat pe Malmogatan, îndreptându-se spre 
Södra Stenbocksgatan. În optsprezece minute, avea să 
ajungă la prima casă. 

— Nu se poate mai bine decât atât. 

Ragnar Palm a întins braţul spre spaţiul comun al 
închisorii, care le fusese pus la dispoziţie. 

Ochii lui Astrid au cercetat încăperea. 

— Încă seamănă foarte mult a închisoare. 

— Poate pentru că exact asta şi este? 

Ea a oftat. 

— La câte toalete au acces? 

— Două. Apropo, câţi sunt de fiecare sex? 

— Cinci şi cinci. 

Cele zece banchete erau aşezate faţă în faţă de-a lungul 
a doi pereţi, cu câţiva metri între ele. Printre banchete 
erau scaune, pe post de noptiere. Astrid s-a aşezat pe o 
banchetă şi s-a întrebat dacă ea ar fi acceptat sau nu să 
doarmă acolo. Fie şi numai pentru un weekend. Cu toate 
că, sincer, nu ştiau cât vor ajunge să stea, până la urmă. 

Palm s-a aşezat pe bancheta de vizavi de a ei. 

— Crezi că o să meargă? 

— Trebuie să meargă. N-avem de ales. 

— Sper că-ţi dai seama că, dacă asta o să se afle... 

— Ragnar, nu trebuie să se afle. În niciun caz. Nu 
înainte ca ucigaşul să fie prins. Câţi dintre oamenii tăi 
ştiu? 

— Doar cei care trebuie să ştie. Şeful meu şi câţiva din 
personal. Asta n-o fie o problemă. Sunt siliţi să respecte 
confidenţialitatea. Dar prizonierii nu sunt siliţi. Telefonul 
lui Astrid a început să sune. Era Klippan. 

— l-am sunat pe toţi şi mă duc acum să-i iau. 

— Au fost de acord? 

— Da, dar toţi au o droaie de întrebări la care nu pot să 
răspund. Cum stau lucrurile la tine? 

— Sunt la închisoare şi... Ei bine, să sperăm că nu va 
trebui ca ei să stea aici foarte mult. 

— Ai dat de toţi? 

— Toţi, în afară de Seth Kârheden. Se presupune că a 

aterizat la Kastrup acum două ore, aşa că ar trebui să 
ajungă acasă în orice moment. 

— Tot nu şi-a deschis mobilul? 

— Nu, se pare că nu. 

— Unde locuieşte? 

— Domsten. Dar o să încep să-i iau pe ceilalţi şi o să 
continui să sun şi, dacă nu răspunde, cred c-o să mă duc 
până acolo. 

Astrid a închis telefonul, s-a ridicat de pe banchetă şi a 
pornit spre ieşire. 


4 


Fabian fusese absolut sigur că era pe cale să moară, la 
fel ca foştii colegi. Dar după ce şi-a revenit, chiar dacă 
avea o durere de cap înfiorătoare, era clar că nu-i venise 
rândul. Poate că trezirea era o pedeapsă mai rea decât 
moartea. Un coşmar cu ochii deschişi, în care el era viu şi 
Theodor era mort. 

Auzea un zumzet slab, abia perceptibil, şi şi-a simţit 
capul vibrând uşor. Apoi a revenit tăcerea ca de vid. 

A încercat să se mişte, dar şi-a dat seama că este legat 
pe un scaun vechi de dentist. Picioarele, mâinile şi braţele 
îi erau legate cu curele, iar capul... Nu putea să vadă cum 
îi este legat, dar când a încercat să-l mişte, durerea din 
tâmple s-a intensificat. Oricare ar fi fost dispozitivul, se 
afla de ambele părţi ale feţei lui, ca nişte ochelari de cal 
care îl împiedicau să vadă în orice direcţie în afară de 
drept înainte. Nu vedea decât un ecran negru care atârna 
pe perete în faţa lui, arcuindu-se către dreapta. 

Zumzetul slab a revenit, şi şi-a simţit din nou capul 
vibrând. În acelaşi timp, ecranul din faţa lui s-a luminat şi 
a apărut un portret în alb-negru al lui Torgny S6lmedal 
tânăr. Fotografia fusese probabil făcută prin clasele de 
mijloc de un fotograf într-un studio adevărat, cu iluminare 
profesională. Solmedal şedea pe un taburet înalt, cu părul 
pieptănat frumos cu cărare la mijloc, purtând ceea ce 
părea să fie cea mai bună cămaşă a sa, şi privea drept la 
aparat, cu un zâmbet cald. 

Când te gândeşti că nu l-a observat niciodată. Fabian nu 

înţelegea cum se poate aşa ceva. Că nimeni din clasă nu-l 
observase. Nici măcar diriginta lor, Monika Krusenstierna. 
Şi acum el fusese silit să ia locul ei în încăperea mică şi 
fără ferestre, cu pereţii arcuiţi şi acoperiţi cu draperii 
întunecate, în care singura lumină venea de la ecran. A 
auzit iarăşi zumzetul slab. De data aceasta a observat că 
apăruse o deplasare, chiar dacă foarte mică, spre dreapta 
a câmpului său vizual. 

Fabian şi-a dat seama ce se întâmplă. Toate s-au aşezat 
la locul lor şi Torgny Sölmedal avea dreptate. El însuşi era 
vinovat de acelaşi lucru ca Monika. 

Însă victima era propriul său fiu. 

4 

Irene stătea în spatele lui Molander şi îl privea cum 
scanează amprentele şi le verifică în baza de date. 
Epuizarea ei părea să se fi evaporat. La fel şi proasta 
dispoziție a lui Molander. Ca şi cum amândoi aveau 
senzația că se apropie de o descoperire esențială. Totul 
arăta că în curând vor găsi o potrivire. Numai că putea să 
dureze oricât, de la câteva minute până la câteva ore, până 
să afle răspunsul. 

— Există ceva ce am putea face ca să grăbim căutarea? 
a întrebat Irene. 

— Da, să limităm căutarea la bărbaţi născuţi între 1965 
şi 1967. 

— Şi cât va dura asta? 

— Asta să-mi spui tu, a răspuns Molander, oftând, apoi a 
pus o pernă pe podea, s-a întins pe ea şi a închis ochii. 

Irene ştia că Molander face ceea ce trebuie. Dar ea n-ar 
fi fost în stare să adoarmă acum. Nu când erau atât de 
aproape. Nu-şi putea lua ochii de la ecran, pe care baza de 
date a amprentelor se derula de parcă nu avea să se mai 
oprească. Dar ea simţea. O simţea până în străfundul 
fiinţei sale. 

În orice clipă, de acum, derularea avea să se oprească. 


e 464 œ» 


93 


Număr ascuns. 

Ajunsese acasă la unu şi un sfert noaptea şi nu era acolo 
de mai mult de cincizeci de minute. Şi totuşi, telefonul 
sunase deja de cinci sau şase ori. Cu siguranţă n-avea de 
gând să răspundă. Ura numerele ascunse. După părerea 
lui, dacă nu vrei să-ţi faci cunoscută identitatea, nu meriţi 
să ţi se răspundă. A 

Aşa că a făcut un duş şi s-a ras. În concediu îşi lăsase 
barba să crească, aşa că a trebuit s-o taie întâi cu forfecuţa 
şi abia apoi să folosească aparatul de ras. Mustaţa a 
păstrat-o. O avea de când se ştia şi era nespus de mândru 
de ea. De-a lungul anilor, moda a impus ba una, ba alta. 
Totul, de la mustaţa subţire până la ditamai bărboiul. Insă 
el nu-şi schimbase nici măcar un fir din mustață, doar o 
aranja de două ori pe săptămână. 

Probabil că era doar Kerstin. Era singura persoană pe 
care o cunoştea care îşi bloca numărul. Începuse s-o facă 
acum câţiva ani, susţinând că e din cauză că nu răspundea 
niciodată când îl suna ea. De parcă i-ar răspunde mai des 
acum. Ce bine ar fi să înceteze să sune, punct, şi să-l lase 
să revină acasă în pace. 

A încercat să alunge gândul la Kerstin, şi-a pus pijamaua 
şi s-a dus la şemineu, unde a pus un ziar vechi făcut 
ghemotoc şi câteva surcele şi a aşezat peste ele trei lemne. 
Ca întotdeauna, un chibrit a fost de ajuns. 

Nu se simţea deloc obosit şi abia aştepta să citească 
Helsingborgs Dagblad, care trebuia să ajungă curând în 
holul său. Acesta era, probabil, lucrul care îi lipsise cel mai 
mult în timpul călătoriei. Să stea în faţa focului, în vreme 
ce toţi ceilalţi dorm, citind ziarul de dimineaţă. Kerstin nu 
fusese niciodată de acord cu acest obicei, de fapt, o irita 
întotdeauna faptul că trebuia să citească un ziar „vechi” 
după ce se târa în sfârşit afară din culcuş. 

Incercase probabil să-l sune şi pe mobil. N-avea de unde 
să ştie că se descotorosise de el. Plănuise să-l ţină închis 

pe toată durata pelerinajului şi, spre surprinderea sa, nu-l 
deranjase deloc să stea fără el. Dimpotrivă, fusese o 
bucurie absolută să nu poată fi găsit. Într-o zi, pe când 
privea peste una dintre cele mai adânci văi din Pirinei, 
chiar a făcut-o, l-a aruncat, şi în restul pelerinajului s-a 
bucurat de tăcere, singura tovarăşă de drum. 

Ceilalţi pelerini au încercat să-i vorbească. Dar nu le-a 
răspuns. Deloc, pe tot drumul. Să creadă lumea ce o vrea. 
N-avea de gând să-şi întrerupă tăcerea, care pe zi ce 
trecea îi părea tot mai importantă. Şi după o vreme s-au 
arătat - propriile gânduri. Firave şi abia ieşite din găoace. 
Nu-şi mai amintea ultima dată când putuse să-şi ducă până 
la capăt ideile fără să fie întrerupt de şef, sau de Kerstin, 
sau... 

Din nou suna. Dar de data asta nu era telefonul, ci uşa. 
Cine să fi fost la ora asta a nopţii? Telefonul era una. 
Puteai să-l ignori şi să-l laşi să sune. Puteai chiar să-l scoţi 
din priză. Dar soneria de la uşă era cu totul altceva. S-a 
dus la uşă şi a deschis-o. În ploaie, sub o umbrelă, stătea 
un bărbat pe care nu-l mai văzuse niciodată. 

Respira, dar nu părea că primeşte aer. Sau poate că nu 
respira? Poate că trupul lui nu mai funcţiona, şi ideea că 
respiră nu era decât un ultim gând răzleţ înainte ca 
creierul să-şi înceteze funcţionarea, ca piciorul unui 
păianjen care se mai zbate după ce a fost smuls din corp. 

Aşa te simţi când te îneci? Auzise că se presupune că ar 
fi cel mai dureros mod de a muri, dar asta nu durea deloc. 
Nu simţea aproape nimic, nici măcar chepengul metalic 
sub picioare. Avea impresia vagă că se topeşte încetişor. 
Se subţiază. Dispare. 

Dar apoi a venit ocazia pe care o aştepta de câteva zile. 
Sau poate că n-au fost decât ore? Nu ştia, noţiunea 
timpului îl părăsise de multă vreme. Auzea prin zid un 
zgomot înfundat. O uşă care se deschidea şi se închidea. 
Cineva care striga. Nu reuşea să audă ce spune, dar era 
clar că strigă cineva. Doar dacă nu era doar altă încercare 
disperată a sa de a refuza să accepte faptele. Halucinaţia 
că ajutorul e pe drum. 

A hotărât că n-are importanţă. Dacă era mort, aşa să fie. 
Dar dacă nu, asta era ultima lui şansă. Şi-a adunat toate 
forţele şi şi-a ridicat picioarele. Cel puţin, a crezut că a 
făcut-o. Important era că a încercat să izbească în chepeng 
şi să facă un zgomot cât mai mare. A încercat să strige, dar 
nu s-a auzit decât o şoaptă. Însă auzea loviturile în 
chepeng. Ca nişte lovituri într-o tobă, înăbuşite. 

A reuşit să lovească chepengul de trei ori. Şi gata. N-a 
mai încercat să ridice picioarele. Nici măcar în gând. S-a 
întors tăcerea sufocantă, şi s-a simţit ca şi cum şi-ar fi ţinut 
respiraţia. 

Mult timp şi încă un pic pe deasupra. 

Auzise că recordul mondial de tinere a respirației era de 
numai şapte minute. Cât de mult va reuşi el? Câte minute 
mai avea? Chiar nu voia să moară, nu încă. Câţiva ani nu 
se gândise decât ce bine ar fi fost. Să renunţe, să accepte 
şi să nu mai lupte. Şi să plutească în neființă. 

Întunericul îl învăluia ca o îmbrăţişare dulce, caldă. 
Măcar de-ar fi ştiut că va fi aşa de simplu. Măcar de-ar fi 
îndrăznit. N-ar fi trebuit să se împotrivească, să fie atât de 
speriat şi să se zbată până s-a umplut de sânge. S-a 
scufundat tot mai adânc şi, în cele din urmă... în cele din 
urmă, a văzut lumina. 

Faţa lui umplea ecranul. Cu toate că avea o barbă mare 
şi îngrijită, arăta atât de anonim, încât Irene a înţeles, în 
cele din urmă, de ce nimeni nu l-a băgat în seamă. De cen- 
a lăsat nicio urmă în mintea oamenilor. Şedea acolo şi se 
holba la fotografie, uitând să clipească, până ce i-au dat 
lacrimile, încercând cu înfrigurare să şi-l amintească. Dar 
în zadar. Nu tu asimetrie cât de mică, nu tu nas mare sau 
mic. Nici măcar ochii nu aveau o culoare anume. A 
încercat să-şi formeze o imagine a chipului dindărătul 
bărbii, dar n-a obţinut decât doi ochi, un nas şi o gură. Era 
atât de normal şi de banal, încât trecea prin faţa ochilor şi 
dispărea. 

Nu părea genul care ar fi în stare să taie mâinile unei 
victime încă în viaţă, sau să-i taie gâtul şi să facă o 
„cravată columbiană”. Arăta mai degrabă a cineva care... 
Ei bine, a ce arăta? S-a dat bătută. La urma urmei, nu va 
reuşi niciodată să-l descrie. Cel puţin nu mai mult decât că 
are barbă şi arată incredibil de obişnuit. 

Dar era ceva la nume care suna familiar. Torgny 
Solmedal. Ştia că îl mai auzise. 

— Ce dracu'? S-a găsit o potrivire? 

Irene, care uitase cu totul că Molander dormea pe 
podea, alături, a încuviinţat fără o vorbă. Era ocupată să 
sape din ce în ce mai adânc în amintiri până dădea de 
legătură. 

Între timp, Molander s-a ridicat în picioare şi a citit cu 
glas tare cuvintele de pe ecran. 

— Torgny S6lmedal... Reţinut în 2005 pentru viol... 

— Dar eliberat din cauza lipsei dovezilor. In plus, a 
apărut mai devreme în anchetă. Claes Mâllvik, sau Rune 
Schmeckel, cum se numea pe atunci, l-a operat de prostată 
în 2004 şi a uitat două cleme din plastic în, ştii tu... Au 
făcut mare vâlvă prin ziare, şi el chiar a trebuit să-şi 
întrerupă activitatea o perioadă. 

— A, da, îmi amintesc. Doare chiar şi gândul la asta. 

Astrid, cu telefonul la ureche, mergea repede prin ploaia 
torențială spre maşină şi a ajutat-o pe Lena Olsson să se 
aşeze pe bancheta din spate. 

— Şi eşti sigură că el este? 

— Cât se poate de sigură, a răspuns Irene. E singura 
persoană cu acest nume şi locuieşte pe Motalagatan, 
numărul 24, în Husensjö. 

— În Helsingborg? 

— Da. Eu şi Molander putem ajunge acolo în zece 
minute. 

— Nu fără o echipă de intervenție rapidă, a zis Astrid, 
luptându-se să înghesuie în portbagaj valiza Lenei Olsson. 
Sună la Malmö şi aşteptaţi-i să vină. 

— Astrid, zău aşa! Nu putem sta după cei de la Malmo. 
O să le ia mai mult de o oră şi jumătate. Trebuie să 
mergem acum. 

Irene are dreptate, şi-a zis Astrid. Nu încăpea îndoială. A 
smuls valiza  încăpăţânată şi a  trântit capacul 
portbagajului. Dar nu voia să-şi piardă doi dintre cei mai 
buni colegi într-o posibilă ambuscadă. 

— Hei? Mai eşti acolo? 

— Bine. Dar aveţi grijă. A îndesat bagajul ud în spaţiul 
din dreptul scaunului pasagerului şi a închis portiera. Dacă 
nu sunteţi siguri, retrageţi-vă, ai înţeles? 

— Da, da. 

— Irene, vorbesc serios! 

— Bine, bine. Apropo, cum te descurci? 

— Tocmai i-am luat pe Lena Olsson şi Stefan Munthe şi 
mă îndrept spre Lina Pâlsson. 

— Şi pelerinul singuratic? A răspuns la telefon până la 
urmă? 

— Nu, am de gând să mai încerc o dată şi, dacă nu 
răspunde, mă duc şi sun la uşă. 

Astrid a încheiat convorbirea şi a dat ocol maşinii în 
vreme ce forma numărul lui Kârheden. A auzit că sună şi 
tocmai deschidea portiera ca să între în maşină când 
cineva a răspuns. 

— Sunt Kârheden, a spus vocea. 

— Salut, n-am crezut că o să răspundeţi. Mă numesc 
Astrid Tuvesson. 

S-a întrebat dacă să intre în maşină sau să vorbească în 
ploaie şi şi-a zis că oricum nu se poate uda mai tare. 

— Nu vă supăraţi, vă cunosc? 

— Scuze, sunt detectiv superintendent la Helsingborg. 

— Da, şi? 

— Am încercat toată seara să dau de dumneavoastră. 

— Da, tocmai m-am întors dintr-o călătorie în Spania. 

— Aşa am auzit şi noi. Cât aţi fost plecat, aţi urmărit 
ştirile despre ce s-a întâmplat aici? 

— Nu, absolut deloc. Nu de asta pleacă omul în 
concediu? Dar n-ai cum să nu vezi panourile publicitare de 
la Kastrup. E adevărat ce se spune? Are de gând să vâneze 
întreaga clasă? 

— Nu ştim. Dar, din păcate, avem toate motivele să 
credem că da. 

— E îngrozitor. Şi aveţi vreun indiciu despre identitatea 
ucigaşului? 

— Avem, dar nu pot discuta detaliile. Vă sun pentru că 
singurul fel în care vă putem oferi protecţie în acest 
moment este să vă ducem la închisoare împreună cu foştii 
colegi. Ce aţi zice să vin să vă iau? 

— Chiar acum? 

— Da, în vreo jumătate de oră. 

S-a auzit un oftat lung. 

— N-o putem lăsa pe mai târziu sau pe mâine? Ştiţi, de- 
abia am ajuns acasă şi sunt plecat de mai bine de o lună. 

— Haideţi să zicem aşa. Considerăm că riscul este 
extrem de mare, dar, la urma urmei, alegerea vă aparţine. 
Nu putem sili pe nimeni. 

La capătul liniei s-a aşternut tăcerea. 

— Bine. Înţeleg. 

Astrid a închis, s-a aşezat la volan şi a răsucit cheia. 
Peste bancheta din spate plutea o atmosferă de aşteptare 
încordată. Nimeni nu spunea nimic. În oglinda retrovizoare 
îi vedea cu ochii aţintiţi la ploaie, ferindu-şi privirea de 


e 471 œ 


ceilalţi. 
Şi îi înţelegea. 

Fabian a auzit un zumzăit slab şi a simţit cum capul i se 
mai răsuceşte un pic. Trebuia să fie la nouăzeci de grade, 
sau chiar un pic mai mult, şi alt ecran s-a luminat în 
câmpul său vizual. Şi el arăta o fotografie alb-negru a lui 
Torgny SOlmedal. Avea părul la fel de frumos pieptănat şi 
zâmbetul era la fel de prietenos ca în ultima fotografie, dar 
de această dată era adult. 

Voia să fie văzut în acest fel şi, când avea să se termine 
totul, fotografia aceea urma, cu siguranţă, să facă 
înconjurul lumii şi, la fel ca Fabian cu capul legat de un 
scaun de dentist, nimeni nu va putea să privească în altă 
parte. 

Apoi, însă, s-a întâmplat ceva cu fotografia. Sau era doar 
imaginaţia sa? Nu, era sigur. Ceva se întâmpla cu 
adevărat. Spaţiul dintre ochi s-a îngustat şi nasul arăta 
altfel. La fel şi părul. Era mai închis la culoare şi mai lung. 
Nu era sigur dacă se uită în continuare la Torgny sau era 
altcineva. Tot ce ştia sigur era că chipul din faţa sa se 
transformă. 

A auzit zumzăitul şi capul i s-a răsucit iar. De acum gâtul 
îi era foarte răsucit şi tensionat, chiar dacă încă nu-l durea 
de-a binelea. S-a întrebat la câte grade va mai supravieţui, 
dacă gâtul o să i se rupă pe loc sau calea către sfârşitul 
inevitabil va fi condimentată cu câteva mici catastrofe. N- 
avea niciun indiciu. Nu ştia nici măcar ce ar prefera. 
Pentru el, gândul la moarte nu era o mare problemă. 
Problema era gândul la supravieţuire. 

Faţa de pe ecran continua să se schimbe şi acum vedea 
că seamănă din ce în ce mai mult cu a lui Theodor. El 
însuşi făcuse această fotografie în primăvara trecută. 
Fusese ziua de naştere a lui Theodor şi familia a sărbătorit 
cu o masă la Hard Rock Cafe, unde el nu s-a putut gândi la 
altceva decât ce enervant de tare e muzica. 

Încă un zumzăit şi, la fel ca înainte, capul i s-a mai 
răsucit un pic. Dar de data aceasta era diferit. A putut să 

audă şi să simtă trosnitura din gât. 

Ploaia se oprise, în sfârşit, ca şi cum cineva ar fi închis 
un robinet, şi acum mai erau doar picuri răzleţi, dar apa 
continua să gâlgâie prin burlane în căutarea unei guri de 
canal care să nu fie deja inundată. Irene şi-a tras cizmele, 
apoi s-a dus la Molander şi l-a ajutat să-şi pună vesta 
antiglonţ. El n-a zis nimic, dar era clar că nu-şi doreşte 
câtuşi de puţin să meargă cu ea. 

Sunt tehnician criminalist, nu o afurisită de târfă din 
echipa de intervenţie rapidă, spuneau ochii lui. Probabil că 
momentul în care ajungea cel mai aproape de o armă era 
când se ducea la pescuit. Când Irene a terminat cu vesta 
lui, şi-a pus-o pe a sa. 

— Bun, hai să mergem. 

Au încuiat maşina, fiecare dintre ei a luat una dintre 
genţile cu echipament ale lui Molander şi au pornit pe jos 
pe Motalagatan, care era pustie. Nu-i de mirare, şi-a zis 
Irene. Era în toiul nopţii şi potopul din ultima oră trebuie 
să-i fi ţinut în casă pe cei mai mulţi dintre plimbăreţii de 
noapte. Au ajuns la numărul 24 şi au găsit o casă care 
arăta la fel cu celelalte de pe stradă. La ce se aşteptase? O 
clădire veche şi dărăpănată, cu un nebun care îşi cântă la 
orgă fanteziile diabolice? 

— Bun, cum procedăm? a întrebat Molander. 

Irene s-a gândit. Erau aprinse câteva lumini, dar erau 
multe semne care arătau că el nu e acasă. Pe de altă parte, 
nu puteau fi siguri de nimic, în afară de faptul că nu au 
mult timp la dispoziţie. 

— În modul cel mai rapid. 

Irene s-a repezit pe treptele de la intrare, a pipăit clanţa 
uşii încuiate şi i-a făcut loc lui Molander s-o descuie. 

Amândoi au tras piedica pistolului şi au intrat în hol. 
Lumina din living se aşternea pe podea şi au auzit notele 
muzicii clasice. 

— Wagner, a şoptit Molander din spatele ei. E Walkiria 
lui Wagner. 

S-au îndreptat spre living. Luminile erau aprinse şi 
muzica era tare. Irene a dat să intre în cameră, dar 
Molander a prins-o de braţ. 

— El vrea să intrăm. Aşa se explică luminile aprinse şi 
muzica. Vrea să vadă câţi suntem. 

— Nu putem măcar să oprim muzica? Mă stresează. 

Molander a făcut semn cu capul spre un tablou cu 
siguranţe şi l-a deschis. Siguranţele erau marcate cu 
etichete scrise îngrijit, câte una pentru fiecare cameră din 
casă. A scos-o pe cea marcată „living”, însă muzica s-a 
auzit în continuare. A încercat câteva dintre celelalte, dar 
nu s-a întâmplat nimic. 

— Se pare că a şuntat tot tabloul. Cred că va trebui să te 
împaci cu muzica. De fapt, este una dintre cele mai bune 
lucrări ale lui. 

— Ştii ceva? Dacă el vrea exact asta? Să nu intrăm în 
acea cameră şi să lăsăm muzica asta neliniştitoare să 
continue? Poate că e acolo ceva pe care încearcă să-l 
ascundă cu muzica? Şi dacă sunt acolo camere video, cine 
ştie dacă nu sunt peste tot prin casă? 

Molander a oftat şi a intrat în living, s-a dus direct la 
combină şi a apăsat pe butonul de oprire. 

— Mulțumită? 

Irene l-a urmat şi s-a uitat în jur, la încăperea cu 
mobilier puţin. Nu erau decât o canapea îmbrăcată în 
piele, un fotoliu de relaxare, o masă cu blat din sticlă şi o 
bibliotecă în care nu era nimic în afară de combina stereo. 
După ce Molander a terminat de cercetat încăperea şi a 
stabilit că nu există camere video sau microfoane ascunse, 
au început să cerceteze restul casei, care fusese curățată 
şi era aproape goală. Totul strălucea de curăţenie, până la 
cel mai mic amănunt. Molander n-a putut găsi amprente 
nici măcar în bucătărie sau baie. Doar un ciob mic de 
porțelan pe podeaua bucătăriei. La fel pivniţa şi podul. 
Imaculate şi goale. 

Molander începea să-şi piardă răbdarea şi se gândea că 
ar trebui să se ducă la cealaltă adresă înregistrată pe 
numele lui Solmedal, unde avea atelierul, dar Irene încă nu 

era gata să părăsească locuinţa. Încă nu. Avea senzaţia că 
le-a scăpat ceva. Problema era că nu ştia unde să caute. 
Nu încăpea îndoială că locuinţa fusese curățată de cel mai 
mic indiciu care ar fi putut să-i ajute să progreseze. 

Desigur, ucigaşul contase pe faptul că vor veni şi se 
pregătise în mod corespunzător. Chiar au fost previzibili? 
Irene a oftat, s-a aşezat pe marginea patului şi a aşteptat 
ca Molander să asculte cu stetoscopul pereţii dormitorului. 
Spusese deja cât se poate de clar că era ultimul lucru pe 
care îl face în casă. Ea a fost de acord ca, dacă nu aude 
nimic suspect, să plece. 

El s-a răsucit pe călcâie. 

— Nimic? a întrebat Irene. 

Molander şi-a scuturat capul. 

— Din păcate. Nici măcar zumzetul sistemului de 
ventilaţie. 

— Şi atunci unde dracu' e el? 

— Risk sau Solmedal? 

Irene a ridicat din umeri. 

— Amândoi. 

— Ar putea să fie absolut oriunde, dar acum avem de 
cercetat o adresă. Atelierul lui. 

Irene a încuviinţat. Molander avea dreptate. Ar trebui să 
meargă acolo imediat. S-a ridicat, s-a dus la dulap, care 
era în faţa patului, şi a deschis uşile. 

— Păi, hotărăşte-te, a zis Molander, pe când ea se uita la 
hainele de pe umeraşe. Bej, banale. 

— Bine, hai să mergem acum la atelier. Unde ziceai că 
e? 

— Frejagatan, numărul 2. E în zona industrială, la nord 
de Råå. 

Au ieşit din dormitor şi au mers pe hol, unde au auzit 
Walkiria, care tocmai începuse iar. S-au uitat unul la altul, 
au ieşit din casă şi s-au întors la maşină. Irene simţea cum 
clocoteşte în ea frustrarea. Era ca în jocul piatră-hârtie- 
foarfecă, numai că SOlmedal ştia întotdeauna dinainte care 
va fi alegerea lor. Dacă arătau hârtia, el arăta foarfeca. De 
fiecare dată i-a surprins cu o mişcare neprevăzută. 

Nu se aşteptase ca el să fie acasă şi, dacă-i pe-aşa, nu se 
aştepta să fie nici la atelier. Dar tot ce puteau face era să 
meargă acolo şi să spere că vor găsi ceva. Lucru pe care el 
îl ştia. Fireşte. Ei arătaseră piatra, şi el nu trebuia decât să 
arate hârtia. Dar ce era scris pe ea de data asta? Altă 
adresă, pe numele altcuiva? Nu, ar fi fost prea evident. 
Dacă voia să-i surprindă, trebuia să fie altceva. Ceva... 

Gândurile lui Irene au fost întrerupte când Molander a 
oprit brusc la intersecţia cu Osthammarsgatan şi s-a uitat 
ţintă la una dintre curţi. 

— Ce e? 

Molander n-a răspuns, doar s-a dus la transformatorul 
care ieşea din trotuar. 

— Ingvar, ce e? Ce faci? 

— Iată unde era. 

S-a aplecat şi şi-a lipit urechea de gura de aerisire de 
lângă transformator, care zumzăia. 

— Vrei să fii atât de drăguţ să-mi spui ce... 

— Uite. Naiba să mă ia dacă n-a dus-o până aici ca să nu 
se audă nimic din casă. 

Molander a arătat trotuarul, pe care se întindea o fâşie 
de pavaj nou lată de o jumătate de metru până la casa lui 
Solmedal. 

Ştiam eu. Ştiam eu, şi-a zis Irene, uitându-se la 
Molander, care se întorcea deja spre casă. 

Lina Pâlsson aştepta deja la uşa clădirii din Norra 
Hamnen când Astrid a ajuns acolo. 

— Bună, sunt Astrid. Dacă te înghesui în spate, mă ocup 
eu de valiză, a zis Astrid, deschizând portbagajul. 

Linda i-a dat valiza. 

— Am înţeles că încă nu l-aţi prins, dat fiind că ne 
strângeţi pe toţi. Dar cum merge ancheta acum, când ştiţi 
cine este ucigaşul? 

— Scuze, dar cum de ştiţi asta? a întrebat Astrid, şi Lina 
i-a spus de vizita lui Fabian din acea după-amiază şi cum 
au ajuns la numele elevului uitat. 

Astrid nu ştia ce să spună. De aceea se purtase Fabian 
atât de ciudat? Se simţea ameţită din pricina roiului de 
gânduri care i se rotea prin cap. Şi-a dat seama repede că 
e într-un stres prea mare ca să poată calcula 
repercusiunile informaţiei pe care o avea Lina şi a rugat-o 
să nu le spună celorlalţi deocamdată. 

După douăsprezece minute au oprit pe aleea cu pietriş 
de lângă casa lui Seth Kârheden. Niciunul dintre foştii 
colegi n-a scos un cuvânt pe drum. Ea a încercat de câteva 
ori să spargă tăcerea care înghiţea tot oxigenul din 
maşină, ca un balon care se umflă mereu. A întrebat dacă 
au avut vreodată o întâlnire a clasei şi le-a spus de propria 
clasă din Malmö, auzise că mulţi dintre foştii colegi se 
întâlnesc cu regularitate. Dar n-a obţinut decât câteva 
răspunsuri politicoase şi balonul a continuat să se umfle. A 
încercat chiar să deschidă radioul, dar curând a renunţat: 
„Just now!”%, melodia lui Tomas Ledin, nu părea foarte 
potrivită. 

Seth Kârheden îi aştepta cu o geantă între picioare şi o 
caschetă trasă mult pe frunte, atât de veche şi de uzată, 
încât trebuie să-l fi însoţit în tot pelerinajul. I-a făcut semn 
cu mâna şi a arătat spre scaunul pasagerului, care era gol. 

Nu mai ploua, dar a preferat să rămână în maşină, unde 

căldura îi usca blugii. Kârheden a ocolit maşina, a deschis 
portiera din partea pasagerului şi s-a străduit să nu 
murdărească valiza Lenei Olsson, care ocupa cea mai mare 
parte din spaţiul pentru picioare. 

— Bună. Trebuie să fii Astrid Tuvesson. 

Astrid i-a strâns mâna, l-a salutat şi şi-a zis că arată 
aproape mai bine în realitate decât în fotografia pe care o 
găsiseră pe internet. Era destul de chipeş, în afară de 
mustaţa aia hidoasă. El s-a răsucit spre cei de pe banchetă. 

— Stai, nu-mi spune. Tu trebuie să fii Lena Olsson. 

Lena a încuviinţat. 

— E mult de atunci. Dar pot să jur că erai grozavă la 
şotron. Nu-i aşa? Nimeni n-avea vreo şansă să te învingă. 

Lena a început să râdă. 

Telefonul lui Astrid a sunat şi ea a răspuns în vreme ce 
ieşea cu spatele de pe alee. Era Irene, să-i spună că ea şi 
Molander s-au întors în casă, după ce Molander a găsit o 
gură de aerisire la câteva case mai departe pe stradă. 
Astrid n-a priceput exact ce însemna asta şi, cu toate că 
avea încredere nezdruncinată în instinctul lui Molander, ar 
fi vrut foarte mult să ştie ce au ei de gând. Dar n-a avut 
timp să întrebe. 

— Trebuie să închid, a zis vocea lui Irene de la capătul 
liniei. Cred că a găsit ceva. 

— Bine, dar aveţi grijă, a fost tot ce a avut timp să zică 
înainte să audă clicul. 

— Şi uite-l pe clovnul clasei! Stefan, ce mai faci? Am 
auzit că în ultimii ani ai început afacerea proprie. 

Stefan Munthe a încuviinţat şi le-a spus de firma sa de 
consultanţă, care ajuta la îmbunătăţirea comunicării 
interne în câteva companii. 

— Eu n-am comunicat cu nimeni în trei săptămâni bătute 
pe muchie, aşa că va trebui să mă scuzi dacă trăncănesc 
oleacă. Am ceea ce ai putea numi nişte nevoi stringente 
acumulate. 

— Şi eu? a întrebat Lina Pålsson. Nu mă recunoşti? 

Seth Kârheden s-a întors spre Lina şi a zâmbit. 

— Păstram cea mai bună bucăţică pentru la urmă. 

Nimeni n-o uită pe cea mai drăguță fată din clasă. 

Lina a chicotit şi Astrid a oftat, uşurată. Cel puţin 
drumul lor spre închisoare nu avea să mai pară aşa de 
chinuitor. A frânat la un semafor pe roşu pe 
Drottninggatan, în dreptul Teatrului Municipal. Trecuse 
deja de ora două noaptea şi întunericul învăluia strada ca o 
pătură udă, iar câteva grupuri rătăcite căutau o nouă 
crâşmă după ce dăduseră pe gât „ultimul pahar înainte de 
închidere”. Citise toate rapoartele oficiale şi cunoştea 
toate datele. Însă nimic nu-i schimba părerea că „ultimul 
pahar înainte de închidere” autorizat oficial era o crimă 
împotriva umanităţii şi făcea mai mult rău decât bine. 

Semaforul a trecut pe verde şi şi-a putut continua 
drumul pe Hâlsobaken şi apoi pe Angelholmsvăgen, care 
era pustie, în afară de câteva taxiuri. A apăsat pe 
acceleraţie, bucuroasă că semafoarele sunt de partea ei. 

Când a ajuns, a constatat că şi Klippan sosise cu 
minibusul lui, iar Ragnar Palm a ieşit pe uşa din faţă a 
închisorii ca să-i întâmpine. Ea s-a uitat în jur, dar n-a 
văzut jurnalişti sau trecători curioşi. Sincronizarea era cea 
mai bună cu putinţă. Acum nu mai trebuia decât să-i ducă 
pe foştii colegi înăuntru cât mai repede. 

S-a oprit în spatele maşinii lui Klippan şi le-a spus să 
coboare, să-şi ia bagajele şi să-i urmeze pe ceilalţi în 
clădire. S-au supus fără crâcnire. Dar le vedea expresiile 
sceptice. Când au văzut clădirea complet izolată. Gardul 
înalt cu sârmă ghimpată. Poarta electrificată, care acum se 
închidea în spatele lor. Chipul posac al lui Ragnar Palm. 
Uniforma lui. Arma. 

Şi n-a fost cu nimic mai bine la punctul de control, unde 
bagajele le-au fost cercetate bucată cu bucată. „Nu, nu 
puteţi intra cu unghiera aceasta. Puteţi împrumuta una de 
aici. Dar trebuie să mă lăsaţi să iau cu mine şamponul... 
Nu.” Urmate de un „Imi pare rău” obligatoriu. 

Gardienii fuseseră informaţi că vor avea oaspeţi speciali, 
dar atitudinea lor era atât de adânc înrădăcinată, încât 
erau aproape incapabili să renunţe la purtarea obişnuită. I- 
au percheziţionat pe noii oaspeţi până la piele, ca şi cum ar 

fi fost prizonieri obişnuiţi. „Pentru propria lor siguranţă.” 
Câţiva au protestat, amintind personalului că nu sunt 
delincvenţi. 

Seth Kârheden a făcut cea mai mare gălăgie, refuzând 
să se lase intimidat. A declarat sus şi tare că a venit ca să 
fie protejat, nu pedepsit, şi a ameninţat că se duce acasă. 
Ceva din toate astea a dat roade şi i s-a permis să ia cu el 
seringile cu insulină, cu toate că medicul închisorii nu era 
de faţă ca să dea aprobare. 

Astrid îşi dădea seama că Klippan se simte exact la fel, 
dar, ca şi ea, făcea tot ce putea ca să n-o arate. Se 
prefăcea că toată chestia asta era bine gândită şi pentru o 
cauză bună. 

Că nu sunt închişi cu toţii ca nişte prizonieri. 

A auzit alta dintre ticăiturile abia perceptibile care 
precedau zumzăitul şi răsucirea. Primele dăţi după ce şi-a 
dat seama ce se întâmplă şi-a încordat muşchii gâtului şi s- 
a străduit din răsputeri să se împotrivească. Dar apoi a 
înţeles că cel mai bun lucru este să se destindă. 

Gâtul îi trosnise deja de câteva ori, şi supravieţuise mult 
mai mult timp decât se aştepta. Dar ar trebui să se termine 
curând. Cel mult încă patru zumzăieli. A calculat că 
pauzele dintre zumzăieli sunt un pic mai mari de trei 
minute şi fiecare a cincea răsucire e un pic mai amplă, cu 
vreo două grade în plus. Nu mai putea supravieţui încă 
uneia dintre ele. 

Ecranul din faţa sa arăta acum altă fotografie a lui 
Theodor. 

Ochii îi erau închişi şi stătea pe podeaua camerei lui din 
noua casă. Fabian a recunoscut preşul în dungi pe care l- 
au cumpărat în urmă cu câţiva ani de la IKEA din Kungens. 
Theodor voia unul negru în întregime, dar Sonja a insistat 
să ia un preş cu dungi în toate culorile. În fotografie, 
băiatul era culcat pe preş cu braţele întinse în lateral, ca 
lisus pe cruce. Probabil pentru că fusese doborât. 

Şi atunci Fabian a înţeles. 

Un lucru la care ar fi trebuit să se gândească de multă 
vreme. 

Theodor nu părăsise casa. Fusese acolo tot timpul. Să 
cari trupul unui adolescent afară din casă n-ar fi prea uşor, 
şi ar fi existat riscul real ca vecinii sau un trecător să 
observe şi să pună întrebări. De ce nu i-a dat prin cap mai 
devreme? Sunetele pe are le auzise în pivniţă nu fuseseră 
de la vecini, ci de la Theodor. 

Fusese închis în cuptorul de pâine pe care l-a descoperit 
Sonja. Theodor încercase să facă zgomot ca să fie auzit de 
tatăl lui. Dar tatăl lui n-a auzit. De fapt, ba da. Dar l-a 
ignorat. Gândurile lui fuseseră altundeva. 

Intotdeauna altundeva. 

A început iar. Ticăitul abia perceptibil. 
Curând aveau să mai rămână doar trei răsuciri. 
PA 

— Acolo. Nu vezi? a zis Molander, arătând plinta. 

Ochii lui Irene au trecut peste scândura cafenie, dar nu 
i-a atras atenţia nimic. 

— Da. Văd o plintă pătată cu cafeniu. 

— Şi deasupra ei? 

— Un cablu. 

— Exact. Şi el e pătat cu cafeniu şi intră în dulap, nu? 

Irene a încuviinţat. 

— Dar unde se termină? a continuat Molander, 
deschizând dulapul cu haine bej. Nu există vreun bec sau 
aşa ceva pe aici. 

— Poate că merge până la pat? 

Molander a clătinat din cap. 

— Nu, dispare aici, undeva în spate. Ajută-mă să-l dau 
deoparte. 

Au prins amândoi de o latură a dulapului şi au încercat 
să-l tragă de la perete, dar nu s-a clintit. 

— Trebuie să fie prins şi de podea, şi de perete, a zis 
Molander, încercând să vadă în spatele dulapului. 

Între timp, Irene a scotocit din nou printre hainele bej. 
Era ceva ce o sâcâia. Nu putea să-şi dea seama ce anume, 
dar acum, că stătea acolo a doua oară, şi-a dat seama că se 
simţise la fel când a căutat prin dulap prima oară. Hainele 
erau cu siguranţă bej şi banale. Două perechi de pantaloni 
de catifea, trei perechi de pantaloni de bumbac, câteva 
cămăşi şi tricouri. Dar nu asta era problema. De abia când 
a descoperit o punguţă de plastic cu doi nasturi prinsă de 
mâneca uneia dintre cămăşi şi-a dat seama. S-a uitat în jos 
la Molander, care era pe burtă, luminând cu lanterna sub 
dulap. 

— Auzi, hainele astea sunt noi-nouţe. 

— Bine. 

— Vreau să zic, toate. N-au fost purtate niciodată şi 
probabil că sunt atârnate aici doar de faţadă. 

Le-a tras deoparte şi a pipăit partea din spate a 

dulapului, dar n-a găsit nicio îmbinare. 

Molander i s-a alăturat lui Irene în dulap, a luminat cu 
lanterna marginile şi curând au descoperit că exista, într- 
adevăr, o îmbinare. Chiar dacă extrem de mică, era acolo. 
Au scos toate hainele şi au împins partea din spate. Dar nu 
s-a clintit. Molander a început să ciocănească în diferite 
locuri din dulap şi a auzit acelaşi sunet înfundat, indiferent 
unde ciocănea. 

— S-ar putea să fie nevoie de un gen de telecomandă, a 
zis el, ieşind din dulap şi privind în jur. 

— Încearcă să tai cablul, a propus Irene. 

Molander a tăiat cablul cu un cleşte. 

Irene, care stătea încă în dulap, a simţit imediat o 
schimbare în aer. O adiere. Molander s-a întors s-o ajute şi 
au reuşit să împingă partea din spate a dulapului cu vreo 
treizeci de centimetri şi apoi panoul s-a dat deoparte ca o 
uşă glisantă. Un şir de becuri fără abajur s-au aprins în 
faţa lor şi au văzut o scară de lemn care părea să ducă 
direct la subsol. 

4 

Fabian a încercat să-şi abată atenția gândindu-se la 
altceva. La Sonja şi Matilda, întrebându-se ce făceau în 
acel moment. Dacă erau încă treze sau se duseseră la 
culcare. 

A încercat să se gândească la Stockholm şi la asprimea 
iernilor de acolo, mai ales cea din urmă. Şi-a amintit 
concediul lor în Thailanda, din urmă cu trei ani, şi a visat 
cu ochii deschişi la casa lor nouă. Dar nimic nu i-a fost de 
folos. Nu se putea gândi decât la durere. Ea preluase 
conducerea şi îi solicita toată atenţia. 

Apoi a auzit acel ticăit uşor pe care îl aşteptase timp de 
trei minute, iar după o secundă a venit zumzăitul. Avea să 
fie al patrulea şi ultimul zumzăit înainte să-i vină vremea 
celui de-al cincilea. Cel care avea să pună capăt durerii. 
Trei minute. 

Trei minute lungi. 

L 

Irene şi Molander au coborât scara abruptă cu pistoalele 

scoase. Senzaţia de pivniţă săpată în pământ a încetat 
când au ajuns la baza scării. Era ca şi cum ar fi nimerit pe 
o navă spaţială din anii '60. Tavanul era luminat slab şi 
păreau să se afle pe un coridor îngust, tubular, care se 
arcuia uşor în jos şi era aşternut dintr-un perete în celălalt 
cu o mochetă miţoasă roşie. Pe un perete erau o etajeră 
pentru încălţăminte cu o pereche de papuci şi un cârlig de 
care era agăţat un halat alb. 

S-au aplecat ca să nu-şi lovească creştetul de tavan în 
vreme ce păşeau pe hol, care după câţiva metri s-a 
ramificat într-un coridor în formă de T, cam de cinci metri 
în ambele direcţii. Acum puteau să stea în picioare; pereţii 
erau drepţi şi erau câte două uşi pe fiecare parte a 
ambelor coridoare. În total, opt uşi. 

— Ia-o la stânga, eu o iau la dreapta, a zis Molander şi a 
deschis prima uşă de pe dreapta. Ducea într-o cameră 
zugrăvită în roşu, cu diode care clipeau pe tavan şi 
echipament pentru exerciţii fizice risipit pe podea. Din 
nişte difuzoare montate în zid se auzea muzică ambientală. 

4 

Irene a deschis prima uşă de pe partea ei şi a intrat într- 
o cameră cu haine atârnate ordonat. Într-un colţ era o 
masă de toaletă cu o oglindă luminată şi câteva peruci 
stăteau pe capete de manechine pe un raft. Erau acolo 
nenumărate lucruri care trebuiau să fie examinate, dar 
amănuntele aveau să mai aştepte. S-a întors pe coridor. 

4 

Ochii lui Molander cercetau o nouă încăpere care arăta 
ca un mic apartament, având într-o parte un pat aranjat 
frumos şi o noptieră şi în cealaltă parte un mic grup de 
mobile cu un televizor. Încăperea era acoperită de tapet în 
stil Art Deco şi o bibliotecă plină de cărţi şi LP-uri ocupa 
un perete întreg. Încăperea mai avea două uşi. Una era 
vizibilă şi ducea într-o baie, iar cealaltă era ascunsă în 
modelul tapetului. Dacă n-ar fi fost mocheta care acoperea 
încăperea de la un perete la altul şi care avea pe ea o 
cărare bătătorită, n-ar fi descoperit-o niciodată. 

Şi-a vârât degetul în micul orificiu şi a făcut uşa să 

alunece într-o parte. Căldura din camera învecinată l-a luat 
prin surprindere şi, când a văzut mii şi mii de diode clipind 
în întuneric, a ştiut exact ce fel de încăpere a găsit. 

4 

Irene a apăsat pe clanţă, dar uşa era încuiată. S-a dat 
înapoi cât de mult a putut şi i-a tras uşii două lovituri de 
picior zdravene. Dar aceasta n-a cedat. De-abia cu a treia 
lovitură de picior, a reuşit s-o dărâme. S-a pomenit în 
beznă şi a pipăit peretele căutând un comutator, dar apoi 
şi-a dat seama că în faţa uşii erau atârnate trei draperii 
grele. Le-a dat deoparte una câte una şi a parcurs repede 
cu privirea încăperea semicirculară, în vreme ce aţintea 
pistolul spre bărbatul care şedea cu spatele la ea pe ceea 
ce arăta a vechi scaun de dentist. 

l-a strigat să se ridice încet şi să-şi ducă mâinile 
deasupra capului. Dar el n-a reacţionat. Fie era mort, fie 
nu putea să răspundă, din cine ştie ce motiv. A ocolit 
scaunul şi şi-a dat seama că era Fabian Risk. O parte din 
ea fusese îngrijorată că el e în primejdie. Altă parte din ea 
fusese îngrijorată că el e în spatele întregii poveşti. Era 
complet nepregătită pentru ce a văzut. Capul lui era legat 
de două plăci şi îi fusese răsucit atât de mult în lateral, 
încât doar privindu-l i se făcea rău. 

Şi-a pus mâna pe gâtul lui întins şi a simţit că încă mai 
avea puls. Probabil că leşinase de durere. L-a strigat pe 
Molander cât de tare a putut, dar s-a oprit de îndată ce a 
simţit o uşoară vibraţie a plăcilor care ţineau capul lui 
Risk. Dispozitivul ăsta ciudat era pe cale să-i rupă gâtul. 

Şi-a vârât pistolul în betelia pantalonilor şi a apucat 
plăcile ca să încerce să împiedice maşinăria să se rotească, 
proptindu-se cu coatele de rezemătoarele scaunului. N-a 
putut să le ţină bine şi a simţit că dispozitivul se roteşte în 
continuare. A vrut să dea cu pumnul în el, furioasă, dar s-a 
temut că ar putea face mai mult rău decât bine. 

Nu şi-a dat seama dacă a fost datorită eforturilor sale 
sau din alt motiv. Dar dintr-odată zumzăitul a încetat şi 
toate luminile s-au stins, după care nu i-a fost greu deloc 
să răsucească întregul dispozitiv la loc, în cealaltă direcţie. 

Cu degetele tremurătoare a căutat pulsul lui Fabian în 
întunericul de smoală, simțind că e pe cale să se înece în 
valul de întrebări pe care voia să le pună. 

Lumina unei lanterne a dansat pe peretele arcuit şi 
imediat a auzit vocea lui Molander. 

— Cred că am dat de tabloul cu sigurante. 

Fabian s-a trezit cu o durere cruntă în gât şi o durere 
care-i zvâcnea în cap. li era sete şi era scăldat în sudoare. 
A vrut să înghită, dar gura părea să-i fie căptuşită cu 
glaspapir. Era lumină, prea multă lumină ca să încerce să 
deschidă ochii. A încercat să-şi adune gândurile, dar în 
cele din urmă a recunoscut că n-are idee ce se întâmplase 
ori unde se află. 

S-a gândit la cele mai recente evenimente pe care şi le 
putea aminti. Fusese o vară care bătea recordul la 
categoria „groaznic”, aşa că au hotărât în ultimul moment 
să facă o excursie undeva într-un loc cald. El, Sonja şi 
copiii. În Mallorca. Exact, la Illetas era. Pe un şezlong 
lângă piscină. 

A încercat să-şi mişte capul, dar gâtul ţeapăn refuza să 
se clintească. Trebuie să fi adormit cu capul într-o poziţie 
ciudată. Sau poate că era o insolaţie? De aceea era aşa de 
ameţit? Nu-i plăceau deloc concediile pe litoral. Căldura 
asta afurisită îi agrava durerea de cap. Ca să nu mai 
vorbim de copiii care zbierau peste tot. N-ar putea să aibă 
măcar o limită de vârstă în zona piscinei? Dacă ar fi fost 
hotelul lui, ar fi interzis cu totul prezenţa copiilor. 

Ce-ar fi să facă o baie? Poate că asta era tocmai ce îi 
trebuia? O baie. Apoi o să dea pe gât o bere, ca să se simtă 
ca acasă. Luminile puternice îl făceau să-şi mijească ochii. 
Unde erau ceilalţi? Le vedea şezlongurile şi prosoapele 
ude. Hândelser vid vatten de Kerstin Ekman stătea 
deschisă pe şezlongul Sonjei. Ajunsese deja la jumătate. El 
trebuie să fi fost plecat de pe lume ore întregi. 

S-a ridicat şi a aşteptat câteva secunde să-i treacă 
ameţeala înainte să poată porni. A mers de-a lungul 
bordurii până la piscina aflată cu doi metri mai jos. Copiii 
se tot furişau pe lângă el şi săreau în apă, încercând să-i 
împroaşte cât mai tare pe clienţii hotelului care se prăjeau 
la soare. Dar acum era rândul său. 


5 Întâmplări pe malul apei. 

Era important ca plonjonul să arate bine fără să dea 
impresia că se străduieşte prea tare. Cu siguranţă că 
lumea se uita la el. Şi-a supt burta. A ridicat mâinile 
deasupra capului şi a sărit. Picioarele îi erau drepte şi 
lipite. Apa răcoroasă i-a înconjurat trupul. A atins cu 
mâinile ceva dur. Apoi cu fruntea. A auzit ceva trosnind în 
gât. Apa s-a înroşit. 

Un bărbat a încercat să-l ajute să iasă, vorbea germana 
şi a încercat să-l facă să se întindă pe jos. Dar el nu voia 
niciun ajutor. Nu voia să sângereze în apă. Nu voia decât 
să iasă. Din piscină şi din căldura lipicioasă. Departe de 
Sonja şi de copii. De toate. 

Cineva i-a dus la buze un pahar cu apă şi el a clipit. 
Totul se învârtea în jur. A văzut un chip de femeie 
cunoscut. Arăta bine. Era sigur că o mai întâlnise. Sau 
poate a fost doar un vis? Nu, îşi amintea clar că a sărit în 
piscină şi s-a lovit la cap. Şi sângele, cum curgea în 
picături mari pe terasă când neamţul a încercat să-l facă să 
se lungească. Şi-a dus mâna la frunte, dar n-a simţit niciun 
cucui. 

Oare era în viaţă? A simţit ceva înfăşurat în jurul gâtului. 
A auzit o voce. O mai auzise, dar nu ştia de unde s-o ia. 
„Fabian”... „Fabian”... A deschis iar ochii şi a văzut aceeaşi 
femeie şi totul era neclar în spatele ei. Da, ea era. Cum o 
chema oare? Lilja... Irene Lilja. Asta ar însemna că e în 
viaţă. Doar dacă nu era şi ea moartă? Theodor... Trebuia să 
ajungă acasă şi să aibă grijă de Theodor. A încercat să se 
ridice, dar Irene l-a împins înapoi pe brancarda dură. 

— Trebuie să stai culcat până ajungem acolo. 

— Să ajungem unde? 

— La urgenţă. Ajungem repede. Cel mai bun lucru pe 
care îl poţi face e să te destinzi. 

Dar el nu voia să se destindă. Şi cu atât mai puţin să 
meargă la urgenţă şi să aştepte ore în şir să fie ajutat. N- 
avea nevoie de niciun ajutor. 

— Sunt bine. Trebuie să merg acasă. Acasă, la Theo. 

— Nu-i decât anestezicul, a zis Irene, tamponându-i 
fruntea. Stai liniştit şi încearcă să te destinzi. 

A strigat la ea, spunându-i că se înşală şi el trebuie să se 
ducă acasă. Acasă, la Theo, fiul său. Dar n-a vrut să-l 
asculte. A zâmbit liniştită şi tot zicea că trebuie să stea 
liniştit. Că totul o să fie bine. El n-ar fi trebuit să vadă, dar 
a văzut. Ea a lovit cu pumnul în geamul dinspre cabina 
ambulanţei. Atunci el a lovit-o iar. Încă o dată în aceeaşi zi 
a lovit-o cu palma. 

Ea a tăcut şi şi-a dus mâna la obrazul înroşit. 

În sfârşit, îl asculta. 

4 

Nu şi-a putut aminti cum a ieşit din ambulanţă şi a urcat 
treptele de la intrare, sau dacă Irene a încercat să-l 
oprească, sau dacă uşa era încuiată. Nu-şi mai amintea 
decât că dintr-odată stătea în pivniţa lui, uitându-se la 
Theodor care zăcea pe podea. 

Pe spate. Fără viaţă. 

O femeie stătea călare pe el, apăsându-şi gura pe a lui. 
Cine era şi ce făcea? El era mort. Femeia se ridica şi se 
lăsa în jos ritmic, apăsându-i cu amândouă mâinile cuşca 
toracică. 

„Cincisprezece... şaisprezece... şaptesprezece”, număra 
ea în daneză. 

De-abia atunci şi-a dat seama că era poliţista din 
Copenhaga. Dar ce făcea aici, în casa lui? A încercat să 
întrebe, dar ea n-a răspuns. 

— Nu poate vorbi acum, a zis Irene, care era chiar în 
spatele lui. 

El s-a întors, dar ea pornise deja înapoi pe scară. Habar 
n-avea cât timp a urmărit-o pe poliţista daneză încercând 
să-l aducă înapoi la viaţă pe fiul lui mort. 

Era ca şi cum timpul ar fi încremenit, şi deodată au 
apărut acolo. Paramedicii care şi-au deschis trusele, au 
scos echipamentul şi au conectat tuburi şi sârme de 
diferite culori. Au introdus un tub legat de o pungă cu aer 
în gura lui Theodor, i-au tăiat hainele şi i le-au scos şi i-au 
uns pieptul cu ceva vâscos. Poliţista daneză zăcea pe 
podea lângă el, sleită de puteri. Irene s-a ghemuit lângă ea 
şi i-a dat ceva de băut. 

A auzit un bip puternic când două plăci au fost puse pe 
pieptul foarte tânăr. Trupul s-a arcuit în sus şi a căzut la 
loc. Fără viaţă şi fără puls. Un paramedic s-a asigurat că 
sârmele sunt conectate corect. Altul apăsa punga. 

Încă un bip şi încă o arcuire. 

Cât timp a continuat? Fabian nu ştia. 

Nu ştia cu siguranţă decât că era vina sa. 

Astrid Tuvesson îşi dădea seama că Ragnar Palm făcuse 
tot ce putuse ca să îmblânzească atmosfera de închisoare 
de când fusese ea acolo. A pus draperii pe peretele 
exterior, ca să ascundă faptul că nu există ferestre, şi a 
pus pe toţi ceilalţi pereţi postere înrămate de la expoziţii 
din Muzeul Louisiana. Erau, probabil, posterele lui Palm. 
Astrid ştia că nu ratase nicio expoziţie. 

Însă eforturile lui aveau acelaşi efect ca o pată pe o 
suprafaţă lustruită. Nu încăpea nicio îndoială unde se află. 
Să sperăm că le va da sentimentul că sunt în siguranţă, şi- 
a zis, în vreme ce oaspeţii temporari îşi alegeau 
culcuşurile. 

S-a întâmplat aşa cum prezisese ea. Bărbaţii s-au 
instalat de-a lungul unui perete, femeile de-a lungul 
celuilalt. La ce nu se aşteptase au fost toate întrebările. 
Fusese destul de naivă ca să presupună că sunt şi ei la fel 
de frânţi ca ea şi vor vrea să se culce. Dar ei au pus toate 
întrebările la care n-avea răspuns: „Cât timp credeţi că va 
trebui să stăm aici?” „Există aici Wi-Fi?” „Copiii mei vin 
acasă duminică. Va trebui să stea şi ei aici?” „V-aţi gândit 
măcar bine la chestia asta?” 

Voia să strige la ei. Doar un „Nuuuuu” lung. Asta era 
opusul lui bine gândit. Hotărârea fusese luată brusc, în 
ceea ce ar putea fi descris ca stare de panică; fiecare 
minut irosit creştea probabilitatea ca lista victimelor să 
ajungă şi mai lungă, iar mass-media să profite şi mai mult 
şi să amplifice mitul ucigaşului fără pereche, care făcea de 
ruşine poliţia ca nimeni altul. 

Dar ce-i dădea ei dreptul să spună că nu mai existau şi 
alte căi, poate mai bune, de a aborda situaţia? Să fie din 
cauză că fusese prea obosită ca să gândească limpede? 

A vorbit cu atenţie, încercând să le ofere o explicaţie 
oarecum rezonabilă a faptului că nu le poate răspunde la 
toate întrebările şi amintindu-le cât de important este ca 
locul în care se află să rămână secret. Dar, de îndată ce 

vorbele i-au ieşit din gură, şi-a dat seama ce gol sună. „Ce 
încerci să ne spui?” „Trebuie să mă duc să-mi iau copiii.” 
„Trebuie să merg la lucru şi aveam de gând doar să dorm 
aici.” 

În cele din urmă, Klippan a trebuit să se urce pe un 
scaun şi să arunce bomba. 

— Aţi face bine să pricepeţi asta acum! Pentru ca planul 
nostru să funcţioneze, nimeni nu poate părăsi închisoarea 
până la noi dispoziţii. 

— Şi dacă o facem, oricum? a zis Stefan Munthe. 

— Cum spuneam, nimeni nu poate părăsi închisoarea 
până la noi dispoziţii! Tot rostul aducerii voastre aici este 
să păstrăm locul secret, ceea ce înseamnă că va trebui să 
vă iau telefoanele mobile. Le primiţi înapoi când se 
termină totul şi personalul de zi vă poate ajuta mâine să 
daţi câteva telefoane necesare. S-a înţeles? 

Klippan a coborât de pe scaun şi a pornit printre ei ca să 
adune telefoanele. Nimeni n-a zis nimic. Astrid s-a întrebat 
dacă asta se datora faptului că erau oarecum șocați, sau că 
erau prea obosiţi ca să se împotrivească. O parte din ea 
voia să alerge şi să-l oprească. Să le înapoieze telefoanele, 
să le spună că se pot întoarce acasă şi să uite totul. Dar 
Klippan avea dreptate. Sigur că exista riscul ca unul dintre 
ei să sune un membru al familiei, sau, de ce nu, un 
jurnalist, şi să dezvăluie planul. 

— Ştiu că probabil n-o să-mi puteţi răspunde. Dar câtă 
vreme credeţi că va mai dura? a întrebat Seth Kârheden, 
spărgând tăcerea. 

— Da, şi eu vreau să ştiu, a zis Cecilia Holm. Nu ne 
puteţi ţine închişi aici veşnic, numai pentru că nu vă puteţi 
permite să ne protejaţi în casele noastre. 

— Nu, nu putem, a zis Astrid, întrebându-se dacă trebuie 
sau nu să vorbească mai departe. Sperăm şi ne aşteptăm 
ca asta să nu dureze prea mult. 

— Speraţi? 

Astrid s-a uitat la Lena Olsson şi i-a observat expresia 
descurajată. Spunea mai mult decât toate protestele lor la 
un loc. Şi-a dat seama că trebuie să le spună ceva. Altfel n- 

o vor lăsa în pace. Ceva care să-i ajute să se destindă şi să 
meargă la culcare. 

— Nu vrem să facem public acest lucru. Dar, de vreme 
ce sunteţi izolaţi de lumea de afară, vă pot spune că nu 
suntem atât de departe de rezolvarea cazului cât ar putea 
să pară. Aşa că, fără să vă promit prea mult, cred că 
vorbim doar de câteva zile petrecute aici. Maximum. Dacă 
investigația se va tărăgăna, vă promit să am grijă personal 
ca aceia dintre voi care vor să se întoarcă acasă s-o poată 
face sub protecţia poliţiei. 

Spre surprinderea ei, cei mai mulţi păreau să creadă că 
asta sună rezonabil. 

— Deci, ce ştiţi şi nu a fost dat publicităţii? Din nou 
Kârheden, cu o întrebare supărătoare. Se pare că înghiţea 
mai greu momeala decât ceilalţi. 

— Din motive evidente, nu pot discuta asta pe moment. 
Trebuie să ne oprim aici. Noapte bună. Sper să prindeţi 
câteva ore de somn. 

Le-a întors spatele şi a pornit repede spre uşă, ca să 
evite alte întrebări. 

Theodor fusese întotdeauna frumos. Până şi moaşa a 
observat asta la naştere. A zis că e unul dintre cei mai 
frumoşi bebeluşi pe care i-a ajutat să vină pe lume. Fabian 
îşi amintea ce fericit l-au făcut aceste vorbe, dar în sinea 
sa şi-a zis că asta li se spune tuturor noilor părinţi. Ceva ce 
învățau la cursuri. 

De-abia când moaşa şi-a chemat colegii şi-a dat seama 
că fiul său e mai aparte. Şi a rămas frumos şi în creştere. 
Părul blond şi cârlionţat îi umbrea ochii albaştri cu privirea 
lor misterioasă, gânditoare. Avea pomeţi înalţi şi acea piele 
catifelată care, din câte ştia Fabian, nu avusese niciodată 
vreun coş. 

Dar acum avea părul vopsit negru şi îl ţinea aproape tot 
timpul ascuns sub o pălărie. În amândouă sprâncenele 
avea inele, şi făcuse cam tot ce putea ca să pară urât, cu 
toate că nu reuşise prea mult. Theodor era în continuare 
unul dintre cei mai frumoşi oameni pe care îi văzuse 
Fabian în viaţa sa. 

Cu câţiva ani înainte, Sonja îi propusese să ia legătura 
cu o agenţie de modelling ca să câştige nişte bani, dar nu 
s-a ales decât cu un mârâit. Ca şi cum frumos era ultimul 
lucru care voia el să fie. Ca şi cum ar fi fost cel mai ruşinos 
lucru. 

Şi acum zăcea pe pat, cu ochii închişi, total destins, şi 
Fabian nu se putea împiedica să-şi spună că se uită la 
moarte. Moartea în cel mai frumos chip al ei. Nu voia 
decât să plângă, dar nu reuşea să scoată nicio lacrimă. 

Din fericire, fiul său nu era mort. Însă ajunsese atât de 
aproape, încât fusese declarat mort câteva clipe, înainte ca 
inima lui să se învoiască să-şi reia bătăile. Acum era într- 
un somn indus de medicamente, conectat la o serie de 
maşinării care îl supravegheau. 

Dacă n-ar fi fost Dunja Hougaard, ar fi murit. Mulțumită 
ei, sângele lui Theodor primise oxigen şi a circulat prin 
corp. Fusese concediată din cauză că a ajutat poliţia 

suedeză. Şi totuşi, a trecut strâmtoarea ca să-i dea lui 
Fabian Risk fotografia lui Torgny Solmedal, însă el nu era 
acasă şi nu i-a răspuns la telefon. 

El uitase, probabil, să încuie uşa, aşa că ea a intrat şi l-a 
strigat. Era în toiul nopţii, şi a şovăit un pic, după care a 
strigat din nou. Mai tare, şi chiar mai tare a treia oară. N-a 
primit niciun răspuns, dar a auzit zgomote venind din 
pivniţă. 

Spre deosebire de Fabian, Dunja şi-a dat seama că 
zgomotele nu vin din casa vecinilor, ci de undeva, din 
interiorul zidului. Un gând care nu-i venise lui. Că acolo se 
află un cuptor de pâine. 

Până a reuşit să-l tragă afară, Theodor nu mai respira şi 
n-avea puls. Dar ea nu s-a dat bătută, ci a început 
manevrele de prim ajutor şi nu s-a oprit până nu au sosit 
paramedicii, după aproape o oră. Cum ar putea vreodată s- 
o răsplătească? 

Fabian şedea cât putea de aproape de pat, ţinând mâna 
lui Theodor. Dacă ar fi fost după el, nu i-ar mai fi dat 
drumul până ce Theodor nu se trezea. Totuşi, se considera 
că ameninţarea care plana asupra lui era prea gravă ca să 
poată rămâne la spital. A protestat şi a încercat să 
folosească drept scuză gâtul vătămat. Insă când razele X 
au arătat că nu e nimic rupt, medicii i-au dat voie să plece 
din spital cu un colier cervical şi un flacon de analgezice. 

S-a deschis uşa, a intrat o asistentă şi i-a înmânat un 
telefon. N-a trebuit să spună nimic. El ştia exact cine este 
şi încercase să se gândească la ce să spună, dar nu i-a 
venit nicio idee. 

— Bună. 

— Bună. 

— "Ţi-a spus Irene? 

— Da. 

El n-a zis nimic, nici ea. De data asta tăcerea nu era 
jenantă. Îi auzea respiraţia, şi sunetul aerului care îi ieşea 
din piept îl liniştea. Şi-a închis ochii şi şi-a imaginat că e 
acolo, întinsă lângă el, respirându-i în ureche. li era atât 
de dor de ea! 

— Sonja, eu... Nu mi-am dat seama de nimic. 

— Venim acasă mâine. O să vorbim atunci despre ce e 
de făcut. 

— Bine. 

A auzit clicul şi i-a înapoiat telefonul asistentei, care s-a 
intersectat cu Irene în vreme ce ieşea. 

— Eşti gata? 

Fabian a încuviinţat şi s-a ridicat, a sărutat mâna fiului 
său şi a urmat-o pe Irene afară din rezervă. 

Blacksburg, Kauhajoki, Bailey, Montreal, Jacksboro, Red 
Lake, Cold Spring, Red Lion, Erfurt... Lista împuşcăturilor 
din şcoli se întindea la nesfârşit. Fiecare îşi avusese 
momentul de glorie, dar în ziua de azi toate aveau aceeaşi 
soartă. Pierdute în abisul uitării. Nimeni nu-şi mai amintea 
şcolile de pe listă. Nimeni în afara celor care îşi plângeau 
morţii. Restul lumii uitase de mult. 

Aceasta era altfel. Cu totul altfel. N-avea să fie uitată 
niciodată. Avea să fie gravată în milioane şi milioane de 
minţi, şi nimeni nu va putea să-i uite numele. Dimpotrivă, 
el avea să fie gravat în miliarde şi miliarde de minţi, şi 
numele său n-avea să lase niciodată pe cineva indiferent. 
Procesul era deja în plină desfăşurare. Vestea despre 
crimele spectaculoase se răspândise mult dincolo de 
hotarele Suediei, şi în ultimele douăzeci şi patru de ore 
fusese unul dintre subiectele principale pe CNN. 

Şi asta era când nu se ştia decât de şase crime. Ce vor 
face când vor afla de următoarele cinci, care curând aveau 
să fie înfăptuite şi descoperite? Atunci îşi vor da seama că 
nimeni nu era în siguranţă, nici măcar cei care plecaseră 
din Skâne şi se stabiliseră la Oslo, sau s-a nimerit să fie în 
concediu în străinătate. 

Era mai aproape de ţintă decât ar fi îndrăznit să viseze. 
În ultimii ani se convinsese singur că nu are altă opţiune în 
afara succesului. Totul era rezultatul pregătirilor sale 
meticuloase. Până acum nu îndrăznise să recunoască 
faptul că fusese foarte naiv şi că, în realitate, avea prea 
puţine şanse de reuşită. Dar în acest moment, succesul 
deplin era aproape garantat. Era pe ultima linie dreaptă şi 
linia de sosire se vedea deja. 

Mai rămâneau nouă. Nouă care, conform planului 
original, fuseseră programaţi să primească un oaspete 
nocturn. Rând pe rând. Calculase că i-ar lua cinci ore, 
inclusiv deplasarea. Acum totul se schimbase. 

Toţi nouă se aflau acum în aceeaşi încăpere. 

Împreună cu el. 

A încercat să pară adormit, dar i-a fost greu să-şi 
ascundă zâmbetul. Era prea frumos ca să fie adevărat. Era 
ca şi cum Dumnezeu, care îi pusese răbdarea la încercare, 
acum îl răsplătea desfăşurând covorul roşu. Nimerise 
drept în Sfânta Sfintelor fără cea mai mică problemă. 

Nimeni nu părea să bănuiască măcar că el nu este cine 
spunea că este. Mustaţa îşi făcuse efectul şi sângele 
închegat plus adezivul pe care îl găsise ţineau mai bine 
decât sperase. De asemenea, s-a descurcat bine jucându-şi 
rolul şi a fost surprins să constate cât era de uşor, dacă ne 
gândim că n-a avut timp de repetiţii. 

Cel mai indicat mod de a se purta ar fi fost să nu iasă în 
evidenţă şi să nu facă deloc valuri. Să stea în umbră şi să-i 
lase pe alţii să vorbească. Aşa cum făcuse întotdeauna. 
Dar, de îndată ce a ajuns în maşină, a simţit nevoia să facă 
exact invers. Să pălăvrăgească. Şi, pentru prima oară, l-au 
ascultat. În ultimele ore a vorbit mai mult cu foştii colegi 
de clasă decât în toţi anii de şcoală. 

Pe atunci, de-abia dacă răspundeau când vorbea el. 
Acum era altfel. Acum erau bucuroşi să vorbească despre 
ei înşişi. Despre copii şi căsătorii. Despre divorţuri şi 
infidelităţi. Despre cariera care i-a adus aproape de vârful 
ierarhiei de la Ericsson şi s-a încheiat cu concedierea, 
silindu-i să se întoarcă la şcoală ca să înveţe cum să scrie 
un CV. Despre speranţele năruite şi depresia, noua cadă 
de baie de pe terasă şi ratele dobânzilor la închirierea 
locuinţei. A 

Credeau cu toţii că ştiu cu cine vorbesc. In realitate, n- 
aveau nici cea mai vagă idee. Şi lui îi plăcea asta la 
nebunie. Micile eşecuri jalnice din viaţa lor erau ca o 
muzică pentru urechile lui, şi ascultarea lor era ca un leac 
pentru anii lui de invidie. Pentru succesele lor şi pentru tot 
ceea ce aveau, iar el nu va fi niciodată în stare să aibă. 

Se întrebase întotdeauna cum de toţi ceilalţi pot fi atât 
de liniştiţi în rolurile lor. Toţi, în afară de el. Cum de 
puteau, fără cea mai mică problemă, să joace roluri 
principale în filme despre ei înşişi. Acum nu se mai întreba. 

Acum totul era altfel. Rolurile erau inversate. Ei nu mai 
erau decât figuranţi în propriul lui film biografic. O ceată 
de rataţi. O şleahtă cenuşie, searbădă, cu vieţi atât de 
neinteresante, încât era surprins că puteau suporta până şi 
să vorbească despre ele. Cu atât mai puţin să le trăiască. 

Nu încăpea îndoială că le făcea celor mai mulţi dintre ei 
o favoare punând capăt zilelor lor pe pământ. Câţiva i-ar 
mulţumi după aceea, probabil, dacă ar mai putea. Acum, 
cel puţin, măruntele lor vieţi insipide vor avea un final 
semnificativ. Vor fi transformați în altă bifare a unei 
căsuțe. O cifră adăugată altora ca să alcătuiască o sumă pe 
care nimeni nu va putea vreodată să o depăşească. Nimeni 
nu şi-a omorât vreodată întreaga clasă. 

Nimeni. 

Încă nouă, şi gata. 

Douăzeci din douăzeci. 

Cei mai mulţi dintre ei nici măcar nu vor simţi ceva. O 
mică înţepătură şi peste câteva secunde se va sfârşi. Unii 
dintre ei vor încerca, probabil, să se împotrivească, dar 
asta n-ar schimba nimic. Rezultatul final va fi acelaşi. 

Douăzeci din douăzeci. 

Timp de câteva ore va părea că nu au fost omorâţi decât 
nouăsprezece din douăzeci. Ca şi cum ar exista un 
supravieţuitor. Ca şi cum unul ar fi izbutit să se apere şi a 
înfipt seringa în ucigaş. Acest erou avea să fie Seth 
Kârheden. Înainte ca poliţia să apuce să cearnă haosul şi 
să descopere că şi Kârheden e mort, el avea să fie departe. 
Incă nu hotărâse pe cine să aleagă pentru rolul de ucigaş. 

Toţi stinseseră veiozele de pe noptiere, dar auzea pe 
cineva că deschide capacul cutiei pentru aparatul dentar şi 
pe altcineva că îşi scoate şosetele, în vreme ce al treilea 
scotea o pastilă dintr-o folie. In cincisprezece minute aveau 
să adoarmă cu toţii. Ceasul său arăta ora trei şi douăzeci, 
şi simţea cum îi revine energia cu fiecare bătaie a 
secundarului. 

A auzit cum cineva îşi zornăie cheile şi nu şi-a dat seama 
de ce. Până ce a auzit că se deschide uşa grea de metal. 
Fără să se mişte, a deschis ochii şi a văzut cum doi 

gardieni cară înăuntru încă un pat şi îl aşază pe rândul din 
faţa lui. Mai venea cineva? Nu mai pricepea nimic. Toţi 
erau deja aici. 

A văzut că aştern patul şi pun un scaun lângă el. Oare 
unul dintre gardieni avea să doarmă acolo? N-ar fi fost o 
problemă prea mare. Va trebui doar să aştepte încă o 
jumătate de oră, cel puţin. 

Dar s-a dovedit că presupunerea sa fusese greşită. A fost 
condus înăuntru un bărbat, însă era prea întuneric ca să-şi 
dea seama cine este. De-abia când bărbatul şi-a dat jos 
haina şi i s-a văzut suportul cervical s-a lămurit cine ar 
putea fi. Dar tot nu pricepea. Să fie chiar Fabian Risk cel 
care şedea pe marginea patului, rotindu-şi ochii prin 
încăpere? 

În niciun caz n-avea cum să evadeze de unul singur. 
Singura explicaţie plauzibilă era că poliţia îi găsise 
ascunzătoarea, lucru care, la rândul lui, însemna că l-au 
identificat. Oare cum au putut să o facă? Avusese grijă de 
amprentele din maşină. Sau nu? Poate că au găsit altele? 

A închis ochii şi s-a străduit să ascundă faptul că e treaz, 
în vreme ce inima îi bătea de două ori mai repede. Tare îşi 
mai dorea să se năpustească într-acolo şi să înfigă o 
seringă în ticălosul ăla. Să-l termine o dată pentru 
totdeauna. Dar nu se putea. Încă nu. Trebuia să ţină ochii 
închişi. Să-şi cântărească opţiunile. Nu putea risca să se 
împiedice pe linia de sosire. Nu acum. Ajunsese prea 
departe. 

Faptul că l-au identificat nu-l atingea prea mult, dat fiind 
că avea să-şi dezvăluie el însuşi identitatea peste câteva 
ore. Procesul fusese deja pus în mişcare, şi cel puţin o sută 
de oameni lucrau la el chiar în acest moment. Aşadar, dacă 
se gândea bine, în realitate nu exista niciun motiv de 
îngrijorare. 

Şi totuşi, tocmai îngrijorare simţea. 

Nesiguranţă. Asta îl rodea. Era ultimul lucru de care 
avea nevoie acum. Ce altceva mai descoperiseră? Ştiau că 
el se află în închisoare? Şi dacă da, ştiau cine este? De 
aceea era Risk acolo? Sau credeau doar că aşa e mai sigur 

chiar şi pentru el? 

Şi-a dat seama că n-aveau nici cea mai vagă idee. Dacă 
ar fi avut cea mai mică bănuială ar fi trimis de mult echipa 
de intervenţie rapidă şi i-ar fi luat pe fiecare la 
interogatoriu. Cu cât se gândea mai mult, cu atât era mai 
sigur. 

N-aveau nici cea mai vagă idee. 

Cel puţin Astrid Tuvesson şi colegii ei nu ştiau. Ce se 
petrecea în capul lui Risk era cu totul altă mâncare de 
peşte. Aici nu mai ajuta niciun argument logic, învățase 
lecţia. Nu, Fabian Risk trăia după cu totul alte legi ale 
naturii decât colegii lui. 

Ar fi trebuit să moară acum ceva mai mult de două ore. 
Dar iată-l aici, şezând pe patul din partea cealaltă a 
încăperii şi holbându-se la ceilalţi care dormeau. Nu-l mai 
surprindea nimic legat de omul ăsta. Nu exista nicio 
garanţie că Risk nu bănuia că el este acolo. S-ar fi putut ca 
el să reuşească, Dumnezeu ştie cum, să-şi dea seama exact 
ce se petrece şi apoi să hotărască să-şi petreacă noaptea 
acolo. Dacă aşa stăteau lucrurile, ar fi trebuit să-şi 
informeze colegii. 

Ar fi trebuit. 

N-ar fi prima oară când Risk nu făcea ceea ce se 
presupune că ar trebui să facă. Era la fel de probabil să fi 
hotărât să nu-şi împărtăşească bănuielile. Ori poate că nu 
bănuia nimic, doar spera să apuce câteva ore de somn în 
siguranţa închisorii? 

S-a întors pe o parte, încercând să dea impresia că se 
mişcă prin somn. Nimeni nu-i putea vedea zâmbetul când a 
pornit cronometrul de pe ceas. 

Treizeci de minute. Nicio secundă în plus. 

Îşi găsise ucigaşul. 

Fotografia era aproape perfectă. Spre deosebire de 
imaginea din arhivă pe care o foloseau, nu avea o barbă 
zburlită şi toate trăsăturile feţei, cu toate că erau anonime, 
erau vizibile. Aşa arăta în prezent Torgny Solmedal. 

— Şi ai fost concediată pentru că voiai să ne trimiţi 
fotografia? a întrebat Astrid. 

Dunja Hougaard a încuviinţat din cap. 

— Asta şi maşina, a zis ea, încercând să se exprime cât 
mai bine în suedeză. 

Astrid a clătinat din cap şi a schimbat o privire cu Irene, 
Klippan şi Molander. Nu ştia ce să spună. Îl întâlnise de 
câteva ori pe Kim Sleizner şi întotdeauna i-a părut un tip 
arogant, abuziv. 

Insă aroganţii nu erau deloc rari în sistemul poliţiei, de 
ambele părţi ale strâmtorii. La fel ca toată lumea, auzise şi 
ea poveşti despre Sleizner şi a presupus că doar asta erau. 
Poveşti. Nimic mai mult. Dar faptul că a pus oprelişti ca să 
obstrucţioneze o investigaţie din Suedia în folosul personal 
era altceva. 

— Şi nu ştie că eşti aici? 

— Nu, nici măcar nu ştie că am fotografia. Afurisitul ăla 
de ticălos psihopat mi-a blocat e-mailul imediat după ce m- 
a dat afară. 

Astrid şi ceilalţi s-au uitat unii la alţii. 

— Îmi pare rău, a zis Dunja. Ce vreau spun este... 

— Cred că înţelegem, a zis Astrid. Dar cum ai pus mâna 
pe fotografie? 

— Am prieten bun la departament IT. 

— Nu poţi avea niciodată prea mulţi dintr-ăştia, a zis 
Klippan. 

— Ca să ştii, poţi conta pe noi toţi ca prieteni, a zis 
Astrid. Fără tine, n-am fi... Nici măcar nu vreau să mă 
gândesc la asta. 

— Pur şi simplu nu înţeleg de ce Sleizner nu voia să 
avem fotografia, a zis Irene. 

— Bănuiesc că vrea să prezinte el însuşi în conferinţă de 
presă, peste nişte ore, a zis Dunja. 

— E vorba de asumarea meritelor. 

— Şi de abaterea atenţiei de la faptul că n-a răspuns 
când l-a sunat Astrid, a adăugat Klippan. 

Astrid a tăcut o vreme, dar luase deja hotărârea. 
Sleizner avea să fie furios şi probabil că avea să facă un 
scandal monstru, asigurându-se că relaţiile dintre poliţiile 
suedeză şi daneză devin şi mai tensionate, dacă era posibil. 

— Hai să lansăm un anunţ de dare în urmărire generală. 
Imediat. 

Dunja a simţit cum ghemul din stomac începe să se 
desfacă. În sfârşit se afla într-o unitate de poliţie în care pe 
primul loc era pus cazul. 

— O încarc eu pe server, a zis Molander şi apoi a 
dispărut. 

Klippan şi Irene sunau deja la ziarele de dimineaţă. 

— Dunja, dacă vrei să mănânci sau să bei ceva, 
bucătăria e acolo. Simte-te ca acasă, a zis Astrid. Şi dacă 
vrei să te odihneşti, avem o... 

— Şi dacă vreau eu ajut? 

Din 16 iunie doar trecuse pe lângă casă, şi de fiecare 
dată părea foarte ciudat. Nu mai dusese ziarul de trei 
săptămâni şi jumătate. O eternitate pentru Kârheden. În 
aproape zece ani de aducere a ziarelor, nu-şi amintea ca el 
să mai fi suspendat abonamentul atât de mult timp. De 
fapt, dacă se gândea mai bine, nu-şi amintea să-l mai fi 
suspendat vreodată. 

Fusese o perioadă plictisitoare şi putea spune, cu toată 
sinceritatea, că i-a simţit lipsa. Cu toate că nu-l cunoştea. 
Abia dacă ştia cum arată. Dar ştia un lucru, că el aşteaptă 
cu nerăbdare ziarele pe care le aducea ea şi probabil că 
era cel mai plăcut moment al zilei pentru Kârheden. 

Dar acum se încheiase perioada de secetă. Avea să-i 
ducă ziarul şi totul avea să fie din nou în ordine. A coborât 
de pe motoreta cu platformă, a luat un exemplar din 
Helsingborgs Dagblad şi l-a împăturit în vreme ce mergea 
spre casă. Fumul se înălța din horn, ca de obicei, cu toate 
că era în miezul verii. Sigur, plouase un pic peste noapte şi 
casa veche trebuie să fi fost umedă. Dar Kârheden nu se 
abătea de la obiceiurile sale. Reuşise să-şi dea seama de 
asta. 

La jumătatea drumului spre uşă s-a răzgândit şi s-a 
întors să ia un Dagens Nyheter şi un Svenska Dagbladet. 
Un mic cadou de bun venit. Putea face măcar atâta ca să-şi 
arate prețuirea. La uşă a împăturit Svenska şi l-a împins cu 
grijă prin deschizătura din uşă. Se întreba cum avea să 
reacționeze el. Oare o să creadă că i-a adus ziarul greşit şi 
o să deschidă repede uşa, sau o să-l accepte, curios, şi o 
să-l considere o mică aventură pe ziua de azi? 

Dar nu s-a întâmplat nimic. 

Ziarul a căzut cu un plescăit pe podeaua holului şi a 
rămas acolo, ca şi cum nu i-ar fi păsat nimănui. Nu s-a 
întins nicio mână spre el. Nimic. Ea s-a grăbit să 
împăturească DN şi l-a împins prin deschizătură. La fel. 

Nimic. 

Ce însemna asta? Ştia că el e acasă. Poate că e doar 
adormit. Dintr-un impuls, a apăsat pe sonerie în vreme ce 
împingea HD prin deschizătură. L-a auzit căzând şi 
aterizând peste celelalte ziare. Ceva nu era în ordine. Dar 
ce putea să facă? Ar trebui să plece şi să pretindă că totul 
e aşa cum trebuie? 

Probabil că asta ar fi trebuit să facă. 

În schimb, a apăsat pe clanţă şi a constatat că uşa e 
descuiată. A intrat, dar a lăsat ziarele pe podea. Aşa cum 
îşi închipuise, un fotoliu confortabil se afla în faţa 
şemineului în care ardeau lemne. 

Dar unde era Kârheden? Nu se auzea duşul. A spus 
„Salut”, dar n-a primit niciun răspuns. Nu era acasă, 
întrebarea era de ce nu. Şi cine aprinsese focul? De fapt, n- 
avea importanţă. Orice o fi fost, nu era treaba ei. Şi-a spus 
că ar trebui să iasă din casă, să se întoarcă la motoretă şi 
să-şi continue traseul. Kârheden nu era singurul care voia 
să-şi primească ziarul. 

A intrat în living şi s-a uitat în jur. O uşă era 
întredeschisă. Probabil că era a unui dormitor. Poate că el 
era acolo şi dormea. N-avea idee unde fusese el în timpul 
îndelungatei suspendări a abonamentului. Poate că suferea 
de pe urma decalajului de fus orar. 

Acum chiar ar trebui să plece. 

A împins uşa cu piciorul şi l-a găsit în pat, îmbrăcat în 
pijama. Dar nu dormea. Era mort, cu mâinile şi picioarele 
legate de cadrul patului. 

Era uluită şi s-a gândit la toate cărţile pe care le citise şi 
cât de multe indicii se pot găsi la locul unei crime. Trebuia 
să se uite mai bine, chiar dacă raţiunea îi spunea să n-o 
facă. Era prima oară când vedea o persoană moartă în 
realitate. In afară de momentul în care a trecut pe lângă o 
maşină răsturnată pe autostrada 111. Ambulanţa ajunsese 
deja, şi ea a încetinit ca să vadă brancarda acoperită cu un 
cearşaf. Dar aici era cu totul altceva. 

I-a apăsat cu degetul arătător piciorul gol. Era rece şi a 
rămas o urmă gălbuie. S-a întrebat dacă asta spunea ceva 
despre intervalul de când murise. Toate cărţile polițiste 

aveau şmecheriile lor, dar s-a întrebat cât de mult din ceea 
ce scriau autorii se baza pe realitate? Trupul chiar începe 
să-ţi înţepenească de îndată ce ai murit? 

Ochii i s-au plimbat pe braţul lui. Mâneca pijamalei era 
suflecată, şi a văzut o dâră subţire de sânge uscat de-a 
lungul antebraţului. S-a uitat mai de aproape şi a 
descoperit un punctişor roşu în adâncitura cotului. Fusese 
otrăvit. Cineva înfipsese un ac în braţul lui şi îl otrăvise. 
Inima a început să-i galopeze. Zău că se pricepea la asta. 

Totuşi, n-a înţeles ce se întâmplase cu faţa lui. Când şi-a 
băgat capul în cameră a presupus că el are mustață. 

Dar acum, că o vedea de aproape, şi-a dat seama că era 
exact invers. Mustaţa îi fusese scoasă. Tăiată cu piele cu 
tot şi nu mai rămăsese decât o baltă de sânge închegat. 

Kim Sleizner s-a trezit scăldat în transpiraţie rece şi 
cearşafurile de pe pat erau umede. Nu era decât patru şi 
zece dimineaţa. Putea să mai doarmă două ore şi tot avea 
timp de un duş îndelungat şi un mic dejun copios înainte 
de conferinţa de presă. 

De-abia aştepta. În sfârşit, reflectoarele aveau să fie 
îndreptate spre ceea ce conta cu adevărat. 

Făptaşul real. 

Ucigaşul care omorâse şase suedezi şi doi danezi. 
Curând, ziarele vor avea ceva serios despre care să scrie, 
în loc să-şi bage nasul în viaţa lui intimă. S-a uitat pe 
fereastră spre est. Încă era întuneric, neobişnuit de 
întuneric pentru luna iulie, dar cerul era mai puţin 
întunecat către Suedia. În orice caz, astăzi era o nouă zi. O 
nouă zi plină de posibilităţi. 

Un vapor trecea pe canal spre Langebro cu luminile 
aprinse, şi s-a lăsat purtat de o fantezie în care se repezea 
spre garaj, mergea cu maşina pe pod şi sărea pe puntea 
vaporului, ca să poată lăsa în urmă tot rahatul acesta. Să 
înceapă o nouă aventură şi să nu se mai întoarcă niciodată. 

Inima îi bubuia încă. Dar nu ştia de ce. Nu băuse nici 
măcar o ceaşcă de cafea toată ziua de ieri, şi totul mergea 
aşa cum plănuise. Dunja era scoasă din peisaj şi curând el 
avea să iasă în faţă cu o ştire care avea să reducă la tăcere 
dintr-o lovitură criticile din jurul lui. Ar fi trebuit să se 
simtă încrezător, dar tot ce simţea era nelinişte. 

A respirat adânc de câteva ori, apoi s-a aplecat cât de 
mult a putut şi s-a ridicat la loc, cu o altă respiraţie 
adâncă, şi-a întins braţele deasupra capului şi le-a coborât 
într-un arc de cerc, aşa cum o văzuse pe Viveca pe când 
făcea yoga în faţa televizorului. A încercat din nou, dar 
mişcările nu păreau să aibă niciun efect asupra lui. 

A renunţat şi s-a dus la birou, şi-a deschis laptopul şi a 
verificat dacă are mesaje noi. 

Trei dintre ele reuşiseră să treacă prin filtrul de 

spamuri. 


10 iulie 2010, 2:12:40 

viveca.sleiznerOgmail.com 

Vorbit cu agentul imobiliar, vine să vadă apartamentul 
azi la ora 13.00. Sper că va fi aranjat şi curat şi tu să nu fii 
acolo. V 


10 iulie 2010, 3:32:51 

jens.duus(opoliti.dk 

Fotografia a fost printată, încadrată şi încărcată pe 
serverul nostru cu parola Kb48Grtda7. Pe curând! Jens 


Sleizner nu pricepea de ce Jens Duus ţinea întotdeauna 
morţiş să folosească parole aşa de complicate. În câteva 
ore avea să le fie comunicată tuturor jurnaliştilor din ţară, 
ca să poată să se logheze şi să descarce fotografia, şi ştia 
că cel puţin o treime dintre ei vor tasta greşit combinaţia 
de litere şi cifre. 


10 iulie 2010, 3:51:10 
niels.pedersenopoliti.dk 
http://politiken.dk/ 


Mesajul nu conţinea altceva în afară de un link la 
Politiken. Sleizner s-a uitat la ceas şi şi-a dat seama că 
mesajul de-abia intrase. Dar cine era Niels Pedersen? Nu 
cunoştea niciun Niels Pedersen. Sau da? A dat clic pe link 
şi a apărut pagina principală a ziarului Politiken. 

Nu i-a venit să-şi creadă ochilor şi nu mai pricepea 
nimic. Absolut nimic. 

Puseseră deja mâna pe fotografie. Fotografia pe care se 
asigurase că a încadrat-o perfect şi se pregătise să fie el şi 
nimeni altcineva cel care o dă publicităţii. Dar acum se 
găsea deja acolo şi umplea ecranul. 


Ilată-l! 
Poliţia suedeză a dat publicităţii o fotografie a 

„Ucigaşului clasei”, Torgny S6lmedal, şi spune că a 
avansat mult în urmărirea lui. „Va fi arestat 
curând.” 


Sleizner a intrat pe site-ul lui Berlingske şi a descoperit 
aceeaşi imagine. 


Poliţia suedeză a făcut paşi uriaşi în urmărirea 
„Ucigaşului clasei”, Torgny Solmedal! 


Îl identificaseră. Trebuie să fi fost Dunja. N-avea cum să 
fie altcineva. Dar cum mama dracului a făcut-o? Era mai 
rea ca un afurisit de gândac de bucătărie. Oricât ar fi 
strivit-o sub talpă, ea continua să mişune. Avusese grijă să- 
i blocheze contul de e-mail. Şi totuşi, ea izbutise să le 
paseze fotografia suedezilor. Fotografia care, în ciuda 
tuturor zvonurilor că o să-şi anunţe demisia, constituia 
pivotul întregii sale conferinţe de presă. 

Se vedea silit s-o anuleze. Era clar că însemna o uriaşă 
pierdere a prestigiului, iar Hammersten avea să înceapă să 
se întrebe ce se petrece. Dar n-avea de ales. Fără 
fotografie, n-avea nimic de oferit, şi toată discuţia avea să 
ajungă să se învârtă în jurul posibilei sale demisii. Oricum 
ar fi privit situaţia, ajungea la aceeaşi concluzie. Scârba 
aia de târfă mică învinsese, şi el era la podea. 

Dar se mai ridicase şi înainte. 

Încă nu era scos din cursă, nici pe departe. 

— Ce? 

— Nu uitaţi că e incredibil de periculos. 

A auzit un clic şi convorbirea s-a încheiat. 

A luat cana de cafea, dar mâna îi tremura aşa de tare, 
încât a trebuit s-o ţină cu amândouă. Cafeaua se răcise, 
dar spera că zahărul avea să-i dea energia de care avea 
nevoie. A simţit o ezitare instinctivă, dar ştia că n-are de 
ales. Dacă şovăia cât de puţin, se puteau trezi cu şi mai 
multe victime. A auzit apa trasă la un WC şi colegul său a 
ieşit de la toaletă cu un ziar în mână. 

— Ce-i? Arăţi cu totul... Ce naiba se petrece? 

— A-au sunat de la B-brigada Omucideri. Ştii, ti-tipa aia, 
Tu-tuvesson. 

— Şi? Ce naiba voia? 

— Ele aici. „U-ucigaşul c-clasei.” 

— Cum? Ce mama dracului zici? Ce vrei să spui cu aici? 

— S-seth Kârheden a fost găsit în casa lui, a răspuns, 
uşurat că nervozitatea din vocea sa începea în sfârşit să 
dispară. 

— Vrei să zici că ucigaşul e culcat acolo cu toţi ceilalţi, 
dându-se drept Seth Kârheden? 

A încuviinţat şi a simţit că începe să se liniştească. 
Acum, că erau doi, situaţia părea mai bună. 

— A naibii chestie. 

— O să ne trimită ajutoare. Dar tu şi cu mine, noi... Noi 
trebuie să mergem acolo şi să-l prindem înainte să poată 
face mai mult rău. Nu putem aştepta. 

— Bine. O să mergem. Haide. Adică, te simţi în stare? 

— Sigur. De ce să nu mă simt în stare? 

Colegul l-a lovit uşurel cu pumnul în umăr. 

— Măi, măi, asta-i aşa de ca lumea. Noi să fim cei care 
pun mâna pe blestematul ăsta. 

Şi-au verificat rapid echipamentul şi au plecat din biroul 
gardienilor. Când au ajuns la uşa încuiată care ducea în 

zona de dormit, s-au oprit şi s-au uitat unul la celălalt. 

— Eşti gata? 

A încuviinţat din cap şi colegul său a răsucit cheia cât 
mai încet posibil, apoi a deschis uşa. 

— Ia stai. Poate că ar trebui să ne scoatem pantofii, ca 
să nu se trezească cineva? 

— Bine. 

Şi-au scos pantofii, au intrat, au închis uşa în urma lor şi 
au aşteptat ca ochii să li se obişnuiască cu întunericul. 
Ştiau exact în ce direcţie să se uite. Era tipul care dăduse 
cel mai mult cu gura şi protestase cel mai mult când a fost 
pus în faţa ideii de a dormi în închisoare. Când te gândeşti 
că fusese chiar sub nasul lor tot timpul. Mai rar aşa ticălos 
cu sânge-rece. Dar curând avea să fie arestat. Nu mai era 
deloc neliniştit. Totul avea să meargă ca pe roate, era 
sigur. 

După câteva minute, au pornit spre penultimul pat de pe 
partea stângă. Colegul pregătise cătuşele. Faptul că şi-au 
scos pantofii fusese o idee minunată. Nu li se auzeau paşii 
pe podea. 

Când au ajuns la pat, l-au găsit acolo, dormind pe burtă. 
Avea capul întors în partea opusă lor şi îşi vârâse mâna 
dreaptă sub pernă, în vreme ce stânga era de-a lungul 
corpului. Nu părea o poziţie prea confortabilă, dar în cei 
şaptesprezece ani ca gardian de noapte, el văzuse cele mai 
ciudate poziţii de dormit. 

S-au uitat unul la altul şi au încuviinţat. N-avea rost să 
mai aştepte. 

Şi-a ridicat în aer genunchiul stâng şi l-a împins înainte 
pe când se apleca peste bărbatul adormit, având de gând 
să-şi înfigă genunchiul în spinarea lui şi să-i tragă 
amândouă braţele la spate - o mişcare care devenise reflex 
pentru oricare gardian de închisoare şi pe care o 
executase de nenumărate ori. 

Dar, tocmai când genunchiul lui era pe cale să-şi atingă 
ţinta, bărbatul a alunecat într-o parte şi s-a răsucit. A 
simţit o înţepătură în coapsa stângă. A încercat să vadă ce 
este, dar n-a reuşit, din cauză că bărbatul a ţâşnit din pat 

şi a înşfăcat gâtul colegului său, care a căzut pe podea fără 
să scoată vreun sunet. 

Apoi şi-a dat seama că şi el zace pe podea. Probabil că i 
se tăiaseră picioarele. De ce nu simţea nimic? A încercat să 
se ridice, dar nu-şi putea mişca picioarele. A încercat să-şi 
folosească braţele, dar nici pe ele nu le putea mişca. 

Nu putea nici măcar să respire. 

Uşile s-au închis, dar s-au deschis iar. Era tipic pentru 
acest moment al zilei. Exista întotdeauna un nehotărât 
care stătea acolo ca să le împiedice să se închidă, în vreme 
ce striga la unul dintre amicii lui care se prăbuşise lângă 
unul dintre stâlpii peronului. 

Sievert Sjodal şi-a amintit că era de vârsta aceea şi 
zăcea exact lângă acelaşi stâlp, cu aceeaşi cantitate de 
alcool în sânge. Era pe la jumătatea anilor '80 şi era sigur 
că pe atunci fusese mai multă distracţie. Lustans Lakejer 
au dat concertul de adio la Ritz, iar el stătuse exact în faţă 
şi chiar căpătase apoi un autograf de la Johan Kinde. 

Atunci, ca şi acum, aşteptase trenul. Atmosfera din 
staţie îi amintea de acea seară, numai că de data aceasta 
aştepta să plece trenul ca să poată sări pe şine cu găleata 
şi peria, cu o scară pe umăr. 

Trebuia să aibă grijă pe unde calcă, deşi făcea treaba 
asta de atâţia ani, încât nu i-ar fi fost deloc greu să lucreze 
legat la ochi. Nu credea că ar pierde ceva. Reclamele pe 
care îşi petrecuse ultimii ani lipindu-le acolo erau atât de 
plictisitoare şi de stupide, încât putea să bage mâna-n foc 
că niciunul dintre milioanele de călători care luau metroul 
nu le dădea atenţie. Până şi campaniile din anii '80 
fuseseră mai bune, ca seria „Musafirul neaşteptat” al 
firmei Gevalia””, sau cea de la Nokia pe care n-a înţeles-o 
nimeni şi toţi se trudeau să priceapă. 

Dar campania pe care tocmai o afişa acum ieşită din 
comun, şi nu putea să nu se întrebe la ce făcea reclamă, de 
fapt. 

Era portretul unui bărbat care arăta incredibil de 
obişnuit, şi alături, cu litere roşii: 


EU SUNT CEL CARE AM FĂCUT-O. 
TORGNY SOLMEDAL 


5 Cea mai mare firmă scandinavă care comercializează cafea şi ceai. 

Pe Fabian l-a trezit propriul puls. Nu mai putea să 
respire şi probabil că visase din nou. În mod normal nu 
visa. Dar în ultimele zile visele se înfiinţau de cum închidea 
ochii. Scenarii morbide, încâlcite, care nu păreau să aibă 
nimic de-a face cu ceea ce trăise în realitate. Era ca şi 
cum, de fapt, n-ar fi visat. Însă o făcuse, era sigur de asta. 

Sau nu? Poate că l-a trezit altceva? 

S-a ridicat în şezut şi a văzut şirul de paturi de lângă 
peretele din faţa lui. Aşa e, se afla în închisoare împreună 
cu foştii colegi de clasă. Şi-a luat ceasul de pe scaun şi a 
văzut că e ora 4.23. 

Era obosit, mult prea obosit ca să se trezească după 
doar câteva ore de somn. S-a uitat la celelalte paturi, dar 
toată lumea părea să doarmă. De ce se trezise? De obicei 
nu se trezea în toiul nopţii. Trebuia să meargă la toaletă. 
Poate că doar presiunea vezicii fusese ceea ce l-a trezit. 

S-a ridicat în picioare şi a pornit spre o uşă aflată în 
cealaltă parte a încăperii. A văzut pe ea plăcuţa care indica 
grupul sanitar. A deschis-o cât de încet a putut şi a pipăit 
peretele în căutarea comutatorului, dar a hotărât să nu-l 
apese. Altfel n-ar mai putea să vadă nimic la întoarcere. 

Inăuntru era beznă, şi a trebuit să înainteze cu 
amândouă braţele întinse în faţă. La dreapta era o perdea 
de duş trasă. Şi-a trecut mâna peste ea până ce a simţit 
ceva rece şi dur, care era marginea unei căzi. Poate că va 
putea mâine să facă o baie? 

A mers mai departe şi a trecut de chiuvetă înainte să 
ajungă la WC. A dat de marginea de porțelan rece şi un pic 
lipicioasă. Prin urmare, şi capacul, şi colacul erau ridicate. 
S-a orientat pe pipăite, a lăsat jos colacul şi s-a aşezat. Ca 
de obicei, se uşurase înainte de culcare, aşa că a urinat 
mult prea puţin ca să merite osteneala. Dar ştia că, odată 
trezit, n-ar mai putea să adoarmă dacă nu face mai întâi 
asta. 

La dreapta, pe peretele acoperit cu faianţă, a dat de un 

distribuitor mare de hârtie igienică, dar, ca să dea de 
hârtie, a fost silit să-şi bage toată mâna înăuntru şi a reuşit 
în cele din urmă să găsească un rest rămas pe un sul. S-a 
şters, s-a ridicat şi a tras apa. S-a auzit mai tare decât se 
aştepta, şi a sperat că n-a trezit pe nimeni. A găsit 
robinetul şi distribuitorul de săpun şi s-a spălat pe mâini. 

N-a găsit niciun prosop pe care să se şteargă, aşa că s-a 
întors spre uşă, cu perdeaua de duş la stânga. Piciorul i-a 
atins pe podea ceva care s-a rostogolit peste dale. Părea să 
fie dur şi făcut din metal. S-a aplecat şi a pipăit podeaua ca 
să-şi dea seama ce este. 

În cele din urmă, l-a găsit lângă unul dintre pereţi şi, 
fără îndoială, era din metal şi în formă de emisferă, cu 
diametru de câţiva centimetri. Simţea un model în relief pe 
partea bombată, iar pe partea cealaltă era o mică buclă 
care ieşea în afară. Şi-a dat seama ce este. Un nasture. 

Nasturele de la o uniformă. 

Deodată totul s-a limpezit. De ce s-a trezit şi de ce era 
trasă perdeaua duşului. 

S-a dus la cadă, s-a lăsat pe vine, a întins mâna înăuntru 
şi bănuielile i s-au confirmat pe loc. Un picior şi apoi o 
mână. O labă a piciorului, fără pantof. Un gât şi o faţă. Şi 
apoi încă un trup. 

Doi gardieni, amândoi morţi. 

El era aici. 

Torgny Solmedal era aici. Sigur că da. Unde altundeva 
ar fi putut să fie? Asta nu-i trecuse prin cap lui Fabian, şi 
se părea că nici altcuiva. 

Dar cine era? Probabil că nu Jafaar sau una dintre femei. 
Stefan A sau Stefan M? Seth? Nicklas? Trebuia să fie unul 
dintre ei. 

Fabian a ieşit din toaletă şi a traversat zona de dormit 
cât de repede a putut fără să stârnească bănuieli şi a 
trecut de patul său spre ieşire. Însă uşa era încuiată şi n-a 
găsit vreun buton de alarmă. Nu avea telefon, şi probabil 
că niciunul dintre ceilalţi nu avea. Şi-a frecat tâmplele şi s- 
a gândit că, de fapt, e mult prea obosit. Poate că ucigaşul a 
folosit cheile unuia dintre gardieni şi a plecat deja? 

S-a întors la patul său şi s-a uitat în jur, la celelalte 
paturi. Era o persoană în fiecare pat, în afară de al său. 
Prin urmare, el era încă aici. Şi-a deschis trusa de toaletă, 
a desprins cu grijă oglinda încastrată în capac şi s-a dus la 
şirul de paturi din faţa lui. 

În primul pat, cel mai îndepărtat pe dreapta, lângă 
peretele exterior, era un bărbat culcat pe spate, cu gura 
deschisă. Cu toate că se îngrăşase mult, Fabian l-a 
recunoscut imediat pe Jafaar Umar. S-a lăsat pe vine lângă 
pat şi s-a gândit cât de amuzant fusese întotdeauna Jafaar 
în timpul „orei vesele” şi că întotdeauna spunea că vrea să 
se facă actor de comedie. I-a pus oglinjoara aproape de 
gură şi a încercat să-şi amintească dacă îl văzuse ori auzise 
de el, dar n-a reuşit. 

Nici urmă de abur. 

Ca să fie sigur, a apăsat uşurel carotida lui Jafaar. 

Nimic. 

Jaffe era deja mort, şi Fabian n-a fost surprins. Singura 
întrebare era la câţi alţii ajunsese deja ucigaşul. 

S-a dus la patul următor, în care Stefan Andersson era 
culcat pe o parte. Nici aici n-a apărut abur. Rahat. 
Ajunsese prea târziu. S-a grăbit să ajungă la următorul, 
unde era culcat Seth Kârheden. N-aveai cum să te înşeli 
datorită mustăţii. O avea de când îl ştia Fabian. I-a pus 
oglinjoara în dreptul gurii şi a obţinut acelaşi rezultat. A 
şters oglinda pe pantaloni şi a încercat din nou, dar nu s-a 
schimbat nimic. 

Chiar să fi avut timp să-i omoare pe toţi? Şi, dacă da, de 
ce Fabian era încă viu? Oare de aceea se trezise? Din 
cauză că ucigaşul trecea pe la paturile de vizavi de al lui. 
Fabian era prea obosit ca să gândească limpede, şi a simţit 
neputinţa cum se răspândeşte prin el ca un virus. De fapt, 
voia să se dea bătut. Să se întoarcă în pat, să se culce şi să 
închidă ochii. Să-şi aştepte rândul. 

A pus mâna pe carotida lui Seth Kârheden ca să 
confirme ceea ce ştia deja. Dar mai era ceva. Ceva nu era 
în ordine. 

Mustata. 

Era într-o parte. Ca şi cum ar fi fost... A pipăit-o cu grijă 
şi, într-adevăr, nu era prinsă de faţă. S-a uitat mai atent la 
ea, ţinând-o în mâini, şi a descoperit că e incredibil de bine 
realizată pentru o mustață falsă, în orice caz, din cât vedea 
prin întuneric, până şi-a dat seama că nu e deloc falsă. I-a 
dat drumul din mâini ca şi cum ar fi fost contagioasă, s-a 
întors să se uite iar la Kârheden şi atunci şi-a dat seama. 
Nu era Seth Kârheden bărbatul care zăcea mort pe patul 
din faţa lui. 

Era Nicklas Bäckström. 

A încercat să priceapă cum se potrivesc toate astea, dar 
n-a reuşit şi a simțit că ceva se mişcă pe podea de partea 
cealaltă a patului. Dar n-a văzut ce, şi în clipa următoare a 
simţit o înţepătură în fluierul piciorului stâng. A încercat 
să se tragă deoparte, dar nu s-a putut mişca. Mâinile de 
sub pat îi prinseseră deja gleznele şi îl trăgeau. 

Fabian s-a prăbuşit pe podea şi suportul cervical s-a 
lovit de marginea patului în care zăcea Stefan Andersson. 
A văzut braţele strecurându-se de sub pat ca două 
tentacule. A încercat să se elibereze de mâinile 
nerăbdătoare şi a văzut seringa ieşind din piciorul său. 
Asta voiau mâinile. Nici el nu putea s-o ia, era prea 
departe, şi tot ce putea face era să dea din picioare şi să se 
împotrivească. 

A nimerit ceva tare şi a simţit că mâinile nerăbdătoare 
îşi slăbesc strânsoarea. A încercat să-şi tragă picioarele 
spre piept, dar i-a fost imposibil să le mişte. Dacă nu se 
elibera repede, mâinile acelea aveau să se întoarcă. S-a 
răsucit pe burtă şi a încercat să se ridice în patru labe, dar 
picioarele nu voiau să i se supună. Curând mâinile aveau 
să ajungă la seringă şi să injecteze otrava. 

S-a întins spre piciorul patului lui Andersson, dar nu l-a 
putut prinde. Doar câţiva centimetri. S-a zvârcolit şi a auzit 
că se răstoarnă patul din spatele său. A apucat piciorul 
patului şi a încercat să se tragă spre el cu toată puterea pe 
care a reuşit să şi-o adune. 

S-a târât pe podea cu ajutorul braţelor, încercând să 
scape de ceea ce era în spatele său. În fine, putea gândi, în 

vreme ce se târa pe podea cu ajutorul unui braţ. Trebuia 
cu orice preţ să ajungă la uşă. Îşi pierdea din ce în ce mai 
mult simţirea şi, cu toate că nu credea că va reuşi înainte 
să fie prea târziu, a continuat să şerpuiască metodic pe 
podeaua acoperită cu linoleum lucios. Doar el rămăsese, 
sau mai erau în viaţă câţiva dintre ceilalţi? 

Şi-a umplut plămânii ca să strige, dar în clipa aceea a 
fost tras înapoi şi răsucit. Torgny SOlmedal s-a ridicat, cu 
câte un picior de o parte şi de alta a lui, a zâmbit şi a sărit 
în aer. Fabian şi-a dat seama ce e pe cale să se întâmple şi 
a încercat să se rostogolească. Dar nu se mai putea mişca 
şi Solmedal a aterizat cu genunchii direct pe pieptul lui. 

A auzit cum îi pârâie câteva coaste şi a simţit cum o 
durere puternică i se împrăştie prin plămâni. A tuşit şi a 
simţit gust de sânge. A inspirat, dar n-a primit deloc aer. 
Zâmbetul lui SOlmedal s-a lăţit pe când se apleca spre el. I- 
a şoptit la ureche. 

„N-are niciun rost să mai lupti. S-a terminat.” Avea 
dreptate. Nu mai era nimic de făcut. Doar să se uite la 
Solmedal cum se răsuceşte şi întinde mâinile spre seringa 
din piciorul lui. Dar ce mai aştepta? De ce nu-i injecta 
odată otrava şi gata? Fabian a tuşit şi mai mult sânge şi 
auzea un şuierat în piept de câte ori încerca să inspire. 

Mâna lui SOlmedal tremura ca şi cum s-ar fi trudit să 
ajungă la seringă. Cealaltă mână îi era ridicată la gât, 
încercând să slăbească o curea care se strângea tot mai 
tare. Cine-l strangula? Faţa lui i-a devenit palidă, aproape 
albastră. Şi totuşi, continua să lupte, ca şi cum ar fi refuzat 
să accepte faptul că mai era doar puţin şi se termina. 

Secunde sau minute? Fabian nu-şi dădea seama. Lupta 
părea că durează o veşnicie. Lena, Cecilia şi Annika erau 
în spatele lui Solmedal şi trăgeau de curea, dar nu 
reuşeau. Fabian le-a auzit strigând după ajutor, dar n-a 
văzut pe nimeni venind. În schimb, culoarea a revenit pe 
faţa lui Solmedal, şi odată cu ea forţa de a ajunge la 
seringă. Fabian a mai făcut un ultim efort să-şi tragă 
piciorul, dar nu s-a putut mişca. 

Şi iată, ca din senin, a apărut altă mână care a smuls 

seringa din piciorul lui. Fabian n-a priceput decât când a 
văzut că e Lina. După o clipă, ea a apăsat seringa pe gâtul 
lui Solmedal şi a golit-o. 

De-abia atunci s-a terminat. 

De-abia atunci a zăcut el acolo, mort şi cu limba 
atârnându-i din gură. 

Ele au tras împreună cadavrul de pe pieptul lui Fabian. 
Apoi luminile din tavan s-au aprins şi el a auzit pe cineva 
alergând prin încăpere. A fost silit să închidă ochii. 
Luminile păreau ace care îi înţepau ochii. A văzut mai mult 
sânge şi a auzit voci agitate strigând una la alta. 

Astrid, Irene şi Klippan erau acolo. Cineva a pus o mână 
pe gâtul lui şi a strigat ceva în daneză. Nu ştia ce anume, 
dar părea important. Ea a strigat din nou, dar nu era sigur 
că ascultă cineva. 

A tuşit. Simţea gust de sânge în gură şi l-a simţit 
alunecându-i pe grumaz. Dar nu-i mai făcea rău. Durerea 
dispărea treptat. Dispăreau şi vocile. 

In sfârşit, era doar linişte. 

Întuneric şi linişte. 

Cu toate că era încă devreme, soarele strălucea şi făcea 
ca temperatura să urce mult peste douăzeci de grade. 
Părea că va fi altă zi cu temperatură record. Traficul putea 
încă să fie considerat rarefiat, dar se aglomera din clipă în 
clipă şi terminalul feribotului avea deja un şir lung, 
şerpuitor, de maşini pline cu bagajele pentru concediu. 

Primii iubitori de plajă se arătau deja la Fria Bad, 
aşternându-şi păturile pe nisip ca să-şi asigure cele mai 
bune locuri şi bucurându-se de ultimele minute de linişte. 
După câteva ore, plaja avea să devină o cacofonie de 
familii urlătoare, cu copii care îşi scapă pe jos îngheţata şi 
părinţi sleiţi de puteri. 

Magazinele de pe Kullagatan n-aveau să se deschidă 
decât după un timp, însă fetele de la Fahlmans Konditori, 
la colţul cu Stortorget, scoteau deja mese şi scaune. 

Panourile publicitare din ziua precedentă erau încă în 
faţa magazinelor mici şi, în afară de crima de pe E6 şi de 
cea de la biblioteca municipală, lăudau loţiuni de plajă şi 
ofereau sfaturi pentru a evita certurile pe perioada 
concediului. 

Per total, era o dimineaţă de sâmbătă cu totul normală 
de la jumătatea lui iulie. 

În afară de un lucru. 

Toată lumea vorbea despre aceeaşi poveste. 

Peste tot. În întreaga ţară. 

Chipul nu ajunsese încă pe prima pagină a ziarelor, dar 
îl văzuseră cu toţii de cum au plecat de acasă. 

Pe autobuze şi în staţiile de autobuz. In reclame şi pe 
trenurile de navetişti. 

Cei care intraseră deja pe internet puteau să explice 
situaţia oricui voia să afle. Să explice că nu era o 
publicitate dintr-o campanie ciudată. Că aveau să mai audă 
cu toţii curând de chipul anonim. Că îi aparţinea lui Torgny 
Solmedal. 

Că el era cel care făcuse asta. 

Fabian s-a cutremurat şi şi-a dat seama că are ochii 
închişi. A încercat să-şi mişte degetele de la picioare, dar 
nu ştia dacă a reuşit. De fapt, ar fi trebuit să fie fericit şi 
uşurat, dar nu simţea decât un abis de mâhnire. S-a gândit 
din nou la cifre. Cifrele care nu voiau nicicum să-i dea 
pace. 

Tremura de frig, deşi era cuibărit sub o pătură groasă. A 
încercat să se gândească la altceva, dar cifrele se 
încăpăţânau, ca o obsesie, să se întoarcă şi să se repete la 
nesfârşit. 

Lina, Cecilia, Annika şi Lena îl salvaseră. Patru 
persoane. Patru care au supravieţuit. Cu el cu tot erau 
cinci. Cinci din douăzeci şi unu. Şaisprezece dintre foştii 
săi colegi de clasă îşi pierduseră viaţa, dacă o puneai la 
socoteală şi pe Ingela Ploghed. Cu diriginta lor, 
şaptesprezece. O catastrofă fără egal. Erau semne de 
întrebare lângă numele celor trei persoane care erau 
departe de Skâne, dar Fabian nu-şi făcea mari speranţe în 
privinţa lor. În cea mai mare parte, Torgny Sâlmedal 
izbândise în ceea ce-şi pusese în cap să facă. 

Fabian însuşi eşuase în toate felurile imaginabile. 

Douăzeci de persoane muriseră, dacă adăugai polițistul 
danez şi cei doi gardieni. 

Şi asta fără s-o ia în calcul pe Mette Louise Risgaard. 

A deschis ochii şi a văzut un tavan cu lămpi fluorescente 
şi plăci perforate de culoarea dinţilor de fumător. Părea 
familiar. Fusese acolo cu foarte puţin timp în urmă. A 
întors capul cât de mult i-a permis durerea şi l-a văzut pe 
Theodor în patul de alături. Era treaz, l-a privit şi el şi ochii 
li s-au întâlnit. Niciunul n-a zis nimic. Era ca şi cum 
tăcerea ar fi fost cel mai preţios lucru pe care îl aveau 
acum şi nu trebuia să fie ruptă în niciun caz. Şi totuşi, erau 
atât de multe de spus. Era destul timp. Atât de multe scuze 
fără rost. Atât de multe explicaţii forţate. Promisiuni care 
nu aveau să fie îndeplinite niciodată. 

Theodor a întins mâna, el i-a prins-o şi a simţit cum 
căldura i se împrăştie din braţ în întregul corp. 

EPILOG 


Anders Andersson era încă în concediu împreună cu 
familia la un hotel all inclusive din Alcudia, Mallorca, la opt 
zile după cele petrecute în închisoarea din Helsingborg. Cu 
toate că nu citise niciun ziar, i-a fost imposibil să nu afle 
veştile despre cele întâmplate acasă. Toată lumea vorbea 
despre asta, şi n-au trecut decât două zile până ce toată 
lumea din hotel a aflat că el fusese în acea clasă şi a 
început să vorbească despre îngeri păzitori şi necazuri 
care se dovedesc a fi binecuvântări. 

Anders însuşi nu credea în chestiile astea, dar ce ştia el? 
Poate că au dreptate, şi-a zis, a mai comandat o bere de la 
bar şi a desfăcut ultimul dintre pachetele de snus pe care 
le adusese cu el, fără să ştie că fusese străpuns cu o 
seringă cu trei săptămâni înainte. 

În ciuda strădaniilor eroice ale medicilor, a murit puţin 
după aceea. 

La trei zile după ce concediul Lottei Ting s-a încheiat, a 
fost găsită încuiată într-o ladă din podul casei sale de pe 
Colbjarnsens gate, numărul 12, din Oslo, cu braţele şi 
picioarele legate. După spusele tehnicienilor criminalişti, 
murise în mai puţin de cinci zile, din cauza temperaturilor 
ridicate. 

Duminică, 11 iulie, Christine Vingâker şi soţul ei au 
plecat din casa închiriată la Lysekil ca să se întoarcă acasă 
şi la serviciu pentru o săptămână, după care urma un 
concediu petrecut prin insulele Greciei, împreună cu 
copiii. Luni dimineaţa, devreme, Christine s-a urcat în 
maşina sa Nissan Micra şi s-a dus la serviciu, care era pe 
Drottninggatan, în Helsingborg. Avea la ea flaconul cu 
suplimentele alimentare pe care le lua dimineaţa şi seara. 
De fapt, nu şi le putea permite, dar nu se mai îmbolnăvise 
niciodată de când începuse să le ia, întocmai aşa cum îi 
jurase prietena ei, şi era în al cincilea an de sănătate 
deplină. 

Nimeni altcineva n-a fost rănit când maşina pe care nu o 

conducea nimeni a intrat într-unul dintre stâlpii de ciment 
din parcarea de sub Knutpunkten. 

Oamenii au sfâşiat posterele cu Torgny S6lmedal sau au 
scris pe ele cu spray cuvinte urâte. Din ce în ce mai multe 
glasuri au cerut să fie date jos şi să fie pus altceva în locul 
lor. Lucru mai uşor de zis decât de făcut în toiul perioadei 
concediilor, aşa că chipul lui Torgny a continuat să 
împodobească Suedia în cele două săptămâni care mai 
rămâneau din miezul verii. 

MULȚIUMIRI 


Mi 

Pentru tot ajutorul şi gândurile tale. Fără tine şi credinţa 
ta că este neîndoielnic posibil, nu s-ar fi întâmplat. Te 
iubesc pentru asta şi pentru tot restul. 


Kasper, Filippa şi Sander 
Pentru că v-aţi împăcat cu situaţia în toţi aceşti ani. 


Peter şi Mikael 
Pentru timpul vostru şi pentru părerile voastre. Au 
însemnat mai mult decât ştiţi voi. 


Jonas, Julie, Adam, Andreas şi Sara 
Pentru energia voastră fantastică şi profesionalismul 
până şi în cel mai mic detaliu. 


Cafe String şi Lilla Caféet din Söder 


Pentru toate momentele în care m-aţi lăsat să stau în 
colţul meu şi cu o cană de ceai care s-a răcit de mult. 

DS, . 
~> Inspectorul criminalist Fabian Risk a părăsit Stockholmul împreună 
cu soția sa, Sonja, și cei doi copii ai lor, pentru a începe o viață nouă 
„în orașul natal, Helsingborg. Deși și-a planificat o vacanță de șase 
„ săptămâni înainte de a începe lucrul la noul loc de muncă din cadrul 
Brigăzii Omucideri a poliției, după doar câteva ore de la sosire este 
rugat să investigheze o crimă de o violență extremă. Corpul lui Jörgen 
~ Pålsson, unul dintre colegii de clasă ai lui Risk, a fost descoperit ` 
¿ cu ambele mâini tăiate. Curând sunt găsite cadavrele altor colegi, 
~ iar Risk se vede angrenat într-o cursă contracronometru: vor putea 
+ „prinde criminalul înainte ca acesta să ucidă întreaga clasă? £ 


A 


bas „Un roman grandios și ambițios care anunță apariția unui nou autor 
de succes în galaxia scriitorilor suedezi de romane polițiste.“ 
Daily Mail, Marea Britanie 


„Ahnhem încurajează compasiunea cititorului pentru ucigașul în serie, 
~ înfățișându-l nu ca pe un criminal, ci ca pe o victimă. 
În plus, ucigașul este atât de inteligent, încât veţi spera că va reuși 
să- ȘI ducă la bun sfârşit planul său sângeros.“ 


x Knack, Olanda 
„Admiratorii romanelor noir suedeze vor fi încântați de această carte, 
precum și de poveștile viitoare din seria Fabian Risk.“ 


‘Politiken, Danemarca 


„Un roman convingător și strălucitor pe care îl veti citi cu sufletul la gură.“ 

| Norrbottens-Kuriren, Suedia 

f „Mai înfricoșător decât Jo Nesbø, mai întunecat decât Stieg Larsson.“ 
Tony Parsons 


W „Un roman polițist de debut cu adevărat excepțional!“ 
f Helsingborgs Dagblad, Suedia 


Tri maa ode sin i 1989 

